
Аннотация
Пътят към хиляда нови светове е открит и най-голямата треска за земя в човешката история е започнала. Докато вълна след вълна от колонисти потеглят в неизвестното, структурите на властта в старата Слънчева система започват да се разпадат. Кораби изчезват безследно. Тайно се създават частни армии. Единствената останала проба от протомолекулата е открадната. Терористични атаки поставят вътрешните планети на колене. Докато новият човешки ред се мъчи да се роди сред кръв и огън Джеймс Холдън и екипажът на „Росинант“ трябва да се борят, за да оцелеят и да се върнат в единствения дом, които им е останал.
„Забележителен разказ за насилие, интриги, амбиции и надежда… Кори неумолимо нагнетява напрежението в тази динамична история за герои и бунтовници, борещи се за свобода. С достатъчно тръпка и неочаквани обрати за три холивудски блокбъстъра, този роман стои чудесно самостоятелно, което улеснява новите читатели, наред със заклетите фенове на поредицата, да се гмурнат в приключението“. „Пъблишърс Уикли“


Джеймс С. А. Кори
Игрите на Немезида
Експанзията #5

На Бен Кук, без когото…


Пролог
Филип

Корабостроителниците близнаци на Калипсо стояха една до друга върху полукълбото на луната, което винаги бе извърнато от Юпитер. Слънцето беше само най-ярката звезда в безкрайната нощ, а широката мазка на Млечния път бе далеч по-ярка от него. Целият ръб на кратерите бе опасан с бели работни светлини, които озаряваха сгради, товарачи, скелета. Ребрата на полупостроени кораби се извиваха като дъги над реголита от каменен прах и лед. Две корабостроителници, една цивилна и една военна, една със седалище на Земята и една притежавана от Марс. И двете бяха пазени от едни и същи противометеорни електромагнитни оръдия, и двете се бяха посветили на строежа и ремонта на съдове, които да откарат човечеството на новите светове оттатък пръстените, когато и ако спорът за Ил бъде решен.
И двете се намираха в по-голяма беда, отколкото подозираха.
Филип се плъзна напред, следван по петите от отряда си. Светодиодите на скафандъра бяха изчоплени, а керамичната облицовка — надраскана, докато не остане нищо достатъчно гладко да хвърля отражение. Даже лицевият дисплей бе затъмнен дотолкова, че почти не се виждаше. Гласовете в ушите на Филип — корабният трафик, каналите по сигурността, цивилното бъбрене — се улавяха в пасивен режим. Той слушаше, без да предава нищо в отговор. Целеуказващият лазер, прикрепен към гърба му, бе изключен. Той и отрядът му бяха сенки сред сенките. Бледият брояч отляво на зрителното му поле мина границата от петнайсет минути. Филип махна леко с отворена длан в само малко по-гъстия от вакуум въздух — поясен жест да тръгнат бавно напред. Отрядът му го последва.
Високо в пустотата над тях, прекалено далеч, за да ги виждат, марсианските бойни съдове, охраняващи корабостроителниците, разговаряха с отсечени, професионални гласове. Флотата им бе пръсната толкова нарядко, че имаха в орбита само два кораба. Вероятно само два. Възможно бе да има и други, скрити в чернотата, задържащи собственото си топлинно лъчение и незабележими за радарите. Възможно, но не особено вероятно. А и както казваше бащата на Филип, животът си бе рискована работа.
Четиринайсет минути и трийсет секунди. До брояча се появиха още два второстепенни, единият отброяваше четирийсет и пет секунди, а другият — две минути.
— Транспортен кораб „Франк Айкен“, имате разрешение за приближаване.
— Прието, „Карсън Лей“ — разнесе се познатото ръмжене на Син. Филип можеше да долови в думите усмивката на стария поясен. — Coyos sabe хубав ai sus bebe дойдем долу?
Някъде там горе „Франк Айкен“ шареше по марсианските кораби с безобидни далекомерни лазери, настроени на същата честота като този на гърба на самия Филип. Когато марсианският офицер по комуникациите заговори, нищо в гласа му не показваше страх.
— Не ви разбирам, „Франк Айкен“. Моля, повторете.
— Извинете, извинете. — Син се засмя. — Питах дали вие, изтънчени господа, знаете някой хубав бар, където един беден екипаж от поясни може да удари по едно, когато кацнем?
— Не мога да ви помогна, „Франк Айкен“ — отвърна марсианецът. — Поддържайте курса.
— Sabez sa. Стабилни като камък, прави като куршум.
Отрядът на Филип стигна до билото на кратера и се взря надолу към ничията земя на марсианската военна корабостроителница; беше точно както очакваше. Той забеляза складовете и депата за провизии. Свали от гърба си целеуказващия лазер, заби основата му в мръсния лед и го включи. Другите, пръснати толкова нашироко по линията, че нито един от пазачите да не е извън обсега им, направиха същото. Лазерите бяха стари, следящите устройства, прикрепени към тях, бяха събрани от десетки различни източници. Преди малките червени светодиоди в основата им да позеленеят, първият от двата вторични брояча стигна до нула.
По цивилния канал прозвучаха трите ноти на сигнала за тревога, последвани от напрегнат женски глас:
— Имаме излязъл от контрол товарен механобот на площадката. Той… уф, мамка му. Насочва се към противометеорната установка.
Паниката и тревогата в ушите му се усилваха, докато Филип поведе отряда си по ръба на кратера. Редки облачета прах се вдигаха около тях и не се слягаха, а вместо това се разширяваха като мъгла. Товарният механобот не отговаряше на аварийните сигнали, крачеше по площадката и се натресе право в широките очи на оръдията за метеорна защита, заслепявайки ги, макар и само за няколко минути. Четирима марсиански пехотинци излязоха от бункера си, както изискваше протоколът. Бойната броня им позволяваше да се плъзгат по повърхността, все едно се пързалят по лед. Всеки от тях можеше да избие целия отряд на Филип без никакви последствия за себе си, освен моментна жалост. Той ги мразеше всички като цяло и всеки един поотделно. Ремонтните екипи вече бързаха към повредените оръдия. Всичко щеше да се върне към нормата до час.
Дванайсет минути и четирийсет и пет секунди.
Филип спря и се озърна назад към отряда си. Десет доброволци, най-добрите, които можеше да предложи Поясът. Освен самия него, никой от тях не знаеше защо е важен набегът срещу марсианския склад за провизии и до какво ще доведе. Всички бяха готови да умрат по негова заповед, заради това, което бе той. Заради това, което бе баща му. Филип го усещаше в стомаха и гърлото си. Не страх, гордост. Беше гордост.
Дванайсет минути и трийсет и пет секунди. Трийсет и четири. Трийсет и три. Заложените от тях лазери оживяха и зашариха по четиримата пехотинци, бункера с резервния екип, оградата на периметъра, работилниците, казармите. Марсианците се обърнаха, бронята им бе толкова чувствителна, че даже лекото погалване на невидими светлинни лъчи бе доловено. Вдигнаха оръжията. Филип видя как един от тях забеляза отряда им и оръжието му се измести от лазерите към тях. Към него.
Той затаи дъх.
Преди осемнайсет дни един кораб — Филип не знаеше даже точно кой, — някъде в системата на Юпитер, бе включил мощна тяга, надхвърляйки десет, а може би дори петнайсет g. В определената от компютрите наносекунда корабът бе пуснал няколко десетки къса волфрам с четири кратко горящи ракети за еднократна употреба в центъра на масата им и прикрепени към тях евтини сензори, работещи само на една честота. Трудно можеше да се нарекат машини, толкова простички бяха. Шестгодишните деца правеха по-сложни неща всеки ден, но така ускорени до сто и петдесет километра в секунда, не им трябваше да са сложни. Трябваше само да им се покаже накъде да вървят.
За времето, необходимо на сигнала да тръгне от окото на Филип, да мине по очния му нерв и да стигне до зрителния неокортекс, всичко бе свършило. Той усети сблъсъка, видя па̀рите, изригнали там, където доскоро бяха пехотинците, и двете нови звезди, пламнали за кратко на мястото на бойните кораби над главата му, едва след като врагът вече бе мъртъв. Превключи радиото на скафандъра си в активен режим.
— Ichiban — каза той, горд, че гласът му е толкова спокоен.
Заедно тръгнаха с подскоци надолу по стената на кратера. Марсианската корабостроителница беше като излязла от някакъв сън, огнени кълба изригваха от разбитите работилници, щом съхраняваните там летливи газове се възпламеняваха. Мек сняг бълваше от казармите, докато атмосферата в тях излиташе навън и замръзваше. Пехотинците бяха изчезнали, телата им бяха разкъсани и разпилени. Облак от прах и лед изпълваше кратера и само лицевият дисплей му показваше къде са мишените.
Десет минути и тринайсет секунди.
Отрядът на Филип се раздели. Трима се насочиха към средата на откритото пространство и намериха достатъчно широко място, където да разгънат тънката черна въглеродна структура на евакуационната рама. Други двама извадиха безоткатни картечни пистолети, готови да застрелят всеки, който се появи от развалините. Още двама се втурнаха към оръжейната, а трима поеха с Филип към складовете за провизии. Сградата изплува от прашния облак, сурова и застрашителна. Вратите за достъп бяха затворени. Товарен механобот лежеше катурнат на една страна, водачът му бе мъртъв или умираше. Техническият му специалист се приближи до контролното табло на вратата и отвори капака с електрическа резачка.
Девет минути и седем секунди.
— Джоузи — повика Филип.
— Trabajan, sa sa? — отвърна рязко Джоузи.
— Знам, че работиш — каза Филип. — Ако не можеш да го отвориш…
Големите врати се размърдаха, потрепериха и се вдигнаха. Джоузи се обърна и включи светлините на шлема си, за да може Филип да види изражението на обруленото му лице. Влязоха в склада. Кули от закривена керамика и стомана се трупаха нагъсто, образуваха грамадни като планини купчини. Имаше тънка като косъм жица, дълга стотици километри, навита на пластмасови макари, по-високи от Филип. Огромни принтери чакаха, готови да оформят пластините, които ще обвият празнотата, за да създадат мехурче от въздух, вода и сложни органични съединения, минаващи за човешка жизнена среда. Трепкащи аварийни лампи озаряваха грамадното пространство в зловещото сияние на катастрофа. Той тръгна напред. Не помнеше да е вадил пистолета си, но ето че бе в ръката му. Мирал, не Джоузи, се връзваше в един товарач.
Седем минути.
Червено-белите буркани на първите аварийни коли засвяткаха сред хаоса на корабостроителницата, светлината идеше отвсякъде и отникъде. Филип забърза покрай редиците заваръчни апарати и метални принтери. Край вагонетки със стомана и керамичен прах, по-фин от талк. Край рами на спирални сърцевини. Край слоеве кевлар и противоударна пенеста броня, струпани като най-голямото легло в Слънчевата система. В един открит ъгъл цял ъпстейнов двигател стоеше разглобен като най-сложния пъзел във вселената. Филип не обърна внимание на нищо от това.
Въздухът не бе достатъчно гъст, за да пренася звука от изстрелите. Лицевият му дисплей издаде предупреждение за бързо движещ се обект в същия миг, когато върху стоманената греда вдясно от него разцъфна ярко петно. Филип се хвърли на земята, в микрогравитацията тялото му се движеше по-бавно, отколкото под тяга. Марсианецът скачаше по пътеката. Не носеше бойна броня като тази на пазачите, а технически екзоскелет. Филип се прицели в центъра му и изпразни половината пълнител. Щом излезеха от дулото, куршумите възпламеняваха собственото си гориво и описваха линии от огън и червено-сив дим през редкия въздух на Калисто. Четири от тях улучиха марсианеца и топчета кръв се понесоха надолу като замръзнал червен сняг. Екзоскелетът превключи в авариен режим и светодиодите му добиха мрачен кехлибарен цвят. На някаква честота той докладваше на аварийните служби на корабостроителницата, че се е случило нещо ужасно. Безмозъчната му преданост на дълга бе почти смешна в този контекст.
Гласът на Мирал прозвуча тихо в ухото му:
— Hoy, Филипито. Sa boîte sa palla?
На Филип му трябваше само миг, за да открие мъжа. Той бе в товарача си, почерненият му вакуумен скафандър се бе слял с грамадния механобот, сякаш бяха създадени един за друг. Само смътният разцепен кръг — символът на Съюза на външните планети, — едва забележим под мръсотията, го бележеше като нещо различно от зле поддържан марсиански механоботен оператор. Контейнерите, за които говореше, още бяха вързани към палетите си. По хиляда литра всеки, четири на брой. На огънатата им повърхност пишеше: „Резонансно покритие с висока плътност“. Енергопоглъщащото покритие помагаше на марсианските военни кораби да останат незасечени. Стелт технология. Беше я намерил. Някакъв страх, който не знаеше, че таи в себе си, се смъкна от плещите му.
— Да — каза Филип. — Това е.
Четири минути и трийсет и седем секунди.
Бръмченето на товарния механобот бе далечно, звукът се пренасяше повече чрез вибрациите на пода, отколкото по рядката атмосфера. Филип и Джоузи тръгнаха към вратата. Проблясващите светлини вече бяха по-ярки и движението им изглеждаше някак насочено. Радиото в скафандъра на Филип пресяваше честоти, изпълнени с писъци и аларми. Марсианските военни заповядваха изтеглянето на аварийните коли от цивилната корабостроителница, загрижени, че първите реагирали може да са дегизирани терористи и врагове. Което беше логично. При други обстоятелства можеше и да е така. Лицевият дисплей на Филип показваше очертанията на сградите, полусглобената евакуационна рама и най-добрата догадка за местоположението на колите въз основа на инфрачервеното лъчение и следите от видима светлина, прекалено слаби за очите на Филип. Той имаше чувството, че върви през някакъв чертеж, всичко наоколо се различаваше по ръбовете си, а повърхностите бяха само намекнати. Щом излезе върху реголита, през земята премина силно треперене. Може би взрив. Или някоя сграда най-после бе завършила дългото си, бавно срутване. Товарният механобот на Мирал се появи в рамката на отворената врата, огрян отзад от светлините в склада. Контейнерите в огромните му лапи бяха безлични и черни. Филип се насочи към скелето и пътьом превключи на шифрования канал.
— Положение?
— Малък проблем — обади се Ааман. Той беше при рамата. Устата на Филип се изпълни с металния вкус на страха.
— Тук няма малки проблеми, coyo — сопна се той. — Какво е станало?
— Някои от тия изригващи боклуци замърсяват рамата. Падат песъчинки в сглобките.
Три минути и четирийсет секунди. Трийсет и девет.
— Идвам — каза Филип.
Намеси се гласът на Андрю.
— Стрелба по нас в оръжейната, шефче.
Филип пренебрегна умалителното обръщение.
— Колко са?
— Доста — отвърна Андрю. — Чучу е извън строя, а аз съм малко притиснат тук. Може би ще ми трябва помощ.
— Дръж се — каза Филип, а умът му препускаше. Двамата му пазачи стояха до евакуационната рама, готови да застрелят всеки, който не е от техните. Тримата строители се мъчеха с една сглобка. Филип скочи към тях и се улови за черната рама. По канала Андрю изпъшка.
Щом видя заялата сглобка, покрита с черен пясък, проблемът му се изясни. В атмосфера щеше да е достатъчно едно по-силно духване, за да се почисти. Но тук това не бе вариант. Ааман човъркаше трескаво с нож, вадеше песъчинка по песъчинка в опит да изчисти тънките сложни жлебове, където металните части се напасваха.
Три минути.
Ааман вдигна пръта и се опита да събере сглобката със сила. Беше близо, много близо, но щом го дръпна, тя се отдели. Филип го видя как ругае и пръски слюнка нашарват лицевото му стъкло. Ех, да имаха резервоар с въздух, помисли си той…
Но разбира се, че имаха.
Филип грабна ножа от ръката на Ааман и заби върха му в китката на скафандъра си, в гъвкавата част, където бе най-тънък. Силна болка му съобщи, че е прекалил малко. Няма нищо. Алармата на скафандъра му замига, но той не ѝ обърна внимание. Приведе се напред и притисна малката дупчица към задръстената сглобка. Излитащият въздух разпръсна праха и леда. Една-единствена капка кръв излетя, замръзна в идеална алена сфера и отскочи от материала. Филип отстъпи назад и Ааман съедини частите. Този път, когато ги дръпна, сглобката издържа. Пострадалият скафандър запуши дупката веднага след като Филип извади ножа.
Той се обърна. Мирал и Джоузи бяха освободили контейнерите от палетите и връзваха един към рамата. Проблясващите аварийни светлини вече бяха по-слаби, колите ги бяха подминали в мъглата и хаоса. Вероятно отиваха да гасят пожара в оръжейната. Точно където самият Филип би съзрял най-голямата заплаха, ако не знаеше по-добре.
— Шефче — обади се Андрю, гласът му бе тънък и напрегнат. — Тука сме на зор.
— Нямаш грижи — отвърна Филип. — Ge gut.
Един от двамата пазачи сложи ръка на рамото му.
— Искаш ли да отида да оправя това? — попита тя. „Да отида ли да ги спася?“
Филип вдигна юмрук и го поклати леко напред-назад. Не. Тя се вцепени, като разбра какво ѝ казва, и за момент му се стори, че няма да се подчини. Изборът си беше неин. В момента бунтът сам по себе си представляваше наказание. Джоузи намести последния контейнер и затегна ремъците. Ааман и хората му прикрепиха последния прът.
Една минута и двайсет секунди.
— Шефче! — изкрещя Андрю.
— Съжалявам, Андрю — каза Филип. Настъпи момент на зашеметено мълчание, последван от поток псувни и обиди. Филип смени честотата. Аварийните служби на военната корабостроителница крещяха по-малко. Някакъв женски глас говореше ясно и спокойно на немски и раздаваше команди с почти отегчената ефикасност на човек, свикнал с кризите, и отговарящите ѝ гласове черпеха от нейния професионализъм. Филип посочи към рамата. Чучу и Андрю бяха мъртви. Дори и да не бяха още мъртви, все едно бяха мъртви. Филип се издърпа на мястото си върху рамата, нагласи коланите около кръста си, под чатала, през гърдите, а после облегна глава на дебелата тапицерия.
Петдесет и седем секунди.
— Niban — каза той.
Не се случи нищо.
Той превключи радиото обратно на шифрования канал. Андрю вече плачеше. Виеше.
— Niban! Andale! — извика Филип.
Евакуационната рама под него подскочи и изведнъж той вече имаше тегло. Четири химически ракети под висока тяга озариха земята долу, разхвърляха празните палети и събориха по гръб изоставения товарен механобот на Мирал. Ускорението изтласка кръвта към краката на Филип и полезрението му се сви. Звуците по радиото изтъняха, станаха по-далечни и съзнанието му затрепка, аха-аха да угасне. Скафандърът се стегна около бедрата му, все едно го стисна някакъв великан, и изтласка кръвта обратно нагоре. Той се поосвести малко.
Под него кратерът представляваше издължен мехур от прах на повърхността на луната. Из него сновяха светлинки. Кулите по ръба на кратера бяха помръкнали, но сега замигаха, докато системите се опитваха да се рестартират. Корабостроителниците на Калисто се олюляваха като пиян или цапардосан по главата човек.
Броячът стигна до две секунди, после до една.
При нула дойде вторият удар. Филип не видя падането на камъка. Както и волфрамовите късове, той се движеше прекалено бързо за човешкото око, но видя как прашният облак подскочи като изненадан, а после гигантската ударна вълна разцъфтя тъй могъщо, че се забелязваше дори в почти несъществуващата атмосфера.
— Дръжте се — нареди Филип, макар че нямаше нужда. Хората на рамата вече се бяха стегнали в очакване. В някоя по-гъста атмосфера това би означавало смърт за всички им. Но тук беше само малко по-зле от силна буря. Ааман изсумтя.
— Проблем ли? — попита Филип.
— Pinché камък ми проби стъпалото — процеди през зъби Ааман. — Боли.
— Gratia sa, че не ти уцели пишката, coyo — подхвърли Джоузи.
— Не се оплаквам — изсумтя Ааман. — Не се оплаквам.
Ракетите на рамата се изтощиха; гравитацията от ускорението изчезна. Под тях смъртта бе дошла в корабостроителниците. Вече нямаше светлини. Дори и огньове не горяха. Филип обърна очи към ярките петънца на звездите, галактическия диск, греещ над всички тях. Една от онези светлинки не беше звезда, а огнената диря на „Пела“, който идваше да прибере екипажа си. Без Чучу. И без Андрю. Филип се зачуди защо не изпитва угризения за загубата на двама души от отряда си. Първият му отряд. Доказателството, че може да се справи с истинска мисия, с истински залози и да излезе чист.
Не бе имал намерение да говори. А може и да не бе казал нищо. Може би само въздишка се бе изтръгнала от устните му. Мирал се изкиска.
— Без майтап, Филипито — подхвърли по-старият мъж. Малко по-късно добави: — Feliz cumpleaños, sabez?
Филип Инарос вдигна ръце в жест на благодарност. Беше петнайсетият му рожден ден.

1.
Холдън

Година след нападенията на Калисто, почти три години след като бе потеглил с екипажа си за Ил и около шест дни след като се бяха върнали, Джеймс Холдън се рееше до кораба си и гледаше как един механобот унищожител го разрязва. Осем изпънати кабела приковаваха „Росинант“ към стените на дока. Това бе само един от многото ремонтни докове на станция Тихо, а ремонтната зона беше само една от многото в гигантската строителна сфера. Около тях, в широката цял километър вътрешност на сферата, се работеше по хиляди други проекти, но Холдън не виждаше нищо, освен своя кораб.
Механоботът довърши рязането и свали голямо парче от външния корпус. Отдолу се показа скелетът на кораба: яки ребра, заобиколени от плетеница кабели и тръбопроводи, а под тях — втората кожа на вътрешния корпус.
— Да — каза реещият се до него Фред Джонсън, — скапали сте го.
Думите на Фред, макар приглушени и изкривени от комуникационната система на скафандрите им, му подействаха като удар в корема. Фактът, че Фред, формален лидер на Съюза на външните планети и една от трите най-могъщи личности в Слънчевата система, проявяваше личен интерес към състоянието на кораба му, би трябвало да го окуражава. Ала Холдън имаше чувството, че баща му проверява домашното му, за да се увери, че не е оплескал нещо.
— Вътрешната рама е огъната — обади се трети глас по радиото. Беше един кисел на вид мъж на име Сакай, новият главен инженер на Тихо след смъртта на Саманта Розенберг по време на онова, което всички вече наричаха Инцидента в бавната зона. Сакай следеше ремонта от офиса си недалеч оттам през камерите и рентгеновите скенери на механобота.
— Как направихте тази поразия? — Фред посочи към кожуха на електромагнитното оръдие на кила на кораба. Цевта му минаваше почти по цялата дължина на „Роси“, а подпорите, свързващи го с рамата, на места бяха видимо изкривени.
— Разказвал ли съм ти — отвърна Холдън — как веднъж с „Роси“ издърпахме тежък товарен кораб на по-висока орбита, като използвахме електромагнитното си оръдие за реактивна тяга?
— Хубав виц — вметна Сакай, но без следа от хумор. — Някои от тия подпори може и да е възможно да се поправят, но бас ловя, че ще намерим в сплавта достатъчно микропукнатини, за да е по-добре да се сменят изцяло.
Фред подсвирна.
— Това няма да е евтино.
Водачът на СВП ту беше, ту не беше покровител и спонсор на екипажа на „Росинант“. Холдън се надяваше в момента да са на етапа „беше“ от тази нестабилна връзка. Без отстъпката за преференциални клиенти поправката на кораба щеше да стане значително по-скъпа. Не че не можеха да си я позволят.
— Има множество зле закърпени дупки по външната обшивка — продължи да изрежда Сакай. — Вътрешната изглежда добре оттук, но ще я минем под лупа, за да се уверим, че е запечатана както трябва.
Холдън понечи да изтъкне, че връщането им от Ил щеше да включва далеч повече задушаване и смърт, ако вътрешната обшивка не бе херметична, но се спря. Нямаше защо да настройва срещу себе си човека, който в момента отговаряше за поддържането на кораба му в летателно състояние. Спомни си за дяволитата усмивка на Сам и навика ѝ да смекчава критиките си с палячовщини, и усети как нещо зад гръдната му кост се свива. Бяха минали години, но скръбта все още успяваше да го издебне.
— Благодаря — каза вместо това.
— Няма да стане бързо — отбеляза Сакай. Механоботът се изстреля с реактивни струи към друга част на кораба, прикрепи се там с магнитните си крака и се зае да реже нова част от външната обшивка сред ярко сияние.
— Да вървим в кабинета ми — предложи Фред. — На моите години човек не може да издържа дълго в скафандър.
Много неща в корабните ремонти се улесняваха от липсата на гравитация и атмосфера. Лошата страна бе, че техниците бяха принудени да носят скафандри по време на работа. Холдън разбра думите на Фред в смисъл, че на стареца му се пикае, а не си е направил труда да си сложи кондом катетър.
— Добре, да вървим.
* * *
Кабинетът на Фред бе голям като за космическа станция и миришеше на стара кожа и хубаво кафе. Капитанският сейф на стената бе направен от титан и стомана, напомняше на реквизит от стар филм. Стенният екран зад бюрото му показваше изглед към скелетите на три строящи се кораба. Те бяха големи, тежки и функционални. Като парни чукове. Представляваха началото на военна флота собствено производство за СВП. Холдън знаеше защо Съюзът изпитва нужда да създаде свои отбранителни сили, но предвид всичко случило се в последните години неволно си мислеше, че човечеството все извлича неправилните поуки от травмите си.
— Кафе? — попита Фред. Когато Холдън кимна, той се засуети около кафе-машината на една странична маса и направи две чашки. Върху тази, която протегна на Холдън, имаше избледняла емблема. Разсеченият кръг на СВП, толкова протрит, че едва се забелязваше.
Холдън я взе, махна към екрана и попита:
— Колко още?
— Шест месеца според сегашните предвиждания — отвърна Фред и се отпусна на стола си със старческо изпъшкване. — Това е кажи-речи цяла вечност. След година и половина човешките социални структури в тази галактика ще бъдат неузнаваеми.
— Диаспората.
— Ако предпочиташ да го наричаш така — кимна Фред. — Аз му викам треска за земя. Сума ти преселнически фургони, юрнали се към обетованата земя.
Над хиляда светове за усвояване. Хора от всяка планета, станция и камък в Слънчевата система се бяха втурнали да докопат някое парче. А в родната им система три правителства се надпреварваха в строителството на достатъчно военни кораби, за да контролират всичко.
Някакъв заваръчен апарат запламтя върху корпуса на един от корабите тъй ярко, че мониторът реагира и потъмня.
— Ако не друго, Ил бе предупреждение, че много хора ще умрат — отбеляза Холдън. — Някой вслуша ли се изобщо?
— Не бих казал. Запознат ли си с треската за земя в Северна Америка?
— Да — отвърна Холдън и отпи от кафето на Фред. Беше прекрасно. Отгледано на Земята и ароматно. Привилегиите на ранга. — Схванах прикрития ти намек за фургоните. Знаеш ли, израснал съм в Монтана. Там хората още си разправят истории от времето на границата.
— Значи знаеш, че митологията за предопределеността крие много трагедии. Повечето от онези фургони така и не стигнали до целта си. Пък и немалко от хората, които стигнали, свършили като евтина работна ръка за железниците, мините и богатите фермери.
Холдън отпиваше от кафето и гледаше строежа на корабите.
— Да не говорим за всички онези хора, живели там, преди да се появят фургоните и да им донесат хубава нова чума. Поне нашата версия за галактическа предопределеност не измества нищо по-напреднало от гущер имитатор.
Фред кимна.
— Може би. Поне досега така изглежда. Но все още не са извършени свестни проучвания на всичките хиляда и триста системи. Кой знае какво ще открием?
— Роботи убийци и ядрени реактори с размерите на континент, които само чакат някой да натисне копчето, за да взривят половината планета, ако не ми изневерява паметта.
— Въз основа на наличната извадка от една. Може да стане още по-шантаво обаче.
Холдън сви рамене и допи кафето си. Фред беше прав. Нямаше начин да знаят какво може да ги чака на всички тези светове. Нямаше как да разберат какви опасности може да дебнат кандидат-колонистите, втурнали се да ги усвояват.
— Авасарала не е доволна от мен — подхвърли Холдън.
— Не е — съгласи се Фред. — Но аз съм.
— Моля?
— Виж, старата дама искаше да отидеш там и да покажеш на всички в Слънчевата система колко са зле нещата. Да ги уплашиш и да ги накараш да чакат, докато правителството им каже, че може. Да върнеш контрола в ръцете ѝ.
— Беше си доста страшничко — каза Холдън. — Не бях ли достатъчно ясен по въпроса?
— О, да. Но имаше шанс за оцеляване. А сега Ил се готви да прати товарни кораби, пълни с литиева руда, на тукашните пазари. Ще забогатеят. Може да се окажат изключение, но докато останалите го разберат, хората вече ще са залели всички онези светове в търсене на следващата златна мина.
— Не знам какво бих могъл да направя другояче.
— Нищо — съгласи се Фред. — Но Авасарала, марсианският премиер-министър Смит и останалите политически задръстеняци искат да контролират нещата. А ти се погрижи да не могат.
— Ти защо си доволен в такъв случай?
— Защото — каза Фред с широка усмивка — аз не се опитвам да контролирам нищо. И точно затова накрая ще контролирам всичко. Аз играя в дългосрочен план.
Холдън стана и си наля още една чаша от прекрасното кафе на Фред.
— Мда, това ще трябва да ми го обясниш — рече той и се подпря на стената до кафе-машината.
— Аз държа станция Медина, самоподдържащ се кораб, покрай който трябва да мине всеки, прекосяващ пръстените, и раздавам пакети със семена и аварийни заслони на всеки, който има нужда от тях. Продаваме плодородна почва и водни филтри на изгодни цени. Всяка колония, която оцелее, ще го направи отчасти защото ние сме ѝ помогнали. Така че, когато дойде време да организираме някакво галактическо управително тяло, към кого ще се обърнат? Към хората, които искат да установят хегемония под дулата на пушките? Или към хората, който са били и са на разположение, за да им помогнат в критичен момент?
— Ще се обърнат към теб — каза Холдън. — Ето защо строиш кораби. В началото, когато всички имат нужда от помощ, трябва да изглеждаш услужлив, но когато тръгнат да търсят правителство, искаш да изглеждаш силен.
— Да — потвърди Фред и се облегна назад. — Съюзът на външните планети винаги е означавал всичко оттатък Пояса. Това още е вярно. Просто… се е поразширило малко.
— Не може да е толкова просто. Няма начин Земята и Марс да стоят със скръстени ръце и да ви оставят да управлявате галактиката само защото сте раздавали палатки и торбички с храна.
— Никога не е толкова просто — призна Фред. — Но оттам ще започнем. А докато държа станция Медина, контролирам центъра на дъската.
— Ти прочете ли изобщо доклада ми? — попита Холдън, неспособен да скрие цялото неверие в гласа си.
— Не подценявам опасностите, оставени на тези светове…
— Забрави за онова, което е било оставено — махна с ръка Холдън. Остави полуизпитото си кафе, закрачи през стаята и се надвеси над бюрото на Фред. Старецът се облегна намръщено. — Забрави за роботите и железниците, които още работят, след като са стояли изключени около милиард години. За взривяващите се реактори. Забрави за смъртоносните червеи и микробите, които ти се навират в очите и те ослепяват.
— Колко дълъг е този списък?
Холдън не му обърна внимание.
— Това, което трябва да помниш, е вълшебният куршум, който е спрял всичко.
— Този артефакт бе щастлива находка за теб, като се има предвид…
— Не, не беше. Беше най-страшният шибан отговор на парадокса на Ферми, за който се сещам. Знаеш ли защо няма никакви индианци в тази твоя аналогия със Стария запад? Защото вече са мъртви. Каквито и да са били съществата, създали всичко това, те са имали преднина и са използвали протомолекулния си строител на портали, за да избият всички останали. А това дори не е страшната част. Наистина страшната част е, че се е появило нещо друго, застреляло е първите в тила и е оставило труповете им пръснати из галактиката. И въпросът е кой е изстрелял вълшебния куршум? И дали е съгласен ние да приберем цялата собственост на жертвите?
* * *
Фред беше дал на екипажа два апартамента на етажа на управата в жилищния пръстен на станция Тихо. Холдън и Наоми деляха единия, а Алекс и Еймъс живееха в другия, макар на практика това да означаваше, че само спяха там. Когато момчетата не вземаха участие в множеството развлечения на Тихо, те сякаш прекарваха цялото си време в апартамента на Холдън и Наоми.
При влизането на Холдън Наоми седеше в трапезарията и прелистваше нещо сложно на ръчния си терминал. Усмихна му се, без да вдига очи. Алекс се бе изтегнал на дивана в хола. Стенният екран работеше и на него се виждаха графиките и говорителите на някакъв новинарски канал, но звукът бе изключен, а пилотът бе отпуснал глава назад със затворени очи и похъркваше леко.
— Да не би вече и да спят тук? — попита Холдън, като седна срещу Наоми.
— Еймъс отиде да вземе вечеря. Как минаха нещата при теб?
— Коя новина искаш да чуеш — лошата или по-лошата?
Наоми най-после вдигна очи от работата си. Килна глава на една страна и присви очи срещу него.
— Да не си ни изпросил ново уволнение?
— Този път не. „Роси“ е доста очукан. Сакай казва…
— Двайсет и осем седмици — прекъсна го Наоми.
— Да. Да не ми шпионираш терминала?
— Гледам таблиците — уточни тя и посочи към екрана си. — Получих ги преди час. Той… Сакай е доста добър.
„Не колкото Сам“ увисна неизречено във въздуха между тях. Наоми сведе пак поглед към масата, скривайки се зад косата си.
— Та така, това е лошата новина — продължи Холдън. — Половин година сме извън строя и още чакам Фред да каже, че той плаща за ремонта. Или поне за част от него. Каквато и да е част, всъщност.
— Засега сме доста добре финансово. Плащането от ООН пристигна вчера.
Холдън кимна.
— Но ако забравим за момент парите, все още не мога да накарам никого да ме слуша, когато стане дума за артефакта.
Наоми направи поясния жест за свиване на рамене.
— Защо си мислиш, че този път ще е различно? Досега никога не са слушали.
— Иска ми се поне веднъж да бъда възнаграден за оптимистичния си възглед за човечеството.
— Направих кафе — каза тя и кимна към кухнята.
— Фред ме почерпи от своето, което бе толкова хубаво, че отсега нататък едва ли ще се примиря с нещо по-долнопробно. Още един начин, по който срещата ми с него бе неудовлетворителна.
Вратата на апартамента се плъзна встрани и Еймъс нахълта с тропот, понесъл две големи торби. Въздухът около него се изпълни с аромат на къри и лук.
— Чоу — каза той и тръшна торбите на масата пред Холдън. — Хей, капитане, кога ще си получа кораба обратно?
— Това храна ли е? — обади се Алекс със силен, завален глас от хола. Еймъс не отговори; вече вадеше от торбите стиропорови кутии и ги редеше на масата. Холдън си мислеше, че е прекалено раздразнен, за да яде, но пикантният аромат на индийска храна събуди апетита му.
— Няма да е скоро — отговори Наоми на въпроса на Еймъс и напълни уста със соево сирене. — Изкривили сме рамата.
— Мамка му. — Еймъс седна и грабна чифт китайски пръчици. — Оставям ви сами за две седмици и вие прецаквате моето момиче.
— Бяха използвани извънземни супероръжия — намеси се Алекс, влизайки в стаята. Потната му от съня коса стърчеше във всички посоки. — Бяха променени физичните закони, бяха допуснати грешки.
— Същата гадост както винаги — промърмори Еймъс и подаде на пилота кутия ориз с къри. — Я пусни звука. Това ми прилича на Ил.
Наоми включи звука и гласът на някакъв новинар изпълни апартамента.
— … е частично възстановена, но наземни източници твърдят, че тази пречка ще…
— Това истинско пиле ли е? — попита Алекс и грабна една от кутиите. — Пръскаме пари, а?
— Шът — изшътка Еймъс. — Говорят за колонията.
Алекс завъртя очи, но не каза нищо, докато трупаше пикантни пилешки хапки в чинията си.
— … други новини: тази седмица изтече чернова на доклада за разследването на миналогодишното нападение срещу корабостроителниците на Калисто. Макар че текстът не е окончателен, ранните доклади намекват, че е замесена отцепническа фракция на Съюза на външните планети, и хвърлят вината за многото жертви…
Еймъс изключи пак звука с гневен удар по контролното табло на масата.
— Мамка му, исках да чуя повече за ставащото на Ил, не как някакви си тъпи каубои от СВП са се взривили.
— Чудя се дали Фред знае кой стои зад всичко това — рече Холдън. — На твърдите елементи от СВП им е трудно да преодолеят своята теология „ние срещу Слънчевата система“.
— Какво изобщо са търсили там? — учуди се Алекс. — На Калисто няма никакво тежко въоръжение. Няма ядрени бомби. Нищо, което да си струва подобен набег.
— О, значи сега очакваме тая гадост да има смисъл? — вметна Еймъс. — Я ми подай онзи наан.
Холдън въздъхна и се облегна назад.
— Знам, че това ме прави наивен идиот, но след Ил наистина си мислех, че може да получим кратък период на мир и покой. И никой да не взривява никого.
— На мен на такова ми прилича — каза Наоми, потисна едно оригване и остави китайските си пръчици. — Между Земята и Марс има предпазливо разведряване, легитимното крило на СВП управлява вместо да се бие. Колонистите на Ил си сътрудничат с ООН вместо всички да стрелят един по друг. От това по-добре, здраве му кажи. Не можеш да очакваш всички да мислят по един и същи начин. В края на краищата, все още сме хора. Някакъв процент от нас винаги ще бъдат скапаняци.
— Най-верните думи, изричани някога, шефе — отбеляза Еймъс.
Свършиха с яденето и поседяха в дружеско мълчание няколко минути. Еймъс извади бири от малкия хладилник и ги раздаде. Алекс се зае да си чопли зъбите с розовия си нокът. Наоми се върна към своите ремонтни схеми.
— Е — каза тя след няколкоминутно взиране в числата, — добрата новина е, че дори ООН и СВП да решат, че ние сами отговаряме за сметките си по ремонта, ще успеем да ги покрием точно с колкото имаме в резервния фонд на кораба.
— Има много работа за прекарване на колонисти през пръстените — изтъкна Алекс. — Когато полетим пак.
— Да, понеже можем да натъпчем толкова много компост в миниатюрния си трюм — изпръхтя Еймъс. — Освен това „разорени и отчаяни“ може би не е типът клиенти, към който трябва да се стремим.
— Да си говорим честно — намеси се Холдън. — Ако продължава така, може да се окаже доста трудно да намерим работа за частен боен кораб.
Еймъс се засмя.
— Нека вмъкна тук едно предварително „нали ти казвах“. Защото, когато се окаже, че не е вярно, както става винаги, може да не съм наоколо, за да го кажа.

2.
Алекс

Това, което Алекс Камал харесваше най-много в дългите рейсове, беше как те променяха възприятието за време. Седмиците — а понякога и месеци, — прекарани под тяга, бяха като да излезеш от историята в някаква малка, отделна вселена. Всичко се свиваше до кораба и хората в него. В течение на дълги периоди нямаше друго за правене, освен основна поддръжка и животът губеше всякаква спешност. Всичко работеше по план, а планът беше да не се случва нищо критично. Пътуването през космическия вакуум му вдъхваше ирационално чувство на покой и добруване. Ето защо можеше да върши тази работа.
Познаваше други хора, обикновено млади мъже и жени, които възприемаха нещата иначе. Навремето, когато беше във флота, имаше един пилот, който бе свършил много работа на вътрешните планети, сновейки между Земята, Луната и Марс. Беше се прехвърлил при Алекс за едно пътуване до луните на Юпитер. И горе-долу по времето, когато би свършил един рейс между вътрешните планети, младежът започна да рухва психически: ядосваше се заради дребни обиди, преяждаше или съвсем не ядеше, сновеше неспокойно из кораба от командния център до машинното и обратно като тигър, кръстосващ клетката си. Докато стигнат до Ганимед, корабният лекар и Алекс се споразумяха да слагат успокоителни в храната му, просто за да не излязат нещата извън контрол. В края на мисията Алекс препоръча пилотът никога повече да не бъде наеман за дълги пътувания. Някои пилоти не можеха да бъдат обучени, а само изпитани за годност.
Не че той самият бе неподатлив на стрес и тревоги. От гибелта на „Кентърбъри“ насам у него се бе загнездило смътно безпокойство. Само с тях четиримата „Росинант“ изпитваше недостиг на екипаж. Еймъс и Холдън бяха два силни мъжествени екземпляра, които, ако някога си счепкат рогата, биха могли да взривят цялата хармония в екипажа. Капитанът и старши офицерът бяха любовници и ако някога се разделяха, това би означавало край не само на работата. Впрочем, той винаги се бе притеснявал за подобни неща, независимо с кой екипаж пътува. На „Роси“ същите тези грижи го мъчеха от години, без никоя от тях да става причина нещата да излизат от релси, и това само по себе си бе един вид стабилност. Така че Алекс винаги се чувстваше облекчен да свърши някое пътуване и винаги се чувстваше облекчен да започне следващото. Или ако не винаги, то поне обикновено.
Пристигането на станция Тихо би трябвало да му донесе облекчение. „Роси“ бе в по-лоша форма, отколкото Алекс го бе виждал някога, а корабостроителницата на Тихо беше сред най-добрите в системата, да не говорим, че бе и най-дружелюбната. Затворникът им от Нова Тера бе напуснал кораба и сега категорично беше нечий чужд проблем. „Едуард Израел“, другата половина от новотеранския конвой, благополучно пътуваше към вътрешността на системата. През следващите шест месеца не ги чакаше нищо друго, освен ремонтни работи и отдих. По всякакви разумни стандарти би трябвало да има по-малко притеснения.
— Е, какво те тормози? — попита Еймъс.
Алекс сви рамене, отвори малкия хладилник в апартамента, затвори го, сви пак рамене.
— Съвсем определено нещо те тормози.
— Знам.
Светлините грееха в ясно жълто-синьо, имитираха ранна утрин, но Алекс не беше спал. Или поне не много. Еймъс седеше до плота и си наливаше чаша кафе.
— Нали няма да правим едно от онези неща, в които се налага да ти задам куп въпроси, за да ти стане удобно да говориш за чувствата си?
Алекс се засмя.
— Това никога не върши работа.
— Тогава да не го правим.
При пътуванията Холдън и Наоми имаха навика да се съсредоточават един върху друг, макар че никой от двама им не забелязваше, че го правят. Това бе естествен поведенчески модел за любовниците, да намират повече утеха в партньора си, отколкото в останалите от екипажа. Ако бе иначе, Алекс щеше да се притеснява. Но това оставяше него и Еймъс общо взето в собствената им компания. Алекс се гордееше, че може да се погажда кажи-речи с всеки от даден екипаж, и Еймъс не бе изключение. Еймъс беше човек без подтекст. Когато кажеше, че има нужда да остане известно време сам, значи имаше нужда да остане известно време сам. Когато Алекс го попиташе дали иска да дойде да гледат новосвалените нео-ноар филми от Земята, за които бе абониран, винаги получаваше единствено и само отговор на въпроса си. Нямаше чувство, че злословят зад гърба му, нямаше социални наказания или игри на изолиране. Беше просто каквото беше и нищо повече. Понякога Алекс се чудеше какво би станало, ако Еймъс бе загинал на „Донагър“ и той бе прекарал последните няколко години със стария им медик Шед Гарви.
Вероятно нямаше да мине толкова добре. Или може би Алекс щеше да свикне. Трудно е да е каже.
— Сънувах неща, които… ме смущават — поде Алекс.
— В смисъл, кошмари?
— Не. Хубави сънища. По-хубави от истинския свят. Чак ми е гадно да се будя от тях.
— Хм — изпуфтя замислено Еймъс и отпи от кафето.
— На теб случвало ли ти се е?
— Не.
— Работата е там, че Тали присъства във всички тях.
— Тали?
— Талиса.
— Бившата ти жена?
— Да — потвърди Алекс. — Тя винаги е там и нещата винаги са… хубави. Нямам предвид, че отново сме заедно. Понякога аз съм на Марс. Друг път тя е на кораба. Просто е с мен и ми е хубаво, а после се будя и нея я няма, и не ми е хубаво. И…
Еймъс смръщи чело и присви уста, и лицето му стана по-малко и замислено.
— Искаш да се събереш пак с бившата си?
— Не, всъщност не искам.
— Чука ли ти се?
— Не, сънищата не са сексуални.
— Тогава се оправяй сам. На мен само това ми идва наум.
— Започна оттатък — продължи Алекс, имайки предвид от другата страна на пръстените, докато бяха на орбита около Нова Тера. — В един разговор стана дума за нея и оттогава… Аз я предадох.
— Аха.
— Тя ме чакаше с години, а аз просто не бях мъжът, който исках да бъда.
— Така си е. Искаш ли кафе?
— Да, много — каза Алекс.
Еймъс му наля. Не сложи захар, но знаеше, че трябва да остави една трета от чашата празна за сметана. Една от малките интимности на корабния живот.
— Не ми харесва как оставих нещата с нея — поде отново Алекс. Беше простичко заявление, не откровение, но имаше тежестта на признание.
— Така си е — съгласи се Еймъс.
— Една част от мен си мисли, че това е шанс.
— Кое „това“?
— Че „Роси“ ще остане на сух док толкова дълго. Бих могъл да отида до Марс, да я видя. Да ѝ се извиня.
— А после да я зарежеш пак, за да се върнеш, преди двигателят на кораба да бъде включен отново?
Алекс заби поглед в кафето си.
— Да подобря отношенията ни.
Еймъс сви големите си рамене.
— Ами върви.
Поток от възражения нахлу в ума му. Те четиримата не се бяха разделяли, откакто станаха екипаж, и да разделят групата сега му се струваше лош късмет. Ремонтният екип на Тихо можеше да има нужда от него, или пък да направи някаква промяна в кораба, за която той да не знае, докато тя не се превърне в критичен проблем някога в бъдеще. Или още по-зле, едно тръгване сега можеше да означава никога да не се върне. Ако през последните няколко години вселената бе доказала нещо, то бе, че нищо не е сигурно.
Спаси го сигналът на ръчен терминал. Еймъс измъкна устройството от джоба си, погледна го, чукна по екрана и се намръщи.
— Ще трябва да остана за малко сам.
— Разбира се — отзова се Алекс. — Няма проблем.
* * *
Извън апартамента им станция Тихо се простираше в дълги, плавни криви. Това бе един от бисерите в короната на Съюза на външните планети. Церера бе по-голяма, а станция Медина държеше странната нулева зона между пръстените, но станция Тихо бе онова, с което СВП се гордееше от самото начало. Широките извивки, по-скоро като на мореходен кораб, отколкото като на истинските съдове, които обслужваше, не бяха функционални. Красотата на станцията си бе просто една фукня. Ето ги умовете, родили Ерос и Церера, ето я корабостроителницата, построила най-големия кораб в човешката история. Мъжете и жените, които преди не толкова много поколения бяха дръзнали да навлязат за първи път в бездната оттатък Марс, бяха достатъчно умни и могъщи, за да направят това.
Алекс тръгна по един дълъг и просторен коридор. Хората, с които се разминаваше, бяха поясни, с тела прекалено дълги по земните стандарти и с по-широки глави. Самият Алекс бе израснал в сравнително слабата марсианска гравитация, но дори той не можеше да се сравнява с физиологията, давана от детство, богато на безтегловност.
В празнотата на широките коридори имаше растения, лози пълзяха нагоре срещу центробежната гравитация, както биха правили и срещу нормалното земно притегляне. По коридорите тичаха деца, избягали от училище, както бе правил и той навремето в Лондрес Нова. Алекс отпи от кафето и се опита да извика в себе си покоя от пътуване под тяга. Станция Тихо бе също толкова изкуствено творение като „Роси“. Вакуумът извън стените ѝ не бе по-милосърден. Но спокойствието не идваше. Станция Тихо не беше неговият кораб, не беше неговият дом. Хората, с които се разминаваше, докато вървеше през общите зони и надничаше през дебелата, многослойна прозрачна керамика към блещукащата гледка на корабостроителницата, не бяха неговото семейство. И Алекс не спираше да се чуди какво ли би си помислила Тали за всичко това. Дали би могла да види красотата му така, както той не бе могъл да види красотата в желания от нея живот на Марс.
Когато кафето свърши, той тръгна обратно. Крачеше бавно с потока от пешеходци, правеше път на електрическите коли и си разменяше кратки цивилизовани любезности на полиглотската лингвистична катастрофа, която представляваше поясният жаргон. Не мислеше особено накъде отива, докато не стигна там.
„Роси“ се изтягаше полуразсъблечен във вакуума. Външната му обшивка бе свалена, а вътрешната блестеше като нова в работните светлини и това го караше да изглежда малък. Белезите от техните приключения бяха понесени предимно от външната обшивка. Сега тези белези ги нямаше и оставаха само по-дълбоките рани. Той не можеше да ги види оттук, но знаеше, че ги има. Беше прекарал на „Росинант“ по-дълго, отколкото на всеки друг кораб в кариерата си, и го обичаше по-силно от всички останали. Дори и от първия си.
— Ще се върна — каза той на кораба и сякаш в отговор един заваръчен апарат пламна на извивката на соплото, за миг по-ярък от голото слънце в марсианско небе.
* * *
Апартаментът, който деляха Наоми и Холдън, се намираше малко по-нататък по коридора от този, където спяха той и Еймъс, вратата му имаше същата фалшива дървена текстура, а номерът на стената бе също толкова ярък. Алекс влезе и попадна насред вече течащ разговор.
— … смяташ, че е нужно — казваше Наоми, а гласът ѝ идеше от главната стая на апартамента. — Но аз мисля, че разполагаме с доста неоспорими доказателства, че си почистил и последното. Искам да кажа, Милър не се е връщал, нали?
— Не — отвърна Холдън и кимна на Алекс. — Но от самата мисъл, че сме имали късче от онова вещество на кораба си толкова дълго и дори не сме знаели, тръпки ме побиват. Теб не те ли побиват?
Алекс протегна чашата си за кафе и Холдън механично я взе и я напълни. Без захар, с място за сметана.
— Побиват ме — призна Наоми от кухнята. — Но не толкова, че да махна цялата проклета стена заради това. Резервните никога не са толкова здрави като оригиналните. Знаеш го.
Алекс се бе запознал с Наоми Нагата на „Кентърбъри“. Още можеше да види в нея кокалестото гневно момиче, което капитан Макдоуъл им бе представил като техен нов младши инженер. Тя се беше крила зад косата си близо година. Сега вече сред черните кичури се забелязваха първите бели косми. Сега стоеше по-изправена, чувстваше се по-добре в собствената си кожа. Бе по-уверена в себе си и по-силна, отколкото той би предположил, че може да бъде. А Холдън, напереният старши офицер, който бе нахълтал в цивилния живот, носейки дисциплинарното си уволнение като медал, се беше превърнал в този човек, който му подаваше сметаната и весело признаваше ирационалността на страховете си. Е, времето вероятно бе променило всички им. Само дето не беше сигурен как е променило самия него.
Освен Еймъс. Нищо не променяше Еймъс.
— Ами ти, Алекс?
Той се ухили и остави провлачения си говор от Долината на Маринър да се усили.
— Е, шефе, мисля, че щом не ни уби, докато беше тук, няма да ни убие и сега, когато го няма.
— Хубаво — рече Холдън с въздишка.
— Това ще ни спести пари — изтъкна Наоми — и ще сме по-добре финансово.
— Знам — отвърна Холдън. — Но пак ще се чувствам странно.
— Къде е Еймъс? — попита Наоми. — Още ли хойка наоколо?
— Не — каза Алекс. — Той нападна бордеите с такъв устрем, че жалките му средства изгоряха още през първите няколко дни на док. Оттогава само си губи времето.
— Трябва да му намерим някаква занимавка, докато е на Тихо — отбеляза Холдън. — По дяволите, всички имаме нужда от някаква занимавка.
— Бихме могли да си потърсим работа на станцията — предложи Наоми. — Не знам само какви хора наемат.
— Имаме предложения от поне шест места за платени интервюта за Нова Тера — каза Холдън.
— Както и всеки друг, който се върна през Пръстена — подхвърли Наоми с насмешка в гласа. — А и връзката с нея продължава да работи.
— Смяташ, че не бива да го правим? — попита Холдън с леко засегнат тон.
— Смятам, че мога да намеря сума ти други неща, за които бих предпочела да ми плащат, отколкото да говоря за себе си.
Холдън помръкна малко.
— Права си. Но сме заседнали тук за дълго време. Все ще трябва да правим нещо.
Алекс си пое дълбоко дъх. Ето го момента. Ала решимостта му се разколеба. Той наля сметана в чашата си и черното кафе избледня до светлокафяво. Буцата в гърлото му сякаш бе голяма колкото яйце.
— Ами — поде той. — Аз… ъъъ… мислех си разни неща…
Вратата на апартамента се отвори и влезе Еймъс.
— Хей, капитане. Ще ми трябва малко отпуск.
Наоми наклони глава и веждите ѝ се сключиха, но Холдън бе този, който заговори.
— Отпуск?
— Да, искам да се върна за малко на Земята.
Наоми седна на стола до плота за закуска.
— Какво има?
— Не знам — отвърна Еймъс. — Може би нищо, но изпитвам нужда да отида да проверя. Да съм сигурен. Нали разбираш?
— Нещо не е наред ли? — попита Холдън. — Защото, ако е важно, можем да изчакаме да ремонтират „Роси“ и да отидем всички заедно. И без това си търся извинение да заведа Наоми на Земята, за да може семейството ми да се запознае с нея.
Раздразнението, пробягало по лицето на инженерката, изчезна толкова бързо, че Алекс за малко да го пропусне. Моменти като този го изнервяха. Как Холдън можеше да тласне Наоми отвъд зоната ѝ на комфорт, без дори да се усети, че го прави. Но тя се овладя още преди Еймъс да заговори:
— Май ще ти се наложи да продължиш да си търсиш извинение, капитане. Моята работа е малко спешна. Една дама, с която бяхме гъсти навремето, е умряла. Просто трябва да ида и да се уверя, че всичко е точно.
— О, моите съболезнования — каза Наоми в същия момент, когато Холдън попита:
— Да се погрижиш за имуществото ѝ ли?
— Ами да, нещо такова — отвърна Еймъс. — Както и да е, вече си резервирах полет до Церера и после надолу в гравитационния кладенец, но трябва да осребря част от дела си за джобни пари, докато съм там.
Стаята замря за момент.
— Обаче ще се върнеш, нали? — попита Наоми.
— Такива са ми плановете — рече Еймъс. Алекс забеляза, че отговорът е по-честен от едно просто „да“. Еймъс възнамеряваше да се върне, но се случваха разни неща. През цялото време, което бяха прекарали заедно, през всичките им пътувания с „Кентърбъри“ и „Роси“, Алекс никога не бе чувал Еймъс да говори за живота си на Земята, освен в най-общи линии. Зачуди се дали е защото миналото му не си струва да се споменава, или защото е твърде болезнено, за да говори за него. При Еймъс можеше да са и двете едновременно.
— Разбира се — съгласи се Холдън. — Само кажи колко ти трябват.
Преговорите бяха кратки, след което извършиха трансфера на ръчните си терминали. Еймъс се ухили и тупна Алекс по рамото.
— Чудесно. Апартаментът е изцяло твой.
— Кога заминаваш? — поинтересува се Алекс.
— След около час. Трябва да вървя да се приготвя.
— Добре — каза Алекс. — Пази се, партньоре.
— Има си хас — смигна му Еймъс и изчезна.
Останалите трима от екипажа на „Роси“ продължиха да стоят мълчаливо в кухнята. Холдън изглеждаше шокиран, Наоми — развеселена. Алекс имаше чувството, че той самият е някъде по средата.
— Е, това беше странно — наруши мълчанието Холдън. — Мислите ли, че с него всичко ще е наред?
— Та това е Еймъс — изтъкна Наоми. — Повече се притеснявам за онези, които смята да проверява.
— Тук си права — съгласи се Холдън, после се надигна и седна на плота с лице към Алекс. — Както и да е. Та казваше, че си мислиш за нещо?
Алекс кимна. „Мислех си колко е трудно да разделиш едно семейство и за семейството, което разделих някога, и че трябва да видя пак бившата си жена и да се помъча да си изясня какви бяхме един за друг, и всички неща, които правехме.“ Сега това му се струваше някак прекалено засукано.
— Ами, като гледам, ще останем на док доста дълго време, та си помислих, че може да направя една екскурзия до Марс. Да проверя старите местенца.
— Добре — кимна Холдън. — Но ще се върнеш преди края на ремонтните работи, нали?
Алекс се усмихна.
— Такива са ми плановете.

3.
Наоми

Масата за голго бе подготвена за началните хвърляния, първата и втората цел стояха недокоснати, а полето бе още празно. Бумтящият бас откъм главната стая на „Блауе бломе“ се усещаше като вибрация в палубата и шумът бе прекалено силен, за да го надвикаш. Наоми претегли в ръка стоманената топка, преценявайки деликатната разлика между маса и тегло, която бе различна при всяка гравитация. Срещу нея Малика и съотборниците ѝ от ремонтния екип чакаха. Един от тях пиеше „Синя гадост“ и ярката лазурна течност обагряше устните му като червило. Бяха минали три години — не, четири? — откакто Наоми бе играла на голго, а тези хора го правеха всеки четвъртък. Наоми претегли пак топката, въздъхна и я хвърли с въртеливо движение. Моментално противниковите топки изскочиха да я спрат, въртяха се в синхрон с нея, като се опитваха да неутрализират хвърлянето ѝ.
С такъв отговор се играеше срещу начинаещи. Наоми може да бе поръждясала, но не беше начинаеща. Масата регистрира края на хвърлянето и маркерът на Наоми се появи далеч зад средната линия на полето. Отборът ѝ избухна в овации, този на Малика застена. Всички се усмихваха. Това бе приятелска игра. Не винаги беше така.
— Следващият, следващият! — извика един от новите съотборници на Наоми и размаха широката си бледа ръка. Казваше се Пийр или Паар. Или нещо от този род. Тя взе стоманената топка и му я подхвърли. Той се ухили насреща ѝ и очите му се стрелнаха за миг надолу по тялото ѝ и обратно. Бедното копеленце. Наоми се отдръпна и Малика дойде да застане до нея.
— Още те бива — похвали я. Имаше прекрасен глас, акцентът на станция Церера смекчаваше по-грубите тонове на дълбокия Пояс.
— Прекарах доста време в игра, когато бях за последно тук — каза Наоми. — Човек никога не забравя какво е правил на младини, нали?
— Дори и да му се иска — засмя се Малика и Наоми се присъедини към смеха ѝ.
Малика живееше в апартамент три етажа по-надолу и на трийсет градуса по посоката на въртене от клуба. Когато Наоми беше за последно там, по стените висяха копринени завеси с кафяво-златни шарки и въздухът бе напоен с уханието на тамян от изкуствено сандалово дърво, така че да не задръства рециклаторите за въздух. Наоми бе спала две нощи в чувал на пода, унесена от записа на арфа и мърморещите гласове на Малика и Сам. Сега обаче Сам бе мъртва, Наоми се бе събрала отново с Джим, а човечеството бе наследило хиляда слънца в границите на две години път. Сега Наоми бе отново тук, смееше се с Малика и ремонтния екип и не можеше да каже кое я изненадва повече — колко много са се променили нещата или колко малко.
Малика я докосна по рамото и челото ѝ се сбърчи.
— Bist ajá?
— Замислих се — отвърна Наоми, влизайки тромаво в ритъма на поясния жаргон. Голгото не бе единственото нещо, в което бе ръждясала.
Ъгълчетата на устата на Малика се извиха надолу точно когато на масата за голго изригнаха викове на радост и смайване. За миг Сам сякаш отново бе там. Не истинската жена с рижата коса, веселата ѝ нецензурност и навика да използва детски думички — аки, боленко, — за да опише неща като пробит от метеорит корпус. Просто мястото, където някога е била, и две жени, споделящи знанието, че някой липсва.
Паар-или-Пийр подаде топката на следващия играч — Сакай, новия главен инженер, — докато противниковият отбор го тупаше подигравателно по гърба. Наоми пристъпи напред да оцени щетите. Да се намира сред поясни — просто поясни — ѝ действаше странно успокоително. Тя обичаше екипажа си, но той се състоеше от двама земляни и марсианец. Някои разговори никога не би могла да води с тях.
Когато Джим се появи, тя го разбра, без дори да се обръща. Играчите от другата страна на масата като един погледнаха зад нея. Очите им се разшириха и по лицата им плъзна въодушевление. Никой не обели и дума, но все едно всички го бяха казали: „Хей! Я вижте! Това е Джеймс Холдън!“.
Беше лесно да забравиш кой е Джим. Той бе започнал две войни и бе изиграл известна роля в прекратяването и на двете. Беше капитан на първия човешки кораб, минал през Пръстена, или поне на първия оцелял. Беше ходил на извънземната база в центъра на бавната зона и се бе върнал. Бе преживял станция Ерос и гибелта на „Агата Кинг“. Беше стъпил на Нова Тера, първата човешка колония на нечовешка планета, и бе изковал странен, неловък мир там. Беше почти смущаващо да гледа как реагират всички на този Холдън: човека от екраните и новинарските емисии. Тя знаеше, че Джим изобщо не прилича на Джеймс Холдън, но нямаше смисъл да го казва. Някои неща си оставаха тайни, дори когато ги разкриеш.
— Здравей, скъпа — поздрави Джим и я прегърна през раменете. В другата си ръка държеше грейпфрутово мартини.
— За мен ли е? — усмихна се тя и взе коктейла.
— Надявам се. Аз не бих го пил дори заради бас.
— Hoy, coyo! — обади се Паар-или-Пийр и му протегна стоманената топка. — Искаш ли да хвърлиш?
Около масата избухна смях. Част от него бе радостен — „Джеймс Холдън играе голго с нас!“, а друга част жесток — „Гледай как ще се изложи голямата клечка“. Но и двете нямаха нищо общо с истинския човек. Тя се зачуди дали Джим знае колко променя настроението в една стая просто като влезе в нея. Предполагаше, че не.
— Не — отказа Джим с усмивка. — Ужасен съм на тази игра. Нямам представа откъде да започна.
Наоми се приведе към Малика.
— Трябва да вървя. Благодаря много, че ме поканихте. — Това означаваше: „Признателна съм ти, че ми позволи да постоя тук с останалите поясни, все едно съм свой човек“.
— Todamas си добре дошла, coya-mis — отвърна Малика. Това означаваше: „Смъртта на Сам не беше по твоя вина, а и да е била, прощавам ти“.
Наоми хвана Джим под ръка и му позволи да я заведе до главния бар. Щом минаха през вратата, музиката се усили и светлините и звуците се обединиха за сетивна атака. На дансинга се движеха хора, по двойки или на групи. Едно време, много преди да срещне Джим, идеята да се натряска до козирката и да се хвърли в гъмжилото от тела ѝ се струваше привлекателна. Тя си спомняше с обич за онова момиче, което е била някога, но това не бе младост, която би искала да върне. Застанала до бара, Наоми допи мартинито си. Беше прекалено шумно за разговори, затова тя се забавляваше да гледа как хората забелязват Джим и върху лицата им заиграва неувереността „това той ли е, или не е той“. Джим, от своя страна, излъчваше дружелюбно отегчение. Самата мисъл да е център на внимание му беше чужда. Това бе едно от нещата, които обичаше в него.
Когато чашата ѝ се изпразни, тя сложи ръка върху неговата и двамата се измъкнаха в коридора пред клуба. Мъже и жени, чакащи да влязат — почти до един поясни, — ги гледаха как излизат. На станция Тихо бе нощ, което не означаваше кой знае какво. В станцията бяха установени три редуващи се осемчасови смени: отдих, работа, сън. Кого познаваш зависеше от това в коя смяна работиш, беше като три различни града, заемащи едно и също пространство. Свят, който винаги щеше да се състои от две трети непознати. Тя прегърна Джим през кръста и го притисна към себе си, докато усети как бедрото му се движи до нейното.
— Трябва да поговорим — каза Наоми.
Той се напрегна малко, но се постара гласът му да прозвучи нехайно.
— В смисъл, като мъж с жена?
— По-лошо — отвърна тя. — Като капитан със старши офицер.
— Какво има?
Влязоха в един асансьор и тя натисна бутона за тяхната палуба. Прозвуча мелодичен сигнал, вратите се затвориха бавно и тя събра мислите си. Не че не знаеше какво трябва да каже. Просто на него то щеше да му хареса не повече, отколкото на нея.
— Трябва да помислим за наемането на още екипаж.
Познаваше достатъчно добре мълчанията на Джим, за да разпознае сегашното. Вдигна поглед към лицето му, което си оставаше безизразно — само очите мигаха малко по-бързо от обичайното.
— Наистина ли? — учуди се той. — На мен ми се струва, че се справяме отлично.
— Така е. Досега. „Роси“ е военен кораб. Умен. Силно автоматизиран, с множество подсигуряващи системи. Ето защо толкова дълго успяваме да го караме с една трета от стандартния екипаж.
— А също и защото сме най-добрият екипаж в космоса.
— Това не вреди. С оглед на уменията и опита ни сме силна група. Но сме уязвими.
Асансьорът се разклати, сложните сили от въртенето на станцията и ускорението на кабината придаваха усещане за нестабилност. Тя не бе сигурна, че е само от движението.
— Не съм сигурен какво имаш предвид под „уязвими“ — каза Джим.
— Ние сме на „Росинант“, откакто го спасихме от „Донагър“. Не сме сменяли персонала. Не сме имали реорганизации. Кажи ми, сещаш ли се дори за един друг кораб, където да е така? На „Кентърбъри“ сме имали пътувания, при които една четвърт от екипажа е бил от новаци. И…
Вратите се отвориха. Те излязоха и се дръпнаха встрани, за да пропуснат друга двойка в асансьора. Наоми ги чу да си шепнат, докато вратите се затваряха. По пътя към апартамента им Джим мълчеше. Когато най-после заговори, гласът му бе тих и замислен.
— Мислиш, че някой от тях може да не се върне? Еймъс? Алекс?
— Мисля, че може да се случат много неща. Под висока тяга хората понякога получават удар. Сокчето помага, но не е гаранция. Случвало се е разни хора да стрелят по нас. Или да се носим безпомощно по снижаваща се орбита. Помниш тези неща, нали?
— Да, но…
— Ако загубим някого, минаваме от една трета стандартен екипаж на една четвърт. Добави към това и загубата на незаменими умения.
Холдън спря с ръка на дръжката на апартамента им.
— Чакай, чакай малко. Ако загубим някого ли?
— Да.
Очите му се ококориха и я гледаха стреснато. В ъгълчетата се бяха събрали малки бръчици на безпокойство. Тя вдигна ръка да ги заглади, но те не изчезнаха.
— Значи се опитваш да ме подготвиш за смъртта на някого от екипажа ми?
— Исторически погледнато, това застига кажи-речи сто процента от хората.
Джим понечи да каже нещо, отказа се, отвори вратата на апартамента и влезе. Тя го последва и затвори след тях. Искаше ѝ се да остави темата, но ако го направеше, не знаеше кога ще я подхванат пак.
— Ако бяхме традиционен екипаж, щяхме да имаме по двама души за всеки пост. Така че ако някой бъде убит или изваден от строя, ще има кой да го замести.
— Няма да взема още четири души на кораба си, камо ли осем — заяви Джим и влезе в спалнята. Бягаше от разговора. Ала нямаше наистина да го прекрати. Тя зачака мълчанието, болката и притеснението, че я е ядосал, да го върнат обратно. Това отне около петнайсет секунди. — Ние не работим като обикновен екипаж, защото не сме обикновен екипаж. Взехме „Роси“, когато всички в системата стреляха по нас. Стелт кораби взривиха боен кораб под носа ни. Загубихме „Кент“, а после и Шед. Човек не може да мине през всичко това и да остане нормален.
— Какво точно имаш предвид?
— Този кораб няма екипаж. Ние не го управляваме като екипаж. Управляваме го като семейство.
— Да — съгласи се тя. — И това е проблем.
Те се взряха един в друг през стаята. Джим размърда челюсти, възраженията и аргументите бяха застинали на езика му. Знаеше, че е права, а му се искаше да греши. Тя го видя как осъзнава, че няма измъкване.
— Добре — отстъпи накрая. — Когато другите се върнат, ще поговорим дали да не проведем някои интервюта. Да вземем един-двама за едно-две пътувания. Ако се впишат добре, може да помислим да ги задържим за постоянно.
— Добре звучи — каза Наоми.
— Това ще промени равновесието в кораба — предупреди Холдън.
— Всичко се променя — отвърна тя и го прегърна.
Поръчаха храна от индийски ресторант: къри, генетично модифициран ориз и гъбичен протеин, почти неразличим от телешко. През останалата част от вечерта Холдън се опитваше да бъде весел, да скрие безпокойството си от нея. Изобщо не се получаваше, но тя му бе благодарна за усилията.
След вечеря гледаха развлекателни програми, докато в уютния ритъм на деня им не настъпи времето, когато тя изключи екрана и го дръпна обратно в леглото. Сексът с Холдън бе започнал като нещо вълнуващо преди години, когато за първи път осъзнаха колко глупаво би било един капитан и старшият му офицер да спят заедно. Сега беше по-богат, по-спокоен и по-игрив. А също и по-утешителен.
След това, докато лежаха на големия матрак от омекотяващ гел, с чаршафите, усукани в краката им, умът на Наоми се отнесе. Мислеше си за „Роси“ и за Сам, за книга с поезия, която бе чела като момиче, и за една музикална група, в която я бе убедил да се включи един от старшите инженери на „Кентърбъри“. Спомените ѝ бяха започнали да потъват в сюрреалистичния хаос на сънищата, когато гласът на Джим почти я разбуди.
— Не ми харесва, че ги няма.
— Хмм?
— Алекс и Еймъс. Не ми харесва, че ги няма. Ако се забъркат в неприятности, ние ще сме тук. Не мога дори да запаля „Роси“ и да отидем да ги приберем.
— Ще се оправят — промърмори сънено тя.
— Знам. Или поне мисля, че знам. — Той се надигна на лакът. — Наистина ли не се тревожиш?
— Може би мъничко.
— Искам да кажа, знам, че са възрастни хора, но ако се случи нещо. Ако не се върнат…
— Трудно ще е — каза Наоми. — Вече от доста години насам сме свикнали да разчитаме само на нас четиримата.
— Да — потвърди Джим. След момент добави: — Знаеш ли коя е тази жена, която Еймъс отиде да провери?
— Не. Не знам.
— Мислиш ли, че му е била любовница?
— Не знам — повтори Наоми. — Останах с впечатлението, че е по-скоро нещо като сурогатна майка.
— Хмм. Може би. Не знам защо ми хрумна, че е любовница. — Гласът му ставаше сънлив. — Хей, може ли да ти задам един неуместен въпрос?
— Стига да мога да ти отговоря.
— Защо вие с Еймъс никога не сте се събрали? Имам предвид, навремето на „Кент“.
Наоми се засмя, претърколи се и преметна ръка през гърдите му. Даже след толкова време заедно харесваше мириса на кожата му.
— Ама ти сериозно ли? Изобщо ли не си обърнал внимание на сексуалността му?
— Не ми се вярва, че от нас с Еймъс се очаква да го правим.
— Не би искал да навлизаш в тази тема — каза Наоми.
— Хмм. Добре. Просто си мислех, сещаш се… Как постоянно те следваше навремето на „Кент“. И никога не е говорил да напуска „Роси“.
— Той не стои на „Роси“ заради мен — изтъкна Наоми. — Стои заради теб.
— Заради мен ли?
— Използва те като своя външна резервна съвест.
— Не е вярно.
— Така прави той. Намира човек с чувство за морал и го следва — обясни Наоми. — По този начин се опитва да не бъде чудовище.
— Че защо ще се опитва да не бъде чудовище? — Завалените от сънливост думи бяха като одеяло.
— Защото е такова — каза Наоми, докато съзнанието ѝ гаснеше. „Точно затова се разбираме.“
* * *
Съобщението дойде два дни по-късно и бе съвсем неочаквано. Наоми беше в скафандър и инспектираше работата на главен инженер Сакай. Той тъкмо ѝ обясняваше защо са избрали различна керамична сплав за връзките между вътрешната и външната обшивка, когато на лицевия ѝ дисплей изскочи приоритетно съобщение. Тя усети прилив на страх, последствие от разговора ѝ с Холдън. Нещо се бе случило с Алекс. Или с Еймъс.
— Задръж малко — помоли тя и Сакай ѝ отвърна с вдигнат юмрук.
Тя пусна съобщението. Появи се заставка с разцепения кръг на СВП и когато изчезна, там стоеше Марко. С годините лицето му бе наедряло, очертанията на челюстта му се бяха смекчили. Кожата му бе все така тъмна, каквато я помнеше, а ръцете му, скръстени на масата в мястото, където бе направил този запис, бяха все така деликатни. Той се усмихна със смесица от тъга и веселие, които сякаш я върнаха назад във времето.
Съобщението спря, прекъснато от медицинските системи на скафандъра. Предупреждения за учестено сърцебиене, повишено кръвно. Тя ги отмени с едно помръдване на брадичката и гласът му зазвуча тихо и пресекливо в ушите ѝ, после се заглади, когато предаването се стабилизира.
— Съжалявам. Знам, че не искаш да получаваш никакви вести от мен. Ако ще ти е от помощ, просто ще изтъкна, че досега не съм го правил. А и сега не го правя лекомислено.
„Изключи го — помисли си тя. — Спри записа. Изтрий го. И без това ще са само лъжи. Лъжи или онези части от истината, които му изнасят. Забрави, че изобщо си го получавала.“ Марко извърна поглед от камерата, сякаш бе прочел мислите ѝ или знаеше какво ще си помисли.
— Наоми, не съм съгласен с решението ти да си тръгнеш, но винаги съм го уважавал. Дори когато се появи по новините и всички разбраха къде си, не се свързах с теб. И сега също не се обръщам към теб заради себе си.
Всички думи бяха ясни, топли и внимателни: безупречната граматика на човек, който говори втори език толкова добре, че звучи свръхестествено. Не използваше нищичко от поясния си жаргон. Значи годините го бяха променили и по друг начин.
— Син и Карал ти пращат обичта и почитанията си, но те са единствените, които знаят, че се свързвам с теб. А също и защо. В момента те са на станция Церера, но не могат да останат дълго. Искам да се срещнеш с техния екип и… Не, съжалявам. Това е погрешно. Не трябваше да се изразявам така. Закъсал съм го. Не знам какво да правя и ти си единствената, към която мога да се обърна. Става дума за Филип. Той е в беда.

4.
Еймъс

Гърлото го болеше.
Еймъс преглътна, мъчейки се да отмие буцата със слюнка, но това му докара само нова болка, все едно бе глътнал пясък. Преди три месеца лазаретът на „Роси“ го бе натъпкал с всички подсилващи ваксини и бактериални защити, точно по график. Не мислеше, че може да е болен. Но ето че сега гърлото го болеше, сякаш е глътнал топка за голф и тя е заседнала вътре.
Около него гражданите и пътниците на станция Церера сновяха като мравки в мравуняка си и гласовете им се сливаха в нечленоразделен рев, който не бе много по-различен от тишината. На Еймъс му бе забавно, че никой на Церера не би разбрал тази метафора. Той самият не бе виждал мравка от близо две десетилетия, но детските му спомени как ги гледа да повалят хлебарка или да оглозгват трупа на плъх бяха ярки и отчетливи. Също като хлебарките и плъховете, мравките се бяха научили да живеят с човешките си съседи без сериозни проблеми. Когато бетонът на човешките градове бе залял планетата и половината животни на Земята попаднаха в списъка на застрашените видове, никой не се тревожеше за мравките. Те се справяха чудесно, благодаря, и останките от бързите закуски бяха също толкова изобилни и вкусни, колкото и мъртвите горски животни по-рано.
Приспособи се или умри.
Ако можеше да се каже, че Еймъс има някаква философия, тя бе тази. Бетонът заменя гората. Ако му се изпречиш на пътя, ще бъдеш зазидан. Ако намериш начин да живееш в пукнатините, можеш да благоденстваш навсякъде. Пукнатини има винаги.
Мравунякът на Церера кипеше около него. Имаше хора на върха на хранителната верига, които си купуваха закуски от будките или билети за совалките и корабите за далечни полети, заминаващи от станцията. Хората от пукнатините също бяха тук. Момиче на не повече от десет години с дълга мръсна коса и розов комбинезон, твърде малък за нея, оглеждаше пътниците, без да ги зяпа открито. Чакаше някой да си остави багажа или ръчния терминал достатъчно задълго, че да успее да го грабне. Видя, че Еймъс я гледа, и се стрелна към един сервизен люк ниско в стената.
Живееше в пукнатините, но живееше. Приспособяваше се, не умираше.
Той преглътна пак и изкриви лице от болка. Ръчният му терминал изпиука и Еймъс вдигна очи към таблото с полетите, висящо над голямата зала. Яркожълти букви на черен фон — шрифт, създаден за четливост, а не за красота. Полетът му до Луната бе потвърден за летателен прозорец след три часа. Той чукна по екрана на терминала си, за да уведоми автоматизираната система, че ще е на борда, когато корабът потегли, и тръгна да търси как да убие оставащото време.
До изхода имаше бар. Така че се оказа лесно.
Не искаше да се напие и да изпусне полета си, затова се ограничи с бира. Пиеше бавно и методично и щом наближеше дъното на чашата, махваше на бармана, за да може следващата да го чака, когато свърши. Искаше да се почувства леко замаян и отпуснат и знаеше как точно да го постигне за най-краткото възможно време.
Барът не предлагаше кой знае какви развлечения или занимавки, така че той се съсредоточи върху чашата, бармана, следващото питие. Буцата в гърлото му наедряваше с всяка глътка. Той престана да ѝ обръща внимание. Останалите клиенти бяха тихи, четяха нещо на терминалите си или си шепнеха на малки групи, докато пиеха. Всеки беше на път за някъде другаде. Това място не беше крайна спирка; бе нещо, на което се натъкваш по време на пътуванията си, случайно и забравимо.
Лидия бе мъртва.
Той бе прекарал двайсет години в мисли за нея. Разбира се, причината отчасти бе татуираният ѝ лик над сърцето му. Винаги когато се погледнеше в огледалото без риза, се сещаше за нея. Но дори да изключим това, всеки ден Еймъс се изправяше пред избори. А всеки избор, който правеше, започваше с един тих гласец в главата му, който го питаше как Лидия би искала да постъпи. Когато получи съобщението от Ерих, той осъзна, че не я е виждал и не е говорил с нея от над две десетилетия. Значи е била двайсет години по-стара, отколкото при заминаването му. На колко? Той помнеше сивите кичури в косата ѝ, бръчките около очите и устата ѝ. По-стара от него. Но той беше на петнайсет и „по-стар от него“ беше огромен промеждутък, в който попадаха твърде много хора.
А сега тя бе мъртва.
Може би някой двайсет години по-стар от жената, която помнеше, бе достатъчно стар, за да умре от естествена смърт. Може да бе умряла в болница, в леглото си, на топло и уютно, заобиколена от приятели. Може би е имала котка, която да спи в краката ѝ. Еймъс се надяваше да е така. Защото ако не беше — ако бе нещо различно от естествена смърт, — той щеше да избие всички, които имат дори най-косвено участие, до последния човек. Огледа идеята в ума си, повъртя я насам-натам, като чакаше да види дали Лидия ще го спре. Отпи нова дълга глътка бира и тя опари гърлото му. Горещо се надяваше, че не се разболява.
„Не си болен — каза гласът на Лидия в съзнанието му, — тъжен си. Скърбиш. Буцата в гърлото ти. Пустотата зад гръдната ти кост. Празнотата в стомаха ти, независимо колко бира наливаш в него. Това е скръб.“
— Ха — каза на глас Еймъс.
— Искаш ли нещо, друже? — попита го барманът с професионално безразличие.
— Още една — отвърна Еймъс и посочи все още полупълната си чаша.
„Не се справяш добре със скръбта“, обади се друг глас. Този път бе Холдън. Вярно беше. Ето защо Еймъс вярваше на капитана. Когато той кажеше нещо, наистина го мислеше. Нямаше нужда да го анализира или да се чуди какво точно е имал предвид. Даже когато оплескваше нещата, капитанът действаше с добра воля. Еймъс не бе срещал много такива хора.
Единствената наистина силна емоция, която бе изпитвал Еймъс, откакто се помнеше, бе гняв. Гневът винаги бе там и го чакаше. Да се справя със скръбта по този начин бе просто и праволинейно. Той го разбираше. Мъжът, седнал през няколко стола от него на бара, имаше суровия кокалест вид на скален жокей. Ближеше една и съща бира вече час. Всеки път, когато Еймъс поръчаше нова, мъжът го стрелваше с поглед, в който се смесваха раздразнение и завист. Жадуваше за наглед бездънната му кредитна сметка. Щеше да е толкова лесно. Да му каже нещо, язвително и високо, да го постави в такова положение, че за него да е позор да отстъпи пред очите на всички. Бедният шибаняк щеше да се почувства длъжен да налапа стръвта, а после Еймъс щеше да е свободен да излее скръбта си върху него. Един въргал може би щеше да е добър начин да се поотпусне.
„Този човек не е убил Лидия“, обади се гласът на Холдън.
„Но може би някой друг е“ — помисли си Еймъс. — „И аз трябва да разбера.“
— Плащам, амиго — каза Еймъс на бармана и размаха ръчния си терминал. Посочи към скалния жокей. — Пиши следващите две на тоя приятел на моята сметка.
Жокеят се намръщи, търсейки някаква обида, но като не можа да намери такава, смънка:
— Благодаря, братле.
— Няма защо, hermano. Пази се там навън.
— Sasa — каза жокеят, довърши бирата си и посегна към първата от двете, които току-що му бе купил Еймъс. — Ти също, sake dui?
* * *
На Еймъс му липсваше койката му на „Роси“.
Пътническият кораб се казваше „Мързеливата пойна птичка“, но връзката му с птиците започваше и свършваше с белите букви, изписани върху корпуса му. Отвън приличаше на гигантска кофа за боклук със сопло в единия край и малък мостик в другия. Отвътре приличаше също на гигантска кофа за боклук, само че разделена на дванайсет палуби, с по петдесет души на всяка.
Единственото уединение тук бяха тънките завеси на душкабините и хората, изглежда, използваха тоалетната само когато наблизо имаше униформени членове на екипажа.
„Аха — помисли си Еймъс. — Затворнически правила.“
Избра си койка — просто противоускорително кресло с малко място за багаж отдолу и миниатюрен развлекателен екран на стената до него — колкото се може по-далеч от тоалетната и столовата. Опитваше се да стои настрани от оживените места. Съседите му бяха тричленно семейство от едната страна и някаква много стара бабичка от другата.
Бабичката прекара цялото пътуване надрусана с малки бели хапчета, денем се взираше в тавана, а нощем я мъчеха трескави сънища, от които се обливаше в пот. Еймъс ѝ се представи. Тя му предложи хапчета. Той отказа. Това сложи край на общуването им.
Семейството от другата страна бяха далеч по-мили. Двама мъже в началото на трийсетте и дъщеря им, на около седем. Единият мъж бе строителен инженер на име Рико. Другият беше татко домакин и се казваше Джиянгуо. Момичето се казваше Уенди. Отначало, когато Еймъс се настани на койката, те го гледаха с известно подозрение, но той се усмихна, ръкува се с тях и купи на Уенди сладолед от един автомат, а после не започна да се държи особено. Знаеше какви са мъжете, проявяващи твърде голям интерес към малки дечица, и следователно знаеше как да не го бъркат с такъв.
Рико пътуваше към Луната, за да заеме едно от новооткрилите се работни места в орбиталната корабостроителница „Буш“.
— Много coyos отиват надолу. Има beaucoup работа сега, всеки се опитва да докопа някой пръстен. Нови колонии. Нови светове.
— Това ще пресъхне, когато треската отшуми — отбеляза Еймъс. Лежеше по гръб на койката си, слушаше с едно ухо бъбренето на Рико и гледаше с едно око предаването, течащо по стенния му екран с изключен звук.
Рико направи поясния жест за свиване на рамене и кимна към дъщеря си, която спеше на своята койка.
— За нея, sabe? За по-нататък. Засега отделям настрани някой и друг юан. Училище, пътуване до Пояса, всичко, от което се нуждае.
— Разбирам те. За по-нататък.
— О, хей, чистят клозета. Ще си взема душ.
— Каква е тая работа, човече? — попита Еймъс. — Защо е тоя зор?
Рико килна глава, все едно Еймъс го беше попитал защо в космоса е вакуум. Честно казано, Еймъс знаеше отговора, но му беше любопитно да види дали Рико също го знае.
— Банди, coyo. Туй е цената да пътуваш евтино. Гадно е да си беден.
— Екипажът си отваря очите за такива гадости, нали? Ако някой почне бой, ще ни обгазят всички и ще вържат виновниците. Чиста работа.
— Те не наблюдават душовете. Няма камери. Ако не платиш, когато дойдат да те одрусат, те замъкват там. По-добре да ходиш, когато екипажът е наблизо.
— Без майтап? — възкликна Еймъс, правейки се на изненадан. — Засега не съм видял да одрусват някого.
— Ще видиш, hombre. Хвърляй едно око на Джиян и Уенди, докато ме няма, става ли?
— Две очи, братче.
* * *
Рико беше прав. Щом приключи първоначалната суетня, по време на която хората си търсеха койки, решаваха, че не харесват съседите си, и търсеха нови, нещата се поукротиха. Поясните се настаниха на палубите за поясни. Вътрешните — на палубите, поделени между Земята и Марс. Еймъс беше на поясна палуба, но изглежда, бе единственият, който се смесваше с другите.
Затворнически правила, без съмнение.
На шестия ден малка група бандити от горната палуба слезе с асансьора и се разгърна из отделението. С петдесет души на палубата, им отне известно време да обиколят всички. Еймъс се престори на заспал в противоускорителната си койка и ги наблюдаваше с крайчеца на окото си. Схемата бе съвсем проста. Всеки бандит се приближаваше до някой пътник, обясняваше му за застрахователните полици по време на пътуването, а после приемаше кредитен трансфер с евтин терминал. Заплахите се състояха само от намеци. Всички плащаха. Беше глупав рекет, но достатъчно простичък, за да работи.
Един от изнудвачите, който изглеждаше на не повече от четиринайсет, се насочи към тях. Рико посегна да извади терминала си, но Еймъс седна на леглото и му махна с ръка. А на младежа каза:
— Тук всичко е точно. Никой в този ъгъл не плаща.
Онзи се взря безмълвно в него. Еймъс му се усмихна. Не изпитваше особено желание да го обгазят и вържат, но ако се наложи, щеше да го преживее.
— Мъртвец — изръмжа бандитът. Вложи в гласа си цялото мъжество, което можеше да събере, и Еймъс изпита уважение към неговата всеотдайност. Но далеч по-страшни хора от някакъв си мършав поясен пубер се бяха опитвали да го сплашват. Еймъс кимна, сякаш обмисляше заплахата.
— Веднъж се оказах приклещен в ремонтния канал на реактора, когато гръмна една тръба с охладител — каза той.
— Какво? — попита объркано хлапакът. Даже Рико и Джиянгуо го зяпнаха сякаш си е изгубил ума. Еймъс се разшава и карданите на койката изскърцаха, докато се наместваха.
— Разбираш ли, охладителят е адски радиоактивен. Попадне ли във въздух, се изпарява. Не е хубаво да ти изцапа кожата, но можеш да оцелееш. Повечето се отмива. Само че не би искал да го вдишаш. Да ти влязат куп радиоактивни частици в дробовете, откъдето не можеш да ги извадиш. Да, общо взето се разтопяваш отвътре.
Хлапакът се озърна през рамо, търсейки подкрепа срещу този луд дърдорко. Останалите от групата още бяха заети.
— Така че — продължи Еймъс и се приведе напред — трябваше да вляза в ремонтния шлюз, да отворя шкафче за спешни случаи и да сложа кислородна маска, преди да съм вдишал нещо от тази гадост.
— И какво от това. Още си…
— Смисълът на тази малка приказка за несгоди е, че научих някои неща за себе си.
— Тъй ли? — Положението вече бе станало достатъчно странно и хлапакът изглеждаше наистина заинтригуван да разбере.
— Научих, че мога да си задържам дъха близо две минути, докато съм зает с усилна физическа дейност.
— И…
— И трябва да си зададеш въпроса какво мога да ти направя за двете минути, преди упойващият газ да ме повали. Защото се обзалагам, че е много.
Хлапакът не отговори. Рико и Джиянгуо сякаш бяха затаили дъх. Уенди зяпаше Еймъс ококорена и ухилена.
— Проблем ли има? — Един от приятелчетата на младия бандит най-после дойде да провери нещата.
— Да, той…
— Няма проблем — заяви Еймъс. — Просто обяснявах на съдружника ти тук, че този ъгъл на стаята не плаща застраховки.
— Ти ли го казваш?
— Да. Аз го казвам.
Старшият бандит огледа Еймъс, преценяваше го. Бяха горе-долу еднакви на ръст, но Еймъс бе цели двайсет и пет кила по-тежък. Еймъс стана и се поразкърши, за да подчертае разликата.
— С кого движиш? — попита старшият бандит, вземайки го погрешно за конкурент.
— „Росинант“ — отвърна Еймъс.
— Не съм ги чувал.
— О, чувал си ги, но контекстът е всичко, нали?
— Май си сгафил, coyo — рече бандитът.
Еймъс направи широкия поясен жест за свиване на рамене.
— Предполагам, че рано или късно ще разберем.
— Рано или късно — съгласи се мъжът, после побутна младшия си партньор и се отправи към другите от бандата. Когато хванаха асансьора за следващата палуба, оставиха младока. Той се взираше в Еймъс през стаята, без да се опитва да крие, че го наблюдава.
Еймъс въздъхна и извади хавлията си от сака.
— Ще отида да си взема душ.
— Ти си луд — спря го Джиянгуо. — Там няма никого от екипажа. Ще ти скочат.
— Аха.
— Тогава защо?
— Защото — отвърна Еймъс, като стана и метна хавлията през рамо — мразя да чакам.
Веднага щом тръгна към банята с изложената наяве хавлия, младокът забъбри по ръчния си терминал. Свикваше войските.
Банята представляваше пет крехки душкабини от пластмасови листове край едната стена и десет вакуумни тоалетни край другата. Мивките бяха наредени по стената точно срещу вратата. В откритото пространство по средата имаше пейки за сядане, където да си чакаш реда за душовете или да се обличаш после. Не беше най-подходящото място за ръкопашен бой. Имаше много стърчащи твърди предмети, в които да те блъснат, а пейките създаваха риск от спъване.
Еймъс хвърли хавлията си в една мивка и се облегна на нея, скръстил ръце. Не му се наложи да чака дълго. Няколко минути след обаждането на младока той и още петима биячи от изнудваческата група влязоха един по един.
— Само шестима? Малко съм обиден.
— Не си дребен, хич даже — рече най-възрастният. Значи бе водачът, щом говореше пръв. — Ама големите също мрат.
— Вярно е. Е, как ще го направим? На ваш терен съм, така че ще спазвам местните правила.
Водачът се засмя.
— Смехар си, човече. Скоро ще си мъртъв, ама си смехар. — Обърна се към младшия бандит и каза: — Твоя мръвка, coyo.
Младокът извади от джоба си самоделен нож. Никакво оръжие не можеше да се вмъкне в пътническото отделение покрай охраната, но това бе назъбено парче метал, отчупено от нещо на кораба и после наточено. Пак затворнически правила.
— Няма да проявя неуважение към теб — рече му Еймъс. — Аз убих първия си човек на твоята възраст. Е, всъщност бяха няколко, но не е там въпросът. Знам, че трябва да приема теб и ножа ти на сериозно.
— Хубаво.
— Не — каза тъжно Еймъс, — не е.
Преди някой да успее да помръдне, той прекоси делящото ги разстояние и сграбчи ръката му с оръжието. Тягата на кораба беше само около една трета g, така че Еймъс вдигна младока от пода и го завъртя. Ръката на хлапето се удари в преградата на една душкабина. Тялото му продължи движението и Еймъс не го пусна, така че ръката се огъна около точката на сблъсъка. Звукът от късането на сухожилията в лакътя приличаше на удар с чук по мокър шперплат. Ножът падна бавно от безчувствените пръсти на пода и Еймъс пусна ръката.
В продължение на една дълга секунда петимата биячи се взираха в ножа, лежащ в краката на Еймъс, а той се взираше в тях. Празнотата в стомаха му бе изчезнала. Кухото място зад гръдната му кост също. Гърлото беше спряло да го боли.
— Кой е следващият? — попита той и разкърши ръце, а на лицето му грееше усмивка, за която не знаеше.
Те му се нахвърлиха вкупом. Еймъс разпери ръце и ги посрещна като отдавна загубени любими.
* * *
— Добре ли си? — попита Рико. Попиваше едно леко порязване на главата на Еймъс с тампон със спирт.
— Общо взето.
— Те добре ли са?
— Не толкова — призна Еймъс, — но горе-долу. Всеки ще излезе оттам на собствен ход, когато се събудят.
— Не беше нужно да правиш това заради мен. Щях да платя.
— Не съм — отрече Еймъс. Като видя объркания поглед на Рико, поясни: — Не съм го направил заради теб. И, Рико? Тези пари да отидат във фонда на Уенди, иначе ще дойда да потърся и теб.

5.
Холдън

Един от дядовците на Холдън бе прекарал младостта си като ездач в родеа. Всички негови снимки го показваха като висок, мускулест здравеняк с голяма тока на колана и каубойска шапка. Но мъжът, когото Холдън познаваше като дете, бе слаб, блед и прегърбен. Сякаш годините бяха смъкнали от него всичко странично и бяха превърнали онзи младеж в кокалест старец.
Хрумна му, че Фред Джонсън се е променил по същия начин.
Той още бе висок, но някогашните му масивни мускули бяха почти изчезнали, оставяйки по ръцете и врата му отпусната кожа. Косата му от предимно черна бе минала през предимно сива до предимно липсваща. Фактът, че той още можеше да излъчва аура на абсолютна власт, означаваше, че поначало много малка част от нея се е дължала на физиката му.
На бюрото му имаше две чаши и бутилка с нещо тъмно, когато Холдън седна. Фред му предложи питие с леко кимване и Холдън също кимна в отговор. Докато Фред наливаше, Холдън се облегна назад с дълга въздишка, после каза:
— Благодаря.
Фред сви рамене.
— Търсех си извинение.
— Нямах предвид питието, но и за него благодаря. Най-вече ти благодаря, че ни помагаш с „Роси“. Парите от Авасарала пристигнаха, но имаме повреди, за които не знаехме, когато пишех сметката. Без отстъпката за привилегировани клиенти щяхме да го закъсаме.
— Кой казва, че получавате отстъпка? — попита Фред и подаде чашата на Холдън, но се усмихна, докато го изричаше. Сетне се отпусна с изпъшкване на стола си. Холдън не бе осъзнал на влизане колко се ужасява от този разговор. Макар да знаеше, че са нормални бизнес преговори, имаше чувството, че проси подаяние. А че отговорът е „да“, беше хубаво. И че Фред не го бе поизмъчвал, преди да му го даде, бе още по-хубаво. Караше го да се чувства все едно седи с приятел.
— Изглеждаш стар, Фред.
— И се чувствам стар. Но е по-добре от алтернативата.
Холдън вдигна чаша.
— За тези, които не са с нас.
— За тези, които не са с нас — повтори Фред и двамата отпиха. — Този списък става все по-дълъг всеки път, когато те видя.
— Съжалявам за Бика, но мисля, че той може би спаси Слънчевата система. От това, което знам за него, вероятно би го сметнал за доста яко.
— За Бика — каза Фред и вдигна пак чашата си.
— И за Сам — добави Холдън, вдигайки своята.
— Скоро си отивам, затова исках да поговоря с теб.
— Я чакай. Отиваш си? В смисъл, че заминаваш някъде, или в смисъл, че си отиваш като Бика и Сам?
— Няма да се отървеш още от мен. Трябва да се върна на станция Медина — поясни Фред. Наля си още малко бърбън, мръщейки се надолу към чашата, все едно извършваше някаква деликатна операция. — Там се случват нещата.
— Наистина ли? Май дочух, че генералният секретар на ООН и марсианският премиер-министър щели да проведат среща. Допуснах, че ще ходиш там.
— Могат да говорят колкото си щат. Истинската сила е в географията. Медина е мястото, където се съединяват всички пръстени. Властта ще се намира там още дълго време.
— А докога мислиш, че ООН и Марс ще ти позволяват да командваш тукашния парад? Вярно, имаш преднина, но пък те разполагат със сума ти наистина опасни кораби, които могат да хвърлят срещу теб, ако решат, че искат онова, което имаш.
— Двамата с Авасарала обсъждаме много от тези теми по тайния канал. Ще се погрижим нещата да не излязат извън контрол. — Фред млъкна, за да отпие голяма глътка. — Но имаме два големи проблема.
Холдън остави чашата. Започваше да му се струва, че искането — и получаването — на отстъпка за ремонта може би все пак не е било краят на преговорите.
— Марс — подхвърли той.
— Да, Марс умира — съгласи се с кимване Фред. — Няма начин това да бъде спряно. Но освен това имаме и куп екстремисти от СВП, които вдигат шум. Нападението на Калисто миналата година беше тяхна работа. Водният бунт на станция Палада. И други неща. Пиратството расте и на повече кораби, отколкото ми харесва, има нарисуван разцепен кръг.
— Очаквах, че всякакви техни проблеми ще бъдат разрешени, когато всеки може да получи безплатно собствена планета.
Фред отпи още една глътка от питието си, преди да отговори.
— Тяхната позиция е, че поясната култура е приспособена към космоса. Перспективите за нови колонии с въздух и гравитация отслабват икономическата база, от която зависят поясните. Да принудиш всички да слязат надолу в гравитационния кладенец е моралният еквивалент на геноцид.
Холдън премигна.
— Безплатните планети са геноцид?
— Те твърдят, че да си приспособен към ниска гравитация не е недъг, а част от тяхната същност. Не желаят да отидат да живеят на планета, така че всъщност ние ги убиваме.
— Добре де, разбирам защо не искат в продължение на шест месеца да се помпат със стероиди и стимулатори за растеж на костите. Но как така ги убиваме?
— Първо, не всички могат да го понесат. Обаче не е там въпросът. Просто с това — Фред махна към космическата станция около тях — ще бъде кажи-речи свършено, след като всеки си има планета. За поколения напред, най-малкото. Може би завинаги. Няма смисъл да наливаме ресурси във външните планети или да добиваме руда в Пояса, когато можем да намерим всичко това в някой гравитационен кладенец, плюс безплатен въздух и вода.
— С други думи, щом притежават нещо, което никой вече не иска, те просто ще измрат от глад?
— Поне така виждат нещата те — отбеляза Фред. Двамата с Холдън помълчаха, докато пиеха.
— Мда — промърмори накрая Холдън. — Ами, май имат право. Но не виждам какво могат да направят по въпроса.
— Някои се опитват да намерят изход. Но нещата бързо набират скорост.
— Калисто и Палада.
— А неотдавна нападнаха Земята със стар, изваден от нафталина тежък товарен кораб.
Холдън се засмя.
— Не съм чел Земята да е била бомбардирана, така че сигурно не са успели.
— Е, беше самоубийствена атака и частта със самоубийството успя. Флотата на ООН във висока орбита превърна кораба в облак газ на една десета АЕ от планетата. Нямаше щети, нямаше голям отзвук в пресата. Но е възможно нападението да е било подготовка и да планират някаква голяма, зрелищна акция, която да покаже, че Поясът не може да бъде пренебрегван. Това, което ме плаши до смърт, е, че никой няма представа каква ще е тя.
* * *
Леко наклоненият главен коридор на станция Тихо бе пълен с работници. Холдън не обръщаше голямо внимание на графиците на станцията, но предположи, че подминаващите го тълпи означават застъпване на нова смяна. Или това, или течеше организирана евакуация без аларми.
— Ей! Холдън — повика го някой, докато се разминаваха.
— Здрасти — отвърна Холдън, без да е сигурен кого поздравява.
Още не бе измислил как да се справя с известността си. Хората го сочеха, зяпаха го, шепнеха си един на друг, докато минаваше. Той знаеше, че по принцип нямат намерение да го обидят. Просто се изненадваха, когато някой, когото са виждали само на видеоекрана, изведнъж се появи в истинския свят. Повечето от тихите разговори, когато успяваше да ги дочуе, се състояха от: „Това Джеймс Холдън ли е? Мисля, че е Джеймс Холдън“.
— Холдън — подхвърли една жена, вървяща по коридора срещу него, — какво става?
На Тихо имаше петнайсет хиляди души, работещи на три различни смени. Беше като малък град в космоса. Той не можеше да се сети дали би трябвало да познава заговорилата го жена или не, затова просто се усмихна и каза:
— Здрасти, как е?
— Все същото — отвърна тя, докато се разминаваха.
Като стигна до вратата на апартамента си, с облекчение установи, че единственият човек вътре е Наоми. Тя седеше на масата за хранене, пред нея имаше димяща чаша чай, а погледът ѝ бе отнесен. Холдън не можеше да познае дали е изпаднала в меланхолия, или решава наум сложен инженерен проблем. Тези две изражения бяха объркващо сходни.
Той си наля чаша вода от чешмата в кухнята, седна срещу нея и зачака тя да заговори първа. Наоми погледна към него през косата си и му се усмихна тъжно. Значи бе меланхолия, не инженерство.
— Здрасти — каза тя.
— Здрасти.
— Имам проблем.
— Нещо, което мога да оправя? — попита Холдън. — Само кажи.
Наоми сръбна от чая си, за да печели време. Това не беше добър знак, защото означаваше, че не знае как да зачекне темата. Холдън усети как коремните му мускули се свиват.
— Тъкмо там е работата — въздъхна тя. — Трябва да направя нещо и не искам да забърквам и теб. Изобщо. Защото ако те забъркам, ти ще се опиташ да го оправиш, а не бива.
— Не разбирам — призна Холдън.
— Обещавам ти пълен и подробен разказ, когато се върна.
— Я чакай. Когато се върнеш ли? Къде отиваш?
— На Церера, като за начало — отвърна Наоми. — Но може да е и по-далеч. Не съм сигурна колко време ще отсъствам.
— Наоми — каза Холдън и посегна през масата да хване ръката ѝ. — Плашиш ме до смърт. Няма начин да полетиш към Церера без мен. Особено ако е нещо лошо, а имам чувството, че е наистина лошо.
Тя остави чая си и хвана дланта му с две ръце. Пръстите ѝ, държали чашата, бяха топли, а другите — хладни.
— Само че точно това ще стане. Въпросът не подлежи на обсъждане. Или ще отида, защото ме разбираш и ми даваш свободата да се справя сама с тази работа, или ще отида, защото сме скъсали и вече нямаш думата по въпроса какво правя.
— Я чакай, какво?
— Скъсали ли сме? — попита Наоми. Стисна ръката му.
— Не, разбира се, че не.
— Тогава благодаря ти, че ми вярваш достатъчно, за да ме оставиш да се справя сама.
— Това ли казах току-що? — попита Холдън.
— Общо взето, да. — Наоми стана. Имаше готов сак на пода до стола ѝ, който Холдън не бе забелязал. — Ще ти се обаждам, когато мога, но ако не мога, недей да си правиш някакви изводи. Разбрахме ли се?
— Добре — отвърна Холдън. Цялата сцена започваше да му прилича малко на сън. Наоми, застанала отстрани до масата, с маслиненозеления си сак в ръце, му се струваше много далечна. Стаята сякаш бе станала по-голяма, а може би Холдън се беше смалил. Той също стана и го връхлетя замайване.
Наоми пусна сака и уви ръце около него. Брадичката ѝ бе опряна в челото му, когато прошепна:
— Ще се върна. Обещавам.
— Добре — повтори той. Мозъкът му сякаш бе загубил способността да оформя други думи.
Тя го притисна силно към себе си за последен път, а после взе сака и тръгна към вратата.
— Чакай! — повика я той.
Тя хвърли поглед назад.
— Обичам те.
— И аз те обичам — каза тя и излезе.
Холдън се отпусна пак на стола си, защото ако не го бе сторил, щеше да се свлече на земята. Минута или час по-късно, трудно беше да се каже, най-сетне се надигна отново. За малко да се обади на Еймъс да дойде да пийнат по едно, но се сети, че Еймъс и Алекс също бяха заминали.
Всички си бяха отишли.
* * *
Беше странно как сякаш нищо не се е променило, макар че всичко се бе променило. Той пак ставаше всяка сутрин, миеше си зъбите, слагаше чисти дрехи и закусваше. В девет часа пристигаше на ремонтния док, обличаше скафандър и се присъединяваше към екипа, работещ върху „Росинант“. Осем часа се катереше през оголените ребра на кораба, прикрепваше тръби, монтираше нови маневрени двигатели, кърпеше дупки. Не умееше да прави всичко, което трябваше да бъде направено, но му се искаше, затова висеше над главата на техниците, извършващи наистина сложната работа.
Всичко му се струваше съвсем нормално, съвсем рутинно, почти сякаш още водеше стария си живот.
Но после, осем часа по-късно, се връщаше в апартамента си и там нямаше никого. За първи път от години насам той бе наистина сам. Еймъс нямаше да се отбие да му предложи да отскочат до бара. Алекс нямаше да гледа видеоканалите, седнал на дивана, и да подхвърля саркастични коментари за ставащото на екрана. Наоми нямаше да е там да го попита как е минал денят му и да сравнят бележките си за хода на ремонта. Стаите дори миришеха на празно.
Това не бе нещо, с което се е сблъсквал преди, но Холдън започваше да осъзнава колко се нуждае от семейство. Беше израснал с осем родители и наглед безкраен запас от баби, дядовци, лели, чичовци и братовчеди. Когато напусна Земята, за да се запише във флота, бе прекарал четири години в академията със съквартиранти, съученици и приятелки. Даже след уволнението си бе постъпил веднага на работа за „Чиста и свежа“ на „Кентърбъри“, където имаше съвсем ново семейство от колеги и приятели. Или ако не семейство, то поне хора.
Единствените двама души, с които е бил близък на Тихо, бяха Фред, толкова зает с политическите си машинации, че едва му оставаше време да диша, и Сам, която бе загинала в бавната зона преди години. Заместникът ѝ — Сакай — бе компетентен инженер и изглежда, вземаше ремонта на кораба му на сериозно, но не проявяваше интерес към някакви извънслужебни контакти.
Така че Холдън прекарваше доста време в баровете.
„Блауе бломе“ бе прекалено шумен и претъпкан с хора, които познаваха Наоми, но не и него. Заведенията в близост до доковете бяха пълни с шумни работници, които излизаха от смяна, и да се сбият с някой известен им се струваше добър начин да изпуснат парата. Всяко друго място с повече от четири души в него се превръщаше в „наредете се на опашка да се снимате с Джеймс Холдън, а после му задавайте лични въпроси в продължение на час“. Затова той намери малък ресторант, сгушен в един страничен коридор между жилищна секция и стъргало с магазини. Ресторантът се бе специализирал в онова, което минаваше за италианска кухня сред поясните, а в една стая отзад имаше малък бар, който всички пренебрегваха.
Холдън можеше да седи на някоя масичка и да преглежда последните новини по ръчния си терминал, да чете съобщенията си и най-после да обърне внимание на всички книги, които бе свалил през последните шест години. В бара се сервираше същата храна като в ресторанта отпред и макар че никой на Земята не би я сбъркал с италианска, ставаше за ядене. Коктейлите бяха средна работа и евтини.
Щеше да е почти поносимо, ако Наоми сякаш не бе изчезнала от вселената. Алекс пращаше редовно актуална информация къде е и какво прави. Еймъс бе нагласил терминала си да прати автоматично съобщение до Холдън, че е кацнал на Луната, а после и в Ню Йорк. Но от Наоми — нищо. Още бе жива, или поне терминалът ѝ беше цял. Съобщенията на Холдън пристигаха някъде. Мрежата никога не показваше прекъсната връзка. Но единственият отговор бе, че съобщенията му са получени успешно.
След две седмици от новото му всекидневие с лоша италианска храна и евтини коктейли терминалът му най-после даде сигнал за гласово обаждане. Той знаеше, че не може да е от Наоми. Светлинното забавяне правеше невъзможна живата връзка между двама души, които не живеят на една и съща станция. Но въпреки това Холдън извади терминала от джоба си толкова бързо, че той отхвръкна през стаята.
Барманът — Чип — подхвърли шеговито:
— Да не си прекалил с моите маргарити?
— И първата ми беше много — сопна се Холдън и се пъхна под тезгяха да търси терминала. — А да наричаш буламача си маргарита трябва да е противозаконно.
— Това е най-хубавата маргарита, която може да се получи от оризово вино и ароматен концентрат на лимон — отбеляза Чип, леко засегнат.
— Ало? — изкрещя Холдън към терминала, като едва не смачка от натиск тъчскрийна, за да отвори връзката. — Ало?
— Ало, Джим? — обади се някакъв женски глас. Изобщо не приличаше на Наоми.
— Кой е? — попита той, после си фрасна главата в ръба на масата, докато се надигаше, и добави: — Мамка му!
— Моника — представи се гласът в другия край. — Моника Стюарт. В лош момент ли те хващам?
— Точно сега съм малко зает, Моника — отвърна Холдън. Чип завъртя очи. Холдън му махна да си гледа работата и барманът се зае да забърква ново питие. Може би като наказание за обидата.
— Разбирам — каза Моника. — Но има нещо, което много бих искала да обсъдим. Някакъв шанс да се видим? На вечеря, на чашка, каквото и да е?
— Страхувам се, че в обозримото бъдеще ще съм на станция Тихо, Моника. В момента „Роси“ е подложен на основен ремонт. Така че…
— О, знам. Аз също съм на Тихо. Затова ти се обаждам.
— Ясно — каза Холдън. — Разбира се, че си тук.
— Тази вечер става ли?
Чип сложи коктейла на поднос и някакъв келнер от ресторанта отпред цъфна, за да го отнесе. Барманът видя, че Холдън го гледа, и изрече само с устни: „Искаш ли друга?“. Перспективата да прекара още една вечер тук с онова, което в ресторанта смехотворно наричаха лазаня, и достатъчно от „маргаритите“ на Чип, за да убият остатъчния вкус, му се струваше като бавна смърт.
Истината бе, че е сам и отегчен. Моника Стюарт беше журналистка и бе известно, че се появяваше само когато иска нещо. Винаги имаше някакъв скрит мотив. Но да разбере какво иска и после да ѝ откаже щеше да е малко по-различен начин да убие днешната вечер, в сравнение с всички други вечери, откакто Наоми си замина.
— Ами, добре, Моника, на вечеря ми звучи страхотно. Само да не е италианско.
* * *
Ядоха суши от сьомга, направено от риби, отгледани в резервоари на станцията. Беше безумно скъпо, но Моника плащаше от сметката си за служебни разходи. Холдън се натъпка, докато дрехите му отесняха.
Моника хапваше пестеливо, с малки прецизни движения на пръчиците, като едва ли не вземаше ориза зрънце по зрънце. Пренебрегна напълно уасабито. Тя също се бе състарила малко, откакто Холдън я бе виждал за последно на живо. За разлика от Фред на нея допълнителните годинки ѝ стояха добре, придаваха известна тежест на външността ѝ на медийна звезда.
Бяха започнали вечерта с бъбрене за незначителни дреболии: как върви ремонтът на кораба, какво е станало с екипа, който тя бе довела на „Росинант“, когато Пръстенът бе нещо ново, къде са отишли Алекс, Еймъс и Наоми. Холдън откри, че говори повече, отколкото бе възнамерявал. Не че не харесваше Моника, но пък тя не беше и човек, на когото да има особено доверие. Обаче го познаваше и бяха пътували заедно, а той бе закопнял да си поговори с някого що-годе познат дори повече, отколкото за свястна храна.
— Та значи, има нещо много странно — каза тя и избърса със салфетка ъгълчетата на устата си.
— По-странно от това да ядеш сурова риба на космическа станция с един от най-прочутите репортери в Слънчевата система?
— Ласкаеш ме.
— Навик. Не съм имал предвид нищо по-специално.
Моника затършува в чантата, която бе донесла, и извади тънък навиващ се на руло видеоекран. Отмести чиниите и го разгъна на масата. Когато екранът се включи, показа тежък товарен кораб, четвъртит и дебел, насочващ се към един от пръстените в бавната зона.
— Гледай това.
Картината се раздвижи, корабът се понесе към пръстеновия портал с ниска тяга. Холдън предположи, че това е порталът, водещ от Слънчевата система към бавната зона и станция Медина, но можеше да е и всеки друг. Те изглеждаха общо взето еднакво. Щом корабът мина през портала, картината затрепка и заигра, докато записващото оборудване бе бомбардирано от високоенергийни частици и магнитни потоци. После картината се стабилизира и корабът вече не се виждаше. Това не означаваше кой знае какво. Светлината, минаваща през порталите, винаги се бе държала странно, изкривяваше образите като водни отражения. Видеозаписът свърши.
— Гледал съм го и преди — каза Холдън. — Хубави специални ефекти, но сюжетът издиша.
— Гледал си го, ама не си. Познай какво се е случило с този кораб? — настоя Моника, зачервена от вълнение.
— Какво?
— Не, сериозно, познай. Отгатни. Дай ми хипотеза. Защото той така и не е излязъл от другата страна.

6.
Алекс

— Здрасти, Боби — каза Алекс в камерата на ръчния си терминал. — Ще бъда долу в Маринър за седмица-две, ще отседна при една братовчедка. Чудех се дали би искала да обядваме заедно, докато съм в града.
Натисна край на съобщението и го прати, после прибра терминала в джоба си, размърда се, извади го пак. Започна да прелиства контактите си, да търси нещо друго, с което да се разсее. С всяка минута се приближаваше все повече до тънката екзосфера на дома си. Вече бяха слезли под орбитата на Фобос и невидимия рядко разпръснат чакъл, който сега хората наричаха Пръстена Деймос. Спускателният кораб нямаше екрани, но оттук той би могъл да види стоманения масив на база Хеката, просната на склона на марсианския Олимп. Беше живял там като новобранец, когато постъпи във флота.
Долината на Маринър бе едно от първите мащабни поселения на Марс. Пет свързани квартала, вдълбани в стените на гигантски каньони, сгушени под камъка и реголита. Мрежата от мостове и тръби, които ги свързваха, се наричаше Хайже, защото най-западните мостови структури и протягащите се тръби образуваха фигура, наподобяваща рисунка на медуза. Построената по-късно скоростна линия до Лондрес Нова бе като копие в шапката на медузата.
Три вълни китайски и индийски колонисти се бяха заровили дълбоко в сухата почва там и водеха трудно, опасно съществувание, докато разширяваха границите на човешкото обиталище и способности. Неговото семейство бе сред тях. Той беше единствено дете на възрастни родители. Нямаше племенници и племеннички, но пък имаше достатъчно братовчеди Камал в Долината, че да може да се мести от една стая за гости в друга в продължение на месеци, без да злоупотребява с ничие гостоприемство.
Спускателният кораб потрепери, атмосферата отвън бе достатъчно гъста да предизвика турбуленция. Алармата за ускорение изсвири приятно и един записан глас инструктира него и другите пътници да проверят коланите на омекотените с гел кресла и да приберат всички предмети, по-тежки от два килограма, в шкафчетата в стената до тях. Спирачната тяга щеше да започне след трийсет секунди и да достигне максимум от три g. Загрижеността в автоматичния глас навеждаше на мисълта, че това е много, но Алекс предполагаше, че някои хора биха се впечатлили.
Прибра терминала си в шкафчето, затвори го и зачака спирачните ракети да го притиснат към креслото. В някое от другите отделения плачеше бебе. Започна отброяването, музика от сближаващи се интервали, понятни на всеки език. Когато бибипканията преминаха в постоянен и успокоителен тон, се включи тягата и го притисна към гела. Той задряма, докато корабът дрънчеше и трепереше. Марсианската атмосфера не бе достатъчно гъста, за да се използва за забавяне на стремителното им спускане, но въпреки това можеше да генерира голяма топлина. Полубуден, той прехвърли наум математиката на кацането и числата ставаха все по-сюрреалистични, докато го налягаше лекият сън. Ако нещо се бе объркало — промяна в тягата, потреперване на кораба от сблъсък, помръдване в карданите на креслото — той щеше да е буден и нащрек само за миг. Но не стана нищо. Като за прибиране у дома, не беше зле.
Истинският космопорт се намираше на дъното на долината. Шест километра и половина камък се издигаха над летищната площадка, а ивицата небе над тях едва ли обхващаше повече от трийсет градуса от ръб до ръб. Станцията за обработка на пътниците бе една от най-старите сгради в Маринър, грамадният ѝ прозрачен купол бе построен с двойна цел: да спира радиацията и да осигурява гледка, която да впечатлява с мащабите си. Каньоните се протягаха на изток, назъбени, каменисти и красиви. Светлини блестяха по стените им, където кварталите се подаваха от скалите, домове на безумно богати хора, сменили безопасността на дълбокия камък за лукса на външен прозорец. Един транспортен флаер прелетя ниско над земята, където относително гъстият въздух даваше на ефирните му криле малко по-голяма опора.
Едно време, твърдяха данните, Марс е имал собствена биосфера. Тук са падали дъждове. Текли са реки. Може би не през краткия геологичен миг на човешката история, но някога. И тераформистите обещаваха, че това пак ще стане. Не през техния живот, нито през този на децата им, но един ден. Алекс чакаше на опашката на митницата, зяпайки нагоре. Притеглянето на планетата, само около една трета g, му се струваше странно. Каквото и да казваше математиката, предизвиканата от тяга гравитация бе по-различна от това да се намираш на дъното на гравитационен кладенец. От величието на каньоните и непривичността на теглото си Алекс почувства в гърдите му да се надига копнеж.
Беше тук. Беше си у дома.
Мъжът, който обработваше пристигащите, имаше гъсти мустаци, бели, с лек червеникав оттенък. Очите му бяха кървясали, а изражението — навъсено.
— Работа или удоволствие?
— Нито едното, нито другото — провлачи Алекс. — Дошъл съм да видя бившата си жена.
Мъжът му хвърли една бърза усмивка.
— Срещата по работа ли ще е, или за удоволствие?
— Да речем, че няма да е по работа — отвърна Алекс.
Мъжът плъзна ръка по екрана на терминала си и кимна към камерата. Докато системата потвърждаваше, че Алекс е този, за когото се представя, той се зачуди защо го беше казал. Не бе заявил направо, че Тали е проклета жена, не я беше обидил, но го бе намекнал, за да си направи една бърза шега. Имаше чувството, че тя заслужава по-добро отношение. Вероятно така си беше.
— Приятен престой — пожела мъжът и Алекс вече можеше да влезе в света, който бе напуснал.
Братовчедка му Мин стоеше в чакалнята. Беше десет години по-малка, последните белези на младостта се смъкваха от нея и я обхващаше първата успокоителна тежест на средната възраст. Усмивката ѝ бе същата като на момиченцето, което някога познаваше.
— Здрасти, мой човек — приветства го тя. Акцентът ѝ бе може би малко по-силен от нормалното. — Какво те води по тези места?
— По-скоро чувствата, отколкото разумът — отвърна Алекс и разтвори обятия. Прегърнаха се за момент.
— Имаш ли багаж? — попита Мин.
— Не, пътувам леко.
— И така става. Имам кола отпред.
Алекс повдигна вежда.
— Нямаше нужда да го правиш.
— По-евтини са, отколкото навремето. Децата няма да се върнат от колежа още четири часа. Има ли нещо, което искаш да свършим, преди да почнат да ни се мотаят в краката?
— Единствените неща, които чакам с нетърпение, са да видя някои хора и да изям купичка от юфката на Хасан.
По лицето на Мин пробяга смущение за миг.
— Има страхотен магазин за юфка от южната страна. Чеснов сос, който ще ти вземе акъла. Но Хасан затвори преди около четири години.
— О. Няма нищо. Всъщност юфката на Хасан не беше особено хубава.
— Виж, това е вярно.
— Просто си беше неговата.
Колата бе обикновена електрическа, по-широка и по-здрава от онези, които се използваха по станциите. Гумите бяха от прозрачен полимер, така че да не цапат подовете на коридорите. Алекс се настани на пътническата седалка, а Мин зад контролното табло. Говореха си на маловажни домашни теми — кой в семейството се жени, кой се развежда, кой се мести и къде. Изненадващо много от братята и сестрите на Мин бяха на кораби, насочили се към Пръстена, и макар тя да не го попита направо, Алекс имаше чувството, че повече се интересува какво е видял от другата страна, отколкото от самия него.
Минаха по дълъг тунел и прекосиха един от свързващите мостове с Бункерния хълм. В този квартал бе израснал Алекс. Прахът на баща му се намираше в криптата на синагогата, а този на майка му бе разпръснат над каньоните Офир. Първото момиче, което някога бе целунал, живееше през два коридора от мястото, където сега бе настанено семейството на Мин. Най-добрият му приятел от детинство бе етническо китайче на име Джони Жоу, което живееше с по-големите си брат и сестра от другата страна на каньона.
Сега, докато караха по коридорите, спомените го заляха. Завоят, където индийският бар „Самотна звезда“ бе правил състезания по танци и надпиване през уикендите. Как когато беше на девет, го хванаха да краде дъвка от магазинчето на ъгъла на коридорите „Далас“ и „Ну Рен Джи“. Как се беше скъсал да повръща в тоалетната на „Аламо Мол Тол Плаза“. Сигурно хиляда подобни неща се случваха всеки ден. Единственото, което правеше преживяванията на Алекс по-различни, бе фактът, че са си негови.
Известно време не можеше да разбере какво го смущава. Също като разликата между тягата и планетната гравитация, пустотата в коридорите отначало бе почти незабележима. Докато Мин навлизаше по-дълбоко в квартала, той забеляза първо угасените светлини, а после и ключалките. От единия до другия край на коридорите, като шепи разхвърлян пясък, имаше затворени квартири и магазини, с тъмни прозорци. Това само по себе си не означаваше нищо особено, но Алекс забеляза първо един, после няколко, а после — като цветя на поляна — пред него внезапно се ширнаха множество големи катинари, каквито хазяите и службата за сигурност слагаха на вратите, когато помещенията не се използват. Той продължи да бъбри с братовчедка си, но докато караха, започна да брои. От следващите сто врати — жилища, магазини, килери на поддръжката, училища — двайсет и една не се използваха.
Когато Мин спря колата пред собствената си врата, той го спомена.
— Аха — каза тя с небрежност, която изглеждаше насилена. — Призрачен свят.
* * *
Някога през годините, докато го нямаше, Талиса се бе преместила. Старият им апартамент беше в Балард, сгушен между флотската база и старата водопреработвателна станция. Според местните справочници сега тя живееше в Галвестън Шалоу. Това не бе кварталът, в който си я представяше, но нещата се бяха променили. Може да бе попаднала на паралия. Той се надяваше да е така. Беше изцяло за всичко, което би подобрило живота ѝ.
Коридорите на Галвестън Шалоу бяха широки. Половината светлина идеше през отвори към повърхността, истинска слънчева светлина, филтрирана от поредица прозрачни екрани, за да сведе радиацията до минимум. Високите, наклонени тавани му придаваха вид на естествено, почти органично място и мирисът на механичните рециклатори на въздух почти се губеше сред упоителния глинест аромат на растения. Широки ивици зеленина изпълваха общите площи с дяволски бръшлян и змийско растение. От онези, които произвеждат много кислород. Влагата във въздуха бе странна и успокоителна. Това, осъзна Алекс, бе осъществената марсианска мечта, макар и в малък мащаб. Процесът на тераформиране щеше един ден да направи цялата планета такава, ако подействаше. Флора и фауна, въздух и вода. Някой ден, векове след като него вече няма да го има, хората може би ще ходят по марсианската повърхност, заобиколени от растения като тези. Може би ще усещат истинско слънце върху кожата си.
Разсейваше се. Той провери положението си спрямо новия адрес на Тали на ръчния си терминал. Сърцето му биеше по-бързо от обичайното и не бе сигурен какво да прави с ръцете си. Зачуди се какво ли ще каже тя, как ли ще го изгледа. И гневът, и радостта биха били оправдани. Все пак той се надяваше да е радост.
Планът му — да намери квартирата, да събере сили и да натисне звънеца — се провали, защото, щом сви зад последния ъгъл, я видя. Беше коленичила сред растенията в общото пространство с лопатка в едната ръка. Носеше дебели ленени работни панталони, оцапани с пръст, и бледокафява риза с множество джобове и примки за градинарски инструменти, повечето празни. Косата ѝ бе наситено кафява, без нито помен от сиво, така че сигурно бе боядисана. Лицето ѝ бе по-широко, по-бузесто. Времето се бе оказало милостиво към нея. Тя не беше красива. Може би никога не бе била, но беше симпатична и беше Талиса.
Алекс усети усмивка да трепва на устните му, по-скоро от нервност, отколкото от радост. Натика ръце в джобовете си и се приближи бавно, като се опитваше да си придаде нехаен вид. Тали вдигна очи от работата си, после ги сведе обратно. Раменете ѝ се напрегнаха и очите ѝ отскочиха пак нагоре, за да се взрат в него. Той вдигна ръка с разперена длан.
— Алекс? — възкликна тя, когато той стигна до края на градинската площ.
— Здрасти, Тали — каза той.
Когато тя заговори, единственото чувство в гласа ѝ бе спокойно неверие.
— Какво правиш тук?
— Имах малко свободно време, докато оправят кораба ми. Хрумна ми да отскоча до старите места. Да се видя с тоя-оня. Сещаш се.
Талиса кимна, а устата ѝ се изви криво, което означаваше, че разсъждава трескаво. Може би трябваше да ѝ прати съобщение, преди да дойде. Обаче му се беше струвало, че тази среща трябва да е очи в очи.
— Е — каза тя. — Ами хубаво.
— Не искам да те прекъсвам. Но може би, когато свършиш, ще приемеш да те черпя чаша чай.
Тали се отпусна на пети и наклони глава.
— Алекс, стига. Какво правиш тук?
— Нищо — отвърна той.
— Не е нищо. Нещо е. Дошъл си за нещо.
— Наистина, не съм. Просто…
— Недей — прекъсна го тя. — Не ме будалкай. Никой не цъфва ей така в дома на бившата си жена, защото си е помислил, че би било хубаво да пият чаша чай.
— Е, добре — каза примирително Алекс. — Но аз мислех…
Тали поклати глава, обърна се и продължи да копае черната пръст.
— Какво си мислил? Че ще пийнем нещо, ще поговорим за старите времена, ще се разчувстваме? Може би ще се катурнем в леглото ей така, от носталгия?
— Какво? Не. Не съм…
— Моля те, не изкарвай мен лошата. Имам си богат, пълноценен, многостранен живот, в който ти избра да не участваш. В момента съм затрупана със сума ти неща, които не желая да споделям с теб, нито да утешавам човек, който ме заряза преди не знам си колко години, защото… Де да знам, ударила го е кризата на средната възраст? Това не ми е приоритет и не е нещо, което имаш основание да очакваш от мен.
— О — изпъшка Алекс. Усещаше тежест в стомаха, все едно е глътнал буца волфрам. Лицето му пламтеше. Тя въздъхна и вдигна очи към него. Изражението ѝ не бе жестоко. Дори не бе нелюбезно. Може би само уморено.
— Извинявай — каза тя. — Ние сме само двама души, които някога са се познавали. А в момента сме може би дори нещо по-малко.
— Ясно. Съжалявам.
— Не аз те поставих в това положение. Ти постави мен. Аз просто си работех по растенията.
— Знам. Не исках да ти създавам неудобства. Нито сега, нито преди.
— Нито преди ли? Преди, когато ме заряза?
— Не съм искал да стане така и не беше заради теб, нито…
Тя поклати рязко глава и направи физиономия.
— Не. Няма да го бъде. Алекс? Говорим за миналото. Това е тъкмо разговорът, който току-що казах, че няма да водим. Ясно?
— Ясно.
— Добре.
— Извинявай, ако съм бил… груб.
— Ще се оправя — каза тя.
Той вдигна пак ръка, същият жест, който бе направил, докато се приближаваше към нея, но този път с различен смисъл. Обърна се и се отдалечи. Унижението тегнеше в гърдите му. Копнежът да се обърне, да хвърли един последен поглед, за в случай, че тя го гледа, бе почти неустоим.
Той му устоя.
Тя беше права. Ето защо се бе появил на прага ѝ без предизвестие. Защото знаеше, че ако тя му откаже, ще трябва да уважи решението ѝ, а някъде в дълбините на ума си мислеше, че ако са един срещу друг, дишат един и същ въздух, ще ѝ е по-трудно да го отпрати. Може пък наистина да бе така. Може би това, което бе направил, само бе влошило нещата за нея.
Първият бар, до който стигна, се казваше „Лос компадрес“ и вътре миришеше на хмел и топено сирене. Младежът зад бара изглеждаше едва надхвърлил възрастта за пиене, жълтеникавата му кожа контрастираше с яркочервена коса и мустаци, които при добро желание биха могли да се нарекат мъжествени. Алекс се настани на един висок стол и си поръча уиски.
— Малко е раничко за празнуване — отбеляза барманът, докато наливаше. — Какъв е поводът?
— Оказва се — отвърна Алекс, подсилвайки малко акцента си за ефект, — че понякога съм задник.
— Трудна за преглъщане истина.
— Така е.
— И очакваш, че като пиеш сам, нещата ще се подобрят?
— Не. Просто спазвам традициите за потискане на мъжката болка.
— Ясно — каза барманът. — Искаш ли нещо за ядене?
— Ще погледна менюто.
Половин час по-късно едва бе преполовил питието си. Барът започваше да се пълни, което ще рече, че имаше двайсетина души в помещение, което побираше седемдесет. Ранчеро музика свиреше от скрити тонколони. Идеята да се върне у братовчедка си и да се преструва на весел бе само малко по-лоша от това да продължи да седи в бара и да чака самосъжалението му да отшуми. Продължаваше да се чуди какво би могъл да каже или направи иначе, за да протекат нещата по различен начин. Засега най-доброто, което му идваше наум, бе „Не зарязвай жена си“, което бе все едно да каже „Бъди някой друг“.
Терминалът му избръмча. Той го извади. Имаше писмено съобщение от Боби Дрейпър.
ХЕЙ, АЛЕКС. ИЗВИНЯВАЙ, ЧЕ СЕ ЗАБАВИХ ТОЛКОВА С ОТГОВОРА. ДОСТА СЪМ НАТОВАРЕНА. ДА, АКО СИ В ГРАДА, БИХ ИСКАЛА ДА СЕ ВИДИМ. МОЖЕ БИ ЩЕ ТЕ ПОМОЛЯ ЗА УСЛУГА, АКО СИ НАВИТ. ОТБИЙ СЕ ПО ВСЯКО ВРЕМЕ.

Адресът ѝ бе в Лондрес Нова. Алекс чукна по него и на екрана се появи карта. Не беше далеч от тунела на метрото. Можеше да стигне за вечеря. Докосна плота на бара с терминала си, плати за пиенето и се протегна. В коридора някаква кола се бе повредила и неколцина работници от поддръжката се бяха струпали около нея. Една жена с млечнобяла кожа се сепна леко, когато Алекс мина покрай тях. Той предположи, че се чуди дали това е пилотът на Джеймс Холдън. Продължи нататък, преди да е успяла да го попита.
Да. Щеше да е хубаво да види Боби.

7.
Еймъс

Космодрумът бе построен на километър извън Ловъл Сити преди около век. Сега представляваше географското сърце на най-големия лунен метрополис, макар че от космоса това не си личеше. На Луната имаше много малко истински куполи. Постоянният дъжд от микрометеори ги превръщаше в наслуки задействащи се отвори за изпускане на атмосфера. Затова, докато совалката се снижаваше, единствените видими признаци за града бяха изходите към повърхността тук-таме и самият космодрум. Доковете не бяха оригиналните, но въпреки това ужасно стари. Някога палубите са били изцяло бели, но сега сиви пътеки показваха откъде години наред са минавали ботуши и коли. Над дългата зала се извисяваше профсъюзният офис с лекьосани прозорчета, а във въздуха витаеше барутният мирис на лунен прах.
Изнудвачите се появиха вкупом в зоната за слизане, за да проводят Еймъс с втренчени погледи, докато напускаше кораба. Той се усмихна и им помаха. Гледаше да държи Рико, Джиянгуо и Уенди близо до себе си, докато не излязоха от дългия летищен терминал.
— Hermano — каза Рико и стисна ръката на Еймъс. — Накъде отиваш сега?
— Надолу в кладенеца — отвърна Еймъс. — Грижете се за малката. И успех с новата работа.
Джиянгуо притисна Уенди към себе си.
— Ще се грижим. Xie xie usted ha hecho.
Рико и Джиянгуо го гледаха, сякаш очакваха още нещо, но Еймъс нямаше какво повече да каже, затова се обърна и тръгна към терминала за планетарни полети. Чакалнята се помещаваше в голям фалшив купол, направен да впечатлява туристите. Цялото нещо се намираше под земята, но масивната зала бе покрита от пода до тавана с видеоекрани със свръхвисока разделителна способност, които показваха гледката навън. Хълмовете и кратерите на лунната повърхност се простираха във всички посоки, но най-голямо внимание привличаше синьо-зеленият полукръг, увиснал в небето. От това разстояние бе красив. Градовете се виждаха само като мигащи светулки на тъмната страна. Там, където слънцето огряваше Земята, почти нищо сътворено от човека не можеше да се види от лунна орбита. Планетата изглеждаше чиста, неосквернена.
Това бе една красива лъжа.
Май беше вселенски факт, че колкото повече се приближаваш до нещо, толкова по-зле изглежда то. Дори да вземете най-красивия човек в Слънчевата система, при подходящо увеличение ще видите апокалиптичен кратерен пейзаж, бъкащ от ужаси. Това представляваше и Земята. Блестящ скъпоценен камък от космоса, отблизо тя бе опустошена шир, покрита с червеи, които живееха, глозгайки трупа ѝ.
— Един билет за Ню Йорк — каза Еймъс на автоматичното гише.
* * *
Спускането до Земята бе достатъчно кратко, за да не се опита никой да го изнудва, което беше хубаво. Самият полет друсаше и предизвикваше гадене, което не бе чак толкова хубаво. Космосът може да бе необятен, изпълнен с радиация вакуум, който ще те убие за миг, ако не внимаваш, но поне нямаше турбуленция. Совалката беше без прозорци, но в предната част на кабината имаше голям екран, който показваше спускането през външни камери. Ню Йорк нарасна от сиво петно до различим градски пейзаж. Космодрумът на изкуствената земна маса южно от остров Стейтън се превърна от сребриста пощенска марка в обширна мрежа от площадки за кацане и изстрелващи установки, заобиколена от Атлантическия океан току край входа на Нюйоркския залив. Корабите с размери на играчки, плацикащи се във ваната на някое дете, нараснаха до огромни товарни съдове със слънчево захранване, които пълзяха напред-назад през океана. Всичко, виждащо се при спускането, бе чисто и технологично изпипано.
Това също беше лъжа.
Докато совалката кацне, той вече бе готов да навлезе в мръсотията на града, пък макар и само за да види нещо, което се представя в истинската си светлина. Когато се изправи в пълната земна гравитация, за да излезе от совалката, му се искаше да я почувства непривична, потискаща след всички тези години. Но истината бе, че нещо дълбоко в него, може би чак на генетично ниво, се радваше. Предците му в продължение на няколко милиарда години бяха изграждали вътрешната си структура в съответствие с притеглянето от едно g и организмът му въздъхна облекчено от изумителното чувство, че всичко е както трябва.
— Благодарим ви, че летяхте с нас — обади се приятно невзрачно лице от видеоекрана до изхода. Гласът бе грижливо изготвен така, че да няма конкретен местен диалект или явни полови признаци. — Надяваме се скоро да ви видим отново.
— Шибай се отзад — подхвърли Еймъс с усмивка към екрана.
— Благодаря ви, господине — отвърна лицето и изглеждаше, че наистина го гледа в очите. — Междупланетни превози „Трансуърлд“ приема сериозно вашите забележки и предложения.
Кратко пътуване с метрото от площадката за кацане до сектора за пътници на космодрума и той се нареди на опашката на митницата, за да влезе в Ню Йорк Сити и официално да стъпи на земна почва за първи път от над двайсет години. Секторът за пътници миришеше на твърде много тела, натъпкани твърде натясно. Но под този мирис се усещаше лекият и не неприятен дъх на гниещи водорасли и сол. Океанът отвън се просмукваше във всичко. Обонятелно напомняне за всеки, минаващ през този остров Елис на космическата епоха, че Земята е абсолютно уникална за човешката раса. Люлката на всичко. Солената вода, течаща във вените на всеки човек, идваше от същия този океан току извън сградата. Морето бе съществувало далеч преди хората, бе спомогнало за тяхното създаване и когато всички те измрат, то щеше да вземе водата им обратно, без да се замисли.
Това поне не беше лъжа.
— Граждански, гилдийни или профсъюзни документи — каза отегченият на вид мъж на митническото гише. Това, изглежда, бе единствената останала работа, която не се вършеше от роботи. Компютрите можеха да се програмират да правят почти всичко, освен да усещат лошите намерения. Еймъс не се съмняваше, че в момента е подложен на пълно телесно сканиране, измерват му пулса, влажността на кожата, дишането. Но всички тези неща можеха да бъдат подправени с медикаменти или обучение. Човекът зад гишето щеше да гледа дали във вида му има нещо нередно.
Еймъс му се усмихна.
— Разбира се — отзова се той и изкара на екрана на терминала си гражданското си свидетелство от ООН. Компютърът на митническия служител го прихвана и го сравни с базата данни. Служителят прочете екрана си, а лицето му не издаваше нищо. Еймъс не се бе прибирал у дома близо две десетилетия. Той зачака да го пренасочат към друга опашка, където да го претърсят по-обстойно. Това нямаше да е първият непознат пръст в задника му.
— Добре — кимна митничарят. — Приятен ден.
— На вас също — пожела Еймъс, без да може да скрие съвсем изненадата си. Митничарят му махна нетърпеливо да върви нататък. Човекът на опашката зад него прочисти шумно гърло.
Еймъс сви рамене и премина жълтата линия, която бе законната граница между Земята и останалата част от вселената.
— Еймъс Бъртън — повика го някой. Възрастна жена в евтин сив костюм. От онези, каквито носят бюрократите от средно ниво и ченгетата, затова той не се изненада, когато тя заяви: — Трябва да дойдете с нас.
Еймъс ѝ се усмихна, обмисляйки вариантите си. Към него се приближаваха още няколко ченгета в тактическа броня, каквато носеха отрядите за опасни задачи. Трима от тях бяха извадили зашеметители, другите трима — полуавтоматични пистолети. Е, поне го вземаха на сериозно. Беше донякъде ласкателно.
Еймъс вдигна ръце над главата си.
— Спипахте ме, шерифе. Какви са обвиненията?
Цивилната не отговори, а двама от тактическата група дръпнаха ръцете му зад гърба и му сложиха белезници.
— Чудя се — подхвърли Еймъс, — защото тъкмо пристигам. На този етап всички престъпления, които ще извърша, са чисто теоретични.
— Тихо — изшътка жената. — Не сте арестуван. Ще се повозим.
— Ами ако не искам?
— Е, тогава вече ще ви арестуваме.
* * *
Полицейският участък на космодрума изглеждаше общо взето като всеки друг полицейски участък, в който някога бе влизал Еймъс. Понякога стените бяха в индустриално бежово; понякога в правителствено зелено. Но бетонните стени и офисите със стъклени прегради, надвиснали над гъсти редици от бюра, биха били също толкова удобни на Церера, колкото и на Земята. Даже миризмата на прегоряло кафе беше същата.
Цивилната полицайка го преведе с кимване покрай сержанта на бюрото и го остави в малка стая, която не приличаше на стаите за разпити, с които бе свикнал. Ако се изключат една маса и четири стола, единственото друго обзавеждане бе масивен видеоекран, покриващ по-голямата част от едната стена. Цивилната го настани на стол срещу него, после излезе от стаята и затвори вратата след себе си.
— Ха — възкликна Еймъс, като се чудеше дали това не е някаква нова техника на разпит в полицейския наръчник. Намести се удобно на стола, за да склопи за малко очи след друсащото пътуване със совалката.
— Какво е това? Време за дрямка? Някой да го събуди, да му го начукам — изрече един познат глас.
На екрана се бе появила Крисджен Авасарала и гледаше надолу към него, а лицето ѝ бе четири пъти по-голямо от нормалното.
— Или нямам никакви проблеми, или съм го загазил здравата — ухили се Еймъс. — Как я караш, Криси?
— И аз се радвам да те видя. Ако ме наречеш така още веднъж, ще накарам някой полицай да те пребие нежно с остен за добитък — закани се Авасарала, макар на Еймъс да се стори, че мярна намек за усмивка върху лицето ѝ.
— Разбрано, госпожо върховен секретар. Това посещение на любезност ли е, или…
— Защо си на Земята? — попита Авасарала, вече без нито следа от хумор.
— Дойдох да отдам почит на един умрял приятел. Да не съм пропуснал да попълня някакъв формуляр, или нещо такова?
— Кой? Кой е умрял?
— Не ти влиза в шибаната работа — каза Еймъс с престорено дружелюбие.
— Значи не те е пратил Холдън?
— Не — отвърна Еймъс, усещайки как гневът сгрява стомаха му като чашка хубав скоч. Изпробва белезниците, като пресмяташе шансовете си да се измъкне от тях. Да си пробие път с бой през пълна с ченгета стая. Това го накара да се усмихне, без дори да го осъзнава.
— Ако си дошъл за Мъртри, в момента той не е на Земята — уведоми го Авасарала. — Твърди, че по време на обратния полет си го пребил почти до смърт във въздушния шлюз на „Росинант“. Да нямаш намерение да довършиш работата?
— Мъртри замахна пръв, така че, строго погледнато, си беше самоотбрана. А ако го исках мъртъв, не мислиш ли, че щеше да е мъртъв? Не е като да съм спрял да го удрям, защото съм се уморил.
— Тогава каква е работата? Ако имаш съобщение за мен от Холдън, просто го изплюй. Ако Холдън праща съобщения на друг, веднага ми кажи на кого и какви.
— Холдън не ме е пращал за нищо — заяви Еймъс. — А бе, не се ли повтарям? Имам чувството, че се повтарям.
— Той… — започна Авасарала, но Еймъс я прекъсна.
— Той е капитанът на кораба, с който пътувам, не е шеф на шибания ми живот. Имам лична работа за вършене и дойдох да я свърша. А сега или ме арестувай за нещо, или ме пусни.
Еймъс не бе осъзнал, че Авасарала се е привела напред в стола си, докато тя не се облегна. Изпусна дълъг дъх, който премина във въздишка.
— Мамка му, май говориш сериозно, а?
— Не съм известен с комичните си изпълнения.
— Добре. Но разбираш моята загриженост.
— Че Холдън може да си е наумил нещо? Ти срещала ли си го? Той през живота си не е правил нищо тайно.
Авасарала се засмя.
— Вярно е. Но щом праща наемния си убиец на Земята, ние…
— Я чакай, какво?
— Щом Холдън…
— Забрави го Холдън. Ти ме нарече негов наемен убиец. Така ли мислите за мен? Убиец на заплата при Холдън?
Авасарала се намръщи.
— А не си ли?
— Ами, всъщност аз съм предимно механик. Но самата мисъл, че ООН държи някъде мое досие, което ме представя като наемния убиец на „Росинант“? Та това е страхотно.
— Като говориш такива неща, трудно ще ме накараш да мисля, че грешим.
— Е — каза Еймъс и сви рамене като землянин, тъй като ръцете му още бяха оковани зад гърба, — значи свършихме тук?
— Общо взето — отвърна Авасарала. — Как бяха другите, когато си тръгна. Добре?
— „Роси“ отнесе голям пердах по време на работата на Ил. Но екипажът е добре. Алекс се опитва да се свърже отново с бившата си жена. Капитанът и Наоми още се плющят кажи-речи редовно. Общо взето, все същото.
— Алекс е на Марс?
— Ами, бившата му е там. Предполагам, че е потеглил нататък, но като го видях за последно, още си беше на Тихо.
— Интересно — отбеляза Авасарала. — Но не онази част за събирането с жена му. Няма начин да се опитваш да го направиш, без да изглеждаш като кретен.
— Е?
— Ами, хубаво — каза Авасарала и погледна към някого извън екрана. Усмихна се и пое димяща чаша от нечия ръка, после отпи дълга глътка и въздъхна с наслада. — Благодаря, че се срещнахте с мен, господин Бъртън.
— За мен беше удоволствие.
— Моля, имайте предвид, че името ми на този етап е доста тясно свързано с „Росинант“, капитан Холдън и екипажа му.
— И? — попита Еймъс с ново свиване на рамене.
— И — продължи Авасарала, като остави димящата чаша и се приведе напред, — ако смяташ да правиш нещо, което по-късно ще ми се наложи да потулвам, ще съм ти благодарна, ако ми се обадиш предварително.
— Разбрано, Криси.
— Ама наистина, престани с това, да ти го начукам — каза тя с усмивка.
Екранът почерня и влезе жената, която го беше спряла на космодрума. Еймъс посочи с брадичка към екрана.
— Мисля, че ме харесва.
* * *
На улично ниво Ню Йорк не изглеждаше толкова различен от улиците на Балтимор, където Еймъс бе израсъл. Множество високи сгради, множество автоматизирани превозни средства, множество хора, които се деляха на две ясно различими групи: такива, които трябваше да отидат някъде, и такива, които не трябваше. Работещите бързаха от обществения транспорт към офис сградите и обратно след края на смяната си. Купуваха разни неща от уличните търговци и самият факт, че притежаваха пари, бе знак за положение. Хората на основна се шляеха и разменяха стоки на бартер, живееха от излишъка, създаден от продуктивните членове на обществото, и допринасяха за него където могат с производство под масата, прекалено дребно, за да го забелязва правителството.
Сред тях като призраци, невидими за всички извън техния свят, блуждаеше трета група. Онези, които живееха в пукнатините. Крадци, търсещи лесна плячка. Наркопласьори, мошеници и проститутки от всяка възрастова група и с всевъзможен пол и сексуална ориентация. Хората, към които някога спадаше и Еймъс. Един наркопласьор на ъгъла го видя, че зяпа, и се намръщи срещу него, разбирайки какъв е, без да го познае. Нямаше значение. Еймъс нямаше да остане в града достатъчно дълго, че информацията да стигне до някого, който ще се поинтересува от мястото му в тяхната екосистема.
След като се разхожда няколко часа, привиквайки към гравитацията и бетона под нозете си, той се отби в един избран наслуки хотел и се регистрира. Едно нещо при него се бе променило и това бяха парите. Пътуванията с „Росинант“, въпреки всичките опасности и драматизъм, се бяха оказали печеливши. Със събраните пари на Еймъс не му се налагаше да се тревожи за цената на хотела; просто поиска стая и нареди на терминала си да плати сметката.
В стаята си взе дълъг душ. Лицето на Лидия го гледаше от огледалото в банята, докато си миеше зъбите и бръснеше късата четина, набола по главата му. Във всичко това имаше усещане за ритуал. Като подготовката на свещенослужител преди извършването на религиозен обред.
Когато свърши, той седна гол по средата на голямото легло и потърси некролога на Лидия.
ЛИДИЯ МАЛУФ АЛЪН ПОЧИНА В СРЯДА, 14 АПРИЛ, В…

Алън. Еймъс не познаваше това име. Като псевдоним не бе особено добро, защото той винаги я бе познавал като Лидия Малуф. Значи не беше псевдоним. Име по мъж? Интересно.
ТЯ ОСТАВЯ СЛЕД СЕБЕ СИ СВОЯ СЪПРУГ ОТ ЕДИНАЙСЕТ ГОДИНИ, ЧАРЛЗ ДЖЕЙКЪБ АЛЪН…

Повече от десетилетие след като си бе заминал, Лидия се бе омъжила за мъж на име Чарлз. Еймъс поопипа тази идея, сякаш ръчкаше с пръст някаква рана да провери дали е инфектирана. Дали боли. Единствената реакция бе любопитство.
ТЯ УГАСНА ТИХО В ДОМА СИ ВЪВ ФИЛАДЕЛФИЯ, С ЧАРЛЗ ДО СЕБЕ СИ…

Чарлз беше последният, който я е видял жива, значи бе първият, когото Еймъс трябваше да намери. След като прочете докрай некролога няколко пъти, той се включи към сайта за масов обществен транспорт и си резервира билет за същата вечер за високоскоростния влак до Филаделфия. После се отпусна по гръб на леглото и затвори очи. Беше странно развълнуван от мисълта да се срещне със съпруга на Лидия. Сякаш нейното семейство бе и негово, а Чарлз бе човек, когото би трябвало да е познавал винаги, но едва сега се срещаше с него. Сънят му убягваше, но мекото легло отпусна стегнатите мускули на гърба му и последните останки от гаденето от совалката го напуснаха. Пътят пред него бе ясен.
Ако Лидия наистина бе умряла кротко в леглото си, с любящ съпруг до себе си, то той щеше да се срещне с този мъж. Да види дома, в който е живяла. Да сложи цветя на гроба ѝ и да си вземе последно сбогом. А ако ли не, щеше да убие някои хора. Никоя от тези възможности не го вълнуваше повече от другата. И двете бяха добри.
Той заспа.

8.
Холдън

Холдън върна видеото и го пусна отначало. Корабът, грозна метална кутия с допълнителни товарни контейнери, прикрепени отстрани, го караше да си мисли за натоварените с провизии закрити фургони от старите уестърни. Това не бе далеч от истината. „Рабия Балхи“, регистриран на името на капитан Ерик Хан от Палада, също возеше стоки и хора, запътили се към границата, за да си отвоюват парче земя. Може да имаше по-малко коне, но пък имаше повече ядрени реактори.
И отново корабът мина през портала, образът заигра и „Балхи“ го нямаше.
— Е? — попита Моника с напрегнат от очакване глас. — Какво мислиш?
Холдън се почеса по ръката, докато решаваше какво да отговори.
— Има милион причини една такава ръждива стара кофа да изчезне — каза той. — Загуба на щита на ядрото, загуба на атмосферно налягане, сблъсък с отломки. По дяволите, може просто радиото да е изключило и те да си живеят уютно на някоя нова планета и да се надяват някой да мине да провери как са.
— Може би — кимна Моника. — Ако беше само един. Но през последната година четиристотин трийсет и седем кораба са минали през пръстените в нови слънчеви системи. И тринайсет от тях са изчезнали. Пуф. — Тя разпери пръсти като миниатюрна експлозия. Холдън направи сметката наум. Това означаваше около три процента загуби. Навремето, когато беше във флота, бюджетът предвиждаше половин процент загуби от механични аварии, сблъсъци с астероиди, саботаж и вражески действия. Тук имаха шест пъти повече.
— Хм — изсумтя той. — Това ми изглежда доста много за кораби, способни да летят година и половина до Пръстена.
— Съгласна. Прекалено много. Ако корабите избухваха без причина толкова често, никой никога нямаше да лети.
— Та така — поде Холдън и млъкна, за да си поръча ново питие от менюто на масата. Имаше чувството, че ще се нуждае от него. — Защо никой не говори за това? Кой следи корабите?
— Никой! — заяви триумфално Моника. — Тъкмо там е работата. Никой не ги следи. Имаме хиляди кораби, които напускат вътрешната система и се понасят към порталите. Те принадлежат на поданици на три различни правителства и дори на някои, които не се смятат за ничии поданици. Повечето от тези хора дори не са подавали план на полета, просто са метнали куфарите на един скален скачач и са драснали към новите светове.
— Предполагам, така се заграбват недвижими имоти.
— И ето ти ги, потеглили сами или на малки групи, всички тласкани от стремежа да се доберат дотам първи. Само че нещо ги спира. Кара ги да изчезнат. Или поне някои от тях.
— Явно ти имаш теория — отбеляза Холдън.
— Мисля, че е протомолекулата.
Холдън въздъхна и потърка лицето си с ръце. Питието му пристигна и той посръбваше мълчаливо от него близо минута. Устата му се изпълни със студенината на леда и парливия вкус на джина. Моника се взираше в него, едва ли не подскачайки от нетърпение. Накрая той каза:
— Не, не е. Протомолекулата я няма вече. Мъртва е. Аз изстрелях последното зрънце в една звезда.
— Откъде знаеш? Дори това да е бил последният остатък от оръжието, построило Пръстена, знаем, че който и да е създал всичко това, го е направил с протомолекулни инструменти. Пък и какво друго може да бъде? Чела съм докладите. Всички онези роботи и създания, които се събудиха на Ил? Протомолекулата ни атакува, задето вземаме нещо, което ѝ принадлежи.
— Не — възрази Холдън. — Не стана така. Без да знам, аз занесох със себе си зрънце от оригиналната инфекция, което още се опитваше да се свърже с онова, което го е пратило. Докато го правеше, разбуди доста неща. Ние го изключихме и, както ти казах, го изстреляхме в една звезда, за да не може това да се повтори.
— Откъде си сигурен?
В суши бара един от готвачите обяви нещо на висок глас и няколко души около него го аплодираха. Холдън си пое дълбоко дъх и го изпусна бавно през зъби.
— Предполагам, че няма откъде. Как да докажеш, че нещо не е така?
— Аз знам един начин — каза Моника. Изражението ѝ наведе Холдън на мисълта, че следващите ѝ думи са единствената причина за разговора им. Беше донякъде като да гледаш как ловуваща котка следва пържола. — Фред Джонсън все още разполага с може би единствената останала мостра от протомолекулата. Онази, която ти взе от тайния кораб на „Мао-Квиковски“.
— Която… Я чакай, откъде знаеш? — възкликна Холдън. — И колко други хора го знаят?
— Не разкривам източниците си, но мисля, че трябва да я вземем и да видим дали не можем да я пробудим. Да накараме твоя призрак на Милър да се върне и да разберем дали протомолекулата използва порталите, за да унищожава нашите кораби.
В ума на Холдън се блъскаха множество отговори, като се започне от „Това е най-лошата идея, която съм чувал“ и се стигне до „А бе, ти изобщо слушаш ли се какво говориш?“. Трябваха му няколко секунди, докато един от тях надделее.
— Искаш да направя спиритичен сеанс?
— Не бих го нарекла…
— Не — заяви Холдън. — Просто не.
— Не мога да оставя нещата така. Ако ти не искаш да помогнеш…
— Не съм казал, че няма да помогна. Казах, че няма да беседвам с частица смъртоносно извънземно вещество с надеждата, че ще започне да ми разказва старите си детективски истории. Не искам да ръчкаме това нещо. Трябва да го оставим на мира.
Изражението на Моника бе открито и заинтригувано. Той изобщо не би забелязал раздразнението и разочарованието ѝ, ако не знаеше, че трябва да ги търси.
— Тогава какво? — попита тя.
— Знаеш стария виц за тропота на копита, нали?
— Май не го знам.
— Дълъг е за разказване, но смисълът е, че ако чуваш тропот на копита в далечината, първото ти предположение е, че са коне, а не зебри. А ти чуваш тропот на копита и веднага скачаш на еднорози.
— Какво искаш да кажеш?
— Казвам да проверим дали не можем да намерим някакви коне или зебри, преди да тръгнем на лов за еднорози.
* * *
Една интригуваща нова загадка не означаваше, че Холдън няма повече ежедневна работа, но все пак му даваше нещо друго, за което да мисли, освен за липсата на Наоми. И Еймъс. И Алекс. Но най-вече Наоми. Докато пълзеше по оголените ребра на „Росинант“ с плазмена горелка в ръка и търсеше пукнатини, се чудеше къде може да са се дянали корабите при изчезването си. Моника бе права; броят им бе прекалено голям, за да става дума за случайни грешки на системата. Имаше сума ти други възможности, даже ако се отхвърли „еднорожката“ протомолекулна теория. Но Холдън бе престанал да вярва на съвпадения горе-долу по времето, когато започна да се мотае с детектив Милър. А другото голямо нещо, което ставаше, бе, че радикалните фракции на СВП предприемаха атаки срещу владения на вътрешните планети, като Калисто. И дори срещу Земята.
Някаква склонна към насилие фракция на СВП бе категорично против колонизацията. И сега колонизаторски кораби, натоварени с провизии, изчезваха безследно. Освен това станция Медина — по-рано „Бегемот“, още по-рано „Науву“, и център на всички пръстенови портали — се намираше твърдо под контрола на СВП. Това рисуваше интересна картинка, макар той да не разполагаше с никакво реално доказателство, че е вярна.
В този сценарий корабите са били взети на абордаж от пиратски екипажи на СВП, провизиите — откраднати, а колонистите… изхвърлени в космоса? Ужасна мисъл, ако бе истина, и все пак не най-ужасното нещо, което хората са си причинявали някога един на друг. Обаче оставаха корабите. Те би трябвало да са запазили корабите, а после да са ги накарали да изчезнат. Това означаваше смяна на опознавателните кодове. Фактът, че „Росинант“ вече не бе „Тахи“, доказваше, че СВП са способни на това.
— Сакай — каза Холдън, като включи с брадичка радиото на честотата на частния канал между него и главния инженер. — Ей, тук ли си?
— Проблем ли има? — попита мъжът с тон, който сякаш предизвикваше Холдън да съобщи за проблем. Холдън се бе научил да не се обижда от него. Нетърпението беше естественото състояние на Сакай.
— По-скоро гатанка.
— Мразя гатанки — изсумтя Сакай.
— Да речем, че се опитваш да установиш дали някой е откраднал множество кораби и им е сменил опознавателните кодове. Как ще намериш тези кораби, ако ти се налага?
Инженерът пухтя замислено няколко секунди.
— Не търси липсващите кораби — отговори накрая Сакай. — Търси новите, които се появяват от нищото.
— Да, добре — каза Холдън. — Това е точният отговор. Благодаря.
Той спря до една напукана спойка между вътрешната обшивка и едно от ребрата на кораба и се зае да я поправя с горелката. Лицевото му стъкло потъмня, превръщайки света в огромна чернота само с едно ярко петно синя светлина в нея. Докато работеше, си мислеше как може човек да издири появилите се като по магия нови кораби. Общественият корабен регистър бе добро място, откъдето да започне, но ако се опиташе да свърши работата на ръка, щеше да бъде удавен в потопа от данни. Ако Наоми бе тук, той не се и съмняваше, че би могла да направи на ръчния си терминал програма, която да открие нужната информация за десет минути. За съжаление, самият Холдън не притежаваше нейните програмистки умения, но пък Фред държеше на щат софтуерни инженери и ако…
— Защо? — попита Сакай. Беше минало толкова дълго време, откакто инженерът проговори за последно, че на Холдън му трябваше един момент да си спомни контекста на въпроса.
— Защо какво? Защо искам да знам как да намеря изгубени кораби ли?
— Да.
— Имам една приятелка журналистка, която търси някакви изчезнали кораби. Обещах да ѝ помогна. Просто се мъча да измисля как точно да го направя.
— Стюарт — каза Сакай. Беше наполовина твърдение, наполовина въпрос. — Чух, че била на станцията.
— Да, старата ми дружка Моника. Честно казано, мисля си, че е тръгнала за зелен хайвер, но обещах да ѝ помогна. Пък и имам нужда да правя нещо, за да не се чувствам самотен и да се самосъжалявам.
— Аха — рече Сакай и след дълга пауза добави: — Значи нещата не са станали достатъчно шантави, за да вярваш в зеления хайвер?
* * *
На домашната му конзола мигаше сигнал за видеосъобщение. Холдън усърдно се опита да не се надява, че е от Наоми, и въпреки това почувства смазващо разочарование, когато на екрана изникна кръглото лице на Алекс.
— Здрасти, шефе — поздрави пилотът. — Сещаш ли се за оная работа, дето трябваше да се срещна с бившата си жена и да постигнем сълзливо помирение? Ами, оказа се пълен провал. Може би трябваше да го обмисля повечко. Но смятам да се отбия да видя Боби, преди да си тръгна, така че има и нещо хубаво. Как е моето момиче? Нали ще я лъснете и разхубавите за завръщането ми? Ще се обадя пак, когато мога. Камал, край.
Холдън едва не започна отговора си с искане за доклад относно ситуацията с бившата, но тихият гласец на Наоми, който сега живееше в главата му, прошепна: „Не бъди любопитен“, така че вместо това той отвърна: „Благодаря, че се обади. Предай на Боби най-добрите ми пожелания. На «Роси» му трябват още месеци, докато стане готов, така че не бързай“.
Поседя около минута, опитвайки се да измисли какво още да добави, после просто отряза мълчанието в края на съобщението и го прати. Странно как бе възможно някой да е толкова важен в живота ти, а ти да нямаш какво да му кажеш, когато не е до теб. Обикновено двамата с Алекс щяха да побъбрят за кораба, за другите двама членове на екипажа, за работата. Но сега, когато всички бяха разделени, а „Роси“ беше на сух док, не оставаше кой знае какво за казване, което да не е нахълтване в личното пространство. Тази мисъл му се стори като началото на дълъг мрачен път към горчивата самота, затова той реши вместо да ѝ се отдава да отиде да поразследва малко.
Почти му се искаше да има шапка.
* * *
— Връщаш се толкова бързо? — изненада се Фред, когато един от служителите му въведе Холдън в офиса. — Знам, че кафето ми е хубаво, но…
Холдън си взе един стол и се изтегна на него, докато Фред се суетеше с кафе-машината.
— Моника Стюарт е на Тихо.
— Знам. Мислиш ли, че човек като нея може да кацне на станцията и аз да не разбера?
— Не — призна Холдън. — Но знаеш ли защо е тук?
Кафе-машината засъска и кабинетът се изпълни с плътен горчив аромат. Докато кафето се вареше, Фред се приведе над бюрото си и чукна по терминала.
— Нещо свързано с изчезнали кораби, нали? Така съобщава разузнавателният ни екип.
— Накарал ли си хората си да проверят тези случаи?
— Честно ли? Не. Чувал съм да се говори за това, но сме затрупани с работа. Всеки кораб с работещ ъпстейнов двигател се е насочил през порталите. Прекалено сме заети да следим да не се сблъскат, докато минават през пръстените. Повечето заминават към неизследвани системи, където няма нито други кораби, нито станции. Някои не се обаждат повече, което ми се струва съвсем нормално.
Холдън прие с благодарно кимване подадената му от Фред димяща чаша и отпи. Кафето на стареца не го разочарова.
— Разбирам това — каза Холдън след още една глътка. — И мисля, че теорията ѝ е доста изсмукана от пръстите, но е от онези неща, които ще привлекат общественото внимание, освен ако не намерим по-добър отговор първи.
— Тя има ли вече теория?
— Мисли, че е протомолекулата. Роботите и машините, пробудили се на Ил, са единствената ѝ опорна точка.
— Ти ме увери, че онова е било еднократен случай — рече Фред и се намръщи над чашата си с кафе. Когато заговори пак, заедно с думите от устата му излизаше пара като драконов дъх. — Да не би Милър да се е върнал?
— Не. Доколкото знам, в цялата вселена не съществува активна протомолекулна култура. Само че…
— Само че аз имам неактивното вещество, което ми даде.
— Да, и Моника някак си е разбрала за него — добави Холдън.
Мръщенето на Фред се усили.
— Някъде имам изтичане на информация.
— Да, без съмнение, но не това ме притеснява.
Веждите на Фред се повдигнаха в ням въпрос.
— Моника — продължи Холдън — е решила, че трябва да извадим веществото и да го използваме като един вид спиритична масичка, за да призовем духа на Милър.
— Това е тъпо — отбеляза Фред.
— Да. Затова мисля, че трябва да изключим всички други възможности, преди да се хвърлим да си играем с извънземни вируси.
— Предполагам, че за всичко си има първи път — подхвърли Фред, влагайки в думите си съвсем лек сарказъм. — Имаш ли алтернативни теории?
— Да — потвърди Холдън, — но няма да ти харесат.
— Все още ми е останал малко бърбън, ако се нуждаем от обезболяващо за тази операция.
— Може и дотам да стигнем — отвърна Холдън и допи кафето си, за да печели време. Колкото и да се бе състарил Фред през последните пет години, Холдън още се плашеше малко от него. Трудно му бе да зачекне тема, която би могла да го обиди.
— Още? — попита Фред и посочи към празната му чаша. Холдън отказа с поклащане на глава.
— Разправяше ми за онази радикална екстремистка фракция на СВП — каза той.
— Не мисля, че…
— Те са извършили поне две публични нападения. Едно срещу марсианска собственост и едно срещу самата Земя.
— И двете се провалиха.
— Може би — каза Холдън. — Но ние предполагаме, че знаем какви са били целите им, а е възможно да не е така. Може би взривяването на голяма част от марсианска корабостроителница и принуждаването на флота на ООН да изстреля куп бойни ракети по стар товарен кораб за тях са победи.
— Добре — кимна неохотно Фред. — Тук си прав.
— Но има и още нещо. Да, радикалите смятат, че Земята и Марс ще ги изоставят, щом новите светове бъдат колонизирани, но това означава, че и самите колонисти са част от проблема.
— Съгласен.
— Ами ако това радикално крило на СВП реши, че в допълнение към взривяването на някакви неща на вътрешните планети може да прати послание, като премахне някои колонизаторски кораби?
— Ами — проточи Фред, говореше бавно, като че ли измисляше отговора в движение, — големият проблем тук е мястото на атаките.
— Защото са се случили от другата страна на порталите.
— Точно така — кимна Фред. — Едно е някой да взривява кораби, докато минават през Пояса. Но от другата страна на порталите? Кой има достъп дотам? Освен ако не мислиш, че корабите са саботирани по някакъв начин. Бомба с много дълъг фитил?
— Има и друга възможност — посочи Холдън.
— Не, няма — възрази Фред, предугаждайки следващия аргумент.
— Виж какво, Фред, знам, че не искаш да допуснеш, че на Медина има хора, които работят против твоите интереси. Че подправят доклади, може би. Или изключват сензори, когато не искат хората да видят някои неща. И разбирам защо е трудно да се преглътне това.
— Медина е от възлово значение за дългосрочните ни планове — заяви Фред и тонът му бе твърд като желязо. — Събрал съм всичките си най-добри и най-верни хора на тази станция. Ако радикалите имат пета колона там, значи не мога да вярвам на никого в моята организация. В такъв случай е по-добре да си събера багажа и да се оттегля.
— На Медина има хиляди хора. Съмнявам се, че можеш да гарантираш лично за всеки един от тях.
— Не, но онези, които управляват станцията, са мои хора. Най-верните, които имам. Няма начин подобно нещо да става без тяхното знание и съдействие.
— Плашеща мисъл.
— Това би означавало, че аз не притежавам Медина — изтъкна Фред. — Че най-безмилостната и твърдолинейна екстремистка фракция от нашата група контролира входа към цялата галактика.
— Е, и как би могъл човек да го разбере? — попита Холдън.
Фред се облегна с въздишка назад и му се усмихна тъжно.
— Знаеш ли какво си мисля? Мисля, че си отегчен и самотен, и си търсиш нещо да се разсееш. Не разрушавай организацията, която съм градил цял живот, само защото нямаш какво да правиш.
— Но все пак липсват кораби. Дори да не ги премахва Медина, нещо друго го прави. Не съм сигурен, че можем да пренебрегнем това и да се надяваме да отмине.
— Гледай собствения си кораб, Джим. Поправи го и събери отново екипажа си. Историята с липсващите кораби не е твоя работа.
— Благодаря за кафето — каза Холдън и стана да си върви.
— Няма да се откажеш, нали?
— А ти как мислиш?
— Мисля — процеди Фред, — че ако счупиш нещо мое, ще трябва да го платиш.
— Ясно — отвърна ухилено Холдън. — Ще те държа в течение.
Докато излизаше през вратата, си представи как Милър се усмихва и казва: „Можеш да познаеш, че си попаднал на наистина интересен въпрос, когато никой не иска да намериш отговора му“.

9.
Наоми

Имало едно време едно поясно момиче на име Наоми Нагата, а сега тя беше жена. Макар че разликата между двете се създаваше по дни, часове и минути, диаграмите им на Вен почти не се застъпваха. Каквото можеше да бъде отрязано, тя го бе отрязала още преди години. Каквото оставаше, бе останало въпреки усилията ѝ. Като цяло, тя можеше да го заобиколи.
— Приятен престой на Церера — пожела митническият агент и очите му прескочиха на мъжа зад нея. Тя кимна, усмихна се учтиво през завесата на косата си и навлезе в широките коридори на космодрума. Още едно лице сред милионите.
Станция Церера бе най-големият град в Пояса. Около шест милиона души в издълбан астероид с диаметър стотици километри. Тя бе чула, че само пристанищният трафик би могъл да добави милион временни обитатели във всеки един ден. През по-голямата част от живота ѝ Церера бе символът на вътрешнопланетния колониализъм. Вражеската кула на територията на поясните.
Извън космодрума коридорите бяха топли, почти горещи — ентропийният заряд на града, уловен в термоса на космическия вакуум. Въздухът бе натежал от влага, а миризмата на тела и засъхнала пикня бе като да видиш усмивката на стар приятел. Триметрови екрани показваха в един миг реклами на машинарии, а в следващия — висша мода, и шумът им бе само тънка нишка в постоянната гърмяща симфония от гласове, коли и машини. Някакъв новинарски канал излъчваше картина от сражения някъде на Земята. Поредният дребен бунтовнически култ или традиционен етнически конфликт, вземащ полагащата му се доза кръв, важен само защото се случваше на Земята. Даже за поясните, които от поколения насам наричаха космическата станция свой дом, Земята имаше символичен смисъл. Майката на човечеството, стъпила здраво с ботуша си на шията на поясните. На екрана блед мъж, с кръв, шуртяща от рана на скалпа му, бе вдигнал някаква книга. Вероятно свещена. Крещеше и устата му се гърчеше от ярост. Ако убиеш толкова хора в Пояса, това изобщо нямаше да е новина. Дори сега.
Тя зави по посоката на въртене, търсейки будка за храна, която да предлага нещо апетитно. Имаше от обикновените корпоративни продукти, едни и същи на всяка станция. Но сега, когато СВП управляваше Церера, съществуваха и други варианти. Дежет и яйчено къри, купичка спагети по кравешки, червен бъркоч. Храните на детството ѝ. Поясни храни. Кухнята на „Росинант“ бе проектирана от някого в марсианския флот и хранителните продукти, които ядеше, бяха винаги питателни, обикновено добри и понякога страхотни. Но не бяха нейната храна.
Тя си избра червен бъркоч от една очукана будка, чиито стени бяха облепени с дебел слой листовки за нощни клубове. Храната се продаваше в кафява пресована кутийка, побираща се в лявата ѝ длан, с шпатулка като сплескана лъжичка, с която да яде. При първата хапка устата ѝ се изпълни с вкус на кимион, а умът ѝ — с прашасали спомени. За миг сякаш отново бе на койката си на кораба на Тио Кризтек, прегърбена над бялата керамична купа, която обичаше, но бе забравила от години, и ядеше кротко, докато другите пееха в камбуза. Не може да е била на повече от шест годинки, но споменът беше ярък и свеж. Тя хапна пак, наслаждавайки се на вкуса. В този момент забеляза мъжа, който я следеше.
Беше слаб дори за местен. Косата му, мръсносива, бе загладена назад като свитите криле на птица. Стоеше може би на петнайсетина метра от нея и гледаше новинарския канал с леко скучаещ вид. Наоми не би могла да каже кое привлече вниманието ѝ към него и я остави със сигурното убеждение, че той е там заради нея. Може би, че небрежно избягваше да я поглежда, или нещо в позата му.
Тя се обърна пак по посоката на въртене и тръгна бързо, но без да тича, като го принуди да я последва. Докато вървеше, оглеждаше тълпата около себе си. Ако бе права, навярно имаше и други, които работеха в екип. Промушваше се с лекота през гъмжилото от тела, намираше пролуките, които се отваряха за миг, докато пътищата на хората се пресичаха. Когато бе на тринайсет, прекара шест месеца на станция Церера между два кораба, но въпреки това станцията далеч не бе като родно място за нея. Тя направи каквото ѝ е по силите, насочи се към един страничен коридор, за който бе почти сигурна, че свързва по-широките магистрали.
А може и да грешеше. Може би мъжът, който и да бе той, случайно се бе озовал там в момент, когато тя се е чувствала особено неспокойна. Наоми не се озърна назад, докато страничният коридор не се сля отново с по-оживен поток от пешеходци на следващата порта. Тя обхвана всичко с един поглед и намери мястото, което ѝ трябваше. Будка за обмен на валута на четири метра от нея, с непрозрачни стени за осигуряване на уединение, образуваше малко островче сред потока от хора като камък в река. Без да спира, тя тръгна към мъртвото петно от далечната ѝ страна и се прилепи към нея. Усети с плешките си хладината на метала. Въздухът бе достатъчно задушен, че да се поти леко, яката и краищата на косата ѝ бяха влажни. Тя се постара да е дребна и незабележима, и започна да брои бавно от сто надолу.
На трийсет и две Крилатия мина забързано покрай нея, вдигнал високо брадичка и оглеждайки тълпата пред себе си. Устата ѝ се изпълни с ясния метален вкус на страха, тя се обърна, заобиколи будката и тръгна назад по коридора, по който бе дошла. Докато вървеше, умът ѝ прехвърляше трескаво вариантите. Може би Марко най-после бе решил да сложи край на патовото им положение и заплахата за Филип бе стръвта в капана. Или пък охраната бе чакала през цялото това време и сега най-после щяха да я спипат. Или някой, гледал твърде много новинарски емисии от Ил, бе решил да я преследва. Или просто Марко бе пратил хората си да я държат под око. Последното не беше най-невероятното.
Щом се озова пак в главния коридор, тя спря една кола и плати да я откара на три нива нагоре до един открит парк. Шофьорката не я погледна втори път, което ѝ донесе облекчение. Наоми се облегна на твърдата пресована пластмаса и дояде бъркоча си. Гумите съскаха по палубата, докато колата се изкачваше нагоре по рампата, по-близо до оста на въртене и по-далеч от космодрума.
— Du-es отиваш някъде конкретно? — попита шофьорката.
— Не знам къде отивам — отвърна Наоми. — Ще разбера, когато стигна.
* * *
Запозна се с Марко, когато беше на шестнайсет и завърши приравнителния си стаж на станция Хигия. На Луната свършената работа би ѝ осигурила инженерно назначение в която и да е от големите корабостроителници. Тъй като беше само стаж, тя знаеше, че ѝ остават още три, може би четири семестъра, преди да може да получи мястото, макар вече да знаеше как се правят нещата.
Марко бе член на група търсачи и миньори, които извършваха ремонтните си дейности на Хигия, а после навлизаха в Пояса да добиват редки метали и понякога да прибират останките от стари кораби, озовали се на пътя им. А може би, според слуховете, и някои съвсем нови останки. Капитанът бе старец на име Року, който мразеше вътрешните планети по-силно от всеки друг в Пояса. Екипажът се състоеше от най-закоравели членове на СВП и не бяха бойна група само защото никой не ги бе помолил. Наоми живееше с Тиа Марголис, една от приемните ѝ лели, и разменяше нелицензирана работа в рафинерията за въздух, вода, храна, мрежов достъп и място за сън. По онова време Марко и кохортата му ѝ се бяха сторили като бастион на стабилността. Екипаж, работил на един и същи кораб в продължение на седем мисии, за нея бе практически семейство.
А самият Марко бе невероятен. Тъмни очи, тъмна коса, сочни устни, а усещането, когато галеше брадата му, бе точно каквото си представяше, че би било да гали диво животно. Той се мотаеше из коридорите пред бара на станцията, все още прекалено млад, за да купува алкохол, но достатъчно чаровен, за да накара някои по-възрастни да му купят — в малкото случаи, когато не съумяваше да убеди самите продавачи да престъпят правилата. Всички останали в екипажа на Року — Големия Дейв, Син, Микам, Карал — бяха по-старши от него на кораба, но на „сушата“ го следваха. Нямаше конкретен момент, в който тя стана част от екипажа им. Просто бе попаднала в тяхната орбита, ходеше на същите места, смееше се на същите шеги, а после по едно време вече я чакаха. Когато разбиваха печата на някой склад и го превръщаха във временен клуб, където се влиза само с покана, тя бе поканена. И не след дълго вече помагаше за разбиването на печата.
По онова време станция Хигия преживяваше най-добрите си дни. Земно-марсианският съюз изглеждаше твърд като камък. Данъците и тарифите за основните продукти се колебаеха току под границата „прекалено скъпи, за да поддържат живота“. А понякога я надскачаха. Корабите пътуваха, изпълнени с толкова рядък въздух, че рискуваха аноксия, а черният пазар на използвани хидропонни съоръжения беше оживен и активен. Станция Хигия, макар и на хартия собственост на земен бизнес конгломерат, на практика представляваше бедна автономна зона, поддържана от навика, отчаянието и просмукания в костите на поясните респект към инфраструктурата.
Когато Марко бе там, дори старата напукана палуба изглеждаше някак по-малко скапана. Той беше от онези хора, които променят смисъла на всичко около себе си. Имаше едно поясно момиче на име Наоми, което би се заклело, че ще го следва навсякъде. Сега тя бе жена и би отрекла, че това е вярно.
Но ето че беше тук.
Бистро „Ржавчина“ се намираше високо към центъра на въртенето. Врати от ръждясала стомана, покрити с предпазващ слой, преграждаха входа и един бияч, половин глава по-висок от нея и два пъти по-широк в плещите, ѝ се навъси, докато влизаше през тях. Не я спря. Толкова високо горе въртенето на станцията се усещаше като странично притегляне. Водата се лееше косо. Не само евтинията на недвижимите имоти изпълваше тези коридори с поясни. Тук кориолисовите сили започваха да оказват ефект малко над подсъзнателния, а земляните и марсианците така и не бяха свикнали съвсем с него. Да живееш при въртелива гравитация бе източник на поясна гордост, белег на това, което са, и на различното в тях.
Мрачна музика озвучаваше мястото, ритъмът приличаше на постоянна нискочестотна атака. Подът бе лепкав, където не го покриваха черупки от фъстъци; мирис на сол и евтина бира изпълваше въздуха. Наоми отиде в дъното и се настани на най-скритото място, което успя да намери. В заведението имаше някъде между петнайсет и двайсет души, седнали или прави. Тя още усещаше погледите им върху себе си. Челюстта ѝ се издаде малко напред, а устните ѝ се присвиха, което бе колкото защитна окраска, толкова и действително неудоволствие. Стената, на която се облягаше, трепереше от баса.
Тя си поръча питие от системата на масата и плати с предварително зареден чип. Преди момчето със слабото лице зад бара да го донесе, металните врати към коридора се отвориха пак и влезе Крилатия. Движенията му бяха сковани и неспокойни, изражението му — затворено и ядосано. Не я бе проследил дотук. Това бе мястото, където се връщаше след провала си. Наоми се дръпна още сантиметър по-назад.
Крилатия седна на бара, стана, седна пак. Една скрита в сенките врата в дъното на клуба се отвори. Мъжът, който излезе оттам, бе огромен. Мускулите на шията и туловището му бяха толкова големи и релефни, че би могъл да онагледи урок по анатомия. Стоманеносивата му коса бе подстригана ниско по черепа, бели белези минаваха зад лявото му ухо като карта на речна делта. Голяма татуировка с разцепения кръг на СВП красеше врата му отстрани. Той отиде до бара, където го чакаше Крилатия. Ръцете на Крилатия вече бяха разперени извинително. Наоми не можеше да го чуе какво казва, но смисълът бе ясен. Видях я. Изгубих я. Съжалявам. Моля, не ми чупи капачките на коленете. Тя си позволи една лека усмивка.
Едрият мъж наклони глава, кимна и каза нещо, което май успокои Крилатия достатъчно, че да се поусмихне. Едрият мъж се обърна бавно и примижа към сумрака на клуба. Когато погледът му стигна до нея, спря. Момчето на бара тръгна напред с питието ѝ на поднос. Мъжагата сложи ръка на гърдите му и го бутна назад. Наоми се поизправи и се взря нагоре в очите на големия, когато той стигна до масата. Бяха също толкова бледи, колкото ги помнеше.
— Кокалче — рече той.
— Син — отвърна Наоми, а после грамадните му ръце я прегърнаха и я вдигнаха. Тя отвърна на прегръдката му. Мирисът и топлината на кожата му създаваха впечатление, че прегръща мечка. — Господи, изобщо не си се променил.
— Само ставам по-добър, uhkti. По-голям и по-умен.
Пусна я да стъпи на земята. Усмихна се и лицето му се нагъна цялото като вълнички в локва. Тя го потупа по рамото и усмивката му се разшири още повече. На бара, очите на Крилатия бяха станали като палачинки. Наоми му помаха. Мъжът, пратен да я следи, се поколеба, после ѝ махна в отговор.
— Е, какво съм пропуснала? — попита Наоми, когато Син я поведе към вратата в дъното.
— Само всичко, sa sa? — избоботи Син. — Какво ти каза Марко?
— Съвсем малко.
— Все тъй прави. Все тъй прави.
Зад тънката врата имаше коридор, виещ се през грубия камък на астероида. Покритието бе старо, сиво и се лющеше, от камъните лъхаше студ. Трима мъже се облягаха на стената с пистолети в ръце. Най-старият беше Карал. Двамата по-млади не ги познаваше. Тя целуна Карал по бузата на минаване. Другите я зяпаха със смесица от недоверие и възхита. Скритият коридор завърши със стоманена врата.
— Защо толкова потайно? — попита тя. — Знаеш, че сега СВП управлява Церера.
— Има СВП и СВП — отвърна Син.
— А вие сте от другите — подхвърли тя, но с топлота в гласа, която скриваше безпокойството ѝ.
— Винаги — потвърди Син.
Вратата се плъзна настрани и Син се приведе да мине. Беше невъзможно да види нещо покрай туловището му. Наоми го последва.
— Стигнахме само дотук — каза Син през рамо. — И по-добре да не стоим прекалено дълго. По план трябваше да се върнем при Марко още преди месец.
— Марко не е ли тук?
— Никой не е тук, освен нас, шубетата. — В гласа му се долавяше усмивка.
Стаята, в която влязоха, бе широка и студена. Един портативен рециклатор раздвижваше застоялия въздух и оставяше мирис на гума. Имаше рафтове от пресована пластмаса с хранителни дажби и вода. Около тънка ламинирана маса бяха наредени пет стола, а от една кука висеше на кабелите си стар мрежов ретранслатор. Четириетажни койки бяха опрени до стената. Под одеялата имаше свити тела, но и да спяха, Син явно не го бе грижа за тях. Продължи да говори все така високо.
— Работата е там, че е по-добре да не сме където някой може да ни достигне, когато всичко се сгромоляса, sa sa?
— Когато кое се сгромоляса? — попита Наоми.
Син седна на масата, протегна дългата си ръка и взе от рафтовете бутилка без етикет. Издърпа със зъби тапата.
— Е, Кокалче — рече той със смях, — когато каза, че Марко не ти е казал много, не скромничеше, нали?
Наоми седна на един от столовете, докато Син наливаше в две чаши кехлибарена течност. Па̀рите миришеха на алкохол, масло и карамел. Наоми почувства как устата ѝ реагира на аромата. Това бе вкусът на завръщането у дома.
— Нищо не може да се мери с брендито на Тиа Марголис — отбеляза с въздишка Син.
— Нищо, никога — съгласи се Наоми. — Е, след като вече съм тук, защо не ме просветиш?
— Ами — поде Син, — става дума за тези pinché пръстенови портали. Ти ги знаеш по-добре от всеки друг. Още хиляда вътрешни планети и още куп причини да зарежат Пояса, que si? А половината от Пояса смучат оная работа на Касапина и се правят на благородни, тържествени и политични. Така че ние — и под „ние“ имам предвид Марко, чат ли си? — преди две-три години решихме…
— Не говорим за това — обади се остро един млад глас. Син погледна към вратата. Вцепенена от ужас, Наоми направи същото. Момчето изглеждаше едновременно страшно старо и страшно младо. Кожата му бе по-тъмна от тази на Марко, а косата му — по-къдрава. Но очите му бяха същите. И устата. Нещо огромно — по-голямо от океан — се размърда в гърдите ѝ. Дълбоко заровени чувства се надигнаха и приливът им заплашваше да я отнесе. Тя се опита да го скрие, но трябваше да се подпре на масата за стабилност.
Младежът влезе в стаята. Ризата с пясъчен цвят му бе широка, но тя можеше да види, че тялото му се намира в преходния етап между необуздания юношески растеж и наедряващите мускули на мъж. Една от фигурите на койките се размърда и обърна, но нямаше друга реакция.
— Не говорим за това, докато не се върнем благополучно. Дори и тук. Изобщо. Sabez?
— Чаткам mé — каза Син. — Просто мислех, че след като…
— Знам какво си мислил. Става, но не говорим за това.
За първи път очите на младежа се завъртяха към нея. В тях се отразяваше собствената ѝ борба. Тя се зачуди как ли я вижда той. Какво ли става в ума и сърцето му, докато в нея бушуват радост, чувство на вина и отровно съжаление. Това бе моментът, който не си бе позволила да желае. Знаеше, че наближава, още откакто съобщението на Марко пристигна на Тихо. Не беше готова за него. Младежът я дари с лека, бърза усмивка и ѝ кимна.
— Филип — каза тя предпазливо, сякаш думите бяха чупливи. Когато той отговори, гласът му би могъл да е ехо на нейния:
— Майко.

10.
Еймъс

Гарата на високоскоростната железница във Филаделфия се намираше близо до центъра на търговски район за средната класа. Хора на заплата се шляеха по улиците между магазините и купуваха полумодерните дрехи и дребните луксове, достъпни само за онези с пари. Но не твърде много пари. Елитът пазаруваше другаде, защитен от охрана, която да държи хора като тези навън.
Дори на Земята имаше хора с пари и хора с пари.
Еймъс се чувстваше странно при мисълта, че може би има достатъчно в сметката си, за да мине за един от последните. Забавляваше се да си представя как влиза в някой тежкарски търговски център в неугледните си поясни дрехи само за да докара припадък на персонала, като се изръси с два бона за нещо безполезно. Може би хубав платинен шейкър. За един-двата случая в годината, когато му се допиваше мартини.
Може би по-късно. Когато си свърши работата.
Излезе от мола и се насочи към жилищния квартал, където според картата на ръчния му терминал се намираше старият дом на Лидия. В късия тунел на изхода го заговори някакво единайсет-дванайсетгодишно момче в евтин хартиен комбинезон, от онези, които будките за основна раздаваха безплатно само срещу пръстов отпечатък. Момчето му предложи разнообразни сексуални услуги на най-ниски цени. Еймъс го хвана за брадичката и вдигна лицето му към себе си. По бузите му имаше избледняващи жълти следи от не много скорошен побой, а около клепачите му — издайническото розово на пристрастеност към „вълшебното прахче“.
— Кой ти е бавачката? — попита Еймъс.
Момчето се дръпна.
— Не барай без пари, човек.
— Няма проблем. Не съм насилник. Питам кой ти е бавачката? Наблизо ли е?
— Не знам за к’во говориш. — Момчето се заозърта, търсейки път за бягство.
— Ами, хубаво. Айде чупката. — Еймъс го видя как хукна и почувства как нещо притиска стомаха му като предвестник на спазми. Не можеше да помогне на всяко улично хлапе, което му се изпречи на пътя. Те бяха прекалено много, а и той си имаше друга работа. Смущаващо много. Може би детето щеше да каже на сводника си за големия страшен мъж, който го е пипал по лицето. Тогава сводникът щеше да дойде да го търси, за да му даде урок да не се закача със стоката.
Тази мисъл извика усмивка на лицето на Еймъс и възелът в стомаха му се отпусна.
Къщата на Лидия се намираше на трийсет и седем пресечки от гарата, в беден квартал, но не в държавна кооперация. Някой плащаше истински пари за мястото, а това бе интересно. Еймъс не мислеше, че Лидия би могла да изчисти достатъчно досието си, за да кандидатства за обучение за работа. Може би мъжът ѝ беше гражданин с нужните умения и чисто минало, за да получи нормална работа. Това също бе интересно. Що за човек, водещ почтен живот, се жени за застаряваща гангстерка като Лидия?
Еймъс вървеше лениво, все още таеше някаква надежда, че сводникът ще го намери и ще цъфне пред него. Час и половина по-късно ръчният му терминал го уведоми, че е стигнал до целта си. Къщата не изглеждаше кой знае какво. Малка едноетажна постройка, която отвън бе почти точно копие на всяка друга малка едноетажна къщурка в квартала. Миниатюрна градинка заемаше тясната ивица между къщата и тротоара. Изглеждаше обгрижвана с любов, макар че Еймъс не можеше да си спомни Лидия някога да е притежавала растение.
Мина по тясната пътека през градината до входната врата и позвъни. След миг му отвори дребен възрастен мъж с рехава бяла коса.
— Мога ли да ти помогна, синко?
Еймъс се усмихна и нещо в изражението му накара мъжа да отстъпи нервно половин крачка назад.
— Здрасти. Аз съм стар приятел на Лидия Малуф. Наскоро разбрах, че е починала, и се надявах да отдам почитта си. — Той се опита да докара на лицето си усмивка, която да не плаши дребното старче.
След малко старчето — наречено в некролога Чарлз — сви рамене и покани с жест Еймъс да влезе. Отвътре вече си личеше, че къщата е на Лидия. Плюшеното обзавеждане и ярките драперии и пердета напомниха на Еймъс за апартамента ѝ в Балтимор. По рафтовете и масите се редяха снимки. Късчета от живота ѝ след заминаването на Еймъс. Две кучета на тревиста поляна, ухилили се с провесени езици към фотоапарата. Чарлз, с повече коса на главата, но пак сребристобяла, копаещ в градината. Лидия и Чарлз заедно в някакъв ресторант, със свещи на масата, усмихнати над винените си чаши.
Изглеждаше хубав живот и Еймъс усети как нещо в стомаха му се отпуска, когато ги видя. Не бе сигурен какво означава това, но вероятно беше хубаво.
— Имаш ли си име? — попита Чарлз. — Искаш ли малко чай? Тъкмо си правех, когато позвъни.
— Разбира се, бих пийнал малко чай — каза Еймъс, пренебрегвайки първия въпрос. Остана в уютния хол, докато Чарлз тропаше из кухнята.
— Погребението беше преди два месеца — отбеляза Чарлз. — Да не си бил нагоре в кладенеца?
— Да, за последно работих в Пояса. Съжалявам, че ми отне толкова време да сляза дотук.
Чарлз се върна от кухнята и му подаде димяща чаша. Съдейки по аромата, беше зелен чай, неподсладен.
— Тимъти, нали? — подхвърли Чарлз, сякаш питаше за времето. Еймъс усети как челюстта му се стяга. Адреналинът нахлу в кръвта му.
— Отдавна вече не съм — изръмжа той.
— Тя понякога говореше за майка ти — продължи Чарлз. Изглеждаше спокоен. Сякаш знаеше, че каквото и да стане, е неизбежно.
— Майка ми ли?
— Лидия се е грижила за теб след смъртта на майка ти, нали?
— Да — потвърди Еймъс. — Така е.
— Е — рече Чарлз и сръбна пак от чая си. — И сега какво?
— Или ще попитам дали мога да взема малко от тези рози отпред, за да ги сложа на гроба ѝ…
— Или?
— Или просто ще ги взема, защото тук вече не живее никой.
— Не искам неприятности.
— Трябва да знам как е станало.
Чарлз сведе очи, вдиша дълбоко и кимна.
— Тя имаше заболяване, наречено прогресивен аортен аневризъм. Една нощ си легна и не се събуди. На другия ден повиках бърза помощ, но те казаха, че била мъртва от часове.
Еймъс кимна.
— Ти добре ли се отнасяше с нея, Чарлз?
— Обичах я, момко — отвърна възрастният мъж със следа от стомана в гласа. — Можеш да правиш каквото си искаш тук, не съм в състояние да те спра. Но няма да търпя да подлагаш на съмнение любовта ми. Обичах я от момента, в който се запознахме, до последната ни целувка за лека нощ. И още я обичам.
Гласът на стареца не трепна изобщо, но очите му бяха влажни и ръцете му трепереха.
— Може ли да седна? — попита Еймъс.
— Заповядай. Кажи ми, ако искаш още чай. Чайникът е пълен.
— Благодаря, господине. Съжалявам, че ви разтревожих така. Но като чух, се притесних…
— Знам каква е била Лидия, преди да се срещнем — каза Чарлз и се настани на една малка кушетка срещу него. — Ние винаги сме били честни един с друг. Но тук никой никога не ни е безпокоил. Тя просто имаше спукана артерия, която ѝ изневери една нощ, докато спеше. Нищо повече.
Еймъс потърка главата си, сякаш да разбере дали вярва на старчето. Май че му вярваше.
— Благодаря. И съжалявам, ако съм бил малко груб — извини се той. — Е, може ли да взема няколко от онези рози?
— Разбира се — въздъхна Чарлз. — Така или иначе тази градина няма да е моя още дълго. Вземай колкото искаш.
— Местиш ли се?
— Ами, човекът, който подпомагаше финансово Лидия, спря да го прави, когато тя умря. Имахме някакви заделени пари, но не бяха много. Съвсем скоро ще мина на основна, а това означава държавна кооперация.
— Кой ѝ плащаше? — попита Еймъс, макар че вече знаеше отговора.
— Едно хлапе на име Ерих. Командва групировка в града, където живееше по-рано Лидия. Предполагам, че си го познавал.
— Някога — съгласи се Еймъс. — Той знае ли за теб? Че Лидия е омъжена?
— Естествено. Поддържахме връзка. Той ни проверяваше как сме.
— И те отряза, когато тя умря.
Това не беше въпрос и Чарлз не отговори, само отпи от чая си.
— Е — каза Еймъс и стана, — имам работа за вършене. Не бързай още да се изнасяш. По един или друг начин ще се погрижа да получиш нужните пари, за да задържиш това място.
— Не си длъжен да го правиш.
— В известен смисъл съм.
— Заради нея — предположи Чарлз.
— Заради нея.
* * *
Пътуването със скоростния влак до Балтимор му отне по-малко време, отколкото да стигне до гарата. Самият град не се беше променил изобщо през двете десетилетия, докато Еймъс отсъстваше. Същата купчина от многоетажни търговски сгради, същата шир от квартири за хора на основна и хора с малък доход, преди да се стигне до подредените квартали от къщи на средната класа в покрайнините. Същата миризма на разлагащи се водорасли от потопения източен бряг с рушащите се коруби на стари сгради, стърчащи от тъмната вода като ребрата на отдавна мъртво морско чудовище.
Колкото и да го смущаваше тази мисъл, Еймъс трябваше да признае, че мястото прилича на някогашния му дом.
Хвана автоматизирано електрическо такси от гарата до стария си квартал. Даже на улично ниво градът изглеждаше горе-долу същият. Уличните лампи бяха подменени с нови, с квадратен дизайн. Някои улици бяха станали от пешеходни смесени. Биячите, пласьорите и секстружениците бяха с различни лица, но общо взето стояха на същите кьошета и входове като предшествениците си. Нови плевели, растящи в пукнатините на града, но пукнатините си бяха същите.
Той накара таксито да го остави до една каравана, преустроена в кафене, на ъгъла, лицензирана да приема карти за основна издръжка. Тя се намираше точно на мястото, където бе ял за последно, преди да напусне Балтимор. Караваната и търговската марка бяха различни, но рулцата и кексчетата изглеждаха същите.
— Едно дълго кафе и царевично кексче — поръча той на продавачката. Тя изглеждаше толкова изненадана, когато терминалът му преведе истински пари вместо кредити за основна, че едва не изтърва храната. Докато церерските нови юани минат през мрежата и се преобразуват в долари на ООН, с всичките там такси за обмен и трансфер, закуската щеше да му излезе тройно.
Кексчето имаше вкус на рециклирано от стари, вече изядени царевични кексчета. А кафето можеше да мине за петролен продукт. Той обаче се облегна на една стена до караваната и си довърши закуската, без да бърза. Хвърли останките в рециклатора и благодари на момичето. Тя не отговори. Космическите му пари и чуждите му дрехи я караха да го зяпа все едно е извънземен. Което, предполагаше той, в известен смисъл си беше вярно.
Нямаше представа откъде да започне с търсенето на Ерих. Но не му се наложи да върви дълго, преди някаква тийнейджърка с машинно сплетени плитки и скъпи памучни панталони да се появи от един сенчест вход.
— Хей — повика я той. — Имаш ли минутка?
— За теб ли, Монго?
— Не се казвам Монго — отвърна с усмивка Еймъс. Виждаше страха в очите ѝ, но той бе добре прикрит. Беше свикнала на опасни непознати, но това отчасти се дължеше на факта, че знаеше, че са опасни.
— А би трябвало, бабаит като теб.
— Ти си местна. Помогни ми.
— Трева ли търсиш? Прахче? Имам невро, това ти трябва. Направо ще изхвръкнеш от тая лайняна дупка.
— Не искам нищо за хвъркане, пиленце. Само да те питам нещо.
Тя се засмя и му показа среден пръст. Щом не беше клиент, значи не беше никакъв. Вече се обръщаше да потъне пак в тъмния вход, но Еймъс я хвана за ръката, твърдо, но нежно. В очите ѝ проблесна истински страх.
— Ще те питам, пиленце. Ти ще ми отговориш. А после те пускам да хвъркаш.
— Нашибай се, Монго. — Тя го заплю и се опита да се изтръгне от хватката му.
— Стига. Само ще се нараниш. Искам да знам кой командва бандата ти? Търся един човек на име Ерих, да поговоря с него. Със саката ръка. Ако твоята банда не е с него, просто ме насочи към някого, който е, sabe?
— „Sabe“ ли? — Тя престана да се бори. — Говори на английски, тъпако.
— Ерих. Търся Ерих. Само ме упъти и изчезвам.
— А може пък аз да ти пусна кръвчицата — обади се един нов глас. Някакъв едър мъж излезе от входа, където се бе крило пиленцето му. Истински великан, с белези около очите, а дясната му ръка бе пъхната в джоба на торбестия му суитшърт. — Пусни я.
— Разбира се — откликна Еймъс и пусна пиленцето. Момичето се стрелна нагоре по стълбите към вратата. Великанът му се ухили гадно. Беше взел отстъпчивостта на Еймъс за страх.
— А сега се разкарай.
— Не — каза Еймъс и също му се усмихна. — Трябва да намеря Ерих. Доколкото чувам, сега бил голям шеф. Той ли командва бандата ви? Или пък да ме насочиш към някоя банда, дето работи за него?
— Мам’ти, рекох ти да… — Каквото и друго да искаше да каже великанът, се превърна в гъргорене, когато Еймъс го фрасна в гърлото. Докато онзи се опитваше да си спомни как се диша, Еймъс дръпна нагоре суитшърта му и измъкна затъкнатия в колана на бияча пистолет. Ритна го отзад по крака, за да го събори на колене. Не насочи пистолета към него, просто го държеше небрежно в десницата си.
— Та значи, ето какво е положението — заговори Еймъс с достатъчно тих глас, че да го чуе великанът, но никой друг. Смущението бе причина номер едно хората да се бият. Като намалеше смущението на великана, щеше да намали и вероятността той да продължи да се бие. — Трябва да намеря Ерих и ти или си ми приятел в това, или не си. Искаш ли да ми бъдеш приятел?
Великанът закима, но все още не говореше.
— Ето, виждаш ли, обичам да си създавам нови приятели — каза Еймъс и потупа бияча по месестото рамо. — Можеш ли да помогнеш на новия си приятел да намери другия си приятел, Ерих?
Великанът кимна пак и успя да изхъхри:
— Ела с мен.
— Благодаря! — рече Еймъс и го остави да стане.
Великанът хвърли поглед към мрачния вход, вероятно като сигнал за пиленцето да се обади да предупреди някого — бандата на Ерих, надяваше се Еймъс. Нямаше нищо против. Искаше Ерих да се чувства в безопасност, когато се срещнат. Ако при него имаше много мъже с пистолети, щеше да е по-вероятно да се отпусне и да се вслуша в гласа на разума.
Великанът го поведе през стария му квартал и надолу към пристанището и рушащия се каменен монолит на провалилия се аркологичен1 проект там. Накуцваше леко, сякаш коляното му създаваше проблеми. Двама мъже в широки палта, които скриваха само донякъде тежките оръжия отдолу, им кимнаха, докато минаваха покрай тях, а после ги последваха.
— Охо, даже ескорт си имаме — подхвърли Еймъс на единия.
— Не прави глупости — бе отговорът.
— Мисля, че този съвет е позакъснял с няколко десетилетия, но схващам намека ти.
— Пистолета — обади се другият и протегна ръка. Без да обели и дума, Еймъс сложи в нея оръжието, което бе отнел от великана.
Отвън старата аркологична сграда изглеждаше, че се разпада. Но щом влезе вътре, нещата коренно се промениха. Някой бе сменил повредената от водата подова настилка с нови плочки. Стените бяха боядисани и чисти. Гниещите дървени врати по протежение на главния коридор бяха сменени с нови от композитни материали и стъкло, които издържаха на влажния въздух. Изглеждаше кажи-речи като луксозна офис сграда.
С каквото и да се занимаваше Ерих, справяше се доста добре.
Спряха до един асансьор и великанът изгъгна:
— Той е на най-горния етаж. Аз ще изчезвам. — Гласът му още хъхреше, но звучеше далеч по-добре отпреди.
— Благодаря много за помощта — отвърна Еймъс без нито следа от сарказъм. — Погрижи се за това гърло. Сложи му лед, като се върнеш, и се опитай да не говориш много. Ако след три дни още те дразни, малко стероиден спрей ще ти помогне.
— Благодаря — изхриптя великанът и си тръгна.
Асансьорът звънна и се отвори, и един от двамата останали пазачи посочи към кабината.
— След теб.
— Gracias — каза Еймъс, влезе и се облегна на задната стена. Пазачите го последваха. Единият пъхна метална карта в контролното табло на асансьора и натисна най-горния бутон.
Докато пътуваха нагоре, Еймъс се развличаше, мислейки как би могъл да отнеме пистолета на по-близкия пазач и да убие другия. Вече си бе изработил доста прилична стратегия, когато асансьорът звънна отново и вратите се отвориха.
— Насам — каза единият пазач и посочи по някакъв коридор.
— Клубното ниво — подметна Еймъс. — Готино.
Последният етаж бе преобзаведен с плюшени мебели и тъмночервен мъхест килим. В края на коридора пазачите отвориха една врата, която приличаше на дървена, но изглеждаше доста тежка, така че вероятно отдолу имаше стомана. Луксозно, но не за сметка на сигурността.
След лукса на коридора отвън кабинетът от другата страна на вратата изглеждаше почти спартански. Метално бюро, отрупано с екрани за множество мрежови възли и терминали, стенен екран с океанска гледка, който имитираше прозорец, и голяма гумена топка вместо стол.
Ерих никога не го бе свъртало да седи дълго на едно място.
— Тими — каза Ерих, застанал зад бюрото все едно е барикада. Двамата пазачи се отдръпнаха да заемат позиции отстрани на вратата.
— Сега хората ме наричат Еймъс.
Ерих се засмя.
— Това май го знаех, а?
— Предполагам — отвърна Еймъс. Ерих изглеждаше добре. Здрав, какъвто никога не бе изглеждал като малък. Даже имаше шкембенцето на мъж на средна възраст. Лявата му ръка още бе малка и сгърчена. И съдейки по начина, по който стоеше, май още накуцваше при ходене. Но сега, поставени до успеха му и охранената му пухкавост, те изглеждаха като трофеи от един отминал живот, а не като недъзи на настоящия.
— Е — поде Ерих, — чудя се какво правиш в града.
— Той преби Трой — обади се един от пазачите. — Лейси също се оплака, че бил малко груб с нея.
— Убил ли е някого? — попита Ерих. Когато нито един от двамата не отговори, заключи: — Значи се е държал учтиво.
— Точно така — съгласи се Еймъс с дружелюбно кимване. — Не съм дошъл да ти се бъркам в работите, само да поговорим.
— Ами тогава — каза Ерих и се отпусна пак върху гумената си топка, — хайде да поговорим.

11.
Алекс

Три дни след като бе видял Талиса — за последен път, както трябваше да приеме сега, — а после бе отишъл да хапне с Боби Дрейпър, Алекс разбра, че е време да си тръгва. Беше вечерял с роднините си и с няколко близки приятели; бе видял как се е променил родният му град и как не е. И още веднъж се бе убедил, че понякога счупеното не може да се поправи. По-добре от това нямаше да стане.
Но преди да си тръгне, щеше да разочарова още един човек.
Експресното метро до Лондрес Нова бучеше тихо, рекламите над седалките обещаваха да подобрят живота на пътниците по сто различни начина: технически сертификати, по-хубаво бельо, избелване на зъбите. Софтуерът за лицево разпознаване сякаш не знаеше какво да му предложи. Никоя от рекламите не успяваше да го заинтригува. Най-близкото попадение бе една със слаб адвокат в маслиненозелен костюм, който предлагаше да помогне на хората да намерят транспорт до новите системи оттатък Пръстена. „Започнете нов живот в далечните колонии! Ние можем да ви помогнем!“
Срещу него едно около седемнайсетгодишно момче се взираше кротко в нищото с полупритворени очи, на границата между скуката и съня. Когато Алекс бе на неговата възраст, обмисляше дали да се запише във флота, или да кандидатства в университет. Излизаше с Кери Тротуайн, макар че г-н Тротуайн бе религиозен фанатик, който го мразеше, задето не принадлежи към правилната секта. А нощите си прекарваше в игра на бойни симулатори с Амал Шах и Корол Надкарни.
Това момче срещу него вървеше по същите коридори, по които и той навремето, ядеше в някои от същите ресторанти, мислеше за секс вероятно горе-долу по същия начин, но въпреки това живееше в различна вселена. Алекс се опита да си представи какво ли би било, ако към вариантите му на седемнайсетгодишна възраст се добави и пътуване до непозната планета. Дали пак щеше да се запише във флота? Дали щеше да срещне Талиса?
Мек механичен глас обяви, че пристигат на Атерполския терминал. Очите на момчето се отвориха, то се разсъни и хвърли недоверчив поглед към Алекс. Намаляването на скоростта притисна гърба на Алекс и го накара да се почувства почти като под тяга. Почти, но не съвсем.
Атерпол бе центърът на Лондрес Нова, единствената станция с връзки към всички квартали на града. Сводестите тавани се извиваха над общите зони, външните врати по стените бяха двойно запечатани, за да предотвратят изтичане на въздух към празните тунели. Самият терминал бе отворен към просторен обществен парк с истински дървета, растящи от пръстта в изкуствения здрач. Покрай виещите се алеи бяха пръснати пейки, направени да изглеждат като от дърво и желязо, а едно езерце изпълваше въздуха с дъх на водорасли и влага. Успокоителният шепот на бриза от въздушните рециклатори проникваше навсякъде като неспирна и вечна молитва. По стените се издигаха прозорци, от които бликаше светлина или пък не. Стаите, които Алекс виждаше над себе си, докато вървеше, бяха офиси и апартаменти, ресторанти и халета.
Той прекоси парка и стигна до портите в най-далечния край, където тунелите на местното метро водеха към другите квартали. Инис Шалоу, където живееше Боби, нямаше най-добрата репутация. Но дори най-лошото, което Марс можеше да предложи, не бе толкова лошо като съмнителен сектор на станция Церера, пък и така или иначе, за да нападне някой Боби, трябваше или да е самоубиец, или да има армия зад гърба си.
В метростанцията на Инис Шалоу Алекс облече куртката си и тръгна пеш. Имаше коли под наем, а едно момиче на не повече от четиринайсет с очукана рикша викаше от ъгъла. Разстоянието обаче бе късо, а Алекс се ужасяваше от разговора, който го чакаше в края му.
* * *
Беше извървял същия път преди три дни, когато още го болеше от несполучливата среща с Тали, като следваше упътванията на ръчния си терминал към квартирата на Боби. Не бе виждал бившата пехотинка от онази нощ на Луната, когато Пръстенът се бе надигнал от развалините на Венера и бе полетял към далечния край на системата, и очакваше с нетърпение всичко, което би могло да го разсее от случилото се до този момент от деня.
Боби живееше в много приятен страничен коридор със собствена ивица зеленина по средата и осветление, направено да изглежда като лампи от ковано желязо от нечия представа за Лондон през 19-ти век. Наложи му се да изчака едва няколко секунди пред вратата ѝ, преди тя да се отвори.
Боби Дрейпър бе едра жена и макар че през годините цивилен живот мускулите ѝ бяха загубили малко от очертанията си, излъчваше компетентност и сила, както огънят излъчва топлина. Всеки път, щом я видеше, той си спомняше за един епизод от древната история — как самоанците, въоръжени с копия и камъни, изтласкали носещите пушки испански конкистадори в морето. Боби бе жена, която караше тази битка да изглежда правдоподобно.
— Алекс! Влизай. Съжалявам, че е разхвърляно.
— Не е по-зле от каютата ми в края на дълъг рейс.
Дневната бе по-просторна от командния център на „Роси“ и обзаведена в оттенъци на керемидено и сиво, които не би трябвало да си отиват, но се съчетаваха добре. Масата за хранене не можеше да побере повече от четирима, но до нея имаше само два стола. През една арка срещу входната врата се виждаше стенен монитор, нагласен да предава бавно движещи се цветни пръски, сякаш някой е анимирал водните лилии на Моне. Там, където в повечето квартири би имало диван, мястото бе заето от тренировъчна машина и стойка с хромирани гири до нея. Едно спирално стълбище в ъгъла водеше нагоре и надолу, а ламинираните бамбукови стъпала сияеха топло в светлината.
— Гъзарско местенце — подхвърли Алекс.
Боби хвърли почти извинителен поглед към апартамента си.
— По-голям е, отколкото ми трябва. Много по-голям. Но мислех, че просторът ще ми хареса. Да има къде да се изтегна.
— Мислела си?
Тя сви рамене.
— По-голям е, отколкото ми трябва.
Боби облече кафяво кожено яке, което изглеждаше професионално и смаляваше широките ѝ плещи, и го заведе в един рибен ресторант, където им сервираха нарязана пъстърва в черен сос, една от най-хубавите, които Алекс някога бе ял. Бирата бе местна и я сервираха студена. През тези два часа жилещият глас на Талиса и отвращението му от самия себе си загубиха остротата си, макар и да не изчезнаха съвсем. Боби му разказа истории от работата си в службата за подпомагане на ветерани. За една жена, която дошла да потърси психиатрична помощ за сина си, който не спирал да играе на конзолни игри, откакто се уволнил. Боби се свързала с първия сержант на момчето и сега то имаше работа в корабостроителницата. Или за случая, когато един мъж дошъл с твърдението, че сексиграчката, натикана в задника му, е свързана със службата. Когато Боби се засмя, Алекс ѝ пригласяше.
Постепенно и той започна да се включва. Разказа ѝ как е от другата страна на Пръстена. Какво е да гледаш Ил или Нова Тера, или както там, по дяволите, я наричаха, обхваната от гърчовете си. Какво е да пътуваш назад със затворник, което пък насочи разговора към първия път, когато превозваха затворник — Клариса Мао, дъщеря на Жул-Пиер и сестра на първия преносител на протомолекулата, — и как я карат напоследък Холдън, Еймъс и Наоми.
Тъкмо тогава го връхлетя болката. Носталгията по екипажа му и техния кораб. Той се наслаждаваше на остроумието на Боби и ненатрапчивата ѝ физическа компания, но онова, което наистина искаше — тогава, а и в последвалите дни, — бе да се върне на „Росинант“. Ето защо краят на разговора им бе толкова неловък за него.
— Между другото, Алекс — вметна Боби и опитът ѝ да накара думите да прозвучат също толкова небрежно и дружески като всичко казано преди това моментално го постави нащрек, — поддържаш ли още връзки с някого във военната корабостроителница?
— Ами, да, познавам няколко души, които още служат в Хеката.
— Чудех се дали не би могъл да ми направиш малка услуга.
— Разбира се — отвърна Алекс. И част от секундата по-късно добави: — Каква?
— Имам нещо като хоби — каза тя и доби някак притеснен вид. — Това е… неофициално.
— За Авасарала ли е?
— Нещо такова. Последния път, когато беше тук, вечеряхме заедно и някои от нещата, които каза, ме накараха да се замисля. Сега, с отварянето на тези нови светове, стават големи промени. Стратегии се пренагласят. Такива ми ти работи. А един от най-големите ресурси на Марс — едно от нещата, за които ще има пазар — е военният флот.
— Не разбирам — каза Алекс и се облегна назад. — Имаш предвид нещо като наемническа работа?
— Имам предвид, че изчезват разни неща. Черен пазар. През последните няколко години преживяхме две доста сериозни войни. Доста кораби отидоха за скрап. На някои май съвсем им загубихме дирите. И флотата е пръсната доста нарядко. Не знам колко енергия хвърлят в момента за издирване на липсващо имущество. Нали знаеш, че имаше нападение срещу корабостроителниците на Калипсо?
— Да, гледах нещо за това.
— Ами, ето ти красноречив пример. Става голям инцидент и първата реакция е да се разбере кой стои зад него и да се възстановят защитите.
— Естествено — кимна Алекс. — Така и трябва да бъде, нали?
— А да се открие какво точно е било загубено при атаката си стои в нечий списък, но не на челните места. При всички тези гадости, дето стават, може и никога да не стигнем до него. И май всички знаят, че е така, макар и да не го споменават.
Алекс отпи, остави бутилката и избърса уста с опакото на ръката си.
— Значи, ако има спекулант в базата, може да се възползва от случая да задигне част от оцелялото оборудване, да го продаде на черния пазар и да го впише към загубите.
— Точно така. Искам да кажа, това винаги го има в известна степен, но точно в момента, когато всичко е в хаос и нещата стават все по-шашави…
— И когато Марс губи много хора, които заминават с корабите на колонистите…
— Да, и това също — съгласи се Боби. Изражението ѝ стана сурово. Алекс се приведе напред, опрял лакти на масата. Миризмата на пъстърва и черен сос още витаеше във въздуха, макар че чиниите вече бяха отнесени. На екрана в предната част на ресторанта някаква млада жена в пародия на бизнес костюм танцуваше на компютърно генерирана попмелодия. Алекс не можеше да познае езика; при определена скорост всички езици звучаха еднакво безсмислено.
— Казваш ми, че разследваш източниците на черния пазар за военно оборудване, което изтича от Марс?
— Оръжия — започна да изброява Боби. — Медицински материали. Муниции. Енергийни брони. Дори кораби.
— И го правиш сама, ей така за забавление, заради нещо, което Авасарала ти е казала.
— Ами, в известен смисъл работя за нея.
Алекс се засмя.
— Почти се страхувам да ти обърна внимание, но ти започна с думите, че имаш нужда от услуга. Не си ми казала още каква е услугата.
— Много от хората в Хеката не искат да говорят с мен. Аз съм пехотинец, те са от флота. Знаеш как е. Ти обаче ги познаваш, а и дори да не ги познаваш, си един от тях — каквато аз никога няма да стана в този живот. Та чудех се, дали не би могъл, като услуга, да ми помогнеш да поровя малко.
Тогава Алекс кимна, но това, което каза, беше:
— Нека да си помисля.
И ето че сега, защото това бе Боби и защото той изпитваше нужда нещо в живота му наистина да приключи окончателно, Алекс отиваше да я види за един последен път и да ѝ каже, че отговорът е „не“. Имаше кораб, при който трябваше да се върне. Ако можеше да направи нещо за нея оттам, с удоволствие би ѝ помогнал. Но първият му приоритет бе да се махне от Марс и да не идва повече тук.
* * *
Стигна до началото на коридора ѝ. Железните фенери грееха, създавайки илюзия за улица на Земята преди векове. Отзвук от едно място, където нито той, нито Боби бяха ходили, и въпреки това бе приятно и успокоително. Той вървеше бавно и се вслушваше в тихото бръмчене на рециклаторите, сякаш можеше да долови току зад тях шепота на течащата Темза.
Някъде наблизо извика мъж — единичен, кратък вик. В края на краищата това бе Инис Шалоу. Алекс ускори малко крачка. Пред вратата на Боби спря.
Тя беше затворена, но не плътно. На мястото, където резето среща рамката, имаше черно петно, идеално кръгло и вдлъбнато в панела. Тънка резка светлина по края на вратата показваше къде рамката е била огъната и керамиката се е пръснала. Мъжкият глас прозвуча отново, тихо мърморене, което се усили и завърши сопнато. Идеше от квартирата на Боби.
Сърцето на Алекс биеше три пъти по-бързо от обичайното, когато извади ръчния си терминал и чукна бързо и тихо по линка на местната система за връзка със спешните служби. Въведе сигнал за тревога и потвърждение, но не попълни формата за детайли. Нямаше време. Застана пред вратата, свил ръце в юмруци, и повече от всичко на света му се искаше Еймъс също да бе тук.
Блъсна я и нахълта вътре.
Боби беше до масата, седнала на един от двата стола. Ръцете ѝ бяха зад гърба. Краката ѝ бяха протегнати напред, прекалено дълги за този стол. По устата и отстрани на врата ѝ имаше кръв. Мъж в сив комбинезон бе насочил пистолет към тила ѝ.
Други двама мъже, облечени в същите сиви дрехи, се завъртяха към Алекс. И двамата държаха автоматични пистолети. Четвърти, в пепеляв костюм и яркосиня риза, се обърна към Алекс, а на лицето му се смесваха изненада и раздразнение. Щом го видя, очите му се разшириха.
— Мамка ти! — изпсува мъжът с костюма и ругатнята почти се изгуби сред трясъка на чупещо се дърво. Боби се бе раздвижила по-бързо, отколкото Алекс можеше да проследи — с едно движение на раменете направи на трески стола, към който бе вързана, и сграбчи мъжа зад гърба си за китката. Той изкрещя и с ръката му се случи нещо гадно.
Единият от другите загърмя бясно и трясъците проглушиха ушите на Алекс. Той се втурна с рев напред и се вряза в мъжа с костюма. Двамата политнаха назад. Коляното на онзи се заби в слабините на Алекс и светът избухна в ослепителна болка. Алекс се свлече на колене, като се мъчеше да удържи мъжа за сакото. Пистолетите продължаваха да гърмят и въздухът се изпълни с мирис на изгорял барут.
Мъжът с костюма бръкна в някакъв кобур под мишницата си и Алекс го сграбчи за китката. Имаше чувството, че държи бетон. В ръката на мъжа се появи пистолет. Някой извика и гърмежът на оръжията се смени с див животински рев. Алекс се издърпа напред, а болката в тестисите му намаля до просто смазваща. Захапа здравата китка, впивайки зъби в копринения ръкав, и стискаше, докато резците му се срещнаха. Мъжът с костюма дори не извика, просто стовари другата си ръка в слепоочието му.
Всичко стана малко по-тихо, малко по-далечно. Алекс усети как хватката му върху ръката на мъжа се изплъзва, почувства, че пада назад и тупва тежко върху опашната си кост. Почувства болка, но смътна. Мъжът с костюма вдигна пистолета към него. Дулото изглеждаше огромно като пещера.
„О — помисли си Алекс, — значи така ще умра.“
Главата на мъжа се килна рязко напред и той се свлече. А после пред него застана Боби, стиснала в едната си ръка шесткилограмова гира. По хрома имаше кръв и нещо като коса. Никой вече не стреляше.
— Здрасти — изхъхри Алекс.
— Добре ли си? — попита Боби и приседна до него. Един от стрелците мина със залитане покрай нея, гушнал ръка към тялото си, и изхвръкна през вратата. Тя не го подгони.
— Малко ме боли — призна Алекс, после се претърколи настрани и повърна.
— Всичко е наред — увери го Боби. — Справи се много добре.
— Отдавна не съм участвал в ръкопашен бой. Вероятно щях да се справя по-добре, ако имах малко практика.
— Е, все пак те бяха четирима с пистолети, а ние бяхме двама невъоръжени. При това положение се справихме доста прилично.
Тя издиша дълбоко и главата ѝ клюмна. Алекс се надигна да седне.
— Добре ли си?
— Поех един-два куршума — каза тя. — Наболява ме.
— Мамка му. Ти си ранена?
— Да. След минутка ще отида до конзолата ей там и ще повикам бърза помощ, преди да съм се замаяла от загуба на кръв.
— Аз вече го направих — каза Алекс. — Преди да вляза.
— Добро планиране.
— Не съм сигурен, че планирането има нещо общо — каза Алекс. После добави: — Боби? Остани с мен.
— Тук съм — измънка тя сънливо. — Добре съм.
В далечината Алекс чу усилващия се вой на сирените. Приближаваха се. За един дълъг момент той си помисли, че палубата се тресе, после осъзна, че просто тялото му трепери. Встрани един от стрелците лежеше до стената на стаята. Вратът му бе изкривен под странен ъгъл, а на гърдите му засъхваше кръв. Но не кървеше. Значи бе мъртъв. Мъжът с костюма кашляше и се давеше. Сирените се усилиха. Вече се чуваха и гласове. Някаква жена се идентифицираше като полицай и ги предупреждаваше, че влизат хора.
— Идвах да ти кажа — рече Алекс. — Че ще остана. Ще ти помогна.
— Благодаря.
— Заради оная работа с черния пазар е, нали? — попита Алекс. — Предполагам, че си задавала правилните въпроси.
Боби успя да се усмихне. Като я гледаше сега, той осъзна, че по ризата ѝ има много кръв.
— Не знам — отвърна тя. — Те ме питаха само за теб.

12.
Еймъс

— Искаш ли малко кокаин? — предложи Ерих. — Не е синтетичен. Истински, от растение.
— Не. Но бих пийнал нещо, ако имаш подръка — отвърна Еймъс. Любезностите бяха само ритуал, но ритуалът бе важен. Според личния му опит колкото по-опасни са двама души, толкова по-вежливи и внимателни са в общуването помежду си. Гръмогласните и перчещи се мъже се опитваха да накарат другия да отстъпи. Искаха да избегнат боя. Тихите пресмятаха как да го спечелят.
— Тату, донеси онзи „Ел Чарос“ — нареди Ерих и един от двамата пазачи се изниза през вратата. — Напоследък съм на текила — обясни той на Еймъс.
— Аз пък не съм — каза Еймъс. — Земята е единственото място, където можеш да намериш свястна текила. Онази на поясните изобщо не става за пиене.
— Предполагам, че там горе няма много синьо агаве.
Еймъс сви рамене и зачака. Тату се върна с висока тънка бутилка и две тесни чашки. Ерих ги напълни, после вдигна едната за наздравица.
— За старите приятели.
— За старите приятели — повтори Еймъс и гаврътна чашката.
— Още една? — попита Ерих и посочи към бутилката.
— Разбира се.
— Разгледа ли квартала?
— Само каквото можах да видя от гарата до тук.
— Не се е променил много — отбеляза Ерих, после млъкна, докато обръщаха шотовете. Той напълни пак чашките. — Лицата се променят, но ъглите си остават същите.
— Странно, тъкмо това си мислех и аз по пътя за насам. За теб обаче нещата са се променили.
— Не и важните — рече ухилено Ерих и размърда малката си съсухрена лява ръка.
Еймъс обхвана с жест стаята, пазачите, обновената сграда около тях.
— Когато си тръгнах, ти бягаше да си спасяваш живота. Така че поне едно нещо се е променило.
— Момчета, можете да си вървите — каза Ерих на Тату и партньора му. Двамата се изнизаха тихо и затвориха вратата след себе си. Това изглеждаше добър знак. Или означаваше, че Ерих е сигурен, че Еймъс не е дошъл да го убие, или пък имаше начин да се защити без помощта на други хора. Нямаше да е пистолет под бюрото. Това бе прекалено директно за Ерих. Еймъс започна да се оглежда небрежно за жици или подозрителни издутини по стола си или по пода отдолу.
Ерих наля още два шота текила и подхвърли:
— Научих нещо важно от теб, когато си тръгна.
— О, я кажи.
— Никога няма да съм най-силният в една стая, освен ако не съм сам. — Той размърда пак недъгавата си ръка. — Но обикновено съм най-умният. Изпълнението на един план може да се възложи на други. Но съставянето му — не винаги.
— Вярно е — съгласи се Еймъс. — Ето защо аз никога няма да бъда капитан на кораб.
Ерих реагира на думите му. Не трепна, нито пък изражението му се промени, но Еймъс видя, че ги отбеляза и ги скъта като важни.
— Обаче винаги си полезен — посочи Ерих. — Винаги си бил полезен. В момента член ли си на някой екипаж?
— Не си ли ме виждал по новините?
— Виждал съм те. Изглеждаш различен. Обръснал си си главата, чупили са ти носа още няколко пъти. Но аз никога не забравям имена.
— Е, във всеки случай не и моето — рече Еймъс. Вдигна чашката в наздравица за Ерих и я гаврътна. — Gracias за което, между другото.
— Значи още си с онзи екипаж, а? — попита Ерих.
— Да. Защо?
— Ами защото в момента седиш в моя офис и пиеш моята текила. Все още се опитвам да го осмисля. Полезен човек като теб винаги може да си намери работа. Ако това искаш, имаш го. Но ако не си тук да търсиш работа, какво търсиш?
Еймъс взе бутилката и си наля още едно. Ерих положи големи усилия да не изглежда нервен. Явно имаше богат опит, защото почти му се удаде. Времето променя много неща. Ерих се бе превърнал от нервен малък хакер с цена за главата му в шеф на внушителна част от пристанищния район на Балтимор. Но някои неща не се променят. Някои издайнически следи никога не изчезват. Докато Ерих стоеше съвършено неподвижно и го гледаше в очите, без да мига, мъничката длан на лявата му ръка се свиваше и отпускаше като бебе, което се опитва да докопа някоя играчка току извън обсега си.
— Ходих в къщата на Лидия — отговори Еймъс, посръбвайки бавно от текилата.
— Вече не е на Лидия. Тя е мъртва — уточни Ерих. — За това ли става дума? След като си тръгна, аз се грижих за нея, както би се грижил самият ти.
— Нима? — повдигна вежди Еймъс.
— Добре де — призна Ерих и извърна смутено глава настрани. — Не точно както би се грижил ти.
— За това също ти благодаря — вметна Еймъс.
— Едно време ти не ме уби, макар че имаше пълно основание да го направиш, а след това не можеше да останеш повече тук — каза Ерих и се приведе напред. Лявата му ръка престана да се свива. — Да напуснеш бе част от услугата, която ми направи. Никога не го забравих. Тя също ми помагаше, отначало. Помогна ми да изградя това, което имам сега. Научи ме да използвам мозъка си, за да побеждавам мускулите. Никога нищо не ѝ е липсвало, ако е било по силите ми да ѝ го дам.
— И аз съм ти благодарен за това — повтори Еймъс. Очите на Ерих се присвиха и той извади дясната си ръка изпод бюрото. В нея държеше късоцевен автоматичен пистолет. Еймъс бе изненадан и малко горд от приятеля си. Ерих отпусна ръка на бюрото, насочил пистолета встрани от Еймъс, по-скоро като предупреждение, отколкото като заплаха.
— Ако си дошъл да разчистваш някакви сметки — подхвърли Ерих, — няма да си първият, излязъл от този офис в чувал.
Еймъс вдигна лекичко ръце, ужким се предава.
— Аз дори не съм въоръжен, шефе. Дойдох да поговорим.
— Ами, говори.
— Това, което си направил за Лидия, е наистина мило — изтъкна Еймъс и свали бавно ръце, но без да откъсва очи от пистолета. — Само че грешиш. Тя не е съвсем мъртва. Част от нея е останала.
Ерих килна глава настрани и вдигна вежди.
— Това май ще трябва да ми го обясниш.
— Има един старец, който я е обичал и е живял с нея, и я е целунал за лека нощ, преди да умре. Къщичка с малка розова градина, която двамата са обработвали заедно. Може би и някакви кучета. Видях една снимка, но не знам дали още ги има.
— Все още не схващам — намръщи се Ерих.
Еймъс се почеса с палец по кокалчетата, мъчейки се да намери думите. Досега не бе изричал на глас тази мисъл и ако сгафеше и Ерих го разбереше погрешно, можеше да се стигне дотам, че двамата да опитат да се убият един друг. Затова си струваше да го обмисли малко.
— Ами, ето какво. Старецът запазва къщата, докато умре. Той е единственото, което Лидия е оставила след себе си. Последното късче от нея. Той запазва къщата.
Ерих остави малкия пистолет на бюрото и си наля още текила. Облегна се, хванал чашката в дясната си ръка. Не би могъл да вземе пак оръжието, без да я пусне, и не би могъл да го стори, преди Еймъс да го докопа. Това бе сигнал и Еймъс усети как напрежението се оттича от мускулите на врата и раменете му.
— Това е по-сантиментално, отколкото бих предположил — подхвърли Ерих.
— Аз не съм сантиментален за много неща — съгласи се Еймъс. — Но когато съм, влагам доста страст.
— Е, чух искането. А каква ми е далаверата на мен? Имах нещо като дълг към Лидия, но не дължа нищо на стареца. Какво печеля, като го оставя на издръжка?
Еймъс въздъхна и дари стария си приятел с тъжна усмивка.
— Наистина ли?
— Наистина.
— Няма да убия теб и онези двамата отвън. Няма да срина тази организация и да я изградя наново с някого, който ще ми дължи услуга.
— Аха — каза Ерих. — Ето го и него.
Еймъс трябваше да признае, че на Ерих са му пораснали топки. Дори не сведе поглед към пистолета на бюрото, докато го заплашваха. Само удостои Еймъс със своя собствена версия на трагичната усмивка.
— Кого? — попита Еймъс.
— Тими.
— Ами, да, предполагам. Но не би бил първият ми избор. Е, какво ще бъде?
— Не ми струва почти нищо да поддържам къщата на стареца — каза Ерих, после поклати глава, сякаш не се съгласяваше със себе си. — Но и да ми струваше, пак бих го направил. Просто за да държа Тими далеч от моите улици.
— Благодаря ти още веднъж.
Ерих махна пренебрежително със здравата си ръка, после стана и отиде до големия екран в кабинета, който имитираше прозорец. Пистолетът остана да лежи на бюрото. Еймъс се замисли за миг, после се облегна назад и сложи ръце зад главата си, с разперени настрани лакти.
— Забавно, нали? — подхвърли Ерих и посочи през прозореца към нещо, което Еймъс не можеше да види. — Всички тези нови лица и стари ъгли. Едни неща се променят, други — не. Аз се промених, а ти не си.
— Аз живея на космически кораб и понякога се бия с извънземни чудовища — отбеляза Еймъс със свиване на лактите. — Това е различно.
— Там навън има ли нещо по-страшно от наркоман без пари, когато ти държиш дозата му? По-страшно от уличен шеф, който си мисли, че крадеш от дрогата? — Ерих се засмя и се обърна с гръб към прозореца. — Майната му на това. Там навън има ли нещо по-страшно от живот на основна?
— Не — призна Еймъс.
— Е, получи каквото искаше — каза Ерих с безизразен и мъртъв глас. — Разкарай се от града ми или ловният сезон е открит.
Еймъс стана. Беше по-близо до пистолета от Ерих. Усещаше как той го тегли като гравитация. Можеше да го вземе, да убие Ерих, да убие двамата пазачи отвън. До края на деня щеше да притежава парче от старата територия на Ерих и да има мускулите и възможността да заграби останалото. За миг целият сценарий се разигра в главата му.
Вместо това той пъхна палци в джобовете на панталоните си и отстъпи към вратата.
— Благодаря за пиенето. Бях забравил колко е хубава текилата.
— Ще кажа на Тату да ти даде някоя и друга бутилка на излизане. Да си ги носиш с теб — рече Ерих.
— Мамка му, няма да откажа.
— Радвам се, че те видях — добави Ерих, после млъкна за момент. — Пистолетът беше празен.
— Така ли?
— Има оръдие, скрито в лампата — обясни Ерих и очите му се стрелнаха за миг към светодиодната лампа на тавана. — С отровни стрелички. Само да кажа една дума, ще убие всички в стаята, освен мен.
— Готино. Благодаря ти, че не я каза.
— Благодаря ти, че още си ми приятел.
Това приличаше на сбогуване, затова Еймъс се усмихна за последен път на Ерих и излезе от стаята. Тату го чакаше в коридора с кашонче текила. Пазачите сигурно бяха следили целия разговор.
— Трябва ли ти помощ на излизане? — попита онзи.
— Не — отвърна Еймъс и вдигна кашончето на рамо. — Много съм добър в напускането.
* * *
Еймъс се остави терминалът му да го заведе до най-близкия евтин хотел и си взе стая. Тръшна пиячката и торбата си на леглото и излезе да се пошляе из улиците. Скоро стигна до една сергия за храна, където си купи нещо, оптимистично наречено на табелата белгийска наденица. Освен ако белгийците не се славеха с ароматизираните си соеви продукти, този оптимизъм изглеждаше неоправдан. Не че имаше значение. Еймъс осъзнаваше, че макар да знае наизуст орбитата на всяка юпитерова луна, няма никаква представа къде е Белгия. Не мислеше, че е в Северна Америка, но познанията му стигаха общо взето дотам. Едва ли бе в положение да критикува кухнята им.
Тръгна към старите гниещи докове, където си бе играл като малък — не по друга причина, а просто за да има някаква цел и да знае от коя страна е водата. Дояде си наденицата и като не видя наблизо кошче, сдъвка и глътна и опаковката. Беше направена от пресовано царевично нишесте и имаше вкус на застояло мюсли.
Малка групичка тийнейджъри мина покрай него, после спря и се обърна да го последва. Бяха в онази трудна възраст, когато вече не са ходещи жертви, но още не са способни на истински зрели престъпления. Идеалната възраст за дребни кражби и изпълняване на поръчки за наркопласьорите, плюс някой и друг грабеж, когато ти се отвори възможност без особено голям риск. Еймъс не им обърна внимание и стъпи върху ръждивата стомана на един стар кей.
Тийнейджърите спряха и заспориха с тихи, но напрегнати гласове. Вероятно решаваха дали печалбата от една самотна мишена с кредитния баланс на външен човек — тук цареше дълбокото убеждение, че всеки извън пристанищния район на Балтимор има повече пари от всеки в него — си струва риска да нападнат мъж с такива размери. Математиката на това уравнение му бе добре позната. Някога той самият бе водил същите спорове. Еймъс продължи да не им обръща внимание и вместо това се заслуша в тихото плискане на водата в подпорите на кея.
В далечината в небето пламна огнена черта като нарисувана с линийка светкавица. След няколко секунди над залива отекна тътен и Еймъс бе връхлетян от внезапен ярък спомен как с Ерих седяха на същите тези докове, гледаха как изстрелват в орбита припаси за електромагнитното оръдие и обсъждаха възможността да напуснат планетата.
За всички извън гравитационния кладенец Еймъс беше от Земята. Но това не бе вярно. Не и в смисъл, който е от значение. Еймъс беше от Балтимор. Това, което знаеше за планетата извън няколкото десетки квартала на бедния район, можеше да се побере върху салфетка. Първите му стъпки извън града бяха, когато слезе от високоскоростната железница в Богота и се качи на совалката, която го откара на Луната.
Чу тихи стъпки по кея зад себе си. Дебатът бе приключил. „За“ беше надделяло над „против“. Еймъс се обърна към приближаващите се хлапета. Няколко от тях държаха импровизирани тояги. Едно имаше нож.
— Не си струва — каза им той. Не сви юмруци, нито пък ги вдигна. Просто поклати глава. — Изчакайте следващия.
Настъпи един напрегнат момент, докато те се взираха в него и той в тях. После, сякаш стигнали до някакво телепатично съгласие, хлапетата се оттеглиха вкупом.
Ерих не бе прав, когато каза, че Еймъс си е същият. Човекът, който бе някога, не беше сбор от личностни черти. Състоеше се от нещата, които знаеше, въжделенията на сърцето си, притежаваните умения. Човекът, който бе някога, преди да си тръгне, знаеше в кои изби се вари хубава пиячка. Кои пласьори имат постоянен запас от качествена марихуана и тютюн на черно. Кои бордеи обслужват местните и кои са там само за да ограбват търсещите тръпка туристи. Онзи човек знаеше откъде може да вземе евтино пистолет под наем и че цената се утрояваше, ако го използва. Знаеше, че е по-евтино да наемеш време в механичен цех и да си го направиш сам. Като пистолета, с който за първи път уби човек.
Но човекът, който бе сега, знаеше как да поддържа в изправност ядрен двигател. Как да настрои магнитните намотки, така че да придават максимум енергия на излитащите йонизирани частици, и как да поправи пробойна в корпуса. Този човек не го бе грижа за тукашните улици, нито за рисковете и удоволствията, които предлагаха. Балтимор може да изглеждаше съвсем същият, но му бе не по-малко чужд от митичната Белгия.
В този момент той разбра, че за последен път е на Земята. Никога повече нямаше да се върне тук.
* * *
Събуди се на следващата сутрин в хотелската си стая с половин бутилка текила на нощното шкафче и първия махмурлук, който бе имал от години. За момент си помисли, че е бил толкова пиян, та е подмокрил леглото, но после осъзна, че в задушната жега на стаята е пролял около литър пот. Усещаше гърлото си сухо, а езика — надебелял.
Отми нощната пот и пи гореща вода направо от душа, накланяйки глава назад, така че да изпълни устата му. След десетилетия на филтрирана и стерилизирана вода по кораби и космически станции той се дивеше на всички аромати в тази. Надяваше се не прекалено много от тях да се дължат на микроби или тежки метали.
Извади останалите бутилки текила от кашончето и ги натъпка в сака си, като ги уви в дрехите, за да ги предпази. После взе ръчния си терминал и започна да търси полет обратно към Луната и оттам към Тихо. Беше се сбогувал с Лидия, или поне с частиците, които е оставила след себе си. В известен смисъл се бе сбогувал и с Ерих. На цялата планета не бе останал и един човек, за когото да дава пукната пара̀.
Е, всъщност не беше вярно. Може би все пак имаше един, за когото би дал пукната пара̀.
Той се обади на номера, използван от Авасарала, и на екрана се появи добре сложен младеж с идеална прическа, бледа кожа и огромни зъби. Приличаше на скъп пластмасов манекен.
— Офисът на секретар Авасарала.
— Дай ми Криси, малкият, и по-чевръсто.
Манекенът остана зашеметен за две дълги вдишвания.
— Съжалявам, но секретарката не може…
— Момко — рече насмешливо Еймъс, — току-що се обадих на личния ѝ номер, нали така? Казвам се Еймъс Бъртън. — Лъжа, но той я бе изричал достатъчно често, за да се превърне в нещо като истина. — Работя за Джеймс Холдън. Бас държа, че ако не ѝ кажеш веднага, че съм на телефона, до края на деня ще кандидатстваш за основна.
— Момент, моля — смотолеви манекенът и на екрана се появи синьо-бялата емблема на ООН.
— Бъртън — възкликна Крисджен Авасарала, изниквайки на екрана след по-малко от трийсет секунди. — Защо, да те шибам, си още на моята планета?
— Готвя се за заминаване, шефе, но се сетих, че имам да проверя още някого, преди да си тръгна.
— Мен ли? Защото не те харесвам достатъчно, че да сметна това за мило. На космодрума ме чака совалка за Луната, за да отида да подготвя шибаното парти, преди да е пристигнал марсианският премиер.
— Ти се занимаваш с това?
— Аз се занимавам с всичко и всяка секунда, през която говоря с теб, струва десет хиляди долара.
— Сериозно?
— Не, числото току-що си го измислих. Но адски мразя да летя до Луната, така че и без това го отлагах, за да свърша друга работа. Искаш ли да те хвърля дотам? Мога да го направя, ако това ще те разкара от планетата ми. Какво? Да не би да казах нещо смешно?
— Не, просто ми напомни за някого — отвърна Еймъс. — Както и да е, имам чувството, че това ще е единственото ми пътуване надолу в кладенеца.
— Сърцето ми се къса — подхвърли саркастично тя.
— И понеже така и така съм тук, реших, че ако има нещо, което бих искал да свърша, по-добре да го свърша сега. В смисъл, ако искам да видя някого — продължи той. — Къде сте заключили Прасковка?
— Прасковка?
— Дъщерята на Мао. Клариса. Тя летя с нас няколко месеца, след като се отказа от опитите си да убие капитана. И трябва да призная, че започнах да се привързвам малко към нея.
— Шибал си вашата затворничка? — попита Авасарала със смесено изражение на веселие и погнуса.
— Не — увери я Еймъс. — Не правя такива неща с хората, които харесвам.

13.
Холдън

Системите, към които се бе отворила мрежата от портали, бяха пръснати почти сигурно из галактиката Млечния път. Картографите още изясняваха точното им местонахождение, но първоначалните данни сочеха, че някои от системите са на десетки хиляди светлинни години от Земята и има нещо определено странно във времето и мястото. Когато човек се сблъска с такива невъобразими разстояния, лесно може да забрави колко огромно е пространството дори в една слънчева система. Докато не се опита да намери нещо в него.
По закон всеки пътуващ нанякъде космически кораб трябваше да подаде летателен план и да има работещ идентификатор. Това правеше проследяването на движещи се кораби сравнително лесно. А при идентификатор, който излъчва сигнал, за да знаеш накъде да насочиш телескопа си, един активен двигател можеше да бъде видян от другия край на Слънчевата система. Корабите обаче изключваха захранването, когато са на док за ремонтни работи, така че от мрежата непрекъснато изчезваха опознавателни сигнали. Някои кораби се изваждаха от употреба, така че един идентификатор можеше да спре и никога да не поднови предаването по съвсем законни причини. Новите кораби се появяваха със съвсем нови имена, а продадените регистрираха промени в имената. Някои бяха сглобявани от отпадъчни части, други — в корабостроителници, трети бяха спасявани. И всичко това ставаше на площ от ето квинтилиона квадратни километра космос, плюс-минус някой квадрилион. И това само ако пренебрегнеш факта, че споменатото пространство имаше и трето измерение.
И така, седемнайсет кораба бяха изчезнали през пръстеновите портали и ако Холдън бе прав, вероятно се бяха върнали в родната система под нови имена. На теория имаше как да се добере до желаната информация, но освен ако не искаше да прекара няколкостотин живота в пресяване на сурови данни, щеше да му е нужна помощ.
По-конкретно, имаше нужда от компютър, който да прерови множество огромни бази данни за нови кораби, извадени от употреба кораби, продадени кораби, ремонтирани кораби и загубени кораби, търсейки несъответствия. Даже с много добър компютър и много умен сортиращ софтуер никой програмист не би нарекъл това лесна работа.
А за нещастие, най-добрият софтуерен инженер, когото Холдън познаваше, бе отлетял в неизвестна посока и не отговаряше на съобщенията му. Той не притежаваше уменията да го направи сам, нито времето да ги усвои, нито екипаж, който да свърши това вместо него. Имаше обаче пари.
След края на смяната си по ремонта на „Роси“ с хората на Сакай Холдън се обади пак на Фред.
— Хей, Фред, имам софтуерен проблем. Може ли да наема някого от програмистите ти за една краткосрочна задача?
— Корабът ти се нуждае от ъпдейт? — попита Фред. — Или е нещо, което ще ме вбеси?
— Нещо, което ще те вбеси. Та значи, кой е на разположение да напише един скрипт по поръчка?
* * *
Пола Гутиерес имаше длъгнестото тяло и леко уголемената глава на човек, израснал при ниска гравитация. Усмивката ѝ бе остра и професионална. Тя беше софтуерен инженер на свободна практика и преди пет години бе приела шестмесечен договор като консултант на Тихо, а после просто бе останала на станцията, поемайки от време на време някаква работа. Лицето ѝ изпълваше екрана на ръчния терминал на Холдън с тъмни рошави вежди и ослепително бели зъби.
— Ето какво искам и го искам възможно най-бързо — каза Холдън, след като изложи изискванията си. — Може ли да стане?
— И още как — отвърна Пола. — Тихо пази местни копия на всички бази данни за движенията на корабите, така че дори не трябва да се мъчим с времевото забавяне. Обаче бързината ще ти струва скъпо.
— Колко скъпо?
— Хиляда и петстотин на час, при минимум десет часа. Да знаеш предварително, че не обсъждам тарифата и не правя отстъпки.
— Множко ми звучи — отбеляза Холдън.
— Това е, защото съм те сгащила натясно и ще те изцедя докрай.
— Добре, и кога ще започна да получавам резултатите.
Пола повдигна вежди, после сведе очи към нещо извън обсега на камерата.
— Да речем, след двайсет часа. Искаш ли да сортирам данните, или да ти ги подавам както дойдат?
— Пращай ми ги направо, ако обичаш. Няма ли да попиташ за какво ми трябват?
Пола се засмя.
— Никога не питам.
* * *
Моника беше наела малък апартамент на нивото за гости на Тихо. Той бе скъп, но за изненада на Холдън не по-хубав от служебните квартири, заделени от Фред за екипажа му. Не много компании се отнасяха към своите хора също толкова добре, колкото към гостите. Но любезността повеляваше да се държи сякаш апартаментът е нещо специално, за да не съжалява Моника за дадените пари, така че той издаваше удивени възклицания, докато оглеждаше просторните стаи и качествените мебели.
— Е, какво каза Фред? — попита Моника, когато Холдън седна на масата за хранене и отпи от приготвения от нея чай.
— Честно казано, той не смята, че има на какво да се опрем.
— Имам предвид относно използването на протомолекулната проба, за да опитаме да се свържем с детектив Милър.
— Мда — изсумтя Холдън, остави чая си на масата и го избута настрани. Първата глътка бе опарила езика му и сега бе изтръпнал. — Споменах го, но само за да му дам да разбере, че има изтичане на информация. Това винаги е било извън плановете като разследващо средство. Никой няма да пусне тази гадост от бутилката в скоро време.
— Тоест ми казваш, че си губя времето тук.
— Не — възрази Холдън. — В никакъв случай. Мисля, че тази работа с изчезналите кораби е истинска. Просто не смятам, че е извънземен заговор. Много по-вероятно е да е свързана с онова радикално крило на СВП. Заел съм се да проверя нещата, ако имаш желание да разнищиш тази история.
Моника завъртя терминала си върху масата, вече загубила търпение заради смяната на темата.
— Аз си създадох име с историята на „Бегемот“. Извънземни, червееви портали и протомолекулен призрак, който разговаря само с най-известния човек в Слънчевата система. Не мисля, че мога да последвам това с материал на тема „Хората още се държат гадно един с друг“. Липсва му размах.
— Всъщност, наистина ли искаш да откриеш онези липсващи кораби? Или просто търсиш нова порция извънземни чудесии, които да те направят още по-известна?
— Това звучи ужасно осъдително от устата на човек, който е успял да се навре във всяка важна новина през последните шест години.
— Ох — изпъшка Холдън, после остави неловкото мълчание да се проточи малко. Моника продължи да върти терминала си, но без да го гледа в очите.
— Извинявай — рече накрая.
— Няма нищо. Виж, в момента преживявам нещо като криза на празното любовно гнезденце и съм малко изнервен. Ето защо търся да се заловя с нещо. Ще открия онези липсващи кораби. Вероятно няма да е извънземен заговор, но така или иначе ще го направя. Искаш ли да ми помогнеш?
— Честно казано, не съм сигурна какво да мисля. Надявах се просто да попитам всезнаещите извънземни. Знаеш ли колко е голям космосът?
— Мислил съм по въпроса — каза Холдън. — Имам план. Говорих с Фред за възможността да е СВП, но тази идея не му харесва, затова я отхвърли моментално. Все пак, това ме наведе на една мисъл. СВП няма току-така да прахоса един куп кораби. Поясните не разсъждават по този начин. Те рециклират всичко.
— Е, и?
— Ами, как откриваш заграбени от пирати кораби? Главен инженер Сакай предложи вместо да търся липсващите, да търся новопоявилите се.
— Сакай е предложил…
— Това е един човек, който работи по ремонта на „Роси“. Но както и да е, идеята ми се стори страхотна, затова наех местен компютърен специалист да напише скрипт за пресяване на бази данни, който да открие всички нови имена на кораби, появили се в регистрите, и да се опита да проследи произхода им.
— Компютърен специалист?
— Програмист на свободна практика. Или както там се нарича тази работа, но вече всеки момент ще започна да получавам поток от данни, който включва всички загадъчно появили се кораби. Сред тях би трябвало да са и нашите седемнайсет изчезнали. Така поне числото ще е по-малко от, сещаш се, всички кораби.
Моника стана и се отдалечи на няколко крачки, без да обели и дума. Холдън подухна чая си и зачака. Когато тя най-сетне се обърна пак към него, на лицето ѝ бе изписано грижливо овладяно неверие.
— Забъркал си в тази работа Фред Джонсън, някакъв инженер тук на Тихо и шибан хакер? Толкова ли си тъп?
Холдън въздъхна и стана.
— За първи път чух за това от теб, така че ще ти окажа любезността да те уведомя накъде върви разследването…
— А сега си тръгваш? — Неверието върху лицето на Моника се усили.
— Ами, странен съм си аз. Не се смятам за длъжен да търпя човек, на когото се опитвам да помогна, да ме нарича тъп.
Моника вдигна ръце в умиротворителен жест, който Холдън подозираше, че не е искрен.
— Извинявай — каза тя, — но ти току-що въвлече нови трима души, единият от които е най-високопоставеният член на СВП, в моето… нашето разследване. Какво, по дяволите, те накара да си помислиш, че това е добра идея?
— Познаваш ме — отвърна Холдън. Не седна обратно, но и не тръгна право към вратата. — Не съм от хората, които крият разни неща. Не мисля, че Фред е лошият, но дори да е, реакцията му на нашите издирвания ще ни разкрие нещо. Секретността е благодатната почва, в която избуяват всякакви конспиративни гадости. Повярвай ми. На хлебарките не им харесва, когато почнеш да ги осветяваш с фенерче.
— Ами ако решат да се отърват от човека с фенерчето?
— Е — рече Холдън с широка усмивка, — това също ще бъде интересно. Няма да са първите опитали се, а аз още съм тук.
* * *
На другия ден започнаха да пристигат данните от програмата на Пола. Той нареди на терминала си да ѝ прехвърли остатъка от възнаграждението и се зае да преглежда списъка.
Около Земята и Марс се появяваха много нови кораби, но това можеше да се очаква. Корабостроителниците бълваха нови и преоборудвани съдове с бързината, с която смогваха механиците и инженерите. Всеки с поне малко пари се отправяше към пръстеновите портали и световете отвъд тях, а повечето хора, на които им харесваше да живеят на планети и вече бяха физически приспособени за това, идваха от двата вътрешни свята. Много малка част от тези кораби имаха бели петна в записите си, които програмата на Пола да маркира, но един кратък преглед бе достатъчен на Холдън, за да стигне до извода, че отбелязаните кораби са предимно грешки в документацията, а не пиратство.
Имаше също известен брой подозрителни нови кораби в Пояса. Тези бяха по-интересни. Ако СВП крадеше кораби, то логичното място да ги скрие бе в район, гъмжащ от кораби и други метални тела. Холдън започна да преглежда списъка на Пояса кораб по кораб.
„Гозериан“ се бе появил от нищото в доковете на рафинерията на Палада в точния времеви отрязък. В документите бе записан като прехвърлен по наследство, но не ставаше много ясно кой е умрял и каква е връзката на новия собственик със стария. Холдън предполагаше, че отговорите са съответно „човекът, който го е притежавал по-рано“ и „човекът, който го е убил, за да го присвои“. Документите за прехвърляне на собствеността бяха толкова непълни, та бе почти сигурно, че става дума за пиратство, но „Гозериан“ бе записан като лек миньорски кораб без ъпстейнов двигател. Скален скачач. Документацията на Палада потвърждаваше това, а едно търсене в списъка на седемнайсетте изчезнали не откри кораб, който да съответства на описанието му. Никой нямаше да тръгне по целия този път до границите на Слънчевата система и оттам до някой нов свят без ъпстейнов двигател. Имаше далеч по-удобни места, където да умреш от старост.
Холдън отхвърли „Гозериан“ и мина на следващия. Докато прегледа целия първоначален списък на Пола, беше станало три сутринта по времето на Тихо, а смяната му на „Роси“ започваше в осем, затова той дремна няколко часа и прекара една гадна сутрин, мъчейки се да проследи кабелите на маневрените двигатели с размътен от безсъние ум.
Когато смяната му свърши, можеше да мисли само за кратка вечеря и дълъг сън, но потокът данни от Пола го чакаше с близо петдесет нови кораба. Затова той си взе кутийка спагети на път за вкъщи и прекара остатъка от вечерта в преглеждане на списъка.
„Миши пай“ бе товарен кораб за транспорт на газ и не съвпадаше с никой от липсващите. „Венто“ се бе появил преди времевия период, който го интересуваше, и едно запитване до последния посетен от него порт потвърди, че датите са верни. „Богохулният шегаджия“ бе записан като снабден с ъпстейнов двигател, но една проверка на служебната му история показа, че двигателят му от години е извън строя. Сега някой го използваше като совалка за къси разстояния.
И така, той продължи да преглежда имената. По едно време терминалът му издаде сигнал за пристигнало съобщение. Обаждаше се Еймъс със загадъчното: „Посетих гроба на приятелката си. Всичко мина добре, но имам да свърша още това-онова. Ще се чуем пак“. Холдън преглътна още една хапка от спагетите, които отдавна бяха изстинали и сега приличаха на земни червеи. Зачуди се как е могъл Милър да си вади прехраната с такова нещо. Бе шокиращо да осъзнае каква голяма част от разследването се състои просто от бачкаторство. Преглеждане на безкрайни списъци в търсене на едно-единствено нещо, което не съвпада. Разговори с всеки възможен свидетел, отново и отново. Търкане на паветата, както биха се изразили детективите от нео-ноар филмите на Алекс.
Тъкмо мисълта за Алекс размърда паметта му и той се върна по списъка, докато не намери един кораб, обозначен като „По Кант“. Последното му местоположение бе отбелязано като Унгария 434. Астероид с високо албедо от групата Унгария, която се намираше сравнително близо до орбитата на Марс, но под голям ъгъл спрямо еклиптиката. Марсианският летателен контрол бе уловил сигнал от „По Кант“, а скоро след това го бе загубил. Бяха отбелязали кораба като липсващ.
Но преди тази единствена краткосрочна поява „По Кант“ като че ли не съществуваше в никакви други архиви. Холдън не можа да открие никакво описание на типа на корпуса или двигателя му. Нито пък да издири някаква информация за собственика му. Прехвърли го в списъка кораби, които да прегледа по-късно, но в ума му се въртеше нещо за Марс и вътрешния Пояс, което не му даваше мира.
Астероидната група Унгария не беше най-лошото място да скриеш нещо. Унгария 434 имаше диаметър около двайсет километра. Предостатъчно маса, за да скрие кораби от радара, а високото албедо на групата би объркало резултатите на всеки, който търси кораби с телескоп. Местоположението ѝ също бе интригуващо. Ако радикалите на СВП събираха кораби за пиратски нападения над колонистите, вътрешният Пояс не бе лоша база. А и неотдавна бяха предприели нападение срещу Земята. Неуспехът му не означаваше, че не планират още. Куп крадени кораби, скрити във вътрешния пръстен, бяха тъкмо подходящата първа стъпка за нов опит.
Астероидите Унгария се намираха далеч от сегашната позиция на Тихо, а и Холдън нямаше кораб. Но бяха доста близо до Марс, където бе Алекс. Ако имаше достъп до кораб, не би му отнело много време да отскочи да хвърли едно око. Да види дали „По Кант“ още е там, долепен към астероида, с изключено захранване. Ами ако той съвпадаше с някой от липсващите кораби на Моника? Виж, това би било нещо интересно, с което да отиде при Фред.
Холдън остави терминала си на масата, нагласи го така, че да улавя лицето му, и започна:
— Здрасти, Алекс. Надявам се, че при теб нещата вървят добре и с Боби всичко е наред. Знаеш ли какво, заех се да проверя тази работа с липсващите кораби. И попаднах на нещо подозрително на Унгария 434. Случайно да имаш достъп до кораб? Ако трябва да наемеш някой, чувствай се свободен да изтеглиш сумата от сметката ми. Бих искал да отидеш да провериш дали кораб на име „По Кант“ стои там притаен и изключен. Прилагам към това съобщение характеристиките на опознавателния му код.
Той сложи в един файл цялата налична информация за „По“ и последното му местоположение според архивите на марсианския контрол. Не беше кой знае какво и му се струваше, че малко се изсилва, но пък Алекс щеше хареса полета, а и Холдън бе готов да плати сметката, затова не се чувстваше прекалено гузен, че го моли за услуга.
Беше почти сигурен, че приливът на енергия, обзел го от постигнатия напредък, ще е краткотраен, но му се искаше да сподели успеха си и се чувстваше съвсем буден, затова се обади на Моника. Включи се гласовата ѝ поща. Той ѝ остави съобщение да му се обади, излапа остатъка от студените гнусни спагети и моментално заспа на кушетката.
На следващата сутрин Холдън не бе включен в графика за работа по „Роси“, а Моника не му бе върнала обаждането, затова той я потърси пак. Нямаше отговор. На път за закуска се отби до апартамента ѝ, но тя не беше там. Вярно, че му бе малко сърдита, но Холдън не мислеше, че би зарязала цялата история с липсващите кораби, без да му каже и дума. Той набра друг номер.
— Охрана на Тихо — обади се млад мъжки глас.
— Здравейте, тук е Джим Холдън. Искам да проверя за една гостуваща журналистка, Моника Стюарт. Тя напуснала ли е станцията?
— Секунда само. Не. Според записите още е тук. Апартаментът ѝ е…
— Ами, всъщност, в момента се намирам пред апартамента ѝ и тя не отговаря нито тук, нито на ръчния си терминал.
— Моите данни сочат, че терминалът ѝ не се е свързвал с мрежата на Тихо от вчера сутринта.
— Ха — възкликна Холдън и се намръщи срещу вратата ѝ. Тишината от другата страна бе започнала да му се струва злокобна. „Ами ако решат да се отърват от човека с фенерчето?“ Той не бе единственият, който отговаряше на това описание. — Значи повече от ден не е платила дори за един сандвич. Това не ми харесва.
— Искате ли да пратя екип?
— Да, моля.
Докато пристигне екипът по сигурността и отвори вратата на апартамента на Моника, Холдън вече очакваше най-лошото. Не остана разочарован. Стаите бяха методично претърсени. Дрехите и личните вещи на Моника бяха разпилени по пода. Ръчният терминал, който използваше за интервютата си, бе стъпкан от нечия пета, но екранът все пак затрепка, когато Холдън го докосна. Екипът не намери следи от кръв, което бе кажи-речи единственият положителен признак.
Докато охранителите довършваха събирането на улики, Холдън се обади на Фред.
— Аз съм — каза той веднага щом шефът на СВП отговори. — Имаш по-голям проблем от радикалите на Медина.
— Наистина ли? — попита уморено Фред. — И какъв е той?
— Те са тук, на Тихо.

14.
Наоми

Терион Лок се предполагаше да е нов тип място в пустотата на системата на Юпитер. Дом за поясните, така смятаха те. Построен от модули, така че да може при нужда да расте или да се смалява. Извън контрола на Земята, Марс или когото и да било. Свободен град в космоса, със собствено правителство, собствени системи за контрол на околната среда. Наоми бе видяла плановете, когато за първи път плъзнаха из мрежата. Року бе накарал да ги отпечатат на тънки пластмасови листове и да ги налепят по стените на кораба. Терион Лок бе новият Йерусалим, преди охраната на Ганимед да го затвори. Никакви колонии без разрешително. Никакви домове. Никакви сигурни пристанища, дори и да са ги построили сами.
Когато това се случи, тя дори още не бе бременна. Не знаеше, че то ще промени живота ѝ.
* * *
Филип беше на осем месеца, когато загина „Агустин Гамара“. „Гамара“ бе потеглил от станция Церера на път за изследователската станция на Коалиционния флот на Ошима с товар от органика и хидропонни съоръжения. Десет часа по-късно, докато пътуваше с лежерна тяга от четвърт g, целостта на магнитната му бутилка бе нарушена и ядрото на реактора изтече в кораба. За част от секундата „Гамара“ лумна ярко като слънцето и двеста трийсет и четирима души загинаха. Нямаше останки, а официалното разследване така и не бе приключено, защото не можеше да се стигне до никакъв извод. Злополука или саботаж. Лош късмет или убийство.
Бяха се преместили от скритата килия зад клуба в частен апартамент горе, още по-близо до главината. Въздухът бе изпълнен с твърде чистия озонов мирис на наскоро сменен въздушен филтър. Филип седеше до малката маса, скръстил ръце. Наоми седеше на ръба на малкия пенопластов диван. Взираше се в тъмните очи на момчето и се опитваше да ги свърже в ума си с онези, които помнеше. Устните му с беззъбата, радостна усмивка. Не можеше да каже дали приликата наистина я има, или е само във въображението ѝ. Колко се променя човек между „не съвсем бебе“ и „не съвсем възрастен“? Можеше ли това наистина да е същото момче? Не беше никой друг.
Дупката не бе изоставена. Имаше дрехи в шкафчето, храна и бира в малкия хладилник. Бледите стени бяха нащърбени по ъглите, където щетите от дребни злополуки се бяха натрупали с течение на годините. Той не ѝ каза на кого принадлежи апартаментът, а и тя не го попита.
— Защо не докара „Росинант“? — попита Филип. В гласа му се долавяше колебливост. Сякаш въпросът бе само заместник на онези, които наистина му се искаше да зададе. На които тя искаше да може да отговори. „Защо си отиде? Не ни ли обичаше?“
— На док е, за ремонт. Ще остане там с месеци.
Филип кимна отсечено. Тя можеше да види Марко в това движение.
— Това ще усложни нещата.
— Марко не спомена, че искаш кораба — рече Наоми, като мразеше скритото в думите ѝ извинение. — Каза само, че си в беда. Че бягаш от закона и че бих могла… бих могла да ти помогна.
— Ще трябва да измислим нещо — отвърна той.
* * *
Болниците на станция Церера бяха сред най-добрите в Пояса, когато на Наоми ѝ наближи времето да ражда. Никой от двама им нямаше достатъчно пари, за да отидат на Европа или Ганимед, докато трае бременността. Раждането представляваше по-голям риск за поясните, отколкото за човек, живеещ при постоянна гравитация, а бременността на Наоми вече бе минала през две фалшиви тревоги. Двамата с Марко се настаниха в евтина квартира под наем до болницата, една от десетките, които се даваха на поясни, дошли за лечение. Условията на договора бяха отворени, позволяваха им да останат до момента, когато няма да имат нужда от лекарите, сестрите, специализираните системи и медикаментите, с които се гордееше медицинският комплекс.
Наоми още помнеше формата на леглото, евтините пластмасови завеси с щампован на тях звезден пейзаж, които Марко бе окачил на входната врата. От миризмата им ѝ се гадеше, но той бе толкова доволен от себе си, че тя ги търпеше. А и през бременността ѝ се гадеше почти от всичко. Спеше по цял ден и усещаше как бебето мърда в нея. Филип бе неспокоен зародиш. Тя не се бе чувствала като дете, което ражда. А като жена, която контролира съдбата си.
* * *
— Колко души трябва да измъкнеш? — попита Наоми.
— Общо петнайсет.
— Заедно с теб ли?
— С мен шестнайсет.
Тя кимна.
— Някакъв багаж?
— Не — каза той и сякаш се канеше да продължи. Но след миг извърна поглед.
* * *
Тогава Церера се намираше още под контрола на Земята. Повечето жители на базата бяха поясни, сключили договори с някоя марсианска или земна корпорация. Земна охрана от поясни. Земен контрол на трафика от поясни. Марсиански биоизследвания от поясни. Марко се смееше на всичко това, но в смеха му имаше горчивина. Той наричаше Церера най-големия храм на Стокхолмския синдром, издигнат от човечеството.
Всеки от пътуващите с Року бе внесъл част от дела си за СВП, включително и Наоми. И СВП се грижеше за тях в последните дни на бременността ѝ: местни жени носеха храна в квартирата ѝ, местни мъже водеха Марко по баровете, за да има с кого да говори, освен с нея. Наоми не мислеше много за това, освен че бе благодарна. Онези нощи, когато Марко бе навън и пиеше с местните, а тя лежеше сама в леглото си с Филип, а умът ѝ се рееше в тишината, бяха изпълнени с почти свръхестествено доволство. Или поне така си ги спомняше сега. Навремето, когато не знаеше какво ѝ предстои, може би го бе възприемала различно.
* * *
— Къде трябва да отидете?
— Не говорим за това — каза Филип.
Наоми отметна косата от очите си.
— Доведе ме тук, защото е сигурно, sa sa? Така че какво — не искаш да бъдеш подслушан от някого или мислиш, че ще се компрометираш, като ми го съобщиш? Защото, ако не ми вярваш достатъчно, за да ми кажеш какво искаш, значи не ми вярваш достатъчно, за да съм тук.
Думите съдържаха повече нюанси от допустимото, като че ли простите логически факти говореха и нещо за това защо си е тръгнала. За това какви са един за друг. Тя долавяше скърцането на думите, но не знаеше какво чува в тях Филип, нито какво е трябвало да каже различно. За момент нещо трепна върху лицето му. Тъга или омраза, или болка, но изчезна прекалено бързо, за да може тя да го разпознае. Нов слой вина легна върху нея, притисна я. В сравнение с онази, която вече носеше, бе незначителна.
— Той нареди да ти кажа, след като напуснем станцията — рече Филип.
— Явно не е знаел, че ще организирам транспорт с друг кораб. Плановете се променят. Това е нормално.
Филип се втренчи в нея, а очите му бяха твърди като камъчета. Тя осъзна, че неволно е цитирала Марко. Може би Филип бе приел като плесница, че тя изявява претенции върху баща му, като използва неговите думи. Не знаеше. Не го познаваше. Трябваше постоянно да си го напомня.
— Има уговорено място на среща.
— А срок има ли?
— Да.
— Кога?
Тя видя в очите му да се мержелее „Не говорим за това“. Когато заговори, гласът му бе по-тънък, по-млад. По-уязвим.
— Скоро.
— Колко скоро?
Той извърна очи.
— Много.
* * *
Навремето тя знаеше, че на Церера има радикални фракции на СВП, но това не я смущаваше. Радикалните СВП също бяха СВП и това ги правеше нейно семейство. Като лудия чичо, който се напива и започва побоища, може би, но в този момент, когато Земята вдигаше тарифите, а Марс сваляше изкупните цени на рудата, чувството, че са под обсада, караше поясните да застават преди всичко на страната на поясните. А и след като бе пътувала известно време с Року, приказките за убиване на земляни и марсианци се бяха превърнали в нещо като бял шум.
Раждането бе трудно. Трийсет часа родилни мъки. Мускулите на коремната ѝ стена, отслабени от цял живот в непостоянна гравитация, се бяха разкъсали. Ако се намираха на кораба на Року или дори на станция Хигия, тя би могла да умре, а с нея и бебето. Но медицинският комплекс на Церера бе виждал и преди подобни случаи, че и по-тежки. Една сивокоса жена с катедрала от татуировки по ръцете стоеше през цялото време в стаята ѝ и ѝ пееше тихо на суахили и арабски. Наоми още можеше да я види и да чуе гласа ѝ, макар че бе забравила името. Ако изобщо някога го е знаела.
Филип пое първия си изтощен, гневен дъх в пет часа сутринта в деня след влизането ѝ в комплекса. Автоматичният педиатър го сканира, замисли се за петте най-дълги секунди в живота на Наоми и обяви, че бебето е в стандартните граници. Сивокосата жена го сложи на гърдите ѝ и изпя благословия.
Тогава и през ум не ѝ бе минало да се зачуди къде е Марко. Бе предположила, че стои в някоя чакалня, готов да раздаде някакви еквиваленти на пури, щом пристигне новината. За нея и техния син. А може би това дори бе вярно.
* * *
— Трябва ли да стигнем дотам или е достатъчно да напуснем станцията? — попита Наоми.
— Минимум да напуснем станцията. По-добре е да стигнем дотам, но твърдо не можем да останем тук.
— И къде отиваме?
— Купът Унгария. — Това бе група дребни астероиди. С високо албедо. Не станция, а складово пространство със свободен достъп. Толкова близо до вътрешните планети, колкото можеха да стигат скалите на Пояса.
— Ще се срещаме ли с някого там?
— Не там. След няколко дни ще пристигне кораб. В посока към Слънцето. Но насочен към Унгария. Казва се „Пела“.
— А после?
Филип направи поясния жест за свиване на рамене. Явно тя можеше да знае толкова, но не и повече. Наоми се зачуди какво ще стане, ако го притисне, обаче бе наясно, че не би направила такъв експеримент. „Съжалявам — помисли си. — Обичах те повече, отколкото някога съм обичала нещо. Щях да остана, ако можех. Щях да те взема с мен.“
Филип погледна към нея, после извърна очи.
* * *
Бе прекарала седмиците след раждането предимно във възстановяване. Бебето ѝ пречеше да спи дълго, но ако се изключи една седмица с наистина адски колики, гледането му не бе нито по-трудно, нито по-лесно, отколкото очакваше. Най-лошото бе скуката, а за пропъждането ѝ помагаше Марко. Местната група, с която пиеше, се състоеше от механици и техници в порта и Марко ѝ носеше инженерни проблеми, които те се опитваха да решат. Това бе от работата, която консултанти биха вършили за половин заплата. Тя я вършеше от добра воля и от нуждата да се занимава с някаква интелектуална дейност. Докато Филип спеше в малката си пластмасова люлка, Наоми преработваше диагностични програми за водни рециклатори. Създаваше виртуални циклогенератори за детектори на напречни сили. Проектираше софтуерни блокове за проверка на границите на издръжливост на магнитните бутилки.
Онези граници, които не след дълго щяха да изневерят на „Гамара“.
* * *
— Добре — каза Наоми. — Ще видя какво мога да направя.
— Имаш ли достъп до друг кораб? — попита Филип.
— Може да успея да наема нещо.
— Не можеш просто да наемеш совалка. Трябва да е непроследимо.
Тоест, разбра тя, каквото имаше да става, то щеше да прати хора с пушки след Филип, Син и останалите. Може би охрана, може би съперническа фракция, може би нещо друго, за което още не се сещаше. Но щеше да има последствия. И насилие.
— Може да успея да наема нещо дискретно — каза Наоми. — Ако не се получи, ще се погрижа да не го проследят до теб.
Филип преглътна. За момент тя зърна в очите му искрица страх. Той вече бе на шестнайсет. Една година по-млад, отколкото тя, когато срещна баща му. Три години по-млад, отколкото когато го притискаше към гръдта си да го нахрани.
— Щях да те потърся, ако той ми бе позволил — изрече Наоми. Думите се изляха от устата ѝ, тласкани от нужда, която не можеше да контролира. Той беше юноша. Вече носеше бремето, с което го бе натоварил Марко. Да го прави отговорен и за нейните чувства не бе хубаво. Тя се изправи. — Просто щях да го сторя. Ако ми беше позволил.
„Ако ми беше позволил.“ Думите бяха тежки и токсични като олово. „Щях да постъпя както исках, само че той още ме контролираше. И ме контролира до ден-днешен. След всички тези години, с всички тези промени и с всичко, което съм направила и което съм станала, не бих те оставила на него, обаче Марко още ме контролира. Ограничава ме. Наказва ме, задето не му позволих да ме командва изцяло.“
— Добре — отвърна кратко Филип. Лицето му бе безизразно.
Наоми кимна. Беше стиснала юмруци толкова силно, че кокалчетата я боляха. Насили се да се отпусне.
— Дай ми един ден. След това ще знам повече.
— Ела в клуба — предложи Филип. — Ако не сме там, просто изчакай и ще се свържем с теб. Трябва да сме постоянно в движение.
„Мислех, че мога да остана с теб“, мина ѝ през ума, а после тя се намрази за разочарованието, което почувства. Това не беше повторно събиране. Тя може да бе дошла тук заради недовършената си работа с Филип, но той се занимаваше с нещо друго. Нещо, което бе довело отдавна загубената му майка обратно в неговия свят. Ако тя искаше да седи с него, да ядат сладки и да си разказват истории, както не са правили никога, това си беше неин проблем.
— Убеди ме — каза Наоми. Поколеба се, после се обърна и тръгна към вратата. Когато стигна до нея, той заговори пак, с напрегнат глас. Сякаш думите бяха трудни за изричане.
— Благодаря ти, че дойде.
Тя ги усети в гръдната си кост, все едно някой блъска с чук по костите над сърцето ѝ. Филип я гледаше от масата. Толкова приличаше на баща си. Наоми се опита да си представи, че и тя самата някога е била толкова млада. Опита се да си представи, че на онази възраст би знаела как да подбере думи, които са съвършено безсъдържателни, затрогващи и жестоки. Усети как усмивката разтегля на милиметър устните ѝ. Това бе по-скоро израз на тъга, отколкото на веселие.
— Той ти е заръчал да кажеш това — отбеляза тя. — Нали?
Мълчанието на момчето можеше да се изтълкува по стотици различни начини.
* * *
След „Гамара“ Марко се бе прибрал пиян и щастлив от празненството си. Тя му изшътка да пази тишина, за да не събуди бебето. Марко я грабна на ръце и я завъртя в малката стая, докато глезенът ѝ се удари в леглото и тя изквича от болка. Тогава той я сложи да легне и се зае да разтрива дребната контузия. Да я целува. Вдигна очи към нея с усмивка, която колкото искаше, толкова и обещаваше, и тя си помисли дали биха могли да се любят достатъчно тихо, че Филип да не се събуди. За това си мислеше, когато той я унищожи.
— Успяхме. Ти успя, que si?
— Какво сме успели? — попита тя, отпускайки се на гела на леглото.
— Да си го върнем за Терион Лок — рече Марко. — Да защитим Пояса. Нас. Него.
Той кимна към бебето. Палецът на Филип бе пъхнат в отпуснатата му от съня уста, а очите му бяха затворени така, сякаш никога повече нямаше да се отворят. Тя знаеше още преди да разбере какво знае. Електрически студ изпълни сърцето ѝ, стомаха ѝ, цялото ѝ тяло. Марко го долови. Споменът за загадъчната му усмивка, докато се взираше в нея покрай коляното ѝ, още пламтеше в ума ѝ.
— Какво съм успяла? — попита тя.
— Идеалното престъпление — отвърна той. — Първото от много.
Тя разбра. „Гамара“ бе погубен с нейния код. Загиналите там хора бяха умрели заради нея, и всички груби приказки и мърморене на Року престанаха да бъдат празни дрънканици. Сега Марко бе убиец. Тя също. Въпреки това продължиха и правиха любов — той прекалено разгорещен и опасен, за да му откаже, а тя прекалено шокирана, за да може дори да осъзнае колко ѝ се иска да възрази. Мразеше станалото, но го бяха направили. Това бе началото на мрачните времена, но сега, като погледнеше назад, всичко останало — депресията, страхът, загубата на Филип, неуспешното ѝ самоубийство — се съдържаше в тази нощ.
Надписът над портите на ада, с дребен шрифт.
* * *
Да наеме квартира до космодрума бе лесно. Имаше достатъчно пари да си купи анонимен кредит, да го пренасочи през външно обменно бюро и да го върне във временна сенчеста сметка. Струваше ѝ се странно само защото толкова отдавна не ѝ се бе налагало да минава по този път. Откакто се бе записала на „Кентърбъри“, а това сякаш бе преди седем живота.
Тя седеше на тънкото легло от омекотяващ гел и чакаше да отминат плачът и гаденето. Щяха, макар в най-лошия момент да ѝ се струваше, че може никога да не отминат. После си взе дълъг душ, преоблече се в чисти дрехи, купени от една будка. Докато твърдата буца компресиран плат се разширяваше в комбинезон, гледката ѝ напомни за насекомо, излизащо от пашкула си. Стори ѝ се, че това би трябвало да е метафора за нещо.
Ръчният ѝ терминал показваше, че има още шест нови съобщения от Джим. Тя не ги пусна. Ако го бе сторила, изкушението да отговори — да му признае и да почерпи утеха от него, да поговори с някого, на когото имаше пълно доверие — щеше да е прекалено силно. Освен това той щеше да се почувства длъжен да направи нещо. Да дойде и да оправи положението. Да се напъха в кашата, която тя бе забъркала, в нещата, които тя бе сторила. Разстоянието между тук и там, между Марко и „Росинант“, бе прекалено ценно, за да го пожертва. Времето за утеха щеше да дойде по-късно, когато свърши каквото е необходимо. Когато спаси Филип. Когато се измъкне от Марко. Затова не пусна съобщенията. Но и не ги изтри.
* * *
Даже навремето, когато пътуваше с Року, Марко се стремеше да отгледа лидера в себе си. Беше добър в тази работа. Колкото и на зле да отиваха нещата, той винаги съумяваше да създаде впечатлението, че всяка нова пречка е била предвидена, че всяко решение — дори тези, с които той по всякаква логика нямаше нищо общо — някак си се дължи на неговата гениалност. Веднъж ѝ бе обяснил как го прави.
Номерът, каза той, е да направиш прост план, който общо взето не може да се обърка, така че винаги да разполагаш с нещо, а после да трупаш рисковете върху него. Да измислиш друг вариант, който вероятно ще се провали, освен може би в един от сто случая, но ако стане, ще изглеждаш като бог. И трети, който ще сработи в един от двайсет случая и при успех ще те накара да изглеждаш най-умният в стаята. И четвърти, който ще се осъществи в един от пет случая, но ще изглежда сякаш си знаел, че можеш да го направиш. А ако всичко това се провали, пак ще имаш първоначалния си план — онзи, който ще успее винаги.
Ако Марко можеше да се обобщи в една фраза, тя щеше да е: успявай винаги.
През годините Наоми неведнъж се бе чудила къде е нейното място в тази класификация. Дали е рискът едно на сто, или е сигурната работа? Никога не бе разбрала и нямаше начин да разбере. Всъщност, вече дори не я интересуваше, освен може би като лек сърбеж на мястото на липсващ пръст.
А ето че сега пак бе тук и изпълняваше желанията му. Той я бе направил съучастничка в плановете си, каквито и да бяха те. Този път обаче тя бе наясно с кого си има работа. Не беше вече момичето, което той бе подлъгал да саботира „Гамара“. Не беше влюбена до уши тийнейджърка. А и Филип не беше бебето, което можеше да бъде отмъкнато и държано като заложник за доброто ѝ поведение. За мълчанието ѝ.
Така че може би — може би — това бе желаният от нея момент. Може би Марко бе допуснал грешка, като я повика. Тя изтласка тази мисъл от ума си. Беше прекалено опасна, прекалено сложна. Бе твърде вероятно Марко да е предвидил, че ще си помисли точно това.
Трябваше да рови близо час в директорията на станцията, за да открие адреса, при все че знаеше какво търси. Нямаше представа с какво се занимава дружеството „Експорти Външен ръб“, освен че е достатъчно сенчесто, за да не ѝ се иска да работи с него, и достатъчно компетентно, за да знае за марсианските претенции относно спасяването на „Росинант“. Наоми откри физическия им адрес — сектор, различен от онзи, където бе ходила последния път — и хвана кола.
Складовете до космодрума се намираха в постоянно текучество. Натискът на търговията и ефикасността държаха всяко пространство в употреба, с възможно най-малки промеждутъци между договорите за наем, товарене и разтоварване. Надписът върху вратата от закалено стъкло гласеше ЕКСПОРТИ ВЪНШЕН РЪБ, но след седмица, ден, час можеше да е нещо друго.
Един млад мъж зад гишето ѝ се усмихна. Имаше късо подстригана коса и кожа с няколко оттенъка по-тъмна от нейната. Очилата му със стоманени рамки може да бяха превземка или пък интерфейсно устройство. Тя никога досега не го бе виждала.
— Здравейте — поздрави Наоми.
— Госпожице Нагата — отвърна дружески мъжът, все едно бяха стари познати. — Доста време мина. Съжалявам да ви го кажа, но в момента нямаме никаква работа, подходяща за вашия кораб.
— Не съм дошла за това — обясни тя. — Искам да наема кораб. И трябва да го направя много дискретно.
Изражението на мъжа не се промени.
— Това може да се окаже скъпо.
— Трябва да побира екипаж от не повече от двайсет души.
— За колко дълго ви е нужен?
— Не знам.
— Ще превозва ли товар?
— Не.
Очите на мъжа се разфокусираха за момент. Значи очилата бяха интерфейс. Наоми скръсти ръце.
„Едно на сто — помисли си тя, — появявам се със собствен боен кораб, готова да откарам хора от Церера. Едно на двайсет, знам как да намеря някого, който да го направи.“ Зачуди се какъв ли е планът „едно на пет“. Ами сигурният?
Мъжът отново фокусира погледа си върху нея.
— Мисля, че ще можем да ви помогнем — каза той.

15.
Алекс

Пътуването до болницата бе кошмарно. Докато колата се носеше по коридорите, болкоуспокояващите започнаха да действат. Комбинацията от болка и изострени усещания в тялото му се превърна в дълбоко и обезпокоително чувство, че нещо не е наред. Изведнъж, когато вече бяха до входа на спешното отделение, времето заработи на пресекулки, докато той ту губеше съзнание, ту се свестяваше. Никой от медиците не му обръщаше особено внимание.
Всички се бяха съсредоточили върху Боби.
Очите на едрата жена бяха затворени и една бледа пластмасова тръбичка излизаше от устата ѝ, държейки челюстите ѝ разтворени. От мястото си Алекс можеше да различи само части от показанията на екрана на носилката ѝ, а и не бе сигурен как да ги тълкува. Гласовете на медиците бяха отсечени и напрегнати. Думи и изрази като „опитвам инхалиране“, „стабилизира се“ и „имаме постоянно налягане“ тласкаха Алекс към ръба на паниката. Тялото на Боби, или поне каквото виждаше от него, лежеше отпуснато. Той си повтаряше, че не е мъртва. Ако бе мъртва, нямаше да се опитват да я спасят. Надяваше се да е прав.
В интензивното откри, че го вкарват в автоматично хирургично легло, не много по-различно от това на „Росинант“. Сканирането продължи може би минута и половина, но сякаш отне цяла вечност. Той все се въртеше, търсейки Боби, после си спомни, че сега тя е в друга стая. Дори тогава не разбираше до каква степен раните и болкоуспокояващите са размътили ума му, докато не дойде полицията и той не се опита да им обясни какво е станало.
* * *
— И как се вписва в това жената с бойната броня? — попита Боби.
Тя седеше на болничното си легло. Халатът ѝ бе от дебела хартия за еднократна употреба с напечатано на нея като шарка името на болницата „Бхамини Пал“, тъмносиньо на светлосин фон. Косата ѝ бе събрана отзад в хлабав кок, а на лявата ѝ буза и кокалчетата ѝ имаше тъмни синини. Когато се размърда, движението бе предпазливо. Алекс се движеше по този начин, когато бе прекалил с физическите упражнения и го понаболяваше тук-таме. Той не бе прострелян два пъти като нея — веднъж в левия бял дроб и веднъж в десния крак — и въпреки това сериозно се бе замислил дали да не вземе инвалидна количка, за да стигне от своята стая до нейната.
— Имах предвид теб — уточни Алекс. — Малко ми беше трудно да се сетя за името ти.
Боби се изкиска.
— Да, определено ще искат пак да поговорят с теб. Мисля, че версията, която си им дал, е била малко размътена.
— Мислиш ли… че не бива да разговаряме?
— Не сме арестувани — каза Боби. — Единственият от онези другите, който още диша, поискал адвокат още преди да го докарат тук. Сигурна съм, че ако желаят да хвърлят някого в затвора, няма да насочат вниманието си към нас.
— Ти какво им каза? — попита Алекс.
— Истината. Че банда главорези нахълта в апартамента ми, вързаха ме и почнаха да редуват зверски ритници с въпроси защо се срещам с Алекс Камал.
Алекс натисна с палец горната си устна, докато го заболя леко. В усмивката на Боби имаше огромно съчувствие.
— Не разбирам защо — учуди се той. — Аз нямам врагове на Марс. Или поне не знам за такива.
Боби поклати глава и Алекс отново забеляза, че тя е много привлекателна жена. Закашля се и определи наум тази мисъл като „ужасно неуместна при дадените обстоятелства“.
— Аз предполагам — каза Боби, — че въпросът е не толкова кой си, а с кого си свързан.
— Холдън?
— И Фред Джонсън. А може би дори свързват двама ни с Авасарала. Все пак тя пътува известно време на „Росинант“.
— За около минута и половина, и то преди години.
— Помня. Бях там — отбеляза Боби. — Но така или иначе, най-вероятният сценарий, за който се сещам, е, че онези са си помислили, че ти докладвам нещо или пък ти ми докладваш нещо. И което е още по-хубаво, тази мисъл ги е уплашила.
— Не че искам да гледам на харизан кон зъбите, но тази дефиниция на „по-хубаво“ има адски дълги зъби — подхвърли Алекс. — Каза ли им за разследването си?
— Не, не съм готова да направя това.
— Но подозираш, че има някаква връзка.
— О, да, и още как. Ти не мислиш ли?
— Ами, всъщност, надявам се да е така — рече с въздишка Алекс. От другата страна на коридора някой закрещя думи, които не можа да различи. Мина някаква намръщена сестра.
— Е, и какво ще правим по въпроса?
— Единственото, което можем да направим — отвърна Боби. — Ще продължим да ровим.
— Права си. И какво по-точно търсим?
Лицето на Боби живна. Проблемът, заяви тя, са корабите. Марсианският флот има най-новите и най-хубавите кораби в Слънчевата система. Земята има повече кораби, но флотът ѝ остарява, техниката в него е с поколения назад или ако е обновена, са се опитали да натикат скорошни изобретения в стари рамки. И двата флота претърпяха тежки загуби през последните няколко години. Без значение дали намесата на Авасарала бе подстрекателство, или възлагане на мисия, но Боби се бе заела да търси и намереното от нея бе интересно.
Седемте големи кораба от клас „Донагър“ бяха лесни за проследяване, но флотилията от корвети, която носеха, кораби като „Росинант“ — те бяха по-хлъзгави. Боби бе започнала, като се бе върнала назад да прегледа бойните данни от Йо, от извън Пръстена, от инцидента в бавната зона. Всъщност, що се отнасяше до докладите за загуби, такива имаше предостатъчно.
Отначало числата като че ли съвпадаха. Пет-шест кораба загубени тук, още няколко там, опознавателните им кодове — извадени от употреба. Но като се зарови по-надълбоко, тя започна да се натъква на несъответствия.
„Цучи“, корвета, назначена на „Бел еър“, бе бракувана и пратена за скрап след Йо. Година по-късно се бе появила в доклад за действия на малка група край Европа. Снабдителният кораб „Апалала“ бил изтеглен от служба, а седем месеца по-късно взел товар за Ганимед. Пратка медицински материали, загубени при злополука, се появяваха за кратко в товарен график за транспорт до Церера, а после пак изчезваха. Оръжия, загубени в битката около сегашната станция Медина, изникваха в ревизия на базата Хеката — но само веднъж и никога повече.
Някой, реши Боби, бе прегледал архивите и бе подправил старите доклади, фалшифицирайки гибелта на кораби и заличавайки ги от по-късните записи, или поне се бе опитал. Тя бе открила пропуски в документацията, но не и кораб, който е бил успешно заличен. Това означаваше, че тук трябваше да е замесен някой достатъчно високо във флотската йерархия, че да има достъп до файловете.
Разбира се, съществуваше протокол, определящ кой би трябвало да има право на достъп, но тя още се опитваше да разбере как всъщност работи това на практика, когато Алекс ѝ писа и ѝ предложи да вечерят заедно.
— Ако си навит — каза Боби, — точно това бих искала да провериш. Кой би могъл да промени информацията. После мога да започна да ги преглеждам.
— Продължаваш по същия път — отбеляза Алекс.
— Само че може би с някои приятели във флота.
— Това е една от възможностите. Но не е единствената.
Боби се приведе напред, изпъшка и се облегна пак.
— Какво друго си мислиш?
— Някой е наел господата, които ни пообработиха. Може би си струва да открием каквото можем за тях.
Боби се ухили.
— Мислех аз да се заема с тази част.
— Ами, хубаво тогава — каза Алекс и в този момент на вратата се появи един мъж. Беше огромен. Раменете му докосваха рамката от двете страни, а лицето му бе широко, с изписано на него неспокойно изражение, което би могло да е страх или гняв. Букетът карамфили в ръцете му изглеждаше мъничък и щеше да изглежда така, докато не се озове във ваза.
— Здрасти — поздрави той. — Аз просто…
— Влизай — покани го Боби. — Алекс, това е брат ми Бен. Бенджи, това е Алекс Камал.
— Радвам се да се запознаем — усмихна се грамадният мъж, пое ръката на Алекс и я стисна внимателно. — Благодаря ти за всичко, което си направил.
— Няма защо — отвърна Алекс.
Леглото изскърца, когато братът на Боби седна в долния му край. Вгледа се смутено в сестра си. Сега, след като знаеше роднинската им връзка, Алекс откри приликата между тях. Но Боби изглеждаше по-добре.
— Лекарят твърди, че се оправяш — рече Бен. — Дейвид заръча да ти предам, че мисли за теб.
— Много мило, но Дейвид не мисли за нищо друго, освен за тераформиране и цици — ухили се Боби.
— Почистих стаята за гости — съобщи Бен. — Като те пуснат от болницата, ще дойдеш да живееш при нас.
Усмивката на Боби стана по-остра.
— Не виждам как ще стане тая работа.
— Не — заяви брат ѝ. — Това не подлежи на обсъждане. Казах ти от самото начало, че Инис Шалоу е опасно място, особено за сама жена. Ако Алекс не те беше спасил…
— Не съм сигурен, че изобщо спасявах някого — обади се Алекс, но Бен се намръщи и продължи, все едно не го е чул.
— Можеше да те убият. Или нещо по-лошо.
— По-лошо от това да ме убият? — изгледа го насмешливо Боби.
— Знаеш за какво говоря.
Боби се приведе напред и опря лакти на коленете си.
— Да, знам и мисля, че това са врели-некипели. В Инис Шалоу съм в не по-голяма опасност, отколкото горе в Брийч Кенди.
— Как можеш да кажеш подобно нещо? — ядоса се брат ѝ и челюстта му се издаде напред. — След всичко, което току-що преживя, би трябвало да е очевидно, че…
Алекс се заизнизва странично към вратата. Боби улови погледа му и кратката усмивка, която се мярна и изчезна само след миг, бе красноречива. „Извинявай“ и „Благодаря“, и „Ще поговорим по важните теми, когато той си тръгне“. Алекс кимна и се измуши в коридора, следван от жужащите гласове на брата и сестрата, които се мъмреха един друг.
Когато се върна в леглото си, полицията го чакаше и този път той им даде показания, които бяха поне свързани. Макар да остави някои от подробностите неясни.
* * *
Като цяло, на корабите за дълги пътувания семейството бе метафора. От време на време се намираше групичка хора, които да са наистина кръвни роднини, но това почти винаги бяха поясни. На военни и корпоративни мисии бе възможно да има шепа женени двойки, а понякога се раждаше и бебе. Случваше се на един кораб да попаднат братовчеди. Ала това бяха изключения, а по правило семейството бе начин да се говори за нуждата. Нуждата от приятелство, нуждата от интимност, нуждата от човешки контакт, насадена толкова дълбоко в генома, че всеки лишен от нея не изглеждаше съвсем човек. Това бе другарство с големи букви, синоним на лоялност, по-силна от идеята, която въплъщаваше.
Опитът на Алекс с истинско семейство — с кръвна връзка — приличаше по-скоро на множество хора, озовали се в един мейл списък, без да са съвсем сигурни защо са се абонирали за него. Той бе обичал родителите си, докато бяха живи, и още тачеше спомена за тях. Братовчедите му винаги се радваха да го видят, а и той се наслаждаваше на гостоприемството и компанията им. Когато видя Боби и брат ѝ заедно и почувства дори за този кратък момент дълбоката и непреодолима разлика в характерите им, това го накара да осъзнае нещо.
Една майка можеше да обича дъщеря си повече от всичко на света, както разправяха хората, или да я мрази и в червата си. Или и двете. Сестра и брат можеха да се разбират или да се карат, или просто да се подминават с нещо като неловко безразличие.
А щом истинската кръвна връзка можеше да е всяко от тези неща, може би семейството винаги бе метафора.
Той все още размишляваше върху това, когато стигна до квартирата на Мин. Момчетата ѝ и момичето, което двамата със съпруга ѝ бяха осиновили, бяха у дома и ядяха риба с макарони, всички го поздравиха сякаш го познаваха, сякаш раните му бяха важни за тях, сякаш ги беше грижа. Той поседя малко на масата, пускайки шеги, за да намали ефекта от нахлуването си в техния свят, но това, което му се искаше да направи — и го направи веднага, щом усетът му за етикет позволи, — бе да се извини и да се отправи към отредената му стая за гости.
Чакаше го съобщение от „Роси“. От Холдън. Бе странно смущаващо да види пак познатите сини очи и рошава кафява коса. Алекс имаше чувството, че част от него вече пътува обратно към „Росинант“, и бе малко изненадан, че не се намира вече там.
— Здрасти, Алекс. Надявам се, че при теб нещата вървят добре и с Боби всичко е наред.
— Да — каза Алекс на записа. — Странно, че питаш.
— Знаеш ли какво, заех се да проверя тази работа с липсващите кораби. И попаднах на нещо подозрително на Унгария 434. Случайно да имаш достъп до кораб? Ако трябва да наемеш някой, чувствай се свободен да изтеглиш сумата от сметката ми. Бих искал да отидеш да провериш дали кораб на име „По Кант“ стои там притаен и изключен. Прилагам към това съобщение характеристиките на опознавателния му код.
Алекс спря записа на пауза, усещайки гъдел по тила си. Липсващите кораби се превръщаха в главен мотив на деня му и това го правеше неспокоен. Той изслуша остатъка от съобщението на Холдън, като се търкаше по брадичката. В него имаше доста по-малко, отколкото му се искаше да знае. Данните за „По Кант“ не го идентифицираха като марсиански съд, нито пък като нещо друго конкретно. Алекс приготви терминала си за запис, видя се как изглежда на екрана, среса с пръсти косата си и го пусна да записва.
— Здрасти, капитане. Получих съобщението ти за „По Кант“. Чудех се дали не можеш да ми дадеш малко повече информация. В момента и аз самият съм забъркан в нещо малко странно.
Разказа за случилото се с него и Боби с лековат тон, който наистина отговаряше на чувствата му. Не искаше да плаши Холдън, след като капитанът не можеше да направи нищо, за да защити него или Боби. Добави само, че нападателите, изглежда, се уплашили от появата му на сцената, и пропусна подробностите за разследванията на Боби и Авасарала. Може би бе параноя, но му се струваше, че да прати тази информация без един-два допълнителни криптиращи слоя е все едно сам да си търси белята. Все пак попита какви други кораби се предполага да са изчезнали и как може да са свързани с Марс, преди да спре записа.
Може би онова, което проверяваше Холдън, бе просто съвпадение. Може би между „По Кант“ и липсващите марсиански бойни кораби нямаше никаква връзка. Но Алекс не би заложил на това.
Той провери дали има нещо от Еймъс или Наоми и остана леко разочарован, че нямаше. Записа кратки съобщения до двамата и ги прати.
От дневната се чуваха високите гласове на децата, които водеха три разговора едновременно и всяко се мъчеше да надвика другите. Алекс не им обърна внимание, влезе в местната директория и потърси някои стари имена. Хора, за които се сещаше от военната си служба. Имаше десетки такива. Мариан Костлоу. Хану Метцингер. Аарон Ху. Провери за тях в директорията стари приятели, познати и врагове, търсейки кой още е на Марс, още е във флота и още може да го помни достатъчно добре, за да излязат на бира и да поприказват.
До края на вечерта бе намерил трима и им прати съобщения, а после поиска връзка с Боби. След няколко секунди тя се появи на екрана му. Където и да се намираше, не беше в болницата. Носеше риза със зелена яка вместо синия болничен халат, а косата ѝ бе измита и сплетена.
— Алекс — започна тя. — Извинявай за брат ми. Намеренията му са добри, но си пада малко досадник.
— Всеки има роднини — махна с ръка той. — В неговата квартира ли си, или в твоята?
— Нито едното, нито другото — отвърна тя. — Трябва да наема чистачи да измият кръвта от пода ми и правя сериозна проверка на сигурността, за да разбера как са влезли.
— Аха. Няма да се чувстваш в безопасност, преди да си приключила с това — съгласи се Алекс.
— Точно така. И ако има ново нападение, със сигурност няма да отседна на място, където Бен и жена му могат да попаднат под кръстосания огън. Наех си хотелска стая. Те имат собствена охрана, а аз мога да си платя за допълнителен надзор.
Оттатък се надигна гласът на Мин, призоваващ за спокойствие. В тона ѝ се криеше смях и Алекс чу как той прозвуча и в протестите на децата ѝ. Сякаш някаква ръка се сви около сърцето му. Не му беше минало през ума за ново нападение. А трябваше.
— В този хотел имат ли свободни стаи? — попита той.
— Вероятно. Искаш ли да проверя?
— Не, просто ще си събера багажа и ще дойда, ако не възразяваш. Ако те нямат, все някой ще има. — „Който и да е, поне няма да е Мин“, помисли си, но не го каза. — Намерих няколко души, с които ще се опитам да побъбря в близките дни. Да видя дали им хрумват някакви идеи.
— Наистина съм ти благодарна, Алекс — каза Боби. — Трябва да поговорим как да го направим по най-безопасния начин. Не искам да влезеш в някой капан.
— Аз също няма да съм особено щастлив да падна в трапа. Впрочем, нямаш достъп до някакъв кораб, нали?
Боби премигна от внезапната смяна на темата.
— Какъв кораб?
— Нещо малко и бързо — обясни Алекс. — Може да ми се наложи да отскоча до Пояса да хвърля поглед на нещо за Холдън.
— Ами, всъщност имам — рече Боби. — Авасарала ми даде онзи стар състезателен скутер, който взехме от Жул-Пиер Мао навремето. Засега само гълта пристанищни такси, но сигурно ще мога да го постегна.
— Майтапиш се. Тя ти е дала „Рейзърбек“?
— Не се майтапя. Мисля, че това е нейният начин да ми плати, без всъщност да ми плаща. Вероятно ще се изненада, ако разбере, че още не съм го продала. Защо? Какво има?
— Ще ти кажа, когато узная повече — отвърна Алекс. — Може би има нещо, може би няма.
„Но така или иначе — помисли си — ще откарам и двама ни някъде, където ще им е адски трудно да предприемат второ нападение.“

16.
Холдън

Охранителните камери на станция Тихо покриваха почти всички обществени пространства. Широките, открити коридори, по-тесните проходи. Ракетните площадки и сервизните коридори. Като че ли единственото място, до което не достигаха очите на станцията, бяха бизнес офисите и личните квартири. Даже складовете и работилниците имаха камери, които записваха кой влиза и излиза. Това би трябвало да улесни нещата. Но не ги улесняваше.
— Ето това ще да е — каза Холдън и почука с пръст по екрана. Под нокътя му вратата на Моника се отвори. Излязоха двама души. Те носеха светлосини комбинезони без опознавателни знаци, тъмни прилепнали шапки и работни ръкавици. Сандъкът, който караха между тях, бе от пресована пластмаса и керамика — същият като онези, в които се транспортират биологични материали: сурово гъбично вещество, което да бъде оформено и ароматизирано, след това произведените от него храни, а при нужда и преработените фекалии, прибрани да се използват като основа за гъбичките. Сандъкът бе прикрепен към количката с магнитни закопчалки, а индикаторът отстрани сочеше, че е запечатан. Беше горе-долу достатъчно голям, за да побере жена. Или женски труп.
Бяха влезли в квартирата час по-рано. А Моника — преди двайсет минути. Каквото и да бе станало, тя със сигурност бе в този сандък.
Фред, намръщен и прегърбен, маркира сандъка като важен обект и пусна заповед за проследяването му. Холдън не можеше да познае какво си мисли той, но в очите му виждаше застинал гняв. Гняв и нещо друго.
— Познаваш ли ги? — попита Холдън.
— Няма ги в системата.
— Тогава как са се озовали на станцията?
Фред му хвърли кос поглед.
— Работя по въпроса.
— Ясно. Извинявай.
На екрана двамата мъже — Холдън бе почти сигурен, че са мъже, — откараха сандъка в един сервизен коридор, докато проследяващата програма превключваше автоматично от камера на камера. В по-тясното пространство сандъкът се блъскаше в стените и се опита да заседне на завоя.
— Врати и ъгли — промърмори Холдън.
— Какво?
— Нищо.
Програмата за проследяване показа как мъжете с количката влизат в един склад. Той бе отрупан с палети с подобни сандъци. Мъжете откараха количката до един полупълен палет, освободиха закопчалките и вдигнаха сандъка при близнаците му. Фред раздели екрана, като запази следенето на сандъка, но добави маркери и на двамата мъже. Единият прозорец показваше склада; другият проследи двете фигури до общите коридори.
В склада се появиха двама оператори на механоботи, връщащи се от обяд, и продължиха с товаренето на сандъците. В общия коридор двамата мъже влязоха в една тоалетна и не излязоха повече. Проследяващата програма превъртя напред, докато около картината се появи зелена рамка, която обозначаваше предаване на живо. Кратко обаждане до управителя на склада потвърди, че двамата мъже не са се скрили там; просто бяха изчезнали. Следенето на сандъка, което още предаваше по-стара картина, показа как той бива затрупан сред други себеподобни. Фред превъртя напред. Оператори на механоботи влизаха и излизаха. Палети се пълнеха и трупаха един върху друг.
— Сегашно състояние — нареди Фред и програмата прескочи напред, без да се откъсва от камерата на склада. Каквото и да имаше в сандъка, то още си беше там. — Е — каза той и се изправи, — това май ще се превърне в неприятен ден. Идваш ли?
Климатичният контрол на склада не показваше аномалии, но Холдън неволно си въобразяваше, че надушва нещо през миризмата на масло и озон. Нещо като мирис на смърт. Операторът на механобота бе миловидна млада жена с права кафява коса, в същия цвят като кожата ѝ. Докато разтоварваше сандъците от палета, на лицето ѝ бе изписано вълнение, любопитство и едва сдържан ужас. С всеки следващ сандък възелът в корема на Холдън се стягаше все по-здраво. Моника му бе казала, че е опасно да забъркват други хора в разследването си. Той неволно си мислеше, че каквото и да открият в близките няколко минути, ще е по негова вина.
Следователно поправянето му също щеше да е негова отговорност. Ако можеше да се поправи.
— Този е — посочи Фред на операторката на механобота. — Сложи го ей тук.
Тя спусна контейнера върху празната палуба. Магнитните му закопчалки се задействаха с глухо бумтене. Индикаторът още сочеше, че е запечатан. Даже да бяха сложили Моника вътре жива, въздухът ѝ щеше да е свършил преди часове. Механоботът се отдръпна и приклекна на титано-керамичните си бутове. Фред пристъпи напред, вдигна ръчния си терминал и набра отменящ код. Индикаторът на сандъка смени цвета си. Фред отметна капака.
Миризмата бе богата и органична. Холдън усети да го връхлита внезапен силен спомен от времето, когато бе на четиринайсет в семейната им ферма на Земята. Мама Софи имаше билкова градина до кухнята и когато обръщаше почвата, преди да засади нещо, тя миришеше точно така. Сандъкът бе пълен до ръба с мекото, ронливо бежово вещество на суров гъбичен протеин. Фред се приведе напред и зарови ръка дълбоко в него. Търсеше скрит труп. Но когато я извади, по нея бе полепнал прах до лакътя. Той поклати глава. Земен жест.
— Сигурен ли си, че е правилният сандък? — попита Холдън.
— Да — увери го Фред. — Но нека все пак проверим.
През следващия час все по-обърканата операторка на механобота вадеше сандъци от палета, а Фред и Холдън ги отваряха. Когато облакът протеинов прах във въздуха задейства за втори път предупредителната аларма за частици, Фред нареди да спрат.
— Няма я тук — каза той.
— Видях. Малко е странно, нали?
— Така е.
Фред разтърка очи с палец и показалец. Изглеждаше стар. Уморен. Когато се съвзе, усещането за сила и власт още си беше там.
— Или са подменили сандъка някъде по пътя от квартирата ѝ до тук, или са фалшифицирали записите.
— И двата варианта са лоши.
Фред погледна към операторката на механобота, която трупаше отворените сандъци на купчина, за да ги върне за преработка. Когато заговори, гласът му бе достатъчно тих, за да го чуе само Холдън.
— И двата биха означавали, че те имат достатъчно добри познания за охранителната система, но нямат нужния достъп да изтрият изцяло записите.
— Това стеснява ли кръга?
— Малко. Възможно е да са спецчасти на ООН. Те биха могли да свършат подобно нещо. Или от Марс.
— Но ти не мислиш, че е така?
Фред задъвка устна. Извади ръчния си терминал и въведе поредица от кодове с резки и звучни почуквания. Заехтя аларма и златистозелени предупредителни иконки изникнаха върху всеки дисплей — от ръчния терминал на Холдън до контролното табло на вратата и екрана на механобота. Фред пъхна юмруци в джобовете си с доволно сумтене.
— Да не би току-що да затвори станцията? — зяпна го Холдън.
— Да — потвърди Фред. — И ще я държа затворена, докато не получа някои отговори. И Моника Стюарт.
— Одобрявам — каза Холдън. — Крайна мярка, но одобрявам.
— Може би съм малко бесен.
* * *
Цялото съдържание на апартамента на Моника бе подредено върху сиво-зелените керамични плотове на лабораторията. Нямаше кръв, нямаше образи, само остатъчна супа от ДНК на хилядите хора, били в контакт с предметите през последната седмица, обикновено в твърде малко количество, за да се идентифицира човекът. Това бе останало. Сак за дрехи, чийто цип бе разкъсан и висеше отворен в глупава усмивка. Риза, която Холдън помнеше, че бе носила, когато се видяха преди два дни. Осакатеният ѝ ръчен терминал с разбит екран. Всички неща, които не бяха принадлежали на станцията, когато ѝ е дала квартирата под наем. Количеството им изглеждаше някак малко, като че ли не бяха достатъчно. Той осъзна, че е просто защото мисли за тези вещи като за събирани цял живот. Тя вероятно имаше и други притежания някъде другаде, но може и да нямаше. Ако не я намереха жива, може би от нея щеше да остане само това.
— Това е глупост — каза Сакай за трети или четвърти път. Лицето на главния инженер бе почервеняло, а челюстите му — стиснати. Беше пристигнал в участъка няколко минути след Фред и Холдън и Холдън бе малко изненадан, че Фред още не е наредил да го изхвърлят. — Имаме осем кораба, които ще пристигнат през следващата седмица. Какво очакваш да направя? Да им кажа да останат в орбита, докато не решим дали да ги пуснем?
— Струва ми се добре като начало — отвърна Фред.
— Имаме стоки за изпращане по поне шест договора.
— Това ми е известно, господин Сакай. — Фред не бе повишил в глас и в него нямаше гняв. От тази хладна учтивост косъмчетата по тила на Холдън настръхнаха. Сакай, изглежда, също го усети. Това не го спря, но тонът му се смени от обвинителен в почти умоляващ.
— Имам пратки по двайсетина ангажимента, които трябва да заминат. Много хора разчитат на нас.
За момент раменете на Фред сякаш провиснаха, но гласът му си остана все така силен.
— Известно ми е. Ще се отворим отново за бизнес колкото е възможно по-скоро.
Сакай се поколеба, понечи да каже още нещо, но вместо това изпусна кратка нетърпелива въздишка и излезе тъкмо когато влизаше шефът на сигурността. Това бе жена с изпито лице, която Фред наричаше Дръмър, но Холдън не знаеше дали това е малкото ѝ име, фамилията или просто така ѝ викат.
— Как върви? — попита Фред.
— Нищо, с което да не можем да се справим — отвърна тя. Говореше с ясен акцент, който Холдън не можеше да определи. Тя му хвърли един поглед, кимна отсечено и се обърна пак към Фред. — Можем ли да им дадем някаква информация колко дълго се очаква да останем затворени?
— Кажи им, че прекъсването на дейността ще е възможно най-кратко.
— Да, сър. Благодаря ви, сър — каза Дръмър и се обърна.
— Дръмър. Затвори вратата на излизане, става ли?
Очите ѝ трепнаха, стрелнаха се пак към Холдън, после се извърнаха. Тя не продума, но дръпна вратата зад себе си, докато излизаше. Фред хвърли на Холдън уморена невесела усмивка.
— Сакай е прав. Току-що затворих еквивалента на голям пристанищен град заради една изчезнала жена. За всеки изтекъл час Тихо губи хиляди кредити по десетина различни начина.
— Значи трябва да я намерим бързо.
— Ако вече не са я хвърлили в рециклаторите, за да я превърнат във вода и няколко активни молекули — въздъхна Фред. След миг добави: — Наредих сензорите да сканират околния космос. Ако е била изхвърлена навън, скоро ще го разберем.
— Благодаря — рече Холдън и се подпря на плота. — Знам, че не го казвам често, но наистина съм ти признателен.
Фред кимна към вратата.
— Видя ли я? Дръмър?
— Разбира се.
— Работя с нея от три години. Познавах я задочно още десет години преди това.
— Аха — кимна Холдън.
— Ако ме беше попитал вчера, щях да ти кажа, че бих ѝ доверил живота си.
— А сега?
— Сега има точно един човек на цялата станция, за когото съм сигурен, че няма да ме застреля в тила, ако продължа да се ровя в това, и този човек си ти — каза Фред.
— Сигурно е неприятно.
— Така е. Та това, което искам да кажа, Джеймс, е, че макар да се радвам, че си ми признателен за всичко, което правя за теб, смятано от този момент те наемам за свой личен телохранител. В замяна ще се опитам да попреча на всеки да застреля теб.
Холдън кимна бавно. Нещо се размърдваше в дъното на съзнанието му като още неоформила се мисъл. Връхлетя го някакво замайване, като че ли гледаше през ръба на висока скала.
— Значи сме ние двамата срещу дълбок заговор в СВП.
— Да, докато не получа доказателство за противното.
— Наистина е кофти да се намираш в такова положение, нали?
— Не е каквото бих избрал — призна Фред. — Но някой знае как да заобиколи защитите на охранителните ми системи и каквото и да е правила твоята приятелка журналистка, то е било достатъчно, за да ги подплаши и тласне към директни действия, с които да си разкрият картите.
— Липсващите кораби — каза Холдън. — Споменах на няколко души за тях.
— Не се прави така.
— Сега, като се замисля, иска ми се да бях действал по-скришом, но…
— Нямам предвид това — прекъсна го Фред. — Когато се внедриш във вражеските охранителни структури, с нищо не показваш, че си успял да го направиш. Това е основен принцип на информационната война. Докато врагът не знае, че имаш достъп до тайните му, можеш да продължаваш да събираш разузнавателни данни. Това не е нещо, от което се отказваш, освен ако залозите не са невъобразимо високи или…
— Или?
— Или врагът, който си компрометирал, няма да съществува още дълго. Не знам дали онези липсващи кораби са подплашили някого да допусне глупава грешка, или моето положение на Тихо е толкова несигурно, че вече няма значение дали съм известен за тях.
— Май го приемаш доста спокойно.
Фред повдигна вежда.
— Вътрешно се паникьосвам — каза с безизразен глас.
Холдън прегледа купчината вещи на Моника, сякаш те биха могли да добавят нещо към разговора. Ръчният терминал мигаше окаяно. Блузата висеше тъжно.
— Извлякохте ли нещо от терминала ѝ? — попита той.
— Не можем да се свържем с него — отвърна Фред. — Всички диагностични процедури са изключени или удавени в независими шифри. Журналисти.
Холдън взе терминала. Счупеният екран представляваше хаос от разпилени светлинки. Единственото, което що-годе се различаваше, бе мигащ червен бутон в единия ъгъл и няколко букви върху особено голямо парче от дисплея: ЯЩ СИГ. Холдън чукна по червения бутон и терминалът премигна. Бутонът изчезна, а буквите бяха сменени от нещо бледокафяво с линия през него — самотно парченце от мозайката, плуващо в море от светлинен шум.
— Какво направи? — попита Фред.
— Имаше бутон — обясни Холдън. — Натиснах го.
— Боже господи. Ти май наистина я караш така през живота, а?
— Ама виж. Той… Мисля, че може да съм приел входящ сигнал.
— От какво?
Холдън поклати глава. После се обърна пак към купчината вещи. Мъничката неоформена мисъл, която го глождеше, се плъзна в съзнанието му с нещо като облекчение.
— Видеокамерата ѝ — рече. — Тя има малко походно апаратче за интервюта. То умишлено е направено да не се набива на очи, така че човекът, с когото говори, почти забравя, че го снимат.
— И?
Холдън разпери ръце.
— Не е тук.
Фред пристъпи напред, стиснал здраво устни, а очите му шареха по хаоса от светлина върху счупения екран. Холдън долови някакво движение, като че ли картината се изместваше леко. От другата страна на вратата на кабинета на Фред се разнесоха гласове. Гневно повишен мъжки глас; спокойният отговор на Дръмър.
— Сигурен ли си, че не можем да проникнем в този ръчен терминал? — попита Холдън.
— Напълно — поклати глава Фред, — но може да има и друг начин. Хайде. За да решим въпроса, ще ни трябва образен астроном.
* * *
След като Фред обясни задачата, им отне три часа да стъкмят устройство, което да улавя сиянието на счупения екран, и още час да накарат компютъра да разбере новата си задача. Явно свойствата на светлината, отразена в прашните облаци оттатък Слънчевата система, бяха много по-различни от тези на екрана на счупен терминал. След като експертните системи се убедиха, че задачата се вмества в описанието на дейността им, лабораторията се зае да сравнява поляризации и ъгли, съставяйки карта на пукнатините върху екрана и изграждайки изчислителна леща, която не би могла да съществува във физическия свят.
Фред бе опразнил лабораторията и я бе запечатал. Холдън седеше на един стол, слушаше цъкането на скенерите, записващи фотоните, и гледаше как образът на екрана бавно се свързва. Фред си тананикаше — тиха, бавна мелодия, която изглеждаше едновременно меланхолична и заплашителна. Празните работни станции и бюра подчертаваха колко са сами двамата на една станция, пълна с хора.
Завърши поредният изчислителен етап. Образът се опресни. Все още беше груб. Набраздяваха го деформации с цветовете на дъгата, а някои части просто липсваха; приличаше на наченки на мигрена.
Но бе достатъчен. Няколко метра празно пространство, завършващо с квадратна метална врата с промишлен залостващ механизъм. Стени, таван и под, маркирани с протрита жълта боя и нашарени с дупчици, където се закрепваха палетите и сандъците.
— Това е складов контейнер — посочи Фред. — Тя е в транспортен контейнер.
— Движението на картината. Това от нея ли е? Тя ли се движи?
Фред сви рамене.
— Защото, ако се движи, значи вероятно е жива, нали?
— Възможно е. Ако е жива, то е, защото те я искат жива. И извън Тихо. Виж това.
Холдън проследи пръста на Фред.
— Ръбът на вратата?
— Вратата е запечатана. Не го правиш, докато не си готов да товариш. На станцията вероятно има четвърт милион такива контейнери, но бих се обзаложил, че не повече от няколко хиляди са запечатани и готови за изпращане. Който и да я иска, иска да е на място, откъдето не можем да я върнем.
Холдън усети нещо в стомаха му да се отпуска. Тя бе някъде там и беше добре. Не в безопасност, не още. Но не беше и мъртва. Не бе осъзнавал колко тегнат върху плещите му вината и страхът, докато мигът на надежда не вдигна това бреме.
— Какво? — попита Фред.
— Не съм казал нищо.
— Но издаде онзи звук.
— О — рече Холдън. — Да, тъкмо забелязах как сега, когато всички, на които държа, ги няма, ми е много важно да не оплескам нещата, над които имам контрол.
— Хубаво прозрение. Браво на теб.
— Подиграваш ли ми се?
— Малко. Но освен това провеждам целево сканиране на свободно реещите се контейнери. И познай какво? — Фред посочи към дисплея на бюрото пред себе си. Там се виждаше голямата пустота на работната сфера на Тихо, очертана с тънки и ясни схематични линии. По навик погледът на Холдън се насочи към „Росинант“. Фред посочи зад него, към реещ се грозд метални контейнери. — Един от тях е топъл.

17.
Алекс

Алекс бе изкарал немалка част от обучението си в базата Хеката и сегашното му връщане там бе странно по няколко причини. Забеляза същите промени, с които вече бе свикнал на Марс — стари барове липсваха, заместени от нови ресторанти, мизерните хандбални игрища бяха превърнати в административен център, такива ми ти работи. Но докато караше колата си по широките коридори, най-силно го поразяваше колко са млади всички. Кадети крачеха наперено пред бара, който някога бе мексиканска закусвалня „Стоманеният кактус“, а сега продаваше купички с тайландска храна за ядене на крак. Брадичките им бяха вдигнати, а гърдите — изпъчени, изглеждаха сякаш са на модно ревю. По екраните вървяха реклами само на оръжия и църкви, бюра за запознанства за военнослужещи и застраховки живот, пригодени за нуждите на семействата, които те оставяха. Това бяха все неща, които обещаваха контрол или удобство в една несигурна вселена. Алекс помнеше подобни реклами отпреди десетилетия. Стилът се бе променил, но нуждите и скритите страхове, които ги подхранваха, си бяха същите.
Алекс бе носил същата униформа, бе разказвал същите шеги. Или поне от същия тип. Беше се чудил дали ще се сблъска с насилие, когато го пратят навън, със смесица от надежда и ужас. Преструваше се на по-печен, отколкото е, с надеждата наистина да стане по-печен. Спомняше си колко сериозно възприемаше всичко. Онзи случай, когато Престън се напи и се сби с Грегъри. Алекс бе въвлечен във въргала и накрая всички се озоваха във военната полиция, сигурни, че с кариерата им е свършено. Или пък онзи случай, когато хванаха Андрея Хауърд да мами и го уволниха дисциплинарно. Алекс имаше чувството, че някой е умрял.
Сега, като гледаше тези хлапета, му се струваше естествено между тях да избухват кавги и да вземат глупави решения. Та те бяха деца. Той също бе дете, когато живееше тук, и изборите му бяха направени от човек, на който толкова му беше умът. Беше се оженил за Талиса горе-долу на същата възраст. Бяха си правили планове как той ще изкара службата, а после ще се прибере вкъщи. Всичките им планове бяха съставяни от ето такива хлапета. Погледнато от този ъгъл, бе съвсем логично, че не е излязло нищо.
Другото, което го изненада, беше, че сякаш всички знаеха кой е.
Той паркира колата си пред една чайна, наречена „Пауш“, която бе оцеляла от годините на неговата служба. Синьо-златната тента хвърляше лека сянка върху остъкления вход. Изкуствено състарената боя на прозореца, извит в стил арт нуво, оформяше фрази на френски. Алекс предполагаше, че идеята е да създава впечатление за парижко кафене отпреди векове у хора, които дори не са стъпвали на планетата, където се намираше Франция. Беше странно, че усещането за старомодност се предаваше толкова добре.
Вътре имаше скупчени десетина малки маси с истински ленени покривки. Въздухът бе натежал от миризмата на местна кахва — бадеми, канела и захар. Капитан Холдън беше вманиачен по кафето и Алекс за момент съжали, че той е на станция Тихо и не може да вдъхне аромата на предлаганото тук. Още преди тази мисъл да отмине, Фермин бе скочил от стола си и го беше сграбчил в прегръдка.
— Алекс! — извика Фермин. — Боже господи, човече. Надебелял си.
— Не — отвърна Алекс, като отвърна на прегръдката, а после се откопчи от него. — Това беше ти.
— Ах, да — кимна старият му приятел. — Вярно, бях аз. Забравих. Сядай.
Сервитьорът, около осемнайсетгодишен младеж, надникна иззад вратата на кухнята и очите му се разшириха. Престори се, че усмивката му е обикновена учтивост, но когато се дръпна обратно, Алекс го чу да говори с някого. Изглеждаше развълнуван. Той се опита да не се чувства неловко.
— Благодаря ти, че прие — отбеляза Алекс. — Не ми е приятно да съм човекът, който не поддържа връзки, докато не му потрябва услуга.
— И все пак го правиш — каза Фермин. Годините бяха оцветили в сиво наболата му брада, а челюстта му бе наедряла. Алекс имаше чувството, че ако присвие очи, още може да види в него остроликия мъж, с когото бе служил някога. Беше по-лесно да го види в жестовете му, когато махна с ръка да пропъди тревогите на Алекс. — Няма нищо. Радвам се да услужа на стар приятел.
Келнерът се появи от кухнята и кимна за поздрав. Широката чаша в ръката му димеше. Той я остави почти срамежливо пред Алекс.
— Специалитетът на заведението — каза момчето. — За вас, господин Камал.
— А — възкликна Алекс. — Благодаря.
Момчето кимна пак и се оттегли. Алекс се изкиска неловко, загледан в чашата, а Фермин се ухили.
— Хайде, хайде. Трябва да си свикнал с тези неща, нали? Та ти си Алекс Камал. Първият пилот, минал през Пръстена.
— Не, просто първият оцелял.
— Все тая.
— И със сигурност не съм искал да бъда — изтъкна Алекс. — Те стреляха по мен.
— А това прави ли го по-малко романтично?
Алекс подухна чашата и отпи. Беше чай с мед и кардамон, и още нещо, което не можеше да определи точно.
— Онова пътуване бе много неща — проточи той. — Но „романтично“ не беше сред тях. А и оттогава насам обикновено капитанът е наблизо да обира вниманието.
— Другаде може и да е така. Но ти си местно момче. Един от нас, който се е измъкнал оттук и е преуспял.
— Така ли?
Фермин разпери ръце, обхващайки с този жест чайната, коридора отвън, базата Хеката и Марс.
— Аз прекарах тук целия си проклет живот. Успях да стигна до главен старшина. Два развода и дете в университет, което ми се обажда два пъти в годината, за да иска пари назаем.
— Обаче пък по-малко са стреляли по теб. Не е толкова забавно, колкото ти се струва.
— Предполагам, че си прав — съгласи се Фермин. — Отстрани чуждото винаги изглежда по-лесно.
Около час седяха, пиеха чай и хапваха бадемови бисквити — но по-малко, отколкото на младини. Фермин го осведоми за неколцина други техни общи познати от едно време. Чаят бе хубав, а Фермин — сърдечен. Трудно бе да се каже какво точно предизвикваше меланхолия у Алекс. Като дойде време да си тръгват, момчето не пожела да вземе парите им. Щом се опитаха да платят, каза просто: „Заведението черпи“.
На пропускателния пункт на самата база имаше охрана, която накара Фермин да хвърли поглед към едно устройство за лицево разпознаване. Щом разрешението му за достъп бе потвърдено, провериха Алекс за оръжия и контрабанда и му издадоха пропуск на посетител. Целият процес отне не повече от пет минути, и то без бързане. Алекс последва Фермин до една подвижна пътека и се подпря на перилата заедно с него, докато пътеката ги носеше напред, все по-дълбоко в Олимп.
— Та значи, този човек — подхвърли Алекс.
— Командир Дуарте? Ще го харесаш. Всички го харесват. Адютант е на адмирал Лонг. Вече десет години.
— Лонг още ли не се е пенсионирала?
— Ще умре на бюрото си тази жена — каза Фермин. Звучеше почти възмутено, но усмивката му криеше каквото имаше отдолу.
— Благодарен съм ти, че уреди това.
— Няма проблем. Дуарте бе много развълнуван, че ще се срещне с теб.
— Сериозно?
— Защо се изненадваш? Ти си пилотът на „Росинант“. Известен си, човече.
* * *
Офисът на Уинстън Дуарте бе простичък и удобен. Бюрото беше от обикновен пресован поликарбонат, може би малко по-голямо от това на рецепционистката в лобито. Екранът на стената бе настроен да предава спокойно полуабстрактно видео в преливащи сепия и кафяво, което напомняше в еднаква степен окапали листа и математически доказателства. Единствената нотка на лукс бе една лавица с наглед истински печатни книги по военна стратегия. Самият мъж се вписваше в мястото, сякаш е създаден за него. Половин глава по-нисък от Алекс, с надупчени от акне бузи и топли кафяви очи, Дуарте излъчваше вежливост и компетентност. След като си стиснаха ръцете, той се настани до Алекс, вместо да мине зад бюрото си.
— Трябва да кажа, че съм малко изненадан от посещението ви — започна Дуарте. — Повечето ми отношения със СВП са чисто формални.
— „Роси“ не е СВП.
Веждите на Дуарте се повдигнаха на милиметър.
— Нима?
— Ние сме по-скоро независими предприемачи. Приемали сме задачи от СВП, но част от сметките ни са плащани от Земята. А също и от частни компании, ако работата ни приляга.
— Приемам забележката. Но така или иначе, за мен е чест. Какво мога да направя за вас, господин Камал?
— Първо, наричайте ме Алекс. Не съм тук официално. Искам да кажа, в отпуск съм. Върнах се да пообиколя старите местенца и попаднах на стара приятелка, която имаше нужда от помощ, и едното доведе до друго.
— Което ви доведе при мен — каза Дуарте. Усмивката му бе внезапна и топла. — Ще приема, че ми е излязъл късметът. Та от какво се интересува приятелката ви?
— Липсващи кораби.
Дуарте замръзна, все още усмихнат. За миг човекът сякаш се бе превърнал в статуя. Когато се раздвижи пак, той се облегна назад с едва преувеличена небрежност, от която Алекс го засърбяха ушите.
— Не ми е известно за никакви липсващи кораби. Трябва ли да знам нещо по въпроса?
Алекс отпусна ръце на коленете си.
— Моята приятелка е пехотинка. Е, вече бивша. Правеше малко проучване на черния пазар.
— Значи журналистка.
— Марсианска патриотка — поправи го Алекс. — Тя не се опитва да разбуни нищо, нито пък аз. Но откри някои неща, които я ядосаха.
— Какви например?
Алекс вдигна пръст.
— Ще стигна дотам след минутка. Работата е там, че тя не е от флота. Няма приятели и контакти сред нашите. Затова ме помоли да разпитам и когато го направих…
— Главен старшина Белтран ви прати при мен — довърши Дуарте. — Разбирам.
— Сбъркал ли е?
В продължение на един дълъг момент Дуарте мълчеше, а очите му бяха мътни и зареяни в нищото. Алекс се разшава на мястото си. Тези разговори не бяха част от обичайните му задължения и той не можеше да прецени дали се справя добре, или зле. Дуарте въздъхна.
— Не. Не е.
— Вие… вие също забелязвате някакви неща. Нали?
Дуарте стана и отиде до вратата. Не я докосна, но я огледа. Кимна едва-едва.
— Това не е от нещата, за които говорим. Аз не нарушавам командната верига.
— Уважавам това — увери го Алекс. — Не искам от вас да сте нелоялен към някого. Само че разполагам с някаква информация, а може би вие също. Ще ви кажа онова, което смятам, че мога да споделя, и вие ще ми отговорите със същото. Може би ще успеем да си помогнем взаимно.
— В момента тече разследване.
— Всичко, което ви съобщя, нямам нищо против да го предадете нататък — заяви Алекс. — И може би ще е по-добре, ако същото важи и за вас.
Дуарте се замисли, стиснал устни.
— Добре. С какво разполагате?
— Пропуски в инвентарните списъци. Неща, които уж са били загубени или унищожени, се появяват пак по-късно. Оръжия. Медицински материали.
— Кораби?
— Да — потвърди Алекс. — И кораби.
— Дайте ми име.
— „Апалала“.
Дуарте сякаш се смали още повече. Отиде до бюрото си и се отпусна на стола зад него, но когато заговори, в тона му имаше облекчение, което наведе Алекс на мисълта, че е издържал някаква проверка. Сякаш фалшивата сърдечност, с която бе започнала срещата, се бе смъкнала като маска.
— Този аз също го проверявах — каза Дуарте.
— И какво открихте?
— Не знам. Не точно. Не ни достига персонал. Сигурно знаете?
— Хората заминават към новите планети.
— Инвентаризацията върви бавно. Мисля, че по-голяма част от нея, отколкото някой иска да признае, просто се изфабрикува. Опитвал съм се да убедя адмирала, че това е проблем, но тя или не разбира, или…
— Или?
Дуарте не довърши мисълта си.
— Освен това има някаква схема от нападения. Може да са политически или просто кражба и пиратство. Чухте ли за атаката на Калисто?
— Да, чух.
— Попаднали ли сте на нещо конкретно за нея?
— Не.
Дуарте стисна разочаровано челюсти.
— Нещо в нея ме тревожи, но не мога да определя какво. Разчетът на времето е бил прецизен. Атаката е била добре координирана. И за какво? За да оплячкосат една корабостроителница?
— Какво са взели?
Погледът на Дуарте се впи в Алекс. Усмивката му бе тъжна.
— Не знам. Никой не знае. И мисля, че никога няма да се разбере, защото не мога да установя дори какво е имало там. Толкова зле са нещата.
Алекс се намръщи.
— Казвате ми, че Марсианският флот не знае къде са собствените му кораби?
— Казвам ви, че следенето на припаси, кораби и материали е почти рухнало. Не знаем какво липсва, защото не знаем какво е имало. И ви казвам, че ръководството толкова се е съсредоточило върху стремежа си да не загуби престиж пред Земята и СВП, че го омаловажава.
— Прикрива го.
— Омаловажава го — повтори Дуарте. — Премиер-министърът Смит в същия този момент устройва голямо представление с пътуването си с конвой до Луната за среща с генералния секретар на ООН и се кълне, че всичко е наред, а причината да го прави е, защото не е вярно. Ако аз бях престъпник и черноборсаджия, всичко това щеше да ми прилича на вечна Коледа.
Алекс промърмори нещо неприлично. Дуарте отвори бюрото си и извади бележник и сребриста писалка. Надраска нещо, после откъсна листчето и му го подаде през бюрото. Там с прецизен четлив почерк пишеше „Карло Хендерсън-Чарлз“ и адрес в базата. Фактът, че го бе написал на ръка, а не доверяваше информацията на електронния трансфер, говореше или за разумна предпазливост, или за параноя. Алекс не бе сигурен кое от двете.
— Докато сте тук, бих ви препоръчал да говорите с Карло. Той е старши програмист и работи върху проект, който би трябвало да координира базите данни. Беше първият, който дойде при мен, за да ми каже, че забелязва проблеми. Ако имате конкретни въпроси, той може би ще е в състояние да ви отговори. Или да ви насочи къде да ги откриете.
— Той ще ми помогне ли?
— Възможно е — каза Дуарте. — Аз ви помогнах.
— Можете ли… да му осигурите прикритие?
— Не — отвърна Дуарте с тъжната си усмивка. — Няма да заповядвам на никого да ви сътрудничи. Не се обиждайте. Вие вече не сте във флота. Каквото и да правим, вие и аз, ще го правим като част от моето разследване. И ще докладвам всичко, в пълни подробности, на адмирала.
— Връзвате си гащите.
— И още как — потвърди Дуарте. — Вие би трябвало да сторите същото.
— Тъй вярно — отвърна Алекс.
Фермин го нямаше в чакалнята, когато си тръгна, затова Алекс излезе и хвана една от движещите се пътеки в източна посока, към квартирите на военнослужещите. Чувстваше се леко замаян, сякаш твърде дълго е карал на разреден кислород.
Флотът винаги бе нещото в живота му, което не се променяше. Неизменният фактор. Връзката му с него може да се менеше. Той си бе изкарал службата, беше се уволнил, но тези промени засягаха само него. Неговият живот, неговата крехкост, смъртност и непостоянство. Мисълта, че самият флот може да е уязвим, че марсианското правителство би могло да се разклати или да рухне, бе все едно да му кажат, че слънцето може да угасне. Ако това не бе стабилно, значи нищо не беше.
Така че може би нищо не беше.
Квартирата на Карло Хендерсън-Чарлз се намираше в една редица с още сто като нея, оскъдна и спартанска. На сиво-зелената врата нямаше друго, което да я идентифицира, освен номера. Нямаше цветя в сандъчето, само суха пръст. Алекс натисна звънеца. Когато реши да почука, вратата се отвори пред юмрука му. Той чу някой да мърмори ядосано под нос. Не. Не беше човек. Рециклаторите работеха на високи обороти, пречиствайки въздуха. Той долови мирис на кордит и нещо като смрад на гнило месо.
Тялото лежеше на кухненската маса в униформения си комбинезон. Кръвта се бе събрала под стола и бе опръскала стените и тавана. Пистолетът още висеше в безжизнената десница. Алекс нададе кашлящ смях, в който се смесваха неверие и отчаяние, а после извади ръчния си терминал и се обади на военната полиция.
* * *
— А после какво стана? — попита Боби.
— Ти какво мислиш? Дойдоха военните полицаи.
Лобито на хотела бе декорирано в алено и златно. Една стенна чешма ромолеше и бълбукаше между кушетките, създавайки им нещо като уединение. Алекс отпи от джина си с тоник. Алкохолът пареше малко. Боби притисна юмруци към устните си и се намръщи. Изглеждаше съвсем здрава за човек, който е бил измъчван и гърмян, но все още малко крехка като за Боби. Превръзките върху огнестрелните рани от лявата ѝ страна образуваха странна издутина под блузата, но нищо повече.
— Разпитваха те? — каза тя, почти без да вложи въпросителна интонация в думите.
— Близо осем часа. Но Дуарте ми осигури желязно алиби, затова не съм в затвора.
— Дребни услуги. Ами приятелят ти? Фермин?
— Явно терминалът му не е свързан към мрежата. Не знам дали той е убил човека, или който е убил човека, е убил и него, или… нещо друго. Не знам нищичко. — Той отпи пак, този път по-голяма глътка. — Май не ме бива за тази работа с разследванията.
— И аз не съм кой знае колко по-добра — призна Боби. — Общо взето, само друсам дърветата и гледам какво ще падне от тях. Засега единственото, в което съм сигурна, е, че става нещо.
— И че хората са готови да се избиват заради него — допълни Алекс.
— А сега, когато се намеси военната полиция, ще запечатат разследването, все едно е опасен ядрен реактор. Няма да мога да свърша и едно скапано нещо.
— Изглежда, аматьорските ни детективски игри приключиха — съгласи се Алекс. — Впрочем, бих могъл да поразпитам още.
— Ти направи повече от достатъчно — каза Боби. — Изобщо не трябваше да те замесвам в тази работа. Просто не ми е приятно да разочаровам старата дама.
— Уважавам това. И все пак ми се иска да знам какво става.
— На мен също.
Алекс довърши питието си и кубчетата лед изтракаха в зъбите му. Усещаше приятна топлина в корема. Погледна към Боби и видя, че тя също го гледа.
— Знаеш ли — изрече той бавно, — само защото всичко тук е затворено, това не означава, че всичко навсякъде е затворено.
Боби премигна. Свиването на рамене бе необвързващо, но в очите ѝ се бе появил блясък.
— Мислиш си за онзи затънтен астероид, за който питаше Холдън?
— Ти имаш кораб. Тук и бездруго няма какво да правим — изтъкна Алекс. — А онова ми прилича на нещо, което бихме могли да свършим.
— И ако някой стреля по нас, поне ще го видим — добави Боби и в безгрижното ѝ държане се долови нещо като въодушевление. А може би просто алкохолът и перспективата да се озове пак в пилотското кресло караше Алекс да вижда каквото му се искаше.
— Можем да отскочим — настоя той. — Да хвърлим едно око. Вероятно няма нищо.

18.
Холдън

Строителната сфера на станция Тихо блестеше около Холдън по-ярко от звезди. Кораби във всякакви стадии на разглобяване висяха в доковете си, „Росинант“ бе само един от многото. Други бяха в центъра, чакаха разрешение за излизане. Искрите на заваръчните апарати и белите облаци на маневрените двигатели ту се появяваха, ту изчезваха като светулки. Единственият звук, който чуваше, бе собственото му дишане, единствената миризма — прекалено чистият дъх на бутилиран въздух. Мръсният зелено-сив скафандър имаше на единия си ръкав оранжева щампа СИГУРНОСТ ТИХО, а пушката в ръката му бе от оръжейния шкаф на Фред.
Охраната на станцията бе вдигната под тревога, Дръмър и отрядите ѝ се наблюдаваха взаимно с предположението — и Холдън болезнено съзнаваше, че това не е нищо повече от предположение, — че ако сред тях има дисидентска фракция, тя ще е по-малобройна от верните на Фред. При излизането им от шлюза Холдън бе включил охранителната система. Тя маркира малко над хиляда възможни места за криещи се снайперисти. Той я изключи пак.
Фред се носеше пред него, привързан към яркожълт спасителен механобот. Аварийният комплект приличаше на голяма раница, окачена на раменете на механобота. От лявата му страна излетя струя бял газ и Фред се понесе елегантно надясно. За момент мозъкът на Холдън възприе десетките товарни контейнери, струпани в празното пространство извън големите складови площадки, като намиращи се под тях, все едно двамата с Фред се гмуркаха в необятно безвъздушно море; после възприятието му се преобърна и той се издигаше към тях с краката нагоре. Включи отново лицевия си дисплей, като смени приоритетите му, и един от контейнерите се оцвети в зелено. Тяхната цел. Затворът на Моника Стюарт, или пък гробът ѝ.
— Как се справяш там отзад? — попита Фред в ухото му.
— Всичко е наред — отвърна Холдън, после сви раздразнено устни и включи микрофона си. — Всичко е наред, само дето това не е обичайният ми скафандър. Всички контролни уреди тук са някак сбъркани.
— Ще ти спаси живота, ако почнат да стрелят по нас.
— Да, освен ако не са добри в тази работа.
— Можем да се надяваме, че не са — каза Фред. — Приготви се. Захождам.
Когато установиха точния контейнер, Холдън бе решил, че ще пратят механобот, ще го издърпат на някоя площадка и ще го отворят. Не се бе замислил за възможността да е миниран, докато Фред не я изтъкна. Данните на контейнера сочеха, че чака да бъде взет, но полето, където пишеше за кой кораб е определен, бе нечетливо. Картината, предавана от камерата на Моника, не показваше нищо, освен входната врата. Не можеха да знаят дали не седи върху цистерни с ацетилен и кислород, свързани към електрическата верига на прихващащите скоби. Това, което знаеха със сигурност, бе, че вратата е залостена и запечатана. Но дори тя можеше да е свързана към някакъв спусък. Най-малко рискованият вариант, според Фред, бе да пробият дупка във видимата част на вратата и да пратят вътре някого да погледне. А единственият, на когото бе сигурен, че може да се довери, бе Холдън.
Фред се позиционира пред вратата на контейнера и огромната ръка на механобота посегна зад гърба му да откачи аварийния комплект. Фред го разопакова с такава бързина и ефикасност, сякаш го правеше непрекъснато. Тънкият пластмасов резервен шлюз, горелка за еднократна употреба, два резервни скафандъра, авариен маяк и малка, запечатана аптечка бяха наредени във вакуума около него, сякаш окачени на местата си. Холдън бе прекарал достатъчно години във влачене на лед, за да се възхити колко малко се поклащаше всеки от предметите.
— Пожелай ми късмет — каза Фред.
— Не се взривявай — отвърна Холдън. Кискането на Фред секна по средата, когато той изключи микрофона си, и ръцете на механобота се раздвижиха с хирургическа бързина и прецизност. Горелката запламтя, режейки метала, следвана от впръсквач на изолираща пяна, за да попречи на въздуха вътре да излети. Холдън отвори канал към лабораторията и картината, предавана от камерата на Моника. Там грееше ярка като звезда точка.
— Имаме потвърждение — съобщи той. — Това е правилният контейнер.
— Видях — отвърна Фред и довърши рязането. Залепи въздушния шлюз върху белега, като го притисна към повърхността, а после отвори външния цип. — Твой ред е.
Холдън тръгна напред. Фред протегна грамадната трипръста щипка на механобота и Холдън му подаде пушката, а после взе аптечката и резервния скафандър.
— Ако нещо ти се стори подозрително, излизай — посъветва го Фред. — Ще рискуваме с истински сапьор.
— Само ще надникна — каза Холдън.
— Да бе, да — промърмори Фред. Ъгълът на лицевото стъкло пречеше да се види усмивката му, но Холдън я долови в гласа. Той придърпа външната обвивка на шлюза около себе си, запечата я, наду мехура и отвори вътрешния цип. Разрезът представляваше квадрат, метър на метър, черни следи от горелката с бежова пяна между тях. Холдън опря крак в здравата част на вратата, залепи магнитния си ботуш и ритна. Пяната се начупи и отрязаното парче влетя в контейнера. Оттам бликна приглушена масленожълта светлина.
Моника Стюарт лежеше вързана към едно противоускорително кресло. Очите ѝ бяха отворени, но мътни, устата ѝ висеше отпуснато. Едно порязване на бузата ѝ бе покрито с черна коричка съсирена кръв. Към стената бе прикрепен евтин медицински автомат и една тръбичка се протягаше от него към шията ѝ като каишка. Май нямаше нищо друго. Във всеки случай нищо с голяма табела ВНИМАНИЕ, ЕКСПЛОЗИВИ.
Когато Холдън хвана края на противоускорителното кресло, то се завъртя на осите си. Очите ѝ се взряха в неговите и му се стори, че зърна в тях искрица емоция — объркване и може би облекчение. Той извади нежно иглата от шията ѝ. Пръсна бистра течност, която затанцува на мехурчета във въздуха. Холдън разпечата резервния медицински комплект и го прикрепи към ръката ѝ. След четирийсет дълги секунди апаратът докладва, че тя изглежда упоена, но състоянието ѝ е стабилно, и попита Холдън дали иска да се намеси.
— Как върви там вътре? — обади се Фред и този път Холдън се сети да включи микрофона.
— Намерих я.
* * *
Три часа по-късно бяха в лазарета на Тихо. Стаята бе изолирана, отвън стояха четирима стражи и всички мрежови връзки с апартамента бяха физически изключени. Другите три легла бяха празни — ако е имало пациенти в тях, бяха ги пренасочили другаде. Това бе наполовина стая за възстановяване, наполовина арест с осигурена защита и Холдън можеше само да се зачуди дали Моника разбира колко от тази сигурност е само театър.
— Не беше забавно — отбеляза Моника.
— Знам — каза Холдън. — Доста неща преживя.
— Така е. — Думите ѝ звучаха завалено, сякаш е пияна, но в очите ѝ имаше същата острота и съсредоточеност, които Холдън бе свикнал да вижда там.
Фред, застанал до долния край на леглото, скръсти ръце.
— Съжалявам, Моника, но ще трябва да ти задам някои въпроси.
Усмивката стигна до очите ѝ.
— Обикновено е обратното.
— Да, но обикновено аз не отговарям. Надявам се, че ти ще отговориш.
Тя си пое дълбоко дъх.
— Добре. Какво те интересува?
— Ами, да започнем с това как се озова в онзи контейнер — каза Фред.
Тя сви рамене и движението, изглежда, ѝ причини болка.
— Няма кой знае какво за разправяне. Бях в квартирата си и вратата се отвори. Влязоха двама. Пратих алармен сигнал на сигурността, пищях много и се опитах да им се измъкна. Но те ми пръснаха нещо в лицето и загубих съзнание.
— Вратата се отвори — повтори Фред. — Не си я отворила ти.
— Не.
Изражението на Фред не се промени, но на Холдън му се стори, че раменете му сякаш се превиха под някаква тежест.
— Продължавай.
— Свестих се, докато ме слагаха в противоускорителното кресло. Не можех да се движа много — обясни Моника, — но успях да си включа камерата.
— Чу ли някой да говори?
— Да — потвърди тя. — Бяха поясни. Натам биеш, нали?
— Това е едно от нещата. Можеш ли да си спомниш какво казаха?
— Нарекоха ме с някои отвратителни имена — отвърна Моника. — Споменаха нещо за спусък. Не бях в състояние да разбера всичко.
— Поясният креолски понякога трудно се разбира.
— Освен това бях упоена и жертва на похищение — отбеляза Моника. Гласът ѝ се втвърди. Фред вдигна умиротворително ръце.
— Не съм искал да те обидя — каза той. — Помниш ли нещо конкретно, което…
— Става дума за липсващите колонизаторски кораби, нали?
— Рано е да се каже — отвърна Фред, после призна неохотно, — но това определено е една от възможностите.
— Значи е дело на СВП. Само че ти не си знаел.
— Не потвърждавам и не отричам нищо, поне за момента.
— Тогава аз също — заяви Моника и скръсти ръце.
— Хей, хей, хей — намеси се Холдън. — Я стига, вие двамата. Всички тук сме на една и съща страна, нали?
— Не и без условия — изтъкна Моника.
Челюстта на Фред се стегна.
— Току-що ти спасихме живота.
— За което ви благодаря — рече тя. — Искам да ме включите в разследването. Без ограничения. Извънредни интервюта с вас двамата. От моя страна ще получите всичко, с което разполагам за колонизаторските кораби и отвличането ми. Даже нещата, които не съм казала на Холдън. И своевременно предупреждение, преди да оглася публично каквато и да е част от това.
— Я чакай малко — обади се Холдън. — Има неща, които не си ми казала?
— Искам да одобрявам всичко, преди да излезе в ефир — заяви Фред.
— Никакъв шанс — поклати глава Моника. — А вие имате нужда от мен.
— Тогава да одобрявам нещата, свързани със сигурността и безопасността — продължи пазарлъка Фред. — И две седмици преднина.
Очите на Моника блестяха алчно. Холдън бе прекарал с нея седмици по време на първото им пътуване до Пръстена и мислеше, че я познава. Тази безпощадност в изражението ѝ го изненада. Фред изглеждаше само развеселен от нея.
— Една седмица преднина и никакво задържане на информация без основателни причини — каза тя и насочи обвинително пръст към Фред. — Доверявам ти се за това.
Фред погледна към Холдън с тънка и невесела усмивка.
— Е, вече имам двама, за които знам, че не работят за другата страна.
* * *
Това, което Холдън не знаеше… Не, не е вярно. Това, което Холдън знаеше, но бе недооценил, бе количеството кораби, движещи се през пръстените към огромното множество нови планети. Пълните записи на Моника проследяваха почти петстотинте кораба, направили прехода. Много от тях бяха по-малки дори от „Росинант“ и пътуваха на групи, за да завладеят някой нов, непознат свят или да се присъединят към новоосновани селища на места с имена като Париж, Нови Марс и Фирдеус. Други бяха по-големи — истински колонизаторски кораби, натоварени със същите провизии, с които поколения по-рано човечеството бе потеглило към Луната, Марс и луните на Юпитер.
Първият изчезнал беше „Сигин“. Той представляваше преоборудван водоснабдителен кораб, малко по-нов от „Кентърбъри“. После „Шотландски танцьор“, малък скален скачач, който бе почти изкормен, за да го оборудват с ъпстейнов двигател с три пъти по-голяма мощност, отколкото някога би могъл да използва. „Рабия Балхи“, който Моника му бе показала преди, имаше най-добър запис на прехода си, но не беше първият, нито последният изчезнал. Докато ги прехвърляше, той си отбелязваше вида и характеристиките на всички липсващи кораби, за да ги прати на Алекс. „По Кант“ можеше да е всеки един от тях.
В изчезванията имаше и друго общо. Всички кораби се бяха изпарили в момент на натоварен трафик, когато вниманието на станция Медина е било разделено между пет или шест различни кораба. А после — това бе интересно — пръстенът, през който е минал изчезналият кораб, не показваше скок на радиацията, а прекъсване — момент, в който фоновите нива внезапно се променяха. При останалите преходи нямаше такова нещо. Моника го бе изтълкувала като доказателство за извънземна технология, която прави нещо неразбираемо и зловещо. Но в светлината на това, което знаеха сега, на Холдън му се струваше, че е по-скоро дефект, останал на мястото на подправените данни. Също като подменянето на сандъка, в който бе изнесена Моника, или влизането на похитителите в мъжка тоалетна, от която да не излязат повече, някой трябваше да е скрил връщането на „изчезналите“ кораби през пръстена. Ако имаше подобен дефект в сензорните данни на пръстена, водещ към родната система на човечеството…
— Холдън?
Офисът на сигурността около него бе празен. Фред го бе опразнил за своя „лична употреба“ — тоест като център на частното си разследване за това колко дълбоко е бил компрометиран. Служителите по сигурността, покрай които Холдън бе минал на идване, изглеждаха смутени, че са ги изхвърлили от собствените им офиси, но никой не бе направил възражение. Или поне той не чу такова нещо.
Фред стоеше на входа на късия коридор, водещ към стаите за разпити. Беше в цивилни дрехи с хубава кройка. Рядка бяла четина покриваше брадичката и бузите му, а очите му бяха кървясали и жълти като стара слонова кост. Гръбнакът му обаче бе изправен, а държанието — рязко.
— Чу ли нещо? — попита Холдън.
— Говорих с един мой сътрудник, когото познавам отдавна. Светлинното забавяне винаги прави тези неща болезнено мудни, но… вече добих по-ясна представа с какво си имам работа. Все е някакво начало.
— Можеш ли да му вярваш?
Усмивката на Фред бе уморена.
— Ако Андерсън Доус е срещу мен, прецакан съм, каквото и да правя.
— Добре — кимна Холдън. — И откъде започваме?
— Ако мога да те отмъкна за няколко минути — каза Фред и посочи към стаите за разпити.
— Искаш да ме разпиташ?
— По-скоро да те използвам като реквизит в една малка пиеска, която поставям.
— Сериозно?
— Ако се получи, ще ни спести време.
Холдън стана.
— Ами ако не се получи?
— Тогава няма.
— Бива.
Стаята за разпити бе гола, студена и недружелюбна. Стоманена маса, завинтена към пода, делеше единствената табуретка от три омекотени с гел кресла. Моника вече седеше в едното. Резката на лицето ѝ изглеждаше далеч по-добре — малко повече от дълъг червен шев. Без грим изглеждаше по-сурова. По-стара. Отиваше ѝ. Фред посочи на Холдън табуретката, после седна по средата.
— Просто изглеждай сериозен и остави говоренето на мен.
Холдън улови погледа на Моника и вдигна вежди. „Какво е това?“ Тя му отправи тънка усмивка. „Предполагам, ще разберем.“
Вратата се отвори и влезе Дръмър. Следваше я Сакай. Погледът на главния инженер се стрелна от Холдън към Моника и обратно. Дръмър го заведе до свободния стол.
— Благодаря — каза Фред. Дръмър кимна и излезе сковано от стаята. Може би беше бясна, че я държат настрани от ставащото. Или пък причината бе друга. Сега Холдън разбираше как подобно нещо може бързо да доведе до опустошителна параноя.
Фред въздъхна. Когато заговори, гласът му бе мек и топъл като бархет.
— Е, мисля, че знаеш за какво става дума.
Сакай отвори уста, затвори я. А после сякаш някаква маска падна от лицето му. Чертите му се изкривиха в безгранична пламтяща омраза.
— Знаеш ли какво? — избухна Сакай. — Върви се шибай.
Фред седеше неподвижно, с вцепенено лице. Сякаш изобщо не бе чул думите. Сакай стисна зъби и се намръщи на тази тишина, докато напрежението се трупаше в него и накрая стана неудържимо.
— Вие, надменни шибани земляни! Всички до един! Домъкнали сте се тук в Пояса да водите бедните мършави към спасението? За такива ли се мислите? Имате ли някаква шибана представа колко покровителствено се държите? Всичките. Всичките! Поясът няма нужда от земни кучки като вас да ни спасяват. Ние сами се спасяваме, а вие, боклуци скапани, можете да платите сметката, нали?
Холдън усети как в гърдите му се надига гняв, но гласът на Фред бе тих и спокоен.
— Значи казваш, че те отвращавам, защото съм от Земята. Правилно ли разбрах?
Сакай се облегна в стола си, овладя се, после се извърна и плю на палубата. Фред пак зачака, но този път Сакай остави мълчанието да се проточи. След малко Фред сви рамене, въздъхна и се изправи. Когато се приведе напред и удари Сакай, движението бе толкова простичко и небрежно, че Холдън дори не се шокира, преди Сакай да падне. Кръв шурна от устната на инженера.
— Пожертвах живота си и живота на хора, на които държа далеч повече от теб, за да браня и защитавам Пояса — изръмжа Фред. — И не съм в настроение да търпя някакво си самонадеяно терористично лайно да ми разправя противното.
— Не ме е страх от теб — заяви Сакай с глас, който ясно показваше на Холдън, че е дяволски уплашен. Дори самият Холдън бе малко обезпокоен. Беше виждал Фред Джонсън ядосан и преди, но накалената до бяло ярост, излъчваща се от него сега, бе нещо съвсем различно. Очите на Фред не трепваха. Това бе мъжът, който е предвождал армии и е избил хиляди хора. Убиецът. Сакай се сви под безжалостния му поглед, сякаш бе физически удар.
— Дръмър!
Шефката на сигурността отвори вратата и влезе. Ако бе изненадана, това не пролича на лицето ѝ. Фред дори не я погледна.
— Госпожо Дръмър, заведете това лайно в карцера. Сложете го в изолатор и се погрижете да получава достатъчно храна и вода, за да не умре. Никой да не влиза и да не излиза. И искам пълен отчет за пребиваването му на станцията. С кого е говорил. С кого си е разменял съобщения. Колко често е срал. Всичко да бъде анализирано.
— Слушам, сър — отвърна Дръмър. Помълча малко, после попита: — Да отменя ли извънредното положение?
— Не — каза Фред.
— Слушам, сър — повтори Дръмър, после помогна на Сакай да стане и го изведе през вратата. Холдън прочисти гърло.
— Трябва да проверим повторно цялата свършена работа по „Росинант“ — заяви той, — защото за нищо на света няма да летя на кораб, чиято сигурност е инспектирана от този.
Моника подсвирна тихо.
— Разколническа фракция на СВП? — подхвърли тя. — Е, няма да е първият случай, когато някой революционен лидер е взет на мушка от екстремистко крило на собствените си хора.
— Така е — съгласи се Фред. — Но ме тревожи, че се чувстват достатъчно уверени, за да не си крият картите.

19.
Наоми

Бирата беше варена в казан: ароматна и пенлива, с лек гъбичен послевкус, тъй като хмелът бе смесен с изкуствено създадени гъби. Карал печеше на котлона куса: тънки безквасни питки с много брашнена запръжка и лук. Син, Наоми и един нов човек на име Мирал деляха въздуха с Карал и печката, така че рециклаторите трябваше да работят на почти пълна мощност. Горещината и миризмите, близостта на телата и приятната отпуснатост от алкохола я караха да се чувства все едно се е върнала назад във времето. Сякаш ако отвореше вратата, оттатък нямаше да са мръсните докове на станция Церера, а корабът на Року, летящ към следващата си цел.
— Та значи Джоузи… — поде Син и махна с грамадната си ръка. Млъкна и се обърна намръщено към Наоми. — Kennst Джоузи?
— Помня го кой е — отвърна Наоми.
— Добре, та значи Джоузи си отваря кантора там, sa sa? Почва да таксува земляните да минават по коридора. Нарича го… — Син щракна три пъти с пръсти, мъчейки си да си спомни солта на историята. — Нарича го общинска платена магистрала. Магистрала!
— И колко продължи това? — полюбопитства Наоми.
— Достатъчно, за да ни се наложи да се махнем от станцията, преди сигурността да ни е спипала — рече ухилено Син. После изтрезня. — Ама това беше преди.
— Преди — съгласи се Наоми и надигна чашата си. — Всичко се промени след Ерос.
— Всичко се промени, след като ония шибаняци гръмнаха „Кент“ — обади се Мирал и присви очи срещу Наоми, сякаш искаше да каже: „Това беше твоят кораб, нали?“. Още една подкана към нея да разкаже своите истории.
Тя се приведе леко напред, скривайки се зад косата си.
— Всичко се промени след базата Метис. Всичко се промени след станция Андерсън. Всичко се промени след Терион Док. Всичко се промени след всичко.
— Ez maldecido igaz — кимна Син. — Всичко се промени след всичко.
Карал вдигна очи. На лицето му бе изписана смесица от другарски чувства и съжаление, която означаваше: „Всичко се промени след «Гамара»“.
Наоми му отвърна с усмивка. Така си беше и тя също съжаляваше. Да е тук, с тези мъже, предизвикваше някаква носталгия, която се просмукваше във всичко. Всички те биха искали тя да разкаже историите си — как е била на Ерос, как е минала с първия кораб през портала, как е пътувала до първата колония на новите светове. Син и Карал не желаеха да я молят, затова новият следваше техния пример. Ала тя си мълчеше.
Филип спеше в съседната стая, свит на кравай и затворил очи, макар и не с блаженото спокойствие на бебе. Останалите от клетката се намираха в други убежища. Малките групи не привличаха толкова внимание и дори да загубеха някоя от тях, останалите можеха да продължат. Не че някой го бе изрекъл на глас. Стратегията ѝ изглеждаше едновременно позната и чужда, като любима стара песен, която чуваш отново, години след като си я забравил. Карал грабна кусата от котлона и я завъртя на върховете на пръстите си. Наоми протегна ръка и той сложи питката върху дланта ѝ. Пръстите им се докоснаха. Простата физическа близост на близката дружба. На семейството. Някога това бе вярно и фактът, че вече не е толкова вярно, се приемаше, защото всички знаеха, че сега не е както някога. Откакто бе пристигнала, всички внимаваха разговорът да не се отклони към нещо, което да подчертае бездната, зейнала между тях през годините, докато нея я нямаше.
Ето защо, когато тя нарушеше негласната договорка, те щяха да знаят, че го прави по свое желание. И колкото и да не ѝ се искаше да разваля този крехък момент, единственото по-лошо от това да говори бе да остави нещата неизречени.
— Филип изглежда добре — каза тя, сякаш в думите нямаше никакво скрито значение. Захапа питката и запръжката и лукът заляха езика и носоглътката ѝ със солено, сладко и горчиво. Тя продължи да говори с пълна уста. — Пораснал е.
— Да — съгласи се предпазливо Син.
Наоми имаше чувството, че всички години на скръб и гняв, загуба и предателство са заседнали в гърлото ѝ. Усмихна се. Гласът ѝ не трепна.
— Как се справя той?
Погледът, който Син хвърли на Карал, бе бърз, почти незабележим. Вече се намираха на опасна територия. Тя не знаеше дали се опитват да защитят нея от истината, или Филип и Марко от нея. Или просто не искаха да се забъркват в драмата, включваща стария ѝ любовник и сина им.
— Филипито е добре — каза Карал. — Умно момче и съсредоточено. Ser съсредоточено. Марко се грижеше за него. Пазеше го. Гледаше да го държи в безопасност.
— Поне доколкото някой от нас може да е в безопасност — добави Мирал, опитвайки се да придаде лекота на думите. Върху лицето му бе изписано жадно любопитство. Него го нямаше още, когато Наоми и Марко бяха заедно. Когато останалите разговаряха, сякаш Мирал не чуваше половината думи.
— Que a mí? — попита Наоми.
— Всички му казвахме истината — увери я Карал и в гласа му се промъкна твърдост. — Няма да лъжем един от нашите.
Син се изкашля. Изгледа я косо като гузно куче.
— Когато стана достатъчно голям да задава въпроси, Марко му обясни, че нещата загрубели. Много загрубели. Майка му трябвало да се оттегли. Да си събере ellas kappa.
— Аха — кимна Наоми. Значи такава бе нейната история. Тя се бе оказала прекалено чувствителна. Прекалено слаба. От гледната точка на Марко това може би дори изглеждаше вярно.
Но какво ли е било за него да види каква е станала после? Старши офицер на „Росинант“, оцеляла от станция Ерос, пътешественичка до новите светове. Погледнато от тази страна, „нещата са загрубели“ звучеше странно. Освен ако не означаваше, че просто не е обичала сина си достатъчно, за да остане. Освен ако не бе избягала именно от него.
— Филипито е стабилен — успокои я Син. — Гордей се с него.
— Разбира се — отвърна Наоми.
— Е — обади се Мирал, мъчейки се безуспешно да звучи небрежно. — Ти пътуваш с Джеймс Холдън, а? Как е?
— Сигурна работа. Без изгледи за повишение — каза Наоми и Син се засмя. След секунди Мирал се присъедини тъжно към него. Само Карал мълчеше, но може би защото се бе съсредоточил върху котлона.
Ръчният терминал на Наоми изписука. Тя го вдигна. Още две съобщения от Джим. Пръстът ѝ бе на сантиметър от бутона за приемане. Само няколко леки движения я деляха от гласа му и тази мисъл я привличаше като магнит. Да го чуе сега, пък макар и на запис, щеше да е като да си вземе дълъг душ с чиста вода. Тя премести съобщенията на опашката за изчакване. Скоро щеше да ги прослуша всичките. Но ако започнеше сега, нямаше да спре, а още не бе свършила с работата си. Така че прати искане за връзка с адреса, който ѝ бе дал представителят на „Експорти Външен ръб“. След няколко секунди връзката оживя, а червената рамка показваше, че каналът е сигурен.
— Госпожо Нагата — каза младежът. — С какво мога да ви помогна днес?
— Чакам кораба — отвърна тя. — Трябва да знам какво е положението.
Очите на мъжа се разфокусираха за момент, после усмивката му стана по-остра.
— Чакаме прехвърлянето да бъде отразено в регистъра на базата, госпожо.
— Значи плащането е извършено?
— Да. Ако желаете, можете да го вземете веднага, но моля да имате предвид, че няма да получите разрешение за излитане преди промяната в регистъра.
— Разбрано — каза тя и стана. — Къде е?
— Шести док, деветнайсето място, госпожо. Искате ли наш представител да присъства на предаването?
— Не — отказа тя. — Просто оставете ключа на таблото, оттам нататък ще се оправим.
— Разбира се. За нас беше удоволствие.
— За мен също — каза Наоми. — Хубав ден.
Тя прекъсна връзката. Син и Мирал вече събираха малкото си вещи. Карал грабна последната куса от котлона с една ръка, а с другата го изключи от контакта. Нямаше нужда да им казва да съобщят на другите. Син вече излизаше. Макар да нямаше промяна, въздухът в стаята изведнъж ѝ се стори прекалено задушен, топлината от котлона и телата им — прекалено потискаща. Наоми пристъпи през вратата.
— Време е — каза тя тихо. Спомни си всички телевизионни драми и филми, в които майка буди детето си за училище. Никога нямаше да е по-близо до този момент, отколкото сега, и независимо какво ѝ говореше разумът, тя му се наслаждаваше. — Филип. Можем да вървим.
Очите му се отвориха и за момент останаха сънливи и унесени. Изглеждаше объркан. Уязвим. Млад. А после се съсредоточи и стана отново себе си. Новото себе си. Онова, което тя не познаваше.
Отвориха входната врата и излязоха в коридора. Хладният бриз от въртенето лъхаше на влага и озон. Наоми още държеше в ръка полуизядената си куса. Отхапа пак от нея, но питката бе изстинала и плънката се слепваше. Наоми я хвърли в рециклатора и се помъчи да не вижда в това някаква метафора.
Грамадната фигура на Син изникна на вратата, лицето му бе намръщено както обикновено. Изглеждаше по-стар. По-суров. Липсваше ѝ някогашният Син, от времето, когато бяха млади. Липсваше ѝ някогашната тя.
— Готова ли си, Кокалче? — попита Син.
— И още как — отвърна Наоми и той я изгледа изпитателно. Може би чуваше в думите ѝ нещо повече от потвърждението.
* * *
Корабът бе прост транспортен катер, толкова малък, че прикрепващите скоби сякаш щяха да смачкат потъмнения му корпус. Нямаше ъпстейнов двигател, така че по-голямата част от трюма щеше да е заета от гориво. Щяха да летят с реактивна тяга и дори тогава през значителна част от пътя щяха да се носят по инерция. Беше само с една идея по-добре от скафандър и куп резервни бутилки въздух, но щеше да свърши работа. Наоми го бе купила на цени за спасено имущество, като пренасочи пари от дела си в „Росинант“ през две анонимни сметки, едната на Луната, другата на Ганимед. Окончателният собственик по документи бе Кооперация за намаляване на риска „Едуард Слайт“ — компания, която не бе съществувала, преди да се появи във формулярите за регистрация, и щеше да изчезне пак, щом се отърват от кораба. Опознавателният код щеше да го показва като „Чецемока“. Общо взето, корабът представляваше около половината от всичко, което Наоми можеше да нарече свое, а името ѝ не присъстваше в нито един от документите.
Струваше ѝ се недостатъчно. Струваше ѝ се прекалено. Дори сама не знаеше какво ѝ се струва.
Филип чакаше на площадката до стълбата, затова тя също спря там. Син, Карал и Мирал стояха достатъчно встрани, за да им дадат нещо като уединение. Докът бе под наем и един брояч с червени цифри на стената отчиташе колко минути остават по договор, преди да се смени собственикът. Метално-керамичните стени имаха мътния вид на изолационно покритие, рушащо се от постоянната космическа радиация. Въздухът вонеше на смазка. Някой бе оставил стар афиш на стената, разцепеният кръг на СВП, образуван от една полусфера на Марс и една на Земята. Не просто СВП, а войнствен СВП.
Някога това бяха нейните хора.
Другите пристигнаха. Джоузи и Стария Санди. Крилатия, както и да бе истинското му име. Една дебелолика жена с тъжни очи и липсващ зъб, която Наоми не бе виждала преди. Мъж с бръсната глава и мрежа от червени белези, покрили тъмната кожа на скалпа му, който куцаше от незараснала рана на крака. И други. Всеки от тях кимаше на Филип на минаване, а на лицата им бе изписана смесица от уважение и снизходителност. Всички те го познаваха по-добре от нея. Всички те щяха да заминат с него, когато си тръгнеше. По всяко друго време болката зад гръдната ѝ кост би я обезпокоила. Но сега тя знаеше от какво е.
В очите ѝ напираха сълзи, но Наоми ги преглътна. Прехапа си езика, за да ги спре да потекат.
— Всичко наред ли е? — попита Филип.
Тя се засмя и сърцето ѝ се сви още повече.
— Достатъчно наред. Веднага щом регистърът се обнови, можем да подадем летателен план и да потегляме.
— Хубаво.
— Имаш ли минутка?
Той я стрелна с поглед, а в очите му просветна нещо като тревога. Миг по-късно кимна и посочи с брадичка към ъгъла. Тръгнаха заедно и другите им направиха път. Сърцето на Наоми туптеше, сякаш е в опасност. Тя усещаше пулса в гърлото си.
При стената на дока спря. Филип се обърна към нея. Споменът за него като бебе, беззъбо и вкопчено в пръста ѝ с усмивка на непогрешима гордост, нахлу неудържимо в съзнанието ѝ и ѝ трябваше един момент да го изтласка.
— Радвам се, че те видях — каза тя.
За кратко ѝ се стори, че няма да получи отговор, но после той произнесе:
— Аз също.
— Корабът — продължи Наоми. — Когато свършим, е твой, какво ще кажеш?
Филип се озърна през рамо към площадката.
— Мой ли?
— Искам да го вземеш. Препродай го, задръж парите. Или пък си го остави, ако искаш. Но е твой. На никого друг.
Той наклони глава настрани.
— Ти няма ли да дойдеш с нас?
— Не съм тук, за да влизам пак в организацията — отвърна тя и въздъхна. — Дойдох, защото той каза, че си в беда. Дойдох заради теб. Каквото и да прави той, където и да те праща, аз не мога да съм част от това. Преди не можех. И сега не мога.
В продължение на няколко дълги секунди Филип не помръдна. Гърлото ѝ бе свито и тя сякаш не можеше да вдиша.
— Разбирам — промълви накрая синът ѝ. Синът, когото пак изоставяше. Който се връщаше при Марко и всичко, което представляваше той.
— Баща ти не е добър човек — каза Наоми. Думите сами се изляха от нея. — Знам, че го обичаш. Аз също го обичах някога, но той не е…
— Няма нужда да се оправдаваш — прекъсна я Филип. — Направила си го заради нас и съм ти благодарен. Щом не искаш да сториш нищо повече, това е разочароващо, но той ме предупреди, че може да стане така.
— Можеш да дойдеш с мен. — Нямаше намерение да го казва, но докато го изричаше, вложи цялата си душа. — Корабът, на който работя, има нужда от екипаж. Независими сме и сме добре запасени. Ела на някое пътуване с мен, а? Да… да се опознаем?
За първи път сдържаността на сина ѝ се пропука. Между веждите му се появиха три тънки бръчици и той се усмихна някак смутено или със съжаление.
— В момента съм малко зает — отвърна.
Искаше ѝ се да го моли. Искаше ѝ се да го грабне и да го отнесе. Искаше ѝ се да си го върне. Болката, че не може да го има, бе непоносима.
— Тогава може би след това — предложи тя. — Когато поискаш, само кажи. На „Росинант“ има място за теб.
„Ако Марко ти позволи — помисли си, но не го изрече. — Ако не те нарани, за да накаже мен.“ А миг по-късно: „Боже, неловко ще е да обясня това на Джим“.
— Може би след това — кимна Филип. Протегна ръка и двамата се хванаха за кратко за китките. Той се извърна пръв и се отдалечи, с ръце в джобовете.
Чувството за загуба бе безбрежно като океан. Подсилено от факта, че загубата не ставаше в момента. Беше ставала всеки ден, откакто тя си тръгна. Всеки ден, през който бе живяла избрания от нея живот вместо онзи, предначертан ѝ от Марко. Сега я болеше толкова силно само защото усещаше крайния резултат от всички онези дни и трагедията в него.
Не видя Син и Карал да се приближават, докато не се озоваха до нея. Избърса очи с длан, ядосана, смутена и обзета от страх, че някоя мила дума ще разбие остатъците от самообладанието ѝ. Мила дума, или пък жестока.
— Ей, Кокалче — рече Син. Обикновено тътнещият му като свлачище глас беше тих и нежен. — Няма ли шанс да kommt mit? Филипито си го бива. Знай, че в момента е напрегнат и изнервен, ама още е на мисия. Когато не кара стадо, може да е забавен. Пък и мил.
— Имах си причини да замина — отвърна Наоми, усещайки думите си глухи, завалени и верни. — Те не са се променили.
— Той е твой син — изтъкна Карал и обвинението в гласа му ѝ подейства успокоително, защото знаеше как да му отговори.
— Нали знаеш онези приказки за уловения в капан вълк, който сам си прегризва крака, за да се измъкне? — попита тя. — Това момче е моят крак. Никога няма да съм цяла без него, но ако не се освободя, лошо ми се пише.
Син се усмихна и тя видя тъгата в очите му. Нещо в нея се отпусна. Беше се свършило. Бе приключила с работата си. Сега искаше единствено да изслуша всяко съобщение, пратено ѝ от Джим, и да намери най-бързия възможен транспорт обратно до Тихо. Беше готова да се върне у дома.
Син разпери ръце и тя за последен път пристъпи в обятията му. Едрият мъж я прегърна и тя опря глава на рамото му. Каза нещо неприлично и Син се изкиска. Миришеше на пот и тамян.
— Ех, Кокалче — издудна Син. — Не трябваше да става така. Suis désolé, ясно?
Прегръдката му се стегна, притисна ръцете ѝ към тялото. Той се наклони назад и я повдигна от палубата. Нещо я жилна в бедрото и Карал изкуцука назад, все още с иглата в ръка. Наоми се замята, заби коляно в тялото на Син. Свирепата прегръдка изстискваше въздуха от нея. Тя ухапа Син по рамото, където можеше да го достигне, и усети вкус на кръв. Гласът на великана звучеше тихо и унасящо в ушите ѝ, но Наоми вече не различаваше думите. Вцепененост плъзна по крака ѝ и нагоре към корема. Син сякаш падна с нея в ръцете си, но така и не се удари в земята. Само се преметна назад в пространството, без краката му да се отлепят от палубата.
— Не го прави — прошепна тя, ала гласът ѝ сякаш идеше от много далеч. — Моля те, не го прави.
— Трябва, Кокалче — отвърна Син. — Такъв беше планът, immer и винаги, sa sa? За това беше всичко.
Дойде ѝ една мисъл и после се изплъзна. Тя се опита да забие коляно в чатала му, но вече не бе сигурна къде са ѝ краката. Дишаше гръмко и учестено. Над рамото на Син видя другите да стоят до стълбата към кораба. Нейният кораб. Корабът на Филип. Всички се бяха обърнали да я гледат. Филип беше сред тях, с безизразно лице, вперил очи в нея. Стори ѝ се, че е извикала, но пък може и да си въобразяваше. А после, като угасваща светлина, съзнанието ѝ изключи.

20.
Алекс

Когато Алекс пилотираше — независимо какъв кораб, — имаше момент, в който чувството за тялото му се разпростираше и обхващаше целия съд. Да опознае усещането, когато този конкретен кораб маневрира — как изчезва породената от тягата гравитация, когато двигателят бъде изключен, колко дълго отнема обръщането по средата на пътуването, — всичко това създаваше една дълбока интимност. Не беше рационално, но променяше възприятието на Алекс за самия него. За това кой е. Когато се бе прехвърлил от тежката грамада на преоборудвания в ледовлекач колонизаторски кораб „Кентърбъри“ на бързата фрегата, станала по-късно „Росинант“, имаше чувството, че се е подмладил с двайсет години.
Но дори „Роси“ имаше тонове метал и керамика. Можеше да се върти бързо, но в това движение се криеше тежест. Сила. Да пилотираш състезателния скутер „Рейзърбек“ бе като да си привързан към перце в гръмотевична буря. В кораба нямаше нищо друго, освен мехур с размерите на командния център на „Роси“, вързан към ядрен двигател. Даже машинното представляваше запечатан модул, достъпен само за техниците на док. „Рейзърбек“ не бе от корабите, които се поддържат от екипажа; за това си имаше наемни работници. Двете противоускорителни кресла бяха сбутани едно до друго, а отзад имаше само тоалетна, кухненски шкаф и койка, прекалено малка, за да побере Боби. Нямаше дори система за рециклиране на храната, само за водата и въздуха. Един от маневрените двигатели можеше да завърти кораба два пъти за десет секунди, докато същата енергия би завъртяла „Роси“ на пет градуса за дваж по-дълго време.
Ако пилотирането на „Росинант“ изискваше Алекс да мисли за кораба като за рицарски кон, „Рейзърбек“ молеше за внимание като паленце. Екраните се увиваха около креслата и покриваха стените, запълваха цялото му полезрение със звезди, далечното слънце, вектора и относителната скорост на всеки кораб в радиус от четвърт АЕ. Заливаше го информация за поведението на кораба, все едно машината се фукаше. Въпреки излязлото от мода преди десетилетие предпазно вътрешно покритие, мръсотията и признаците на износване по края на креслата, корабът създаваше усещане за младост. Идеалистичен, безотговорен и малко неконтролируем. Алекс знаеше, че ако отдели достатъчно време да свикне с него, „Роси“ ще му се струва муден и скучен, когато се върне. Но само за малко, каза си той. Докато не привикне отново към него. Тази мисъл му пречеше да се чувства нелоялен. Човек лесно би могъл да се влюби в „Рейзърбек“ само заради мощността и пъргавината му.
Но той не бе създаден за уединение.
— … като общност, Марс е свил колективната дупка на задника си толкова здраво, че изкривява светлината — продължаваше зад него Крисджен Авасарала. — Но конвоят на премиер-министъра най-после излетя. Щом стигне до Луната, надявам се да го накараме да каже нещо, което не е било дъвкано вече от сума ти дипломати, играещи си на „вържи си гащите“. Той поне знае, че има проблем. Да осъзнаеш, че имаш лайна по пръстите, е първата стъпка към измиването на ръцете.
Алекс не бе виждал старицата, откакто бяха на Луната, но можеше да си я представи. Бабешкото ѝ лице и пълните с презрение очи. Тя излъчваше умора и веселие като част от своята безжалостност, и той виждаше, че Боби я харесва. Нещо повече, доверява ѝ се.
— Междувременно, не се забърквай в неприятности. Мъртва не си от полза за никого. А щом онзи идиот Холдън чопли друга нишка от същия възел, един господ знае как ще прецака нещата. Та така. Докладвай, когато можеш.
Записът изцъка и млъкна.
— Е — подхвърли Алекс. — Звучи си същата като винаги.
— Това поне трябва да ѝ го признаеш — съгласи се Боби. — Постоянна е.
Алекс завъртя креслото си, за да погледне назад към нея. Боби караше своето собствено кресло да изглежда малко, въпреки че бе със същите размери като неговото. Скутерът се носеше с лека тяга от три четвърти g. Над два пъти по-голяма от марсианската гравитация, но Боби продължаваше да тренира за пълно g, също както когато бе на служба. Той ѝ бе предложил по-ниска тяга, предвид раните ѝ, но тя просто се изсмя. При все това нямаше нужда да бързат.
— Значи, ти каза, че работиш с нея — рече Алекс, като се опитваше думите му да не прозвучат обвинително. — И каква е разликата между това и да работиш за нея?
Смехът на Боби прозвуча като кашлица.
— Не ми плащат, предполагам.
— Освен кораба.
— И други неща — отбеляза Боби. Гласът ѝ звучеше грижливо приповдигнат по начин, който подсказваше, че се е упражнявала да крие смущението си. — Тя има много начини да ми пробутва някое морковче, когато пожелае. Моята работа всъщност е в службата за подпомагане на ветерани. Това другото…
— Звучи сложно.
— Ами то си е сложно — потвърди Боби. — Но трябва да бъде свършено и аз съм в състояние да го свърша. Това ме кара да се чувствам важна, което не е малко. Но все още ми липсва онова, което бях. Преди.
— Амин — промърмори Алекс. Повдигането на веждите ѝ показа, че е разкрил повече, отколкото е възнамерявал. — Не че не обичам „Роси“. Той е страхотен кораб, а екипажът ми е като семейство. Просто… Не знам. Стигнах до него, след като видях как взривяват много хора, които познавах и донякъде харесвах. Можех да живея и без това.
Изражението на Боби стана спокойно, съсредоточено, отнесено.
— Сънуваш ли го още?
— Да — отвърна провлачено Алекс. Звучеше му като признание. — Ами ти?
— По-рядко отпреди. Но понякога. Общо взето съм се примирила с това.
— Наистина ли?
— Ами, да речем, че по-добре приемам идеята, че никога няма да се примиря с него. Което е горе-долу същото.
— Липсва ли ти да си пехотинец?
— Да. Бях добра в тази работа.
— Не можеш ли да се върнеш?
— Не.
— Мда — промърмори Алекс. — Аз също.
— Флота ли имаш предвид?
— Всичко. Нещата се променят и не се връщат назад.
Въздишката на Боби приличаше на съгласие. Огромната пустота между Марс и Пояса, между тях двамата и далечните звезди бе илюзия, създадена от извитите екрани и хубавите външни камери. Начинът, по който космосът ограничаваше гласовете им, бе по-реален. Те двамата бяха миниатюрно мехурче в море, неизмеримо по-голямо от обикновен океан. Това им позволяваше да дискутират небрежно неща, които Алекс при нормални обстоятелства намираше трудни за обсъждане. Самата Боби бе в онова междинно положение между непозната и член на екипажа, което му позволяваше да ѝ се довери, но да не се чувства длъжен да я пази от мислите и чувствата си. Дните, през които пътуваха от Марс към Унгария, бяха като да седиш в бар и да си бъбриш с някого на по бира.
Той ѝ разказа за страховете си относно романа между Холдън и Наоми, и за пристъпите на паника, които бе изпитал на връщане към Земята от Нова Тера. За случаите, в които бе убивал хора, и кошмарите, които в крайна сметка заместваха чувството за вина. За смъртта на баща си и майка си. За кратката връзка, която бе имал, докато бе във флота, и съжаленията, които още изпитваше за нея.
От своя страна Боби му разказа за семейството си. За братята си, които я обичаха, но явно нямаха никаква представа каква е. За опитите си за романтични срещи, след като бе станала цивилна, и колко зле бяха минали. За случая, в който се бе намесила, за да не позволи на племенника си да се забърка в търговия с наркотици.
Вместо да се опитва да се сгъне на койката, Боби спеше в креслото си. От неизречена солидарност Алекс правеше същото. Това означаваше, че спяха по едно и също време. Лошо за смяна на вахтите, хубаво за дълги криволичещи разговори.
Говореха си за пръстените и протомолекулата, за слуховете, които Боби бе чула за новите метални материали, откривани в лабораториите на Ганимед въз основа на наблюдения на Пръстена и анализ на случилото се на Венера, извършен от марсианските сонди. В дългите часове на дружеско мълчание ядяха приготвените дажби и гледаха как други кораби минават, запътили се по собствени задачи: два търсача на полезни изкопаеми, отправили се към незавладян астероид, малката флотилия, ескортираща марсианския премиер към Луната, ледовлекач, връщащ се към Сатурн да събере лед за станция Церера, за да попълни запасите от кислород и водород, изразходвани, докато хората превръщаха това парче камък в най-голямото пристанище на Пояса. Следящата система генерираше малки точици от данните на идентификаторите им; самите кораби бяха прекалено дребни и прекалено далеч, за да се видят без увеличение. Даже високото албедо на групата Унгария означаваше само, че сензорите я улавяха малко по-лесно. Алекс не би могъл да различи този конкретен сантиметър звездно небе от всеки друг, ако компютърът не му го казваше.
Интимността в „Рейзърбек“ и краткостта на пътуването напомняха за любовна забежка през уикенда, само че без секса. На Алекс му се искаше да се бяха сетили да вземат няколко бутилки вино.
Първият признак, че не са сами, се появи, когато бяха още на няколкостотин хиляди километра от Унгария. Външните сензори на „Рейзърбек“ замигаха и засвяткаха, показанията за близост затанцуваха пред очите му. Алекс махна фалшивите звезди и извика на тяхно място тактическите и сензорните данни.
— Какво има? — попита Боби.
— Освен ако не го тълкувам погрешно, това е моментът, в който един военен кораб би ни казал, че някой там навън ни опипва.
— Целеуказващи лазери?
— Аха — потвърди Алекс и тръпка плъзна по гръбнака му. — Което е мъничко по-провокативно, отколкото бих очаквал.
— Значи там навън има тъмен кораб.
Алекс запрехвърля базите данни и съпоставящите програми, но това беше просто стандартна процедура. Не очакваше да намери нещо и не го намери.
— Няма опознавателен код. Мисля, че открихме „По Кант“. Искам да кажа, при условие че можем да го открием. Хайде просто да видим какво виждаме.
Той пусна сензорно сканиране в десетградусова дъга и включи комуникатора на предаване.
— Хей, вие там. Ние сме частният кораб „Рейзърбек“ от Марс. Нямаше как да не забележим, че ни сочите с пръст. Не искаме неприятности. Ако намерите начин да ми отговорите, това ще ме поуспокои.
„Рейзърбек“ бе състезателен кораб. Играчка на богаташко чедо. За времето, което бе нужно на системите му да идентифицират съда, който ги държеше на мушка, „Роси“ вече щеше да е изровил профила и спецификациите на тъмния кораб и на свой ред да го е прехванал с лазерите, просто като предупреждение. „Рейзърбек“ издаде сигнал, че данните за профила са събрани и се търсят съвпадения. За първи път, откакто бяха напуснали Марс, Алекс изпита силен копнеж по пилотското кресло на „Росинант“.
— Не отговарят — каза Боби.
— Но и не стрелят — добави Алекс. — Докато си мислят, че сме само някакви лудетини, тръгнали на увеселително пътуване, сме в безопасност. Вероятно.
Креслото на Боби изсъска на осите си, когато тя премести тежестта си. Тя също не го вярваше. Моментът се проточи. Алекс отвори пак канала.
— Хей, вие там, неидентифицираният кораб. Ще спра тягата, докато не ми се обадите. Казвам ви го просто за да не стресна някого. Наистина ще съм ви благодарен за някакъв отговор, за да знаем, че всичко е точно. Не искам да ви обидя.
Той изключи двигателя; гравитацията изчезна. Гелът на креслото му го оттласна леко към коланите. Алекс усещаше пулса на шията си. Беше ускорен.
— Решават какво да правят с нас — предположи Боби.
— И аз така мисля.
— Доста време им отнема.
„Рейзърбек“ съобщи за визуално съвпадение, но не с някои от данните, пратени им от Холдън. Корабът, който ги държеше на прицел, не бе някой от колонизаторските съдове, изчезнали при порталите. С осемдесет и девет процентна сигурност това бе марсианска бойна корвета, носеща се с изключени светлини. Зад него Боби видя същото и стигна до същия извод.
— Мамка му — изруга тя.
Завършил сравненията на профила, „Рейзърбек“ се върна към сканирането. Още един пасивен контакт. Ако корветата бе „По Кант“, не беше тук сама. А после още два. И още шест. „Рейзърбек“ избра най-близкия и бодро се зае да търси съответствия на профила му. Алекс инстинктивно посегна да включи отбранителните оръдия. Само дето, разбира се, нямаше такива.
— Може би ще поговорят с нас — каза Боби. Алекс усети по тона ѝ, че не очаква подобно нещо. Той също не очакваше. Половин секунда по-късно „Рейзърбек“ съобщи за два бързо приближаващи се обекта откъм корветата.
Алекс извъртя скутера в обратна на ракетите посока и включи двигателя. Креслото го халоса в гърба. Зад него Боби изпъшка. Извинявайки ѝ се мислено, той вдигна тягата до десет g и скутерът се втурна бясно напред.
Нямаше да е достатъчно.
Колкото и лек да бе „Рейзърбек“, ракетите имаха далеч по-малка маса за ускоряване. И не носеха нещо толкова крехко като човешко тяло. Можеха да развият далеч по-голяма тяга и да преодолеят разстоянието до целта си за броени часове. Той нямаше с какво да ги свали, нито зад какво да се скрие. Нямаше даже товар, който да изхвърли зад себе си с надеждата ракетите да се врежат в него.
Полезрението му започна да се стеснява, потъмня по краищата, а в центъра се напука и през него затанцуваха златни петна. Алекс усети как спринцовките на креслото се забиват в бедрата и шията му и „сокчето“ нахлу във вените му като ледена вода. Сърцето му блъскаше и той се мъчеше да вдиша, но зрението му се избистри. Умът също. Трябваше да помисли. Корабът му бе доста бърз като за кораб, но нищо работа в сравнение с ракетите. Нямаше прикритие, до което би могъл да се добере навреме, а и ако ракетите бяха поне наполовина толкова добри като изстрелялия ги съд, щяха да са в състояние да се наврат право в соплата му, колкото и да се опитваше да се скрие.
Би могъл да побегне, да накара нападателите да се наредят в линия зад него, а после да изхвърли реактора. Освободената ядрена реакция вероятно щеше да погуби поне първия. Може би и повече. Но после щяха да останат да се носят свободно, на милостта на втория залп.
Е, един лош план бе по-добре от никакъв. Пръстите му заиграха по контролните уреди. Разположението им му бе непознато и страхът, че въвежда грешна информация, просто защото не е на собствения си проклет кораб, се забиваше като кол в сърцето му.
Боби изпъшка. Той нямаше достатъчно сили да се обърне към нея. Надяваше се да не пъшка от болка. Високото g не бе полезно за човек, който наскоро е получил сума ти дупки по тялото. Той си каза, че е от иглите, които ѝ вкарваха „сокче“.
Върху екрана му изскочи съобщение от конзолата на Боби. ПРЕМИЕР-МИНИСТЪРЪТ. ОХРАНИТЕЛНИТЕ КОРАБИ.
Както бе натъпкан с медикаменти, паникьосан и с недостатъчен приток на кръв в мозъка, на Алекс му трябваха няколко секунди да осъзнае за какво говори тя. „Рейзърбек“ нямаше отбранителни оръдия, нито прехващащи ракети, но пътуващата към Луната флотилия имаше. Алекс изкара данните върху навигационната система. Нямаше начин да се доберат до марсианските кораби, преди ракетите да ги настигнат, но бе възможно — на косъм — да влязат в обсега на противоракетната им защита. Ако сменеше курса веднага. Ако марсианците разберяха какво става и изстреляха своите ракети почти мигновено. И тягата щеше да е на границата на онова, което можеха да понесат двамата с Боби.
Почти без да мисли, той включи маневрените двигатели и противоускорителните кресла прещракаха, за да се нагласят спрямо новия вектор. Ракетите сякаш рязко се приближиха, коригирайки курса си в съответствие с бъдещото местоположение на скутера. Той прати сигнал за помощ по всички стандартни честоти, като се надяваше човекът от флотилията, който го забележи, да съобразява бързо. Двете сфери — времето до сблъсъка и обсегът на марсианската противоракетна защита — не се пресичаха, но между тях имаше само няколкостотин километра. Само миг при сегашните им относителни скорости. Той превключи на системата за медицински контрол и прехвърли Боби от „сокче“ на животоподдържащ протокол.
„Съжалявам, Боби — помисли си. — Бих те предупредил, ако имах време, но ще трябва да подремнеш, ако искаме да не ти изтече кръвта.“ Видя как жизнените ѝ показатели скочиха рязко, а после спаднаха, кръвното ѝ налягане и телесната ѝ температура се сринаха. Той увеличи тягата до петнайсет g.
Главата го болеше. Надяваше се, че не получава удар, но и така да беше, щеше да е справедливо. Поддържането на петнайсет g бе глупаво, истинско самоубийство. Усещаше как натискът на ребрата изтласква въздуха от гърдите му. Дишането му звучеше като задушаване. Но сферите вече се докосваха. Минутите се точеха. После се появиха бързо движещи се обекти откъм марсианската флотилия. Беше им отнело адски дълго време, но ето че защитите влизаха в действие. Той се опита да набере съобщение, за да предупреди марсианците, че там има още кораби, цяла една тъмна флота. Но не можеше да задържи мисълта достатъчно дълго, че да го прати. Съзнанието му премигваше, все едно цялата вселена работеше на пресекулки.
Засвятка предупреждение на медицинската система и той си помисли, че е за Боби, че старите ѝ рани все пак са се отворили. Но беше за него. Нещо във вътрешностите му се беше скъсало. Той отмени алармата и продължи да гледа как смъртта се приближава.
Нямаше да успеят. Водещата ракета бе прекалено близо. Щеше да унищожи „Рейзърбек“ преди пристигането на спасителите. Не беше ли имал някаква идея за този случай? Нещо…
Изобщо не се усети как смени курса. Пръстите му го направиха. Сферите вече не се докосваха, докато не превключи изчислението за сблъсък да следи втората ракета. В такъв случай, може би. Може би.
Той зачака. Водещата ракета се приближаваше. Пет хиляди километра. Четири хиляди. Той освободи реактора.
Двеста километра…
Смазващият натиск на гравитацията изчезна. „Рейзърбек“, все още носещ се през космоса, спря да ускорява. Зад него водещата ракета изчезна в ядрената пещ на бързо разпадащия се реактор. Втората потрепери и изви, за да избегне разширяващия се облак от свръхнажежен газ, а пред него запламтяха четири светлини, които профучаха по екраните му толкова бързо, че той улови само послеобразите им.
Част от секундата по-късно марсианските противоракетни защити унищожиха гонещото го торпедо, но той вече бе загубил съзнание.

21.
Наоми

— Bist bien, Кокалче? — попита Карал.
Тесният, набързо стъкмен камбуз бе прекалено голям за толкова малък екипаж. Лош дизайн, прахосване на място. Не беше захабен, беше евтин. Тя изгледа Карал иззад завесата на косата си и се усмихна.
— Всичко е точно — каза шеговито. — Como sa?
Карал направи поясния жест за свиване на рамене. Косата му бе посивяла през годините. А също и наболата му брада. Някога бе черна като космоса.
Той я погледна в очите и тя не трепна.
— Имам да ти кажа нещо.
— Няма тайни между нас сега — отвърна Наоми и той се засмя. Тя му се усмихна в отговор. Затворничка, флиртуваща с надзирателя си с надеждата, че някоя добронамерена мисъл в главата му ще ѝ помогне по-късно. Може би щеше.
Това, което я плашеше най-силно, бе колко добре знаеше как да го изиграе. От момента, в който бе дошла в съзнание, говореше, когато хората ѝ говореха, смееше се, когато някой разкажеше виц. Държеше се все едно отвличането ѝ е просто едно от онези неща, които се случват, като да използваш нечии инструменти, без да поискаш разрешение. Преструваше се, че спи. Ядеше колкото можеше да натъпче в свития си стомах. А всички те се отнасяха с нея като с момичето, което бе някога, сякаш можеха да пренебрегнат годините и разликите, да я приемат обратно, като че ли никога не си е тръгвала. Като че ли никога не е била друг човек. Уменията ѝ да крие страха и възмущението си се върнаха толкова бързо, сякаш никога не бе преставала.
Това я караше да се чуди дали пък наистина не бе преставала да ги използва.
— Аз бях един от онези — каза той. — Помагах с Филипито. Грижех се за него.
— Добре.
— Не — поясни Карал. — Преди това. Понякога той беше с мен.
Наоми се усмихна. Беше се опитвала да не си спомня за онези отчаяни дни, след като каза на Марко, че си тръгва. Дните, след като той бе взел Филип. За да защити момчето, така каза. Докато тя овладеела емоциите си. Буца заседна в гърлото ѝ, но тя се усмихна.
— Онези дни. Той е бил при теб?
— Не immer. Но понякога. Hijo се местеше, нали разбираш? Една нощ тук, две там.
Детето ѝ е било предавано между хората, които познаваше. Манипулацията бе гениална. Марко използваше детето си като знак за доверието си към тях и в същото време обрисуваше нея като лудата. Опасната. Гарантираше си, че в тяхното общество ще се говори колко стабилен е той и колко близо е тя до психически срив. Изведнъж Наоми си спомни ярко как Карал надзърна от кухнята, докато тя хълцаше в ръцете на жена му. Суджа, така се казваше. Как ли са му изглеждали тогава нейните сълзи и ругатни.
— Ако си беше траял — рече Наоми, — никога нямаше да разбера. Защо ми го казваш сега?
Карал направи пак жеста за свиване на рамене.
— Нов ден. Ново начало. Опитвам се да изжуля малко стара ръжда.
Тя се опита да разчете върху лицето му дали е вярно, или просто е още една дребна жестокост под форма, която не би могла да разобличи, без да изглежда пак като лудата. Ако се намираше на „Роси“, щеше да разбере. Но тук, сега, балансът между страха, гнева и опитите ѝ да се контролира замъгляваха дреболии като истината. В това бе красотата на замисъла, с който Марко я бе настроил против самата нея. Кажи ѝ, че е прекършена, като средство да я прекършиш — и ето че и петнайсет години по-късно все още действаше.
А после за миг в съзнанието ѝ изникна Еймъс, по-ясен от кораба наоколо. „Няма значение какво става в теб, шефе. Те се интересуват само какво правиш.“ Не знаеше дали е спомен, или умът ѝ търси някакво сигурно местенце в обстановка, в която не можеше да разчита на нищо.
„Ако Еймъс ми е станал мерило за мъдрост, прецакана съм“, помисли си тя и се засмя. Карал се усмихна неуверено.
— Благодаря, че ми го каза направо — рече Наоми. — Ново начало. Да изжулим ръждата.
„И ако някога имам възможност да те зарежа в някой пожар, Карал, бога ми, ще гориш!“
Разнесе се звън, последван от предупреждението за ускорение. Тя не бе усетила кога корабът е извършил обръщането си. Може би, докато е спяла или пък бавно в течение на часове, така че въртенето да бъде недоловимо. Нямаше значение. Тук тя беше товар. Нямаше значение какво знае.
— Закопчай се, а? — предложи Карал.
— Отивам — отвърна Наоми, оттласна се леко към тавана, а после обратно към палубата и противоускорителното кресло между Син и Крилатия. Беше се оказало, че истинското име на Крилатия е Алекс, но в съзнанието ѝ това място бе заето, така че за нея той си остана завинаги Крилатия. Мъжът ѝ се усмихна и тя отвърна на усмивката му, докато се закопчаваше върху гела.
Предупреждението премина от кехлибарено сияние в броене от десет надолу с меки кехлибарени цифри и на нула креслото политна към нея, а тя потъна на няколко сантиметра. Беше се включила спирачната тяга. Когато изключеше, щяха да са на мястото, където се намираше Марко.
* * *
След като тунелът свърза шлюзовете, тя мислеше, че ще има някакво сбогуване. Прегръдки и лъжи, и всички онези неща, които правят хората на раздяла след дълго пътуване. Когато това не стана, тя разбра, че пътуването е било дълго само за нея. За другите полетът от Церера до празния космос оттатък Марс и астероидите Унгария беше като да отидеш от креслото до тоалетната.
Филип излезе от командния център и изглеждаше твърд и суров. Не, не беше вярно. Изглеждаше като момче, което се опитва да изглежда твърдо и сурово.
— Проверете я за оръжия — нареди рязко той.
Син премести поглед от Филип към Наоми и обратно.
— Verdad? Кокалчето носи скрито оръжие, носи го от дълго време. Не мисля, че…
— Никакви пленници на „Пела“ без проверка — отсече Филип и извади от джоба си пистолет със стрелички, без да го насочва конкретно към нея. — Такива са правилата, нали?
Син сви рамене и се обърна към нея.
— Такива са правилата.
Филип я изгледа, стиснал устни. Пръстите му върху спусъка бяха твърде чувствителни. Би трябвало да изглежда застрашителен, но изглеждаше преди всичко уплашен. И ядосан. Да пратиш сина си да извърши отвличане бе тъкмо от онези неща, които би сторил Марко. Не защото бе жестоко, макар че наистина беше. Не защото щеше да разруши всяка връзка, която може да са имали, макар че и това щеше да направи. Просто щеше да подейства. Дори пращането на Филип на Церера сега изглеждаше като манипулация. „Ето го сина ти, там е, където го остави. Ела в мишеловката и си го вземи.“
И тя го беше направила. Не знаеше дали е по-разочарована от Филип, или от себе си. Това бяха два различни вида разочарование и насоченото към нея бе по-болезнено. На Филип можеше да прости всичко. Той беше момче и живееше с Марко. Да прости на себе си щеше да ѝ е по-трудно, а нямаше голям опит в прощаването.
Когато външният шлюз завърши цикъла си, я връхлетя чувство за дезориентация. Тунелът беше с обичайния дизайн от надут милар и титаниеви ребра. В него нямаше нищо, което да изглежда странно. Едва когато почти стигнаха до другия край, тя разпозна миризмата: остра, дълбока и вероятно канцерогенна. Платът изпускаше летливи органични съединения.
— Това ново ли е? — попита тя.
— Не говорим за това — отсече Филип.
— Май почти за нищо не говорим, а? — сопна се тя и той я погледна, изненадан от хапливостта в гласа ѝ. „Мислиш си, че ме познаваш — каза си Наоми, — но само си слушал разни истории.“
Шлюзът на другия кораб бе странно познат. Извивката бе същата като на шлюза на „Роси“, а също и дизайнът на ключалката. Марсиански дизайн. Нещо повече, флотски марсиански дизайн. Марко бе дошъл с военен кораб. Вътре чакаха войници. За разлика от опърпаната група на Церера, тези носеха някаква груба униформа: сиви комбинезони с разцепения кръг на ръкавите и гърдите си. На фона на изчистения дизайн на коридора изглеждаха като лоши костюми в пиеса с добри декори. Оръжията обаче бяха истински и тя не се съмняваше, че ще ги използват.
Мостикът бе досущ като по-малко братче на този на „Росинант“. След евтиното, едва приемливо оборудване на „Чецемока“ военният клас противоускорителни кресла и дисплеи изглеждаха солидни и успокоителни. А в центъра на всичко, сякаш специално се е разположил там, плуваше Марко. Носеше нещо като военна униформа, но без отличителни знаци.
Беше красив като статуя. Дори сега тя трябваше да му го признае. Още помнеше времето, когато тези устни и мекотата на тези очи я караха да се чувства в безопасност. Това бе преди цяла вечност. Сега той се усмихна и странно облекчение се разля в нея. Тя отново бе с него и неоспоримо в негова власт. Кошмарът ѝ се бе сбъднал, така че поне нямаше нужда вече да се ужасява от него.
— Доведох я, сър — докладва Филип и всичките му съгласни бяха толкова остри, че да режеш с тях. — Мисията е изпълнена.
— Никога не съм се съмнявал — отвърна Марко. На живо гласът му притежаваше плътност, която се губеше в записаните съобщения. — Добра работа, mijo.
Филип отдаде набързо чест и се врътна да си тръгне.
— О! — каза Марко, с което накара момчето да се закове на място. — Не бъди груб, Филип. Целуни майка си, преди да излезеш.
— Не е нужно да го правиш — обади се Наоми, но Филип доплува до нея с безизразни и празни очи и допря за миг сухите си устни до бузата ѝ, преди да се върне в асансьора. Стражите го последваха, освен двама, които заеха позиция зад нея.
— Дълго време мина — отбеляза Марко. — Добре изглеждаш. Годините са били благосклонни към теб.
— Към теб също — отвърна тя. — Пък и звучиш различно. Кога престана да говориш като поясен?
Марко разпери ръце.
— За да бъде чут от потисническата класа, човек трябва да говори като неин член. Не само на същия език, а и със същата дикция. Обвинението в тирания, колкото и да е основателно, се отхвърля, освен ако не го поднесеш по начин, който могъщите признават. Ето защо Фред Джонсън бе полезен човек. Той вече бе икона на власт, която властите разбират.
— Значи си се упражнявал — заключи тя и скръсти ръце.
— Такава ми е работата. — Марко посегна нагоре, оттласна се леко с пръсти от горната палуба и полетя надолу към контролните кресла. — Благодаря ти, че дойде.
Наоми не отговори. Усещаше как той вече пренаписва миналото. Отнасяше се с нея, сякаш е избрала да се присъедини към него. Сякаш е тук по свое желание. Вместо това тя кимна към командния център.
— Хубав кораб. Откъде го взе?
— Приятели по върховете — подхвърли Марко и се изкиска. — И много странни съюзници. Винаги има хора, които разбират, че когато светът се променя, правилата се променят заедно с него.
Наоми дръпна косата пред очите си, а после, ядосана на себе си, я отметна назад.
— И така. На какво дължа тази нагласена лайнарщина?
Засегнатото изражение на Марко би могло да мине и за истинско.
— Няма нищо нагласено. Филип беше в беда, а ти имаше възможността да измъкнеш сина ни от лоша ситуация, която можеше да се влоши много повече.
— За което ми се отплатиха, като ме домъкнаха на твоя кораб против волята ми? Не мога да ти благодаря за това.
— А трябва — подчерта Марко. — Доведохме те, защото си една от нас. За да те опазим. Ако можехме да ти обясним всичко, щяхме, само че нещата са деликатни, а човек не спира, за да обясни защо защитава някого, когато опасността е близо. Тук е заложен животът на милиони поясни и…
— О, моля те — прекъсна го Наоми.
— Не си ли съгласна? — попита Марко, а в гласа му се промъкна острота. — Ти си тази, която ни погуби. Ти и новият ти капитан. В мига, щом онези портали се отвориха, всички ние умряхме.
— Все още дишаш — отбеляза Наоми, но дори на самата нея гневът ѝ прозвуча като сприхавост. Той също го чу по този начин.
— Ти не си израснала в гравитационен кладенец. Знаеш колко малко ги е грижа вътрешните за нас. „Чезед“. Станция Андерсън. Пожарът в мините на Сиело. За тях животът на поясните не струва пукната пара. И никога не е струвал. Знаеш го.
— Не всички са такива.
— Някои се преструват, че не са, а? — В гласа му се промъкна следа от поясния акцент, а с него и гняв. — Но пак могат да слизат в кладенците. Има хиляда нови светове и милиарди вътрешни, които могат просто да стъпят на тях. Без обучение, без приспособяване, без медикаменти. Знаеш ли колко поясни могат да понесат цяло g? Ако им осигуриш всичко, пълни медицински грижи, механизирани екзоскелети, частни клиники? Две трети. Две трети от нас могат да отидат да живеят като инвалиди на онези прекрасни нови светове, и то ако вътрешните обединят сили и вложат всичките си пари. Мислиш ли, че това ще стане? Досега не е ставало. Миналата година три фармацевтични завода спряха да произвеждат евтините си медикаменти за подсилване на костната структура. Не се отказаха от патентите. Не се извиниха на никой кораб, който няма средства да купува по-скъпите. Просто спряха. Нуждаеха се от този капацитет за колонизаторските кораби и всички нови гадости, които произвеждат с данните, идващи от пръстените.
— Ние сме остатъци, Наоми. Ти и аз, и Карал, и Син. Тиа Марголис. Филип. Те продължават напред и забравят за нас, защото могат. Те пишат историята и знаеш ли какво ще сме ние? Един параграф на тема колко е гадно, когато една раса стане отживелица, и как е щяло да е по-хуманно да ни приспят. Хайде. Кажи ми, че греша.
Бяха същите приказки, които ѝ бе поднасял и преди, но усъвършенствани с годините. Нова разновидност на същите аргументи, които ѝ бе изтъкнал на Церера. Тя почти очакваше от него да каже: „«Гамара» си го заслужаваше. Това е война и всеки, който помага за задушаването на врага, е войник, независимо дали го знае, или не“. Имаше чувството, че вътрешностите ѝ са се втечнили. Чувство, което ѝ бе познато от мрачните времена. Нещо в дъното на съзнанието ѝ се размърда. Отдавна заспалата змия на заучената безпомощност започваше да се пробужда. Наоми се престори, че я няма, с надеждата, че ако я отрича достатъчно, тя ще престане да съществува.
— Какво общо има това с мен? — попита по-кротко, отколкото бе възнамерявала.
Марко се усмихна. Когато заговори, се бе върнал към гласа на културен лидер. Поясният грубиян се бе скрил зад маската му.
— Ти си една от нас. Отчуждила си се, вярно, но все пак си една от нас. Ти си майка на сина ми. Не искам да се излагаш на опасност.
От нея се очакваше да попита какво значи това. Пътят бе ясно разкрит пред нея, озарен в светлини. „Какво ще рече «опасност»?“, щеше да попита тя и той щеше да ѝ каже. Да гледа как очите ѝ се разширяват. Да види страха ѝ.
Майната му на това.
— Ти не искаше мен — изтъкна тя. — Искаше „Росинант“, само че не се получи. Кораба ли искаше? Или Холдън? Можеш да ми кажеш. Искаше да се изфукаш пред новото ми гадже ли? Защото това би било тъжно.
Усети се как диша учестено, адреналинът пулсираше в нея. Изражението на Марко се втвърди, но преди да заговори, се чу сигнал от комуникационната система и глас, който тя не познаваше, отекна на палубата.
— Hast контакт — съобщи жената.
— Que?
— Малък. Скутер от Марс. Говори с „Андреас Хофер“.
— Разузнавателен кораб? — изстреля Марко.
Паузата се проточи няколко секунди. После:
— Прилича на някакъв pinché скапаняк, попаднал на грешното място. Но щом е видял един, видял е цялата ударна сила, нали?
— Колко остава до първото попадение?
— Двайсет и седем минути. — Нямаше колебание. Който и да бе човекът от отсрещната страна, очакваше този въпрос. Марко се намръщи към контролното табло.
— Не можа да изчака още малко. Щеше да е по-хубаво без него. Но, добре. Свалете скутера.
— Toda?
Марко впери тъмните си очи в Наоми. Усмивка изви леко устните му. Театрално копеле беше.
— Не. No es toda. Започнете и атаката срещу кораба на марсианския премиер. И кажете на ловната група да се подготви, та когато прахоземецът побегне, да можем да го свалим.
— Sabez — отвърна жената. — Пращам заповедите.
Марко зачака, протегнал ръка сякаш в предизвикателство.
— Това е начинът — каза той. — Направи така, че да не могат да ни забравят. Вземи веригите, които са създали, за да ни оковат, и ги използвай като камшици. Няма да потънем в небитието. Сега вече ще ни уважават.
— И какво? Ще затворят Пръстена? — попита Наоми. — Ще започнат да произвеждат отново евтините ти медикаменти? Какво мислиш, че ще донесе убийството на един марсиански политик на „нашия народ“? С какво мислиш, че това помага на някого?
Марко не се засмя, но омекна. Тя имаше чувството, че е казала нещо глупаво и това му е доставило удоволствие. Въпреки всичко почувства да я жилва смущение.
— Съжалявам, Наоми. Ще трябва да продължим по-късно. Но наистина се радвам, че се върна. Знам, че между нас двамата има много горчивина и че не виждаме света по един и същ начин. Но ти винаги ще бъдеш майката на моя син и аз винаги ще те обичам за това.
Той вдигна юмрук към стражите.
— Погрижете се да е на сигурно място и се пригответе за силна тяга. Потегляме към битката.
— Сър — изпъна се единият страж, а другият хвана Наоми за лакътя. Първият ѝ инстинкт бе да се съпротивлява, да се дръпне, но какъв смисъл? Тя се оттласна към асансьора, стиснала зъби толкова силно, че я заболяха.
— И още нещо — додаде Марко. Тя се обърна, мислейки, че говори на нея. Но не беше така. — Когато я заключвате, погрижете се да е на място, откъдето може да гледа новините. Днес всичко се променя. Не бихме искали да го пропусне, нали?

22.
Еймъс

— Докладите към този момент са, че голям астероид е ударил Северна Африка. Оксфордският център в Рабат, на петстотин километра западно от събитието, дава приблизително осем цяло и седемдесет и пет по скалата на Рихтер в епицентъра.
Еймъс се опита пак да се облегне. Неудобна мебел беше. Като начало, представляваше просто скапана лека пластмаса, излята в нужната форма от някаква машина, на която не ѝ се налагаше да седи на стола. Първото му предположение бе, че е проектиран специално да е неудобен и неефикасен, ако се опиташ да удариш някого с него. Освен това го бяха завинтили към пода. Така че на всеки около пет минути той опираше пети в грубия бетон и натискаше, дори без да знае защо го прави. Столът се огъваше леко под натиска, но не ставаше по-удобен и когато Еймъс се откажеше, веднага се връщаше в старата си форма.
— … невиждан от Кракатау насам. Въздушният трафик е сериозно засегнат, тъй като облакът от отломки застрашава както пътническите, така и товарните самолети. За по-подробен анализ на наземната ситуация включваме Киврин Алтюсер в Дакар. Киврин?
На екрана се появи мургава жена в хиджаб с пясъчен цвят. Тя облиза устни, кимна и заговори.
— Ударната вълна връхлетя Дакар преди по-малко от час и властите още оценяват щетите. Моето мнение е, че градът е опустошен. Имаме информация, че много от местните постройки не са оцелели при първоначалния удар. Електрозахранването също е прекъснато. Болниците и центровете за неотложна помощ не могат да насмогнат. Кулите Ел-хашаб се евакуират в същия този момент и има опасения, че северната кула може да е станала нестабилна. Небето… небето тук…
Еймъс се опита да се облегне в стола си, въздъхна и стана. Чакалнята бе празна с изключение на него и една старица в далечния ъгъл, която все кашляше в сгъвката на лакътя си. Мястото не би могло да се нарече голямо. Прозорците гледаха към скучни двеста метра от Северна Каролина, гола земя от входа на сградата до портата на периметъра. Две редици моновлакнеста мрежа преграждаха пътя до бетонна стена, висока два етажа. На всеки ъгъл имаше снайперистки гнезда, а автоматичните оръжия стояха по-неподвижно от дървета. Сградата бе ниска — само един етаж, подаващ се над земята, с административни офиси и голям служебен вход. Повечето от ставащото тук се случваше под земята. Бе тъкмо такова място, каквото Еймъс изобщо не бе очаквал да бъде.
Хубавото беше, че като свърши, щеше да може да си тръгне.
— Други новини: сигналът за помощ от конвоя на марсианския премиер-министър, изглежда, е бил истински. Група неидентифицирани кораби…
Зад него администраторската врата се отвори. Мъжът вътре изглеждаше като сто кила изваяни мускули и освен това ужасно отегчен.
— Кларк!
— Тук! — обади се кашлящата старица и стана. — Аз съм Кларк!
— Насам, госпожо.
Еймъс се почеса по врата и продължи да зяпа двора на затвора. Новинарският канал продължаваше да предава развълнувано за разни случващи се гадости. Еймъс щеше да му обърне повече внимание, ако дълбоко в ума си не пресмяташе как би опитал да се измъкне оттук, ако го тикнат вътре, и къде би умрял при опита си. Все пак от това, което успя да дочуе, изглеждаше, че денят бе добър за журналистите.
— Бъртън!
Той се приближи бавно. Едрият мъж направи справка с ръчния си терминал.
— Вие ли сте Бъртън?
— Днес съм.
— Насам, господине.
Отведе го в една малка стая с още столове, завинтени към пода, а също и маса. Масата поне беше солидна.
— Е, на посещение ли?
— Аха — потвърди Еймъс. — Търся Клариса Мао.
Едрият го изгледа изпод вежди.
— Тук нямаме имена.
Еймъс отвори ръчния си терминал.
— Търся 42-82-4131.
— Благодаря. Ще трябва да предадете всичките си лични вещи, включително всякакви храни и напитки, ръчния си терминал и всички дрехи с повече от седем грама метал. Никакви ципове, ортопедични стелки и така нататък. Докато сте в района на затвора, имате намалени граждански права в съответствие с кодекса на Горман. Копие от кодекса ще ви бъде предоставено при поискване. Желаете ли копие от кодекса?
— Всичко е наред.
— Извинете, господине, трябва да ми отговорите с „да“ или „не“.
— Не.
— Благодаря ви, господине. Докато сте в района на затвора, трябва да изпълнявате нарежданията на всеки надзирател или служител без колебание и без възражения. Това е за ваша собствена безопасност. Ако не се подчините, надзирателите и служителите имат право да използват всякакви средства, които сметнат за необходими, за да осигурят вашата и на другите хора безопасност. Разбирате ли и съгласен ли сте с това?
— Ами да — кимна Еймъс. — Защо не?
Едрият мъж побутна през масата един ръчен терминал и Еймъс натисна палец върху него, докато той снеме отпечатъка му. Един малък индикатор отстрани на формуляра светна в зелено. Мъжът си го взе обратно заедно с терминала и обувките на Еймъс. Пантофите, които му дадоха, бяха от хартия и лепило.
— Добре дошъл в Преизподнята — каза едрият и за първи път се усмихна.
* * *
Асансьорът беше от стомана и титан, с ярки лампи на тавана, които трепкаха прекалено бързо, за да е сигурен, че наистина трепкат. Вътре, изглежда, живееха двама пазачи, които се движеха нагоре-надолу с него. Това му се струваше гадна работа. На десетия подземен етаж го пуснаха да излезе и там го чакаше ескорт: сивокоса жена с широко лице, лека броня и пистолет в кобура, който му бе непознат. Нещо избипка два пъти, когато Еймъс пристъпи в коридора, но никой от пазачите не се опита да застреля никого, затова той реши, че така трябва да бъде.
— Насам, господине — посочи жената.
— Да. Добре — отвърна Еймъс.
Звукът от стъпките им ехтеше от твърдия под и таван. Лампите бяха скрити зад метални решетки, така че хвърляха мрежа от сенки върху всичко. Еймъс откри, че свива юмруци, докато мислеше как точно ще трябва да прасне главата на надзирателката в стената, за да ѝ отнеме оръжието. Това бе само навик, нищо повече, но мястото го изкарваше наяве.
— За първи път ли слизате долу? — попита придружителката му.
— Личи ли си?
— Малко.
Някъде нататък по коридора мъжки глас се извиси в рев. Завладя го познато спокойствие. Веждите на жената се повдигнаха и той ѝ се усмихна. В отговор устните ѝ се извиха нагоре, но зад това се криеше нова преценка.
— Всичко ще е наред — каза тя. — Оттук.
Коридорът бе от груб бетон; покрай него се редяха зелено-сиви врати с еднакви прозорчета от дебело зеленикаво стъкло, от което стаите оттатък изглеждаха сякаш са под вода. В първата килия четирима пазачи в същата броня като придружителката на Еймъс натискаха мъж към земята. Старицата от чакалнята се беше свила в ъгъла със затворени очи. Май се молеше. Затворникът — висок, слаб мъж с дълга коса и брада с цвят на желязо — изрева пак. Ръката му се стрелна, по-бързо, отколкото Еймъс можеше да проследи, сграбчи за глезена единия пазач и дръпна. Онзи падна, но двама от другите бяха извадили нещо като остени за добитък. Единият се стовари върху гърба на мъжа, а другият — в основата на черепа му. С една последна ругатня сивобрадият рухна. Падналият пазач се изправи на крака, от носа му шуртеше кръв, а другите го дразнеха. Старицата се отпусна на колене, шавайки с устни. Пое си дълбок, треперлив дъх, а после зави; гласът ѝ звучеше сякаш идва от километри.
Придружителката на Еймъс пренебрегна това, така че и той направи същото.
— Вашата е там. Никаква размяна на предмети, каквито и да са. Ако в някой момент се почувствате застрашен, вдигнете ръка. Ще ви наблюдаваме.
— Благодаря — каза Еймъс.
Преди да я види, Еймъс не осъзнаваше колко му прилича това място на медицинска клиника за хора на основна. Евтина пластмасова болнична койка, стоманена тоалетна на стената, дори без преграда около нея, очукана медицинска система, стенен екран, предаващ сива празнота, и Клариса с три дълги, виещи се пластмасови тръбички, вкарани във вените. Беше по-слаба, отколкото при връщането им от станция Медина, преди тя да стане станция Медина. Лактите бяха по-широки от ръцете ѝ. Очите ѝ изглеждаха огромни върху слабичкото лице.
— Здрасти, Прасковке — поздрави Еймъс и седна на стола до леглото ѝ. — Изглеждаш като лайно на клечка.
Тя му се усмихна.
— Добре дошъл в лудницата. И какво те води в моя малък държавен апартамент?
От другата страна на прозореца минаха двама пазачи, повлекли сивокосия. Клариса проследи погледа на Еймъс и се усмихна.
— Това е Конечек — каза тя. — Доброволец е.
— Защо мислиш така?
— Може да си тръгне, ако иска — обясни тя и вдигна ръка да му покаже тръбичките. — Тук долу всички сме модифицирани. Ако им разреши да му махнат подобренията, могат да го прехвърлят в Ангола или Нюпорт. Не е свобода, но поне ще има небе.
— Не могат ли да ги махнат, без да го питат?
— Неприкосновеността на тялото е записана в конституцията. Конечек е една лоша, много лоша маймуна, но пак ще спечели делото.
— Ами ти? Твоите… сещаш се. Неща?
Клариса наведе глава. От смеха ѝ тръбичките се разтресоха.
— Ако изключим факта, че всеки път, когато ги използвам, после няколко минути повръщам и скимтя, те си имат и други недостатъци. Ако ги извадят, ще остана жива, но ще е още по-неприятно отсега. Изглежда, има причина тези неща да не са в масова употреба.
— Гадост. Май е много кофти за теб.
— Ами освен всичко друго, то означава, че ще стоя тук, докато… ами, докато вече не съм никъде. Вземам си блокиращите вещества всяка сутрин, обядвам в стола, половин час правя упражнения, а след това мога да седя в килията си или в общо помещение с девет други съкилийници в продължение на три часа. После отначало. Справедливо е. Извърших лоши неща.
— Всички онези работи, дето ги дрънкаше проповедничката за изкупление, връщане в правия път…
— Понякога човек не получава изкупление — каза тя и гласът ѝ показваше ясно, че е мислила по въпроса. Бе едновременно уморен и силен. — Не всяко петно може да се отмие. Понякога правиш нещо толкова лошо, че търпиш последиците до края на живота си и отнасяш съжалението си в гроба. Това ти е щастливият край.
— Хм — изсумтя той. — Всъщност мисля, че знам какво имаш предвид.
— Силно се надявам да не знаеш.
— Съжалявам, че не ти пуснах един куршум в главата, когато имах тази възможност.
— Съжалявам, че не знаех достатъчно, за да те помоля. Впрочем, какво те води насам?
— Бях наблизо, за да се сбогувам с част от миналото си, общо взето. Не вярвам някога пак да дойда насам, та си помислих, че ако искам да ти кажа едно здрасти, сега е моментът.
Очите ѝ се наляха със сълзи и тя го хвана за ръката. Контактът бе странен. Пръстите ѝ бяха прекалено тънки и на пипане наподобяваха восък. Но му се струваше грубо да я отблъсне, затова се помъчи да си спомни как се държат хората в такъв интимен момент. Представи си, че е Наоми, и стисна ръката на Клариса.
— Благодаря ти. Че си спомни за мен — рече тя. — Разкажи ми за другите. Какво прави Холдън?
— Уф, мамка му — изпъшка Еймъс. — Какво са ти казали за станалото на Ил?
— Цензорите не ми позволяват да гледам нищо, свързано с него. Нито с теб. Нито пък каквото и да било, свързано с „Мао-Квиковски“, протомолекулата или пръстените. Можело да ми се отрази пагубно.
Еймъс се намести удобно.
— Добре. Та значи, преди известно време се обаждат на капитана…
В продължение на около четирийсет и пет минути, или може би час, той ѝ изложи всичко, случило се, след като „Росинант“ предаде Клариса Мао на властите. Нямаше голям опит в разказването на истории, затова бе сигурен, че не се справя особено добре. Тя обаче попи думите му, както пясъкът попива водата. От време на време медицинската система избибипкваше, реагирайки на ставащото в кръвния ѝ поток.
Очите ѝ започнаха да се затварят, сякаш ще задреме, но пръстите ѝ не изпуснаха неговите. Дишането ѝ също стана по-дълбоко. Той не бе сигурен дали това се дължи на каквото там правеше медицинският автомат с нея, или на нещо друго. Млъкна и тя като че ли не забеляза. Стори му се неуместно да се изниже, без да каже нищо, но и не искаше да я буди само за да се сбогува. Затова поседя малко, взирайки се в нея, защото нямаше какво друго да гледа.
Странното бе, че тя изглеждаше млада. Нямаше бръчки покрай устата и очите. Бузите ѝ не бяха провиснали. Все едно времето, прекарано в затвора, не се броеше. Сякаш тя никога нямаше да остарее, никога нямаше да умре, а щеше да остане тук навеки, копнеейки за смъртта. Това вероятно бе някакъв страничен ефект от гадостите, с които я тъпчеха. Някои видове отравяне на околната среда действаха по същия начин, не че той бе наясно с подробностите. Тя бе убила много хора, но и той също, по един или друг начин. Струваше му се малко странно, че тя остава, а той ще си тръгне. Тя чувстваше угризения за всичко, които е направила. Може би там бе разликата. Съжалението и наказанието бяха двете страни на кармичната монета. Или пък може би просто вселената действаше съвсем наслуки. Конечек не изглеждаше да има много угризения и въпреки това бе затворен.
Еймъс тъкмо се канеше да освободи ръката си, когато завиха алармите. Очите на Клариса се отвориха рязко и тя седна в леглото, съвсем будна и нащрек, без да е дори леко замаяна. Така че може би все пак не беше спала.
— Какво е това? — ахна тя.
— Тъкмо щях да те питам същото.
Тя поклати глава.
— Досега не съм чувала този сигнал.
Стори му се, че сега е подходящият момент да освободи ръката си. Отиде до вратата, но придружителката му вече влизаше. Бе извадила оръжието си, но без да го насочва наникъде.
— Извинете, господине — каза тя и гласът ѝ бе по-тънък отпреди. Беше уплашена. Или може би развълнувана. — В затвора е обявено извънредно положение и е забранено всякакво влизане или излизане. Опасявам се, че трябва да ви помоля да останете тук за момента.
— За колко дълъг момент говорим? — попита той.
— Не ми е известно, господине. Докато отменят извънредното положение.
— Проблем ли има? — обади се Клариса. — Той в опасност ли е?
Това беше добър ход. Никой надзирател не дава пукната пара дали някой затворник е в опасност, затова тя питаше за цивилния. И въпреки това жената нямаше да каже нищо, освен ако не иска.
Оказа се, че иска.
— Преди около три часа метеорит е паднал близо до Мароко — съобщи тя, повишавайки интонацията в края, като че ли задаваше въпрос.
— Гледах нещо за това — вметна Еймъс.
— Как е преминал? — учуди се Клариса.
— Движел се е много, много бързо — отвърна надзирателката. — Бил е ускорен.
— Божичко — ахна Клариса, като че ли някой я бе фраснал в гърдите.
— Някой е запратил метеорит умишлено? — удиви се Еймъс.
— Метеорити. В множествено число — поясни надзирателката. — Друг е паднал преди петнайсетина минути по средата на Атлантика. Предупреждения за цунами и наводнения се носят от Гренландия до шибаната Бразилия.
— Балтимор? — поинтересува се Еймъс.
— Навсякъде. — Очите на жената бяха влажни и неспокойни. Може би я обземаше паника. Може би скръб. Направи жест с пистолета си, но той изглеждаше безсилен. — Докато не се разбере, оставаме под извънредно положение.
— Какво да се разбере? — попита Еймъс.
Отговори му Клариса.
— Дали е последният. Или ударите ще продължат.
В настъпилата тишина те не бяха надзирател, затворник и цивилен. Бяха само трима души в една стая.
Мигът отмина.
— Ще се върна да ви съобщя веднага, щом постъпи нова информация, господине.
Умът на Еймъс прехвърли всички сценарии, които му хрумнаха, и не видя много варианти.
— Хей, чакайте. Знам, че този екран там не е за развлечение и така нататък, но хваща ли новинарските емисии?
— Затворниците получават достъп до тях само в общите помещения.
— Ясно — кимна Еймъс. — Аз обаче не съм затворник, нали?
Жената сведе поглед, после сви рамене. Извади ръчния си терминал, натрака няколко реда текст и празният сив екран оживя. Един блед мъж с широки меки устни бе по средата на репортажа си.
— … не са били засечени от радарите, получаваме доклади за температурна аномалия, която може да има връзка с нападението.
Надзирателката му кимна и затвори вратата. Той не чу звук от заключване, но бе почти сигурен, че се е заключила. Отпусна се на стола си и вдигна крака върху ръба на болничната койка. Клариса се бе привела напред, сплела костеливите си ръце. Картината превключи на някакъв белокос мъж, който говореше разпалено колко важно е да не си правим прибързани изводи.
— Знаеш ли къде е паднал първият? — попита Клариса. — Помниш ли нещо от новините?
— Не слушах внимателно. Май споменаха нещо за Кракатау. Това място ли е?
Клариса затвори очи. Даже пребледня малко.
— Не точно. Това е вулкан, който се е самоунищожил при изригване много, много отдавна. Пратил пепел на осем километра височина. Ударните вълни обиколили планетата седем пъти.
— Но не е в Северна Африка?
— Не — отвърна тя. — Не мога да повярвам, че наистина са го направили. Хвърлят камъни. Искам да кажа, кой би го сторил? Не можем… не можем да заменим Земята.
— Сега вече може и да можем — отбеляза Еймъс. — Там навън има доста планети, които по-рано ги нямаше.
— Не мога да повярвам, че някой би направил това.
— Да, ама го направиха.
Клариса преглътна.
Тук някъде трябваше да има стълби. Сигурно бяха заключени, така че затворниците да не могат да се доберат до тях, но Еймъс бе сигурен, че трябва да има. Отиде до прозорчето към коридора и долепи глава до него. Не можеше да види нищо по коридора и в двете посоки. Да избие с ритник стъклото също изглеждаше невероятно. Не че смяташе да опитва. Просто размишляваше.
На екрана гъбовиден облак се издигна над безбрежно и пусто море. После, докато някакъв женски глас говореше спокойно за мегатонове и разрушителен капацитет, се появи карта с една яркочервена точка в Северна Африка и друга в океана.
Клариса изсъска.
— Да? — отзова се Еймъс.
— Ако са на равни интервали — отбеляза Клариса, — то, ако има следващ удар, ще е наблизо.
— Добре — сви рамене Еймъс. — Но не можем да направим нищо по въпроса.
Пантите също бяха от другата страна на вратата — естествено, че ще са. Това беше шибан затвор. Той цъкна с език. Може би щяха да отменят извънредното положение и да го пуснат да си върви. Може би. Но ако не станеше… Е, това би било глупав начин да умре.
— За какво си мислиш? — попита тя.
— Ами, мисля си, Прасковке, че май останах на тази кална топка с един ден повече, отколкото трябваше.

23.
Холдън

Холдън седеше замаян, вперил очи в екрана. Мащабите на новината караха кабинета на Фред да изглежда нов и непознат: бюрото с фините черни линии от протриване в ъгълчетата; капитанският сейф, вграден в стената като малко прозорче; семплият мокет. Сякаш виждаше за пръв път Фред, приведен напред и опрян на лактите си, с мъка в очите. Преди по-малко от час бяха пристигнали съобщения с червени рамки, за да покажат колко сериозно е всичко. Предишните заглавия — че метеор или може би малка комета е ударила Северна Африка — бяха забравени. Към корабите, превозващи марсианския премиер, се приближаваше неизвестна и явно враждебна флота и ескортиращите го кораби бяха тръгнали да я прехванат. Това бе новината на годината.
А после втори метеорит удари Земята и стана ясно, че това, което първоначално е изглеждало като природна катастрофа, всъщност е атака.
— Свързани са — изрече Холдън. Всяка дума излизаше бавно. Всяка мисъл. Сякаш шокът бе потопил ума му в омекотяващ гел. — Атаката срещу марсианския премиер. Това. Свързани са, нали?
— Не знам. Може би — въздъхна Фред. — Вероятно.
— Ето какво са планирали те. Твоята дисидентска фракция на СВП — каза Холдън. — Кажи ми, че не си знаел. Кажи ми, че не си част от това.
Фред въздъхна пак и се обърна към него. Умората върху лицето му бе безгранична.
— Майната ти.
— Да. Добре. Просто трябваше да попитам. — И миг по-късно възкликна: — Да му се не види!
На екрана снимки на горната част от земната атмосфера показваха удара като рана. Прашният облак се размазваше на запад, докато планетата се въртеше под него. Той щеше да продължи да се разширява, докато покрие цялото северно полукълбо — а може би и повече, — но засега бе само чернота. Умът му продължаваше да не възприема видяното, да го отхвърля. Неговото семейство бе на Земята — майките му и бащите му, и фермата, в която бе израснал. Не се бе връщал твърде дълго, а сега…
Не можа да довърши мисълта.
— Трябва да изпреварим събитията — заговори Фред, колкото на Холдън, толкова и на себе си. — Трябва да…
В единия край на екрана му изскочи искане за връзка и Фред го прие. Едно малко прозорче се изпълни с лицето на Дръмър.
— Сър, имаме проблем — докладва тя. — Един от корабите, които са спрели отвън и чакат да влязат на док, току-що взе на прицел главните двигатели и горния жилищен пръстен.
— Защитата включена ли е?
— Там е проблемът, сър. Виждаме…
Вратата на кабинета се отвори. Тримата, които влязоха, носеха униформи на охраната на станция Тихо. Единият държеше голям сак; другите имаха в ръцете си предмети, които Холдън се помъчи да разпознае. Странни ръчни терминали или нещо като комбинирани инструменти.
Или пистолети.
В дъното на ума му един глас, който звучеше сякаш говори по радиото, каза: „Това е координирана атака из цялата система“, точно когато първата жена стреля. Самият звук приличаше на удар и Фред залитна назад в стола си. Холдън посегна трескаво към собственото си оръжие, ала втората жена вече се бе завъртяла към него. Той се опита да залегне, да се скрие зад бюрото, но двете жени стреляха почти едновременно. Холдън затаи дъх. Нещо го ритна току под ребрата и той не можа да определи дали се е блъснал в ръба на бюрото, или е бил прострелян. Откри бесен огън и мъжът изпусна сака. Главата на първата жена се отметна назад и тя падна на колене. Някой друг също стреляше и му отне известно време, което му се стори като минути, но вероятно бе по-малко от секунда, за да осъзнае, че това е Фред, проснат по гръб зад бюрото и стрелящ между краката си. Холдън нямаше представа откъде Фред е взел пистолета през секундите, изтекли от началото на атаката.
Втората жена завъртя оръжието си към Фред, но Холдън си пое дъх, припомни си как да се цели и я улучи в ребрата. Мъжът избяга през вратата. Холдън го остави и се свлече на пода. По него май нямаше кръв, но той още не бе сигурен дали не е поел някой куршум. Първата жена се надигна с мъка на колене, притиснала окървавена ръка към ухото си. Фред я застреля още веднъж. Тя се строполи. Сякаш насън, Холдън забеляза, че сакът се е отворил. Вътре имаше аварийни скафандри.
Когато Фред извика, гласът му звучеше странно тънък и далечен. Стрелбата почти бе оглушила и двама им.
— Ти си ужасно некадърен телохранител, Холдън, знаеш ли?
— Не съм минал официално обучение — изкрещя Холдън в отговор. Усещаше думите по-мощни в гърлото си, отколкото звучаха в ушите му. Осъзна, че някакъв друг глас вика, но не оттук. От конзолата на бюрото. Дръмър. Той не ѝ отговори и се наведе над Фред. Едната му страна бе покрита с кръв, но Холдън не можеше да види къде е раната.
— Добре ли си? — извика той.
— Тип-топ — изръмжа Фред и се надигна. Трепна, стисна зъби и седна на стола си. На монитора Дръмър пребледня. — Ще трябва да говориш по-високо — каза той. — Тук стана малко шумно. Холдън! Подсигури скапаната врата.
— Врати и ъгли — промърмори Холдън, докато прекрачваше телата. — Винаги врати и ъгли.
Отвън стаята на охраната бе празна. Една лампичка мигаше на стената. Някакъв авариен сигнал. Сега, когато знаеше, че трябва да се ослушва за алармата, я чу. Предупреждение за евакуация. Някой евакуираше пръстена на станцията. Това не можеше да е на хубаво. Холдън се зачуди дали добрите са пуснали алармата, или всичко е част от плана. За отвличане на вниманието, докато се случва нещо още по-лошо. Трудно му беше да си поеме дъх. Постоянно трябваше да проверява, за да се увери, че не е ранен.
Погледна към пистолета в ръката си. „Мисля, че току-що убих някого“, помисли си. И някой запрати скала по Земята. А после се опитаха да убият Фред. Лошо. Всичко бе лошо.
Не забеляза появилия се зад него Фред, докато онзи не го хвана за лакътя и се облегна на него, като същевременно го забута напред.
— Изглеждаш жив, моряче — подхвърли Фред. — Трябва да вървим. Изстреляха торпедо срещу нас, а някой шибаняк е саботирал защитата ми. — Ругаеше повече от обикновено. Стресът от битката събуждаше отдавна дремещия пехотинец в него.
— Стрелят по пръстена? — попита Холдън.
— Да. И по-конкретно към офиса ми. Започвам да си мисля, че не ме харесват.
Двамата заедно се заклатушкаха напред. В широкия коридор хора бързаха към подсилените укрития и евакуационните станции.
Възрастен мъж с бръсната глава и стисната в постоянна гримаса уста видя окървавения Фред. Без да каже и дума, преметна другата му ръка през раменете си.
— Към лазарета ли отиваме, или към евакуационното? — попита Гримасата.
— Нито едно от двете — отвърна Фред. — Лошите се опитват да завземат машинното. Моите хора са били нападнати. Приклещени са, а две вражески торпеда летят насам, за да извадят от строя двигателите. Трябва да помогнем на нашите и да включим пак защитата. Да видим дали можем да отвърнем на огъня.
— Шегуваш ли се? — зяпна го Холдън. — Ти си ранен. Кървиш.
— Знам — каза Фред. — Тук вляво има служебен коридор на сигурността. Можем да минем по него. Да стигнем до строителната сфера. Как се казваш, шефе?
Гримасата погледна към Холдън, питайки го безмълвно на кого говори Фред. Холдън поклати глава, за да покаже, че неговото име Фред вече го знае.
— Електротехник първи клас Гарет Минг, сър. Работя за вас от около десет години, по един или друг начин.
— Съжалявам, че не сме се запознали по-рано — кимна му Фред. — Знаеш ли да използваш оръжие?
— Уча се бързо, сър.
Лицето на Фред бе сиво. Холдън не знаеше дали е от загуба на кръв, или от шока, или е първият симптом на по-дълбоко отчаяние.
— Добре.
* * *
Станция Тихо имаше формата на топка с диаметър половин километър. Строителната сфера бе достатъчно голяма да побере почти всеки кораб, по-малък от боен крайцер. В покой двата пръстена на екватора ѝ създаваха въртелива гравитация за живеещия в тях цял град от най-добрите инженери и техници на Пояса. Големите двигатели в основата на сферата можеха да придвижват станцията навсякъде в системата. А сега и извън нея. Тихо бе надзиравал завъртането на Церера и Палада. Той бе биещото сърце на Пояса и най-голямата му гордост. „Науву“, корабът, който трябваше да отведе хората до звездите, бе прекалено голям да се побере в строителната сфера, но бе построен в космоса близо до огромната станция. Нямаше по-хубаво място за създаване на велики мечти от Тихо. Заедно с тераформирането на Марс и фермите на Ганимед той бе живото свидетелство за човешката амбиция и умения.
Холдън никога не си бе представял, че може да изглежда крехък.
Придвижването от пръстена до строителния купол бе като пътуване в особено неудобен асансьор. Започнаха с пълната гравитация от една трета g на станцията, потеглиха и тогава теглото им започна да чезне. Когато вратите се отвориха пак, бяха в безтегловност. Кръвта, започнала да капе от ръката на Фред, сега бе течен слой, придържан към тялото му от повърхностното напрежение, докато бавно се сгъстяваше в нещо като желе. Гарет бе покрит с него. Холдън също. Той все очакваше Фред да припадне, но старецът не губеше съсредоточеност, нито решителност.
Гледана от дългата, прозрачна тръба на водещия към нея коридор, строителната сфера приличаше на мрежа от изчистена функционалност. Други коридори се извиваха между доковете, стените бяха покрити с ненатрапчиво повтарящ се мотив от панели за достъп, електрически контакти, складови помещения, шкафчета за инструменти и площадки за паркиране на механоботи. Стоманено-керамичните кости на станцията личаха навсякъде, а осветлението бе ярко като слънчева светлина във вакуум. Въздухът в коридора за достъп бе изпълнен със сладкия дъх на въглеродна смазка и електрически разряд. Тримата заедно се издърпваха с главата напред към южната точка на станцията, машинното и грамадните ядрени реактори. Тялото на Холдън не можеше да реши дали пада по дълъг, извит кладенец, или плува по подземна въздушна река.
— Дръмър! — сопна се Фред. — Докладвай.
За момент звукът от ръчния му терминал бе объркан, после се раздаде гласът на жената, ясен, спокоен и отмерен по начин, който издаваше професионалната версия на дива паника.
— Разбрано. Главното машинно е изключено от врага. Той държи и резервното машинно с група от около двайсет души, добре въоръжени. В момента се намираме в патова ситуация.
— Можете ли да се изтеглите?
— Не и безопасно, сър. Те не могат да мръднат, но и ние също.
— Знаем ли…
Нещо шумно се случи в другия край на връзката и секунда по-късно в коридора екна оглушителен звън. Гарет изруга под нос.
— Първото торпедо ни улучи, сър — докладва Дръмър.
— Пръстена ли?
— Не, сър. Соплото на двигателя. Торпедото, насочено към пръстена, ни улучи преди няколко минути, но не избухна.
— Дребни щастия — промърмори Фред. — Знаем ли с какво са въоръжени бунтовниците?
— Малки автоматични оръжия. Няколко гранати.
— Можеш ли да им спреш въздуха?
— Има ръчен изключвател, но още не мога да отделя хора.
— С мен има електротехник първи клас — съобщи Фред. — Кажи ми къде да го заведа.
— Разбрано. Говорим за достъп на сервизна палуба четири. Контролни уреди Делта-фокстрот-уиски-черта-шест-едно-четири-осем.
— Те имаха скафандри — обади се Холдън. — Онези в кабинета ти. Имаха аварийни скафандри. Спирането на въздуха може да не е от значение.
Дръмър отговори от терминала на Фред.
— Ако трябва, ще ги държим на място, докато им свършат бутилките.
— Добре — каза Фред. — Тръгваме.
— Не спирайте за бира, сър — подхвърли Дръмър и фоновото съскане на връзката секна. Фред нададе тихо, доволно сумтене и се оттласна по коридора.
— Няма да стане — заяви Холдън. — Те ще разберат какво правим и ще срежат някоя преградна стена или нещо такова.
— Знаеш ли разликата между код и шифър, Холдън?
— Какво?
— Код и шифър. При шифъра зашифроваш текста така, че никой да не може да разчете думите на съобщението. При кода изричаш открито думите, но сменяш значението им. Всеки, който има умен компютър и много време, може да разбие шифър. Никой не може да разбие код.
Холдън се оттласна през широк кръстопът, на който се събираха три коридора. За миг станцията се просна пред него по всичките си три оси. Фред и Гарет се носеха отзад, но се оттласнаха по-силно и стигнаха до отсрещния край първи. Фред се обърна наляво и им даде знак да го последват.
— Сервизна палуба четири е в другата посока, сър — каза Гарет.
— Но четиримата от засадата са насам — отвърна Фред. Вече почваше да заваля думите. — Шесто ниво, четиринайсета секция, осми док. Щом стигнем дотам, ще се опитам да подмамя лошите да излязат и ще ги ударим във фланг.
Холдън се замисли за момент.
— Подготвил си цяла система за в случай, че това стане. Ами ако Дръмър беше една от тях?
— Тогава имам други системи, уговорени с Оливър, Чу и Ставрос — каза Фред. — Сигурна, открита комуникация с който ми е останал.
— Хитро — отбеляза Холдън.
— Занимавам се с тия работи от известно време.
Засадата се намираше точно където Фред бе посочил, че ще бъде: трима мъже поясни и една жена с масивното земно телосложение, всички в лека броня, въоръжени с пушки и гранати за борба с безредици. Фред подаде на Гарет късоцевна пушка и му нареди да заеме място в тила, където щеше да е хем полезен, хем в безопасност. Един от мъжете предложи да се погрижи за раната на Фред, но той отказа с махване на ръка.
Близо до дъното на станцията извивката на коридорите бе по-остра, хоризонтът — по-близък. Намираха се на по-малко от десет метра от вратите на резервното машинно и извитата стена им даваше прикритие. Като му дойдеше времето, щеше да се наложи да се приближат още повече.
Ръчният терминал на Холдън завибрира в джоба му. В червена рамка новинарският канал съобщаваше, че трети астероид е ударил Земята. Холдън го изключи. Ако сега си позволеше да мисли за ставащото в останалата част на Слънчевата система, нямаше да може да мисли за онова, което предстоеше да се случи в този коридор. Въпреки това гърлото му бе свито и не можеше да овладее съвсем треперенето на ръцете си. Семейството му беше на Земята. Еймъс беше на Земята. А Алекс беше в един малък кораб недалеч от конвоя на марсианския премиер. И Наоми беше… някъде. Фактът, че не знаеше къде, само влошаваше нещата.
— Само да си добре — промърмори той. — Само да си добре.
— Какво? — попита Фред.
— Нищо. Готов съм.
Фред отвори връзка.
— Дръмър. Спирането на въздуха отпада. Ще трябва да вкараме в действие тежката артилерия. Имам отряд командоси, които забърсах от един бар. В момента идват да ви сменят.
— Разбрано — отвърна Дръмър. На Холдън му се стори, че долавя усмивка в гласа ѝ. — Само че нека побързат. Имаме двама свалени. Не съм сигурна, че можем да издържим още дълго.
— Десет минути — каза Фред и вдигна окървавената си лява ръка в поясния идиом за „Заемете позиция“. Отрядът стисна здраво оръжията си. Холдън направи същото. На хората, заврени в резервното машинно, им отне близо пет минути да решат да опитат пробив.
Вратата се отвори и първите петима-шестима врагове се изсипаха от машинното. Бяха облечени като нормални хора: униформи на сигурността, работни комбинезони, обикновени дрехи, каквито Холдън би могъл да види в някой бар или по коридорите. Те бяха просто хора, жители на Тихо. На Пояса. Заеха позиции, които ги прикриваха от задържащия огън на Дръмър, без да забележат отначало втория отряд. По сигнал на Фред шестимата откриха огън, макар Холдън да съзнаваше, че самият той не се опитва много усърдно да улучи някого. Втора вълна се опита да излезе от машинното точно когато първата понечи да се оттегли вътре. Отрядът на Дръмър тръгна напред с бараж от гелови куршуми и усмирителни гранати, които избухваха в облак пяна и почти моментално се втвърдяваха като камък.
За половин минута битката свърши. Петнайсет минути по-късно защитите работеха отново, а атакуващият торпеден катер се носеше с пълна тяга по посока на Троянските астероиди. Мина почти час, преди да стане ясна истинската цена.
След като станцията вече бе в относителна безопасност, Фред позволи да го заведат в лазарета. Леката гравитация на пръстена все пак стигаше, за да покаже колко е отслабнал. Медицинската система му вкара четири игли и се зае да му влива изкуствена кръв, при което цветът започна да се връща на лицето му. Холдън, седнал до леглото, гледаше показанията, без наистина да ги вижда. Хем му се искаше да провери новините от Земята, хем не му се искаше. Колкото по-дълго можеше да го отлага, толкова по-дълго нямаше да му се налага да мисли за това. Когато влезе Дръмър с доклада за щетите, това му дойде почти като облекчение. Още едно отвличане на вниманието.
— Торпедата са пукнали соплото на двигателя — съобщи тя.
— Колко е зле? — попита Фред.
— Да не би да искаш да летиш със закърпено сопло? Достатъчно зле, за да трябва да изработим ново.
— Права си — въздъхна Фред.
— Поне не взривиха пръстена — вметна Холдън. — Ако онова торпедо не беше засякло…
Лицето на Дръмър застина.
— Да, по този въпрос. Грешахме. Врагът е изстрелял снаряд с корпус и двигател на торпедо, но в единия му край са прикрепили спасителен механобот. Вкарали го в кабинета ти, срязали външния корпус и отмъкнали със себе си половината стена.
Фред премигна.
— Ето защо значи са им трябвали скафандри — възкликна Холдън. — А пък аз се чудех. Но ми се струва доста странен начин да се доберат до теб. Да отворят офиса ти като консерва със сардини.
— Не са искали мен — възрази Фред, после млъкна за момент и изпсува.
— Какво? — попита Холдън. — Какво има?
Отговори му Дръмър. В гласа ѝ имаше същото онова професионално спокойствие, което бе използвала при престрелката.
— Врагът е взел стената със сейфа на полковник Джонсън. Няма да е лесно да го отворят, но при достатъчно време и ресурси трябва да предположим, че ще успеят.
— Но те вече са проникнали в командната ви структура, нали? Всякаква деликатна информация, с която биха могли да се сдобият, вероятно вече я имат?
Холдън се досети още преди Фред да го изрече, но искаше да даде на вселената шанс да го опровергае. Да направи така, че най-лошото възможно нещо да не се е случило.
— Взели са пробата — каза Фред и го превърна в реалност. — Който и да е направил това, сега разполага с протомолекулата.

24.
Еймъс

— Плътността няма ли значение? — попита Клариса. Каквато и гадост да вкарваха в кръвния ѝ поток, беше свършила. Тя започваше да изглежда малко по-добре. Той още виждаше вените ѝ под тънката като пергамент кожа, но малко цвят се бе върнал в бузите ѝ.
— Да, обаче всичко е енергията, която си вложил, за да ускориш скалата. Дали ще изхвърлиш от кораб буца волфрам, или шибана пухена възглавница, все трябва да подкараш кораба с каквато там скорост целиш да постигнеш. Цялата тази цена се плаща предварително от енергийна гледна точка.
— Но една възглавница ще изгори, преди да стигне до повърхността.
— Виж, тук си права.
По екрана вървяха отново и отново сблъсъците, комбинираха се кадри от толкова различни източници, колкото бе възможно да се намерят — терминали, охранителни камери, картографски сателити на висока орбита. Линията йонизиран въздух сияеше като диря от електромагнитно оръдие, а в Северна Африка отново и отново разцъфваше гигантска огнена роза. Още една подобна на лъч диря във въздуха и Атлантическият океан се превърна от необятна шир тъмносиня вода в разширяващ се кръг от зловещо зелено, а после изплю бяло и черно към небето. Сякаш журналистите мислеха, че ако всички те продължават да го гледат, станалото ще придобие някакъв смисъл.
Милиони хора бяха загинали и още милиони щяха да загинат през следващите няколко часа от цунамита и наводнения. Милиарди щяха да си отидат през близките седмици и месеци. Земята бе станала различна планета, откакто Еймъс слезе под повърхността. Не бе нещо, което да успее да осмисли, като се взира в него, но той не можеше да отклони поглед. Можеше само да разговаря с Прасковка за банални неща и да чака какво ще стане по-нататък.
Мъжът, който говореше зад кадър, имаше мек европейски акцент и спокойна интонация, което вероятно означаваше, че е погълнал сума ти хапчета. Или може би звукът се обработваше от звукорежисьорите.
— Оръжията са останали незасечени от радарите до навлизането им в земната атмосфера, по-малко от секунда преди сблъсъка.
Картината се смени с апокалиптичен сателитен образ: пет повтарящи се кадъра, които показваха сблъсъка в Атлантика и ударната вълна, разпространяваща се през океана. Мащабите бяха гигантски.
— Виждаш ли — каза Еймъс и посочи с палец към екрана, — ето как се разбира, че са използвали антирадарно покритие върху скалите. Щом са навлезли в атмосферата, то е изгоряло и е спряло да работи, чат ли си? Както и да е, стигнали са от йоносферата до морското равнище за около половин секунда, това прави около двеста километра в секунда. Тук говоря малко наизуст, но такъв взрив, за какъвто говорят, може да се постигне с парче волфрамов карбид със страна около три и половина-четири метра. Това не е голямо.
— Можеш да пресметнеш всичко това наум?
Еймъс сви рамене.
— Вече от доста години работата ми е да си играя с магнитно изолирани ядрени реактори. Математиката е общо взето същата. Човек му хваща цаката.
— Разбирам — кимна тя. После добави: — Мислиш ли, че ще умрем?
— Аха.
— От това ли?
— Може би.
На екрана се повтаряше петсекунден клип, заснет от някаква платноходка. Проблясъкът на идеално правата мълния, странната изкривяваща леща на ударната вълна, която огъна въздуха и светлината, а после образът се разпадна. Всеки, който е бил на този кораб, е умрял, преди да разбере какво вижда. Вероятно най-често срещаните последни думи в този ден щяха да са: „Я, какво странно нещо“. Или пък: „Уф, мамка му“. Еймъс съзнаваше някак далечно, че коремът го боли, все едно е преял малко. Може би беше от страх или шок, или нещо такова. Клариса издаде тих гърлен звук. Еймъс погледна към нея.
— Ех, да можех да видя пак баща си.
— Така ли?
Тя помълча за момент. После каза:
— Ами ако беше успял? Ако бе измислил как да контролира протомолекулата? Тогава всичко щеше да е различно. Това нямаше да се случи.
— Тогава щеше да се случи нещо друго — изтъкна Еймъс. — А ако беше видяла онова нещо отблизо, нямаше да мислиш, че ще е по-хубаво.
— Смяташ ли, че капитан Холдън някога би…
Подът се надигна и блъсна Еймъс в краката. Той инстинктивно се опита да се претърколи, ала атаката бе прекалено обширна. Нямаше начин да я заобиколи. Екранът се пръсна; лампите угаснаха. Нещо шумно изгъргори. Няколко секунди той бе размятван из стаята като зарче в кутия, без да знае какво го удря. Всичко почерня.
Един безкраен миг по-късно се включи кехлибарената аварийна лампа. Леглото на Клариса бе полегнало на една страна, а момичето се бе изтърсило на пода. Около медицинската система се разширяваше локва бистра течност и изпълваше въздуха с остра миризма, като на охладител или алкохол. Дебелият прозорец от армирано стъкло се бе натрошил в рамката си и сега бе непрозрачен като сняг. Мрежа от пукнатини нашарваше стената. От ъгъла забълбука полупаническият смях на Клариса и Еймъс усети как собствената му животинска усмивка разтяга устните му, за да го посрещне. Ехтеше аларма, воят ѝ се извисяваше, запъваше се и пак се издигаше. Той не знаеше дали би трябвало да звучи така, или ударната вълна я е повредила.
— Цяла ли си, Прасковке?
— Не съм сигурна. Ръката доста ме боли. Може да съм счупила нещо.
Еймъс се изправи. Всичко го болеше. Но дългото му познанство с болката му подсказваше, че няма сериозни увреждания, затова той я изтласка от ума си и престана да ѝ обръща внимание. Или земята още трепереше леко, или той.
— Е, ако е така, значи гадна работа.
Вратата към коридора бе затворена, но не изглеждаше както трябва. Сякаш рамката се бе изкривила. Той се зачуди дали някога ще се отвори пак.
— Намираме се на десет етажа под земята — каза Клариса.
— Да.
— Щом при нас беше толкова зле, как ли е горе?
— Не знам — отвърна Еймъс. — Да вървим да видим.
Тя седна. Лявата ѝ ръка вече се бе подула и изглеждаше два пъти по-дебела от дясната, значи в нея имаше нещо счупено. В затворническия си халат момичето приличаше на призрак. На мъртвец, който още не е спрял да се движи. Което, реши той, може и да бе вярно описание.
— Има обявено извънредно положение — отбеляза тя. — Не можем да ходим никъде.
— Ами, работата е там, че за да има извънредно положение, това трябва да е затвор. А за да е затвор, там горе трябва да има, ами, сещаш се, цивилизация. Според мен това място току-що се превърна в голяма дупка в земята с куп опасни хора вътре. Трябва да се махаме.
Той ритна вратата. Беше все едно да блъска с гол юмрук по корабна преграда. Премести се и опита със строшения прозорец. Резултатът бе само малко по-добър. Еймъс пробва още три пъти, преди да го прекъсне един глас отвън.
— Спрете веднага! В извънредно положение сме!
— Някой не знае, че това вече не е затвор — обади се Клариса. Звучеше малко като пияна. Може би освен счупената ръка имаше и сътресение на мозъка.
— Тук сме! — извика Еймъс. — Хей! Заклещени сме тук вътре!
— Намираме се в извънредно положение, господине. Трябва да останете на мястото си, докато…
— Стената е пукната — изрева Еймъс. — Ще се срути. — Може и да беше вярно.
Настъпи дълъг момент на тишина, а после вратата изщрака. Отвори се със стържене на няколко сантиметра и заседна. Жената от ескорта надзърна вътре. Смътно аварийно осветление някъде надолу по коридора я превръщаше в сив силует. Въпреки това Еймъс видя страха по лицето ѝ. Зад нея имаше и други хора, но той не можеше да ги различи.
— Съжалявам, господине — повтори тя, — но в този затвор е обявено…
Еймъс опря рамо във вратата, без да натиска навън, но и без да позволи да се затвори пак.
— Извънредно положение. Разбрах — каза той. — Вижте обаче каква е работата. Трябва да се евакуираме.
— Не може, господине, това е…
— Не само ние — продължи Еймъс. — Вие също. Вие също трябва да се махнете оттук. Освен ако не държите специално да умрете на поста си, което би ме разочаровало.
Надзирателката облиза устни. Погледът ѝ се стрелна вдясно. Той се помъчи да измисли какво би я убедило докрай, но най-доброто, което му дойде наум, бе да я фрасне в ченето и да се надява, че ще си пробие път, преди някой да го застреля. Вече изнасяше пестника си назад, когато Клариса сложи ръка на рамото му.
— Имате близки горе, нали? — попита тя. — Приятели? Семейство?
Очите на надзирателката се разфокусираха, виждайки нещо друго. Някого друг. Може би някого, който е мъртъв, но още не е изстинал.
— Не мога… Не мога да мисля за това в момента.
— Затворническите разпоредби гласят, че вие носите отговорност за сигурността и здравето на затворниците под ваша опека — изтъкна Клариса. — Няма да си имате неприятности, ако започнете евакуация. Ще станете герой.
Надзирателката дишаше тежко, все едно бе заета с усилен физически труд. Еймъс бе виждал хората да правят така, когато са разстроени от нещо, но не го разбират истински. Клариса го избута внимателно встрани и се приведе към надзирателката.
— Не можете да участвате в спасителна операция там горе, ако сте погребана жива тук долу — каза тихо момичето. Сякаш се извиняваше за нещо. — Може да има вторични трусове. Стените може да рухнат. Няма позор в една евакуация.
Надзирателката преглътна.
Клариса се приведе още по-напред, почти шепнеше.
— Тук вътре има цивилен.
Надзирателката промърмори под нос нещо, което Еймъс не разбра съвсем, после се обърна да заговори през рамо.
— Помогни ми да отворя тази проклета врата, Съливан. Сградата е пострадала, а тук има един проклет цивилен, когото трябва да отведем на сигурно място. Морис, ако копелето опита нещо, свали го. Разбираш ли, скапаняко? Едно грешно движение и ще ти видим сметката.
Някой в коридора се засмя и смехът прозвуча като заплаха. Еймъс и Клариса отстъпиха от вратата. Две нови ръце я хванаха и я задърпаха.
— Пази цивилния в безопасност? Това ли успя да я убеди? — попита Еймъс.
Клариса сви рамене.
— Това бе извинението, от което се нуждаеше. Макар че ти наистина си безценно цветенце.
— И още как. Само дето не съм свикнал някой да го оценява.
Вратата се отвори със стържене до половината, преди да заседне здраво. Вероятно окончателно. В коридора щетите личаха ясно. Една пукнатина минаваше през средата му, три-четири сантиметра по-ниска от едната страна, отколкото от другата. Въздухът бе по-задушен, отколкото на влизане; Еймъс почувства инстинктивен подтик да провери въздушните рециклатори. Може би това дори не беше грешно. Да си на трийсет и кусур метра под земята много приличаше на това да си във вакуум. Ако нещата бяха достатъчно повредени, въздухът щеше да е проблем.
Другият затворник — Конечек — бе коленичил на пода и втори надзирател — Морис — стоеше на три крачки зад него, насочил оръжие към гърба му. Ако това бе пистолет, дизайнът му изглеждаше непознат за Еймъс. Цялата лява страна на лицето на затворника бе подута, все едно е загубил боксов мач с много бавен рефер. Бяха само надзирателката, другите двама пазачи, Прасковка и този тип.
Конечек вдигна поглед иззад кичурите дълга желязносива коса и кимна едва-едва, само на милиметър. Еймъс почувства да го залива нещо като успокоение — отпуснатост в раменете, топлина в корема. Тази работа щеше да загрубее преди края, но подобни мащаби на насилието му бяха понятни.
— Нов план — заяви надзирателката. — Ще евакуираме тези затворници и цивилния на повърхността.
Пазачът, който бе помогнал да отворят вратата — Сулиман? Съливан? Нещо такова, — беше дебеловрат мъж, як като бик, с една-единствена черна вежда, минаваща по челото му. Морис, мъжът с пистолета, бе по-слаб, по-стар, с развалени зъби и му липсваше последната фаланга на лявото кутре.
— Сигурна ли си, че не искаш да отведем затворниците в някоя килия и да си тръгнем? — попита Морис. — Ще се чувствам далеч по-добре да се измъквам оттук без тези шибани психопати зад гърба си.
— Прасковка идва с мен — заяви Еймъс с небрежно свиване на рамене. — Само да ви кажа.
— Може да ви трябва помощ за разчистването на отломките — обади се Конечек. Той бе човекът, който се смееше одеве. Думите му, колкото и невинни да бяха, съдържаха немалко заплаха, но другите сякаш не я доловиха. Еймъс се почуди защо ли.
— Асансьорите са извън строя, така че ще използваме стълбите — каза надзирателката. — По тях ще можем да излезем навън. Като стигнем горе, ще обезопасим затворниците.
— Ами радиацията? — попита широкоплещестият пазач, Еймъс бе почти сигурен, че името му е Съливан.
— Това е при ядрени взривове, тъпако — изръмжа Конечек.
— Рона? Не трябва ли да попиташ капитана, преди да направим това? — подхвърли Морис. Очите му не се откъсваха от гърба на Конечек. Компетентен е, помисли си Еймъс и скъта тази информация за по-късно.
— Капитанът не отговаря — отвърна надзирателката, Рона. Гласът ѝ бе напрегнат, но прекалено добре овладян, за да пусне паниката навън. Тъй като другите двама млъкнаха, Еймъс предположи, че не са знаели. — Да вървим към стълбите. Морис, ти си пръв, после затворниците, после аз и Съли. Вие ще трябва да вървите отзад, господине.
— Ще вървя с тях — каза Еймъс.
— Не смееш да ми довериш приятелката си? — изръмжа Конечек.
Еймъс се ухили.
— Не.
— Да вървим — подкани Рона. — Преди да е дошъл някой шибан вторичен трус.
Страхът бе интересно нещо. Еймъс го виждаше у всички пазачи, без да може да посочи в какво се състои. Може би в това как Морис все се озърташе през рамо. Или в това как Рона и Съливан вървяха в крачка зад тях, сякаш по този начин се опитваха да постигнат някакво съгласие. Прасковка изглеждаше съсредоточена и безстрастна, но тя по принцип си беше такава. Конечек, отляво на Еймъс, виреше напред брадата си и се правеше на много печен, което щеше да е смешно, ако нямаше нервна система, преработена за насилие. Такива хора или бяха постоянно уплашени, или толкова прекършени, че не ставаха за нищо. Еймъс се зачуди дали е уплашен. Не знаеше как да познае. Освен това се зачуди дали ще падат още камъни, но не изглеждаше вероятно той да има думата по въпроса.
Около тях затворът бе в руини. Пукнатини минаваха по стените, сякаш подът е бил избутан с няколко сантиметра навън, а после върнат обратно. Отнякъде се чуваше шум на вода, течаща по тръби. Аварийните лампи светеха, но тук-там някои бяха повредени и оставяха петна мрак. Даже асансьорите да работеха, той не би искал да се качи в тях. Едно от нещата, които бе придобил през годините корабен живот, бе чувството как целият съд работи въз основа на няколко локални индикатора. И ако Преизподнята се намираше в открития космос, той щеше да спи в скафандър, просто за да не бъде неприятно изненадан, събуждайки се без въздух.
— Престани да си свирукаш, да ти го начукам — промърмори Конечек.
— Свируках ли си? — изненада се Еймъс.
— Да — отвърна Клариса, гушнала подутата си ръка.
— Хм — изсумтя Еймъс и пак засвирука, този път съзнателно.
— Казах, спри — изръмжа Конечек.
— Аха — съгласи се Еймъс с дружеско кимване. — Каза го.
— Затворниците да мълчат — сопна се Рона зад него. — Цивилният също да си затваря човката, ако обича.
Еймъс огледа Конечек с крайчеца на окото си. Все още бе прекалено рано, за да е сигурен, но имаше шансове около шейсет на четирийсет да се наложи единият от тях да убие другия. Не сега, но преди да свърши всичко. Можеше само да се надява четирийсетте процента да спечелят.
Подът потрепери като от включване на зле настроен маневрен двигател. От лампите се посипа бетонен прах като кехлибарен сняг. Морис промърмори нещо нецензурно.
— Вторичен трус — заяви Рона. — Само вторичен трус.
— Може би — каза Клариса. — А може да е ударната вълна от Африка. Не помня колко бързо пътува подобна сила през мантията.
— Не и шибаната Северна Африка — обади се Конечек. — Няма начин да усетим онова.
— Когато избухна заводът в Галвестън, ударната вълна бе все още измерима при третата си обиколка на планетата — отбеляза Клариса.
— О, значи кучката сега е професор по история?
— Затворниците да мълчат! — извика Рона. Звучеше доста по-развълнувана отпреди. Зад един ъгъл сияеше зелена светлина, иконка на клечесто човече, което се изкачва по стълби. Еймъс се зачуди колко ли още хора стоят заключени на това ниво и чакат да бъдат спасени. Колко ли вече тъпчат нагоре по стълбите на път за навън. Пазачите гледаха да не издават нищо, но той би заложил добри пари, че има сума ти хора, които в същия този момент вземат собствени решения.
Морис спря на вратата за стълбището. Таблото на стената до нея показваше червена иконка на заключен катинар, докато той не прекара отгоре ръчния си терминал и не въведе нещо в отворилия се дисплей. Катинарът се смени със зелен и вратата се отвори. Разбира се, че един затвор ще сложи ключалки на резервните електрически вериги, помисли си Еймъс. Зачуди се какво ли още е заключено.
Свлачище от кал, вода, камъни, бетон и арматура се изсипа в коридора. Морис изквича и отскочи назад, а после падна на земята, стиснал единия си пищял. Дишането му бе накъсано и Еймъс зърна нещо мокро и влажно между пръстите му. Кръв.
— Морис! — извика Рона. — Докладвай!
— Ще имам нужда от шевове.
— Ще отида напред да огледам — каза Еймъс, като остави да се подразбира: „Така че не ме застрелвайте“. Стълбището зад вратата го нямаше. Отломките и пръстта бяха в такова количество, че той дори не можеше да познае дали под тях още има стълби. Не виждаше откъде идва водата, но миришеше на чисто. Което означаваше, че вероятно е питейна. Още един трус предизвика търкулването на няколко камъка и топка бетон с размерите на човешка глава.
Съливан бълваше под нос ругатни, които звучаха не толкова като гняв, колкото като първи признаци на паника. Еймъс поклати глава.
— Никой няма да се измъкне оттук — изтъкна той. — Не и без няколко месеца време и механобот копач. Ще трябва да намерим друг път за нагоре.
— Няма друг път за нагоре — сопна се Рона. — Това е маршрутът за евакуация. Това тук.
— Прасковке?
Гласът на Клариса бе спокоен, но леко завален.
— Трудна работа, Еймъс. Това е затвор за особено опасни престъпници. Не са сложили много лесни изходи.
— Имаш право — съгласи се Еймъс. — Но да речем, че се налага да измислиш нещо умно?
— Пазачите имат аварийни кодове. Ако успеем да проникнем в асансьорната шахта и кабината не я блокира, може би ще успеем да се изкатерим.
— Десет етажа при едно g, и то със счупена ръка? — Той не спомена за възможното сътресение на мозъка, което вероятно нарушаваше чувството ѝ за равновесие.
— Не съм казала, че ще е забавно.
— Всички сервизни стълби са заключени — оповести надзирателката. — Сложили са им врати, за да не може никой да се изкачи без разрешение.
Конечек нададе дълъг, невесел смях и Съливан насочи към него още един от странните си не-съвсем-пистолети.
— Прасковке?
— Не знам. Може би ще успеем да намерим нещо друго.
Еймъс разкърши врат и прешлените му изпукаха като пиратки.
— Това — каза той — ще е най-шибано дългият ден.

25.
Наоми

Час след час историята се разгръщаше и всеки следващ момент влошаваше нещата. Новинарските емисии от Земята и Марс, а после докладите от станция Тихо и Ганимед бяха пълни с вцепенени от шок или плачещи репортери и журналисти. Обстрелът на Земята заемаше по-голямата част от времето: картини от един апокалипсис. Градове по Атлантическото крайбрежие, залети от гигантски вълни, които разбиваха прозорците на четвъртия, че и на петия етаж. Армия от малки торнада, образуващи се зад фронта на ударната вълна. Планетата, която Наоми бе свикнала да вижда пламнала от сиянието на градските светлини, потъмняваше. Полевата болница в Дакар, където пепел и камъни валяха върху редици от мъртъвци. Треперещият говорител на ООН, който потвърждаваше смъртта на генералния секретар. Пустотата между планетите жужеше от разговори и спекулации, доклади и теории, а после противоречащи им доклади и теории. Светлинното забавяне усложняваше нещата и бе почти невъзможно да се подредят събитията. Сякаш всичко ставаше едновременно.
Тя предполагаше, че точно това е искал Марко.
Събитията на други места — неща, които биха били разтърсващи всеки друг ден — изглеждаха като бележки под линия в голямата теза на унищожението, разиграващо се на Земята. Да, имало опит за преврат на станция Тихо, но Земята загиваше. Да, клетка на СВП била поела контрол над портовете на Ганимед, но Земята загиваше. Да, водела се битка между марсианския ескорт и неизвестни кораби в близост до астероидите Унгария, но Земята загиваше. Чувството, че нещо чудовищно е връхлетяло цялото човечество, бе неизбежно.
Отвън, в общата стая, при всеки нов доклад се надигаха ликуващи гласове, радостни възклицания. В отредените ѝ покои Наоми гледаше всичко с растящо вцепенение. А под него — още нещо. След половин смяна тя изключи екрана. Собственото ѝ лице, отразено в празната повърхност, приличаше на още един зашеметен репортер, който търси думи и не успява да ги намери. Тя се надигна от противоускорителната койка и отиде в общата стая. Тя толкова приличаше на камбуза на „Роси“, че мозъкът ѝ все се опитваше да я разпознае, не успяваше и опитваше пак. Напълно непознато място би било по-добре от това зловещо архитектурно подобие.
— Hoy, Кокалче — каза Син, надигайки се сред тълпата. — A que gehst, а?
Тя механично направи поясното свиване на рамене, ала Син не седна обратно. Това не бе въпрос на приятел, който се интересува къде отива тя, а на надзирател, който иска информация от затворник. Тя подбра внимателно изразите си.
— Затова беше всичко, нали? Затова ме искаше той?
— Марко son Марко — отвърна Син и гласът му бе странно мек. — Мислеше, че трябва да те вземем, и те взехме, ясно? Какво значение има защо? Все пак най-безопасното място в системата е тук.
Наоми си пое дълбоко дъх и го изпусна.
— Малко множко ми дойде — призна тя. — Голямо нещо.
— Тъй, тъй — рече Син. Наоми погледна към ръцете си, пръстите ѝ бяха сплетени. „Дръж се като една от тях“, помисли си тя. Какво би сторила, ако отново беше една от тях? Отговорът дойде прекалено естествено. Сякаш наистина бе една от тях. Сякаш винаги е била.
— Корабът има инвентар — изтъкна тя. — Мога да го проверя. Да бъда полезна.
— И аз ще дойда — рече той и я последва.
Тя знаеше накъде да върви, къде ще я откара асансьорът, къде е работилницата. През годините на „Роси“ не бе осъзнавала, че също така свиква с проектната логика на марсианския флот, но така си беше. Щом стигнаха работилницата, тя знаеше къде ще са складирани диагностичните уреди, въпреки че никога не бе стъпвала тук.
Син се поколеба, преди да отвори шкафовете, но само малко. Проверката на инвентара, изпробването на батериите, релетата и складовите мехури бе нещо, което всеки, отраснал в Пояса, правеше през свободното си време. За тях това бе толкова естествено, като да пият вода, и когато тя избра един уред, той направи същото. Вратата към товарния отсек бе запечатана, но се отвори за Син.
Отсекът бе добре запасен. Магнитни палети, залепени за палубите и стените в стройни редици. Тя се зачуди разсеяно откъде ли е дошло всичко това и какви ли обещания са дадени в замяна. Отиде до най-близкия палет, включи в него диагностичния уред и го отвори. Сандъците се разгънаха. Батерии. Тя взе първата, пъхна я в уреда. Индикаторът позеленя. Тя извади батерията, остави я на мястото ѝ и взе следващата.
— Всичко ще е наред — каза Син. — Военен клас са.
— Е, слава богу, че военните никога не оплескват нещата. — Индикаторът позеленя. Тя смени батерията със следващата в ръката си. Син отиде до съседния сандък, отвори го и се зае да прави същото.
Тя възприе това като любезност. Той не я бе последвал като неин приятел, а като надзирател. Също толкова лесно можеше да я тикне обратно в каютата, да заключи вратата и да я държи там, но не го бе сторил. Можеше да стои и да я пази, докато проверява батериите, но не го стори. Преструваше се, че вършат работата заедно, като равни. Дори това да означаваше, че ще пропусне бира и играта „Армагедон“ с приятелите си. Противно на волята си, Наоми почувства искрица благодарност за това.
— Голям ден — подхвърли тя.
— Отдавна го чакаме — отвърна Син.
— Отдавна — съгласи се автоматично тя.
— Сигурно е странно да го видиш пак.
Тя извади нова батерия, провери я, прибра я обратно, взе следващата. Син прочисти гърло.
— Mé falta — промърмори той. — Не трябваше да го казвам.
— Не, няма нищо — отвърна Наоми. — Да, странно е да го видя пак. Положих доста усилия да се измъкна от него последния път. Не очаквах някога да се върна.
— Лоши времена.
— Онези или тези?
Син нададе кашлящ смях и погледна към нея с въпрос в очите.
— Тези? Esá обетованата земя. Поясът се надига. Знаеш как беше преди. Помниш как карахме на рядък въздух, защото не можехме да си купим достатъчно кислород. Как костите ни се чупеха, защото медикаментите се облагаха с твърде много такси.
— Да — каза тя, но Син се беше увлякъл и нямаше намерение да млъква. Той остави диагностичния уред и се взря в нея. Съчувствието му се бе изпарило и в очите му пламтеше ярост. Не към нея. Към нещо по-голямо.
— Трима мои братовчеди умряха, защото земните корпорации не щяха да продават хубави лекарства против рак на поясни. Даваха ни разни гадости, останали от фермите на Ганимед. Само че отглежданите в резервоари мръвки не са хора, нали? Лекарствата не действат по същия начин, ама на кого му пука? На Тио Бенет му отнеха кораба, защото закъсня с разрешителното. Даже не беше в pinché земен док, обаче не плати, затова го взеха на абордаж, оставиха го на Церера и продадоха кораба му. И за какво? Да не би да ни пазят от пирати? Да не би да ни пазят от треторазредни производители, които ни пробутват стари скафандри за нови? Дреме ли им дали стрелят по нас? Дали ни убиват?
— Знам, че не им дреме.
— Не им дремеше, Кокалче. Досега. Защото миналото вече е минало. От днес — натърти Син и посочи с палец през рамо. — Ти летиш за тях от доста години и може би не е tu falta. Ония неща по-рано, дето държахме Филипито далеч от теб, може и да сме сбъркали, нали? Обаче започвам да си мисля, че вече толкова дълго делиш койката си с един земен coyo, че си забравила каква си. Почвам да си мисля, че може и да ги харесваш.
„Не — искаше ѝ се да каже. — Никога не съм забравяла.“ Но още докато оформяше думите, не бе сигурна, че са верни. Някога имаше едно момиче с нейното име, на което мястото му беше тук. Което изпитваше същия гняв, който виждаше сега у Син и Филип. Имаше време, когато би могла да приветства всичката тази смърт на Земята. Но Джим беше от Земята. И Еймъс. Алекс беше от Марс, което от поясна гледна точка бе горе-долу същото. А каква бе тя? Галената им поясна? Онази, на която не ѝ е мястото сред тях? Не мислеше така. Значи бе нещо друго.
И все пак, колко добре я познаваха те всъщност? Толкова много неща не им бе казала. Не знаеше какво би се променило, ако го бе направила.
Син се мръщеше срещу нея, очите му бяха сурови, челюстта — стисната. Тя се опита да се оттегли пак зад завесата на косата си, но това не стигаше. Не и тук. Не и сега. Трябваше да каже нещо; трябваше да реагира, иначе щеше да е равносилно на признание, а тя не смяташе да поема повече отговорност за неща, които не е избирала. Опита се да измисли какво би казал Джим, но като си го представи, все едно докосна отворена рана. Почувства вина, че е крила миналото си от него, и скръб, и копнеж от раздялата, и страх, че на Тихо му се е случило нещо лошо. Или му се случваше в същия този момент, докато тя не можеше да направи нищо. Не знаеше какво би сторил Джим и не смееше да си го представи.
„Добре де. Тогава Еймъс. Какво би направил Еймъс?“
Тя си пое дълбоко дъх, изпусна го. Вдигна очи и отметна косата си настрани. Усмихна се.
— Е, Син, това е един възможен поглед върху нещата — изтъкна, натъртвайки на думите. — Нали?
Син премигна. Каквото и да бе очаквал, не беше това. Тя провери последната батерия в палета си, прибра я обратно и го затвори. Син още я гледаше, извил глава леко наляво. Позата го караше да изглежда, сякаш се опасява от нея.
Хубаво.
Тя кимна към отворения палет в краката му.
— Тези ще ги проверяваш ли? — попита. — Или ти е нужна помощ?
* * *
Докато стане време за вечеря, изглеждаше, че атаките са свършили. Медиите, от друга страна, бяха като разбунен кошер. Наоми седеше на маса, която подобно на всичко в кораба, ѝ се струваше твърде позната. От дясната ѝ страна бе Син, а отляво — някаква жена, която не познаваше. Чинията ѝ бе отрупана с пържени гъби с горещ сос, както ги правеше навремето Року. Тя ядеше с една ръка, като другите, и се чудеше дали някой човек, оглеждащ стаята, би я разпознал като тази, която не се вписва сред останалите.
Екранът бе настроен да предава новинарски канал от станция Тихо. Наоми гледаше и се мъчеше да не чувства нищо. Когато се появи Моника Стюарт, изпита пристъп на страх, който не можеше да обясни съвсем. Жената започна с увод, който не съобщаваше на Наоми нищо ново, а после се обърна към седналия сковано срещу нея Фред Джонсън. Той изглеждаше стар. И уморен. Наоми не го гледаше и почти не слушаше какво си говорят; вместо това се взираше напрегнато в краищата на екрана, да не би случайно Джим да е там. И без това останалите постоянно апострофираха и дюдюкаха. Тя улавяше само откъслеци.
— Мислите ли, че вие сте били главната цел на атаката?
— Така изглежда.
— Шибан лъжец! — извика някой в другия край на камбуза и останалите зареваха одобрително. Включително Син.
Движенията на Фред бяха предпазливи и камерата даваше близък план на лицето му. Значи бе ранен и го криеше. Веднъж бе чула, че птиците на Земята правели всичко възможно да скрият, че са болни. Всяка видима слабост била покана за нападение. Това сравнение караше Фред Джонсън да изглежда уязвим. Може би сега всичко бе уязвимо.
— Нападателите са задържани и се надяваме скоро да получим ясна представа кой стои зад това. — Нещо в тези думи привлече вниманието ѝ. Тъй като познаваше Марко, ѝ се стори странно, че не е направил изявление за пресата. Все пак я беше довел тук, за да се изфука, нали?
Или пък не? От нея се очакваше да докара „Росинант“ и бяха разочаровани, че това не е станало. Дали той всъщност искаше кораба? Или Джим? Тя се запита с ужас какво ли би станало, ако не беше дошла сама.
А после, сякаш в отговор на нейната мисъл, Моника Стюарт приключи интервюто с полковник Фред Джонсън, говорител на СВП и управител на станция Тихо, и се обърна към капитан Джеймс Холдън.
Дъхът ѝ секна.
— Разбирам, че работите като телохранител на полковник Джонсън — каза Моника.
— Да, така е — потвърди Джим с лека гримаса. Явно не се бе справил много добре. — Всъщност не беше необходимо. Оказа се, че хората, внедрени в службата за сигурност, са съвсем малобройни. Той никога не се е намирал в истинска опасност.
Лъжеше. Наоми избута храната си настрани.
— Вярно ли е, че е имало втора цел? Някои хора твърдят, че атаката може да е била прикритие за нещо като кражба.
В очите на Джим проблесна раздразнение. Тя се зачуди дали някой друг го е забелязал. Моника вероятно навлизаше в територия, за която не се бяха разбрали да говорят. Или се бяха разбрали да избягват.
— Това не го докладват на мен — каза Джим. — Доколкото знам, освен известни щети по станцията, превратът беше пълен провал. — Още една лъжа.
— Превключете канала — извика някой. Надигна се хор на съгласие. Някой нарече Джим с обидна дума и Син ѝ хвърли поглед, после извърна очи. Наоми се зае отново с храната си. Горещият сос пареше устните ѝ, но тя нямаше нищо против. Екранът бе превключен на голям новинарски канал от Земята. Репортерът бе млад мъж в черен шлифер. Според надписа се намираше на някакво място, наречено Порто. Сградите зад него представляваха смесица от старо и ново, кална вода се плискаше около тях. На възвишението зад него имаше редици торби. Не, чували за трупове.
— Това беше той, нали?
Тя не знаеше откога Филип стои зад нея. Момичето от лявата ѝ страна му кимна и се изниза. Той зае празното място. Набола рехава четина покриваше челюстта му, черна на фона на златистокафявата кожа. Той се обърна да я погледне и на очите му им трябваше малко време да се спрат на нейните, като че ли е пиян.
— Това беше мъжът, заради когото ни напусна, si по?
Син изпъшка, като че ли са го фраснали. Наоми не знаеше защо. Въпросът бе толкова идиотски, че бе направо смешно.
— Не стана така — каза тя. — Но да. Летя с него.
— Хубав е — отбеляза Филип. Тя се зачуди чии ли думи повтаря. Не звучеше като Марко. — Исках да кажа, за това, че си тук… Исках да кажа…
Но после не продължи, не довърши мисълта си. Тя се зачуди дали не зърва съжаление в очите му, или пък си въобразява, защото ѝ се иска то да е там. Не знаеше какво да каже, как да отговори. Имаше чувството, че съществуват много различни нейни версии — пленничката, сътрудничката, завърналата се майка, заминалата си майка — и всички те говореха с различен глас. Не знаеше коя от тях е истинската Наоми. Ако някоя изобщо беше.
Вероятно всичките бяха.
— Не е каквото аз бих избрала — рече тя, стъпвайки внимателно по думите, сякаш са остри. — Но това важи за много неща, нали?
Филип кимна и сведе очи. За миг тя си помисли, че може би ще се махне, и не знаеше дали ѝ се иска да си тръгне, или да остане.
— Сега дават за мен — оповести Филип. — По новините, виж. Това съм аз.
Репортерът бе по-стар от Филип, с по-широко лице и рамене. За миг тя се опита да намери прилика между тях, а после разбра и ѝ се стори, че е влязла в хладилна камера.
— Това е твое дело — досети се тя.
— Възложи ми го като подарък — каза Филип. — Маскировъчното покритие за скалите. Аз водех отряда, който го взе, аз. Без мен нищо от това нямаше да стане.
Хвалеше се. В ъгълчетата на очите му и стиснатите му устни личеше колко отчаяно му се иска да я впечатли. Да получи одобрението ѝ. Нещо като ярост се размърда в стомаха ѝ. На екрана репортерът изброяваше хуманитарни организации и религиозни групи. Хора, които се опитваха да организират помощ за бежанците. Сякаш на планетата имаше някой, който да не се нуждае от убежище.
— Той направи същото и с мен — сподели тя. Физиономията на Филип зададе въпроса. — Баща ти. Той окървави и моите ръце. Направи ме съучастничка в убиването на хора. Предполагам, мислеше, че така ще стана по-лесна за контролиране.
Не беше правилното нещо, което да каже. Момчето трепна и се сви в себе си като рогче на охлюв, докоснато със сол. Картината се смени. Мъртвите и изчезналите на Земята надхвърляха двеста милиона. В камбуза избухнаха радостни възгласи.
— Затова ли си тръгна? — попита Филип. — Не можеше да понесеш работата?
Тя остана мълчалива един дълъг момент. После потвърди:
— Да.
— Тогава по-добре, че си заминала — заяви Филип. Тя си каза, че не говори искрено. Че го казва просто, за да я нарани. Получаваше му се. Но нещо повече, тя изпита огромна тъга по всички неща, които момченцето ѝ можеше да бъде, а не беше. Какво дете би могла да има в негово лице, ако ѝ се бе открила възможност. Но тя бе оставила рожбата си в ръцете на едно чудовище и заразата се беше разпространила. Семейство от чудовища — баща, майка и дете.
Това улесни нещата.
— Тежеше ми — призна тя. — Всички онези хора, умрели заради нещо, което направих. Опитах се да си тръгна. Казах му, че няма да го издам, ако просто ми позволи да те взема и да си отида. Вместо това той те отмъкна. Твърдеше, че съм се държала смахнато и не можел да рискува да те остави при мен. Че ако някой щял да бъде издаден, това ще съм аз.
— Знам — отвърна Филип. Процеди го. — Той ми каза.
— И щях да съм принудена да го правя пак. И пак. И пак. Да убивам още хора за него. И аз се опитах. Да го преодолея. Да ги оставя да умрат. Той каза ли ти, че направих опит за самоубийство?
— Да — потвърди Филип. Наоми си помисли, че трябва да спре. Не беше нужно да го товари повече. Нейното момченце. Нейното момченце, което току-що бе помогнало да погубят един свят.
Божичко, все още ѝ се искаше да го защити. Колко тъпо бе това? Сега той беше убиец. Трябваше да знае.
— Стана в един въздушен шлюз на станция Церера. Бях го хакнала да се отвори. Трябваше само да изляза. Беше от старомодните. В синьо и сиво. И миришеше на фалшива ябълка. Нещо от рециклатора. Както и да е, аз го направих. Задействах го. Само че от станцията бяха сложили допълнително предпазно устройство, за което не знаех. Та така. — Тя сви рамене. — В онзи момент разбрах.
— Какво?
— Че не мога да те спася. Ти можеше да имаш заминала майка или мъртва майка. Това бяха единствените възможности.
— Някои хора не са родени за войници — каза Филип. Искаше да я нарани, но тя вече бе претръпнала.
— Единственото право, което имаш към някого в живота, е правото да си тръгнеш. Щях да взема и теб, ако можех. Но не можех. Щях да остана, ако можех. Но не можех. Щях да те спася, ако можех.
— Не съм се нуждаел от спасяване.
— Ти току-що уби четвърт милион души — посочи тя. — Някой трябваше да предотврати това.
Филип се изправи вдървено. За момент тя видя как ще изглежда като мъж. И как бе изглеждал като момче. В очите му имаше дълбока болка. Не като нейната. Неговата болка си беше негова и тя можеше само да се надява, че той я усеща. Че поне ще се научи да съжалява.
— Преди да се самоубиеш — каза тя, — ела и ме намери.
Той се отдръпна на сантиметър, като че ли бе изкрещяла.
— Con que ще правя такова глупаво нещо? Soy не съм страхливец.
— Когато дойде този момент, потърси ме — настоя тя. — Нищо не може да върне нещата назад, но ще ти помогна, ако мога.
— Ти си merde за мен, puta — сопна се Филип и се отдалечи бързо. Другите в камбуза ги зяпаха или се преструваха, че не ги зяпат. Наоми поклати глава. Нека гледат. Вече не ѝ пукаше. Дори не я болеше. Сърцето ѝ бе огромно, сухо и празно като пустиня. За първи път, откакто бе приела обаждането на Марко на Тихо, умът ѝ бе бистър.
Почти бе забравила, че Син е там, докато той не заговори.
— Сурови думи за големия му ден.
— Такъв е животът — каза тя. Но си помисли: „Това не е големият му ден“.
В паметта ѝ Марко заговори: „За да бъде чут от потисническата класа, човек трябва да говори като неин член. Не само на същия език, а и със същата дикция“. Ала той още не бе направил своето изявление. С никаква дикция. Тя не знаеше плановете му. Вероятно никой освен Марко не ги знаеше всичките.
Но какъвто и да бе великият му замисъл, той още не бе завършен.

26.
Еймъс

Съливан умря, когато бяха изминали петнайсетина метра нагоре по шахтата.
Планът, ако искаха да го нарекат така, бе да отворят вратата на асансьорната шахта, да се покатерят на горното ниво и да изкъртят вратите там. Всяко ниво можеше да е база за стигане до следващото и докато се доберат до заседналата най-горе кабина, щяха да имат достатъчно голям опит с обстановката, за да се опитат да намерят начин да я заобиколят или да накарат разположените вътре пазачи да ги пуснат. Както и да е, този проблем щяха да го решават, като стигнат дотам.
Отне им около час да отворят първите врати. От една страна, те се заключваха по подразбиране. От друга, бяха значително по-масивни от обикновени асансьорни врати. Накрая се наложи Еймъс, Съливан и Морис да хванат едната врата, а Конечек със своите подобрения — другата, за да ги разтворят достатъчно, че да се промушат между тях. Земята бе потреперила на два пъти, втория път — по-силно от първия; цялата проклета мантия на планетата ехтеше като ударена камбана. Докато свършат, Еймъс взе да ожаднява, но не виждаше смисъл да споменава за това.
Шахтата тънеше в мрак, което той очакваше. Освен това бе мокра, което не очакваше. Отгоре капеха черни капки като мръсен дъжд, размазваха се по стените и ги правеха хлъзгави. Еймъс не можеше да определи дали тече от някой от горните етажи, или сградата на повърхността е отнесена. Пазачите имаха фенерчета, но лъчите разкриваха единствено мръсни стоманени стени и жлеб, по който се движеше кабината. Покрай жлеба се редяха еднакви стоманени панели, които приличаха на шкафчета, сложени едно върху друго и простиращи се до безкрай в мрака.
— Това е аварийната стълба — каза Рона и плъзна кръг бяла светлина по вратите на шкафчетата. — Вратите се прибират встрани и има дръжки.
— Страхотно — промърмори Еймъс и се приведе напред в пустотата. Шахтата продължаваше още около три метра надолу. Черната супа на дъното ѝ можеше да стига и по-надълбоко, но той се надяваше да не разбере. Въздухът миришеше на пепел и боя. Не му се искаше да мисли какво тече в шахтата или откъде идва. Ако ще цялото място да бе затънало в токсични гадости, това не променяше какво трябва да направят.
Разстоянието между етажите беше около половин метър. Той изви шия и успя да види очертанията на асансьорните врати на стената. Нямаше за какво да се уловиш даже с върховете на пръстите си. Стори му се, че може би има нещо горе в края на шахтата — светло петънце, което проблесна за миг и угасна.
— Можем ли да стигнем до следващата врата? — попита Клариса зад него. — Как ти изглежда?
— Изглежда, че ще имаме нужда от нов план — отвърна Еймъс, като се дръпна обратно в коридора.
Конечек се изкиска и Съливан се завъртя към него, вдигайки странния пистолет към главата на затворника.
— Смешно ли ти се струва, скапаняко? Мислиш, че всичко това е ужасно забавно?
Еймъс пренебрегна убийственото напрежение във въздуха и погледна към пистолета. Не приличаше на нищо, което е попадало в ръцете му досега. Дръжката бе от твърда керамика с контактен интерфейс, минаващ по сглобката. Дулото бе късо и квадратно, широко колкото палеца му. Конечек се извисяваше над Съливан, а на подутото му лице бе изписана ярост и непокорство, в което нямаше нищо лошо, стига да спре дотук.
— Ще го използваш ли, дребосъко?
— С какво стреля? — поинтересува се Еймъс. — Кажи ми, че не е с ония неща за борба с безредиците. Тук долу ви дават истински куршуми, нали?
Съливан се обърна към него, все още насочил пистолета към Конечек. Еймъс се усмихна и много бавно и нежно сложи ръка върху тази на пазача и я бутна надолу.
— За какво говориш, по дяволите? — попита Съливан.
— За новия план — каза Еймъс. — Това нещо стреля с истински куршуми, нали? Не с топчета гел или други меки гадости?
— Истински куршуми са — обади се Морис. — Защо?
— Просто си мислех, че от един пистолет става кофти метален перфоратор.
— Накъде биеш? — попита Клариса.
— Мисля си, че имаме три кофти метални перфоратора — отвърна Еймъс. — Може би ще успеем да пробием малко метал.
Пистолетите бяха биометрично свързани с пазачите, за в случай, че някой като Прасковка или Конечек ги докопа, затова Еймъс и Рона се спуснаха в калта долу вместо Еймъс да отиде сам. Черната каша стигна до глезените му, беше студена и хлъзгава. Ръбът на най-долната подобна на шкафче вратичка се намираше под тъмната повърхност. Еймъс почука с кокалчета по метала и се вслуша в звука. Лъчът на фенерчето шареше, изпълвайки шахтата със здрачевина.
— Пусни един куршум тук — посочи Еймъс и мацна една точка кал върху стоманата. — И тук. Да видим дали можеш да ни осигуриш дупки за пръстите.
— Ами ако рикошира?
— Тогава кофти.
Първият куршум остави в стоманата дупка, широка около сантиметър. Вторият — малко по-малка. Еймъс изпробва ръбовете с пръсти. Бяха остри, но не чак като нож. Черният дъжд се бе просмукал в раменете на ризата му и тя залепваше към гърба.
— Ей, дребен — извика той. — Ще слезеш ли тук за минутка?
След кратко мълчание се чу ръмженето на Конечек.
— Как ме нарече?
— Дребен. Ела да хвърлиш едно око на това. Мисля, че имаме успех.
Конечек се приземи с плясък, като опръска Еймъс и Рона с кал. Нямаше лошо. Затворникът демонстративно разкърши мускулите на гърба си, протегна ръце и пъхна първите си два пръста в дупките от куршумите, опря другата си ръка в стената и дръпна. Ако бе нормален човек, нямаше да постигне нищо, но Преизподнята не бе място за нормални хора. Капакът се огъна назад и разкри редица стъпенки от извит метал с грапава повърхност за по-добър захват. Конечек се ухили, а подутото лице и стърчащата брада му придаваха вид на урод от пътуващ цирк. Върховете на пръстите му изглеждаха зачервени и ожулени, но доколкото можеше да прецени Еймъс, нямаше кръв.
— Добре — каза Еймъс. — Планът е гаден, но поне имаме план. Да се махаме оттук.
Стълбата бе тясна и груба и не изглеждаше особено смислено да висят на нея с часове, ако не са принудени да го правят. Съливан и Конечек тръгнаха напред, пазачът пробиваше дупки с пистолета си, а човекът звяр изтръгваше стоманата. Еймъс седеше на бетонния под на коридора, провесил крака в шахтата. Зад него стояха Морис и Рона, с Клариса между тях. Стомахът на Еймъс къркореше. Десет метра нагоре по стълбата се разнесе острият гърмеж на пистолета, после пак.
— Изненадана съм, че не беше по-трудно да намерим изход — обади се Клариса.
— Знаеш ли — каза Еймъс, — от един затвор по принцип не се очаква да те удържи вътре сам по себе си. Ако те забави достатъчно, за да може някой да те застреля, значи си е свършил добре работата.
— Лежал ли си? — попита Рона.
— Не — отвърна Еймъс. — Просто познавам хората.
Разтърсиха ги още два вторични труса, без да съборят никого от стълбата или шахтата да рухне. Час по-късно алармата млъкна и внезапната тишина им се стори по-обезпокоителна от воя ѝ. Сега вече можеха да доловят звуци в далечината. Високи гневни гласове. На два пъти изстрели, които не идваха от асансьорната шахта. Еймъс не знаеше колко хора има в Преизподнята — затворници, пазачи или други. Може би сто. Може би повече. Затворниците бяха в килии, предполагаше той. Заключени. Ако имаше други пазачи, те вземаха собствени решения и никой не предложи да отидат да потърсят някого от тях.
Още два изстрела от шахтата, мърморещи гласове, а после писък. Еймъс бе скочил на крака почти преди тялото на Съливан да прелети покрай него и да тупне в калта на дъното. Рона извика и скочи долу при него, докато Морис насочи фенерчето си нагоре по стълбата. Краката на Конечек представляваха две бледи точки, а лицето му — сенчесто петно над тях.
— Подхлъзна се — обясни Конечек.
— Как ли пък не! — извика в отговор Рона. Пистолетът бе в ръката ѝ и тя вървеше към стълбата. Еймъс скочи долу и ѝ прегради пътя, разперил ръце.
— Хей, хей, хей. Не полудявай. Имаме нужда от този човек.
— Качвам се на четвърто ниво — каза Конечек. Започвам да виждам светлина горе. Чувам вятъра. Почти стигнах.
Съливан лежеше в калта с неестествено подгънат под него крак и отпуснат като парцал. Все още държеше пистолета в ръка. Жълтият индикатор отстрани показваше, че мунициите му са свършили. Съливан бе живял тъкмо колкото да престане да бъде полезен, после Конечек го беше убил.
Гадината не можа да изчака, докато стигнат догоре.
— Подхлъзнал се е — каза Еймъс. — Стават такива работи. Не прави глупости.
Зъбите на Рона тракаха от ярост и страх. Еймъс се усмихна и ѝ кимна, защото му се струваше, че така правят хората, за да вдъхнат увереност някому. Не знаеше дали му се удава.
— Някой ще дойде ли да помогне? — извика Конечек. — Или трябва да правя всичко сам?
— Вземи Морис — предложи Клариса. — Два пистолета. Един за метала и един да го пази. Това беше грешка. Няма да се повтори.
— И да те оставим без охрана? — попита Морис зад нея. — Няма да го бъде. Никой не остава без охрана.
— Аз ще се погрижа да не създава неприятности — заяви Еймъс, но пазачите сякаш не го чуха.
— Всички нагоре — каза Рона. — Всички. И ако някой направи нещо дори малко заплашително, кълна се в Бога, ще ви избия всичките.
— Аз съм цивилен — отбеляза Еймъс.
Рона посочи с брадичка към стълбата.
— Тръгвай.
И така, те се закатериха в мрака, местейки ръка след ръка. Десет метра, може би дванайсет. Първо Морис, след него Клариса, след нея Еймъс, а последна Рона, пъхнала фенерчето си в колана и с пистолет в ръка. Конечек се мъчеше да отвори следващата част от стълбата, дрънчеше, ругаеше и ревеше от усилие. Черната кал продължаваше да капе отгоре и да прави всичко хлъзгаво. Еймъс се зачуди дали пък Съливан наистина не се е подхлъзнал и се изкиска толкова тихичко, че никой не го чу. Конечек в горния край на стълбата се изви на една страна, за да може Морис да мине покрай него. Два изстрела и мъжете отново си смениха местата. Еймъс се зачуди дали стъпенките са проектирани да издържат теглото на двама души едновременно. Но те не се огъваха и поне това бе хубаво. Той прекара доста време в зяпане на глезените на Клариса, защото общо взето нямаше друго за гледане. Те бяха отслабнали и атрофирали, с бледа и сивкава кожа. Забеляза, когато започнаха да треперят. Ако пострадалата ръка ѝ създаваше проблеми, тя не се оплакваше.
— Добре ли си, Прасковке?
— Чудесно — отвърна тя. — Само се уморявам, нищо повече.
— Дръж се, мъничката ми — каза той. — Почти стигнахме.
Над нея шахтата се стесняваше. Нямаше и следа от кабината и двамата пазачи в нея. Само бледосив квадрат и усилващият се вой на вятъра. Веднъж, когато им оставаха още четири-пет метра, Рона под него издаде звук като хленч, но само веднъж. Той не я попита какво ѝ е.
А после Конечек стигна до ръба и се издърпа нагоре, а Морис се катереше след него. Черният дъжд продължаваше да вали и бе застудяло. Клариса вече трепереше и цялото ѝ тяло се поклащаше, сякаш бе прекалено лека и вятърът би могъл да я грабне и отнесе.
— Можеш да се справиш, Прасковке.
— Знам — каза тя. — Знам, че мога.
Тя се издърпа нагоре, а после бе ред на Еймъс. Шахтата на асансьора свършваше гладко отрязана, като че ли Божията десница бе минала и помела всичко отгоре. Сградата над повърхността липсваше, от нея бе останал само натрошен бетон и дървени трески, разпилени из голото поле. Оградата я нямаше. Дърветата по хоризонта бяха обръснати до стърнище. Докъдето му стигаше погледът, имаше само земя и храсти. Небето бе тъмно и прихлупено, гигантски облаци се точеха от единия край на света до другия като обърнати вълни. Брулещият вятър от изток смърдеше на нещо, което Еймъс не можа да определи. Така си бе представял, че изглежда бойното поле след битка. Само че бе още по-зле.
— Хайде — подкани Рона и го побутна по крака. После без предупреждение се разнесе ревът на Конечек и Морис изпищя. Някакъв пистолет гръмна, докато Еймъс се прехвърляше върху ръба и се изправяше на крака. Конечек бе вдигнал Морис във въздуха. Главата на пазача висеше безжизнено и това изясняваше ситуацията. Клариса бе припаднала в нозете на сивокосия затворник.
За част от секундата погледът на Конечек срещна неговия. Еймъс зърна в очите му някакво първично животинско удоволствие. Радостта на ученик, който гори мравки с лупата си. Движейки се с нечовешка бързина, Конечек пусна мъртвия пазач и се втурна напред. Нозете му се забиваха в хлъзгавата кал, докато тичаше. Еймъс се хвърли срещу него, което онзи не очакваше, и заби силен удар под ребрата му. Но после лакътят на Конечек изникна отникъде и го цапардоса по ухото с такава сила, че светът се завъртя. Еймъс залитна и мъжът го докопа за колана и ръката. Усети как Конечек го вдига над главата си. Погледна надолу в шахтата и видя Рона да се взира нагоре към него ококорена и зяпнала. Чернотата бе някъде далеч долу. Еймъс се зачуди дали ще види пак Лидия, като стигне до дъното. Вероятно не, но като за последна мисъл беше хубава.
Изстрелът накара Конечек да залитне и Еймъс се извъртя в омекналата му хватка, падна назад и тупна тежко на земята. Клариса лежеше върху тялото на Морис, обхванала с две ръце юмрука на мъртвия, и се целеше пак. Кръв шуртеше по гърдите на Конечек, но преди той да успее да се хвърли срещу момичето, ръката на Рона се подаде през ръба на шахтата и го сграбчи за глезена. Конечек ритна назад толкова бързо, че очите не можеха да проследят движението, и Рона изквича. Ала Еймъс вече бе скочил отново на крака, с присвити колене, за да държи центъра на тежестта си ниско. Светът още се въртеше. Не можеше да се довери на вътрешното си ухо да му каже коя посока е горе. Но бе прекарал много години в безтегловност. Да пренебрегва замайването бе всекидневие за него.
Той заби в чатала на Конечек един прав ритник, който вероятно го кастрира, и мъжът отстъпи назад, оцъклил очи. Разполагаше може би с около една десета от секундата да изглежда изненадан, докато падаше в Преизподнята. После тази част свърши.
Еймъс седна и разтри раненото си ухо, докато Рона изпълзяваше в суровия полуздрач. Тя плачеше и се въртеше бавно, попивайки разрухата наоколо с неверие и ужас. Ръцете ѝ пърхаха отстрани на тялото, сякаш имитираше пингвин. Страданието ѝ можеше да изглежда смешно, ако не бе толкова искрено. Да загубиш всичко би трябвало да е поне достойно.
— Къде е? — извика тя през воя на вятъра, като че ли някой можеше да ѝ отговори. После възкликна: — О, боже! Есме!
Клариса се бе претърколила по гръб, разперила ръце под мръсния дъжд и отпуснала глава върху мъртвеца, все едно беше възглавница. Очите ѝ бяха затворени, но той виждаше, че гръдният ѝ кош се движи. Еймъс присви очи срещу Рона.
— Есме? Това някоя от вашите ли е?
Тя кимна, без да го поглежда.
— Аха — рече Еймъс. — Виж, ако трябва да отидеш да я потърсиш, аз не възразявам.
— Затворничката… Аз трябва…
— Всичко е наред. Аз ще пазя Прасковка от неприятности. Нали разбираш? Докато се върнеш.
Жената сякаш не осъзна цялата абсурдност на предложението. Тръгна със залитане към един нисък хълм на хоризонта. Нямаше да се върне. Никой нямаше да се върне. Нямаше къде да се връщат.
Сега очите на Клариса бяха отворени. Устните ѝ се разтеглиха в усмивка и тя вдигна мокрите си ръце да ги прекара през косата си. Когато се засмя, в смеха ѝ имаше удоволствие.
— Вятър — промълви тя. — О, боже, никога не съм мислила, че ще усетя пак вятъра. Никога не съм мислила, че ще изляза навън. Толкова е красиво.
Еймъс огледа развалините и сви рамене.
— Предполагам, че зависи много от контекста.
Беше гладен и жаден. И мокър. Нямаха подслон, нито дрехи, а за да стрелят с единствения наличен пистолет, трябваше да мъкнат мъртвеца със себе си. Във всеки случай, докато тялото му изстине.
— Мамка му — промърмори той. — И сега какво?
Клариса протегна едната си тънка ръка и насочи бледия си пръст към небето. Там между облаците и стратосферните отломки си пробиваше път един съвършен блед диск.
— Луната — каза тя. — Да останем на планетата, ще означава да умрем, когато ни свърши храната. И водата.
— Аз също си го мислех.
— Има яхти. Знам къде ги държеше семейството ми. Само че е космодрум за богаташи. Има страшно много охрана. Може би ще ни трябва помощ да проникнем вътре.
— Познавам някои хора — каза Еймъс. — В смисъл, сещаш се. Ако са още живи.
— Значи имаме план — промърмори тя, но не помръдна. Завалянето на думите вече изчезваше, което вероятно означаваше, че няма кръвоизлив в мозъка. Един проблем по-малко. Еймъс се размърда и полегна върху гръдния кош на мъртвеца, темето му докосна леко нейното. Малко почивка изглеждаше хубаво нещо, но скоро трябваше да тръгват. Пътят до Балтимор бе дълъг. Той се зачуди дали не биха могли да намерят кола. Или ако не кола, поне чифт велосипеди. Свирепото туптене в ухото му заглъхваше. Вероятно скоро щеше да може да върви.
В черното небе бледият кръг се скри зад по-плътен облак пепел, за да се появи пак след малко.
— Странно — каза Клариса. — През по-голямата част от човешката история ходенето до Луната е било невъзможно. Мечта отвъд пределите на всяко въображение. После в течение на известно време е било приключение. После — нещо банално. Вчера беше банално. А сега пак е почти невъзможно.
— Да — съгласи си Еймъс. — А бе, да ти кажа…
Усети как тя се размърда и извърта глава, сякаш да го види по-добре.
— Какво?
Той посочи към небето.
— Почти съм сигурен, че това е слънцето. Но ти схващам мисълта.

27.
Алекс

Главата го болеше. Гърбът го болеше. Не си усещаше краката. Всичко това бе много тревожно, докато Алекс не се свести достатъчно, за да осъзнае, че то означава, че не е мъртъв. Медицинската апаратура изписука, нещо хладно се вля в ръката му и той отново загуби съзнание.
Следващия път, когато се събуди, се чувстваше почти човешки. Лазаретът бе огромен. Поне пет пъти по-голям от този на „Росинант“, но по-малък от пълнопрофилната многомодулна болница на „Бегемот“. Нечупливото покритие на стените беше в мекия кафяв цвят на хлебни корички. Той се опита да седне, после размисли.
— А, господин Камал? По-добре ли се чувствате?
Лекарката бе светлокожа жена със слабо лице и очи с цвят на лед. Носеше униформа на Марсианския флот. Той ѝ кимна, по-скоро по социален навик, отколкото защото се чувстваше по-добре.
— Ще се оправя ли? — попита Алекс.
— Зависи — отвърна тя. — Ако продължавате да ядете все едно сте на двайсет, това ще ви се отрази.
Алекс се засмя и болка проряза корема му. Лекарката направи физиономия и сложи ръка на рамото му.
— Претърпяхте малка операция, докато бяхте в безсъзнание. Онази тяга, с която се движехте, влоши значително язвата ви.
— Имам язва?
— Имахте. Сега имате присадка, реконструирана от стволови клетки, но тя още се прихваща. Дайте ѝ няколко дни и ще е много по-добре.
— Да — въздъхна Алекс и отпусна глава на възглавницата. — Напоследък бях малко под стрес. Боби добре ли е?
— Отлично. Разпитаха я. Предполагам, че ще искат да си побъбрят и с вас сега, когато сте отново с нас.
— Ами корабът ми?
— Прибрахме го в хангара. Презареждат го. Ще можете да си го получите, след като се измъкнем.
Това го освести.
— Да се измъкнем?
— От онези господа, които ви използваха като мишена? Нашият ескорт се грижи да не ни следват прекалено охотно. След като подкрепленията пристигнат, предполагам, че ще можете да си вървите.
— Значи идват подкрепления?
— О, да — отвърна лекарката с въздишка. — Шест от най-добрите ни кораби. Вероятно са повече, отколкото се нуждаем, но в нашето положение никой не иска да поема рискове.
— Виж, тук съм напълно съгласен — изтъкна Алекс и затвори очи. Тишината му се струваше странна. Той ги отвори пак. Лекарката продължаваше да стои на същото място и усмивката ѝ си беше същата, но ръцете ѝ бяха здраво стиснати отпред. В очите ѝ имаше сълзи.
— Докато бяхте в безсъзнание, станаха някои неща — каза тя. — Вероятно трябва да узнаете за тях.
* * *
Боби стана и го прегърна силно веднага щом той влезе в стаята за разпити. Носеше пилотски комбинезон също като този, който бяха дали на него. В първия момент не продумаха. Чувството да се намира в обятията ѝ бе странно. Тя бе далеч по-едра от него, а и по-силна. Алекс би предположил, че една такава прегръдка от привлекателна жена ще съдържа еротичен елемент, но усещаше единствено общата им уязвимост.
Той никога не бе ходил на Земята. Не я познаваше. Досега не би казал, че чувства някаква конкретна връзка с нея. Фактът, че грешеше за това, бе като откровение за него. Четвърт милиард мъртви от ударите и цунамитата. И още много щяха да умрат скоро. По новините вече съобщаваха за рухваща инфраструктура, за спадане на температурите в пролетното северно полукълбо до мразовити под гигантските облаци прах, вода и отломки. Големите градове имаха ядрени реактори, но навсякъде, където още разчитаха на разпределена слънчева енергия, вече изчерпваха запасите си. Още милиарди светлини гаснеха. Генералният секретар бе мъртъв, както и неизвестен брой представители в Общото събрание. Военните призоваваха обратно кораби от всички краища на Слънчевата система и правеха кордон около планетата, опасявайки се от нови удари. Неуспешният преврат на Тихо и тъмната флота, на която се бяха натъкнали — всичко това приличаше на бележка под линия към случилото се с дома на човечеството.
А най-лошото бе, че никой не знаеше кой е направил всичко това. Нито пък защо.
Боби го пусна и отстъпи назад. Той видя същата празнота, която чувстваше, отразена в очите ѝ.
— Шибана работа — изръмжа Алекс.
— Да.
Всичко в стаята за разпити излъчваше сигурност, удобство. Светлината бе непряка и не хвърляше сенки. Стените бяха в същото топло кафяво като лазарета. Противоускорителните кресла бяха наредени около малка вградена маса вместо бюро. Беше от онези места, които Алекс свързваше с психиатричните кабинети във филмите. Боби също се огледа, сякаш виждаше мястото в нова светлина сега, когато Алекс бе там. Кимна към малка ниша срещу вратата.
— Искаш ли малко чай? Те имат чай.
— Ами да — съгласи се Алекс. — Разбира се. Ти добре ли си?
— Чудесно. Искам да кажа, малко съм разтърсена, но не ме сложиха в лазарета — отвърна тя. — Какъв искаш? Имат оранжев пеко, улонг, лайка…
— Не знам какво представлява никой от тях.
— Нито пък аз. Ами, добре, получаваш улонг.
Машината изсъска. Тя му подаде един мехур. Бе топъл в ръката му и ухаеше леко на дим и вода. Алекс седна на масата и пробва да отпие, но чаят бе прекалено горещ. Боби седна до него.
— Това беше доста впечатляващ пилотаж — каза тя. — Почти съжалявам, че не можах да го видя.
— Бих те предупредил, ама нали разбираш, във вълнението на момента…
Тя поклати глава.
— Не възразявам. Ако бях напрегната, вероятно щях да отворя някоя стара рана или да получа удар, или нещо такова. Гледах данните за полета. Сериозно ти казвам, въпреки че бях в тази стая, облечена в чисти дрехи, и го гледах на запис, пак имаше няколко секунди, в които не вярвах, че ще се измъкнем.
Възхитата в гласа ѝ му подейства по-сгряващо от чая. Той бе почти сигурен, че се е изчервил, и се надяваше да не му личи.
— Да, бяхме на косъм. Голям късмет, че си спомни за този конвой. На мен нищо не ми идваше наум. Знаем ли кои, по дяволите, са онези кораби?
— Не. По-голямата част от ескорта изостана, за да ни прикрива, и засега изглежда, че това върши работа. Но не получаваме никакви опознавателни сигнали от лошите. Нито искания, нито заплахи, нито нищо.
— Тръпки да те побият. — Чаят вече бе изстинал достатъчно. — Някакъв шанс да ми позволят да пратя съобщение на капитана?
Боби въздъхна и разпери ръце.
— По някое време, да. Отнасят се с нас като с приятели, но може да мине известно време, преди да ни дадат достъп до комуникационния възел. Все още сме в битка, макар и не в центъра ѝ.
— Ти какво им каза?
Боби сбърчи чело.
— Истината, макар че не прозвуча много добре.
— В смисъл?
— Казах им, че сме били там да търсим изчезнали кораби, замаскирани под нови опознавателни сигнали, по напътствия на Джеймс Холдън.
— Хм. Да, вярно звучи малко зловещо, като го изречеш на глас, нали?
— Те искаха да разберат откъде е знаел, че трябва да се търси там, и каква е връзката ми с Холдън. Искам да кажа, общо взето знаеха за теб и повече се интересуваха защо аз те придружавам.
— И какво им отговори?
— Че сме стари приятели, а пък ти си бил във флота. Познаваш корабите. Докато аз съм обикновено сухоземно. Но това ме накара да разкажа и за проблемите с черния пазар, и как си разпитвал заради мен из Хеката, за мъртвия човек и онези, които ме нападнаха.
— Тоест другите мъртви.
— Ами, да. И след това ме гледаха малко подозрително, като им заявих, че не знам нищо.
Алекс се приведе напред. Още усещаше тялото си слабо и треперещо.
— Поне не мислят, че сме част от… сещаш се. Това.
Вратата се отвори тихо, почти извинително. Мъжът, който влезе, бе по-стар, с добре сресана бяла коса. Носеше костюм вместо униформа или комбинезон. Приличаше на особено добродушен адвокат. Последваха го двама пехотинци в пълна броня, които не обърнаха никакво внимание на Алекс и Боби, само заеха позиции от двете страни на вратата. Белокосият засия към Алекс, после към Боби, а после пак към Алекс.
— Господин Камал! — възкликна радушно той. Гласът отговаряше на външността му. — Толкова се радвам да видя, че сте здрав и във форма. Надявах се да разменя няколко думи с вас за настоящите неприятности, може ли?
Алекс хвърли поглед към Боби. Тя сви рамене почти незабележимо. Не познаваше този човек.
— Разбира се — съгласи се Алекс. — Ще ви помогна с каквото мога.
— Добре, добре, добре — почти пропя мъжът и вдигна пръст. — Но първо…
Той седна на масата и лицето му леко се намръщи. Алекс изпита чувството, че ги чака мъмрене от училищния директор.
— Сержант Дрейпър, исках да ви попитам защо земното правителство настоява да говори с вас. Имали ли сте контакт с тях?
Лицето на Боби посивя и пребледня. Ръката ѝ литна към устата.
— О, толкова съжалявам — избъбри тя. — На видео изглеждате съвсем различен. Не ви познах, сър. Алекс, това е премиер-министърът Смит.
Алекс скочи на крака.
— О! Извинете, сър. При всички тези събития на Ил и така нататък не съм следил последните избори.
Един от стражите се закашля по начин, който можеше да е прикрит смях. Мръщенето на премиера Смит премина в нещо малко по-разпознаваемо и смутено. Той направи знак на Алекс да седне обратно.
— Моля, моля. Няма нищо лошо, разбира се. Но на въпроса. Работили ли сте съвместно със земното правителство?
— Не — отвърна Боби. — Водила съм някои разговори и познавам лично един човек. Крисджен Авасарала. Но това е всичко.
Премиерът кимна и свъси вежди.
— Да, разбирам. След кончината на генералния секретар и възцарилия се хаос в Общото събрание Крисджен Авасарала е де факто легитимното земно правителство. И тя предложи да… струва ми се, изразът беше „да ми масажира топките с шпатула“, ако ви се случи нещо.
— Звучи съвсем в неин стил — отбеляза Алекс.
— Да, доста колоритна личност е. Освен това настоява да ѝ позволим да говори с вас. Чудя се какво ли точно ще ѝ кажете?
— Нищо, което не бих казала пред вас, сър — увери го Боби. — Аз не съм шпионка. Госпожа Авасарала повдигна някои въпроси и опасения, които ми изглеждаха основателни и интересни, затова ги проучих от свое име. Ако искате, с радост ще ви опиша всичко, което съм направила и открила.
— Вие сте близка приятелка с Крисджен Авасарала. И летите с човек от екипажа на „Росинант“. Изглежда, имате доста връзки със Земята и Пояса, сержант.
— Да, сър — потвърди Боби, вперила поглед напред и леко надолу. — Затова е добре, че сме на една страна.
Мълчанието се проточи по-дълго, отколкото се нравеше на Алекс. Премиер-министърът сплете пръсти върху коляното си.
— Предполагам, че е така — подметна замислено той. — Е, тогава защо не обсъдим какво точно сте открили и как можем продуктивно да включим нашата обща приятелка Крисджен във всичко това.
* * *
Разпитът трая часове. Бяха го завели в отделна стая и той им разказа всичко, случило се след завръщането им от Ил. После дойде някаква друга жена и той го разказа и на нея. Сетне го върнаха при Боби и почнаха да им задават въпроси, на които те като цяло не можеха да отговорят. Общо взето, бе доста деликатен разпит и въпреки това го остави изцеден.
Тази нощ Алекс имаше собствени покои. Шкафче, противоускорителна койка, екран. Даже му върнаха ръчния терминал. Стаята бе малко по-голяма от каютата му на „Роси“, миниатюрна в сравнение с квартирата му на Тихо и малко по-добра от онази, която имаше, преди да се уволни от флота. Бяха му позволили даже да запише съобщения до Холдън, Еймъс и Наоми, макар че те щяха да бъдат прегледани от корабната система, преди да ги пратят. След това той си обеща да стои настрани от новините.
Бяха минали години, откакто за последно бе мирисал въздуха на кораб на МКРФ. Стипчивият дъх на въздушните рециклатори навяваше спомени. Първото му пътуване, последното. Налегна го растяща меланхолия, която той отначало не разпозна. Тъга. И страх. Всичките му тревоги за екипажа на „Роси“ се върнаха, усилени стократно. Представи си да се озове обратно на кораба без Еймъс. Или без Наоми. Или никога повече да не види кораба си, никога да не чуе гласа на Холдън. Час след като бе решил да спи, той се предаде, запали пак лампите и отвори новинарски канал.
Марс обещаваше да прати храна и припаси. Ганимед, възвърнал си контрола над доковете, пренасочваше част от реколтата си към Земята. Някаква група, наричаща се Акадски фронт, бе поела отговорност за атаките, но бе дискредитирана почти веднага след изявлението си. А на Земята бяха започнали бунтове. Плячкосване. Той изключи новините и се облече.
Отвори връзка към Боби и тя я прие почти моментално. Където и да се намираше, не беше в каютата си. Стените зад нея бяха прекалено далеч, а гласът ѝ ехтеше малко. Косата ѝ бе хваната отзад, бузите ѝ — зачервени, и тя се потеше усилено.
— Здрасти — поздрави тя, като вдигна брадичка да кимне рязко.
— Здрасти. Не можах да заспя. Хрумна ми да проверя какво правиш.
— Тъкмо свърших един спаринг. Лейтенантът ще ме остави да се поупражнявам малко.
— Нали знаят, че наскоро си била простреляна?
— Да не мислиш, че няколко дупки от куршуми те спасяват от тренировката? — изръмжа тя със свирепост, която го накара да се зачуди дали се шегува. — Даже ще ми дадат назаем бойна броня.
— Носила ли си броня след Йо?
— Не. Така че това ще е… Де да знам. Или много яко, или истински кошмар.
Алекс се изкиска, тя се ухили. Усмивката ѝ бе като да излееш вода върху изгорено.
— Право в каютата ли ще ходиш, или ще се отбиеш първо в столовата?
— Предполагам, че мога да хапна нещо. Да се видим там?
В столовата беше спокойно. Вечерята на алфа-смяната бе свършила, а до обяда на бета-смяната имаше още час. Боби седеше сама на една маса до далечната стена, отворила пред себе си ръчния си терминал. Недалеч от нея седяха трима мъже и една жена, които хвърляха погледи към гърба ѝ и си шушукаха нещо. Алекс моментално почувства импулс да я защити, все едно беше пак в университета и някаква друга клика се присмиваше на негов приятел.
Взе си сандвич със сирене и мехур с вода, после отиде и седна срещу нея. В чинията ѝ имаше остатъци от излапано руло „Стефани“ със сос, а от терминала ѝ звучеше познат глас.
— … ще следи каквото ние кажем, да го шибам. Ако някога си искала да обсъждаш менструацията надълго и нашироко, вероятно това е най-добрият ни шанс. Той винаги е бил гнуслив по отношение на жените, а никой не харесва воайорите, дори да са премиер-министри.
— Как е тя? — попита Алекс и кимна към ръчния терминал. Боби изключи записа и се намръщи срещу потъмнелия екран.
— Съкрушена, предполагам. Опустошена. Но никога няма да го покаже. Това е нещото, от което се е страхувала най-много. А сега, след като е станало, не може дори да отклони поглед, защото тя е човекът, който трябва да… го оправи. Само че то не може да бъде оправено, нали?
— Предполагам, че не.
— Карат ни към Луната.
— Досетих се — каза Алекс. Нещо в гласа му привлече вниманието на Боби.
— Не искаш ли?
— Честно? Искам да се прибера у дома. Да се върна на „Роси“ с моя екипаж, а след това вече далеч по-малко ще ми пука къде отиваме. Хубаво би било да е някъде, където не стрелят по нас.
— Определено ще е плюс — съгласи се Боби. — Но представа нямам къде е това място.
— Там навън има много планети. Досегашният ми опит с колониите е, ъъъ, малко противоречив, но разбирам притегателната сила на едно ново начало.
— Няма нови начала — заяви Боби. — Всичко ново носи със себе си старото. Ако някога наистина започнем от нулата, това би означавало да нямаме вече история. Не знам как ще стане подобно нещо.
— Все пак, човек може да мечтае.
— Тук те подкрепям напълно.
На другата маса двама от мъжете станаха и понесоха таблите си към рециклатора. Останалите мъж и жена хвърлиха поглед към Алекс и Боби, а после се престориха, че не са. Алекс отхапа от сандвича си. Мазното сирене и фалшивото масло му напомняха за младостта. Или за това колко време е минало оттогава.
— Някакви новини за шибаняците, които стреляха по нас?
— Още се бият с корабите от ескорта. Отстъпват, но не бягат. Ескортът не търси битка, само гледа да попречи на копелетата да се приближат.
— Ясно.
— На теб също ли ти изглежда странно?
— Малко — призна Алекс. — Струва ми се доста скапана засада, ако всъщност не причакваш никого.
— Заради нас е — изтъкна Боби. — Ти и аз. Ние бяхме на правилното място в правилното време. Принудихме лошите да изиграят картите си твърде рано. Ако не го бяхме сторили, не само генералният секретар щеше да е мъртъв. Честно казано, мисля, че затова се държат толкова добре с нас. Смит знае, че без нас можеше да стане доста по-зле.
— Вероятно си права. Просто…
— Чакаш да падне другата обувка.
— Аха.
— Аз също. Изнервени сме. И защо не? Някой току-що разруши кажи-речи цялата човешка цивилизация за един ден.
Думите подействаха на Алекс като удар. Той остави сандвича си.
— Да, точно това направиха, нали? Вече не знам кои сме. Не мога да си представя към какво води това.
— Нито пък аз. Никой не е наясно. Но ще измислим нещо. И който и да го е направил, ще го намерим. Няма да му позволим да спечели.
— Независимо каква игра играе.
— Независимо от всичко — съгласи се Боби.
В същия този момент умираха милиарди и нямаше никакъв начин да ги спасят. Земята бе опустошена и дори да оцелееше, никога нямаше да стане като преди. Марс бе един призрачен град, тераформиращият проект, залегнал в сърцевината му, се разпадаше. Не се бе наложило извънземните, пратили протомолекулата, да унищожават човечеството. Те просто му бяха дали възможността да се самоунищожи и човешкият вид моментално я бе сграбчил. Алекс преглътна една ядна сълза и Боби се престори, че не я е видяла.
— Да — каза той. — И въпреки това ще се чувствам далеч по-добре, когато подкрепленията пристигнат.
— Амин — промърмори Боби. — И все пак ми се иска да идваха повече от шест кораба. Добре де, седем. Шест и половина.
— Шест и половина ли?
— Корабите са подбрали отнякъде и един търговски влекач. Цивилен съд. Казва се май „Чецемока“.

28.
Холдън

— „Прикритие за някаква кражба“ — повтори пак Холдън. — Какво, по дяволите, значи това?
Фред Джонсън продължи да крачи. Леко извитият коридор с изглед към строителната сфера изглеждаше все едно станция Тихо се фука, че не е унищожена. Хората, с които се разминаваха, кимаха на Фред и Холдън. Някои носеха зелени ленти в знак на солидарност и на немалко от тях се виждаше разцепеният кръг на СВП с още една резка перпендикулярно на първата. На други имаше стилизиран глобус и думите ЕДИН НАРОД, СВП & ЗЕМЯТА. Материалните щети на станцията се ограничаваха предимно до машинното, двигателите в дъното на сферата и кабинета на Фред на пръстена, но Холдън неволно чувстваше, че по-голяма рана е нанесена на историята на Тихо. Неотдавна Тихо — също като Церера — бе един от бисерите на външните планети. Част от големия спор за независимостта на Пояса.
Сега, когато го бяха атакували поясни, той се бе превърнал в нещо друго. Чувството на единство със Земята бе не толкова искрено съчувствие към правителството, било доскоро техен враг, колкото разграничаване от СВП. Станция Тихо за станция Тихо и майната му на всеки, който ѝ се опълчи.
Или може би просто той проектираше чувствата си върху другите, защото до голяма степен се чувстваше именно така.
— Тя е журналистка — напомни Фред. — Нали се сещаш? Те така правят.
— Ние току-що ѝ спасихме живота. Ако не бяхме ние, щяха да я откарат бог знае къде и… Не знам. Да я измъчват или нещо такова.
— Това е вярно — каза Фред. Стигнаха до асансьора и минаха през вратите, които се разтвориха за тях. Рангът на Фред все още си имаше привилегии и сред тях беше първи приоритет за асансьорите. — Но също така я излъгахме. И тя го знае.
Холдън преглътна възражението си, защото то не бе нищо повече от отричане на факт, за който знаеше, че всъщност е верен. Само преди няколко години не би направил подобно нещо. Тогава би казал истината, цялата истина, пък да става каквото ще. Не знаеше кое го смущава повече — че се е променил или че не го е забелязал, преди някой друг да го изтъкне.
Фред погледна към него с уморена усмивка.
— „Ядосвай се на слънцето, че залязва, ако тези неща те ядосват.“ Казал го е един поет на име Джефърс.
— Да, но дали е говорил за журналисти и политици, които се лъжат взаимно?
— Ами, всъщност, да.
Асансьорът потрепери и се устреми надолу. Фред се облегна със стон на задната стена.
— Не се налага да го правим — заяви Холдън.
— Напротив — възрази Фред. — След загуба най-важното е хората да виждат своя водач. И да го виждат да се разхожда на място, където е в тяхната проклета власт. Действа убеждаващо.
— И все пак.
— Това е нещо, което още мога да правя — каза Фред. — И категорично ще го направя.
Старият кабинет на Фред още бе в ремонт. Докато стените и подът му престанат да зеят към вакуума, Дръмър му бе приготвила място близо до препълнения бриг. Беше по-малко, по-неудобно и по-малко внушително. Холдън не можеше да влезе вътре, без да изпита чувството, че Фред се е самопонижил. Или е приел без оплаквания онова, което вселената му е предложила.
Фред се настани зад бюрото и разтърка очите си с длани.
— Истината е, че почти всичко, което правим тук, няма да влезе дори като бележка под линия в учебниците по история.
— Няма как да си сигурен. Просто си обезкуражен — посочи Холдън, но Фред вече вадеше работата си върху монитора на бюрото.
— Снощи получих две съобщения. Е, всъщност повече, но две от тях бяха интересни. Първото е от Земята. Авасарала била на Луната, когато това станало, и подготвя отговор.
— Отговор?
— Дипломатическа конференция. Марсианският премиер вече пътува натам. Тя иска и аз да присъствам. За да „представлявам малко по-малко лайнарското крило на СВП“. Ако човечеството наистина зависи от дипломатическите умения на тази жена… ами, ще бъде интересно.
— Кое е най-лошото, което може да стане? Война?
Фред нададе мрачен кашлящ смях.
— Вече говорих с Дръмър. Тя е готова да поеме управлението на Тихо в мое отсъствие.
— Значи ще отидеш?
— Не знам дали ще отида, но няма да стоя тук. Има още нещо, което исках да видиш.
Фред отвори едно съобщение и даде знак на Холдън да погледне. На екрана се виждаше мъж с бледа кожа и късо подстригана бяла коса. Бръчките на ранно състаряване си съперничеха с белези от акне от отдавна миналата младост. Маркировката в долния ляв ъгъл сочеше, че съобщението е пратено от станция Палада.
— Андерсън Доус — каза Фред. — Чувал ли си го?
— Голям активист на СВП, нали?
— Човекът, който се свърза с мен навремето. Човекът, който ме превърна в лице на Пояса за пред вътрешните планети. Човекът, който спомогна за прехвърлянето на Церера под надзора на СВП. През последните години той преговаря СВП да получи дял от Ганимед, равен на земния и марсианския.
— Ясно — кимна Холдън.
Фред пусна записа и мъжът оживя. Гласът му бе нисък и дрезгав, като че ли са го удряли прекалено много в гърлото.
— Фред. Знам, че моментът трябва да е тежък за теб. Станалото бе голям шок за всички ни. Но това е положението. Историята се състои от изненади, които впоследствие ти изглеждат очевидни. Искам да знаеш, че аз не съм упълномощавал никого за това. Но познавам хората, които са го направили, и говори каквото щеш за методите им, но те са истински патриоти.
— Какви ги дрънка, мамка му? — възмути се Холдън.
— Почакай — спря го Фред.
— Свързвам се с теб сега, за да установя мир вътре в организацията. Знам не по-зле от теб колко много си пожертвал и колко усърдно си работил за СВП през годините. Приносът ти не е забравен. Но в момента сме в нова епоха, която носи със себе си собствена логика. Мисля, че си достатъчно зрял, за да знаеш разликата между справедливостта и нещата, които трябва да станат. Ще те приема обратно в лоното на СВП. Кълна ти се. Но ще ми трябва знак на добра воля. Нещо, което да занеса на новите силни на деня, за да им покажа, че си разумен човек. Че можеш да преговаряш. Ти си взел пленник. Не е от хората, участвали в бунта. Дори те си дават сметка, че да искат такова нещо толкова скоро е прекалено. Но въпреки това той е твой пленник. Казва се Уилям Сакай. Моля те, като жест на добра воля да ми го предадеш на станция Палада, а аз в замяна ще ти гарантирам място на масата, когато…
Фред спря записа и Андерсън Доус застина с полуотворени очи и уста.
— Сигурно се шегуваш — възкликна Холдън.
— Никой не се смее, както виждаш.
Холдън приседна на ръба на бюрото и се втренчи в замръзналия мъж, а в гърдите му бушуваха противоречиви емоции: гняв, изненада, възмущение, веселие, отчаяние.
— Можеш да му кажеш, че вече сме го изхвърлили през въздушния шлюз.
— Преди или след като го изхвърлим през въздушния шлюз?
— И двата варианта ме устройват.
Фред се усмихна и изключи дисплея.
— Казваш го, но не би го направил. Дори и ядосан, ти си прекалено свестен човек. Оказва се, че аз също.
— Наистина ли?
— Омекнах на стари години. Сега всичко ми изглежда някак… крехко. Още сме в извънредно положение, но ще трябва да отворя станцията. Да върна някакво подобие на нормалност. Но не това е важното. Имам покани за две маси за преговори. Вътрешните планети са в отстъпление. Прегрупират силите си. Радикалите в СВП се превръщат в новите лидери.
— Но те са побъркани масови убийци.
— Да — съгласи се Фред. — Но ние не ги знаем кои са. Доус ги знае. Не и аз.
— Я чакай — спря го Холдън. — Задръж малко. Да не се каниш да ми предложиш да предадем Сакай на този Доус, за да можеш да пратиш на Авасарала имената на хората, които стоят зад обстрела на Земята с камъни? Колко пъти смяташ да сменяш страните?
— Аз никога не сменям страните — подчерта Фред. — Страните около мен постоянно се сменят. Аз винаги съм бил човекът, който иска ред. Мир. Дори справедливост. Станалото на станция Андерсън ми отвори очите за неща, които дотогава не виждах. Или предпочитах да не виждам. И сегашните събития…
— Направиха същото.
— Не знам какво са направили. Тъкмо това се опитвам да реша. В СВП винаги е имало радикали. Групата на Волтер. Марко Инарос. Касандра Лек. Но те бяха в покрайнините, където мислехме, че можем да ги контролираме. Да им държим юздите, или ако не винаги, то да използваме ексцесиите им, за да накараме обикновените места като Церера и Тихо да изглеждат като по-малкото зло. Но сега те командват парада. Не знам дали е по-добре да се обявя срещу тях, или да застана на тяхна страна и да се опитам да овладея падането. — Той поклати глава.
— Приятелят ти Доус май вече се е сдушил с тях.
— Той е верен на Пояса. Когато най-добрият вариант бе да се намери начин вътрешните планети да ни уважават като равни, това бе целта му. Докато аз съм верен на… всички. Дълго време това означаваше да говоря от името на хората, чийто глас е най-слаб. После се появи протомолекулата и промени играта, а ако сега съюзяването с радикалите ще ми даде най-голямо влияние… Докато хората ми държат Медина, никой не може да ме пренебрегва. Мога да подкрепя онази страна, присъединяването към която мисля, че ще донесе най-голяма полза в дългосрочен план.
— Това ми звучи като политическо нагаждачество — отсъди Холдън. И миг по-късно добави: — Сър.
— Прав си — съгласи се Фред. — Но това е ситуацията, в което трябва да работя. Ако наема „Росинант“ да ме откара на Луната за срещата с Авасарала, ще приемеш ли работата?
— Ако сме свършили с проверката на всичко, извършено от Сакай, и си вземеш собствен екипаж — разбира се. Или още по-добре, да идем да съберем моя от където са се запилели.
— А ако те наема да откараш мен и пленника на Палада?
— Тогава можеш да вървиш да се шибаш.
Фред се изкиска, стана и провери оръжието на кръста си.
— Винаги ми е приятно да си бъбря с теб, капитане. Вземи си почивен ден днес. Ще се свържа с теб, когато стигна до някакво решение. Каквото и да е то.
— Какво ще правиш сега?
— Ще говоря със Сакай — отвърна Фред. — Ще видя дали мога да изкопча нещо от него. Перспективата да не бъде изхвърлен от някой въздушен шлюз може да го направи по-разговорлив. — Той погледна към Холдън и изражението му стана някаква странна смесица между съжалително и умолително. — Опитвам се да постъпя правилно, капитане. Но понякога не е очевидно кое е правилното.
— Съгласен съм с теб — каза Холдън. — До момента, в който ми кажеш, че това е един от тези случаи.
* * *
Холдън седеше в тайвански ресторант и ядеше фъстъчено къри, което, доколкото помнеше от детството си на Земята, не приличаше на нищо, сервирано на планетна повърхност. В не-кърито плуваше парче не-пиле и Холдън си играеше да го потапя с една китайска пръчица и да го гледа как изплува пак, когато пристигнаха две съобщения. Първото беше от мама Елиса. Семейството засега било добре. Районът бил поставен под надзор, но още нямало заповеди за евакуация. Нито пък, изтъкна тя, повдигайки едната си вежда, имало по-добре подготвено и запасено място от ранчото, където да се евакуират. Пратили резервния реактор да помогне на местната мрежа в Три Форкс и чакали отговор от семейство Джаксън дали имат нужда от нещо. Той я познаваше достатъчно добре, за да долови дълбоката тревога в неизреченото. Докато се сбогуваше, тя обеща да поддържа връзка. Беше малко утешение, но повече от нищо.
Второто съобщение бе от Алекс.
Той и Боби Дрейпър се намирали на кораба на премиер-министъра и пътували към Луната, а корабите от ескорта им пазели гърба. Всички били доста издивели, но според него засега нещата вървели добре. Подкреплението било на път и щяло да пристигне до ден-два. Нямал никаква вест от Наоми, където и да е тя. Нито пък, което бе по-актуално в случая, от Еймъс. Пошегува се, че Еймъс оцелява във всякаква ситуация и това не е първата планета, която му избухва под краката, но в хумора се криеше същият ужас и страх, който чувстваше и Холдън. Когато Алекс свърши, той пусна цялото съобщение отначало още три пъти, само за да чуе познатия глас.
Започна да записва отговор, но ресторантът бе прекалено открито и публично място за нещата, които искаше да каже, затова си обеща да свърши тази работа, като се върне в квартирата си. Изяде толкова от кърито, колкото можеше да понесе, а осветлението в ресторанта бавно преля от жълто в златно, цветовете на фалшив залез на планета, която много от хората тук бяха виждали само на екрана. Той плати сметката и сервитьорът дойде да му предложи разнообразни десерти и питиета. Погледът му се задържа достатъчно дълго, за да подскаже, без да излиза от границите на учтивостта, че Холдън би могъл да си поръча и други неща.
Умът на Холдън прехвърли повечето идеи. Още храна, още пиене, още сън, още секс. Какъвто и да е секс. Усещаше дълбоката океанска бездна от желание в стомаха си. Нещо, което приличаше на глад или жажда, изтощение или похот, но не можеше да бъде утолено. Нямаше думи да го опише, но то го караше бързо да се гневи или отчайва. Зад всичко това се криеше страхът, че екипажът му никога няма да се върне на кораба му, и чувството бе все едно някой го е фраснал в корема.
А после се появи и думата за това. Той изпитваше носталгия и „Росинант“, колкото и чудесен да беше, не бе негов дом, докато Алекс, Еймъс и Наоми не са в него. Зачуди се колко ли ще продължи това чувство, ако те не се върнат. Колко ли дълго ще ги чака, даже след като разбере, че няма да се върнат. Сервитьорът му се усмихваше леко.
— Нищо — каза Холдън. — Благодаря.
Излезе в главния коридор, репетирайки наум какво ще каже на Алекс и как ще го каже. Всичко изречено от него щеше да бъде прегледано от марсианската комуникационна служба и той не искаше да казва нищо, което би могло да се изтълкува погрешно. Проблемът тук беше, че той винаги знаеше какво има предвид и не виждаше чуждите тълкувания, преди някой да ги е направил. Може би трябваше просто да пусне няколко шеги и да изтъкне, че е готов да събере всички отново заедно.
Когато терминалът му избръмча с искане за връзка, той го прие. Умът му бе настроен да очаква Алекс, макар че светлинното забавяне правеше това невъзможно. От екрана му се намръщи Дръмър.
— Господин Холдън, чудех се дали можете да се отбиете в помощния офис на сигурността.
— Предполагам — отвърна Холдън, обзет от внезапна предпазливост. Все още наполовина очакваше да се окаже, че Дръмър играе някаква своя игра. — Има ли нещо, което трябва да узная веднага?
Някъде зад нея се изсипа поток от ругатни, които се усилваха. Дръмър отстъпи встрани и Фред се навря в екрана.
— Ако говорехме за това по мрежата, нямаше да идваш тук.
— Ясно — каза Холдън. — Идвам.
Когато пристигна в офиса, Фред крачеше насам-натам, стиснал ръце зад гърба си. Кимна му отсечено за поздрав. Дръмър, седнала на мястото си, бе пример за онзи строг професионализъм, създаден специално да не дава на шефа повод да ти крещи. Ами, хубаво. Холдън не възразяваше да крещят на него.
— Какво има?
— Медина е в радиомълчание — съобщи Фред. — Трябваше да докладва тази сутрин, но сред цялата тази бъркотия не се разтревожих. Оттогава пропусна още две възможности. И… Дръмър, покажи му.
Шефката на сигурността изкара на екрана схема на Слънчевата система. В този мащаб дори Юпитер и Слънцето изглеждаха просто като светли пиксели. Хиляди точици показваха трафика в системата. Кораби и бази, сателити, сонди и навигационни маяци. Обобщена картина на цялото човечество. Един жест и дума и повечето от този хаос изчезна. Остана да свети само група от около двайсетина зелени точки, с думата НЕОПРЕДЕЛЕН на мястото, където трябваше да е идентификационният код. Нечия статистика, пусната с малка, но значителна корелация.
— Веднага щом станцията замлъкна — каза Дръмър, — видяхме тези. Двайсет и пет нови реактивни следи. Всички те имат сигнатури на двигателите, съответстващи на марсиански военни кораби, и се носят с висока тяга към Пръстена.
— Висока тяга?
— Осем до десет g като начало и увеличават, което ще рече, че напрягат двигателите си до дупка.
Холдън подсвирна. Фред спря да крачи и лицето му бе спокойно по начин, който говореше красноречиво за яростта му.
— На Медина са моите хора. Ако станцията е компрометирана или ако тези нови кораби отиват там да извършат някакво насилие, това ще бъде сериозна пречка пред участието ми в новото ръководство на СВП.
— Тоест да го духат?
— Да.
— Пътят до Медина е дълъг — отбеляза Холдън. — Даже при тази тяга ще им отнеме известно време. Но не мисля, че можем да ги изпреварим.
— И да ги изпреварим, няма какво да направим. Дори да взема всички кораби, с които разполагам, една марсианска фрегата може да превърне станцията в истински ад. Освен това дори „Росинант“ ще им отстъпва значително по огнева мощ.
— Да се чуди човек откъде са намерили марсиански военни кораби — каза Холдън.
— Непременно ще попитам Доус за това, веднага щом му кажа какво мисля за неговата размяна на пленници в знак на добра воля. След колко време „Росинант“ ще е готов за полет?
— Ако пришпорим нещата, можем да потеглим след пет дни.
— Госпожо Дръмър, моля насочете всички свободни екипи за довършване на ремонта и проверката за безопасност на „Росинант“.
— Слушам — изпъна се Дръмър и превключи екрана си на работното разписание на строителния барабан. Фред заби поглед в краката си, после го вдигна пак.
— През следващите няколко дни ще съм зает да слагам в ред Тихо за Дръмър. Бих искал ти да надзираваш работните екипи на „Роси“.
— Не смятах да правя нещо друго.
— Добре — кимна Фред. После промълви, почти с копнеж: — Хубаво би било да видя пак Луната.
Холдън положи усилие да изчака, докато се прибере в квартирата си, но загуби търпение, щом стигна до асансьора. Отвори съобщението на Алекс и нагласи камерата да записва отговора му.
— Здрасти, Алекс. Знаеш ли, забавна история. Изглежда, ще се видим по-скоро, отколкото мислехме…

29.
Наоми

Знаеше, че трябва да го очаква. Като връщане към лош навик се появиха мрачните мисли: в кои проводници тече достатъчно силен ток, за да спре сърце, кои стаи са достатъчно малки да бъдат запечатани и изпразнени от въздух, по какви начини медицинските автомати могат да бъдат подлъгани да приложат свръхдоза. И шлюзовете. Винаги шлюзовете. Идеите не бяха натрапчиви, поне засега. Просто мозъкът ѝ отбелязваше неща, които я интересуваха. Най-лошото щеше да дойде по-късно. Ако му позволеше.
Така че вместо това тя се разсейваше. Не с новинарските емисии, които вървяха непрекъснато навсякъде. Те само я караха да се чувства по-безпомощна. Не с разговори със старите си приятели. Те в най-добрия случай я оставяха с усещането, че лъже. А в най-лошия — че се превръща в по-ранна версия на себе си, за която мрачните мисли бяха по-естествени. Това, което Наоми имаше, бе работата. Всички онези прости задачки, като проверка на инвентара и подмяна на въздушните филтри, винаги под бдителния поглед на някой надзирател. Когато говореше, говореше учтиво и разточително; както би си бъбрил всеки от членовете на екипажа. Това създаваше у другите илюзията, че е една от тях — нещо, което цупенето в койката нямаше да направи. Ако имаше някаква надежда, тя бе да намери начин да използва странния си статут в групата. И в отношенията си с Марко.
Отначало опитваше да се разсейва с мисли за истинския си екипаж. Алекс и Еймъс. Джим. Сега дори най-хубавите ѝ спомени за тях бяха примесени с чувство за вина и болка, така че вместо това тя започна да запълва ума си с технически задачи. В камбуза, докато другите се радваха на картините на разрушението, тя размишляваше за производителността на реактора, като започна с размера на камбуза, а после с предполагаемите изисквания към рециклиращите системи за въздуха и водата, като се ръководеше от приблизителния процент, който „Роси“ отделяше за тях. По време на смяната си за сън, докато се въртеше в противоускорителната койка и постоянната тяга от една трета g я притискаше към гела като ръка върху гърдите ѝ, тя си припомняше електрическата мрежа на „Роси“ и се опитваше да прецени как логиката на нейния кораб би се приложила към този. Мислеше за това като за медитация, защото бе прекалено опасно да признае — дори пред себе си, — че крои планове.
И все пак, дребните неща се сглобяваха в едно. Една кутия за инструменти в работилницата имаше огъната закопчалка, която за няколко минути би могла да бъде разбита. Шестограмите вътре щяха да отворят панела за достъп на стената на асансьора между каютите на екипажа и въздушния шлюз, където се съхраняваше резервният диагностичен комплект на комуникационната система. Ако човек разполагаше с няколко минути, без да го прекъсват, би могъл да излъчи съобщение. Кратко. Ако имаше нещо за казване или някой, на когото да го каже.
Разполагаше с доста такива планове. Път за промъкване между обшивките, за да завладее отбранителните оръдия. Начин да използва краден ръчен терминал, за да направи копия на инженерния софтуер. Как да накара въздушен шлюз да извърши принудителен цикъл, като фалшифицира аварийните кодове от лазарета. Повечето бяха просто фантазии, възможни на теория, но не и нещо, което някога би имала причина да опита. Няколко обаче бяха доста изпипани. Но всички се обезсилваха от един прост, неизбежен факт: първото ниво на всяка защита бе винаги физическо. Дори да намереше начин да поеме контрол над целия кораб с помощта на магнит и парче тиксо, това нямаше да има значение, защото Син или Ааман, или Бастиен щяха да ѝ пуснат един куршум, преди да е успяла да го направи.
Затова тя го наричаше медитация и отблъскваше напиращия мрак. И понякога — като кротуваше, не безпокоеше никого и държеше ума и сетивата си изострени — чуваше нещо, което не би трябвало да чуе.
Карал, пазачът ѝ за тази смяна, говореше с някаква жена на име Сарта, докато Наоми търкаше палубата наблизо. Истината бе, че корабът е прекалено нов, за да се нуждае от основно чистене, но все пак беше някаква работа. Крилатия, който пръв я бе следял на Церера, излезе от каютата си в марсианска военна униформа. Наоми вдигна поглед изпод косата си. Крилатия видя Карал и Сарта да стоят заедно. Ревността, която пробяга за миг по лицето му, си бе все същата, откакто хората са слезли от дърветата.
— Здравейте всички — поздрави Крилатия, провлачвайки изкуствено думите. — Víse mé! Bin Marteño, sa sa? Здрасти, здрасти, здрасти!
Карал се изкиска, а Сарта изглеждаше раздразнена. Крилатия мина по тесния коридор с престорена кривокрака походка. Наоми се отмести да му направи място.
— Нямаш ли какво друго да правиш, освен да си играеш на маскарад? — попита злъчно Сарта.
— Не чакай под вода — отвърна Карал. — Чух, че първо ще вземаме пленници. Лиано прати тайно съобщение до Церера. По тесен лъч. Hamechie за пленниците.
— Аз чух друго — побърза да го опровергае Крилатия и думите му бяха предназначени повече за Сарта, отколкото за Карал. — Чух, че бил само един. Сакай. И дори това… — Той сви рамене.
— Дори това? — повтори Сарта и имитира жеста му. Крилатия почервеня от гняв.
— Всички знаят как е — каза Крилатия. — Понякога казват на мъртвите, че ще живеят. Карал, ти беше там. Андрю и Чучу? Как помощта идвала, а после: съжаляваме, колко тъжно?
— Esa умряха като войници — изтъкна Карал, но смисълът бе стигнал до съзнанието му. Това личеше по ръцете и ъгълчетата на устата му. А после, сякаш осъзнал грешката си, той погледна към Наоми. Тя запази изражението си безстрастно и отегчено, насочила вниманието си към шева на палубата и тънката пластмасова шпатула, с която го човъркаше. Потокът от мисли не стигна до лицето ѝ.
Сакай бе името на новия главен инженер на Тихо и ако ставаше дума за същия човек, значи той бе един от хората на Марко. И го бяха хванали, иначе нямаше да го наричат пленник. Тя духна косата от очите си, премина към нов шев и започна отначало.
— Обратно на работа, а? — подхвърли Карал.
Крилатия изпръхтя презрително, но се върна в каютата си, за да направи каквото му бе наредено. Карал и Сарта продължиха да флиртуват, но мигът бе отминал и скоро останаха пак само Карал и Наоми, търсещи начин да убиват времето.
Докато притискаше пластмасата към шевовете и изстъргваше каквото се е събрало там, а после пак отначало, тя се опита да намести тази нова информация в голямата схема на нещата. Марко се бе надявал тя да доведе „Росинант“ на Церера. Но Сакай знаеше, че корабът се нуждае от ремонт, и сигурно бе предал тази информация на шефа си.
Наоми бе смятала, че Марко иска кораба ѝ заради това коя и каква е тя. И може би наистина причината бе отчасти тази. Или може би всъщност бе искал да получи достъп до кораб, който ще е очакван и приет радушно на станция Тихо. Защо, Наоми не знаеше. При навика на Марко да влага плановете си един в друг, той би могъл да използва „Роси“, а и нея, по десетина различни начини. Нещо повече, възникваше въпросът дали Сакай е в опасност. Дали те се страхуваха, че Фред ще го екзекутира? Може би. Или пък бе нещо друго.
Както и да е, сега тя знаеше повече отпреди и също като огънатата закопчалка на кутията за инструменти, това ѝ даваше възможности, които не бе имала по-рано. Зачуди се какво ли биха сторили на нейно място Джим, Еймъс или Алекс, как биха взели и използвали това късче информация. Всъщност въпросът бе чисто теоретичен, защото тя знаеше какво би сторила Наоми Нагата и то не бе нещо, което някой от тях би направил.
Когато палубата бе чиста, тя пусна шпатулата в рециклатора, стана и се протегна. Коленете и гръбнакът я боляха от гравитацията и ѝ се искаше да не бързаха толкова да стигнат там, където отиваха. Не че имаше значение.
— Ще си взема един душ — каза тя. — Кажи му, че искам да поговорим.
— На кого? — попита Карал.
Наоми повдигна вежда.
— Кажи му, че майката на неговия син иска да поговорят.
* * *
— Изкарал си го на бойното поле? — ахна Наоми. — Дотам ли стигнахме? Деца войници?
Усмивката на Марко изглеждаше почти тъжна.
— Мислиш го за дете?
Машините за упражнения бяха празни, с изключение на неговата. В безтегловност всички от екипажа щяха да прекарват часове в омекотяващия гел или вързани към някой от механоботите. Под тяга повечето от тях получаваха предостатъчно от собствената си тежест. Но Марко бе там, в пълен спортен екип, с ивици плат, омотани около дланите му, и дърпаше надолу широки ленти, които му се съпротивляваха. Мускулите на гърба му шаваха при всяко движение и Наоми бе сигурна, че той съзнава това. През живота си бе познавала много силни мъже. Знаеше разликата между мускули, пораснали от работа и от суетност.
— Според мен се фука, че той е отговорен за падането на онези скали на Земята — каза тя. — Като че ли това е нещо, с което да се гордееш.
— Наистина е повод за гордост. И е повече, отколкото ти или аз можехме да направим на неговата възраст. Филип е умен и е водач. Дай му още двайсет години и може да управлява Слънчевата система. Или нещо още по-голямо.
Наоми се приближи и изключи програмата за упражнения. Широките ленти в ръцете на Марко омекнаха с едва доловимо съскане.
— Не бях свършил — укори я той.
— Кажи ми, че не затова ме доведе тук — настоя тя. — Кажи ми, че не ме отвлече, за да ми покажеш колко добър баща си бил и какво хубаво момче си отгледал. Защото ти го предаде.
Смехът на Марко бе тих, топъл, звънлив. Той се зае да размотава плата от дланите си. Би било толкова лесно да го нарани, докато го прави, затова изпита сигурност, че той има някакво скрито средство да се защити. А ако ли не, то впечатлението, че може да има, бе достатъчна защита. Но Наоми не бе дошла тук да го убива. А да го накара да ѝ каже нещо.
— Така ли мислиш? — попита той.
— Не — отвърна тя. — Мисля, че го направи, за да се изфукаш. Аз те зарязах, а ти си такова момченце, че още не можеш да го понесеш. Затова, когато дойде големият ти миг, трябваше да съм тук, за да го видя.
Това бе вярно, общо взето. Тя наистина виждаше удоволствието му от властта му над нея. Даже странният ѝ половинчат статут в екипажа бе част от това. Да я затвори в клетка би било безмълвно признание, че тя представлява заплаха. А той искаше от нея сама да види, че е безсилна, да изгради сама стените на затвора си. Едно време това би сработило. Тя бе готова да се обзаложи, че той не осъзнава, че онова време е отминало.
А също така бе готова да се обзаложи, че е отминало. Но когато той присви очи срещу нея и поклати глава, тя пак усети как унижението свива гърлото ѝ, познато като стар навик. Така че може би истината бе по-сложна.
— Върнах те на страната на победителите, защото си майка на моя син и винаги ще бъдеш. Всичко друго е просто щастливо съвпадение. Че имаме възможност да намерим някакво чувство на завършек между нас…
— Дрън-дрън. Завършек? Ти загуби. Край. Казваш, че не е завършено, само защото още не си спечелил. Аз си тръгнах. Пожертвах всичко, защото да нямам нищо далеч от теб бе по-хубаво, отколкото да имам всичко и да съм твоя марионетка.
Той вдигна ръце в насмешлив умиротворителен жест. Не действаше. Не още.
— Разбирам, че ти виждаш нещата различно. Не те виня за това. Не всеки има силата да бъде войник. Мислех, че ти я имаш. Мислех, че мога да разчитам на теб. И когато ти рухна под тежестта, да, отведох сина ни на място, където знаех, че ще е в безопасност. Ти ме обвиняваш, че съм го държал далеч от теб. Но ти би направила съвсем същото, ако имаше тази власт.
— Бих — потвърди тя. — Щях да го взема с мен и никога повече нямаше да видиш някого от двама ни.
— Тогава каква е разликата между нас? — Кожата му бе оросена от пот. Той взе една кърпа от стойката и подсуши лицето и ръцете си. С ума си тя съзнаваше, че е красив, както са красиви дъгоцветните крилца на трупна муха. Усети как я наляга отвращение към самата себе си, че е позволила този мъж да бъде за нея каквото беше, и разбираше, че това е част от намеренията му. Мрачните мисли се размърдаха в продълговатия ѝ мозък. Те нямаха значение. Тя бе дошла тук да разгадае една гатанка.
Той остави кърпата.
— Наоми…
— Значи е заради Холдън, нали? Доведе ме тук като… какво? Застраховка срещу него?
— Не ме е страх от земния ти тъпкач — процеди Марко и Наоми усети грубостта в гласа му като животно, надушващо далечен огън.
— Мисля, че те е страх — каза тя. — Мисля, че си искал да го махнеш от дъската, преди да започнеш тази работа, и аз е трябвало да го вкарам в капана. Защото не си можел да си представиш, че ще дойда сама. Че няма да доведа мъж, който да е силен вместо мен.
Марко се изкиска, но смехът прозвуча напрегнато. Отиде до постелката за упражнения, грабна тъмната си роба и се напъха в нея.
— Опитваш се да се убедиш в нещо, Кокалче.
— Знаеш ли защо съм с него?
Ако Марко бе умен, нямаше да се хване на тази стръв. Щеше да си излезе и да я остави сама сред машините. Но ако бе успяла да го ядоса, макар и мъничко…
— Предполагам, че си падаш по властни мъже — подхвърли Марко.
— Защото той е онова, на което ти се преструваш.
Видя как ударът ѝ попадна в целта. Не можеше да каже какво точно се промени в него, но онзи Марко, когото виждаше, откакто я доведоха тук — спокойният, уморен от света, самоуверен лидер на най-големия преврат в човешката история, — бе изчезнал, захвърлен като маска. На негово място стоеше изпълненото с ярост момче, което веднъж едва не бе я погубило. Смехът му не бе нито тих, нито топъл, нито звънлив.
— Е, почакай само и ще видим колко ще му помогне това. Великият Холдън може да се мисли за недосегаем, но всички кървят.
Ето. Това бе парченце информация. Получаваше се. Може да бяха само заядливи думи, празна заплаха. А може би току-що ѝ бе казал, че плановете му все още включват „Росинант“.
— Нищо не можеш да му направиш — каза тя.
— Нима? — попита Марко, оголил зъби като шимпанзе. — Е, може би ти ще му направиш.
Врътна се рязко и излезе с големи крачки от стаята. Остави я сама, както трябваше да направи преди минута. Или преди десетилетие и половина.
* * *
— Свърши ли? — попита Син и кимна към полуизяденото блокче леща с ориз в чинията ѝ. На екрана в камбуза някакъв марсиански генерал блъскаше по масата, зачервен от ярост, която приличаше много на страх. Той описваше страхливостта на хората, извършили тази варварщина не само срещу Земята, а и срещу човечеството. Горе-долу на всяко трето изречение някой в края на масата на Наоми повтаряше думите на генерала с тънък, крякащ глас, като излязъл от детско анимационно филмче.
Тя отчупи още едно парченце от блокчето леща и го пъхна в устата си.
— Кажи-речи — отвърна. Сложи таблата и остатъка от блокчето в рециклатора и тръгна обратно към асансьора. Син я следваше, извисен над нея. Тя така бе потънала в мислите си, че почти не го забеляза, преди да заговори.
— Чух, че си се карала с el jefe — каза Син. — Etwas á Filipito?
Наоми издаде неопределен гърлен звук.
Син се почеса по белега зад лявото ухо.
— Es ип bon coyo, синът ти. Знам, че ти не би избрала това, но… Филипито също чу. Прие го тежко.
Асансьорът спря и тя излезе, следвана от Син.
— Прие го тежко?
— Не много — отвърна Син. — Ама разбра. Мъж е нашият Филипито, но не толкова, че да не се интересува от мнението ти, нали? Ти си му майка.
Най-покъртителното бе, че тя наистина разбираше. Наоми кимна.
По-късно, на койката си, сплела пръсти зад тила си, тя се взираше нагоре към чернотата на тавана. Интерфейсният екран отстрани бе мъртъв. Не ѝ липсваше. Бавно, тя сглоби каквото знаеше.
Марко бе извършил покушения срещу лидерите на Земята, Марс и СВП, но бе успял да убие само генералния секретар на ООН. Беше се опитал да докопа „Росинант“, преди да извърши някое от покушенията. Бе причинил на Земята най-тежката катастрофа от измирането на динозаврите насам. Имаше марсиански бойни кораби и оръжия, но с нищо не показваше, че си сътрудничи с марсианското правителство или флот. Всички тези неща вече ги знаеше, нищо ново. Така че какво бе новото?
Три нови неща, и може би само толкова. Крилатия мислеше, че опитите за размяна на Сакай може да имат за цел по-скоро да вдъхнат увереност на пленника, отколкото действително да го върнат. Второ, Марко ѝ бе намекнал, че Холдън още е в опасност, и трето, че може би тя ще е тази, която ще го нарани.
А също, под всичко това, нейната увереност, че докато Марко не е изнесъл своята реч, не се е поставил във фокуса на вниманието на цялото човечество, атаката е извършена само наполовина. И ако Сакай мислеше, че ще остане пленник, нещата щяха да тръгнат накриво. Това бе интересно. Какво би могъл да знае Сакай…
О.
Фред Джонсън бе жив и станция Тихо не беше в ръцете на Марко. Холдън бе в опасност. Тя щеше да е тази, която ще го нарани.
Това означаваше, че „Роси“, също като „Агустин Гамара“ преди него, е нагласен така, че магнитната му бутилка да откаже. Вероятно докато е в док. Фред Джонсън, Джеймс Холдън, а покрай тях и главен инженер Сакай, и всички на станцията щяха да умрат в огнено кълбо, когато софтуерът, написан от нея преди цял един живот, решеше, че това трябва да стане.
Всичко се случваше отново и тя не бе в състояние да го спре.

30.
Еймъс

Движеха се пеш. Облаците не бяха наистина облаци, а дъждът, който ги шибаше, се състоеше повече от пясък и сажди, отколкото от вода. Вонята на разровена земя и гнилоч ги обгръщаше отвсякъде, но студът я потискаше дотам, че като цяло миришеше просто на студ. Съдейки по това как дърветата бяха съборени в една посока — с листата горе-долу на североизток и корените на югозапад, — той се надяваше, че се движат към по-слабо пострадала територия. Поне докато не наближат брега и наводнените области.
Предполагаше, че в Балтимор най-малко проблеми са имали хората в сградата на проваления аркологичен проект по средата на града. Тя бе проектирана да удържи между масивните си стоманено-керамични стени цяла екосистема. Фактът, че не бе свършила никаква работа, не бе толкова важен, колкото че бе висока и предвидена за издръжливост. Дори долните няколко етажа да се озовяха под водата, в горната част щеше да има много хора, които да преживеят най-лошото. Даже Балтимор да потънеше в морето, аркологичната сграда щеше да остане да стърчи като остров.
Освен това кварталът, където се намираше, бе скапан. Ерих и биячите му притежаваха поне част от него. И стига останалото да не попаднеше под контрола от някого от големите играчи — Лока Гриега или „Златният клон“, — те вероятно биха могли да го завладеят с една решителна атака. А и дори Ерих да не бе оцелял, все щеше да намери някого, с когото да преговаря. Само се надяваше да не са „Златният клон“. Тези хора, според неговия опит, бяха шибани гадняри.
Междувременно обаче си имаше по-непосредствени проблеми. Целта им бе да стигнат дотам и ако идеята беше да местят крак след крак от Преизподнята във Витлеем до аркологичната сграда в Балтимор, в плана имаше някои дупки. Големият окръг поставяше около три милиона души между него и мястото, където отиваше, ако поеме по най-прекия път. Гъсто населените градски центрове му се струваха лоша идея. Той се надяваше, че ще могат да останат малко на запад от тях и да ги заобиколят. Бе доста сигурен, че има защитена природна зона, по която да минат. Не че бе прекарвал голяма част от времето си на Земята в къмпингуване. Но с това разполагаше. Вероятно би се справил, ако беше сам.
— Как си, Прасковке, държиш ли се?
Клариса кимна. Затворническият ѝ болничен халат бе окалян от горе до долу, а косата ѝ висеше дълга и сплъстена. Беше прекалено мършава и бледа. Изглеждаше като призрак.
— Добре съм — каза тя. Което бяха глупости, но какво можеше да направи Еймъс? Беше тъпо изобщо да я пита.
И така те вървяха, като се опитваха да си пестят силите, и търсеха места, където може да има прясна вода. Горе край магистралата видяха няколко пункта за първа помощ, мъже и жени с ленти на ръкавите и генератори за осветление. Светлината никога не бе повече от мътен здрач, дори по пладне. Облаците пречеха на част от топлината да излети в космоса, но скриваха и слънцето. Чувството бе за ранна зима, а би трябвало да е лятна жега. От време на време попадаха на нови развалини: изкормена сграда, с избити от стоманено-керамичните подпори стени, скоростен влак, полегнал на една страна като мъртва гъсеница. Труповете, които намериха край пътя, изглеждаха загинали при първоначалния взрив.
Повечето от вцепенените бежанци с мъртви очи по пътищата, изглежда, се насочваха към пунктовете, но Еймъс гледаше да се държи настрани от тях. Първо, бе прекалено очевидно, че Прасковка не би трябвало да се разхожда свободно сред законопослушните земни жители, а на Еймъс хич не му се водеха дълги разговори на тема дали законите още важат в постапокалиптична обстановка. Пък и така или иначе, там не можеха да намерят онова, от което се нуждаеха. Затова той си отваряше очите и вървеше на североизток.
Въпреки това минаха три дни, преди да намери каквото търсеше.
* * *
Палатката бе на около седем метра встрани от пътя. Всъщност не беше истинска палатка, а по-скоро брезент, опънат върху въже между един електрически стълб и бледо дръвче. Отпред обаче гореше огън, а един мъж, надвесен над него, пъхаше клонки в димящите пламъци. На стълба бе облегнат електрически мотоциклет, чийто екран бе тъмен, дали защото пестеше енергия, или просто не работеше. Еймъс се приближи, като гледаше да държи ръцете си така, че другият да ги вижда през цялото време, и спря на около четири метра разстояние. Прасковка се препъваше редом с него. Той реши, че за всеки, който не я познава, тя не изглежда особено опасна.
— Здрасти — поздрави Еймъс.
След дълга пауза другият мъж кимна.
— Здрасти.
— Накъде отиваш? — попита Еймъс.
— На запад — отвърна онзи. — Всичко на изток оттук е съсипано чак до крайбрежието. Може би на юг също. Ще видя дали мога да стигна до някое топло местенце.
— Да, нещата са осрани навсякъде — отбеляза Еймъс, сякаш стояха до някоя будка за кафе и си бъбреха за времето. — Ние отиваме на североизток. Към района на Балтимор.
— Или каквото е останало от него — изсумтя мъжът. — Не се обиждай, но мисля, че планът ти не струва.
— Няма нищо. И аз си мислех същото за твоя.
Мъжът се усмихна и не посегна за пистолет. Ако изобщо имаше. Сред законопослушното земно население нямаше толкова много пистолети, колкото в Пояса. А щом човекът бе склонен да дрънка толкова дълго, без да ескалира напрежението или да предприеме нещо, значи вероятно не бе хищник. Просто още един счетоводител или медицински работник, който тепърва свикваше с мисълта колко малко означава дипломата му сега.
— Бих ти предложил размяна — каза Еймъс, — ама нямаме нищичко.
— Бих ви помогнал, но палатката побира само един.
— Аз съм дребна — пошегува се Прасковка, но само донякъде. Каквато бе мършава, сигурно усещаше по-силно студа, а Еймъс бе принуден да признае — когато му обръщаше внимание, — че е станало доста мразовито.
— Искате ли приятелско предупреждение? Изминете няколко километра на север, преди да продължите на изток — каза мъжът.
— Защо? — попита Еймъс.
— Шибан въоръжен маниак. Табели МИНАВАНЕТО ЗАБРАНЕНО и всякакви такива. Стреля по мен, когато отидох да помоля за малко вода. От онези скапаняци, дето вероятно се напикават от злорадство, че светът е отишъл на майната си и натрупаните им оръжия и параноя се отплащат.
Еймъс усети как нещо в гърдите му се отпуска и затопля, и си помисли, че може да е облекчение.
— Полезно е да го знаем. Е, всичко хубаво.
— Добър ви път.
— И на теб — обади се Прасковка. Еймъс кимна, обърна се на север и закрачи по пътя. На половин километър по-нататък спря, приклекна до едно дърво и се загледа в посоката, откъдето току-що бяха дошли. Прасковка се сгуши трепереща до него.
— Какво правим?
— Проверяваме дали не ни следва — обясни Еймъс. — Сещаш се. За всеки случай.
— Мислиш ли, че ще го направи?
Еймъс сви рамене.
— Не знам. Хубавото на цивилизацията е, че държи хората цивилизовани. Като премахнеш едното, не можеш да разчиташ на другото.
Тя се усмихна. Наистина не изглеждаше особено добре. Той се зачуди мимоходом какво ли ще прави, ако вземе та умре. Вероятно щеше да измисли нещо друго.
— Говориш, сякаш си го правил и преди — отбеляза тя.
— Мамка му, аз съм израснал така. Всички тия просто си играят на гоненица. Работата е там, че ние сме хора. Племенни същества сме. Колкото по-уредени са нещата, толкова по-голямо е племето ти. Всички хора в твоята банда или в твоята страна. Всички на твоята планета. А после идва хаосът и племето отново се смалява.
Той махна към тъмносивия пейзаж. Тук, толкова далеч от епицентъра, дърветата не бяха съборени, но плевелите и храстите започваха да гинат от мрака и студа.
— В момента — допълни той — смятам, че нашето племе се състои от около двама души.
Тя потрепери, дали от тази мисъл, или защото студът се просмукваше все повече в нея. Той стана и примижа към пътя. Мъжът от палатката не идваше. Това бе хубаво.
— Добре, Прасковке. Да вървим. Ще трябва да се отклоним за малко.
Тя погледна объркано пътя на север.
— Къде отиваме?
— На изток.
— Тоест там, където не бива да ходим, защото имало някакъв скапан маниак, който стреля по хората?
— Аха.
* * *
Миналата седмица градчето явно е било с прилични размери. Евтини къщурки на тесни улици, слънчеви панели на всички покриви, които да поемат слънчевата светлина, когато още имаше такава. Тук-там още имаше хора. Може би в една от всеки пет-шест къщи обитателите ѝ чакаха да дойде помощ или упорито отричаха станалото и мислеха, че да останат тук е вариант. Или пък просто бяха решили, че предпочитат да си умрат вкъщи. В дадената ситуация това решение бе не по-малко рационално от всяко друго.
Вървяха по тротоара, въпреки че нямаше много коли. Полицейска камионетка, която мина на една пресечка пред тях. Седан с възрастна жена, присвита на предната седалка, която грижливо не им обръщаше внимание, докато ги подминаваше. Когато акумулаторите се изтощяха, нямаше електрическа мрежа, от която да се заредят отново, затова всички пътувания бяха или кратки, или еднопосочни. На фасадата на една къща бе написано с боя: ВСИЧКО В ТАЗИ КЪЩА Е СОБСТВЕНОСТ НА СЕМЕЙСТВО ТРАВИС. ГРАБИТЕЛИТЕ ЩЕ БЪДАТ ИЗДИРЕНИ И УБИТИ. Това го накара да се смее две пресечки. Супермаркетът в центъра на града бе тъмен, а рафтовете му — опоскани до голо. Значи някой тук бе разбрал сериозността на положението.
Ограденият парцел се намираше в източния край на града. Еймъс се бе притеснявал, че може да го подминат, без да го забележат, но той бе непосредствено до пътя и табелите бяха ясни. ЧАСТНА СОБСТВЕНОСТ. ВЛИЗАНЕТО ЗАБРАНЕНО. ВЪОРЪЖЕНА ОХРАНА. Любимата му беше ТУК НЕ Е ПУНКТ ЗА ПОМОЩИ.
Широк равен двор водеше до бяла сглобяема къщичка. Джипът, паркиран отпред, имитираше военна кола. Еймъс достатъчно дълго бе живял в истинска, за да забележи разликата.
Първо, той остави Прасковка в края на собствеността, после обиколи веднъж периметъра, попивайки всичко. Оградата бе увенчана с бодлива тел, но не бе електрифицирана. Еймъс бе около петдесет на петдесет сигурен, че има снайперистко гнездо на тавана, но можеше да е просто птица. Лесно бе да забравиш, че въпреки огромното бреме на човечеството на Земята все още има и диви животни. Самата къща бе предварително изработена или оформена на място. Трудно бе да се каже кое от двете. Той видя също три тръби, излизащи от земята, които приличаха на вентилация. В кората на дърветата по края на заграждението имаше дупки от куршуми, а на едно място и нещо като кръв по листата на умиращите храсти.
Точно това бе мястото, на което искаше да бъде.
Еймъс застана в края на собствеността, сви ръце около устата си и извика:
— Хей! Вие в къщата! Там ли сте?
Изчака една дълга минута, нащрек за признаци на движение. Нещо зад пердетата на предния прозорец. Нищо в снайперисткото гнездо. Значи може би все пак бяха просто врабчета.
— Хей! Вие в къщата! Казвам се Еймъс Бъртън и искам да направя размяна!
Раздаде се мъжки глас, остър и гневен.
— Това е частна собственост!
— Точно затова си дера гърлото тук, вместо да позвъня на шибания звънец. Чух, че си подготвен за тази гадост. Мен ме хвана със свалени гащи. Правя размяна срещу оръжия.
Настъпи дълга тишина. Той се надяваше копелето да не го гръмне, но не бе изключено. Животът представляваше риск.
— Какво предлагаш?
— Воден рециклатор — извика Еймъс. — Намира се отзад в пикапа ми.
— Имам си.
— Може да ти потрябва още един. Не мисля, че в близко време ще произвеждат нови. — Той преброи наум до десет. — Ще дойда до къщата да поговорим.
— Това е частна собственост! Не пресичай линията!
Еймъс отвори вратата и се усмихна с най-широката си глупава усмивка.
— Всичко е наред! Ако бях въоръжен, нямаше да търся оръжие, нали? Не ме застрелвай, дошъл съм само да поговорим.
Той премина линията, като остави вратата зад себе си отворена. Държеше ръце във въздуха, с разперени пръсти. Виждаше как дъхът му излиза като пара пред него. Наистина бе застудяло. Това нямаше да се оправи скоро. Той се зачуди дали не трябваше да каже, че има нагревател.
Предната врата се отвори и мъжът излезе. Беше висок и слаб, с глупаво, жестоко лице и винтовка, насочена в центъра на гърдите на Еймъс. Сигурно беше адски незаконна по правилата за притежаване на оръжие на ООН.
— Здрасти — поздрави Еймъс и махна с ръка. — Името ми е Еймъс.
— Каза го вече.
— Не разбрах твоето.
— Не съм го казвал.
Мъжът мина напред да се прикрие зад фалшивата си военна кола.
— Хубава пушка — отбеляза Еймъс, като продължаваше да държи ръцете си вдигнати.
— Че и работи — отвърна мъжът. — Събличай се.
— Моля?
— Добре ме чу. Ако искаш да правим размяна, докажи, че не криеш никакви оръжия. Събличай се!
Е, това не беше предвидено, но какво пък толкова. Нямаше да е първият срещнат от него човек, който се възбужда от чувството за сила. Еймъс смъкна ризата си и събу обувките една по една, после остави панталоните си да се свлекат и излезе от тях. Студеният въздух хапеше кожата му.
— Добре — рече. — Освен ако не съм си заврял пистолет в задника, можем да се съгласим, че нямам оръжие, нали?
— Добре — кимна мъжът.
— Виж, ако още се притесняваш, можеш да пратиш някого да огледа дрехите. А ти ще ме държиш на мушка, за да си сигурен, че няма да опитам нещо.
— Не ми казвай какво да правя.
Това беше добър признак. Показваше доста голяма вероятност мъжът да е тук съвсем сам. Еймъс хвърли поглед към тавана. Ако имаше втори човек, там би било мястото, където да се разположи. Малки сиво-кафяви крилца изпърхаха като отговор на въпроса му.
— Къде е този рециклатор?
— На около три мили надолу по пътя — каза Еймъс и посочи с палец. — Мога да го докарам тук за час, без проблем.
— Няма нужда — отвърна мъжът, вдигна пушката на рамото си и се прицели в Еймъс. Дулото изглеждаше огромно като пещера. — Мога и сам да си го взема.
Преди да успее да натисне спусъка, нещо се втурна през двора като порив на вятър. Само че този вятър имаше зъби. Мъжът залитна назад, после изквича от объркване и болка. През дните след напускането на Преизподнята блокиращите химически вещества бяха загубили силата си и Прасковка се движеше прекалено бързо, за да може Еймъс да я проследи с поглед. Сякаш се бе превърнала в разярено колибри. Мъжът рухна на колене, пушката му внезапно бе изчезнала, а единият му пръст бе счупен и кървеше. Докато се превиваше да стисне счупената си ръка, винтовката изтрака и отстрани на тялото му зейнаха рани.
А после Прасковка спря неподвижно, с развян на вятъра затворнически халат и опръскана от горе до долу с кръв. В едната си ръка държеше винтовката. Свлече се бавно на земята. Докато Еймъс си обуе пак панталоните и стигне до нея, очите ѝ се бяха подбелили и тя повръщаше. Той я покри с ризата си и зачака пристъпът да отмине. Това отне не повече от пет минути и тъй като никой друг не излезе от къщата да провери какво става или да отмъсти, Еймъс бе доста сигурен, че убитият е бил ерген.
Прасковка потрепери веднъж, замря, а после оцъклените ѝ очи живнаха.
— Хей — каза тя. — Спечелихме ли?
— Първия рунд — кимна Еймъс. — Всеки път ли е така?
— Аха — потвърди тя. — Не е чак толкова велико като замисъл.
— И все пак понякога е полезно.
— Вярно. Ти добре ли си?
— Малко ми е студено — рече Еймъс. — Но няма да умра. Ти остани малко тук, а? Аз ще ида да проверя какво е положението вътре.
— Ще дойда с теб — заяви тя и се опита да седне. Той сложи ръка на рамото ѝ. Не се наложи да я натисне, за да я задържи на земята.
— Аз влизам пръв. Ще се изненадам, ако няма подготвени капанчета.
— Добре — прошепна тя. — Тогава аз ще почакам тук.
— Хубав план.
* * *
На другата сутрин тръгнаха призори. И двамата бяха облечени в професионални термокостюми, макар че неговият бе малко тесен, а Прасковка бе принудена да запретне маншетите си. В бункера под къщата откриха достатъчно провизии за година-две: екипировка, оръжия, муниции, висококалорични дажби, купчина изненадващо скучна порнография и сбирка от красиви, ръчно издялани комплекти за шах. Най-добрата находка обаче не бе в бункера. В гаража имаше шест неизползвани, но добре поддържани велосипеда с чанти към тях. Даже с дългите пушки, преметнати през рамо, и торби, пълни с вода и храна, те прекосиха града и стигнаха до магистралата за половин час. До обяд бяха изминали по-голямо разстояние, отколкото за три дни пеш. От Преизподнята до офиса на Ерих бяха може би седемстотин километра. Пеш бяха успели да извървят по-малко от трийсет. С велосипедите покриваха над два пъти повече. Балтимор беше на около девет дни път, при условие че нищо не се обърка. Което при дадените обстоятелства изглеждаше малко прекалено оптимистично. И все пак.
По обяд спряха да похапнат. Беше толкова мрачно, сякаш е час преди разсъмване. Дъхът на Еймъс излизаше на пара, но при тези физически усилия и с термокостюма не усещаше студ. Прасковка също изглеждаше хилядократно по-добре. Усмихваше се и по бузите ѝ имаше малко цвят. Седяха на стара пейка край пътя, обърната на изток. Гледката се състоеше от кал и разпилени отломки.
И все пак на хоризонта сиянието на нещо голямо — град или пожар — озаряваше облаците отдолу, златисто върху сивото. Така че може би дори краят на света си имаше красиви моменти.
Прасковка отхапа от блокчето си и отпи вода от самопречистващата манерка.
— Това смущава ли те?
— Кое?
— Това, което направихме.
— Не съм сигурен за какво говориш, Прасковке.
Тя го погледна с присвити очи, като че ли се опитваше да реши дали се шегува.
— Нахълтахме в дома на един човек, убихме го и му взехме нещата. Ако ние не бяхме минали, той вероятно щеше да се спаси. Да остане жив, докато слънцето се покаже отново. Да оцелее.
— Той се канеше да ме застреля без друга причина, освен че имах нещо, което искаше.
— Нямаше да го направи, ако не бяхме отишли там. А и ние го излъгахме, че искаме да правим размяна.
— Май искаш да ми кажеш нещо, Прасковке.
— Ако той не бе готов да натисне спусъка, щеше ли да го оставиш? Или пак щяхме да сме тук, с тези оръжия и тази храна?
— О, щяхме да му вземем нещата. Просто изтъквам, че и двете страни в спора имаха еднакъв план.
— Тогава ние не сме точно добрите, нали?
Еймъс се намръщи. Този въпрос изобщо не му бе идвал наум, докато тя не го изрече. Смущаваше го, че това не го смущава повече. Той се почеса по гърдите и се опита да си представи Холдън да направи каквото бяха направили те. Или Наоми. Или Лидия.
— Да — каза той. — Наистина трябва скоро да се върна на кораба.

31.
Алекс

— В добро настроение си — отбеляза Боби, когато Алекс седна срещу нея. Закуската ѝ се състоеше от овесена каша, протеинов пай, наденички и горещ сос. Косата ѝ, вързана на стегната конска опашка, бе мокра от пот, а бузите ѝ — зачервени от скорошната тренировка. Само като я гледаше, се чувстваше извън форма. Но тя бе права. Той наистина беше в добро настроение.
— Капитанът ще докара моето момиче на Луната.
— Твоето… момиче?
— „Роси“.
— А. Ясно — кимна тя. — За секунда си помислих… Да. Ще се радвам да видя пак Холдън. И Авасарала.
— Аз пък ще се радвам да съм на собствения си кораб — каза Алекс, като ръсеше пипер в чинията си с изкуствени яйца. — Да можем сега да си върнем и Еймъс и Наоми. Я чакай. Нещо лошо ли казах?
Сянката, преминала по лицето на Боби, изчезна и тя поклати глава.
— Нищо. Просто… Не знам. Завист, предполагам. Доста време не съм имала своя компания.
Тя бодна с вилица една от наденичките и плъзна очи по столовата, докато я дъвчеше. Яйцата на Алекс бяха белезникави и имаха вкус по-скоро на мая, отколкото на нещо излязло от пиле, и това носеше със себе си десетилетия от спомени.
— Когато си отново сред хора на действителна служба, ти е трудно да очакваш с нетърпение цивилния живот?
— Нещо такова.
— Нещата се променят — отбеляза Алекс.
— И не се връщат назад — довърши тя, цитирайки му собствените му думи.
Алекс си отчупи парче препечена филийка, пъхна го в устата си и заговори, докато дъвчеше:
— Още ли говорим за службата?
Боби се усмихна.
— Не, май че не. Още не ми го побира умът. Земята никога вече няма да е отново Земята. Не и каквато беше.
— Няма.
— Марс също — добави Боби. — Мисля си за племенника си. Умно хлапе. Искам да кажа, начетено. Не е излизало наистина по света, ако се изключи университетът и после тераформиращият проект. Това е целият му живот. Той бе един от първите ми познати, който наистина разбра какво означават чуждоземните колонии за всичко тук.
— Да. Това променя всичко — съгласи се Алекс.
— Освен как се справяме с него — каза тя, а после имитира зареждане на въображаема пушка и стрелба.
— Поразително е колко много сме успели да свършим, като се има предвид, че го вършим с възгордели се социални примати и еволюционно поведение от плейстоцена.
Боби се изкиска и той се зарадва да чуе този звук. Когато караше хората около себе си да се чувстват по-добре, това някак си разведряваше и него. Сякаш щом останалите от екипажа му бяха в настроение, нямаше начин нещата да са толкова зле. Разбираше недостатъка на тази логика: ако утешаването им утешаваше него, то може би утешаването му утешаваше тях и всички заедно можеха да забият кораба в някой астероид, докато се усмихват един на друг.
— Чух, че подкреплението пристигнало — каза Алекс.
— Да, ама това може и да не е толкова хубаво, колкото се надявахме — отвърна Боби с уста, пълна с наденица. — Говореха по въпроса на тренировката тази сутрин. Корабите от подкреплението трябва да навлизат в оперативен обсег някъде в този момент, но се носи слух, че екипажите им са съвсем млади и зелени. В смисъл, че им е първа мисия.
— Ама всичките ли? — учуди се Алекс.
— Всички добри екипажи са на Унгария да ни прикриват тила.
— Е, по-добре с нас да летят шепа тийнейджъри, отколкото само двете фрегати — отсъди Алекс. — Но ще ме извиняваш, надявах се кавалерията, която преваля хълма, да е малко по-опитна.
— Вероятно са казвали същото и за нас, когато сме започвали.
— Знаеш, че е така. В първата си мисия аз летях сам и за малко да изхвърля реактора по погрешка.
— Сериозно?
— Бях доста шашнат.
— Шашнат във военни мащаби, ясно — отбеляза Боби. — Е, да се надяваме, че пътуването до Луната ще е фасулска работа.
Алекс кимна и сръбна от кафето си.
— Мислиш ли, че ще стане така? Наистина ли мислиш, че всичко е свършило?
Мълчанието на Боби бе красноречив отговор.
До края на закуската разговаряха на не толкова деликатни теми: по какво се различават тренировките за пехотинците и флота и кои са по-добри; Алекс ѝ разказваше за Ил и бавната зона; гадаеха какво смята да прави Авасарала, щом закарат премиер-министъра на Луната. Всичко това бяха служебни приказки и Алекс ги намираше за леки и приятни. Не бе пътувал с нея от години, но беше хубаво да си приказват, да е до него. Можеше да си представи как в някой друг живот двамата са в един екипаж. Е, поне във войската. Не можеше да си я представи съвсем на влекач като „Кентърбъри“ и се чудеше какво би направил, за да я има на „Роси“. Част от това, което превръщаше „Росинант“ в дом, бе, че екипажът е толкова малък и имат толкова общо помежду си. Да живееш толкова дълго с една и съща шепа хора създаваше някаква интимност. Всеки друг, който се присъединеше към тях — дори да е компетентен, умен и сговорчив като Боби, — щеше да е принуден да се бори с това, а нищо не скапваше един екипаж по-бързо от човек, който се чувства чужд.
Още си мислеше за тези неща, дъвчейки предпоследния залък от така наречените яйца, и слушаше как Боби му разказва някаква история за свободно катерене на Марс, когато зазвучаха алармите.
— Всички по бойните станции — обяви спокойният, ясен глас сред воя. — Това не е тренировка.
Още преди да схване точно какво става, Алекс вече бе станал и вървеше към противоускорителната си койка. Боби бе до него. На излизане и двамата хвърлиха подносите за закуска и питейните си мехури в рециклатора, дългото им обучение бе набило в главите им, че всичко, което не е закрепено, е потенциален снаряд, ако векторът на кораба се смени прекалено рязко. Вибрацията на отбранителните оръдия вече ехтеше из палубите, но Алекс не можеше да си представи какво би могло да се приближи достатъчно за такава близка битка, без да го забележат. Алармите още ехтяха, когато стигнаха до коридора и един от пехотинците — казваше се сержант Парк — ги подбра.
— Няма време да се връщате в каютите си. Ей там има няколко свободни кресла, в които можем да ви сложим.
— Какво става? — попита Алекс, като подтичваше да не изостава.
— Корабите от подкреплението стрелят по нас — отвърна Парк.
— Какво? — възкликна Боби.
Парк не наруши крачка, отвори един люк към празна съвещателна зала и ги подкани да влязат. Алекс се отпусна в прегръдката на едно противоускорително кресло и се закопча със сръчност, породена от дълъг опит и дълбоко насадено обучение. Умът му препускаше.
— Някой е фалшифицирал военни опознавателни кодове? — попита той.
— Не, нашите кораби са — каза Парк, докато проверяваше коланите на Алекс.
— Тогава как…
— Надяваме се да им измъкнем отговора с бой, като му дойде времето, сър — отвърна Парк. Премина към креслото на Боби и провери и нейните колани, докато говореше. — Моля, останете в креслата си, докато не ви дадем сигнал, че е безопасно да станете. Не съм сигурен с какво си имаме работа, но очаквам, че нещата може да…
Корабът се люшна рязко и осите на креслата се завъртяха на четирийсет и пет градуса спрямо палубата. Парк политна и се стегна точно преди да се блъсне в стената.
— Парк! — извика Боби и посегна към опасалите я колани. — Докладвай!
— Останете в креслата! — извика пехотинецът някъде зад и под Алекс. Натискът на тягата накара Алекс да потъне дълбоко в гела. Една игла се заби в крака му, вкарвайки в кръвния му поток коктейл от медикаменти, който да намали риска от сърдечен удар. Боже, това бе по-сериозно, отколкото си мислеше.
— Парк! — повтори Боби, а после почна да сипе ругатни, когато пехотинецът излезе със залитане в коридора и ги остави. — Шибана работа. Много шибана работа.
— Можеш ли да се добереш до някакви данни? — извика Алекс, макар че бяха само на метър и половина един от друг. — Моят контролен панел е блокиран.
Чу дишането ѝ през далечните вибрации на оръдията и по-дълбокото боботене на изстреляни ракети.
— Не, Алекс. Показва ми екрана за изчакване.
Мощен стон премина през палубата и разтресе креслата, които пак се завъртяха. Който и да бе на руля, изцеждаше всичко от кораба. Освен характерните глухи трясъци на корабните оръдия имаше и други звуци, не толкова познати. Умът на Алекс ги превръщаше всичките в щети, нанесени от врага, и поне през част от времето бе сигурен, че е прав. Гърлото му бе стегнато, а коремът го болеше. Той все чакаше някой гаусов снаряд да пробие кораба и с всяка секунда, през която това не ставаше, му се струваше все по-вероятно да стане.
— Добре ли си? — попита Боби.
— Просто ми се иска да можех да видя какво се случва. Или да направя нещо. Не съм против да се бия, но мразя да съм пушечно месо.
Стомахът му се преобръщаше и за един дълъг момент той взе настъпилата безтегловност за гадене. Креслото му се измести наляво, а това на Боби в нейно дясно, така че двамата почти можеха да се виждат.
— Е — рече Боби. — Улучиха реактора.
— Аха. Та значи вие с Авасарала смятахте, че може би някой присвоява кораби и провизии на МКРФ?
— Сега изглеждаме много умни, нали?
Креслата се завъртяха пак, докато маневрените двигатели по корпуса на кораба се бореха с огромната инерция на стоманата и керамиката. Дудненето на отбранителните оръдия и трясъкът от изстрелването на ракетите образуваха груба фонова музика, но това, което привлече вниманието на Алекс, бе тишината.
— Лошите — каза той. — Спрели са да стрелят.
— Ха — възкликна Боби. Миг по-късно добави: — Значи са пристъпили към абордаж?
— И аз си мислех същото.
— Е, колко още искаш да останем в тези кресла, преди да отидем да си потърсим някакви оръжия?
— Пет минути?
— Съгласна — каза Боби и извади ръчния си терминал. — Ще пусна брояч.
На третата минута и двайсет и петата секунда вратата на съвещателната зала се отвори. През нея минаха трима пехотинци в леки брони и се облегнаха на рамката с автомати в ръце. Първият — слаболик мъж с белег, минаващ отстрани на носа му — излезе напред. На Алекс му хрумна, че щом лошите, които и да са те, имаха марсиански бойни кораби, то вероятно имаха и марсиански брони, но слаболикият мъж се закрепи на палубата.
— Господин Камал. Сержант Дрейпър. Аз съм лейтенант Де Хаан. Този кораб ще маневрира, така че трябва да сме внимателни, но се налага да дойдете с мен веднага.
— Разбрано, сър — отвърна Боби, разкопча коланите на креслото си и се оттласна към вратата. Алекс я следваше.
Пехотинците се движеха в безтегловността на коридорите с отработена ловкост, като се прикриваха взаимно; винаги имаше един готов за стрелба отзад, друг отпред, а Боби и Алекс бяха в центъра на групата. На два пъти корабът се раздвижи рязко насред скока на Алекс от една дръжка към друга. Първия път той се хвана за нещо друго, но втория отскочи от голата стена и се завъртя във въздуха, докато един от пехотинците не го хвана и издърпа на сигурно място. Едностранните звуци на битката първо се усилиха, после станаха по-далечни. Една преграда не се отвори, докладвайки, че от другата страна е вакуум, и се наложи да се връщат. Като в неспокоен сън, пътуването им сякаш продължаваше вечно и в същото време свърши почти веднага.
На мостика капитанът седеше препасана в креслото си, а премиер-министърът в това до нея. Наоколо членовете на екипажа бяха по местата си и си разменяха бързо информация. Алекс улови част от думите и умът му оформи картина на ситуацията, почти без да знае какво точно е чул. Главният реактор бе извън строя. Комуникационната система не бе в състояние да излъчва нито на общо предаване, нито по теснолъчева връзка. Имаше пробойни в корпуса до машинното, арсенала и кърмовия склад. Все още можеха да се изстрелват ракети, но насочващите системи не работеха. Никой не спомена двете фрегати, летящи с кораба, откакто главният ескорт се изтегли. Алекс предположи, че това означава, че са унищожени.
— Подложени сме на атака и ни вземат на абордаж — обяви капитанът със забележително спокоен глас. — Първоначалният ескорт в момента също се намира под мощна атака и няма да може да ни се притече на помощ. Излъчихме зов за помощ по широка честота, но изглежда крайно невероятно някой да стигне дотук навреме, за да повлияе на изхода от битката. Готвим се да окажем свиреп отпор, но ако не сме в състояние да осигурим безопасността ви, може да се наложи да се евакуирате.
— Насред разгорещена битка? — попита Алекс.
— Не е оптималният вариант — съгласи се капитанът. — Но с цялото ми уважение, първата ми отговорност е сигурността на премиер-министъра.
— Разбира се, капитане — каза Боби в същия момент, в който Алекс произнесе:
— Това звучи малко зловещо.
Капитанът ги пренебрегна и двамата.
— Имаме приготвени шест спасителни капсули. По протокол трябва да дадем на всеки от вас въоръжен ескорт в капсулата и да ги изстреляме едновременно с надеждата да разделим вниманието на врага и да ви дадем най-добрия възможен шанс да ви пропуснат.
— Скапан план — заяви Алекс на капитана, после се обърна към премиер-министъра. — Знаете, че това е скапан план, нали, сър?
Смит кимна. Лицето му бе зачервено и тънък слой пот лъщеше по врата и челюстите му, полепнал към кожата от повърхностното напрежение.
— Да — съгласи се Боби. — Капсулите нямат ъпстейнов двигател. Ще ни пуснете навън, за да ни застрелят. А ние имаме състезателна яхта тук. „Рейзърбек“ е създаден за високи скорости.
Капитанът вдигна ръка, за да поиска тишина.
— Какво се канех да кажа? Можем да конфискуваме „Рейзърбек“ за премиер-министъра, да му назначим пилот и охрана, но това пак ще означава да пусна двама цивилни в месомелачката.
— Защо, по дяволите, ще го правите? — прекъсна я Боби. — Тук имаме пилот и охрана. Нали? Можем да сложим премиер-министъра Смит в койката, а ние да заемем креслата. Алекс има по-голям опит в пилотирането на този кораб от всеки от вас, а — с цялото ми уважение към лейтенант Де Хаан — аз мога да стрелям не по-зле от всеки, с когото разполагате. Ще е трудно, но е напълно възможно.
— Натам клонях, да — рече капитанът и в гласа ѝ се долови раздразнение. — Освен това премиер-министърът даде ясно да се разбере, че присъствието на сержант Дрейпър на Луната е нужно по политически причини, така че…
— Те казаха „да“, капитан Чаудхари — сопна се премиерът. — Приемете „да“ за отговор.
— Лейтенант? — обади се Боби. — Ако ще съм охрана по време на тази мисия, наистина бих искала да имам оръжие.
Слаболикият мъж се усмихна, очите му блестяха студено.
— Мога да уредя това, сержант. Капитане?
Капитанът кимна отсечено и лейтенант Де Хаан се изстреля към асансьора, следван по петите от Боби. Сърцето на Алекс биеше учестено, но страхът бе притъпен от растящо въодушевление. Да, имаше опасност да загуби живота си. Да, неизвестен враг ги бе обкръжил и вероятно се канеше да щурмува самия кораб. Но той щеше да полети отново в битка и някаква незряла детска част от душата му нямаше търпение това да стане.
— Ще използваме отбранителните си оръдия да ви прикриваме, докато можем — каза капитанът, а Алекс я прекъсна пак.
— Няма да е достатъчно. Ако ще летим чак до Земята… вероятно можем да надбягаме вражеските кораби, но ракетите им няма нужда да се тревожат, че някой в тях ще бъде смачкан от тягата. И не е като там да има зад какво да се скрием.
— Ще трябва да измислите нещо — отвърна капитанът.
— Добре — кимна Алекс. — Настройте група ракети на честотата на комуникационния лазер на „Рейзърбек“. Изстреляйте колкото можете, заедно с нас, като потегляме, и Боби ще може да използва нашия лазер, за да ги насочва. Ще надбягаме корабите им и ще свалим ракетите им. Освен ако от тук до Луната не ни чака някой или не ни свършат ракетите, би трябвало да сме добре.
Пропусна да добави: „Стига да не ни гръмнат в секундата, щом излетим“.
Капитанът премигна и хвърли поглед към премиер-министъра. В очите на политика имаше въпрос. Капитан Чаудхари сви рамене.
— Това е нелоша идея.
— Искате да кажете…
— Не — каза капитанът, — би могло… би могло да се получи.
— Капитане! — разнесе се глас зад тях. — Имаме потвърждение за вражески контакт на палуби седем и тринайсет. Разрешавате ли употреба на тежки оръжия?
— Разрешавам — отвърна капитанът, после се обърна към Алекс. — Мисля, че сега е моментът да тръгвате, господин Камал.
— Благодаря, капитане — каза Алекс. — Ще направя всичко, за да се получи.
Премиерът откопча колана си и се издигна над креслото, докато един от двамата останали пехотинци не го хвана и не му помогна да се ориентира. Премиер-министърът и капитанът си стиснаха ръцете и точно тогава друг глас ги прекъсна.
— Капитане, получаваме съобщение от нападателите. От „Пела“.
— Командният им кораб — обясни премиер-министърът на Алекс.
— Нови искания за капитулация ли? — попита капитанът.
— Не, сър. Предаването е открито, не теснолъчево. То е… уф, мамка му.
— Пуснете ми го, господин Чоу — нареди капитанът. — От началото.
Чу се щракване на аудиоканал. Силен статичен шум, който изчезна, а после се появи пак. Някой изпъшка и това прозвуча като болка. Когато гласът най-сетне се разнесе, бе съсредоточен и сериозен. И подейства на Алекс като ритник в корема.
— Ако приемате това, моля, предайте го нататък. Тук е Наоми Нагата от „Росинант“…

32.
Наоми

Тя знаеше, че нещо предстои, още преди то да се случи. Макар и да не бе наясно какво е. Атмосферата в кораба се промени, макар че обстановката си остана същата, поне отначало. Екипажът продължаваше да гледа новините и да се радва. Тя още бе под постоянна стража и се отнасяха с нея като с талисман: опитомената приятелка на Джеймс Холдън, върната в клетката, където ѝ е мястото. Марко бе любезен с нея, а Филип се разкъсваше между възможностите дали да я търси, или да я избягва. Но разлика имаше. В кораба се бе възцарило напрежение и тя още не знаеше дали всички очакват вест за някакво ново зверство, или нещо по-лично и конкретно. Единственото, в което бе сигурна, беше, че ѝ е трудно да спи или да яде. Ужасът в стомаха ѝ тежеше прекалено много.
Никой не ѝ казваше нищо и нямаше някакъв определен момент, в който тя извади заключенията си. Вместо това си припомняше станалото през дните на нейното пленничество и филтрираше детайлите. Няколко останаха, уловени от почти свръхестествено чувство за важност. Как Крилатия се перчеше в марсианската си униформа, как едно широкоплещесто момиче на възрастта на Филип тренираше с дълбоката съсредоточеност на човек, който се готви за нещо, за което знае, че не е готов, как Карал насочи собствените ѝ занимания с инвентаризацията към арсенала и съхраняваните там бойни брони, сериозността, с която Син претегляше в ръка всеки от пистолетите. Като слоеве прах, които се трупат в зле поддържан тръбопровод, с времето тези дреболии добиха форма, което бе почти същото като знание. Отиваха на битка. И нещо повече, щяха да устроят засада на марсианска бойна сила.
Когато завари Мирал и Ааман да седят коляно до коляно в коридора пред лазарета, тя разбра, че моментът почти е настъпил, и надеждата, която криеше дори от себе си, разцъфтя в гърлото ѝ, люта като гняв.
— Тук е „Пела“ — каза Мирал, съсредоточен върху всяка сричка. — Confermé изравняване на курсовете.
— Потвърждавам — поправи го тихо Ааман.
Мирал сви ръце в юмруци и тупна по палубата с тях.
— Мамка му. Какво казах?
— Confermé. Трябва да кажеш „потвърждавам“.
— Отначало — каза Мирал и прочисти гърло. — Тук е „Пела“. Потвърждавам изравняване на курсовете.
Ааман се ухили.
— Изравняването на курсовете потвърдено, „Пела“.
Мирал вдигна очи, забеляза приближаващите се Наоми и Син и направи гримаса. Наоми поклати глава.
— Звучиш страхотно — подхвърли тя. — Като истински марсианец.
Мирал се поколеба, обзет, предположи Наоми, от несигурност какво знае тя и какво би трябвало да знае. Когато се усмихна, усмивката му бе почти глуповата. Наоми му отвърна и продължи нататък, преструвайки се, че е една от тях. Че мястото ѝ е тук. До нея Син не коментира, но я наблюдаваше с крайчеца на очите си.
Средното ядене се състоеше от препържена юфка и бира. Новинарският канал бе настроен да предава репортажи от цялата система и тя за първи път ги гледаше с интерес, не заради това, което се съобщаваше в тях, а заради това, което не се казваше. Запасите от храна и вода в Северна Америка и Азия вече се изчерпваха, а Европа бе само с няколко дни по-назад. Хуманитарните помощи от южното полукълбо бяха затруднени от растящите местни нужди. Не я интересуваше. Не се отнасяше за Джим. Станция Медина бе прекъснала всякакви връзки; основният носещ сигнал още работеше, но всички запитвания се пренебрегваха, а на Наоми не ѝ пукаше. Говорителят на марсианското малцинство в парламента на Лондрес Нова призоваваше премиер-министъра да се върне незабавно на Марс, а нея почти не я бе грижа. Всяка история, която не включваше кораб, взривил се на станция Тихо, бе победа. Тя ядеше бързо, гълташе сладката, бледа юфка и бирата, сякаш по този начин можеше да ускори кораба, да приближи атаката.
Нейната възможност.
Двамата със Син прекараха следващата половин смяна в преглеждане на машинното и работилницата, за да се уверят, че всичко е закрепено. В кораб, пълен с поясни, тя изобщо не се съмняваше, че ще е така, и наистина беше. Но самият ритуал вдъхваше увереност. Чувството за ред и контрол над корабната обстановка бе синоним на сигурност. Поясни, които не проверяваха всичко по три пъти, бързо бяха премахвани от генетичния басейн и като гледаше реда в работилницата, това ѝ вдъхваше почти инстинктивно чувство на спокойствие. В същото време тя провери ненатрапчиво местоположението на повредената кутия за инструменти с изкривената закопчалка, а после се постара да не поглежда пак към нея. Чувстваше се прозрачна, сигурна, че като изключва толкова явно кутията от вниманието си, всъщност привлича вниманието на Син върху нея.
Изобщо не ѝ бе хрумнало, че има връзка между мрачните ѝ мисли и почти непоносимия прилив на въодушевление в сърцето ѝ, докато ръчният терминал на Син не изписука и той не прекрати работата.
— Wrócić do tu противоускорителна койка, да — подкани той, като я докосна по рамото. Ръката му бе нежна, но силна. Тя не се престори, че не разбира, не се опита да скрие тревогата си. Така или иначе щяха да я изтълкуват като страх от битката.
Когато стигнаха до каютата ѝ, тя си сложи коланите и Син ги провери. После, за нейна изненада, приседна за момент до нея и тежестта му накара койката да се завърти. Мускулите играеха под кожата му дори при най-лекото движение, но той пак съумяваше да изглежда момчешки и срамежлив, като че ли тялото му беше костюм.
— Zuchtig tu, sa sa?
Наоми се усмихна така, както предполагаше, че би го направила, ако бе искрена.
— Разбира се, че ще внимавам — увери го тя. — Винаги внимавам.
— La, не винаги — каза Син. Бореше се с нещо. Тя не знаеше какво. — Близък бой значи много маневриране. Ако нямаш койка да те улови, получаваш стена, ясно? Може би ъгъл.
Страхът изпълни устата ѝ с вкус на мед. Дали той знаеше? Дали се бе досетил? Син свиваше длани, неспособен да срещне погледа ѝ.
— Еп buenas настроение си. Щастлива, откакто говорихте с Марко. Та си мисля, може би си въобразяваш, че има причина да си щастлива, а? Може би изход, дето няма врати.
„Самоубийство — помисли си тя. — Той говори за самоубийство. Мисли си, че ще се разкопчая по средата на битката и ще се оставя корабът да ме размята до смърт.“ Макар че досега не го бе обмисляла съзнателно, това бе нещо, към което биха я навели мрачните мисли. И по-лошо, в тази идея нямаше нищо изненадващо, само чувство на топлота. Почти на покой. Тя се зачуди дали това не се е криело в ума ѝ, дали опасността, съдържаща се в плана ѝ, е недостатък, или подмолен начин за лошите мисли да намерят своя израз. Фактът, че не беше сигурна, я обезпокои.
— Смятам да съм тук, когато това свърши — каза тя, изричайки рязко думите, сякаш за да убеди колкото своя пазач, толкова и себе си.
Син кимна. Системата на кораба включи предупреждението за маневриране, но едрият мъж не стана от койката. Не още.
— Esá? Трудно е и за двама ни. Ще го преодолеем, нали? Всички ние и ти също. — Той се взираше в ръцете си, сякаш там имаше написано нещо. — Mi familia — добави накрая. — Запомни това. Alles lá son семейство, y tu bist също.
— Върви да се препашеш, юнако — подкани го Наоми. — Можем да довършим това после.
— После — рече Син, хвърли ѝ една усмивка и стана. Разнесе се второто предупреждение и Наоми се отпусна в гела, сякаш възнамеряваше да остане в хладната му прегръдка.
На мостика Марко без съмнение бе спокоен и хладнокръвен, играеше ролята на марсиански капитан, уверяваше всеки, че всичко е под контрол, след като той вече е там. И те щяха да му повярват. Той бе в марсиански кораб със солиден, известен опознавателен код. Вероятно използваше марсианския военен шифър. Че би могъл да е нещо различно от това, което изглежда, щеше да е толкова немислимо за тях, колкото бе очевидно за нея.
Искаше ѝ се да ѝ пука, но пет пари не даваше. Нямаше време за това.
Разнесе се тътен на изстреляни ракети и тракане на отбранителни оръдия, и в същия момент стаята се наклони на трийсет градуса вляво и креслото ѝ изсъска на карданите си. Тя откопча коланите и седна, издърпа крака си от иглата. Ако бе сигурна, че не е успокоително, щеше да изчака инжекциите. Прекалено късно. Креслото се върна в неутрална позиция. Тя скочи на пода и забърза към коридора. Държеше ръцете си широко разперени, опряла върховете на пръстите си в стените, и плъзгаше крака по палубата. „Присвити колене, нисък център на гравитация — напомни си. — Бъди готова за промяната, когато дойде.“ Корабът потръпваше около нея. Стените и палубата не показваха нищо, очите ѝ я уверяваха, че всичко е стабилно и спокойно, докато собствената ѝ маса я тласкаше и тя падаше първо към една стена, после към следващата, а после — най-лошото — напред, където нямаше нищо, за което да се хване. Беше по-зле от безтегловност. Опитите на ума да определи горе и долу в отсъствието на гравитация можеха да са объркващи, но това бе нещо различно. Тя се търкаляше по коридора като зарче в чаша, придвижваше се напред, когато можеше, хващаше се за стените, когато движението бе прекалено бурно.
В асансьора избра работилницата и стисна дръжките, докато кабината я носеше през туловището на кораба. Усети мощно разтърсване. Марсианците оказваха отпор. Ами хубаво. Нека. Тя не можеше да обърне внимание на тази борба. Не и преди нейната да е свършила.
Работилницата бе празна, всички инструменти бяха закрепени по местата си, но с достатъчно свобода, че да дрънчат, когато корабът се люшне: метал в метал, сякаш самият кораб се учеше да говори. Наоми се отправи към повредената кутия, но палубата пропадна под нея. Тя залитна и главата ѝ се фрасна в металните рафтове. За няколко секунди дрънченето сякаш утихна. Тя тръсна глава и капки кръв опръскаха стената и палубата.
„Нищо сериозно — каза си. — Раните в главата винаги кървят много. Това не значи, че е тежко. Продължавай да се движиш.“
Отбранителните оръдия затракаха и звукът премина през корпуса на кораба. Тя намери кутията, отвори закрепващата я скоба, извади я, гушна я здраво и седна на палубата. За една дълга секунда на премала ѝ се стори, че закопчалката е различна, здрава, неразбиваема, но грешеше. Просто умът ѝ си играеше игрички. Всичко бе наред. Тя задърпа, навря пръстите си в пролуката, която не трябваше да я има, после дръпна да я отвори по-широко и отново натисна, натиквайки собствената си кожа и кости като клин. Болеше адски, но тя не обръщаше внимание. Натискът на тялото ѝ върху палубата изведнъж стана ужасно силен. Ускоряваха. Не знаеше защо. Гърбът я болеше. От години не се бе налагало гръбнакът да крепи тялото ѝ по време на силна тяга. Обикновено в този момент тя лежеше в омекотяващ гел.
С негодуващ пукот закопчалката поддаде. Кутията за инструменти се отвори, но нищо не се изсипа от нея. Всички ключове, епоксидни поялници, волтметри и контейнери с въздух и смазка бяха вързани по местата си. Тя запрехвърля пластовете, докато стигна до редица шестограми и извади десетмилиметровия. Това бе едно от предимствата ѝ пред Марко и екипажа му. Беше живяла на марсиански кораб с години. Знаеше кой инструмент кой панел отваря, както познаваше опакото на дланта си. Взе един волтметър, кримпващи клещи и лек поялник и ги натъпка в джобовете си. С малко късмет щеше да има нужда само от шестограма, но…
Палубата под нея започна да се отдалечава, гравитацията внезапно бе изчезнала. Тя не можеше да определи дали се върти във въздуха, или корабът се върти около нея. Посегна към палубата, стените, но нищо не бе в обсега ѝ освен плуващата кутия за инструменти. И това стигаше. Тя я грабна и я дръпна близо до корема си, после я оттласна като реактивна маса и се изви, за да се вкопчи в работния тезгях. Гравитацията се върна и кутията изтрещя зад нея. Тя залитна. Ново глухо бумтене разтърси кораба. С болящи я колене и гръбнак, Наоми се втурна към асансьора.
Гравитацията изчезна пак, докато влизаше в него. Отбранителните оръдия още тракаха, но по-малко. Не помнеше кога за последно е чула изстрелване на ракети. Битката утихваше. Прииска ѝ се асансьорът да се движи по-бързо. Ако прозвучеше сигналът за отбой и другите станеха от креслата си, преди да е свършила, тогава Холдън, „Росинант“, а вероятно и голяма част от станция Тихо щяха да загинат. С всеки бавен метър, изминат от асансьора, тя си го представяше: как двигателят пали, а после се разлива в огън, по-ярък от светлина, който поглъща всичко. Корабът се раздвижи, запращайки я в стената със сила, достатъчна да я насини, а после я пусна отново да се рее свободно. Тя спря асансьора между каютите на екипажа и въздушния шлюз, като се хвана здраво, така че забавянето да не я остави безпомощна насред празния въздух.
Панелът за достъп бе петнайсет сантиметра висок и четирийсет широк и се отваряше към главните електрически кабели, минаващи през центъра на кораба. Ако прережеше всички кабели с горелка, токът моментално щеше да бъде пренасочен по други пътища. Нямаше да стане нищо, освен да се включат няколко предупредителни индикатора. Но това не я интересуваше. Тя не смяташе да поврежда кораба. Искаше да го използва. Закрепила двата си крака и едната си ръка в дръжките на стената, Наоми заработи с шестограма. Винтовете бяха свързани към пластината и не се отделяха, но тя усещаше кога металът губи захвата си. Три винта бяха освободени. Четири. Пет.
Шест.
Можеше да види предавателния апарат през пролуката, където пластината започваше да се отделя. Корабът потрепери под нея, завъртя се. Тя стисна шестограма в юмрука си, завладяна от представата как той пада надолу в шахтата, въпреки че това не се случваше. От косата ѝ се отдели тлъста червено-черна капка кръв и се размаза върху светлата стена. Тя не обърна внимание. Седем винта бяха развинтени. Осем. Тя чу гласове откъм каютите на екипажа. Някаква жена каза нещо, което Наоми не разбра, и някакъв мъж ѝ отговори с „не“. Девет. Десет.
Капакът се освободи. Тя грабна апарата и провери заряда му. Батериите бяха почти пълни. Имаше връзка. Наоми не знаеше коя е веригата за общо предаване и първата, която опита, даде код за грешка. Ругаейки мелодично под нос, тя пусна режим на диагностика и прати запитване. Сякаш мина цяла вечност, преди да получи отговор. Прелисти с палец доклада, докато намери каквото търсеше. Осемнайсети канал използваше протоколите D4/L4, които в „Росинант“ служеха за общо предаване. Тя въведе аварийния код, който щеше да ѝ позволи да излъчи трийсет секунди диагностични сигнали, а после изтри файла със сигналите. Щом се появи съобщението за грешка, тя нареди на апарата да мине в ръчен режим. Вече почти плачеше. Десният ѝ крак се изплъзна и тя посегна към отворения панел за достъп. Кокалчетата ѝ се ожулиха в нещо остро и зъбато. Наоми изсумтя от болка и отхвърли раздразнението си. Нямаше време.
— Ако приемате това — каза тя, притиснала апарата близо до устните си, — моля, предайте го нататък. Тук е Наоми Нагата от „Росинант“. Съобщение за Джеймс Холдън. Софтуерът, контролиращ магнитната бутилка, е саботиран. Не включвайте реактора, без да презаредите софтуерните драйвери от сигурен източник. Ако чувате това съобщение, моля, предайте го нататък.
По средата на последната дума апаратът даде сигнал, че трийсетте секунди са изтекли, и се върна на главното меню. Наоми го остави, а след това пусна дръжката и отлетя от стената. Разпери ръце и шестограмът се изплъзна от пръстите ѝ. Надяваше се, че се е получило. Бяха насред битка. Може да имаше радиозаглушаване, ако Марко искаше да запази ставащото неясно, но бе също толкова вероятно да се наслаждава да е център на внимание. А ако тя бе права, ако бяха нападнали марсианския премиер-министър, то данните от битката щяха да бъдат преглеждани от най-добрите разузнавателни служби, които още съществуваха.
Джим не бе в безопасност, не още. Тя го знаеше, но за момент не го чувстваше. Мракът щеше да се върне; смазващата тревога, вината и страхът. Не се съмняваше в това, но сега, точно в този момент, бе изпълнена със светлина. Беше съставила плана си и той бе сработил. Предупреждението ѝ или щеше да стигне до него, или нямаше. Но така или иначе, тя нямаше какво повече да направи. А сега на мостика Марко се опитваше да разбере какво точно е направила. Смехът, който изригна от гърлото ѝ, приличаше на победа.
Гласовете откъм каютите на екипажа се усилиха, станаха по-объркани. Макар че не беше свирен отбой, тя чу хора да се движат насам-натам. Позна гласа на Син, тревожно извисен. Кракът ѝ обърса стената и тя посегна да закачи китката си за дръжката. Нямаше смисъл да си прави труда с асансьора. Заиздърпва се нагоре по шахтата и после в коридорите. Лицата, които надничаха от вратите, бяха ококорени. Един мъж се дръпна сепнато назад, щом я видя. Наоми се изстреля с ритник по коридора и полетя право като стрела, без дори да докосва дръжките по пътя си, за да се стабилизира. Рамото я болеше. Раната на темето ѝ кървеше отново. Тя чувстваше някаква безметежност.
Син се издърпа иззад един ъгъл, после се закрепи и я загледа с увиснало чене и окръглени очи. Тя вдигна юмрук за поздрав, докато прелиташе покрай него.
— Ако притрябвам на някого — каза, — ще бъда в каютата си, ясно?

33.
Холдън

През по-голямата част от човешката история картите са били статични. Даже във времена на промени и хаос, когато цивилизации са рухвали за една нощ, географията си е оставала що-годе същата. Разстоянието между Африка и Южна Америка щеше да си остане каквото е било винаги, поне в течение на човешката еволюция. А и независимо дали го наричаш Франция или Зона на общи европейски интереси, Париж пак беше по-близо до Орлеан от Ница. Едва когато хората заселиха Марс, а после и Пояса, и световете отвъд, разстоянието между големите центрове на човешкия живот стана функция на времето. За станция Тихо Земята и Луната бяха почти от другата страна на Слънцето. Марс бе по-близо, но се отдалечаваше с всеки час. Сатурн бе по-близо и от двете, а луните на Юпитер бяха по-далеч. Фактът, че всичко се сближаваше и раздалечаваше бе даденост в живота на Холдън; некоментирана и обикновена. Само в моменти като този орбиталните цикли започваха да му приличат на метафора за нещо по-дълбоко.
Веднага щом Фред взе решението да отиде на Луната, Холдън бе преместил нещата си на „Росинант“. А после и вещите на останалите от екипажа. Намери дрехите на Еймъс грижливо сгънати и подредени в груба платнена торба. Тези на Алекс бяха нахвърляни хаотично в куфар — половината в мрежа, а половината не, макар че коя част бе чиста и коя за пране, Холдън не можеше да познае. Нещата на Наоми бяха в неговия апартамент. Резервен чифт ботуши, самотен чорап, бельо. Тя бе оставила модел на марсиански боен механобот — в яркочервено и черно, не по-голям от палеца му — на плота в банята. Холдън не знаеше дали той има някакво специално значение за нея, или пък изобщо не би си спомнила откъде го е взела. Все пак се погрижи да го прибере. Уви го внимателно и го сложи в подплатена кутийка. Това бе най-близкото нещо до грижа за неговата собственичка, на което бе способен.
Връщането на „Росинант“ бе като прибиране у дома, само дето корабът бе прекалено празен. Тесните коридори на жилищния отсек му се виждаха твърде широки. Лекото пукане от време на време, когато свръзките се приспособяваха към промените в температурата, му звучеше като почукване на призраци. Когато ремонтният екип бе на място, където можеше да ги чува, Холдън се дразнеше от гласовете и стъпките, които не принадлежаха на неговия екипаж. А пък когато изчезнеха, тишината го потискаше.
Казваше си, че това е временно. Че скоро Алекс ще се върне в пилотската кабина, а Еймъс долу в машинното. Наоми ще е до него и ще му обяснява меко какво е прецакал и как да го направи по-добре. Ще отиде на Луната и те ще са там. Всички. Някак си.
Само че още не бе чул никаква вест от Наоми. Бе получил кратко текстово съобщение от мама Тамара, че родителите му засега са добре, но върху ранчото се сипе пепел като сняг зиме. И нищо от Еймъс.
Понякога хората знаеха кога се сбогуват за последно, но не винаги. Дори не често. В повечето случаи окончателната раздяла на пътищата им бе толкова скромна, че те дори не забелязваха. Сега, в мрака на командната палуба, с плуващ до него половинлитров мехур бърбън и свирещ по аудиосистемата блус, Холдън бе доста сигурен, че той самият си е взел последно сбогом с този-онзи, без да го разбере. Повтаряше всичко в главата си и с всеки следващ път спомените ставаха все по-фалшиви и по-болезнени.
— Само ние останахме — каза той на кораба. — Вече си имам само теб.
В течение на един дълъг момент „Росинант“ не отговори, а после, колкото и да е странно, го направи. Яркожълта светлинка, показваща искане за връзка, цъфна на конзолата му. Холдън избърса с ръкав насълзените си очи и прие обаждането. В едно прозорче се появи Фред Джонсън, сбърчил вежди.
— Холдън?
— Фред?
— Добре ли си?
— Ъъъ. Да?
Фред се приведе напред и главата му изпълни екрана.
— Търся те на ръчния ти терминал от петнайсет минути.
Холдън огледа командната палуба, после кимна.
— Може да съм го оставил в панталоните си. В квартирата. Мисля, че е така.
— Пиян ли си?
— Май да. — Трябваше да се съсредоточи, за да не заваля думите.
— И не носиш панталони?
— Още не съм готов да доведа връзката ни дотам.
— Е, иди в лазарета да ти вкарат нещо за изтрезняване и вземи си покрий задника. Пращам ти екипажа за полета.
Холдън запали лампите и спря музиката.
— Какво става?
— Получаваме доклади. Марсианският премиер-министър е подложен на атака. Корабите, които намери твоят приятел Алекс, са били примамки за отклоняване на ескорта.
— Но новите ескортиращи кораби… — започна Холдън.
— Са тези, които стрелят по него.
Холдън изруга под нос.
— Алекс е на онзи кораб. Имаме ли вести от Алекс?
— Нямаме вести от никого. Държах някои радиотелескопи насочени натам и те ни показват това. Говорих с Дръмър и инженерния екип. Казват, че „Роси“ има чист болничен лист, и все по-малко ми се иска да стоя тук и да чакам този, който стои зад всичко това, да предприеме нов опит срещу мен.
Холдън разкопча коланите на креслото си и се понесе напред. Главата му се мотаеше малко. Огледа командната палуба. Някаква част на мозъка му като че ли още очакваше да види там Алекс, Наоми и Еймъс. Не бе осъзнал, че това му е навик, да се оглежда за хората си, преди „Роси“ да потегли. Сега, осъзна той, те за първи път нямаше да са тук. Струваше му се лоша поличба.
— Добре — каза Холдън. — Ще поразчистя за компанията. Кога искаш да тръгнем?
— Колко скоро е „възможно най-скоро“?
— Реакторът е студен, а и би било добре да попълним запасите от въздух и вода — изтъкна Холдън. Алкохолните пари май вече се разсейваха, но той не бе сигурен дали наистина е така, или просто му се струва. — Освен това получих информация от сигурен източник, че трябва да взема нещо за изтрезняване и да си покрия задника.
— Радвам се, че внимаваш — подхвърли Фред. — Значи два часа?
— Мисля, че можем да се справим.
— Да действаме тогава.
Холдън се издърпа с ръце надолу по шахтата. Нов екипаж идваше на неговия „Росинант“. Това бе нещо очевидно, разбира се. Планът от самото начало си беше такъв, но сега тази перспектива го изпълваше с ужас. Непознати лица на контролните уреди и в каютите на екипажа. Гласове в коридорите, различни от онези, с които е свикнал в годините след „Донагър“. Дори когато возеха пътници, екипажът му винаги бе сърцето на кораба. Но сега щеше да е различно и не му харесваше.
На път за квартирата си се отби в лазарета. Трезвен, символичните проблеми от временен екипаж за пътуването до Луната не му се видяха чак толкова зловещи, но мисълта си остана някъде в дъното на съзнанието му: без Наоми — без целия му екипаж — „Росинант“ нямаше да е същият като преди. Когато провери ръчния си терминал, единствените съобщения бяха от Фред. Мълчанието на Алекс с нищо не му помагаше.
Транспортният тунел се свърза с въздушния шлюз с леко избумтяване, като че ли станция Тихо прочистваше гърло. Холдън беше в шлюза, за да ги пусне да влязат. Осем души — шестима поясни и двама, които изглеждаха като да са от Земята, всички облечени в костюми на станция Тихо и носещи малки лични комплекти — плуваха в пространството между шкафчетата. С тях бе Дръмър, в своята униформа.
— Капитан Холдън? — повика го тя. — Искам да ви запозная с капитан Фостър Сейлс и екипажа му.
Мъжът, който се приближи, изглеждаше прекалено млад за капитан. Късата му черна коса преминаваше в лъскава брада, която се опитваше да придаде на момчешкото му лице някаква тежест, но не успяваше. Запознаха го и с другите — пилотите Арнолд Мфуме и Чава Ломбау, инженерите Сандра Ип и Зак Казандзакис, оръжейните техници Гор Дрога и Сун-и Стайнберг, специалистката по комуникациите Маура Пател. В края на тази малка церемония Холдън бе почти сигурен, че е забравил имената на всички.
Дръмър като че ли забеляза безпокойството му, защото, когато екипажът се пръсна по местата си, тя остана и го дръпна настрани.
— Те са добри хора, капитане. Лично съм ги проучила. Никой от тях не е от лошите.
— Аха — каза Холдън. — Това е хубаво.
Усмивката ѝ бе странно нежна.
— За мен също е странно.
— Така ли? — попита той.
— По време на моя пост те проникнаха в станцията, откраднаха шибаната протомолекула. Опитаха се да убият шефа. Цял ден излъчвам спокойствие и контрол, а като дойде периодът за сън, скърцам със зъби и се взирам в стената. А сега старецът заминава? Мама му стара, направо съм се спекла.
Холдън издиша продължително.
— Благодаря ти за това.
— Пак заповядайте, сър. Всеки, когото срещате, води трудна битка.
— Трябва ли да знам нещо за… — Той кимна към вратата. Дръмър го осведоми с бързи, кратки изречения. Съквартирантката на Ип била от изменничките и тя още се чувствала предадена. Стайнберг и Мфуме приемали тежко накърняването на престижа си и макар че това обикновено не представлявало проблем, ако се сдърлят, някой трябвало да се намеси и да ги успокои. Дрога имал семейство на Земята и изпитвал тревога, гняв и скръб. Холдън си отбеляза да говори с него, ако има възможност. С всяка дреболия, недостатък и уязвимост, силна черта и странна добродетел, Холдън усещаше как нещо в гърдите му се отпуска.
Добре де, тези мъже и жени не бяха неговото семейство, но бяха неговият екипаж. Никога нямаше да означават за него същото като Алекс, Еймъс и Наоми, но за следващите няколко седмици той бе техният капитан. И това бе достатъчно.
Засега бе достатъчно.
Когато Фред влезе през шлюза, Дръмър тъкмо довършваше описанието на проблема на Маура Пател с безсънието. Фред срещна с крака стената и захвана глезените си за дръжките, все едно е роден в Пояса. Стоеше под деветдесет градуса спрямо тях, на лицето му бе изписана груба усмивка, а на гърба му имаше малък личен комплект.
— Е, какво правите вие двамата?
— Дръмър ми обяснява много внимателно как да си обуя панталонките на голямо момче — пошегува се Холдън.
— Наистина ли? — попита Фред.
— Възможно е да съм се разлигавил малко от пиянство.
Фред кимна.
— Понякога се случва и на най-добрите от нас. Какво е положението?
Отговори му Дръмър.
— Екипажът започва процедурата по загряване на двигателя. Досега никой не е докладвал проблем, така че би трябвало да спазим разписанието.
— Отлично — одобри Фред. — Разбира се, те вероятно вече са заели всички свестни койки.
— Всички койки са еднакви — отбеляза Холдън. — Освен моята. Но нея не можеш да я получиш.
— И през ум не ми е минало, капитане — каза Фред. — Марсианският конвой е пратил зов за помощ. Първоначалният ескорт се опитва да стигне до тях, но сега загадъчните кораби са започнали ожесточена битка с него. Като за засада, тази изглежда доста ефективна.
— Съжалявам да го чуя — промърмори Холдън. — Все още няма нищо от Алекс.
— Е, да се надяваме на най-доброто — каза Фред. — Последните данни сочат, че нападателите са прекратили огъня. Така че, изглежда, нещата вървят към абордаж.
Кръвта на Холдън изстина.
— По протокол те трябва да взривят кораба, ако нападателите стигнат близо до завладяване на машинното или командния център.
— Това е за да не компрометира врагът кодовете ти — обади се Дръмър. — Но те са дошли с марсиански военни кораби. Злото вече е сторено.
Тримата замълчаха за момент. Когато Фред заговори, гласът му бе тих и язвителен.
— Е, много ободряващо. Идваш ли да ми помогнеш, капитане?
Холдън погледна към Дръмър. Тя стоеше мирно, като истински професионалист, но на него му се стори, че зърна в очите ѝ искрица безпокойство. Фред Джонсън бе управлявал Тихо близо две десетилетия, а сега заминаваше. И можеше да не се върне. Холдън също.
Всеки, когото срещаш, води трудна битка.
— Да оставим тази част на Фостър — предложи Холдън. — Нека посвикне с кораба. Аз трябва да свърша нещо на станцията, преди да тръгнем.
* * *
Моника беше в нов апартамент. Като я гледаше така, седнала на дивана, му се стори, че се виждат за първи път. Месеците, които бяха прекарали в пътуване до Пръстена — нейният екип и неговият екипаж, — отчаяната работа, която бе свършила на „Бегемот“, преди той да се превърне в станция Медина, отвличането и спасяването ѝ. Всичко това сякаш бе изчезнало. Изражението ѝ бе учтиво и затворено.
— Е — каза Холдън. — Аз ще излитам. Не съм сигурен кога и дали ще те видя отново. А имам чувството, че нещата между нас не са наред.
— И защо ще имаш такова чувство?
— Извън протокола ли?
Мълчанието охлади стаята, после Моника извади от джоба си новия си ръчен терминал и чукна два пъти по него.
— Добре. Извън протокола.
— Защото те излъгах и ти го знаеш. И си ядосана. И защото се опита да ме подпитваш за неща, за които не исках да говоря, като ме обстрелваше с въпроси по средата на интервю, и съм ти сърдит за това.
Моника въздъхна, но лицето ѝ омекна. Сега изглеждаше по-стара, отколкото при първата им среща. Все още готова за камерата и съвършена по всяко време, но уморена от вселената.
— Какво стана с теб, Холдън? Ти беше човекът, който не крие нищо. Ти беше единственият глас, на който всеки може да вярва, защото дори да не знаеш всичко, поне казваш истината, която знаеш. Това четене на изявления за пресата — просто не си ти.
— Фред ме помоли да не казвам, че са го взели на мушка.
— Както и че са се измъкнали с протомолекулната проба — допълни Моника, после вдигна ръчния си терминал. — Не записвам. Окажи ми любезността поне сега да не ме лъжеш.
— И че са се измъкнали с протомолекулата — призна Холдън.
Лицето на Моника омекна. Тя се почеса по ръката, ноктите ѝ стържеха по плата на ръкава.
— Това е от извънредна важност. Това е най-страшното нещо, случило се от началото на цялата тази работа. Не мислиш ли, че хората имат право да знаят в каква опасност се намират?
— Фред е наясно. Съобщил е на Авасарала и на Смит. Земята и Марс знаят. СВП знае. Да паникьосваме хората без причина…
— На този етап паникьосването не е неразумно — възрази Моника. — Защо решаваш от името на хората какво трябва да узнаят, за да постъпят както ти мислиш, че трябва? Добрите не действат така и ти си даваш сметка. Това е покровителствено, снизходително държание и не ти приляга. На тях може да им подхожда — на политическите кукловоди. Но не приляга на теб!
Холдън усети в гърдите му да се надига топлина. Гняв или срам, или нещо по-сложно, не можеше да познае. Спомни си как мама Тамара казваше: „Най-много боли, когато в обвинението има нещо вярно“. Искаше му се да отговори нещо гадно. Да отвърне на удара. Сплете пръсти.
— А това, което правиш ти, има ли значение?
— Например?
— Правенето на репортажи. Казването на истината на хората. В това има ли някаква сила?
— Разбира се.
— Тогава начинът, по който използваш тази сила, също е важен. Не казвам, че сме били прави да заметем тази работа с протомолекулата под килима. Но да разкажеш на всички за това — особено пък в момента, докато продължава тази гадост, каквато и да е тя — е още по-зле. Когато бяхме в бавната зона, ти бе гласът, който ни обединяваше. Ти придаде форма на онзи момент на хаос. Това направи хората по-сигурни, спокойни и разумни. По-цивилизовани. Сега пак имаме нужда от същото. Аз имам нужда от същото.
— Как можеш да твърдиш… — започна Моника и в този момент терминалът ѝ избръмча. Тя сведе раздразнено поглед към него и подскочи. Вдигна пръст към Холдън: „Само секунда“.
— Какво има? — попита Холдън, но тя четеше нещо на терминала си и очите ѝ се ококорваха все повече. — Моника? Ако това е някакъв нагледен урок колко е гадно да криеш информация, признавам, че е странно елегантен. Но ако може да престанеш сега…
— Атакуващите кораби. Тези, които са нападнали марсианския премиер-министър. Командният кораб е излъчил съобщение. — Тя вдигна очи към него. — За теб е.
От ръчния терминал гласът на Наоми звучеше тънък и еклив, и му подейства като събуждане от кошмар в действителност, която е още по-ужасна.
— Ако приемате това, моля, предайте го нататък. Тук е Наоми Нагата от „Росинант“. Съобщение за Джеймс Холдън. Софтуерът, контролиращ магнитната бутилка, е саботиран. Не включвайте реактора…
Тя продължи да говори, но Холдън вече бе грабнал терминала си. Кокалчетата го заболяха и той трябваше да се насили да престане да стиска устройството. Прати искане за връзка с Дръмър. Сърцето блъскаше в ребрата му и той имаше чувството, че пада, сякаш е пристъпил от върха на някоя кула във въздуха и не е успял да се улови за корниза по пътя надолу. Моника ругаеше тихо под нос. Звучеше като молитва.
Ако реакторът набереше мощност и бутилката откажеше, „Росинант“ щеше да загине за част от секундата. Станция Тихо можеше и да оцелее. Или поне част от нея.
— Тук е Дръмър — обади се ръчният му терминал. — С какво мога да ви помогна, капитане?
— Пуснахте ли реактора? — попита Холдън.
Дръмър помълча може би за половин секунда. Стори му се като години.
— Да, сър. На шейсет процента сме и всичко изглежда страхотно.
— Спрете го — нареди Холдън. — Спрете го веднага.
Настъпи тишина. „Не ме питай защо — помисли си Холдън. — Не спори и не ми искай обяснения. Моля те, недей.“
— Готово. Ядрото е изключено — докладва Дръмър. — Може ли да попитам за какво беше това?

34.
Алекс

— Не включвайте реактора, без да презаредите софтуерните драйвери от сигурен източник. Ако чувате това съобщение, моля, предайте го ната…
Съобщението секна.
— Трябва да го разпространим — настоя Алекс. — Трябва да стигне до Холдън.
— Аз ще се погрижа — обеща капитанът. — Вие и премиер-министърът трябва да се евакуирате. Веднага.
Алекс я погледна объркано. Наоми беше на атакуващите кораби. „Роси“ бе саботиран. Това му приличаше на момента на затишие между цапардосването по главата и избухването на болката. Първата му полусвързана, ирационална мисъл беше: „Щом Наоми е с тях, може би не са толкова лоши“.
— Господин Камал?
— Не, добре съм. Само…
Премиер-министърът Смит го изгледа и меките му, невинни очи изглеждаха съвсем не на място.
— Това променя ли нещо за нас?
— Не — заекна Алекс. — Аз само… Не. Не, трябва да вървим. Чакайте. Боби…
— Сержант Дрейпър знае къде отивате — намеси се капитан Чаудхари. — Ще имам грижата да не се загуби.
Тръгнаха към асансьора, с двама пехотинци пред и зад тях. Кабината даде на Алекс ориентация за миг, докато ги тласкаше надолу към сърцето на кораба. Бяха нужни само няколко секунди скоростта да се изравни и да преминат отново към свободно падане, но това бе достатъчно за мозъка му, за да обозначи едната посока като долу, а другата като горе. В кабината имаше място за три пъти повече хора. Пехотинците заеха позиция до вратата, готови да посрещнат евентуална опасност. Премиер-министърът застана отстрани в предната част, където имаше малко прикритие. Никой не коментира. Просто бе нещо, което се случваше. Динамиката на политическата власт като позиции в един асансьор.
Наоми бе тук. Съвсем наблизо. Може би на по-малко от десет хиляди километра. Сякаш Алекс бе завил зад някой ъгъл и тя бе там. Макар че, разбира се, не беше така. Дори близката битка означаваше разстояния, които бяха огромни във всеки друг контекст. Ако корабът бе прозрачен, вражеските съдове щяха да се виждат само по струите на двигателите си — точици светлина в небе, пълно с множество светлини. В момента „Пела“ можеше да е толкова далеч от него, колкото Бостън от Шри Ланка, и това пак щеше да е почти интимна близост за огромните мащаби на Слънчевата система.
— Мислиш за приятелката си — подхвърли Смит.
— Да, сър — призна Алекс.
— Знаеш ли защо е на „Пела“?
— Не знам дори защо не е на „Росинант“. И не се обиждайте, но се чудя защо аз самият напуснах кораба си. Колкото по-дълго съм далеч от него, толкова по-лоша ми се струва идеята да го напусна.
— И аз си мислех същото за къщата си — каза Смит.
Единият от пехотинците — висок, с мек акцент, който Алекс не можеше да определи — кимна.
— Трябва да се прикриете, сър. Ще се наложи да минем през територия, която може да не е под наш контрол.
Имаше предвид, че врагът вече е пресякъл пътя между тях и хангара. Алекс се притисна към стената срещу премиер-министъра и се напрегна. Асансьорът забави ход, долу стана горе, а после дори тази слаба гравитация изчезна пак. Пехотинците отстъпиха назад, вдигнаха оръжията си и вратата се отвори. Безкрайна половин секунда по-късно излязоха в коридора и Алекс и премиерът ги последваха.
Коридорите на кораба бяха празни, екипажът или бе препасан в креслата си за битката, или действаше някъде другаде, за да осигури безопасността на тези коридори, докато те четиримата се движеха по тях. Пехотинците се редуваха да се придвижват напред от врата до кръстопът и до следващата врата. С всеки малък скок разстоянието между тях растеше и Алекс ясно усещаше вратите, покрай които минаваха и които можеха да се отворят изведнъж, без никакъв пазач между него и онзи, който излезе оттам. Пехотинците не изглеждаха разтревожени и той се опита да почерпи спокойствие от тяхната невъзмутимост.
Коридорите имаха същото нечупливо покритие като мостика и столовата, но нашарено с кодове за местоположение и цветни ленти, които да помагат за ориентация из кораба. Една от лентите бе тъмночервена с жълт надпис ХАНГАР на хинди, английски, бенгалски, фарси и китайски. Накъдето водеше червената лента, те я следваха.
Вървяха бързо и тихо и Алекс вече почти си мислеше, че ще стигнат безпрепятствено до хангара, когато врагът ги откри.
Засадата бе професионална. Пехотинецът с мекия глас тъкмо се бе изстрелял напред, когато започна стрелбата. Отначало Алекс не видя откъде идва, но автоматично се закрепи и рискува да хвърли поглед напред. На кръстопътя пред тях зърна проблясъци на оръжейни дула и малък кръг от шлемове. Нападателите стояха на едната стена, взирайки се нагоре по коридора, все едно стреляха в шахта. Дори да имаше оръжие, те бяха прекалено малка мишена.
— Стрелят по нас — каза другият пехотинец и на Алекс му трябваше четвърт секунда да осъзнае, че не говори на тях. — Толивсен е ранен.
— Още съм в битката — извика мекият акцент.
Срещу Алекс премиер-министърът Смит се беше свил зад касата на една врата. Повечето цивилни се опитваха да се притиснат към стената и така се излагаха право на пътя на куршумите. Смит не го беше направил. Така че една точка за обучението.
Покрай тях изсвири нов откос, откъсна дълги черни ивици от стените и палубата, а въздухът се изпълни с мирис на кордит.
— Oyé — извика един от нападателите. — Предайте ни Смит и ще ви пуснем да си вървите, sa sa?
Първият пехотинец изстреля три куршума в бърза последователност и му отвърна смехът на нападателя. Алекс не можеше да е сигурен, но му се стори, че хората, стрелящи по него, носят марсиански военни униформи и лека броня.
— Хей — извика той. — Няма да сме ви от никаква полза мъртви, нали?
Настъпи забавяне, като в момент на изненада.
— Hoy, bist tu Камал?
— Ъъъ — изгъгна Алекс. — Да, казвам се Камал.
— Пилотът на Кокалчето, а?
— Кой е Кокалчето?
— Pinché предател, кой — каза гласът. — Като стигнеш в ада, кажи ѝ, че Сало те праща.
— Граната — обади се пехотинецът с мекия глас, звучеше странно спокоен. — Прилагам контрамерки.
Алекс обърна лице към стената и запуши ушите си с ръце. Ударната вълна го халоса. Той се помъчи да вдиша. Във въздуха се вихреха нещо като снежинки и миризмата на пластмаса и взривен експлозив бе толкова силна, че го давеше. Звуците на стрелба сякаш идваха от много далеч.
— Гранатата е смекчена — извика пехотинецът. — Но малко подкрепления ще ни дойдат добре.
Премиер-министърът имаше яркочервена линия на опакото на дланите си, кръвта се просмукваше в бялото на ръкавелите му и плуваше на малки капчици във въздуха на коридора. Алекс усети как стената потрепери под ръката му, когато нещо на кораба избухна прекалено далеч, за да го чуе. Някой отпред в коридора се смееше и бъбреше нещо на поясен жаргон, прекалено бързо, за да му се разбира. Алекс подаде за миг глава да надзърне и бързо я дръпна обратно. Пукот на изстрели го накара да се свие отново в плиткото си прикритие.
Смехът отпред се превърна в писъци, острите гърмежи станаха по-глухи и застрашителни. Пехотинците откриха огън и в коридора настъпи истински пандемониум. Някакво тяло се запремята покрай тях, отпуснато и безжизнено, с униформа, пропита с кръв от десетки рани. Алекс не можеше да каже на чия страна е бил боецът.
Стрелбата секна. Алекс изчака няколко мига, които му се сториха дълги, после пак надзърна бързо и се дръпна. След това се подаде за по-продължителен оглед. Кръстопътят, където се бе намирал врагът, бе забулен от дим, кръв и противогранатната контрамярка. Две тела плуваха във въздуха, едното бе мъртво, в лека бойна броня, а другото — в пълна пехотинска екипировка. Фигурата в тежката броня вдигна ръка в знак „всичко е чисто“.
— Разчистихме за вас — съобщи Боби. Гласът ѝ сякаш идваше от много далеч и звучеше някак глухо. — Можете да дойдете. Но е за предпочитане да затаите дъх, докато минавате оттук. Има разни частици във въздуха.
Алекс започна се издърпва напред, а премиер-министърът го следваше по петите. Подминаха Боби и четирима нови пехотинци, с които ескортът им набъбваше до шестима. Не бе виждал Боби в броня от битката на Йо. С другите пехотинци около нея и масивната броня, увеличаваща и без това едрата ѝ фигура, тя сякаш се чувстваше като у дома си. Нещо повече, изглеждаше изпълнена с копнеж, защото знаеше, че това е илюзия.
— Добре ти стои, Дрейпър — извика Алекс на минаване. Беше полуоглушен от престрелката и усети думите само като вибрации в гърлото си. Усмивката на Боби обаче показа, че го е чула.
В хангара „Рейзърбек“ висеше в скоби, предназначени да държат далеч по-големи кораби. Беше все едно да видиш промишлен струг с клечка за зъби, захваната в него. Екипажът се държеше за дръжките наоколо и даде знак на Алекс, Боби и премиер-министъра да продължават. Докато Алекс стигне до кораба, грамадните врати на хангара вече бяха започнали да се отварят. Ръководителката на полета буташе вакуумен скафандър към него и крещеше, за да може да я чуе.
— Координираме се с огневия контрол. Отбранителните оръдия ще се опитат да ви отворят път, но все пак внимавайте. Ако се наврете под нашия собствен огън, ще бъде много жалко.
— Разбрано — каза Алекс.
Жената посочи с брадичка към вратите на хангара.
— Няма да губим време да изпразваме хангара от всичкия въздух, но ще го намалим до може би половин атмосфера. Ще се получи рязък скок в налягането, но не би трябвало да получите теч.
— А ако все пак получа?
Тя му протегна отново скафандъра.
— Тук имате малко бутилиран въздух за дишане, докато измислите нещо.
— Планът не е идеален, но поне е някакъв план.
— Обстоятелствата не са идеални — съгласи се ръководителката на полета.
Алекс навлече скафандъра, докато премиер-министърът, вече напъхал се в своя, се вмъкна в скутера и се насочи към койката отзад. „Рейзърбек“ бе яхта. Бърз кораб, направен за фучене насам-натам извън някоя атмосфера, философски наследник на корабите, които не губели брега от погледа си. И нещо повече, бе стар. Момичето, което първо го бе пилотирало, беше мъртво — или нещо още по-странно — от години, а корабът бе стар още преди тя да си отиде. Сега щяха да летят с него през активна бойна зона.
Алекс провери последните шевове на костюма си и тръгна към „Рейзърбек“. Боби стоеше на вратата и надничаше вътре. Когато заговори, гласът ѝ стигна до него по радиото на скафандъра.
— Имаме малък проблем, Алекс.
Той се промуши покрай нея. Дори когато не бе в бойна броня, Боби караше вътрешността на кораба да изглежда малко тясна. Сега, като премести поглед от нея към второто кресло, размерите му се видяха абсурдни. Нямаше начин да се вмести в него.
— Ще им кажа да спрат процедурата по излитане — рече той. — Можем да ти намерим нормален скафандър.
— На кораба има вражески войници. Те търсят нас. Него — изтъкна Боби. — Нямаме време. — Обърна се да го погледне. Лицето ѝ зад стъклото изглеждаше унило. — Виждам само един вариант.
— Не — заяви Алекс. — Няма да останеш тук. Пет пари не давам. Няма да те изоставя.
Боби се размърда, ококорила очи.
— Какво? Не, имах предвид да махнем креслото и да използваме моторите на скафандъра да ме крепят. Да не си помисли, че…
— Добре. Направи го. Веднага — каза Алекс.
Боби се приведе напред и магнитните ѝ ботуши се залепиха за палубата на „Рейзърбек“, а едната ѝ ръка стисна рамата. С другата хвана основата на противоускорителното кресло и дръпна нагоре. Болтовете се откъснаха, сякаш бяха от хартия, и тя изхвърли креслото навън в хангара. Карданите му се въртяха от премятането. Боби се пъхна вътре, опря ръце и крака в стените и палубата и натисна, докато скафандърът се заклини толкова здраво, сякаш е част от рамата.
— Добре — рече тя. — Готова съм.
Алекс се обърна пак към ръководителката на полета. Жената му отдаде чест и той ѝ отвърна, буца бе заседнала в гърлото му. Пехотинците, които ги бяха ескортирали — които бяха рискували живота си да ги доведат дотук, — вече ги нямаше. На Алекс му се прииска да се бе сетил да им благодари.
— Отивам на работното си място и после ще ви измъкнем оттук — обясни ръководителката на полета. — Внимавайте там навън.
— Благодаря — каза Алекс. Издърпа се в кораба, затвори люка и започна да проверява всичко по списък. Реакторът бе загрят, ъпстейновият двигател показваше зелено по цялото табло. Въздухът и водата бяха на максимум, а рециклаторите — в готовност.
— Наместихте ли се там отзад, сър?
— Готов съм, колкото мога да бъда — отвърна премиерът.
— Дръж се здраво — посъветва Алекс Боби. — Може да друса, а ти не си в противоускорително кресло.
— Напротив — възрази тя и той усети дяволитата усмивка в гласа ѝ. — Нося си моето.
— Е — каза Алекс. — Ами добре, тогава.
Светлинките на скобите се смениха от заключено през предупреждение към отворено и ето че „Рейзърбек“ се рееше свободно. Заехтя аларма, приглушена от рядката атмосфера, и гигантската врата на хангара започна да се отваря. Промяната на външното налягане накара скутера да зазвънти като от удар с чук. Алекс се прицели в разширяващата се пролука от мрак и звезди и даде газ. „Рейзърбек“ изскочи във вакуума, жаден и нетърпелив. Дисплеят отбеляза десетина кораба, прекалено малки, за да ги различи невъоръженото му око, и дългите, извити линии на огъня на отбранителните оръдия, досущ пипала, гънещи се сред пустотата.
— Поемам контрол над комуникационния лазер — обади се Боби.
— Разбрано — каза той. — Сега ще друса.
Изстреля „Рейзърбек“ през вратите на хангара с пълна скорост, право в тясната ивица между автоматично стрелящите отбранителни оръдия на кораба. Завъртя скутера между линиите свръхускорен волфрам, надявайки се, че те са достатъчни, за да спрат всяка ракета, която вражеските кораби изстрелят по тях от упор. А после зад тях изригнаха вълна след вълна бързо движещи се обекти. Дисплеят на „Рейзърбек“ бе плътно запълнен с тях, ракетите бяха толкова нагъсто, че екранът не можеше да ги разграничи. Целият арсенал на бойния кораб, изстрелян наведнъж и настроен да се насочва от комуникационния лазер на скутера.
— Ето го и нашия ескорт — съобщи Алекс. — Хайде да се махаме оттук. Колко g можеш да издържиш там отзад, Дрейпър?
— Ако счупя ребро, ще те уведомя.
Алекс се ухили, завъртя скутера към Слънцето и започна да ускорява — две g, три, четири, четири и половина, — докато системата не се заоплаква, че не може да го инжектира с нищо през скафандъра. Той натисна с брадичка грубите контролни уреди в шлема и си инжектира целия запас от амфетамини в малкия авариен комплект. Вражеските кораби изглеждаха несигурни какво е станало току-що, но после започнаха да се извъртат, малки червени триъгълничета на дисплея. Реактивните струи зад него си съперничеха със звездите, докато се носеше към Слънцето, Земята и Луната, и разпокъсаните останки от флотата на ООН. Алекс усети радост да избуява в гърдите му, сякаш бе свалил от плещите си някаква тежест.
— Не можете да хванете „Рейзърбек“ — заяви той на малките червени триъгълничета. — Ние си отидохме, отидохме, отидохме. — Превключи радиото на общ канал. — Как са всички там отзад?
— Добре — изпъшка премиер-министърът. — Но дълго ли още ще ускоряваме така?
— Известно време, сър — каза Алекс. — Когато вече можем да си поемем дъх, ще намаля само на едно g.
— Когато можем да си поемем дъх — повтори с мъка премиер-министърът. — Много смешно.
— Аз се чувствам отлично, Алекс — обади се Боби. — Мога ли вече да си сваля шлема? Предпочитам да не хабя всичкия въздух от бутилката, след като има пресен в кораба.
— Да, няма проблем. Същото важи и за вас, господин премиер.
— Моля ви, наричайте ме Нейтън.
— Дадено, Нейт — отвърна Алекс. Слънцето представляваше бяла топка. Той извади навигационния компютър и се зае да чертае курсове към Луната. Най-бързият щеше да ги преведе през орбитата на Меркурий, но скутерът не бе проектиран да се приближава на повече от половин АЕ от слънчевата корона. Така че щеше да е малко завързано. А Венера не се намираше на удобно място да я използва за прашка. Но щом Авасарала пращаше ескорт да ги посрещне, тя би могла да получи ускорение от планетата. Така че имаше смисъл да поемат в тази посока.
— Алекс? — повика го Боби.
— Тук съм.
— Когато каза, че не искаш да ме изоставиш, говореше сериозно, нали?
— Разбира се.
— Благодаря.
Той усети, че се изчервява въпреки натиска от тягата.
— Няма защо — смотолеви. — Смятам, че вече сме един екипаж, нали? Грижим се един за друг.
— Нито един изоставен войник — подчерта тя. Може да бе от многото g, но тонът ѝ издаваше, че има предвид нещо повече от думите. Сякаш бе дала някакво обещание. Тя изсумтя. — Алекс, приближават се бързо движещи се обекти. Мисля, че лошите ни обстрелват с ракети.
— Готова ли си да ги разочароваш, сержант?
— О, да, мамка му — потвърди Боби. — Колко патрона имаме в този пълнител?
Алекс превключи екрана. Облакът на ескортиращите ги ракети се превърна в номериран списък, всички показани в бяло със серийни номера до всяка от тях. Даже само списъкът им изпълваше целия екран. Той го превключи на обща сводка. — Почти деветдесет.
— Това би трябвало да ни стигне за пътуването ни. Като гледам, май почти всичките им кораби също се носят към нас с висока тяга. Какво ще кажеш да им пуснем няколко ракети за обезкуражаване?
— Ако не друго, поне ще ги държи на разстояние. Предполагам, че отбранителните им оръдия ще ги свалят, преди да нанесат някакви сериозни щети, но като се изключи това, не съм против — каза Алекс. — Само… чакай малко. — Превключи списъка си на вражеската флотилия. Отне му няколко секунди да намери каквото търсеше. Отбеляза „Пела“. — Без този. По този няма да стреляме.
— Разбрано — отвърна Боби.
„Нито един изоставен войник — помисли си Алекс. — Това важи и за теб, Наоми. Не знам какво, по дяволите, правиш там, нито как ще се развият нещата. Но проклет да съм, ако те изоставя.“

35.
Наоми

Едно време, когато бе момиче и толкова ѝ беше умът, бе трудно да мисли за Марко като за лошия в тяхната връзка. Даже след „Гамара“. Даже след като той отведе Филип. Тя бе израснала в бедност. Знаеше как изглеждат лошите мъже. Те насилваха жените си. Или ги биеха. Тях или децата си. Ето как човек можеше да ги разпознае. Марко никога не се държеше така. Никога не я удряше, никога не я насилваше, никога не заплашваше да я застреля или да я изхвърли през някой въздушен шлюз, или да излее киселина в очите ѝ. Толкова успешно се преструваше на добър, че я караше да се съмнява в самата себе си, да се чуди дали пък тя не е неразумна, ирационална, всички онези неща, които ѝ намекваше той.
Марко никога не правеше нещо, с което да я улесни.
След като се бе прибрала в каютата си, вратата се заключи. Оттогава тя не си направи труда да търси помощ или да се опита да напуска малката си стаичка. Можеше да познае кога е в килия и бе абсолютно уверена, че рано или късно Марко ще дойде.
Сега той седеше срещу нея, все още в марсианската си военна униформа. Очите му бяха меки, устните му — разтегнати в усмивка на веселие и съжаление. Приличаше на поет. Мъж, очукан от света, но все още способен на страст. Тя се зачуди дали е упражнявал тази физиономия в огледалото. Вероятно да.
Раната на главата ѝ бе спряла да кърви. Всички стави я боляха, а на левия ѝ хълбок разцъфтяваше голяма синина. Имаше чувството, че върховете на пръстите ѝ са одрани и разранени, макар че всъщност изглеждаха само малко по-розови от обичайното. Пиеше същия лайков чай като на „Росинант“ и това я караше да се чувства сякаш има таен съюзник. Съзнаваше, че това не е особено трезва мисъл, но утехата си бе утеха.
Камбузът бе празен, екраните — изключени, а екипажът — отпратен. Даже Син и Карал ги нямаше. Създаваше се впечатлението, че каквото и да си кажат, остава между тях, но вероятно не бе така. Тя можеше да си представи как на някоя друга палуба Филип ги наблюдава. Приличаше на постановка. При Марко всичко приличаше на постановка. Защото беше.
— Не знам защо ми причиняваш тези неща, Наоми — каза Марко. В гласа му нямаше гняв. Не, не беше вярно. Гневът бе там, но скрит зад маска на разочарование. — Някога беше по-добра.
— Съжалявам. Да не би да разстроих плановете ти?
— Ами, да — призна Марко. — Там е работата. Някога имаше повече ум. Някога поне се опитваше да разбереш какво става, преди да се намесиш. Беше професионалистка. А сега? Набърка се в нещо трудно и го направи още по-зле. И което можеше да стане кротко, ще стане мъчително. Просто искам да разбереш защо ще направя това, което ще направя, да осъзнаеш, че не съм имал друг избор.
Съществуваше умен ход. Тя го знаеше. Една по-мъдра жена би плакала, би молила за прошка. Щеше да е неискрено, но точно там бе смисълът. Грешка бе да поднасяш на Марко нещо истинско. По-добре да те мислят за слаба. По-добре да те подценяват и да не те разбират. Тя го знаеше, но не можеше да го направи. Когато се опита, нещо дълбоко в нея се възпротиви. Може би, ако се престореше на слаба, имаше голяма вероятност това да се превърне в истина. Може би просто се преструваше на силна.
Наоми се изплю на палубата. В слюнката ѝ имаше малко кръв.
— Не си хаби въздуха.
Той се приведе напред и хвана ръцете ѝ в своите. Хватката му бе силна, сякаш показваше, че може да я нарани, макар че в момента се въздържа. „Е, това е начин да вложиш физически подтекст“, помисли си тя и се изкиска.
— Наоми, знам, че не сме в добри отношения, du y mé. Знам, че си ядосана. Но знам и че някога бяхме нещо. Бяхме едно цяло, ти и аз. Колкото и да се опитваме да се разделим, синът ни означава, че никога няма да сме съвсем отделни.
Тя опита да си издърпа ръката, но той я задържа. Би могла да дръпне по-силно или да го остави да я докосва, да контролира тялото ѝ, пък макар и само дотолкова. Блясъкът в очите му издаваше удоволствие. Усмивката му бе малко по-искрена и в нея имаше острота.
— Трябва да разбереш, че това, което правя тук, не го правя за мен. А за нас.
— Нас?
— Поясните. Всички поясни. За Филип. Така че, когато дойде неговият ред, да има все още място за него. Не само бележка под линия. Имало едно време хора, които живеели на луните, астероидите и планетите, където не се бил развил живот. Но после сме намерили порталите и тези хора измрели, защото сме нямали нужда от тях. Ето защо трябва да направя това. Ти не харесваш методите ми. Разбирам. Но те са си мои и делото ми е праведно.
Наоми не каза нищо. Хранителният процесор нададе пронизителен вой, който означаваше, че водният запас е на изчерпване. Тя се зачуди дали Марко знае това или за него е просто още един безсмислен звук.
— Хубава реч. Но тя не обяснява защо съм тук. Ти нямаше нужда от мен, за да разбиеш системата. Трябвала съм ти за нещо друго. Знаеш ли какво мисля?
— Вече ми каза — рече Марко и хватката му върху ръката ѝ се стегна едва-едва. — За да не дойде великият Джеймс Холдън и да ми издуха къщичката. Ама сериозно, имаш прекалено високо мнение за него. Той не е толкова впечатляващ.
— Не, нещата са още по-зле. Мисля, че ти си искал „Роси“. Мисля, че си искал моят кораб да лети с теб, докато правиш всичко това. Но когато аз не ти го доведох, ти даде заден ход. Накара Сакай да го нагласи да избухне. Защото нямаш и капка оригиналност.
Усмивката му бе все така топла, но сега очите му бяха студени. В тях нямаше веселие.
— Не схващам — процеди той.
— Ти започна разговора със „Защо ме караш да те наранявам, след като толкова те обичам?“, а сега сме на „Щом аз не мога да те имам, никой няма да те има“. Може да се преструваш, че говорим за кораба, ако искаш. На мен ми е все тая.
Марко я пусна и стана. Не беше толкова висок, колкото го помнеше.
— Разбрала си грешно от самото начало. Исках Фред Джонсън — Касапина на станция Андерсън, който уби сума ти хора като теб, мен и Филип само защото са поясни. Исках да го изолирам. Да държа твоя кораб далеч от лапите му. Опитах се да го докарам тук, но не се получи. Тогава накарах Сакай да го обезвреди. Обезвреди, sa sa? Да го нагласи да избухне при три процента мощност. Само колкото да отнесе кърмата, може би дори никой нямаше да пострада.
— Не ти вярвам — заяви тя, но той вече бе набрал скорост, крачеше насам-натам из камбуза, разперил ръце като човек, който изнася реч пред невидима тълпа.
— Унищожаването на кораба не влизаше в плановете ми. Ти ме тласна към това. Каквото и да се случи с Холдън, то ще е по твоя вина, не по моя. Ето това трябва да разбереш. Че нещата се влошават, когато започнеш да действаш все едно знаеш всичко. Но не знаеш, Наоми. И не знаеш, защото аз не съм ти казал.
Тя отпи от чая си и сви рамене.
— Ами, кажи ми тогава.
Марко се ухили.
— Забеляза ли, когато спряхме тягата за няколко минути? Странно е да правиш такова нещо по време на гонитба, не мислиш ли?
Истината бе, че не беше забелязала. Докато лежеше ранена в койката си, умът ѝ не бе насочен към промените на гравитацията в кораба.
— Процедура на скачване — поясни той, извади ръчния терминал от джоба си и избра нещо. Говорителите на екрана щракнаха, засъскаха. Не се появи никакъв образ, но се разнесе глас.
Нейният глас.
— Тук е Наоми Нагата от „Росинант“. Ако приемате това съобщение, моля, предайте го нататък. Кажете на Джеймс Холдън, че имам нужда от помощ. Комуникационната апаратура не отговаря. Нямам навигационен контрол. Моля, предайте това нататък.
Марко докосна нещо друго на терминала си и екранът оживя. Външни камери, вероятно свързани към отбранителните оръдия. „Чецемока“ летеше под тяга на не повече от сто метра от тях, един свързващ тунел бе залепен за въздушния му шлюз като пъпна връв. Кораб, който, ако се разровеха надълбоко, щяха да проследят до нея. Да стигнат до плащанията, направени от нейните сметки.
— Сложих го на горе-долу пресечен курс — каза Марко и в гласа му имаше умора и тъга, които, тя бе сигурна, прикриваха злорадство. — Нагласих бутилката да откаже, когато сензорите за близост засекат кораб. Не трябваше да е така, но сега трябва.
Истинско отчаяние се надигна в гърлото ѝ и тя го изтласка обратно надолу. Точно това искаше Марко, така че тя щеше да прави всичко друго, да чувства всичко друго, но не и това. Огледа екрана. Корабът приличаше на кутия, държана цяла от една линия спойка и малко лепило.
— Крадеш го от собствения си син — обвини го тя. Марко се намръщи. Наоми посочи с брадичка към екрана. — „Чецемока“. Казах на Филип, че може да го вземе, щом стигнем дотук. Това е неговият кораб. Ти го крадеш от него.
— Необходимостите на войната — подчерта Марко.
— Лайняно родителство.
Ченето му се издаде напред. Ръцете му се свиха в юмруци. За миг ѝ се стори, че избухването му ще улесни нещата. Ще покаже на публиката, за която играеше, какъв е наистина. Но той се овладя навреме и тя не бе сигурна дали почувства облекчение, или разочарование.
— Ако си беше седяла кротко, Джеймс Холдън щеше да остане жив. Но ти се намеси. Напъха се където не ти е работа. Сега заради теб той ще умре.
Наоми стана и разтърка окото си с ръка. Фалшивият ѝ глас повтори в камбуза:
— Кажете на Джеймс Холдън, че имам нужда от помощ…
— Нещо друго?
— Преструваш се, че не ти пука — отбеляза Марко. — Ама ти пука.
— Ти го казваш. — Наоми сви рамене. — Имам малка цицина. От нея ме боли главата. Или от нещо друго. Ще ида до лазарета да ми я оправят, става ли?
— Можеш да се преструваш…
— Може ли да се преструвам в лазарета? Или трябва да продължиш да ме впечатляваш? — Идваше ѝ прекалено много. Тя усещаше поток от думи да напира зад всичко, което бе казала. „Ти си егоцентрик и садист“ и „Не мога да повярвам, че някога съм мислила, че те обичам“, и „Ако Джим умре, кълна се, ще намеря начин да накарам бутилката на този кораб да откаже и всички ще го последваме в ада“. Но навлизането в такъв разговор също бе капан, затова тя не го стори. Остави мълчанието да наруши ритъма на представлението на Марко и видя как раменете му помръднаха, когато той се предаде и слезе от въображаемата си сцена.
— Мирал! — изрева той и докато стъпките на идващия от каютата си член на екипажа се усилваха, добави: — Ти злоупотреби със свободата, която ти дадох. Не можеш да очакваш да я запазиш.
— Прекалено съм опасна да ме оставиш на свобода? — попита тя, после наплюнчи пръста си и се престори, че отбелязва нещо на въображаема дъска. — Значи точка за мен.
В лазарета една жена, която Наоми не познаваше, проведе тестове, за да се увери, че няма мозъчен кръвоизлив; че никоя от синините ѝ не представлява достатъчно тежка контузия, за да умъртви някой мускул, да изпълни тялото ѝ с калий и да спре сърцето ѝ. Мирал се облягаше на медицинския шкаф, ръсейки псувни — кучка, puta, мръсница — с полусъсредоточен гняв. След всички тези дни на инвентаризация Наоми познаваше всичко в шкафа. Първо чекмедже: марли и бинтове. Второ чекмедже: кръвни карти за еднократна употреба за може би сто различни полеви теста. Трето чекмедже: медицински припаси за извънредни случаи, като комплекти за декомпресия, инжекции с адреналин, дефибрилиращи лепенки. Наоми се взря в Мирал, докато онзи бълваше рецитала си. В първия момент той извърна очи, но после се втренчи в нея и започна да изрича всяка дума малко по-натъртено.
Лекарката я накара да седне и възглавницата на леглото за прегледи изпука при преместването на тежестта ѝ. Аналгетикът бе спрей и бе впръскан в устата на Наоми. Имаше вкус на череши и плесен.
— Може би ще кротуваш няколко дни, а? — рече лекарката.
— Ще се постарая — съгласи се Наоми и скочи от леглото. Ритна Мирал право в чатала и го заби в шкафа, като при това си пукна два пръста на крака. Пренебрегна пронизалата я болка и се хвърли върху него, млатейки го по главата и шията. Когато той се претърколи, и тя се претърколи с него. Вратите на шкафа бяха отворени и оттам на пода се сипеха тестови карти и предварително напълнени спринцовки. Лакътят на Мирал замахна нагоре, улучи я косо по челюстта и отскочи, но ударът все пак бе достатъчно силен, за да ѝ писнат ушите. Тя падна настрани, с корем към палубата, и комплекти за декомпресия с размерите на палеца ѝ се притиснаха към лицето ѝ, когато Мирал се извъртя да коленичи върху гърба ѝ. Лекарката пищеше. Наоми се опита да се обърне, опита се да избегне ударите, но не можеше. Болка разцъфтя между лопатките ѝ. А после, сякаш времето прескочи и притисналата я тежест изчезна. Тя се претърколи настрани. Карал бе заклещил Мирал в мъртва хватка. Онзи се бореше и ругаеше, но очите на стария поясен бяха безизразни и мъртви.
— Ядосвай се con sus séra, че те хвана неподготвен — каза Карал. — Марко не я наби и със сигурност няма да я биеш ти, sabe pendejo?
— Sa sa — отстъпи Мирал и Карал го пусна. Застаналата в ъгъла лекарка бе олицетворение на безмълвна ярост. Мирал се потърка по шията и хвърли кръвнишки поглед на Наоми, която още лежеше на палубата. Карал се приближи и я изгледа отвисоко.
— Bist bien, Кокалче?
Тя кимна и когато Карал ѝ протегна ръка, я хвана и му позволи да я вдигне. Тръгна към вратата и Мирал понечи да я последва. Карал сложи ръка на гърдите му.
— Аз ще поема нататък.
Наоми наведе глава, докато вървяха, така че косата ѝ падна пред лицето като воал. Равномерният натиск от ускорението караше коленете и гръбнака да я болят дори повече от раните ѝ. Из целия кораб злобни лица се обръщаха след нея. Тя усещаше омразата, бликаща от тях като топлина от огън. Когато минаха през камбуза, „Чецемока“ още се виждаше на екрана, свързан към тях с пъпната връв на тунела. Трябваше да спрат тягата, когато го разкачат, иначе щеше да се отклони встрани, влачейки се край кораба като безжизнено пипало. Ето така Наоми щеше да разбере, че е закъсняла. Но това още не се бе случило.
Карал влезе след нея в каютата ѝ и затвори вратата. С тях двамата вътре малкото пространство изглеждаше претъпкано и създаваше неловко чувство на интимност. Тя седна на противоускорителната койка, скръсти ръце и подви крака под себе си, и го погледна въпросително. Карал поклати глава.
— Трябва да престанеш, Кокалче — каза той и гласът му бе изненадващо мек. — Затънали сме до гушата в лайна. Esá la, което правим? История, да? Променяме всичко, но този път за нас. Знам, че ти и той не сте в добри отношения, но tu muss да го слушаш. Разбрано?
Наоми извърна поглед. Просто искаше той да си тръгне, но Карал не го стори. Приседна, опрял гръб на стената и свил колене към широката си гръд.
— Чух плана, според който ние gehst con du. Трябваше да те приберем. Аз бях против. Mal cóncep, казах. Защо да отваряме стари рани? Марко настоя, че си струвало. Каза, че ти си щяла да си в опасност, когато всичко стане, а Филип заслужавал да види майка си, нали така? А Марко си е Марко, така че si.
Карал потърка главата си с длани. Това предизвика тихо шушнене, почти недоловимо. Наоми изпита необяснимо желание да го докосне, да му предложи някаква утеха, но не го стори. Когато той заговори пак, гласът му бе уморен.
— Ние сме малки хора в големи времена, нали? Времена за Касапи и Марко — мъже и събития като за учебниците по история. Други pinché светове. Кой иска това? Просто го остави да отмине, а? Може твоят Холдън да не се хване на кукичката. Може нещо друго да задейства капана, преди той да стигне дотук. Може би, ако се притаиш, ще преживееш всичко. Нима е толкова лошо? Да правиш нужното, за да оцелееш?
Тя сви рамене. Известно време единственият звук, който се чуваше, бе бръмченето на въздушния рециклатор. Карал се надигна с пъшкане. Изглеждаше по-стар, отколкото си мислеше тя. Но не беше само от годините. За момент ѝ се стори, че пак е млада, пак е на Церера с Филип, ревящ в люлката си, докато тя гледа новините за „Агустин Гамара“. За първи път ѝ хрумна, че всички на този кораб са гледали в реално време как Земята загива, също както тя бе гледала как светулката на „Гамара“ лумва и угасва на новинарските записи, повторено десетина пъти, докато журналистът говореше. Искаше ѝ се да каже нещо, но не можеше, затова просто гледаше как Карал отваря вратата и я затваря след себе си. Ключалката щракна. Тя избърса влагата от очите си и — след като се увери, че той няма да се върне — изплю комплекта за декомпресия в ръката си.
Мокър от слюнка и не по-голям от палеца ѝ, той бе нещо, което всеки оператор на механобот носеше със себе си. Малка ампула наситена с кислород изкуствена кръв, готова за инжектиране, и паник-бутон, който да прати извънредно медицинско искане за отваряне на въздушен шлюз. Бойните кораби като „Пела“ и „Роси“ пренебрегваха такива искания като основна мярка за сигурност. „Кентърбъри“ и други търговски съдове обикновено ги позволяваха, тъй като бяха пълни с цивилни, които представляваха по-голяма заплаха за самите себе си, отколкото пиратите. Тя не знаеше как ще реагира на искането „Чецемока“, но имаше само един начин да разбере. Единственото друго, което ѝ трябваше, бе скафандър и ясна представа кога корабите ще спрат тягата.
После оставаше само да поеме контрол над кораба, може би да взриви ядрото и да се разкара далеч от Марко. Отново. Усети, че я жилва съжаление при мисълта за Филип — и Син, и Карал, и всички хора, които някога бе познавала и харесвала. Дори обичала. Това бе ехо на една по-силна болка и тя можеше да я пренебрегне.
— Не ме пречупи, когато бях момиче — каза тя на малкия черен комплект. — Не знам защо си мисли, че може да ме пречупи сега.

36.
Холдън

На Холдън ужасно му се искаше да поспи, но сънят не идваше. Най-доброто, което постигна, бе да дремне няколко часа и след това се чувстваше като парцал. Бяха му дали възможност да се върне в квартирата си на станцията, но той отказа. Въпреки че спеше по-добре, когато гравитацията го притискаше към дюшека, не му се искаше да напуска кораба. Не беше сигурен откога не се е бръснал, но четината по бузите и врата му го сърбеше леко. По време на работните смени не бе толкова зле. Новият екипаж проверяваше системите, които всички те бяха проверили преди, търсейки неоткрития предишния път саботаж, и това му създаваше работа, която да върши. Хора, с които да говори. Когато си тръгнаха, той хапна в камбуза, опита се да поспи, а после тръгна из кораба с чувството, че търси нещо, но не можеше да си спомни какво е.
А после, неизбежно и въпреки здравия разум, прегледа новинарските канали.
— С мълчанието на станция Медина всички връзки с колониалните планети са загубени. Можем само да гадаем за важността на частичния доклад от поселението Фолкванг относно извънземна активност в южното полукълбо на Нови Тритон…
— Говорител на пристанищните власти съобщи, че неутралитетът на Ганимед е отражение на универсалната му важност, а не политическо заявление…
— Силите на ООН са на път, но не е ясно дали премиер-министърът Смит наистина е на борда на състезателния кораб, или това е заблуда за отвличане на вниманието на врага от по-традиционна евакуация. Независимо от това действащият генерален секретар Авасарала обяви зона за сигурност, покриваща пътя на скутера, и всички кораби в този район са посъветвани да се придвижат извън обсега на оръжията, докато…
Светлинната скорост, реши той, беше проклятие. Караше дори най-далечните кътчета на човешкия космос да изглеждат близки и тази илюзия бе като отрова. Забавянето между станция Тихо и Земята бе малко под четвърт час, но да изминеш това разстояние би отнело дни. Ако Алекс или Наоми умрат, той щеше да го разбере след минути. Холдън седеше в каютата си на угасени светлини и сменяше каналите, прескачаше напред-назад за в случай, че е станало нещо, макар да знаеше, че и да е станало, няма какво да направи. Изпитваше чувството, че стои върху замръзнало езеро и гледа надолу през леда, докато хората, на които държи най-много, се давят.
Ако нямаше как да узнае, ако всичко случващо се ставаше някъде, където не можеше да гледа, тогава вероятно би съумял да извърне поглед. Или поне да затвори очи и да ги сънува. Когато на терминала му се появи искане за връзка, той го прие с радост.
— Пола — поздрави Холдън.
— Холдън — отвърна хакерката. — Не бях сигурна в каква смяна си. Опасявах се да не ти се обадя по време на сън.
— Не спя — каза Холдън. Не знаеше защо се държи отбранително, задето е буден, но така си беше. — Всичко е наред. Добре съм. Какво имаш?
Тя се ухили.
— Имам димящ пистолет. Мога да ти пратя доклад…
— Не. Тоест, да. Направи го. Но ще разбера ли какво виждам?
На екрана тя се протегна и се ухили.
— Тъкмо смятах да отида да вечерям. Да се видим в „Ла фромажери“ и ще ти обясня всичко.
Холдън извади на екрана директорията на станцията. Не беше далеч. Ако Наоми умреше в същия този момент, той щеше да получи новината тъкмо когато стигне там. Може би малко по-рано. Холдън притисна с длан сухите си очи.
— Звучи ми добре — каза той.
— Ти черпиш.
— Да, да, хванала си ме натясно. Идвам веднага.
Ресторантът бе малък и масите изглеждаха като да са от истинско дърво, но със сигурност бяха от пресован бамбук от хидропонните резервоари на станцията; никой, който взема дори що-годе разумни цени за храната, не би могъл да си позволи нещо от истинско дърво. Пола седеше на една маса до стената. Скамейката изглеждаше нормално голяма за нея. Когато Холдън седна насреща ѝ, краката му не докосваха палубата.
— Шефе — уведоми го Пола, — вече поръчах.
— Не съм гладен. Какво имаш?
— Виж — каза тя и му подаде терминала си. Екранът бе покрит с блокове код, структури в структури, с повтарящи се секции с почти незабележими вариации. Все едно гледаше стихотворение, написано на непозната азбука.
— Какво гледам?
— Тези два реда — посочи тя. — Този праща спиращия код към бутилката. А този съдържа условията, които го задействат. Ако беше стигнал до деветдесет и пет процента, щеше да се превърнеш в звезда. Ако беше на док, както е най-вероятно, щеше да отнесеш и доста голяма част от станцията.
— Ами новият софтуер? Онзи, с който работи корабът сега?
— Няма го там — отвърна Пола. — Сега е моментът да се впечатлиш как съм намерила два реда некоментиран код в драйвера на магнитната бутилка на ядрения реактор.
— Много впечатляващо — каза послушно Холдън.
— Благодаря, но не това е якото. Погледни задействащия ред. Виждаш ли всички онези променливи, настроени на нула? Всички те са параметри на други системи, които не се използват.
— Добре — промърмори Холдън. По оживеното ѝ лице съдеше, че би трябвало да съзре нещо повече в думите ѝ. Може би ако беше успял да поспи…
— Това е универсален капан. Искаш нещо да избухне шест дни след като е напуснало дока? Настрой тази променлива на около половин милион секунди. Искаш да избухне, когато оръжейните системи са в готовност? Настройваш тази променлива на едно. Има сигурно десетина различни начини да се задейства това нещо и можеш да ги комбинираш както си щеш.
— Интересно…
— Това е шибан димящ пистолет — подчерта Пола. — Отказът на бутилката не оставя след себе си кой знае какви данни. Не би трябвало изобщо да се случва, но понякога се случва. Отношението винаги е било: стават злополуки, какво да се прави? Понякога корабите избухват. Това тук показва, че някой е създал инструмент специално за да го накара да се случи. И да се случва отново и отново, винаги когато успеят да вмъкнат кода си в кораба, който са решили, че трябва да загине. Това тук е ключово доказателство за може би хиляди убийства, които досега никой не е знаел, че са убийства.
Гласът ѝ бе изпълнен с въодушевление, очите ѝ блестяха. Безпокойството в стомаха му се усили.
„Трябва да направя нещо — каза Наоми в спомените му. — И не мога да забърквам теб. Изобщо.“
За това ли ставаше дума? От това ли се опитваше да го държи настрани — него и „Росинант“? И ако бе така, тогава какво? Пола още го гледаше с очакване. Той не знаеше как да отговори, но тишината вече ставаше неловка.
— Ммм, супер? — подхвърли Холдън.
* * *
Фред седеше зад бюрото на Дръмър, опрял лакти на плота и отпуснал брадичка върху дланите си. Изглеждаше също толкова уморен, колкото Холдън се чувстваше. На екрана се виждаха Дръмър и Сакай в една от стаите за разпити. Масата, която обикновено се намираше между тях, сега бе извъртяна накриво и Дръмър бе вдигнала крака върху нея, облегната в стола си. И затворникът, и надзирателят пиеха нещо, което приличаше на кафе. Сакай се засмя и поклати глава. Дръмър се ухили дяволито. Изглеждаше по-млада. Холдън осъзна със сепване, че си е пуснала косата.
— Какво, по дяволите, е това? — попита той.
— Професионализъм — обясни Фред. — Изграждане на разбирателство. Установяване на доверие. Тя вече наполовина го е убедила, че онзи, за когото работи, е готов да разцепи станцията, докато той още е на нея. Успее ли, ще бъде наш. Този човек ще ни каже всичко, за което го попитаме, а после ще се опита да си спомни нещо, за което изобщо не сме се сетили да го питаме, ако му дадем време. Никой не е толкова ревностен, колкото един новопокръстен.
Холдън скръсти ръце.
— Май пропускате стратегията „да го пребием с гаечен ключ“. Тя ми е любимата.
— Не, не е.
— В този случай ще направя изключение.
— Не, няма. Мъченията са за аматьори.
— Е, и? Аз не съм професионалист.
Фред въздъхна и се обърна да го погледне.
— Тази твоя версия на безразсъден грубиян е почти толкова отегчителна, колкото и онази на непоправимия бойскаут. Надявам се скоро махалото ти да спре някъде по средата.
— Безразсъден?
Фред сви рамене.
— Откри ли нещо?
— Да — потвърди Холдън, — но го няма в новия драйвер. Чисти сме.
— Освен ако няма нещо друго.
— Аха.
— Сакай се кълне, че няма.
— Не съм съвсем сигурен как да го приема — каза Холдън. Миг по-късно подхвърли: — Та, мислех си…
— За съобщението от „Пела“?
— Да.
Фред стана. Изражението му бе твърдо, но нелишено от състрадание.
— Очаквах тази битка, Холдън. Но тук е заложено нещо повече от Наоми. Ако протомолекулата бъде превърната в оръжие или дори само пусната отново на воля…
— Това няма значение — прекъсна го Холдън. — Не, чакай. Не прозвуча както трябва. Разбира се, че има значение. Има голямо значение. Просто не променя нищо. Не можем… — Той млъкна, преглътна. — Не можем да отидем за нея. Аз имам един кораб, те имат шест. Всичко в мен иска да запаля двигателите и да се втурна натам с пълна тяга, но това няма да помогне.
Фред мълчеше. Далечният звук от смеха на Сакай се разнесе от екрана. И двамата не му обърнаха внимание. Холдън погледна към ръцете си. Имаше чувството, че се изповядва. Може и така да беше.
— Каквото и да става — поде той, — в каквото и да е замесена тя, аз не мога да го оправя, като облека бляскавите доспехи и препусна в битка. Единственият начин, който виждам, за да ѝ помогна, е да действаме както планирахме. Да те откарам на Луната. Ако успееш да използваш Доус, Сакай и Авасарала, за да установиш някаква комуникация с тези копелета, Наоми може да е разменна монета. Можем да я трампим за някого от хората в карцера. Или за Сакай. Или нещо такова.
— До такова заключение ли стигна?
— Да — каза Холдън и тази дума имаше вкус на пепел.
— Пораснал си, откакто се видяхме за първи път — отбеляза Фред. Холдън долови съчувствието в гласа му. Утехата. — Това ме кара да съжалявам, че те нарекох „безразсъден“.
— Не съм убеден, че това е хубаво. Ти някога правил ли си го? Да обичаш някого, все едно е част от теб, а после да го изоставиш в беда?
Фред сложи ръка на рамото на Холдън. Въпреки цялата крехкост, която възрастта и несгодите бяха внесли в лицето и тялото на мъжа, хватката му още бе силна.
— Синко, скърбил съм за повече хора, отколкото ти някога си срещал. В този случай не можеш да се довериш на сърцето си. Трябва да правиш каквото ти диктува умът, а не чувствата.
— Защото, ако направя каквото ми диктуват чувствата… — каза Холдън, мислейки, че краят на изречението е нещо от рода на „ще избия зъбите на Сакай“ или „ще погубя всички ни“. Фред обаче го изненада.
— Тогава ще я загубим.
* * *
— Курсът е зададен — докладва Чава Ломбау от пилотската кабина. — По ваша заповед, сър.
Холдън се опита да се облегне в противоускорителното кресло, но без тяга, която да му придаде тежест, се получи само изпъване на шията. Сърцето му препускаше, адреналинът се плъзгаше хладно по вените му.
Не трябваше да е така. Командната палуба изглеждаше прекалено пълна. Сун-и, сериозен и спокоен, беше на оръдията. Маура бе изкарала на екрана комуникационните настройки и ги следеше по-скоро по навик, отколкото защото имаше реална нужда. Това би трябвало да е гласът на Алекс. В креслата трябваше да са той и Наоми.
Не трябваше да е уплашен.
— Добре — каза той. — Да го направим.
— Сър — откликна Чава. Предупредителната лампичка стана от кехлибарена червена и Холдън бе притиснат назад в креслото. Станция Тихо остана зад тях. Само след час щеше да е прекалено малка, за да се различи с невъоръжено око. Холдън изчака три дълги, треперливи вдишвания. Четири.
— Какво е положението, госпожо Ип?
От машинното се обади Сандра Ип — която трябваше да е Еймъс:
— Всички системи са в норма.
— Тоест не са гръмнали — уточни Холдън.
По канала настъпи пауза.
— Да, сър. Не са гръмнали, сър.
Холдън мразеше да не е сигурен в кораба си. „Росинант“ се бе показвал като неизменно стабилен още от деня, в който се качи на него. Той бе доверявал на кораба живота си, също както разчиташе на сърцето си да бие. Това бе нещо повече от инстинкт. Беше механично. Всичко друго би му изглеждало странно.
Но това беше преди. Саботажът на Сакай не го бе убил, но и не го бе оставил невредим. Щеше да мине дълго време, преди Холдън да се почувства сигурен, че на кораба няма скрити други неприятни изненади. Софтуер, който чака подходящия момент да изпусне въздуха или да превключи на смъртоносно ускорение, или някой от хилядите други начини, по които един кораб можеше да погуби екипажа си. Вярно, те прегледаха всичко и не откриха нищо, но го бяха направили и преди, и едва не загинаха заради пропуските си. Колкото и да проверяваха и препроверяваха, нямаше как да докажат, че нищо не е било пропуснато. Отсега нататък — може би за дълго време, може би завинаги — той щеше да се чуди за неща, за които никога преди не се е чудил. Изпитваше негодувание, дори гняв, че вярата му е била разклатена.
Зачуди се дали още си мисли за „Росинант“.
— Добре — каза той и откопча коланите. — Отивам да си взема кафе. Гледайте да не счупите нещо, а ако счупите, съобщете ми.
Хорът от „да, сър“ бе странно обезсърчителен. Искаше му се те да бяха разбрали, че се шегува. Или да се чувстваха достатъчно комфортно, за да отвърнат също с шега. Тази официалност бе още една причина вече да не чувства кораба като свой.
Намери Фред в камбуза да говори по терминала си — записваше съобщение, което явно бе предназначено за Андерсън Доус. Холдън си направи тихичко кафе между фрази от рода на „линии на комуникация“ и „пълна липса на доверие“. Когато Фред свърши, скръсти ръце и погледна към него.
— Аз също ще пия едно. Със сметана, без захар.
— Ей сегичка — каза Холдън. — Нещо ново?
— Два кораба от първоначалния марсиански ескорт са се предали.
— Сериозно?
— Намирали са се прекалено далеч от главното действие, за да повлияят на изхода, и били подложени на масиран обстрел. Не ми харесва, но не бих критикувал командването им.
— Дали си въобразявам, или тези хора наистина ни разказват играта? — попита Холдън, като донесе чашите с кафе на масата. — Те ли са толкова добри, или всички ние сме далеч по-некадърни, отколкото си мислех?
Фред отпи от кафето си.
— Чувал ли си някога за Битката при Гавгамела?
— Не — призна Холдън.
— Дарий Трети, император на Персия, имал под свое командване двеста хиляди войници. Бактрийци, арахосийци, скити. Малко гръцки наемници. От другата страна били трийсет и пет хиляди войници и Александър Македонски. Александър Велики. Петима перси на един македонец. Би трябвало да е касапница. Но Александър привлякъл толкова много от врага към фланговете, че по средата на персийския строй зейнала пролука. Александър накарал хората си да образуват клин и го повел със собствената си кавалерия, пробил си път и се насочил право към императора. И от двете страни го заобикаляли огромни сили. Но това нямало значение, защото той видял как да стигне до Дарий. Александър видял нещо, което никой друг не бил забелязал.
— Тези хора, тази малка фракция на СВП. Взети заедно, Земята, Марс и аз ги превъзхождаме по численост. По-добре въоръжени сме. Всичко това се случи, защото някой е съзрял възможност, която никой друг не забелязва. Те имаха дързостта да ударят там, където на друг изобщо не би му хрумнало. Това е силата на дързостта и ако някой генерал е решителен и късметлия, може да се възползва от това предимство и да държи противника си в неизгодно положение завинаги.
— Мислиш ли, че такъв е планът им?
— Такъв би бил моят — отвърна Фред. — Това не е някой, който се опитва да вземе под контрол Пояса или луните на Юпитер. А някой, който се опитва да завладее всичко. Всичко. Нужен е определен вид ум, за да успееш в подобно нещо. Обаяние, гениалност, дисциплина. Трябва да си Александър.
— Звучи ми малко обезкуражително — каза Холдън.
Фред вдигна чашката за кафе. Името „Тахи“ отстрани още личеше, червено-черни букви, полуизтрити от употреба. Но не бяха изчезнали съвсем. Не още.
— Вече разбирам по-добре как се е чувствал Дарий — призна Фред. — Имал е сила, позиция, предимство. Особено когато си мислиш, че знаеш как се водят войните. Това те прави сляп за други неща. И докато ги забележиш, към теб вече се носи македонска кавалерия с насочени копия. Но не затова е загубил Дарий.
— Така ли? Защото от разказа ти току-що останах с впечатлението, че тъкмо затова е загубил.
— Не. Той хукнал да бяга.
Холдън отпи от кафето. Откъм каютите на екипажа се носеше мърморене на непознати гласове, което му напомняше, че нещата не са както трябва. Че моделът на миналото е разрушен и може никога да не се възстанови.
— Но иначе е щял да бъде убит, нали? Александър е щял да го убие.
— Може би. Но може би Дарий е щял да устои на атаката. Или може би е щял да загине и армията му да смаже войската на Александър от гняв и скръб. Краят на един император не винаги е край на империята. Ето, аз гледам Земята и станалото там. Гледам Марс. Гледам станалото на Тихо и онова, което се боя, че е станало на Медина. Гледам как клинът на Александър се носи през редиците към мен. Чувствам същия шок като Дарий и същото объркване. Същия страх. Но аз не съм Дарий. И мисля, че Крисджен Авасарала също не е.
— Значи не мислиш, че сме прецакани?
Фред се усмихна.
— Още не знам какво да мисля. И няма да знам, докато не разбера нещо повече за врага. Но ако погледнем назад в историята, ще видим, че е имало много повече мъже, които са се мислили за Александър Велики, отколкото такива, които наистина са били като него.

37.
Алекс

Летяха през пустотата, а врагът упорито ги следваше. Четири марсиански военни кораба, прехванали с лазерите си двигателя на Алекс, се носеха към него, докато всички заедно летяха към Слънцето. Другите два бяха останали, за да продължат атаката срещу главните сили. Повече от половината нападатели се бяха отделили, за да го последват. Алекс се надяваше, че това е достатъчно, за да даде шанс на капитан Чаудхари. Оттук обаче той не можеше да направи нищо по въпроса, освен да гледа и да се надява.
През първите няколко часа всичко бе само висока тяга и избягване. Щом „Рейзърбек“ взе известна преднина пред нападателите, природата на гонитбата се промени. Вече не ставаше дума да хванеш или да те хванат. Алекс имаше преднина, имаше седемдесет и две ракети, летящи в облак около него, открит път до Луната и подкрепления, които идваха насреща му. Ако нищо не се объркаше, щеше да е в безопасност след по-малко от два дни.
Сега работата на врага бе да се погрижи нещо да се обърка.
— Имаме две нови траектории от отбранителните оръдия, които се приближават — обади се Боби.
— Колко мило — каза Алекс. — Маневрирам да ги избегна. Искаш ли да уведомиш ракетите?
— Вече го направих.
Волфрамовите снаряди на вражеските отбранителни оръдия бяха предназначени да разпердушинват ракети от близко разстояние. При разстоянието, което поддържаха в момента, те бяха нещо средно между покана към екипажа на „Рейзърбек“ да се натресе в тях по погрешка и вдигнат среден пръст. Алекс проследи траекториите на изстрелите и се стегна, докато маневрените двигатели ги изтласкваха надолу и наляво, за да избегнат леко извитите дъги на вражеския огън, а после нагоре и надясно, за да се върнат към първоначалния си курс. Облакът от ракети около него се раздели, за да остави волфрамовите буци да прелетят през ятото им от сопла и бойни глави.
— След тях идват ли вражески ракети? — попита Алекс.
— Не — отговори Боби след секунда.
— Отваряй си очите. Нашите приятели почват да се изнервят.
— Случва се, когато губиш — подхвърли Боби. Даже без да се обръща, Алекс долови усмивката в гласа ѝ.
От каютата в дъното гласът на Смит долиташе на накъсани пъшкания. Даже сравнително скромната тяга от едно g бе три пъти по-голяма от това, с което бе свикнал. Той говореше по тесния лъч от часове. Понякога Алекс чуваше записания глас на Авасарала, друг път топлия провлачен глас на някакъв мъж. Предполагаше, че е някой на Марс.
Някога „Рейзърбек“ е бил играчка и макар че екраните бяха остарели с десетилетия, все още имаха някои екстри. Той нагласи стенните екрани да предават картината от външните камери и обширният звезден пейзаж се разстла около тях. Тук слънцето бе по-голямо и по-ярко, отколкото на Земята, но ограниченията на екрана го държаха на ниво пламтяща белота. Ивиците на Млечния път сияеха по цялата равнина на еклиптиката, милиарди звезди, смекчени от разстоянието. Да си заобиколен от ракети, бе като да плуваш в облак от светулки, а зад тях, ярки като седем Венери в земен здрач, се виждаха реактивните струи на нападателите, които ги искаха мъртви.
А също и Наоми.
Боби въздъхна.
— Знаеш ли, хиляда от онези звезди там сега са наши. Това прави, колко? Три десетохилядни процента от нашата галактика? Ето за какво се бием.
— Мислиш ли?
— А ти не мислиш ли?
— Не — заяви Алекс. — Мисля, че се бием за това кой да получи повече месо от лова и първи достъп до водопоя. Право на чифтосване. Кой в какви богове да вярва. Кой има повече пари. Обикновените приматски неща.
— Деца — допълни Боби.
— Деца?
— Да. Всеки иска да си гарантира, че децата му ще имат по-добър шанс от него. Или от децата на всички други. Нещо такова.
— Да, вероятно — съгласи се Алекс. Превключи личния си екран обратно на тактически изглед и изкара последните данни за „Пела“. Към нея все още бе скачен онзи странен, евтин на вид цивилен съд. Алекс не можеше да познае дали свалят нещо от него, или качват нещо на него. Засега това бе единственият кораб в малката флотилия, който не бе с явно военна направа. Нямаше повече съобщения от Наоми. Той не знаеше дали това е добре или зле, но не можеше да се сдържи да не поглежда кораба на всеки пет минути, все едно човъркаше коричката на някоя рана.
— Ти някога тревожиш ли се за детето си? — попита Боби.
— Нямам дете — отвърна Алекс.
— Нямаш ли? Мислех, че имаш.
— Не — каза Алекс. — Никога не съм бил в подходящата ситуация за това. Или може би съм бил, но то не се е вписвало в нея. Ами ти?
— Никога не съм имала желание — отвърна Боби. — Семейството, което вече имам, ми е предостатъчно.
— Да. Семейство.
Боби помълча за кратко. После подхвърли:
— Мислиш за нея.
— Имаш предвид Наоми?
— Да.
Алекс се завъртя в креслото си. Бронята на Боби опираше в двете стени и сервомоторите бяха застопорени, за да я държат стабилно. Изглеждаше като разпната. Дупката в палубата, откъдето бе изтръгнала противоускорителното кресло, създаваше впечатление, че си е пробила път през дъното на кораба. Изражението ѝ съумяваше да бъде едновременно съчувствено и твърдо.
— Разбира се, че мисля за нея — каза Алекс. — Тя е ей там. И вероятно е в беда. И не мога да проумея как изобщо се е оказала там. Не след дълго кавалерията ще дойде да ни спаси и когато това стане, не знам дали трябва да им помагам да атакуват „Пела“, или да я защитавам.
— Труден въпрос — съгласи се Боби. — Но знаеш, че ние имаме своя мисия. Да откараме Смит на Луната. Трябва да останем на поста си.
— Знам. Но не мога да не мисля за това. Все съставям планове как да използваме останалите ни ракети, за да ги накараме да ни я предадат.
— Сред тях има ли някой поне малко правдоподобен?
— Не — призна Алекс.
— Няма нищо по-лошо от придържането към дълга, когато това означава да оставиш един от своите в опасност.
— Без майтап. — Алекс погледна към показанията на „Пела“. — Знаеш ли, може би…
— Стой на поста си, моряче. И горе главата. Приближават още ОО снаряди.
Алекс вече ги бе видял и бе започнал да чертае промените в курса.
— Оптимистични копеленца са. Трябва да им го признаем.
— Може би мислят, че ще ти се приспи.
Претоварването на скутера бе неловко и странно. Придвижването от пилотското кресло до тоалетната изискваше Алекс и марсианският премиер-министър да се промушват покрай енергийната броня на Боби. А за Боби то означаваше да заточи Смит на празното място, където се намираше креслото ѝ, докато тя използва малката каюта, за да разглоби бронята си и после да се пъхне отново в нея. Никой не предложи да се редуват да спят в каютата.
Самият Смит изглеждаше представителен мъж, вежлив и тактичен. „Безобиден“ бе думата, която идваше наум. Алекс бе престанал да следи марсианската политика някъде по времето, когато бяха в бавната зона, така че нямаше никакви предубеждения относно човека или политиката му. Когато говореха, обикновено беше за дреболии — попкултурата на Марс от младите им години, благодарността на Смит за неговите и на Боби усилия да го опазят жив, някои въпроси за Ил. Алекс имаше чувството, че Смит е даже малко смутен от популярността му. Което бе доста смахнато, като се замислиш.
Въпреки това, когато Смит подаде глава от каютата да каже на Боби, че има съобщение специално за нея от Авасарала, изглеждаше като секретар, който малко притеснено прекъсва шефа си. Алекс почувства странно желание да увери мъжа, че всичко е наред, но не бе сигурен как да го каже, без да стане още по-неловко.
Боби благодари, след което потъна в мълчание за известно време. Алекс продължи да наблюдава врага, слънцето и данните за приближаващите кораби на ООН, които още бяха скрити от слънчевата корона.
— Алекс? — Боби изглеждаше смутена.
— Да.
— Не мога да накарам входящия сигнал на това чудо да комуникира със скафандъра ми. Можеш ли да го пуснеш на някой екран? Бих го направила и сама, обаче…
Той превключи на комуникационната система, отвори един прозорец върху стенния екран и пусна съобщението в него. Появи се Крисджен Авасарала. Изглеждаше по-стара, отколкото я помнеше Алекс. Под очите ѝ имаше тъмни кръгове, а кожата ѝ бе сивкава. Сарито ѝ само я правеше да изглежда по-бледа. Ала когато заговори, гласът ѝ бе уверен както винаги.
— Боби, трябва ми всяка информация, която имаш за липсващите марсиански кораби. Знам, ще ми кажеш, че вече си ми дала всичко, и разбира се, аз вярвам на думите ти, дъра-дъра-дъра. Обаче ми трябва. Сега. Имам потвърждение за дванайсетина марсиански военни съда, които се носят с висока тяга към Пръстена. Всичко от „Баркийт“ до две товарни баржи. Прилича на шибана малка флота. Смит казва, че проверявал нещата, което може да значи всичко — от това, че знае какво става, но не иска да ми каже, до това, че на Марс се извършва преврат и не иска да ми каже. Така или иначе, стиснал се е като миши задник.
— Извинявай за това — извика Боби през рамо.
— Не е нещо, което да не ми е казвала в очите — отвърна Смит.
— Искаш ли да спра записа? — попита Алекс, но Авасарала вече бе продължила нататък.
— Ако това са още кораби, продадени на онзи, който ви гони, трябва да знам. Ако са кораби на МКРФ, това вече е съвсем друга работа. И тъй като те не отговарят, аз съм оставена тук да се мъча да надничам през прозорците. Ако си скрила нещо — нещо щекотливо, нещо, което ти е неудобно да споделиш с мен, — напълно те разбирам. Патриотизмът и верността ти към Марс са ми трън в задника още от деня, когато те срещнах, но ги уважавам. Това говори добре за теб като войник и като човек, но сега е шибаният момент да го преодолееш.
— Освен това, Нейтън, ако ме слушаш, а предполагам, че е така, аз съм най-добрият и единственият ти приятел. Дай ѝ разрешение да сподели каквото знае, иначе кълна се в бога, ще те пратя да се предлагаш на магистралата. Аз тук се опитвам да спася човечеството. Би било страхотно, ако някой вземе да ми помогне.
На последната дума гласът ѝ секна и в очите ѝ се появиха сълзи. Алекс усети някакво стягане в гърдите и в него избуя тъга, която досега бе успявал да потиска. Авасарала си пое дълбоко дъх, усмихна се и насочи пак поглед към камерата. Избърса ядно очи с опакото на дланта си. Сякаш те я бяха предали.
— Край. Никакви издънки повече. Обичам те, обожавам те и нямам търпение ти — и всички вие — да се озовете на място, където ще мога да ви пазя. Бъди внимателна. И ми прати шибаните данни. Веднага.
Съобщението свърши. Боби изпусна дълга, треперлива въздишка. Алекс бе сигурен, че ако се обърне, ще види и нея да плаче. От вратата към каютата се раздаде гласът на Смит.
— Аз ѝ казах всичко, което знам за тях — каза той. — Корабите не са вписани като загубени. Екипажите им до един са потвърдени като марсиански граждани. Но същото важеше и за фалшивия ескорт. Докато не се направи пълна ревизия на базите данни на военния персонал и снабдяването, не знам с какво си имам работа.
Алекс се изкашля да прочисти гърло, преди да заговори.
— Авасарала не е най-доверчивият човек, Нейт. Не си само ти.
— Тя е щателна — изтъкна Смит. — И е в трудно положение. Сержант Дрейпър?
Настъпи дълга тишина. Когато Алекс погледна назад, лицето на Боби бе каменно. Устните ѝ бяха стиснати в тънка линия.
— По своя собствена инициатива и без указания от Авасарала аз… Когато открих доказателства, че нещо е изчезнало, проверих кои командващи офицери са отговаряли за този материал. Не забелязах никакъв модел, но някой друг може да забележи. Ако го види.
Алекс затвори прозореца, в който бе Авасарала. Въздухът му се струваше крехък. Смит си пое рязко дъх и издаде тих, неопределен гърлен звук.
— Моля, погрижете се аз също да получа копие, сержант Дрейпър.
Той затвори вратата на каютата след себе си. Алекс се надигна в креслото.
— Знаеш ли — рече той, — ти имаш наистина странно отношение към измяната. От една страна, мисля, че може да си най-патриотичният човек, когото познавам, а от друга…
— Знам. Аз също се чувствам объркана. От доста време насам.
— Ако някога верността ти към корпуса и верността ти към тази жена влязат в конфликт, ще бъде тежък ден.
— Това няма да стане — заяви Боби. — Тя няма да го допусне.
— Така ли?
— Защото ще загуби — обясни Боби. — А тя мрази да губи.
* * *
Съобщението от „Пела“ дойде три часа по-късно. От първия миг стана ясно, че е прессъобщение. Отговорът на въпросите, които всички задаваха: Кой направи всичко това и защо? Мъжът седеше зад бюро, а на стената зад него висяха две знамена с разцепения кръг на СВП. Униформата му беше безукорна и непозната, очите му — чувствителни и меки до степен да са почти извинителни, а гласът му — нисък и звучен като виола.
— Името ми — каза той — е Марко Инарос, командир на Свободния флот. Ние сме законният военен глас на външните планети и сега сме в позиция да обясним както на потисниците от Земята и Марс, така и на освободения народ на Пояса условията, на които се крепи тази нова глава на човешката свобода, достойнство и независимост. Ние признаваме правото на съществуване на Земята и Марс, но тяхната власт свършва до пределите на собствената им атмосфера. Вакуумът е наш. Всички пътувания между планетите на Слънчевата система са право и привилегия на СВП, и те ще бъдат защитени от Свободния флот. Всички такси и тарифи, наложени от Земята и Марс, са незаконни и няма да се спазват. Ще бъдат изискани репарации за щетите, нанесени от вътрешните планети, и отказът те да бъдат платени за доброто на цялата човешка раса ще се смята за престъпен акт.
В гласа на мъжа се бе появил някакъв екот, който обаче не караше думите му да звучат превзето или мелодично. Той се приведе към камерата и това създаде впечатление за интимност и мощ едновременно.
— С отварянето на извънземните портали ние се намираме на кръстопът в човешката история. Вече видяхме колко лесно ще е да пренесем своето наследство от експлоатация, несправедливост, предразсъдъци и потисничество в тези нови светове. Но има и друг начин. Свободният флот и обществото и културата на Пояса са представители на този нов път. Ние ще започнем отначало и ще претворим човечеството без покварата, алчността и омразата, които вътрешните планети не съумяха да надраснат. Ще вземем това, което ни се полага по право, да, но нещо повече, ще поведем Пояса към нова, по-добра форма. По-човешка форма.
— От този момент порталите към другите светове са затворени. Колонизаторските кораби на вътрешните планети ще бъдат пренасочени към съществуващите станции в нашата система, а стоките, които носят, ще бъдат използвани за изграждането на силни външни планети, каквито заслужаваме. Вече няма да признаваме и приемаме игото на вътрешните планети никъде в системата. Луните на Сатурн и Юпитер са наши по право. Станция Палада, станция Церера, всеки въздушен джоб в Пояса с дори един човек в него, всички те са естествена и законна собственост на обитателите си. Ние обричаме живота си да защитаваме тези хора, граждани на човечеството, от историческите и икономическите престъпления и жестокости, които са понесли под дулата на пушките на Земята и Марс.
— Аз съм Марко Инарос. Аз съм командир на Свободния флот. И призовавам всички свободни мъже и жени на Пояса да се надигнат сега с радост и славна решителност. Свободният флот ви гарантира цялата безопасност на нашата закрила. Този ден е наш. Утрешният ден е наш. Бъдещето на човечеството е наше. Днес и завинаги, ние сме свободни.
На екрана Марко Инарос вдигна ръка в поясния жест за поздрав, само че по военному отсечен и съсредоточен. Лицето му бе въплъщение на решителност, сила и мъжествена красота.
— Ние сме вашата десница — изтъкна той. — И ще поразим враговете ви, където и да са. Ние сме Свободният флот. Граждани на Пояса и на новото човечество, ние сме ваши.
Зазвуча усилващ се акорд, който премина в традиционна поясна протестна песен, превърната в нещо военно и въодушевяващо. Новият химн на една измислена нация. Образът избледня до разцепен кръг, а после до бяло. Екипажът на „Рейзърбек“ мълчеше.
— Е — изсумтя Боби. — Красив е. И наистина обаятелен. Но, боже, каква реч.
— В главата му вероятно е звучала добре — отбеляза Алекс. — А и честно казано, когато като прелюдия убиеш няколко милиарда души, каквото и да кажеш, ще звучи малко мегаломанско и зловещо, нали?
Гласът на Смит бе спокоен, но се усещаше ужас в него.
— Той не говореше на нас. — Премиер-министърът стоеше на вратата на каютата, разперил ръце, за да се закрепи в рамката. Дружелюбната му усмивка не се бе променила, но смисълът ѝ беше различен. — Това бе предназначено за поясните. А това, което чуха те в думите му — това, което видяха в негово лице, — е съвсем различно от онова, което видяхме и чухме ние. За тях той току-що обяви победа.

38.
Еймъс

Пепелта се сипеше и покриваше всичко с няколко милиметра сивота. Всичко миришеше на нея. Те излязоха на два пъти от пътя, за да пропуснат хуманитарни конвои, а после още веднъж, когато стар камион на енергоснабдяването премина с вой, с шест-седем фигури, сгушени в каросерията. Когато се стъмнеше дотолкова, че не можеха да виждат, издърпваха велосипедите в някой храст или странична уличка и лягаха да спят. Хранителните дажби на мъртвия човек имаха гаден вкус, но май не бяха отровни.
След четири дни растенията покрай пътя започнаха да показват признаци на умиране: зелените листа покафеняваха и капеха. Птиците, от друга страна, пощуряваха. Изпълваха въздуха с чуруликане, трели и песни. Вероятно на врабешки език това означаваше: „Мама му стара, какво става, всички ще умрем“, но звучеше красиво. Еймъс гледаше да стои настрани от по-големите градове, но в тази част от света не бе останало много място, което да не е павирано.
На минаване през Харисънбърг след тях тръгнаха кучета, които ги следваха в продължение на десетина километра, събирайки кураж за атака. Той остави Прасковка да мине напред, но нещата не станаха достатъчно сериозни, за да хаби куршуми. Когато взеха да наближават Балтимор, вече нямаше начин да се държат настрани от хората.
Още бяха на около ден разстояние от аркологичната сграда и миризмата на света се бе променила на сол, вода и гнилоч, когато се натъкнаха на другата група. Движеха се по някаква търговска улица и веригите на велосипедите съскаха тихо, когато той зърна в сумрака други хора, насочили се към тях. Еймъс намали скоростта, но не спря. Прасковка последва примера му. По петното светлина на изток той предположи, че е около десет сутринта, но въпреки това бе прекалено тъмно, за да е сигурен колко души са. Четирима виждаше със сигурност. Може би още някои се влачеха малко по-отзад. Трудно бе да се каже.
Бяха омазани с пепел, както всичко друго. Ако имаха оръжия, Еймъс не ги виждаше. Може би пистолети. Вече бяха в обсега му, ако искаше да започне стрелба. Вървяха пеш, така че имаше вариант и да ги надбягат, ако се стигне дотам. Проблемът бе, че Прасковка изобщо не изглеждаше толкова опасна, колкото беше, а кажи-речи всеки щеше да се води от впечатленията си. Ей такива недоразумения погубваха хората.
Другата група забави ход, но не спря. Бяха предпазливи, но не и незаинтересовани. Еймъс се изправи на педалите си.
— Прасковке? Какво ще кажеш да поизостанеш малко?
— Пистолет ли ще им вадиш?
— Не. Хайде първо да опитаме като добри съседи.
Велосипедът ѝ забави и тя изостана. На улицата отпред другите направиха собствени сметки и стигнаха до различно заключение. Всичките четирима пристъпиха заедно към Еймъс, вдигнали брадички в нерешителен поздрав. Няма да има проблеми, освен ако има. Еймъс се усмихна дружелюбно и му мина през ума, че тъкмо такива ситуации го бяха научили да се усмихва така.
— Здрасти — каза той.
— Здрасти. — Един от четиримата пристъпи по-наблизо. Беше възрастен. Движеше се плавно, държеше центъра на тежестта си ниско над земята. Може би ветеран. Може би човек, който се е боксирал известно време. Еймъс отправи усмивката си към него, после и към другите трима. Напрежение плъзна по тила и раменете му. Той задиша дълбоко, насилвайки се да се отпусне.
— От Балтимор ли идвате?
— Монктън — уточни боецът.
— Вярно? Кулите или апартаментите?
Върху устата на боеца трепна лека усмивка.
— Кула З — отвърна той.
— „Задислав“ — рече Еймъс. — Едно време имах приятел, който живееше там. Много отдавна. Как са нещата там горе?
— Десет хиляди души в кутия без храна и почти без вода.
— Значи не е толкова хубаво.
— Цялото електроснабдяване е прецакано. А в Балтимор е още по-зле. Не се обиждай, но мисля, че сте поели в грешната посока. — Боецът облиза устни. — Хубави велосипеди.
— Вършат работа — кимна Еймъс. — На юг оттук става все по-зле. Отдалечаваме се от мястото на удара.
— Ако обаче продължиш още на юг, става по-топло. Ние натам сме се запътили. Към комплекса Баха.
Една жена от групата прочисти гърло.
— Имам братовчед там.
Еймъс подсвирна през зъби.
— Доста път ви чака.
— Изборът е дали да ходим дотам, или да измръзнем тук — каза боецът. — Ти и приятелката ти би трябвало да дойдете с нас.
— Благодаря за поканата, но има едни хора, с които трябва да се срещнем в Балтимор.
— Сигурни ли сте?
— По-скоро е нещо като работна хипотеза, но засега планът е такъв.
Очите на боеца се стрелнаха пак надолу към велосипеда, после обратно към лицето на Еймъс. Грижливо избягваше да поглежда към пушката на гърба му. Еймъс зачака да види какво ще избере. Другият мъж кимна.
— Е, късмет тогава. Всички ще имаме нужда от такъв.
— Вярно — съгласи се Еймъс. — Предайте много здраве на Баха, като стигнете там.
— Непременно.
Боецът тръгна надолу по улицата и другите го последваха. Еймъс охлаби ремъка на пушката, но не свали оръжието. Четиримата пешеходци вървяха по пепелявосивия път. Прасковка се приближи, подмина ги. Последният в групата се обърна да я изгледа, но никой не предприе нищо.
— Всичко наред ли е? — попита тя.
— Да — каза Еймъс. Сенките на групата се стопиха в сумрака.
— Разубеди ги от всякакви неприятни действия?
— Аз ли? Не. Те сами свършиха по-голямата част от работата. Най-добрата защита, с която разполагаме в момента, е, че хората нямат навика да се убиват взаимно и да си вземат вещите. Но съвсем скоро ще започнат да предполагат, че всеки непознат си е наумил да им пререже гърлото. Ако имат късмет.
Тя го изгледа. Лицето ѝ бе гладко, а очите ѝ — интелигентни и сурови.
— Не изглеждаш разстроен от тази перспектива.
— Тя не ме смущава.
* * *
С всеки изминат километър се приближаваха към морето и вонята на гнилоч и сол се усилваше. Стигнаха до горната приливна линия: мястото, където устремът на водната стихия бе секнал. Линията от отпадъци бе толкова ясна и отчетлива, че изглеждаше умишлено направена. Къса стена от отломки, слепени с кал. От другата ѝ страна пепелта бе смесена с кал, а пътищата — покрити с натрошено дърво и строителна пластмаса, съсипани дрехи и прогизнали мебели, почернели растения, погубени от мрака, пепелта и солената вода. И телата на мъртви хора и животни, които никой нямаше да си направи труда да разчисти. Велосипедите изхвърляха буци кал и те трябваше да натискат педалите по-силно, с цялата си тежест, за да не спрат колелата да се въртят.
Когато бяха на двайсетина километра от аркологичната сграда, Еймъс попадна на яма с вода, покрита със слой пепел. Предната капла на велосипеда се огъна. Той го заряза там, а Прасковка захвърли своя до него.
Долавяше гласове наоколо. На всяка крачка от пътя им ги наблюдаваха. Но тъй като имаха пушки и изглежда, почти нищо друго, никой не се опита да ги спре. Наоколо приземните етажи на сградите бяха изтърбушени, стените напукани от безжалостната вода, а съдържанието на магазините, апартаментите и офисите избълвано на улицата. На някои места вторият етаж бе също толкова зле; другаде беше по-добре. Оттам нагоре градът изглеждаше почти незасегнат. Еймъс все си го представяше като здрав наглед човек с оголени кости и гангрена от глезените надолу.
— Нещо смешно ли има? — попита Прасковка.
— Не — отвърна Еймъс. — Просто си мислех.
Аркологичната сграда не бе по-различна. Извисяваше се сред руините, над затлачените с боклуци улици, също както по-рано над добре подредените улици. Реакторът, захранващ огромното здание, навярно още работеше, защото половината прозорци грееха осветени. Ако закриеше с ръка долната част, Еймъс почти можеше да си представи, че пепелта е сняг и всичко това е просто най-лошата Коледа в историята.
Влязоха в приземния етаж. Панталоните лепнеха към кожата му от леденостудена кал чак до коляното. Стъклени лули и отпечатъци от стъпки показваха къде е имало хора, но никой не стоеше на стража. Или поне те не виждаха.
— Ами ако приятеля ти го няма? — попита Прасковка, когато Еймъс натисна копчето за повикване на асансьора.
— Тогава ще измислим нещо друго.
— Някаква представа какво?
— Не.
Остана доста изненадан, когато вратите на асансьора се отвориха. Наводнението би могло да повреди механизма. Разбира се, можеше също така кабината да заседне на половината път нагоре и те да умрат в нея. Щом избра нивото на клуба, екранът оживя. Една мъжкарана с широко лице и белег на горната устна се озъби насреща му.
— К’во искаш, да ти го начукам?
— Казвам се Еймъс. Приятел на Ерих съм.
— Нямаме шибани помощи.
— Не търся такива — каза Еймъс. — Искам да поговорим за работа.
— И работа нямаме.
Еймъс се усмихна.
— Нова ли си в занаята, моме? Аз имам работа. Дошъл съм да видя дали Ерих иска да се включи. Това е моментът, когато ти отиваш и му казваш, че в асансьора има някакъв психар, дето иска да говори с него, и той пита кой е, и ти отговаряш, че се казва Еймъс, и Ерих се опитва да не изглежда изненадан и ти нарежда да ме пуснеш да се кача, и…
— О, мамка му мръсна! — Гласът на Ерих бе далечен, но разпознаваем. — Пусни го да се качи, иначе ще дърдори цял ден.
Мъжкараната се намръщи към екрана и изчезна, за да бъде сменена от синьото меню. Но асансьорът тръгна нагоре.
— Добрата новина е, че е тук — промърмори Еймъс.
Офисът на Ерих изглеждаше също като при предишното му идване — същият стенен екран показваше същата океанска гледка, гумената топка вместо стол, бюрото, покрито с контролни табла и монитори. Даже Ерих си изглеждаше същият. Може би дори още по-добре облечен. Контекстът бе това, което променяше всичко. Екранът показваше океан от сиво и бяло, а дрехите на Ерих приличаха на костюм.
Мъжкараната и четиримата тежко въоръжени биячи с професионална дисциплина, които ги бяха придружили от асансьора до тук, излязоха и затвориха вратата след себе си. Ерих изчака да се махнат, преди да заговори, но малкото юмруче на уродливата му ръка се отваряше и затваряше, както правеше, когато бе нервен.
— Виж ти. Еймъс. Изглеждаш по-жив, отколкото очаквах.
— Ти също не изглеждаш особено мъртъв.
— Доколкото си спомням, когато се разделихме за последно, ти нямаше намерение да се връщаш пак в моя град. Аз май го нарекох „открит ловен сезон“.
— Чакай малко — обади се Прасковка. — Той е казал, че ако се върнеш тук, ще те убие?
— Не — отвърна Еймъс. — Недвусмислено намекна, че един от подчинените му ще ме убие.
Прасковка повдигна вежда.
— Да бе, голяма разлика.
— Ако става дума за стареца, не съм проверил дали е оцелял, или не. Сделката беше да запази къщата и това го направих. Даже повече, а сега си имам други проблеми.
— И аз не съм дошъл да ти създавам неприятности — отбеляза Еймъс. — Реших, че нещата доста са се променили и може би старите правила не важат за новата ситуация.
Ерих отиде с накуцване до стенния екран. Няколко чайки кръжаха там, черни на фона на безцветното небе. От предишното си идване Еймъс познаваше сградите, които би трябвало да се издигат на преден план. Повечето от тях, по-близките, още си бяха на мястото. Онези към бреговата линия бяха доста по-ниски отпреди.
— Бях тук, когато се случи — заговори Ерих. — Не беше вълна като вълна, знаеш ли? Нищо общо с приливна вълна за сърф. Беше цял шибан океан, който се надигна като планина и изпълзя на брега. Цели квартали, които управлявах по-рано, вече ги няма.
— Аз не видях нищо — призна Еймъс. — Новинарските предавания и хаосът след това бяха достатъчно зле.
— Къде се намираше?
— Витлеем — обади се Прасковка.
Ерих се обърна отново към тях. На лицето му нямаше гняв, нито страх, нито дори предпазливост. Това беше хубаво.
— Значи сте се насочили на юг? Колко е зле там?
— Не този Витлеем — каза Еймъс. — Онзи в административния район на Каролина.
— Където е Преизподнята — поясни Прасковка, вдигайки ръка като ученик в класна стая. След секунда се поправи: — Беше.
Ерих премигна и се подпря на бюрото си.
— Където попадна третият удар?
— Да, наблизо — потвърди Еймъс. — Загубих онази текила, дето ми я даде, заедно с хотела, и това беше кофти.
— Ясно. И как така още сте живи?
— Практика — отвърна весело Еймъс. — Обаче виж какво. Имам една работа за вършене. Е, всъщност Прасковка има, а аз съм с нея. Малко помощ ще ни дойде добре.
— Каква работа? — попита Ерих. В гласа му се появи острота и съсредоточеност, както когато говореше за бизнес. Беше все едно да видиш как някой се събужда. Еймъс се обърна към Прасковка и ѝ махна да продължи. Тя уви слабите си като клечки ръце около тялото си.
— Знаеш ли езерото Уинипесоки?
Ерих се намръщи и кимна.
— Изкуственото езеро?
— Реконструирано, да — кимна тя. — Има един анклав на остров Гърмяща змия. Ограден е целият със стени. Независими охранители. Може би петдесет имения.
— Слушам — подкани Ерих.
— Те имат частна ракетна площадка, построена върху езерото. Целият смисъл на това място е, че можеш да кацнеш там със совалка от Луната или Лагранжовите станции, и да си толкова близо до вкъщи, че да стигнеш пеш. Всеки там има хангар. Вероятно няма да намерим нищо с ъпстейнов двигател, но поне нещо, което може да ни откара до Луната. Ако се приближиш по шосето, не би могъл да минеш през пропускателните пунктове, но има път откъм водата. Ключалките на навесите за лодки са хакнати. Ако въведеш правилния код, ще се отворят дори без секретен чип.
— И откъде знаеш това? — попита Ерих.
— Едно време прекарвах летата си там. Така влизахме и излизахме, когато ходехме да кръстосваме бедняшките квартали.
Ерих изгледа Прасковка така, сякаш не бе сигурен как се е озовала в стаята. Смехът му бе къс и суров, но не звучеше като „не“. Еймъс поде увещанията от нея.
— Идеята е следната: влизаме, гепим някой кораб и се отправяме към Луната.
Ерих седна разкрачен на топката и я затъркаля леко напред-назад, полупритворил очи.
— Е, и каква е далаверата?
— Далаверата? — не разбра Прасковка.
— Колко ще вземем? Откъде ще дойдат парите?
— Няма никакви пари — обясни Прасковка.
— Тогава какво печеля?
— Измъкваш се оттук — каза Еймъс. — Мястото си беше помийна яма още преди някой да изсипе Атлантическия океан отгоре му. Няма да стане по-добре.
Дребната, съсухрена лява ръка на Ерих се сви плътно към тялото му.
— Чакай да видя дали те разбрах правилно. Искаш да измина седем-осемстотин километра, да се промъкна покрай частна наемническа армия, да свия един кораб и печалбата ми ще е да оставя всички и всичко, което имам тук? Какво друго? Руска рулетка, при която, ако спечеля, запазвам куршума? — Гласът му бе напрегнат и писклив. Думите излитаха отсечено. — Това е моят град. Това е моето място. Изрязах живота си от шибаната кожа на Балтимор и загубих много, докато го правех. Много. А сега трябва да подвия опашка и да си плюя на петите, защото някакъв поясен шибаняк решил да докаже, че има миниатюрна пишка и мама не го е гушкала достатъчно като малък? Забрави! Чуваш ли ме, Тими? Забрави!
Еймъс погледна към ръцете си и се опита да измисли какво да прави сега. Първият му импулс бе да се засмее на сълзливите глупости на Ерих, но бе доста сигурен, че това няма да е добра идея. Опита се да измисли какво би казала Наоми, но преди да му хрумне нещо умно, Прасковка пристъпи към Ерих, протегнала ръце към него, сякаш се канеше да го прегърне.
— Знам — каза тя и гласът ѝ бе задавен от чувство, което Еймъс не можеше да определи.
— Знаеш? Какво, по дяволите, знаеш?
— Знам какво е да загубиш всичко. Колко е трудно, защото все си мислиш, че не може наистина да го няма. Че има начин да си го върнеш. Или че може би, ако се държиш все едно още го имаш, няма да забележиш, че липсва.
Лицето на Ерих замръзна. Уродливата му ръка се отвори и затвори толкова бързо, сякаш се опитваше да щракне с малките си розови пръстчета.
— Не знаеш за какво гово…
— Когато влязох в затвора, се запознах с една жена. Беше убила децата си. Пет, всичките мъртви. Тя го знаеше, но говореше за тях все едно са живи. Все едно утре, като се събуди, ще са там. Мислех я за луда и предполагам, че ми е проличало, защото един ден тя ме спря в столовата и рече: „Знам, че са мъртви. Но знам и че аз също съм мъртва. Ти си единствената кучка тук, която още се мисли за жива“. И щом го каза, разбрах точно какво има предвид.
Тогава, за огромно смайване на Еймъс, Ерих заплака. Рухна в обятията на Прасковка, уви здравата си ръка около нея и зарида на рамото ѝ. Тя го галеше по косата и му шепнеше нещо, което би могло да е „Знам, знам“. Или може би нещо друго. Бе очевидно, че току-що се е случило нещо мило и трогателно, макар че той изобщо не бе наясно какво. Еймъс зачака, пристъпвайки от крак на крак. Накъсаните хлипове на Ерих се усилиха, после той започна да се успокоява. Минаха сигурно петнайсет минути, преди мъжът да се отдели от прегръдката на Прасковка, да изкуцука до бюрото си и да намери кърпичка да си издуха носа.
— Аз израснах тук — поде той с треперлив глас. — Всичко, което съм правил някога — всяка храна, която съм ял, всяка тоалетна, в която съм пикал, всяко момиче, с което съм се въргалял… Всичко това е било в границите на Балтимор. — За секунда изглеждаше сякаш пак ще заплаче. — Виждал съм как нещата идват и си отиват. Виждал съм лайняни времена да стават нормални и после пак лайняни, и все си повтарям, че този път е същото. Така върви светът. Само че не е, нали?
— Не — поклати глава Прасковка. — Не е. Това е нещо ново.
Ерих се обърна пак към екрана и го докосна с пръстите на здравата си ръка.
— Онова там навън е моят град. Той е гадно, лайняно място и ще пречупи всеки, който мисли другояче. Но… но него вече го няма, нали?
— Вероятно — кимна Прасковка. — Все пак, да започнеш от нулата не винаги е лошо. Даже в начина, по който го направих аз, имаше нещо светло. А ти имаш доста по-добър старт от мен.
Ерих наведе глава. Въздишката му прозвуча сякаш освобождаваше нещо огромно от себе си. Прасковка хвана здравата му ръка между своите и в течение на един дълъг момент двамата мълчаха.
Еймъс прочисти гърло.
— Е, това значи, че участваш, нали?

39.
Наоми

Не разполагаше с дни. Само с часове. Може би дори с минути. А в плана още имаше пробойни.
Тя седеше в камбуза, прегърбена над купичка хлебен пудинг. Минаваха хора от каютите на екипажа, някои в марсиански униформи, други в нормалните си дрехи, неколцина в новите униформи на Свободния флот, но другите маси си оставаха празни, с изключение на нея и Син. По-рано тя бе почти член на екипажа. Сега бе пленничка и като пленничка разписанието ѝ се бе променило. Ядеше, когато другите не ядяха; тренираше, когато другите не тренираха; спеше на тъмно със заключена отвън врата.
Беше благодарна за това. В момента имаше нужда от тишината на собствения си ум и колкото и да е странно, се чувстваше уютно там. Нещо бе станало през последните дни. Тя не можеше да определи кога или как, но мрачните ѝ мисли или бяха изчезнали, или бяха станали толкова необятни, че тя не можеше да види хоризонта им. Не смяташе, че е луда. От време на време в живота си бе усещала как разумът ѝ се изплъзва, но онова бе съвсем различно. Разбираше, че може да умре, че Джим може да умре, че Марко може да се носи от успех към успех, че Филип може никога да не ѝ прости, нито дори да я разбере. И знаеше, че всички тези неща имат значение за нея, и то голямо. Но не я обсебваха. Вече не.
Тунелът, свързващ корабите, бе дълъг петдесет метра при пълно разтягане. По-малко от ширината на футболен стадион. Връзката бе осъществена между товарните шлюзове, откъдето бе по-лесно да стигнеш до машинното и да местиш провизии, така че шлюзовете на нивото на екипажа оставаха неизползвани. Там в шкафчетата имаше скафандри. С поялник или щанга тя можеше да се добере до един само за минута-две. Облича скафандъра, излиза през шлюза на „Пела“, разбива шлюза на „Чецемока“, и всичко това във времевия интервал, след като двигателите бъдат спрени и преди „Чецемока“ да задейства маневрените. Нямаше как да го пресметне. Щеше да е много, много напрегнато, но тя мислеше, че е възможно. А след като бе възможно, бе необходимо.
Разбира се, имаше проблеми, които се нуждаеха от решаване. Първо, тя нямаше нито поялник, нито щанга, а след като ескортът ѝ се отнасяше с нея като с неблагонадеждна, вече нямаше шанс да открадне някое от двете, докато прави инвентаризация. Второ, щом Марко видеше, че е взела скафандър и е направила скока, тя нямаше как да му попречи да изстреля ракета към „Чецемока“. Или още по-зле, да намери някакъв начин да обезвреди капана и да дойде да я прибере. Ако обаче успееше да се снабди със скафандър незабелязано, така че инвентарът да показва, че още имат пълен комплект, бе възможно да помислят, че се е самоубила. Ако бе мъртва, не представляваше заплаха. Тя познаваше добре системата за инвентаризация и мислеше, че може да я накара да се опресни. Знаеше, че може, ако разполага с достатъчно време и достъп. Но разполагаше само с часове. Може би часове. А може би по-малко.
Един познат остър глас прозвуча от екрана, където новините още вървяха пред празната стая.
— Генерален секретар Гао бе нещо повече от глава на моето правителство. Тя ми беше също така близка приятелка и компанията ѝ много ще ми липсва.
Изражението на Авасарала бе предпазливо, овладяно. Даже през екрана и няколкостотин хиляди километра разстояние тя излъчваше увереност и спокойствие. Наоми знаеше, че това може да е преструвка, но ако беше, преструваше се добре. Репортерът бе млад мъж с къса тъмна коса, който се бе привел напред и се опитваше да се справи достойно със задачата да я интервюира.
— Другите човешки загуби от войната са…
— Не — прекъсна го Авасарала. — Няма война. Няма загуби. Това са убийства. Това не е война. Марко Инарос може да твърди, че е адмирал, командващ голям флот, ако иска. Аз пък мога да твърдя, че съм ш… Буда. Това не го прави вярно. Той е престъпник с много крадени кораби и повече невинна кръв по ръцете си от всеки друг в човешката история. Той е едно чудовищно малко момченце.
Наоми лапна още един залък от хлебния пудинг. Каквото и да използваха за правене на стафидите, не изглеждаше убедително, но на вкус не беше зле. За момент мислите ѝ се отклониха от поялника и измамите в инвентаризацията.
— Значи не смятате това за акт на война?
— Война с кого? Войната е конфликт между правителства, нали така? Какво правителство представлява той? Кога са го избрали? Кой го е назначил? Сега, постфактум, той бърза да каже, че представлява поясните. Е, и? Всеки дребен разбойник на негово място би искал да го нарече война, защото това го кара да изглежда сериозен.
Репортерът изглеждаше сякаш е глътнал нещо кисело и неочаквано.
— Извинете. Да не би да казвате, че тази атака не е сериозна?
— Тази атака е най-голямата трагедия в човешката история — подчерта Авасарала с дълбок и ехтящ глас. Изпълваше екрана. — Но е извършена от късогледи, самовлюбени престъпници. Те искат война? Много жалко. Защото ще получат арест и справедлив съд с какъвто там адвокат могат да си позволят. Те искат Поясът да се надигне, за да се скрият зад добрите, свестни хора, които живеят там. Поясните не са разбойници и не са убийци. Те са мъже и жени, които обичат децата си също като всички нас. Сред тях има и добри, и лоши, и умни, и глупави, но те са преди всичко хора. И този „Свободен флот“ никога няма да успее да избие достатъчно народ, за да накара Земята да забрави това. Оставете Пояса да се посъветва със собствената си съвест и ще видите как у всички тях разцъфтява състрадание и доброта. Земята е окървавена, но ние няма да се принизим. Не и докато аз съм на шибания си пост.
Старицата се облегна в креслото си с пламтящи от непокорство очи. Репортерът се озърна към камерата, после погледна пак бележките си.
— Хуманитарните помощи за Земята са, разбира се, мащабно начинание.
— Така е — потвърди тя. — Имаме реактори във всеки голям град на планетата, работещи на максимална мощност, за да осигурят енергия за…
Екранът угасна. Син тресна ядосано терминала си на масата. Наоми вдигна очи към него зад косата си.
— Esá кучка трябва да ѝ прережат sa yutak — изруга Син. Лицето му бе потъмняло от гняв. — Урок á totas като нея, а?
— И какво? — сви рамене Наоми. — Убий я и някой друг ще заеме мястото ѝ. Тя си върши добре работата, но дори да ѝ прережеш гърлото, просто някой друг ще седи в същото кресло и ще казва същите неща.
Син поклати глава.
— Не е така.
— Но е достатъчно близко.
— Не — възрази той и издаде челюстта си със сантиметър напред. — Не е така. Alles la за големите социални движения, историческите епохи y sa? Това са истории, които ги измислят по-късно, за да придадат смисъл на станалото. Но то не е същото, не е реално. В действителност някакви хора правят някакви неща. Марко. Филипито. Ти. Аз.
— Ти го казваш — рече Наоми.
— Esá coyo на Марс, който ни продаде всички кораби и ни каза откъде да се снабдим с провизии. Той не е „марсианско икономическо отчаяние“ или „растяща задлъжнялост“ или „неравенство в доходите и достъпа“. — С всеки претенциозен измислен термин Син размахваше пръст като професор, изнасящ лекция на някакъв клас, и това бе толкова смешно, че Наоми се разкикоти. При този звук той премигна, а после се усмихна малко срамежливо. — La coyo la е просто някакъв си coyo. Човек, който сключи сделка с човек, който убеди някои otras и направихме някои работи. Кои са хората, това има значение, нали? Не можеш да ги замениш.
Сега погледът му бе вперен в нея — не професор, изнасящ лекция на клас, а Син, изнасящ лекция на нея. Тя пъхна последната лъжичка пудинг в устата си.
— Имам чувството, че казваш нещо — подхвърли тя, докато дъвчеше. Син сведе поглед, напрегна се. Тя повече виждаше усилието му, отколкото го разбираше.
— Филипито, той има нужда от теб. No sabez la, но има. Ти и Марко сте си ти и Марко, но недей да търсиш изхода на страхливеца.
Сърцето ѝ подскочи леко. Той мислеше, че се е отчаяла, че може да се отдаде на мрачни мисли. Зачуди се кое ли го е подтикнало към това заключение и дали допуска грешка, или съзира в нея нещо, което тя не забелязваше. Преглътна.
— Казваш ми да не се самоубивам?
— Лошо ли ще е да го кажа?
Тя стана с мръсната купичка в ръка. Той се надигна с нея и я последва, когато се отправи към рециклатора. Тежестта на тялото ѝ ѝ действаше успокоително. Още имаше време. Още не бяха спрели двигателите. Още можеше да измисли как да стигне дотам.
— Тогава какво да правя?
Сега беше ред на Син да свие рамене.
— Ела с нас. Бъди от Свободния флот. Ще ходим където имат нужда от нас, ще правим каквото трябва да се направи. Ще помагаме, ако имат нужда от помощ, нали? Вече са набелязани осем колонизаторски кораба.
— Набелязани за какво?
— Redistribué, ясно? Alles la храни и припаси, с които са тръгнали към Пръстена? Más отколкото някой някога е дал на Пояса. Ще ги вземем, ще нахраним Пояса, ще изградим Пояса. Ще видим какво es vide, когато не се борим за въздух и реактивна маса. Градини във вакуума. Градове, пред които станция Тихо ще изглежда като тоалетната на скален скачач. Нов свят, само че без свят, нали? Никакви там извънземни bok. Ще взривим Пръстена. Ще го изгорим. Хората ще си бъдат отново хора, нали?
Минаха две жени, привели глави една към друга в оживен разговор. По-близката вдигна за миг очи, отклони ги, после ги върна към нея. В погледа ѝ имаше отрова. Омраза. Контрастът бе рязък. От една страна, визията на Син за бъдеще, в което поясните са свободни от икономическия гнет на вътрешните планети — от главните аксиоми, формирали всичко в детството на Наоми. В живота ѝ. Цивилизация, построена от тях и за тях, възраждане на човешкия живот. А от друга, истинските поясни, които истински я мразят, защото е дръзнала да действа срещу тях. Защото не бе достатъчно поясна.
— И къде свършва всичко, Син? Къде свършва всичко?
— Не свършва. Не и ако го направим както трябва.
* * *
В каютата ѝ нямаше нищо, което да ѝ помогне, но тъй като бе затворена сама там, това бе мястото, където търсеше. Часове. Не дни.
Противоускорителната койка бе завинтена към палубата с пръти от дебела стомана и подсилена керамика, наклонени така, че откъдето и да дойде силата, да предизвика свиване на един или друг крак. Всяка отделна подпора би могла да се използва като щанга, но Наоми нямаше как да ги отвинти или изкърти. Така че това не ставаше. Чекмеджетата бяха от по-тънък метал, горе-долу със същата дебелина като шкафчетата. Тя ги издърпа, докъдето можеха да се вадят, и огледа устройството на ключалките, шевовете, където металът е прегънат, търсейки някаква подсказка или вдъхновение. Нищо не ѝ идваше наум.
Държеше малкия черен палец на комплекта за декомпресия затъкнат на кръста си, готова да тръгне, ако намери начин. Трябваше да намери начин. Щеше да намери начин. „Чецемока“ бе толкова близо и все пак толкова далеч.
Ами ако не се опиташе да стигне, когато издърпат тунела. Ако се промъкнеше там сега и се криеше, докато се разделят… Ако можеше вместо това да се добере до арсенала и евентуално да намери механобот, който да играе ролята на скафандър… или да го използва да среже преградите толкова бързо, че никой да не я застреля в тила…
— Мисли — каза си тя. — Недей да се въртиш и да хленчиш. Мисли.
Но нищо не ѝ идваше наум.
Когато спеше, беше на кратки отрязъци от по няколко минути. Не можеше да си позволи дълбок сън от страх, че ще се събуди и ще открие, че „Чецемока“ е изчезнал. И лежеше на пода, стиснала основата на противоускорителната койка, за да я събуди с дръпване, ако минат в безтегловност.
Какво би направил Алекс? Какво би направил Еймъс? Какво би направил Джим? Какво би направила тя? Нищо не ѝ хрумваше. Чакаше отчаянието, мрака, чувството за смазващ провал и не разбираше защо то не идва. Имаше всяко основание да е опустошена, но не беше. Единственото, което чувстваше, бе увереност, че ако мрачните мисли все пак се върнат, ще я връхлетят с такава сила, та няма да има никакъв шанс срещу тях. Странно, но дори това ѝ действаше успокоително.
Когато почука на вратата да отиде до тоалетната, отвори Сарта. Не че имаше значение. Тя последва Наоми по коридора, после я изчака отвън. Тоалетната също не предлагаше нищо полезно, но Наоми се позабави, за в случай, че ѝ дойде вдъхновение. Огледалото бе от полирана сплав, вградена в стената. Никаква помощ оттук. Ако успееше да разглоби вакуумните вентилатори…
Чу гласове от другата страна на вратата. Сарта и някой друг. Думите бяха прекалено тихи, за да ги различи. Тя довърши миенето на ръцете си, пусна салфетката в рециклатора и излезе в коридора. Филип я погледна. Това бе синът ѝ, а тя не бе познала гласа му.
— Филип — промълви Наоми.
— Син ми предаде, че си искала да говориш с мен — рече Филип и думите му прозвучаха колкото въпросително, толкова и обвинително.
— Нима? Много мило от негова страна.
Тя се поколеба. Ръката я сърбеше от нуждата да намери начин да докопа скафандър, но нещо в дъното на ума ѝ прошепна: „Ако мислят, че си жива, ще дойдат за теб“. Гняв и неувереност се смесваха по лицето на Филип. Син вече мислеше, че тя е склонна към самоубийство. Ето защо бе пратил сина ѝ.
Стомахът ѝ натежа почти преди да разбере защо. Ако Филип си мислеше същото, ако когато тя изчезнеше, синът ѝ отидеше при Марко да свидетелства за самоубийствените ѝ наклонности, щеше да им е по-лесно да повярват. Може би дори нямаше да проверят дали липсва някой скафандър.
— Тук в коридора ли искаш да говорим? — попита тя. Устните ѝ бяха схванати, устата ѝ се движеше бавно. — Имам едно местенце наблизо. Не е просторно, но дава известно уединение.
Филип кимна веднъж и Наоми зави надолу по коридора, а Сарта и младежът я последваха. Репетираше наум репликите си. „Толкова съм уморена, че просто ми се иска всичко да свърши“ и „Това, което правя със себе си, не е по твоя вина“, и „Не издържам повече“. Имаше хиляда начина да го убеди, че е готова да умре. Но под всичко това тежестта в стомаха ѝ се увеличаваше. Такава манипулация бе студена и жестока. Това бе собственото ѝ дете, детето, което загуби, а тя щеше да го използва. Да го излъже толкова добре, че онова, което каже на Марко, да е неразличимо от истината. Така че, когато тя изчезне на „Чецемока“, те да предположат, че се е самоубила, и да не дойдат за нея. Поне докато не стане прекалено късно.
Можеше да го направи. Не можеше да го направи. Можеше.
В каютата си тя седна на койката, подвила крака под себе си. Той се облегна на стената, стиснал устни и с високо вдигната брадичка. Тя се зачуди за какво ли си мисли. Какво ли искаше, от какво се боеше и какво обичаше. Зачуди се дали някой някога го е питал.
„Не издържам повече — помисли си Наоми. — Просто кажи: Не издържам повече.“
— Добре ли си? — попита тя.
— Че защо да не съм?
— Не знам — каза тя. — Тревожа се за теб.
— Не толкова, че да не ме предадеш — отбеляза той и това развърза възела. Да, ако го излъжеше, това щеше да е предателство спрямо него и въпреки всичките си провали тя не би го сторила. Но можеше. Можеше да го направи. Не че беше безсилна пред решението; просто избра да не го прави.
— Говориш за предупреждението, което пратих?
— Аз съм посветил живота си на Пояса, на освобождението на поясните. И след като направихме всичко по силите си да те опазим, ти ни плю в лицата. Обичаш земното си гадже повече от собствените си хора? Така ли е?
Наоми кимна. Все едно слушаше всички неща, които Марко бе прекалено шлифован, за да изрече на глас. Зад думите му имаше истинско чувство, каквото никога не би чула от Марко. И може би никога не бе чувала. Филип бе попил всички реплики на баща си, само че докато душата на Марко бе скрита и недосегаема в дълбокия си пашкул, тази на Филип бе още гола. В очите му блестеше болката, че тя не само го е зарязала, но и го е зарязала заради един землянин. „Предателство“ не бе прекалено силна дума.
— Собствените ми хора — повтори тя. — Нека ти разкажа кои са моите хора. Има две страни в този конфликт, но те не са вътрешните и външните планети. Не са поясните и другите. Нещата не стоят така. Хората се делят на такива, които искат повече насилие, и такива, които искат по-малко. И независимо по какъв друг критерий ги подбираш, винаги ще откриеш по малко и от двата вида.
— Аз бях сурова към теб в деня, когато паднаха скалите. Но мислех всичко, което казах. И сега, и винаги ние с баща ти сме били на различни страни. Никога, никога няма да се помирим. Но мисля, че въпреки всичко ти все още можеш да избереш на коя страна да застанеш. Дори сега, когато изглежда, че си извършил нещо непростимо, можеш да избереш какво означава то за теб.
— Това са глупости — възрази той. — Ти си боклук. Ти си землянска курва и винаги си била. Ти си като проститутките, дето следват армиите и гледат да се напъхат в леглото на всеки, който им се струва важен. Целият ти живот е точно това. Ти си едно нищо!
Тя скръсти ръце. Всичко, което бе казал, бе толкова погрешно, че дори не болеше. Все едно да я нарече териер. Успя да си помисли само: „Това са последните думи, които ще кажеш на майка си. Ще съжаляваш за тях до края на живота си“.
Филип се обърна и отвори вратата.
— Заслужаваш по-добри родители — каза тя, докато той я затръшваше след себе си. Не разбра дали я чу.

40.
Еймъс

С вървене и каране на велосипеди, търсене на храна и избор на маршрут, който да избягва гъсто населените райони около вашингтонската административна зона, над седемстотинкилометровото разстояние от Витлеем до Балтимор им бе отнело близо две седмици. Над четиристотинте километра от аркологичната сграда до езерото Уинипесоки им отне около два часа. Ерих прати навън Мъжкараната — чието име Еймъс не запомни, дори след като му го казаха — и още двама, а после предложи на него и Прасковка да изчакат в друга стая, докато той проведе някои разговори.
Двайсет минути по-късно Еймъс, Прасковка, Ерих и още десет мъже и жени бяха на покрива на сградата и се товареха в два транспортни хеликоптера с логото на охранителна фирма „Ал Абик“ отстрани. Ерих не каза дали са крадени, или охранителите са били на заплата при него, а и Еймъс не го попита. В дадения момент това бе чисто теоретичен въпрос.
Земята, над която летяха, бе мрачна и неприветлива. Сипещата се пепел бе намаляла, но не бе спряла. Слънцето бе червено петно на западния хоризонт. Под тях градовете преливаха един в друг, без дори дърво или ивица трева помежду им. Повечето прозорци зееха празни. Шосетата и магистралите бяха пълни с коли, но малко от тях се движеха. Те свиха на изток и прелетяха над Ню Йорк Сити. Голямата дига бе разбита, а улиците бяха наводнени и приличаха на канали. Няколко от големите кули бяха паднали, оставяйки дупки в силуета на града.
— Къде са всички? — извика Прасковка през шума на роторите.
— Там са — изкрещя в отговор Ерих и посочи с уродливата си ръка, докато със здравата се държеше за ремъка. — Всички са там. Просто не са толкова много като миналата седмица. А скоро ще са още по-малко.
Над Бостън някой изстреля ракета по тях от покрива на един мол и хеликоптерите я свалиха. Небето на изток бе тъмно, с цвят на синина, който караше Еймъс да си мисли за буреносни облаци. На запад залезът имаше цвят на кръв.
— Има ли вероятност роторите да замръзнат? — попита Еймъс пилота, но не получи отговор.
Кацнаха на едно летище на няколко километра южно от езерото, но Еймъс успя да го зърне, преди да се снижат: ниските хълмове държаха водата като в огромни шепи. Имаше може би десетина островчета, пръснати из него, някои също толкова отрупани със сгради като брега, други с малки облагородени горички, ако там живееше някой достатъчно богат да си позволи този лукс. Ракетната площадка представляваше керамична платформа, плаваща върху водата, с червени и кехлибарени светлини за зрителен ориентир, които още мигаха.
Когато стигнаха до брега, оттам не изглеждаше толкова красиво. Водата вонеше на мъртва риба и по повърхността ѝ плуваше слой пепел, сякаш някой бе поръсил тебеширен прах върху всичко. Хората на Ерих нагазиха до бедрата и пуснаха три пакета, които се разгънаха, за да образуват твърди черни понтонни лодки. Докато потеглят към анклава на острова Гърмяща змия, небето бе станало мастиленочерно. Нито звезди, нито луна, нито разсеяна градска светлина. Все едно човек бе пъхнал главата си в чувал.
Насочиха се към северния край на острова, където широк мост със стоманени подпори водеше към ракетната площадка. Хангари и навеси за лодки осейваха брега, кутии за играчките на богаташите с размерите на жилищен блок за хора на основна, побиращ хиляда души. Понтонната лодка, в която се намираха, се носеше напред по накъдрената вода. Хангарът, който избраха, бе боядисан в яркосиньо, но извън кръга на светлините им, би могъл да е всякакъв. Отне им само минута да намерят контролното табло на един стълб, стърчащ от тъмната вода. Прасковка се приведе към него, протегна тънката си ръка и въведе поредица от цифри. За секунда изглеждаше, че не е подействало, а после вратите на хангара се вдигнаха безшумно и се включиха автоматичните светлини. Вътрешността бе изцяло покрита с дървена ламперия от червен кедър и бе достатъчно просторна да побере тенис корт. Докато влизаха, от мрака се раздаде гневен лай.
На палубата на малка моторница стоеше вълкодав, опрял лапи на перилата. Понтонните лодки се вмъкнаха на мястото до моторницата. Еймъс се надигна и вълкодавът се стрелна към него, като се зъбеше и ръмжеше. Беше великолепно животно, плод на генно инженерство, предположи той, ако се съди по лъскавата му козина и изящните черти на муцуната му.
— Хей, здравей — заговори ласкаво Еймъс и приклекна на неговото ниво. — Май някой не си е направил труда да те вземе, като си е тръгвал, а? Сигурно ти е гадно.
Кучето се отдръпна, неуверено и уплашено.
— Виж какво ще ти предложа — продължи Еймъс. — Не ни закачай и няма да те застреляме.
— То не говори — обади се Ерих, докато кучето се оттегляше, лаейки през рамо.
— Откъде знаеш? Шибаняците с толкова пари може да са вложили някакъв преводач в мозъка му.
— Не могат да го направят — каза Ерих, после се обърна към Прасковка. — Не могат, нали?
— Това е имението на Кук — отвърна Прасковка. — Дарва и Хуни живееха тук. Аз спях при тях в сряда вечер през лятото. — Тя потрепери леко и Еймъс наклони глава. — Отдавна не съм идвала. Струва ми се, че би трябвало да се е променило повече.
— Знаеш ли как да стигнеш до ракетния им хангар? — попита Ерих.
— Да.
Но когато стигнаха до него, той се оказа празен. Прекосиха широкия чакълест двор до следващия хангар — на семейство Давидович, — но и той беше празен. В третия нямаше кораб, но имаше десетина души. Те стояха в центъра на помещението, въоръжени с пистолети и евтини защитни спрейове, каквито се продават в универсалните магазини. Мъжът отпред бе петдесетинагодишен със сивееща коса и наченки на нова брада.
— Всички вие, стойте надалеч! — извика мъжът, когато Еймъс, Мъжкараната и още трима влязоха през страничната врата. — Това е частна собственост!
— О, и сигурно е твоя? — присмя се Мъжкараната. — Всичко това ти принадлежи?
— Ние работим за семейство Куортърман. Имаме право да сме тук. — Мъжът разклати пистолета си. — Така че се махайте, всички!
Еймъс сви рамене. Още неколцина от хората на Ерих бяха влезли, повечето с автомати, които държаха спокойно край тялото си. Слугите се бяха скупчили заедно в средата на помещението. Ако имаха някакви умения или опит, щяха да сложат двама-трима снайперисти горе на покривните греди, готови да почнат да очистват лошите, докато хората долу ги залисват, но Еймъс не виждаше такива.
— А бе, нещо не ми се вярва Куортърманови да се върнат. Ние ще вземем някои от нещата им. Но вие можете да се чувствате свободни да приберете всичко, което не ни е от полза.
Лицето на мъжа се втвърди и Еймъс се приготви да загинат много хора. Но преди хората на Ерих да вдигнат оръжията си, се намеси Прасковка.
— Ти… ти си Стоукс, нали? — Мъжът отпред — явно Стоукс — сведе объркано пистолета, когато Прасковка пристъпи напред. — Това съм аз. Клариса Мао.
— Госпожице Клариса? — премигна Стоукс. Пистолетът му се поколеба. Еймъс чу Мъжкараната да мърмори под нос: „Ама сериозно ли, да го начукам?“, но никой не започна да стреля. — Госпожице Клариса! Какво правите тук?
— Опитвам се да се махна — каза Прасковка със смях в гласа. — А вие защо сте тук?
Стоукс се усмихна първо на нея, а после нервно на Еймъс, Ерих и останалите. Зъбите му се бялнаха срещу тях като лъч на някакъв крайно нестабилен фар.
— Заповедта за евакуация пристигна след падането на втората скала. Куортърманови си тръгнаха, всичките. Взеха кораба и заминаха. Другите също — Кук, Фокнър, старецът Лангборн. Всички си взеха корабите и заминаха. Казаха ни, че охраната ще ни пази, докато дойде помощта. Но не идва никаква помощ, а охраната… Те са бандити. Казват ни, че сега, когато Куортърманови ги няма, ние трябвало да им плащаме, но какво имаме ние?
— Всички боклуци на Куортърманови — обади се Еймъс. — Което ме връща към първоначалната тема.
— Има ли някакви кораби? — попита Прасковка. — Трябва ни кораб. Само колкото да стигнем до Луната. Затова дойдохме тук.
— Да. Да, разбира се. Бергавин оставиха „Жанг Гуо“. В техния хангар е. Можем да ви заведем там, госпожице Клариса, но…
Откъм страничната врата се донесе остро изсвирване. Идеше от улицата отвън. Мъжкараната срещна погледа на Еймъс.
— Имаме си компания — каза тя.
Улиците на острова бяха широки. Просторни. Достатъчно големи да довлечеш кораб до моста. Върху патрулката на охраната бе изрисувано логото „нокът и око“ на „Пинкуотър“. Фаровете ѝ прорязваха широк конус през мрака. Ерих вдигна здравата си ръка да засенчи очите си. Към него се приближиха наперено двама мъже.
— Бре-бре — подхвърли първият. — Какво имаме тук?
Ерих отстъпи с куцукане.
— Никакъв проблем, сър.
— Какво ще кажеш аз да преценя това? — рече мъжът отпред. — Лягайте на шибаната земя. — Имаше каубойска шапка и бе сложил ръка на дръжката на пистолета си. Еймъс се усмихна. Топлината в стомаха и ръцете му бе същата, както при чуването на позната песен след дълго време. Беше просто приятно. — Казах, лягай на земята, шибан инвалид! Веднага, инак ще те шибам в шибаните дупки на очите.
— Прасковке? — извика Еймъс и излезе на светло. Двамата охранители извадиха пистолетите и ги насочиха към него. — Ей, Прасковке, там ли си?
— Да — отзова се тя. Звукът на гласа ѝ идваше от страничната врата. Чудесно. Той видя как двамата охранители забелязаха и другите хора на Ерих в сумрака. Бяха предимно силуети, но въпреки това телата на мъжете се напрегнаха. Това винаги бе кофти момент, когато осъзнаеш, че си извадил нож в престрелка.
— Виждаш ли, ето за това говорех — продължи Еймъс. — Нещата почват да се разпадат и племената се смаляват. Тези пичове тук вероятно са свестни и почтени хора, когато имат шеф, пред когото да отговарят. Или клиенти. Или акционери. — Той се обърна към мъжа с шапката и се усмихна дружелюбно. — Здрасти.
— Ъъъ, здрасти — смънка онзи.
Еймъс кимна и извика назад към хангара.
— Работата е там, че ако им отнемеш това, те са просто мъже с пистолети. И се държат като мъже с пистолети. Правят каквото правят мъжете с пистолети. Разбираш ли?
— Да — потвърди Прасковка.
— По-добре оставете оръжията — нареди Еймъс на мъжа с шапката. — Просто ние имаме много повече от вас. Така че, наистина.
— Чухте човека — обади се и Мъжкараната. — Пистолетите на земята, моля.
Охранителите се спогледаха.
— Можехме просто да ви застреляме — отбеляза Еймъс. Докато двамата бавно оставяха пистолетите си на паважа, той повиши отново глас. — Та значи, Прасковке, тези момчета са се превърнали от защитници на голямото племе, съставено от оня, как му беше името, и тях, в защитници на собственото си малко племе, което не включва други хора. Въпросът е кой е в племето и кой е извън него.
Мъжът с шапката вдигна ръце с разтворени длани на височината на раменете. Еймъс го фрасна в ченето. Ударът бе толкова силен, че го заболяха кокалчетата. Мъжът политна назад, Еймъс пристъпи към него и се извъртя, за да нанесе мощен ритник. Той попадна в лявата колянна капачка на охранителя и мъжът изкрещя.
— Работата е там — продължи Еймъс, — че повечето от нас нямат в живота си място за повече от шест… — Той изрита охранителя в средата на гърба, когато онзи се опита да стане. — … може би седем души. Ако надхвърлиш бройката, трябва да започнеш да разказваш легенди.
Мъжът пълзеше обратно към колата. Еймъс затисна гърба му с коляно, наведе се и започна да изпразва джобовете и колана му. Спрей. Зашеметител. Портфейл с документи за самоличност. Двупосочна радиостанция. Намери нерегистрирания пистолет, прикрепен към глезена на мъжа. Всичко, което вземаше, хвърляше във водата, ослушвайки се за плясък. Мъжът плачеше, а тежестта на Еймъс затрудняваше дишането му. Другият стоеше съвършено неподвижно, сякаш ако не помръдва, Еймъс няма да го забележи. Не че разполагаше с по-добра стратегия на този етап.
Еймъс му се ухили.
— Здрасти.
Онзи не отвърна нищо.
— Всичко е наред — каза Еймъс. — Ти не каза, че ще чукаш в черепа моя приятел, нали?
— Не съм — смотолеви другият.
— Тогава добре. — Еймъс се изправи. — Вероятно трябва да го заведеш на лекар. А после кажи на всеки друг на този лайнян остров какво съм направил и как не съм те обработил, защото не си се закачал с мен. Ясно?
— Ясно.
— Супер. И повече не се връщай тук.
— Няма.
— И другите също — подчерта Еймъс. — Нито ти, нито някой друг от племето ти.
— Няма.
— Идеално. Значи, няма проблеми. И ако обичаш, дай на тази мъжкарана каквото носиш. Включително нерегистрирания пистолет.
— Да, сър.
Еймъс тръгна обратно към хангара. Естествено, Прасковка стоеше на вратата, скръстила ръце. Той избърса кървящите си кокалчета.
— Ето виждаш ли, това е цивилизацията — изтъкна Еймъс. — Куп приказки. Нищо повече.
— И ако е така, какво? — попита Прасковка. — Нас доста ни бива в разказването на приказки. Едва-що всичко се сговни, а ние вече намираме начини да оправим нещата. Стоукс и другите слуги бяха готови да се бият с нас или да бъдат убити, но после се сетих за името му и той си спомни за мен, и сега имаме приказка, в която той иска да ни помогне. Ти излизаш там и пращаш послание на тези типове, че трябва да ни оставят на мира. Всички нас. Повече от шест-седем души. А, между другото, знаеш, че пинкуотърците ще се върнат и ще се опитат да те убият, нали?
— Просто искам да ги накарам да отделят повече време за подготовка — рече Еймъс. — Предполагам, че дотогава вече ще сме излетели.
Стоукс се подаде иззад Прасковка с извинително изражение на лицето.
— Ами, по този въпрос… Има един малък проблем.
* * *
Хангарът бе висок като катедрала и „Жанг Гуо“ се възправяше по средата му като великанско произведение на изкуството. Повърхността на кораба изглеждаше като златно-сребърен филигран върху тяло от лазурит. Върху соплата на двигателите имаше изрисувани златни идеограми, но макар материалът да приличаше на злато, явно не се топеше при високи температури. Само като го гледаше, Еймъс можеше да познае, че няма ъпстейнов двигател. Беше два пъти по-голям от „Росинант“ и може би — може би — на една четвърт толкова функционален; представляваше не толкова орбитална совалка, колкото признание в декадентство.
И което бе по-важно, не работеше.
— Енергийните запаси на дома са изчерпани — обясни Стоукс. — Без енергия няма водни рециклатори. Няма отопление. Няма мрежова връзка.
— Затова — заключи Еймъс — решихте, че е много умен ход да оставите група хора, които никога не са виждали работещ ядрен реактор, да запалят един, за да можете да си заредите батериите? Такъв самоубийствен оптимизъм не се вижда всеки ден.
Стоукс сви рамене.
— Корабът беше тук само защото се нуждаеше от ремонт. Така и не успяхме да го подкараме.
Еймъс тупна мъжа по рамото.
— Просто иди и ми донеси всички инструменти, които сте използвали. Това е нещо, от което разбирам.
Стоукс се отдалечи забързано, подвиквайки на другите от групата си. Хората на Ерих изглеждаха раздвоени между изграждането на защитен периметър и търсене на най-ценните вещи, които биха се побрали в джобовете им. Ерих и Прасковка дойдоха при него.
— Колко сме прецакани? — попита Ерих.
— Не знам — отвърна Еймъс. — Първата ми догадка е, че има някакъв проблем с енергоснабдяването. Прекалено много шум. Лоша свръзка. Нещо, което задейства аварийното изключване. Но трябва да се пъхна между обшивките и да огледам.
— Ще ти помогна да провериш веригите — предложи Прасковка. Ерих я погледна объркано. — Изкарала съм няколко месеца като електрохимичен техник — поясни тя.
— Ама разбира се — промърмори Ерих.
— Носиш ли конзола? — попита Еймъс.
— Да — отвърна Ерих. — Защо?
Еймъс посочи с брадичка към соплото.
— Можеш да пуснеш диагностиката, а аз ще ти кажа какво означават показанията.
Ерих се намръщи и се почеса замислено по врата с малката си ръчичка.
— Ами, добре. Мисля, че мога да го направя.
Прасковка се прокашля, после се изкиска.
— Ерих? Ти някога… ами, така де, убивал ли си човек?
— Аз ръководя наркоимперия в Балтимор — отвърна Ерих. — Разбира се, че съм убивал. Защо?
— Нищо — каза тя. — Просто ето ни тук, трима убийци, и ако нещо ни спаси задниците, то ще е фактът, че случайно притежаваме познания за поправка на ядрен реактор.
Ерих се усмихна.
— Май сме добре подготвени за това, нали?
— Е, все пак, по-добре да сложим постове, докато го правим — предложи Еймъс. — Планът ми да се измъкнем оттук, преди да започнат неприятностите, може и да не сработи.
— Мога да накарам Стоукс да ни помогне и с това — каза Прасковка. — Те не умеят да се бият, но ги бива да наблюдават. А аз мога да подбера някои от по-схватливите да ни помогнат да поправим кораба, ако искаш.
— Колкото повече, толкова по-весело — съгласи се Еймъс. — Само да не пипат нищо, без да им кажем.
— Като си тръгваме, ще ги вземем ли с нас? — попита Прасковка.
— Аха — отвърна Еймъс.
Тя се подсмихна.
— Защото са от племето?
— Не, мамка му. Моето племе е екипажът на „Роси“, може би вие двамата и една мъртва жена. Всъщност пет пари не давам, дори да умрат всичките.
— Тогава защо ги вземаш?
Един от хората на Ерих извика нещо. Друг се засмя и един от слугите колебливо се присъедини към него. Еймъс потърка разранените си кокалчета и сви рамене.
— Струва ми се, че Холдън би постъпил така.

41.
Наоми

Наоми вдигна дръжките на тренажора над главата си, после ги отпусна бавно надолу. Сарта седеше върху кутия омекотяващ гел и я гледаше като леко отегчен посетител на зоопарка. Наоми не даваше пукната пара. Не говореха. Във всяко едно отношение, освен най-важното, Наоми бе сама.
Номерът, беше решила тя, бе да не премахва само един скафандър от базата данни, а всичките. Така никой нямаше да знае дали е взела нещо, или не. Но ако хакнеше само информацията за скафандрите, това пак щеше да е издайническо. Тя повдигна дръжките. Мускулите на ръцете и раменете я боляха. Тя отпусна дръжките, наслаждавайки се на болката. Ако успееше да докопа един от скенерите, които бе използвала преди, навярно би могла да въведе грешна информация в системата. Да я запълни с няколко хиляди фантома. Милион скафандри, изпълващи всеки квадратен сантиметър от кораба. Така дори да не можеше да изтрие данните, щеше да ги направи безполезни. Проблемът бе…
Екна предупредителната аларма. Сърцето на Наоми се сви. Готвеха се да преминат в безтегловност. Времето ѝ бе изтекло. Не беше готова. В момента извън кораба тунелът все още бе на мястото си. Веднага щом го приберат, „Пела“ и „Чецемока“ щяха да се разделят и крехките ѝ надежди да загинат. Тя пусна дръжките. Кабелът ги издърпа в изходно положение, за да са готови за следващия човек.
Не беше готова. Никога нямаше да е готова. Но това не значеше, че няма да опита.
Тя направи няколко крачки към омекотяващия гел и кимна на пазачката си.
— Отивам до тоалетната.
— Току-що ходи.
— Пак отивам — каза тя и се извърна.
— Как ли пък не. Хей! — Наоми се престори, че не я е чула, слушайки я как бърза след нея. Досега бе примерна затворничка и това непокорство изненада Сарта. Такава бе идеята. Алармата прозвуча отново и започна отброяването. Нула g след три. Две. Наоми опря ръце в рамката на вратата. Едно. Горе и долу изчезнаха, тя сви тялото си в стегната топка и се изстреля към Сарта. И двата ѝ крака улучиха пазачката в корема и я отхвърлиха назад през широката пустота на стаята. Жената сграбчи лявата обувка на Наоми и я изтръгна, докато се премяташе. Щеше да ѝ отнеме секунди да стигне до отсрещния край на стаята и до нещо, от което да се отблъсне. Толкова ѝ беше преднината. Сарта вече викаше.
Наоми се прехвърли през люка, а после се изстреля по коридора с небезопасна бързина. Разполагаше само с минути. Даже по-малко. Наистина ли си бе мислила, че може да изкърти някое шкафче, да облече скафандър и да задейства цикъла на въздушния шлюз? Когато го обмисляше, тази поредица от действия ѝ бе изглеждала възможна. Но сега не можеше да си я представи.
Сарта бе някъде зад нея и викаше. Вдигаше тревога. Ала Наоми вече бе свила зад ъгъла. Без да я вижда, Сарта щеше да е принудена да гадае накъде се е отправила. С малко късмет това щеше да ѝ спечели още няколко секунди. Секунди стигаха. Пък и само толкова имаше. Въздушният шлюз за екипажа бе затворен. Тя отвори вътрешната врата и задърпа шкафчетата. Ако някой — който и да е — бе проявил небрежност… Ако бе оставил някое незаключено. Металът кънтеше и дрънчеше под пръстите ѝ, докато тя дърпаше ли, дърпаше. Дали вече бяха откачили тунела? Прибираха ли го? Струваше ѝ се, че би трябвало.
Някъде надолу по коридора заехтяха гласове. Мъже и жени викаха. Една от тях бе Сарта. Друг бе Син. Тя се усети, че хлипа, но бързо се стегна. Не можеше да се провали. Не можеше. Не и този път. Не и сега.
За една премаляваща секунда не успя да напипа комплекта за декомпресия на кръста си. Тупна по мястото, където бе стоял притиснат към кожата ѝ, и той бе там. Да можеше само да намери скафандър. Тя опита още едно шкафче. Сърцето ѝ прескочи, когато то се отвори. Вътре висеше простичък вакуумен скафандър, държан в нулевата гравитация от тънък ластик. Тя посегна към него.
Спря.
„Ще разберат, че скафандърът липсва — обади се тихо гласче в дъното на ума ѝ. — Ще разберат какво си направила. Ще те последват.“
Дишането ѝ бе тежко и учестено, сърцето ѝ препускаше. Онова, за което се опитваше да не мисли през последните часове, изплува в съзнанието ѝ като стар приятел. „По-малко от петдесет метра. Не е далеч. Ще успееш.“
Тя затвори шкафчето. Вътрешната врата на шлюза бе отворена. Тя се изстреля към нея, насилвайки се да диша бързо. Да постигне свръхнасищане с кислород. Не можеше да каже дали световъртежът, който усещаше, е от кислорода, или е нещо като екзистенциално замайване. Наистина щеше да го направи. Незащитена в пустотата. Тя опря длани във външната врата на шлюза. Очакваше да е студена. Фактът, че температурата ѝ бе като на всяка друга палуба, изглеждаше погрешен.
Петдесет метра през пълен вакуум. Може би по-малко. Може пък да беше възможно. Нямаше начин първо да извърши декомпресия. Дългите секунди, докато налягането вътре се изравнява с това на нищото навън, бяха повече, отколкото имаше. Трябваше да изхвърли въздуха изведнъж. От пълно налягане до никакво за частица от секундата. Ако задържеше дъх, дробовете ѝ щяха да се пръснат. Първо трябваше да издиша докрай, да пусне пустотата в себе си. Около сърцето си. Дори да подействаше, щеше да ѝ причини увреждания.
Можеше да го понесе.
Гласовете вече бяха силни и се усилваха все повече. Някой извика:
— Намерете шибаната кучка!
Син прелетя покрай шкафчетата. Очите му се разшириха. Следваше го Сарта. „Добре — помисли си тя. — Идеално. Нека видят.“ Индикаторът се смени от зелено в червено под пръста ѝ. Син се изстреля през помещението с нечленоразделен вик, докато вътрешната врата започна да се затваря. За миг ѝ се стори, че няма да успее, но после ръцете му се вкопчиха в ръба на вратата и той се издърпа през нея. Тя се опита да го изблъска назад, но той се вмъкна в шлюза.
Зад него вратата се затвори, магнитните закопчалки изщракаха. Наоми се бе хванала за дръжката до контролното табло и чакаше той да я удари. Да я ритне. Да я сграбчи в задушаваща хватка. Шлюзът бе толкова малък, че Син можеше да допре длани едновременно до двете врати. Тя не би могла да му се измъкне, ако я нападне, но той не го стори. От другата страна на вратата Сарта викаше. Наоми въведе аварийния код. Появиха се три опции: ОТВОРИ ВРАТАТА КЪМ КОРАБА, ОТВОРИ ВЪНШНАТА ВРАТА, ВЪЗОБНОВИ ЦИКЪЛА.
— Кокалче, недей да hagas eso. — Той бе разперил ръце пред себе си, широки и празни. — Bist bien. Bist bien alles.
— Какви ги вършиш? — попита Наоми и се изненада да чуе болката в гласа си. — Защо го направи?
— Защото ти си от моите хора, нали? Ние сме Поясът. Родени в свободно падане. Ти, аз. Alles la. — В очите му напираха сълзи, като вълнички, покриващи зениците и ирисите му, тъй като нямаше гравитация, която да се бори с повърхностното напрежение. — Пътуваме толкова надалеч, vide — uns обетованата земя. И ще отидем всички заедно. Tu y mé y alles.
— Не ме спасяваш — каза тя.
Едрият мъж скръсти ръце.
— Значи умирам, докато се опитвам. Ти си от моя народ. Ние се грижим един за друг. Няма да стоя отстрани, докато умираш. Няма.
Тя би трябвало да диша тежко, за да насити кръвта си с кислород. Би трябвало да лети през празнотата. Син се рееше, въртеше се бавно по часовниковата стрелка, градус по градус, стиснал здраво устни, сякаш я предизвикваше да му възрази. Сякаш я предизвикваше да види, че тук я обичат, че тук има семейство, че тук ѝ е мястото.
Някой удари по вътрешната врата на шлюза. Гласовете вече бяха по-силни. По-многобройни. Наоми знаеше, че може да отвори вратата, но ако го направеше, Син нямаше да е единственият, който ще излезе през нея. Ако той искаше, досега можеше да я е пребил. Това, че не го е сторил, означаваше, че е избрал да не го прави. Наоми имаше чувството, че сърцето ѝ е притиснато между два камъка. Не можеше да отвори вратата. Трябваше да я отвори. Не можеше да убие Син. Не можеше да го спаси. „Каквото и да направиш сега — помисли си тя, — ще съжаляваш за него вечно.“ Минаха секунди.
Друг глас. Филип от другата страна на вратата на шлюза. Тя го чуваше как вика, как ѝ нарежда да отвори. Звучеше трескаво.
Как, по дяволите, все успяваше да се напъха в такива ситуации?
— Бъди силна — каза Син. — Заради Филипито, бъди силна.
— Добре — отвърна тя и раззина уста в прозявка, отваряйки гърлото и евстахиевите си тръби. Натисна ОТВОРИ ВЪНШНАТА ВРАТА и Син изкрещя. Наоми усети силно дръпване, докато въздухът излиташе в космоса. Адреналин изпълни кръвта ѝ, когато бе подложена на невидима атака срещу всеки квадратен сантиметър плът. Въздухът излетя от гърдите ѝ, като се помъчи да отнесе и дробовете ѝ със себе си. Син се вкопчи в рамката на шлюза в опит да се задържи вътре, завъртя се, изкрещя, изчезна.
С празни дробове, тя нямаше никакъв резерв. Не бе задържала дъх, живееше от въздуха вътре в себе си. Някои можеха да задържат дъха си по две минути. Във вакуума тя би могла да издържи може би петнайсет секунди без чужда помощ.
„Хиляда и едно.“ Наоми се премести, за да се долепи до вътрешната врата, и погледна навън. Пустотата бе там, необятен купол от звезди. „Чецемока“ сияеше в слънчева светлина, по-ярка, отколкото Земята някога е виждала. Свързващият тунел висеше от лявата ѝ страна, прекалено ярък, за да гледа право в него, и повече от наполовина издърпан. Ребрата я боляха; очите я боляха. Диафрагмата ѝ се напъваше в опит да изпълни дробовете ѝ, които се бяха свили на възел. Ако имаше скафандър, щеше да разполага с маневрени двигатели. Но без тях имаше само един шанс и никакво време за мислене. „Хиляда и две.“ Тя се изстреля.
За момент зърна Син с крайчеца на окото си като бледо движение. Слънцето бе под нея, огромно и ярко. Топлината притисна гърлото и лицето ѝ. Млечният път се простираше като дъга през безкрайното небе. В кръвта ѝ се трупаше въглероден диоксид; тя го усещаше по изгарящото си желание да вдиша. „Чецемока“ растеше бавно. „Хиляда и пет.“ Страната му бе нашарена със сенки, всяка издатина и нит нарязваше слънчевата светлина с ивици мрак. Всичко ѝ се струваше малко извън фокус, защото очите ѝ се деформираха. Звездите се превърнаха от диамантени точици светлина в ореоли, а после в облаци, сякаш цялата вселена се разпадаше. Тя бе мислела, че ще е тихо, но чуваше биенето на сърцето си, все едно някой блъскаше с чук на съседната палуба.
„Ако умра тук — помисли си тя, — поне е красиво. Това ще е прекрасен начин да умреш. Хиляда и осем.“
Очертанията на шлюза на „Чецемока“ станаха достатъчно ясни, за да ги различи. Без магнитни ботуши щеше да е принудена да се издърпа до него по дръжките, но беше близо. Почти беше стигнала. Светът започваше да се свива, светлините в периферното ѝ зрение гаснеха, докато яркият кораб растеше. Губеше съзнание. Тя губеше съзнание. Измъкна черния палец от колана си, завъртя го, за да оголи иглата, и я заби в крака си. „Хиляда и десет.“
Студ се разстла из тялото ѝ, но цветовете се върнаха, когато глътката свръхоксидирана кръв се вля в нея. Допълнителен дъх, без да имаш лукса първо да вдишваш. Индикаторът на шлюза на „Чецемока“ замига, приел аварийната команда, цикълът бе започнал. Грамадата на кораба се извисяваше пред нея. Щеше да се блъсне в него и не можеше да си позволи да отскочи. Протегна ръце с пръстите напред и се приготви да се свие при сблъсъка. По повърхността имаше дръжки, както и други издатини за улавяне — антени, камери. Тя срещна кораба със същата енергия, с която се бе оттласнала, и той я цапардоса. Но Наоми знаеше, че ще стане така, и го очакваше. Беше готова. Пръстите ѝ се свиха около една дръжка. Устремът на тялото ѝ изви болезнено рамото и лакътя ѝ, но тя не се изпусна. „Хиляда и тринайсет.“
Оттатък делящата ги празнота тунелът се бе прибрал в „Пела“. По корабния корпус грейнаха маневрени двигатели, реактивната маса от свръхнагрята вода сияеше, докато излиташе от тях. Тялото на Син — той трябваше вече да е загубил съзнание — бе някъде там, но тя не го виждаше. Той вече бе загубен и поне Сарта и Филип, а може би и други, ги бяха видели: Син и Наоми да стоят в шлюза без скафандри, а после да изчезват. Изхвърлени в космоса. Мъртви.
Но тя още не бе мъртва. Трябваше да продължи да се движи. Умът ѝ бе прескочил част от секундата. Не можеше да си позволи това. Наоми се заиздърпва внимателно, плъзгайки се на сантиметри от обшивката на кораба. Ако бе прекалено бързо, нямаше да може да се спре. Ако бе прекалено бавно, щеше да загуби съзнание, преди да е стигнала до сигурно място. Можеше само да се надява, че е някъде в златната среда. „Хиляда и…“ Вече не знаеше колко. Петнайсет? Цялото ѝ тяло представляваше хаос от болка и животинска паника. Вече изобщо не различаваше звездите. „Пела“ бе размазано петно. Слюнката в устата ѝ кипеше. Тънък, писклив вой изпълни ушите ѝ, илюзия за звук там, където нямаше такъв.
„Могат да се случат много неща — помисли си тя, съзнавайки смътно, че го е казвала на някого друг, неотдавна. — Дори това.“ Усети да я залива покой. Еуфория. Това бе лош знак.
Шлюзът бе там, само на пет метра. Четири. Умът ѝ прескочи и ето че той вече прелиташе покрай нея. Тя протегна бързо ръка да го хване и рамката я удари по китката. Наоми се опита да се вкопчи в нея, също като Син. Въртеше се, ударът бе превърнал линейното ѝ движение във въртеливо. Но беше над въздушния шлюз. Бледата му паст се надигаше изпод краката ѝ и изчезваше над нея, а после пак и пак. Протегнеше ли се, ръката ѝ бе практически в кораба, но тя не можеше да докосне рамката. Не можеше да се издърпа вътре. „Пела“ се отдалечаваше и губеше цвят, докато съзнанието на Наоми започваше да гасне. Толкова близо. Бе стигнала толкова близо. Още сантиметри и би могла да оцелее. Но космосът бе безмилостен. В него непрекъснато умираха хора. „Пела“ изпусна още една струя от маневрените си двигатели, сякаш в знак на тържествено съгласие.
Без да мисли, Наоми сви крака си и въртенето ѝ се ускори. Тя свали обувката, която Сарта не бе докопала. Усещаше ръцете си странно. Непохватни, тромави, почти вцепенени. Когато се разгъна отново, въртенето се забави до предишната си скорост. Тя се опита да прецени момента, но не можеше да си събере достатъчно ума. Накрая зърна „Пела“ в края на дълъг и потъмняващ коридор и запрати обувката си към нея, колкото ѝ стигаха гаснещите сили.
Реактивна маса. Въртенето се забави. Ръката ѝ навлезе още повече в шлюза. Носеше се навътре. Петата ѝ се удари в стоманената рамка и болката бе остра и много далечна. Умът ѝ премигваше. Тя остана с впечатлението за контролно табло на шлюз, светлинки, които се опитваха да ѝ предадат някаква жизненоважна информация. Не виждаше цветовете, нито символите на екрана. Съзнанието ѝ угасна и тя загуби свяст.
* * *
Наоми се събуди с кашлица. Палубата я притискаше в лицето. Не можеше да каже дали е отчайващо слаба, или се намира под силна тяга. Ръбовете на въздушния шлюз около нея бяха мътни. Тя се закашля пак, дълбока влажна кашлица. Умът ѝ се изпълни с картини на кръвоизливи в белия дроб, но течността, която изкара, бе чиста. Ръцете ѝ почти не приличаха на ръце. Пръстите ѝ бяха дебели като наденички, пълни с плазма и течности. Кожата болеше на пипане като при силно слънчево изгаряне. Ставите я боляха — от пръстите на краката до вратните прешлени. Усещаше корема си все едно някой я е изритал десетина пъти.
Насили се да вдиша. Можеше да го направи. Вдишваш, издишваш. Нещо загъргори в дробовете ѝ. Но не беше кръв. Тя си каза, че не е кръв. Претърколи се на една страна, подгъна крака, седна, а после легна отново, когато светът се завъртя. Това беше повече от едно g. Трябваше да е повече от едно g. Не можеше да е толкова слаба, нали?
„Чецемока“ бучеше под нея. Тя смътно осъзна, че чува думи. Гласове. Глас. Знаеше, че в това няма смисъл, но не разбираше защо. Притисна ръце към лицето си. Буря от емоции премина през нея — въодушевление, скръб, триумф, ярост. Мозъкът ѝ още не работеше достатъчно добре, за да ги свърже с нещо. Тях просто ги имаше, а тя гледаше, чакаше и събираше разпиляната си същност. Ръцете и краката започваха да я болят, измъчените нервни окончания пищяха срещу нея. Тя не им обърна внимание. В края на краищата, болката бе просто болка. Беше преживявала далеч по-лоши неща.
На втория път успя да се изправи. Малкият черен палец на комплекта за декомпресия още стоеше забит в крака ѝ. Тя го измъкна, вдигна го на височината на раменете си и го пусна. Той падна като при може би едно и половина-две g. Това беше хубаво. Ако се чувстваше толкова зле само при едно g, щеше да се притесни. Вероятно така или иначе трябваше да се притеснява.
Тя отвори вътрешната врата и излезе със залитане в стаята с шкафчетата. Те зееха отворени, скафандри висяха в тях или лежаха разпилени по пода. Всички кислородни бутилки липсваха. Гласът — беше само един глас, но ушите ѝ, изглежда, бяха загубили цялата си способност да чуват високите честоти, което оставяше само неразбираем бъркоч от басови тонове — ѝ бе познат. Помисли си, че би трябвало да знае чий е. Тя тръгна през изоставения кораб. Зачуди се колко ли време е прекарала в безсъзнание и дали има начин да разбере къде е, по какъв курс се движи и колко бързо.
Стигна до едно контролно табло и се опита да се свърже с навигационната система, но тя бе заключена. Както и комуникациите, системният статус, ремонтът и диагностиката. Наоми опря чело в таблото, по-скоро от умора, отколкото от отчаяние. Прекият допир на кост в керамика промени гласа, звукът се предаваше контактно, както когато допреш два шлема един в друг и крещиш. Тя позна гласа. А също и думите.
— Тук е Наоми Нагата от „Росинант“. Ако приемате това съобщение, моля, предайте го нататък. Кажете на Джеймс Холдън, че имам нужда от помощ. Комуникационната апаратура не отговаря. Нямам навигационен контрол. Моля, предайте това нататък.
Тя се закиска, изкашля бистра течност, изплю я на палубата и се засмя пак. Съобщението бе лъжа, стъкмена от Марко, за да подмами Джим към смъртта му.
Но беше вярно до последната дума.

42.
Холдън

Арнолд Мфуме, който не беше Алекс, излезе от жилищния отсек, като още си сушеше косата. Щом видя Холдън и Фостър — двамата капитани — до кафе-машината, направи гримаса.
— Малко закъснявате, господин Мфуме — отбеляза Фостър Сейлс.
— Да, сър. Чава току-що ми го изтъкна. Отивам.
— Кафе? — предложи Холдън и му подаде един мехур прясно сварено. — С малко мляко, без захар. Може да не го пиеш така, но е готово.
— Няма да откажа — отвърна Мфуме с бърза, нервна усмивка. Холдън не можеше да определи акцента му. Глухи гласни и преглътнати съгласни. Откъдето и да бе, му отиваше.
Докато Холдън му подаваше мехура, Фостър прочисти гърло.
— Знаеш, че е лош навик да закъсняваш за смяната си.
— Знам, сър. Съжалявам, сър. Няма да се повтори.
И Мфуме изчезна нагоре по стълбата към пилотската кабина по-бързо, отколкото би го откарал асансьорът. Фостър въздъхна и поклати глава.
— Хубаво е да си млад — подхвърли той, — но някои хора се справят по-добре от други.
Холдън въведе поръчка за още едно кафе.
— Не бих искал хората да съдят за мен по нещата, които съм вършил на двайсет и няколко годишна възраст. Ами ти? Искаш ли едно?
— Аз лично си падам повече по чая — каза другият капитан. — Ако го има като вариант.
— Не помня някога да съм опитвал.
— Никога?
— Винаги е имало кафе.
Сутрешната среща бе започнала просто като част от нагаждането един към друг. С този нов екипаж и несигурността около кораба изглеждаше добра идея Холдън и Фостър Сейлс да се съвещават, да сравняват бележките си, да проверяват дали всичко е както трябва. Старанието на Фостър да се отнася с уважение към „Роси“ бе помогнало на Холдън. Новият екипаж не бе негов и той не се чувстваше удобно с тях, но те не бърникаха из шкафчетата на истинския екипаж, когато никой не гледа. И ден след ден присъствието им ставаше все по-привично. По-малко странно.
Когато се обадеше долу в машинното и му отговореха Казандзакис или Ип, това вече не му се струваше погрешно. Да намери Сун-и и Гор, включени към геймърските очила, да гърмят бясно един по друг в симулирани битки — защото като оръжейни техници се изнервяха да нямат по кого да стрелят, — вече не му изглеждаше странно и даже клонеше към симпатично. Маура Пател прекарваше безсънните си смени в модернизиране на теснолъчевата система. Холдън знаеше, че това бе едно от нещата в списъка на Наоми, но въпреки това остави Маура да го свърши. А и след дългите, спокойни дни на док, когато спеше в креслото си и се будеше в един пуст кораб, част от него оценяваше компанията. Те може да не бяха хората, които искаше, но бяха хора. Присъствието на гости вкъщи му пречеше да се поддаде на страха и безпокойството си. Той само си придаваше смел вид, но това действително го караше да се чувства малко по-смел.
— Нещо друго, за което трябва да знам? — попита Фостър.
— Просто искам да ми кажеш, ако стане нещо с „Рейзърбек“ или „Пела“ — отвърна Холдън. — Или ако получим съобщение от Земята. От Еймъс Бъртън или семейството ми. — Като че ли имаше някаква разлика.
— Мисля, че вече го обясни ясно на екипажа — рече сериозно Фостър, но в очите му играеше весела искрица. Вероятно Холдън го беше споменавал няколко пъти. На всички. Кафе-машината избибипка и даде на Холдън пресен мехур. Фостър се отправи към стълбата и надолу към торпедния отсек, където Казандзакис чистеше неща, които вече си бяха чисти. Холдън изчака няколко секунди и се отправи към командния център. Срещна Чава, който слизаше, и двамата изиграха кратък неловък танц „не, ти пръв“, преди да се разминат.
Фред седеше в противоускорителното кресло, което си бе присвоил за офис. Люкът към пилотската кабина бе затворен, но Холдън въпреки това чуваше воя на раи-музиката, която Мфуме обичаше да слуша по време на смените си. Заради това, както и заради кафето, Фред едва ли спеше, но си бе сложил наушниците и не чу идването на Холдън. Картината на екрана му бе позната. Марко Инарос, самозваният водач на Свободния флот и публичен образ на опустошаването на Земята. И — Холдън опипа внимателно тази мисъл, за да провери дали не боли твърде много, — ако Наоми бе мъртва, мъжът, който вероятно я бе убил. Гърдите му се свиха болезнено и той изтласка мисълта от ума си. Да мисли за Еймъс и Наоми бе прекалено опасно.
Фред се завъртя рязко, щом го забеляза, и свали наушниците.
— Холдън. Откога си тук?
— Току-що се качвам.
— Добре. Неприятно ми е да си мисля, че не съм достатъчно нащрек да усетя кога има някого в стаята. Всичко наред ли е?
— Като изключим, че сме насред преврат, обхващащ цялата система, и че половината ми екипаж липсва, всичко е тип-топ. Искам да кажа, не мога да спя, а когато спя, сънувам само кошмари, но иначе е тип-топ.
— Добре де, въпросът беше глупав. Извинявай.
Холдън се настани в съседното кресло и се приведе напред.
— Какво знаем за този човек?
— Инарос ли? — попита Фред. — Той беше в късия ми списък от възможни извършители, когато паднаха скалите. Не начело, но сред първите пет. Ръководи отцепническа група от крайно бедни поясни. От хората, които живеят в паянтови кораби и пускат в мрежата дълги тиради как данъците били кражба. Говорил съм с него веднъж-дваж, обикновено за да успокоя ситуацията, която той искаше да разпали.
— Мислиш ли, че той стои зад всичко?
Фред се облегна и осите на креслото му се изместиха със съскане. От слушалките му Холдън можеше да чуе гласа на мъжа дори през шепота на раи-музиката: „Ние ще започнем отначало и ще претворим човечеството без покварата, алчността и омразата, които вътрешните планети не съумяха да надраснат…“
Фред изсумтя и поклати глава.
— Не виждам как. Инарос е обаятелен. И е умен. Като гледам пресизявлението му, той определено си мисли, че командва парада, но така и трябва да бъде. Човекът е първокласен нарцисист, пък и садист на всичкото отгоре. Никога не би поделил съзнателно властта си с някого, ако може да го избегне. Но нивото на организация? И координация? Изглежда ми отвъд неговите възможности.
— Защо?
Фред посочи към екрана. Светлината се отразяваше в очите му; два мънички образа на Инарос, отдаващ чест.
— Не ми изглежда логично. Той е човек с голяма тежест в един малък кръг. Играта в такива мащаби просто не е силната му страна. Инарос не е лош тактик, а времето на атаките бе разчетено за показност, така че е вероятно той да стои зад тях. Освен това е обаятелен на масата за преговори. Но…
— Но?
— Но не е първокласен мозък, а това е първокласна операция. Не знам как да го обясня по-добре. Усетът ми казва, че макар той да поема отговорността за всичко, има друг, който го насочва.
— Какво би ти казал усетът, преди да паднат камъните?
Фред нададе кашлящ смях.
— Че е досадник и дребен играч. Така че да, може просто да се държа в стил „гроздето е кисело“. Предпочитам да мисля, че съм бил надигран от човек, който е гений в нещо повече от самовъзвеличаването.
— Имаш ли някаква идея защо Наоми ще е на кораба му?
Погледът на Фред се премести право върху Холдън.
— Мислиш ли, че сега е моментът да го обсъждаме?
— Имаш ли?
— Не. Но мога да предположа. Наоми е поясна и от това, което знам за нея, тя трябва да е израснала в същите кръгове като Инарос и екипажа му. Налага се да приема, че пътищата им са се пресичали и преди и имат някаква недовършена работа. Може да са на една и съща страна, може да са врагове, или и двете.
Холдън се приведе напред, опрял лакти на коленете си. Колкото и общи да бяха думите на Фред и колкото и предпазливо да ги изрече, те му подействаха като удари с чук. Той преглътна.
— Холдън, всеки си има минало. Когато си се запознал с Наоми, тя е била зряла жена. Нали не мислиш, че е изскочила от опаковката в момента, в който си я зърнал, а?
— Не, разбира се, че не. Всички на „Кентърбъри“ си имаха причина да са там. Включително и аз. Просто, ако е било нещо голямо като „част от клика, която се е заела да унищожи Земята“, не знам защо не би ми казала.
— А ти питал ли си я?
— Не. Имам предвид, тя знаеше, че се интересувам. Че може да сподели с мен каквото пожелае. Смятах, че ако не иска, това си е нейна работа.
— А сега се разстройваш, че не ти е казала. Но в такъв случай какво се е променило? Защо сега да трябва да знаеш неща, които не е трябвало да знаеш преди?
Музиката от пилотската кабина спря и тишината изпълни командния център. На екрана на Фред записът бе стигнал до разцепения кръг, избледняващ до бяло.
— Аз може да съм малък, дребнав човек — каза Холдън. — Но ако ще я загубя, искам поне да знам защо.
— Ще видим дали не можем да уредим да я питаш лично — подхвърли Фред. Музиката от пилотската кабина се включи отново и Фред се намръщи към люка. — Ако ще е някаква утеха за теб, мисля, че имаме шанс. Предполагам, че няма да мине много време, преди той да е готов да започнем преговори.
— Така ли? — възкликна Холдън. Надеждата бе толкова крехка, но той усети, че въпреки всичко се вкопчва в нея.
— Така. Той проведе нападението срещу нас тактически. Това му го признавам. Но следващата част е тази, в която трябва реално да укрепи и задържи властта си. Това не е тактика. Това е стратегия, а аз не виждам в него нищо, което да ме кара да мисля, че разбира от стратегии.
— Аз пък виждам.
Фред размаха ръка, като че ли думите на Холдън бяха дим и той разчистваше въздуха.
— Инарос играе краткосрочна игра. Да, в момента акциите му са високи и вероятно ще се задържат така още малко. Но той стои на пътя към порталите. Целта му е да попречи на хората да излязат навън и да създадат колонии. Само че жаждата вече е плъзнала. Смит не можа да спре обезлюдяването на Марс. Авасарала не можа да сложи спирачки на процеса, а Господ знае, че се опита. Марко Инарос си мисли, че може да го направи под дулата на пушките, но аз не виждам как ще стане. Не и задълго. А и той не разбира крехкостта.
— Имаш предвид Земята?
— Да — кимна Фред. — Това е сляпото петно на поясните. Виждал съм го отново и отново през последните десетилетия. Те вярват в технологията. В идеята за поддържане на изкуствена екосистема. Те си казват: можем да отглеждаме храна на Ганимед, значи човечеството е свободно от оковите на Земята. Не мислят колко труд трябва да се положи, за да пораснат онези посеви. Огледалата, които да концентрират слънчевата енергия, генетичните промени в растенията. Процесът на учене, докато се създаде плодородна почва от субстрати, гъбички и осветление в пълния спектър. И всичко това се крепи от сложността на живота на Земята. А сега и тези нови светове… не е нужно да ти казвам колко по-негостоприемни са те, отколкото пише на опаковката. Щом стане ясно, че той е сбъркал…
— Само че не е — изтъкна Холдън. — Добре де, може да не е дообмислил екологичната част, но що се отнася до Пояса, той не греши. Виж всички тези хора, които са си вдигнали партакешите и са се запътили към пръстените. Виж Ил, или Нова Тера, или както там искаш да я наричаш. Тя е една ужасна, ужасна планета, а на нея живеят хора. Всички тези колонизаторски кораби са потеглили от Марс, за да се опитат да тераформират място, което вече има въздух и магнитосфера. Много от заселниците са наистина, ама наистина умни. Ти самият току-що каза, че желанието да излезем в новите системи е по-силно, отколкото Инарос очаква или е подготвен. Това може да означава, че е обречен. Но не значи, че е сбъркал. Ние трябва да направим така, че да е сбъркал.
— Мислиш ли, че не го знам? — попита Фред. — Онова, което правех със станция Медина, щеше…
— Щеше да направи място за всички, живеещи на станция Медина. Ами астероидните търсачи? Водните влекачи? Екипажите, които едва свързват двата края? Те са хората, на които говори Марко, и той е прав, защото никой друг не ги слага в сметките. Дори ти. Тези хора виждат бъдещето и разбират, че никой вече няма нужда от тях. Всичко, което правят, ще е по-лесно в гравитационен кладенец, а те не могат да отидат там. Трябва да създадем някакво бъдеще, в което има място за тях. Защото в противен случай те буквално няма да имат какво да губят. Вече са загубили всичко.
Чу се сигнал и по говорителите прозвуча гласът на Маура.
— Капитан Холдън, сър?
— Тук съм — обади се Холдън, все още загледан в ядосано мръщещия се Фред. — А вие не трябва ли да сте в почивка, госпожо Пател?
— В почивка съм, сър. Но не можах да заспя, затова пуснах някои диагностики. Капитан Сейлс каза, че искате да ви съобщим при промяна на ситуацията с „Рейзърбек“ и преследвачите му.
Устата на Холдън се изпълни с металния вкус на страха.
— Какво става?
— Получаваме доклади, че корабите на Свободния флот са напуснали битката, сър. Силите на ООН са още на половин ден път, но мнението е, че Свободният флот се опитва да избегне мащабен сблъсък.
— „Пела“? — попита Холдън.
— Със Свободния флот е, сър, но когато смениха курса, един цивилен кораб се отдели от групата и сви в другата посока. Има да преодолява голяма инерция, но ако не смени ускорението си, вероятно курсът му ще го доведе на около милион километра от нас.
— Това не е случайно — вметна Фред.
— Не е, сър — отвърна Маура. — Корабът е регистриран като „Чецемока“ и излъчва неспир едно и също съобщение. Следва съобщението.
Кокалчетата на Холдън го заболяха и той се насили да отпусне юмруците си. Гласът на Наоми изпълни командния център и той се почувства сякаш е бил на ръба на припадък от обезводняване и са му подали чаша вода. Колкото и страшно да бе съобщението, Холдън усети как с всяка дума възлите в него се отпускат. Когато то свърши, той се строполи в креслото си, омекнал като парцал. Тя беше в беда, но беда, от която можеха да я спасят. Пътуваше обратно към него.
— Благодаря, госпожо Пател — каза Холдън. — В знак на признателност ви разрешавам да вземете всичките ми вещи. Вече нищо от тях не ме интересува.
— Включително кафе-машината ли, сър?
— Е, почти всичките ми вещи.
Когато Фред заговори, гласът му бе твърд. Остър. Без облекчение в него.
— Госпожо Пател, какви спасителни кораби има в района?
— Не виждам никакви опознавателни сигнали, сър. Тези на вътрешните планети са почти изцяло изключени. Заповед на ООН.
Холдън се претърколи на една страна и отвори връзка към Мфуме. От конзолата гръмна музика. Смесена със звуците, проникващи през палубата, тя караше командния център да изглежда по-голям, отколкото беше.
— Мфуме! — извика Холдън и секунда по-късно се поправи: — Господин Мфуме!
Музиката намали, но не спря.
— Сър?
— Искам да погледнеш летателния курс на „Чецемока“. Виж какво ще е нужно, за да синхронизираме орбитите си с него.
— Кой кораб? — не разбра Мфуме.
— „Чецемока“ — повтори Холдън. — Просто погледни новините. Там ще го има. Съобщи ми какво си измислил по най-бързия начин. Примерно сега.
— Действам — каза Мфуме и музиката секна, както откъм конзолата, така и откъм люка. Холдън си пое дълбоко дъх, после още един и се засмя. Облекчението не беше емоция. Бе прекалено физическо и дълбоко. Беше състояние. Беше като наркотик, който течеше невидим по вените му. Той се засмя и смехът му се превърна в стон, който звучеше като болка или остатък от болка.
Фред цъкна с език.
— Та така. Може ли да предложа да не се срещаме с този кораб?
— С радост ще сваля теб и приятелите ти на всяко място между тук и там — отвърна Холдън. — Защото освен ако не решиш да се заловиш с пиратство и да ме изхвърлиш през въздушния шлюз, отиваме към този кораб.
— Така си и мислех — изсумтя Фред. — Но може ли поне да се разберем да сме предпазливи при приближаването?
Холдън усети как го обзема лек гняв. Искаше му се да се разкрещи на Фред, да го накаже, задето му отнема този момент и го омърсява със съмнение. С възможността това да е капан, а не Наоми, която най-после се връща у дома. Опита се да изтика настрани огромното светло чувство на облекчение, а с него и гнева си.
— Да — каза той. — Прав си. Може да е капан.
— Може и да не е — отбеляза Фред. — Надявам се да не е. Но…
— Но живеем в интересни времена — довърши Холдън. — Няма нищо. Разбирам. Ще внимавам. Ние ще внимаваме. Но ако е тя и наистина е в беда, тя е първият ми приоритет. Просто така стоят нещата.
— Знам — каза Фред и начинът, по който го изрече, означаваше: „Знам и всеки, който те познава поне малко, също го знае. Точно затова трябва да бъдеш внимателен“.
Холдън се обърна към монитора и изкара на него навигационните данни. Пред погледа му Мфуме начерта курс, който да го отведе до Наоми. Или каквото друго имаше на онзи кораб. Семенцето на съмнението, подхвърлено от Фред, вече бе пуснало корени. Той не знаеше дали да е благодарен на стареца, или да му се сърди. При това разстояние и относителните им скорости работата не изглеждаше лесна. Наоми се носеше с висока тяга към Земята и скоростта, набрана от „Чецемока“, бе почти изцяло в грешното направление. Ако това не бе капан и Наоми наистина беше в беда, той пак можеше да закъснее. Силите на ООН може би щяха да са в състояние да помогнат, ала тя вече се отдалечаваше от пътя им.
И все пак това не го лишаваше изцяло от възможности. Той включи комуникационната система и я пусна на запис.
— Алекс, тъй като си наблизо, а и последния път, когато те накарах да провериш един загадъчен кораб, нещата минаха толкова добре, чудех се дали ще се заинтересуваш от едно малко отклонение.

43.
Алекс

Най-лошото беше незнанието. Новинарските канали бяха залети с информация, но много малко от нея съвпадаше. Четири милиарда мъртви на Земята. Или седем. Пепелта и изпаренията, които бяха направили синия бисер бял, вече започвали да изтъняват — много по-скоро, отколкото предвиждаха моделите. Или пък земната повърхност нямало да види слънце и сини небеса с години. Това било зората на възраждането на естествената флора и фауна, подхранена от човешкото измиране, или пък последната капка, която ще съсипе една подложена на постоянно напрежение екосистема.
Още три колонизаторски кораба били пленени на път към пръстеновия портал и пратени обратно, или пък били взети на абордаж, а екипажите им — изхвърлени в космоса; или всъщност май били седем, или пък само един. Обявлението на станция Церера, че кораби на Свободния флот могат да използват доковете, било провокация, или пък доказателство, че СВП се обединява, или че администрацията на станцията се поддава на страха. Из цялата система кораби изключваха идентификаторите си и системите за зрително следене на реактивните струи бяха изтупвани от праха и препрограмирани на езици, разбираеми за съвременните системи. Алекс си казваше, че това е временно, че след няколко месеца или може би година всички отново ще имат работещи идентификатори. Че Земята ще е центърът на човешката цивилизация и култура. Че той отново ще е на „Роси“ с Холдън, Наоми и Еймъс.
Казваше си го, но се чувстваше все по-малко убеден. Незнанието беше най-лошото. Второто най-лошо бе да те преследва група първокласни военни кораби, които наистина искат да те убият.
На дисплея една от ескортиращите ги ракети премина от зелено в кехлибарено и в пламтящо червено.
— Мамка му — изруга Боби. — Изгубихме една.
— Няма нищо. Имаме още много.
През последните часове „Пела“ и глутницата ѝ бяха излезли с хитрата идея да съсредоточат комуникационните си лазери върху една конкретна ракета, а после да вливат енергия в нея, докато контролните ѝ уреди прегреят. Така ракетите ставаха инертни, иначе екипажът на „Рейзърбек“ щеше да разкрие стратегията на врага, преди ескортиращият ги облак да се възпламени в гигантска верижна реакция. Но след като загубиха четири ракети за половин час, бяха съобразили какво става. Боби и старомодната, слабо захранена система на скутера съставиха схема за разместване на ракетите, така че никоя от тях да не остава открита за повече от няколко секунди подред. Като ги гледаше на камерите, Алекс се сещаше за документалните филми, които бе гледал за дълбоководните риби на Земята, огромни пасажи, които се движат хаотично и същевременно остават заедно. Само че в случая това бе малката група оставащи им ракети.
След съобщението на Свободния флот премиер-министърът стоеше в каютата си и използваше теснолъчевото радио за нещо, което звучеше като стотици трескави разговори, водени с един и същ тембър. Алекс не различаваше добре думите, а и бе положил съзнателни усилия да не слуша, в случай че по-късно някой го пита какво знае. Но фразите „не е конкретизирано“, „значителен провал“ и „още се разследва“ прозвучаха достатъчно пъти, за да започне Алекс да ги различава, също както при честото слушане на една песен текстът ѝ става по-ясен.
Мониторът му бе разделен между карта в голям мащаб на Слънчевата система, на която бяха отбелязани важните за него части — „Рейзърбек“, военният ескорт на ООН, летящ да ги посрещне, „Росинант“, „Пела“ и глутницата ѝ, станция Тихо, Марс, Земята, Луната, — и един по-малък екран, където се виждаха вътрешносистемните диагностики на кораба. Малкият скутер не бе предназначен за междупланетно пътуване и при сегашното положение на Земята и Марс щяха да успеят на косъм. Реакторът разполагаше с гориво за цял месец, но щом им свършеше реактивната маса, двигателят нямаше да им е от голяма полза. Засега обаче все още се вместваха в допустимата грешка. Което за него означаваше, че дори да им свърши реактивната маса, ще се движат достатъчно бавно, за да може някой да им хвърли привързващ кабел. Спасяването от професионалисти все още категорично спадаше към победните варианти.
Навигационната система изкара сигнал за важно съобщение на монитора му. Той го отвори.
— Какво става? — попита Боби.
— „Пела“ и малкият ѝ приятел отново спират двигателите — съобщи Алекс. — И… Хей! Мисля, че… Някои от корабите се отделят. Май се отказват!
Боби възкликна радостно, а в задната част на кораба Смит прекъсна разговора си, за да дойде да види какво става. Докато Алекс му обясни всичко, „Пела“ също бе включила двигателите си и завиваше с другите. Не беше пълно „кръгом и газ“, а нещо като поднасяне встрани, така че да се запази голяма част от инерцията им, като същевременно се насочат към Пояса и приблизително към системата на Юпитер, плюс-минус няколко милиона километра. „Чецемока“ се отдели в другата посока. На каквато и мисия да поемаше „Пела“, оставяше „Рейзърбек“ зад себе си.
Някакво напрежение, което Алекс не бе усещал съзнателно, започна да се оттича от него, докато Боби се радваше и се смееше. Ескортът на ООН се движеше добре. Слънчевите изригвания дори не се доближаваха до пътя им. Охладителните системи на „Рейзърбек“ се справяха съвсем прилично с топлинното лъчение. Алекс си позволи да се отпусне.
Това продължи почти половин час.
* * *
— Тук е Наоми Нагата от „Росинант“. Ако приемате това съобщение, моля, предайте го нататък. Кажете на Джеймс Холдън, че имам нужда от помощ. Комуникационната апаратура не отговаря. Нямам навигационен контрол. Моля, предайте това нататък.
А четирийсет минути по-късно:
— Алекс, тъй като си наблизо, а и последния път, когато те накарах да провериш един загадъчен кораб, нещата минаха толкова добре, чудех се дали ще се заинтересуваш от едно малко отклонение. Възложил съм на временния си пилот да пресметне бърз курс, който да ме отведе до Наоми, но ти си по-близо и се движиш почти в същата посока. Има вероятност това да е някакъв номер на лошите, така че си дръж очите отворени. Но ако е Наоми, погрижи се все още да диша, когато пристигна. Отговори ми какво мислиш.
Челюстта на Алекс бе стисната толкова силно, че зъбите го боляха. Той вече знаеше какво ще каже Боби, така че вместо да подхваща разговор, се зае тихо и кротко да въвежда данни в навигационната система и да проверява възможните варианти в зависимост от това каква тяга иска да вдигне и колко гориво му е останало, и какво казва телеметрията за малкия кораб и конвоя, от който се бе отделил. Стенните екрани бяха настроени да показват гледката отвън, така че щом вдигнеше очи от навигационните данни, можеше да различи светлата точица на реактивната му струя. Освен това пусна аудиоканал, настроен на идещото откъм него предаване.
— Тук е Наоми Нагата от „Росинант“. Ако приемате това съобщение, моля, предайте го нататък…
Усещаше неодобрението, струящо иззад него. Отначало Боби не каза нищо, дори не изсумтя. Нямаше значение. Алекс знаеше. Когато тя най-сетне заговори, откритото поставяне на въпроса му дойде почти като облекчение.
— Какви ги вършиш, моряче? — попита Боби.
— Търся най-добрия начин да стигнем до Наоми.
— Някаква причина да го вършиш?
— Защото отиваме за Наоми.
— Вече почти сме стигнали до точката на обръщане на тягата. Всяка промяна на курса в този момент ще изяде много гориво.
Алекс изобщо не я погледна. Просто посочи към екрана.
— Както го виждам аз, това е зов за помощ. Приехме го. Длъжни сме да спрем.
— Недей — каза Боби.
— Такива са правилата.
— Не ми цитирай правилника. Ние сме на мисия. Не ми харесва повече, отколкото на теб, но трябва да останем на поста си. Имаме заповеди.
Челюстта на Алекс го заболя още повече. Той се опита да прогони болката с прозявка. Не помогна. Завъртя креслото си към нея. Със свален шлем и с коса, хваната на стегната конска опашка, главата ѝ изглеждаше малка. Бойната броня още бе застопорена на мястото си, с ръце опрени в двете стени на кораба. Ако тя решеше да го обезвреди и да поеме командването на скутера, просто щеше да спечели. Пък и Алекс не биваше да забравя, че тя е малко импровизирано закрепена и вероятно не може да понесе наистина висока тяга, без да се освободи.
— Така е — съгласи се той. — Имаме заповеди. Само че ти имаш заповеди от Нейт и Авасарала, и аз безусловно уважавам как гледаш на тях. Аз обаче получих заповеди от моя капитан и постът, на който трябва да стоя, е в онази посока и се отдалечава от нас.
— Не мислиш с главата си — скастри го Боби. — Виж оценката на риска, Алекс, защото ако тръгнем натам, поемаме риск. Ако успеем, ще спасим Наоми Нагата. Ако не, водачът на една от най-важните политически организации на човешката раса ще загине в момент, когато единството и водачеството са от съдбовно значение. Не, чакай. Знам какво си мислиш. Аз също съм си го мислила, само че за други хора. Наоми е от твоите. Тя е човек от твоя кръг и проклет да си, ако я изложиш на риск, камо ли да я пожертваш заради някакво си там мъгляво общо благо, нали?
Алекс затвори уста и помълча за момент.
— Да.
— Разбирам това — кимна Боби. — Наистина. Трябваше много да тренирам, за да разбера, че не се прави така. Ти също си минал това обучение. Дали сме на активна служба или не, няма значение. Ние служим на Марс, защото сме положили клетва. Ако да вършиш правилното нещо е същото като да вършиш по-лесното нещо, нямаше да се налага да се кълнем. Ние возим на този кораб премиер-министъра на Марс. Имаме военен ескорт, който идва да го отведе благополучно до Луната.
— А там навън има враг — посочи Алекс, мразейки думите още докато ги изричаше. — Това е капан, нали?
— Не знам — призна Боби. — Възможно е. Да извадиш от строя един кораб и да гръмнеш отзовалите се да помогнат е мръсен номер, но не бих го изключила от нещата, на които са способни тези копелета.
— Не виждам как отиването за нея ще ни постави в по-голяма опасност от това да следваме курса си — заяви Алекс. — Ако те са насочили към нас електромагнитно оръдие, могат да ни пробият също толкова лесно тук, колкото и там.
— Троянски кон — каза Боби. — Натъпчи онова нещо с войници. Ако се скачим с него, всички тези ракети няма да са ни от никаква скапана полза. А пък ако „Росинант“ стигне дотам, хващат Фред Джонсън.
— Шансовете да…
— Не мисли за шансовете — прекъсна го Боби. — Мисли за залозите. Мисли колко ще загубим, ако поемем риска и нещата се объркат.
Алекс усещаше главата си натежала като в първия стадий на разболяване. Погледна пак към навигационното табло. Разстоянието между „Рейзърбек“ и „Чецемока“ растеше с всяка изминала секунда. Той си пое дълбоко дъх, издиша. Гласът на Наоми се носеше тихо от говорителите:
— Кажете на Джеймс Холдън, че имам нужда от помощ. Комуникационната апаратура не отговаря. Нямам навигационен контрол…
Гласът, който дойде откъм каютата, бе тих, мек, спокоен.
— Интересен анализ, само че непълен.
Нейтън Смит стоеше на вратата. Косата му бе мазна и разрошена. Дрехите му бяха измачкани, сякаш е спал с тях. Очите му бяха кървясали и зачервени по края. На Алекс му се стори, че изглежда с десет години по-стар, отколкото при потеглянето им. Премиер-министърът се усмихна първо на него, после на Боби, а после пак на него.
— Сър — изпъна се Боби.
— Пропусна едно условие, сержант. Помисли си какво можем да загубим, ако не се опитаме да я спасим.
— Човешката си същност — отговори Алекс вместо нея. — Причината да сме хора. Ако има някакъв шанс — а аз мисля, че има, и то доста добър — Наоми да е съумяла да се измъкне със собствени сили и сега е в беда там навън, и е повикала помощ, знаете ли какви са правилата? Да спрем и да помогнем. Дори да не я познаваме. Дори да бе нечий друг глас. Такова е правилото, защото тук навън ние си помагаме. И ако престанем да го правим, защото ние сме по-важни или защото правилата вече не важат за нас, мога със сериозно основание да заявя, че вече не сме от добрите.
Смит засия.
— Това беше прекрасно, господин Камал. Аз имах предвид по-скоро как ще обясня на Крисджен Авасарала, че сме изоставили единствения си надежден свидетел от „Пела“, но мисля, че вашата версия по-добра. Въведете курса и съобщете на ескорта на ООН за промяната в плановете ни.
— Да, сър — каза Алекс. Когато вратата се затвори, се обърна към Боби. — Съжалявам.
— Няма за какво — промърмори Боби. — Не е като да не съм искала да отидем за нея.
— Ами ако се окаже, че корабът наистина е пълен с войници?
— Мога да поразходя този скафандър — рече Боби. — Това няма да нарани чувствата ми.
Трябваха им няколко минути да установят оптималния пресечен курс и да пратят летателния си план до корабите на ООН. След това записаха теснолъчево съобщение за Холдън.
— Здрасти, капитане. На път сме, но ще внимаваме. Ще се приближим, ще огледаме хубавичко, но ако усетим нещо съмнително, няма да се качваме. Междувременно, кажи на онзи твой пилот, че който стигне втори, дължи на другия една бира.

44.
Наоми

Даже постоянното едно g можеше да е неприятно за нея. Непрекъснатият натиск на две пък представляваше бавно мъчение. Започна като тъпа болка в коленете и основата на гръбнака ѝ, която бързо се усили, и започна да ѝ се струва, че в ставите ѝ са забити игли. Наоми огледа „Чецемока“ на етапи — минаваше по някоя палуба, после полягаше, докато болката отслабне, и продължаваше със следващата палуба. Ръцете и краката я боляха дори когато подутините спаднаха. Кашлицата ѝ не се подобри, но не се и влоши.
Първото разочарование беше, че контролните уреди са заключени. Тя опита няколко пароли — Свободенфлот, Маркоевелик и Филип, — но дори да я уцелеше, нямаше основание да очаква, че са оставили биометричните профили изключени.
Шкафчетата до въздушния шлюз зееха отворени и празни. Трите останали скафандъра нямаха нито батерии, нито бутилки с въздух. Дажбите за спешни случаи липсваха. Тя очакваше кутиите с инструменти в работилницата да ги няма, но бяха взети даже рафтовете, чекмеджетата на шкафовете, светодиодите от стенното осветление. Всички противоускорителни кресла бяха срязани, а гелът и подплатата лежаха на палубата до тях. Системата за вкарване на медикаменти и резервоарите липсваха. Единствената вода бе в двигателите — реактивна маса, която да бъде изхвърлена от задния край на кораба. Единствената храна бяха остатъците в рециклаторите, които не са били преработени обратно в нещо ядивно. Вонята на поялници и изгоряло още витаеше във въздуха, значи вероятно въздушният рециклатор работеше без филтър.
Наоми легна на палубата, отпуснала глава върху ръцете си и затворила очи. Този кораб бе конструиран за еднократна употреба, след което да бъде отписан като неспасяем. Беше започнал работния си стаж като нещо временно, а после бе оплячкосан. Даже панелите и мониторите бяха отнесени. Като подарък за Филип, всъщност бе доста скапан. Палубата под нея трепереше, вибрацията от тягата пораждаше резонанси, които никоя система дори не се опитваше да смекчи. Заради високото g и течността, проникваща в увредените ѝ от вакуума дробове, дишането изискваше повече усилия, отколкото би трябвало.
Корабът не беше кораб. Тя трябваше да престане да мисли за него по този начин. Беше бомба. Същото, което бе направила преди години с „Агустин Гамара“ и което носеше със себе си оттогава като камък на шията. Джим познаваше типа хора, които свършват на водни влекачи като „Кентърбъри“. Казваше, че всички си имат причини да са там. Имаше си причини корабът, който се бе опитала да подари на сина си, да бъде опоскан и нагласен да убива. Не само нея, а и всеки, който се доближи до нея. Имаше си причини. Ако обаче тя съумееше да го обезвреди, да премахне заплахата, би могла да го проследи назад. Да го върне на Церера, където бе започнало всичко. Трябваше да има начин през работилницата. Нали уж всички работилници бяха свързани?
Тя протегна ръце, само дето това не бяха нейните ръце. Сънуваше. Тя се насили да отвори очи и се претърколи по гръб с хлип на изтощение.
Добре. Ако спреше да се движи сега, щеше да заспи. Беше хубаво да го знае. Тя седна и опря глава в стената. „Ще спиш по-късно. Ще спиш, когато си мъртва. Или още по-добре, когато си в безопасност.“ Усмихна се на себе си. В безопасност. Това ѝ звучеше като добър план. Би трябвало да го опита за разнообразие. Стисна здраво ръцете си в юмруци. Всичките ѝ стави запищяха от болка, но когато ги разтвори, пръстите ѝ се движеха по-добре. Това вероятно бе метафора за нещо.
Трябваше да определи приоритетите си. Не разполагаше с много ресурси. Ако просто сграбчеше първата хрумнала ѝ идея, лесно би могла да се изтощи, без да свърши жизненоважната работа. Трябваше да намери храна и вода и да се увери, че има надежден приток на въздух. Трябваше да предупреди всеки, идващ да я спаси, да не се приближава. Трябваше да обезвреди капана. Може би да изхвърли реактора, може би да подмени драйверите с копие, което не съдържа отровния ѝ код.
И трябваше да го стори, преди корабът да избухне. При две g. Без инструменти и достъп до контролните уреди. Или… наистина ли бе така? Достъпът до контролните уреди щеше да е труден, но тя би трябвало да успее да си набави някакви импровизирани инструменти. Скафандрите нямаха захранване, нито бутилки, но даваха изолация и увеличаваха силата. Би могла да извади от плата някакви жици. Може би нещо достатъчно здраво, за да реже. А дали би могла използва закопчалките на шлемовете като клещи? Не беше сигурна.
Но дори да можеше, с какво щеше да ѝ помогне това?
— Ще имаш повече, отколкото имаш сега — каза тя на глас. Думите ѝ отекнаха в празното пространство.
Добре. Първа задача, да направи инструменти. Втора задача, да изхвърли реактора. Или да предупреди всеки, който се приближава. Тя се изправи и се насили да тръгне обратно към шкафчетата на шлюза.
* * *
Пет часа по-късно Наоми се намираше в малкото машинно на кораба и запечатваше люка ръчно. Два от скафандрите бяха пожертвали малкото, което имаха, за да образуват миниатюрен непълен комплект инструменти. Опитите ѝ да направи нещо с контролните уреди се бяха провалили. Така че ѝ оставаше или да е плъх в капан, или да премахне посредника. В края на краищата всички контролни уреди бяха свързани с машини, а машините — някои от тях — бяха на място, където можеше да ги достигне.
В пространството между обшивките имаше вакуум и тя не бе много сигурна, че външната обшивка е наистина запечатана. Единственият останал скафандър съдържаше въздух за около пет минути без бутилка и тя можеше да настрои радиото в пасивен режим и да улови с остатъчния заряд в жиците слабичкото ехо на собствения си глас, изричащ фалшивото съобщение. Шлюзът, който би трябвало да я вкара и изкара от сервизния коридор, бе разглобен и отнесен, но тя можеше да превърне цялото машинно в импровизиран шлюз. Да затвори люка към останалата част от кораба и да избута панела за достъп в пространството между обшивките. Даваше си две минути да намери нещо полезно — енергиен ретранслатор, който би могла да саботира, за да накара двигателя да се изключи, жиците на комуникационната система, необезопасена конзола, която комуникира с компютрите, — а после две минути да се измъкне. Трийсет секунди да затвори и запечата панела за достъп и да отвори люка на машинното. Всеки път щеше да губи по една стая въздух, но само една стая.
Тя си сложи шлема и провери херметизацията, после отвори панела за достъп. Отначало той се съпротивляваше, после изведнъж поддаде. Стори ѝ се, че усети поток от излитащ въздух около себе си, но вероятно бе само плод на въображението ѝ. Двайсет секунди вече бяха изтекли. Тя пропълзя във вакуума между обшивките. Мракът бе толкова непрогледен, че все едно бе затворила очи. Тя чукна контролните уреди на скафандъра, но от тях не се появи нито лъч светлина.
Наоми се върна, затвори панела за достъп, отвори люка и свали шлема си.
— Светлина — каза на празното пространство. — Ще имам нужда от някаква светлина.
* * *
Мониторът висеше на жиците и питаше за паролата ѝ. Едва бе успяла да го вмъкне през панела за достъп и той изпълваше пространството между обшивките с толкова слаба светлина, че Наоми не различаваше цветовете. Сенки на греди и подпори образуваха наоколо по-дълбок мрак и силуети, които тя не можеше да разпознае. Разполагаше с четирийсет и пет секунди, преди да ѝ се наложи да се връща. Вече за пети път се опитваше да изстърже покритието на жиците. В един истински кораб те щяха да са защитени от тръба. На този боклук всички жици бяха залепени директно за корпуса със слой пожълтял силикон. От една страна, това бе благословия. От друга, тя бе ужасена, че някога е доверила живота си на този кораб. Ако бе погледнала между обшивките, преди да напуснат Церера, щеше да спи в скафандър по целия път до „Пела“.
Покритието се отдели. Трийсет секунди. Тя взе парче жица и даде веригата на късо. Изскочи голяма искра и светът се разлюля. Отсреща, може би на четири метра от нея, един индикатор светна в кехлибарено. На допълнителното осветление можеше да види кръглото, дебело като дънер туловище на маневрения двигател. Протегна ръце и се хвана за една стоманена греда. Щом притисна шлема си към нея, боботенето на двигателя заглуши призрачно тихото радио. Тя посегна за жицата, прекъсна връзката и боботенето спря.
Времето ѝ бе изтекло. Тя се обърна, а главата ѝ се мотаеше. Значи корабът се въртеше. Нямаше начин да разбере колко бързо, но кориолисовият ефект бе достатъчен, за да я накара да залита на излизане.
След като затвори панела, отвори люка и свали шлема си, тя стоя неподвижно, докато възстанови що-годе равновесието си. После, с предпазливи движения, като пияна, надраска новата информация на стената. Правеше груба карта на тайната вътрешност на кораба и си водеше записки за всичко научено. Беше толкова уморена, че не се доверяваше на паметта си. От започнатото броене знаеше, че е влизала вече трийсет пъти. Сега за първи път бе постигнала нещо. Беше само един маневрен двигател, но сега корабът се въртеше, премяташе се в кръгове, вместо да лети по права линия. Цялото ускорение щеше да бъде погълнато от промяната на ъгловия момент и тя нямаше да се движи толкова бързо към Джим. Така че може би си бе спечелила малко време. Това щеше да усложни нещата за нея, но тя бе израснала в Пояса и по кораби. Кориолисовият ефект — и справянето с това гадно замайване — не бе нищо ново за нея. Даваше си сметка, че чувството за сила и постижение, което изпитва, е несъразмерно с действително свършената работа, но въпреки това се хилеше.
Трийсет влизания. Два часа и половина, прекарани във вакуум. Тук не влизаха минутите за опресняване на въздуха в скафандъра ѝ и планиране на следващия ход. Може би пет часа общо, откакто бе започнала. Беше изтощена. Усещаше го в мускулите си и в болката в ставите. Не беше яла — не можеше да яде. Беше жадна и усещаше първите признаци на главоболие, предизвикано от дехидратация. Нямаше основание да мисли, че ще преживее обезводняването. Затова се изненада да открие, че е щастлива. Не мощната, ирационална и опасна радост на еуфоричен пристъп, но все пак нещо като удовлетворение и успокоение.
Отначало си мислеше, че се чувства така, защото с нея няма никого да я пази, да я съди. Това бе част от причината, реши тя. Но имаше и още нещо — просто правеше каквото е нужно, без да ѝ се налага да се притеснява какво си мисли някой друг. Дори Джим. Не беше ли странно? Повече от всичко на света ѝ се искаше Джим да е тук — следван от Еймъс, Алекс, добра храна и легло в човешка гравитация, — но същевременно някаква част от нея се радваше в тишината да е просто себе си и напълно сама. Нямаше мрачни мисли, нямаше чувство на вина, нямаше съмнения, туптящи в дъното на съзнанието ѝ. Или бе прекалено уморена за това, или с нея се бе случило нещо, докато вниманието ѝ е било насочено към други неща.
Ето каква е разликата, помисли си тя, между уединение и самота. И сега знаеше нещо за себе си, което не бе знаела преди. Това бе неочаквана победа, и по тази причина още по-хубава.
Тя започна да се готви за трийсет и първото си влизане.
* * *
Разполагаше с почти минута, защото бе установила, че изкачването по електрозахранването на комуникационната апаратура отнема далеч повече време от слизането обратно. Това бе едно от нещата, които щеше да осъзнае далеч по-бързо, ако умът ѝ бе във форма.
Комуникационната система бе закрепена не само с епоксидна смола. Дълги метални ленти държаха предавателя на мястото му, а спойките още блестяха, все едно са направени вчера. Преди три влизания — при номер четирийсет и четири — тя бе помислила, че може да има диагностичен уред. Не че би могла да говори по него, но навярно щеше да успее да набере съобщение. Ала въпреки че подобни уреди бяха стандартни и задължителни, такъв нямаше.
Отне ѝ известно време да състави резервен план.
Повтарящото се съобщение звучеше в ушите ѝ от часове, шепнеше на фона от остатъчен заряд.
— Тук е Наоми Нагата от „Росинант“. Ако приемате това съобщение, моля, предайте го нататък. Кажете на Джеймс Холдън, че имам нужда от помощ. Комуникационната апаратура не отговаря. Нямам навигационен контрол. Моля, предайте това нататък…
Беше дълго тринайсет секунди и само малко по-силно от дишането ѝ, дори когато главата ѝ бе на по-малко от метър от предавателя. Контактите на предавателя бяха оголени и тя бе готова. Щеше да има време да го направи четири пъти. Това трябваше да е достатъчно, за да не го сметнат за случайно смущение. Тя притисна глава към корпуса, за да се разсее от замайването на вътрешното си ухо.
— Тук е Наоми Нагата — изрече тя, пригаждайки ритъма и интонацията си към фалшивия глас. — Ако приемате това съобщение, моля, предайте го нататък. Кажете на Джеймс Холдън, че имам… — Тя навря жицата в оголените контакти. Електрическа тръпка бодна върховете на пръстите ѝ даже през ръкавиците на скафандъра. Радиото мълчеше, но тя продължи да движи устни, повтаряше думите като песен, набила се в главата ѝ, до подходящия момент, после издърпа жицата. — … контрол. Моля, предайте това нататък. Тук е Наоми Нагата от „Росинант“. Ако приемате това съобщение, моля, предайте го нататък. Кажете на Джеймс Холдън, че имам… — Прекъсване. Пауза. — … контрол. Моля, предайте това нататък.
След четвъртия път взе парчето стоманена пружина, което използваше като нож, и сряза предавателя. Фалшивият ѝ глас секна. Тя слезе бързо, прехвърляйки се от подпора на подпора, като гледаше ръцете и краката си при всяко движение, за да не сгреши. От гравитацията чувстваше глезените и китките си нестабилни. Въздухът в скафандъра ѝ не изглеждаше застоял или спарен; филтрите за въглероден диоксид работеха достатъчно добре в пасивен режим, за да не изпита паника от задушаване. Просто щеше кротко да загуби съзнание и да умре.
Тя се шмугна в машинното и затвори панела за достъп. На път към люка коляното ѝ се подгъна. Тя отвори люка, смъкна шлема си и се свлече задъхана. Зрителното ѝ поле се стесни, ярки искри заиграха в периферното ѝ зрение. Задави се веднъж, след малко още веднъж, а после остави тялото си да се отпусне върху палубата.
„Кажете на Джеймс Холдън, че имам контрол в някакъв много-много широк смисъл“, помисли си тя и се засмя. После кашля, докато ребрата я заболяха още повече. После пак се засмя.
* * *
На седемдесет и първото влизане загуби сили. Не стана постепенно. Беше затворила люка към вътрешността на кораба, беше го запечатала и си бе сложила шлема на скафандъра. Но преди да го закрепи и да почне следващото петминутно отброяване, ръцете ѝ се отпуснаха край тялото. Нямаше съзнателно намерение да го прави; то просто се случи. Разтревожена по някакъв смътен и отнесен начин, тя седеше на палубата, опряла гръб в стената, и се опитваше да ги раздвижи. Ако се беше парализирала, или нещо такова, това би променило ситуацията. Би ѝ дало разрешение да спре. Но ръцете ѝ още се сгъваха; раменете ѝ още мърдаха. Просто бе изтощена. Дори усилието да преглътне ѝ се струваше геройство. Тя затвори очи, чудейки се дали ще заспи на мига, но бе прекалено уморена и за това. Така че просто седеше.
Ако скафандърът имаше батерия, сега вероятно щеше да съставя списък на проблемите в тялото ѝ. Главоболието от дехидратация се бе усилило и клонеше към гадене. Усещаше кожата си груба, където я бе изгорило голото слънце. Макар че вече не вадеше толкова храчки, още кашляше. Предполагаше също, че кръвта ѝ вече се състои от равни части плазма и отрови от умората.
Двете ѝ малки победи — маневреният двигател и предавателят — се оказаха и последни. Оттогава насам или усилията ѝ бяха намалели, или нещата наистина бяха станали по-сложни, или и двете. Ретранслаторите, които щяха да накарат ядрото да се изключи, или бяха пропуснати при строежа, или бяха забутани някъде, където не можеше да ги достигне от пространството между обшивките. Би било чудесно да се добере до сензора, който щеше да задейства отказа на бутилката, щом някой спасителен кораб дойде твърде близо, но той, изглежда, бе поставен отвън и недосегаем за нея. Имаше пет-шест места, откъдето да опита да се включи към компютърната система, но никое от тях не разполагаше с интерфейси, а и тя нямаше свой собствен. От време на време в ума ѝ проблясваха като светулки други планове и стратегии. Някои от тях може и да бяха добри. Не успяваше да ги задържи достатъчно, че да ги прецени.
Или бе поспала, или сега умът ѝ работеше на пресекулки. Гласът, който чу, бе само шепот, по-слаб от нейния собствен по радиото одеве, но я накара да дойде на себе си.
— Хей, „Чецемока“. Тук е Алекс Камал, в момента от „Рейзърбек“. Наоми? Ако си там, ще съм ти благодарен да ми дадеш някакъв знак. Просто искам да се уверя, че си ти, преди да дойдем. Корабът ти се държи малко странно, пък и ние сме поизнервени напоследък. И още нещо, в случай че не е Наоми Нагата. Имам петнайсет ракети, насочени в момента към теб, така че който и да си, може би ще искаш да поговорим.
— Недей — каза тя, макар да знаеше, че той не може да я чуе. — Стой надалеч. Стой надалеч.
Всичко я болеше. Всичко се въртеше. Нищо не бе лесно. Когато се изправи на крака, главата ѝ се замая. Страхуваше се, че ще припадне, но не бе сигурна, че ако се наведе, ще има сили да се изправи отново. Трябваше да намери начин да го отпрати. Трябваше да му попречи да се приближи достатъчно, за да бъде погълнат от взрива. Дали тя щеше да се спаси или не, нямаше значение. Беше получила своя хубав ден. Бе повече от това, което очакваше, а и се чувстваше толкова уморена…
Дишайки тежко, Наоми отвори люка на машинното за последен път и тръгна със залитане към асансьора. А оттам към въздушния шлюз.

45.
Еймъс

Беше хубаво да имат пак работещи ръчни терминали, пък макар и само локално, през системата на „Жанг Гуо“. Еймъс лежеше върху една подпора, заклинена в тясното пространство между обшивките. Останалите от работния му екип даваха знак за присъствието си само с дрънчене на магнитни хващачи и леката, успокоителна миризма на оксижен. Измервателният уред, който бе включил към електрическия кабел, сочеше нула.
— Сега? — попита Прасковка.
— Нищо.
Минаха няколко секунди.
— А сега?
— Нищо.
Още секунда. Уредът изсвирука и индикаторът скочи от нула на осемдесет и девет. Еймъс се ухили.
— Готово, Прасковке. Почти на деветдесет съм.
— Закрепвам го — каза тя и макар че ръчните терминали бяха настроени само на аудио, той знаеше, че се усмихва. Освободи уреда и напръска с изолатор дупките, които бе направил за контактите. — Ерих? Ако си там, готови сме за нова проба.
— Разбира се, че съм тук — отвърна Ерих. — Къде ще ходя? Пускам диагностиката сега. Вие двамата идете да се разтъпчете.
Еймъс подсвирна през зъби и острото ехо накара звука да изглежда по-силен.
— Вземам си почивка. Вие, момчета, отворете онзи тръбопровод и ме чакайте. Не се опитвайте да правите нещо умно.
Последва груб хор на съгласие, докато той се надигаше, за да се изкатери по дръжките и структурните подпори до панела за достъп. Вторият екип не беше от кой знае каква помощ, но можеха да вършат част от лесната и времеемка работа, докато Еймъс, Прасковка и Ерих направят „Жанг Гуо“ годен за летене. Засега работата се състоеше наполовина в отстраняване на недодяланите опити на прислугата да поправи кораба и наполовина в установяване на причината за спирането му от полети. Колкото и крещящо да изглеждаше отвън корабът, отвътре си бе общо взето стандартен. В машинното Еймъс намери парцал и избърса втвърдяващата се коричка изолиращо вещество от пръстите и китката си. На най-тънките места то вече бе съвсем твърдо и се отделяше от кожата му като черупка на скарида.
И двете врати на въздушния шлюз бяха отворени и една подвижна стълба водеше надолу към хангара. Прозорците още бяха тъмни и мръсен саждив дъжд тропаше по стъклата. Въздухът миришеше на озон и студ и дъхът на Еймъс излизаше като пара. Светодиодите над главата му хвърляха ярка светлина, отсичаха сенки толкова резки, че изглеждаха фалшиви. Стоукс и останалите от прислугата се бяха скупчили край едната стена, стиснали торби и куфари, и бъбреха неспокойно. Мъжкараната се облягаше на друга стена, сложила ръка на ухото си със съсредоточено изражение. Еймъс ѝ хвърли поглед, докато слизаше по стълбата. Жената излъчваше едвам сдържано насилие. Еймъс бе познавал много хора, които изглеждаха по същия начин. Някои от тях бяха престъпници. Някои бяха ченгета. Тя го видя, че я зяпа, и повдигна брадичка в нещо средно между поздрав и предизвикателство. Той се усмихна дружески и ѝ махна.
Стигна до хангара горе-долу по същото време, когато Прасковка излезе от шлюза на стълбата. Стоукс се откъсна от скупчената групичка и изприпка при Еймъс с нервна усмивка.
— Господин Бъртън. Господин Бъртън.
— Можеш да ми викаш Еймъс.
— Да, благодаря. Чудех се дали Наталия може да отиде до къщата на Сайлъс. Мъжът ѝ е портиер там и тя се страхува, че ако тръгне без него, никога повече няма да се видят. Много е притеснена, господине.
Прасковка слезе по стълбата зад него с тихи като на котка стъпки. Сянката ѝ се протегна по пътеката пред нея. Еймъс се почеса по ръката.
— Виж сега каква е работата. Доста съм сигурен, че ще успеем да започнем последната проверка до около четирийсет и пет минути. Всеки, който е тук, когато свършим, може да се качи, ако има място. Всеки, който не е тук, трябва да е достатъчно далеч, за да не се разпадне на съставните си атоми, когато излетим. Ако изключим това, всъщност пет пари не давам какво ще правят твоите хора.
Стоукс се изкиска и кимна леко с глава като птица.
— Много добре, господин Бъртън. Благодаря ви. — Еймъс го гледаше как се отдалечава забързано.
— Господин Бъртън, а? — ухили се Прасковка.
— Очевидно — каза Еймъс и вдигна пръст да посочи след Стоукс. — Той да не би да си помисли, че се шегувам за нещо? Защото аз само му обяснявах, че слънцето изгрява от изток.
Прасковка сви рамене.
— В неговото съзнание ние сме добрите. И всичко, което кажем, го тълкува така. Щом казваш, че не ти пука дали ще живее, или ще умре, приема го като твоя черен хумор.
— Сериозно?
— Да.
— Много тъп начин да се оправяш в живота.
— Повечето хора така правят.
— Значи повечето хора са тъпи.
— И въпреки това сме стигнали до звездите — отбеляза Прасковка.
Еймъс протегна ръце и мускулите на раменете го заболяха приятно.
— Знаеш ли, Прасковке, хубаво е, че разполагаме с цялата тази помощ и така нататък, но май ми харесваше повече, когато си бяхме само двамата.
— Много мило. Ще ида да потърся някакво кафе или чай. Или амфетамини. На теб трябва ли ти нещо?
— Не. Добре съм. — Той я проследи с поглед, докато се отдалечаваше. Все още бе прекалено слабичка, но в сравнение с момента, в който Еймъс бе пристъпил в килията ѝ, бе придобила повече увереност. Той се зачуди дали тя все още иска от него да я убие, ако се наложи да се върне. Може би си струваше да я попита. Той потисна една прозявка и чукна по ръчния си терминал.
— Как вървят нещата там горе?
— Засега не дава никакви грешки — отвърна Ерих. — Та значи, с това се занимаваш сега?
— С това се занимавам от доста години.
— И си изкарваш прехраната?
— Ами да, ако нямаш нищо против разни шантави извънземни и скапани корпоративни охранители да се опитват да те убият от време на време.
— Досега не съм имал против — засмя се Ерих. — Добре, готово. Вижда му се краят. Имам една засечка откъм водния рециклатор, но всичко друго е тип-топ.
— Ако прекараме в тази тухла достатъчно дълго, че да ни се наложи да рециклираме водата, значи нещо сериозно се е оплескало.
— И аз така си мислех. Искаш ли да пусна реактора? Те имат процедури и списък за проверка.
— Виж, защо не оставиш на мен да…
Ръчният му терминал изписука и се разнесе мъжки глас, който Еймъс не позна.
— Шефе? Мисля, че си имаме компания.
— Какво виждаш? — сопна се Ерих.
— Три камиона.
— Добре, майната му — каза Ерих. — Пускам реактора.
Еймъс изтича в предния край на хангара. Наблюдателите на прозорците стояха напрегнати. Знаеха. Слугите още се размотаваха в своя ъгъл и не се пречкаха.
— На твое място първо бих пуснал проверката — изтъкна той. — Срамота ще е да сме свършили всичко това, само за да осигурим на върмонтци хубаво светлинно шоу.
Тишината бе някак остра. Еймъс не разбираше какъв е проблемът, докато Ерих не заговори пак.
— Не приемам заповеди от теб, Бъртън.
Еймъс завъртя очи. Не биваше да го казва по открит канал. Толкова много години и толкова много катастрофи, а всичко пак се свеждаше до това да не губиш престиж.
— Мислех за предложението си по-скоро като за експертно мнение — би отбой Еймъс, а после добави: — Сър.
— Прието. Докато се занимавам с проверката, какво ще кажеш да помогнеш за отбраната на периметъра? — каза Ерих и Еймъс се ухили. Все едно не отиваше да направи точно това. Ерих продължи. — Уолт, започвай да качваш пътниците в кораба. Клариса може да помага със запалването.
— Идвам — отзова се тя и Еймъс я видя как тича през хангара към стълбата. Стоукс я гледаше с тревога. Еймъс му махна да се приближи.
— Господин Бъртън? — попита мъжът.
— Онова момиче, дето искаше да ходи за стареца си. Може би ще трябва да размисли.
Стоукс пребледня, а през прозорците на хангара бликнаха прожекторни лъчи, по-ярки от слънцето. Някакъв глас заехтя през рупор, лаеше нещо, прекалено размътено от ехото, за да звучи като думи. Нямаше значение. Всички схващаха същността. Докато Еймъс стигне до предната врата, в светлината се бяха появили фигури. Мъже в екипировка за борба с безредиците се приближаваха към хангара. В ръцете си държаха автомати, които изглеждаха малко по-мощни, отколкото изискваше борбата с безредиците. Слугите се бяха наредили на стълбата към въздушния шлюз, но не се движеха бързо. Един от хората на Ерих — може би двайсетгодишен, с червено шалче около шията — подаде на Еймъс пушка и се ухили.
— Да се целим в прожекторите, а?
— Всеки план е по-добър от никакъв — каза Еймъс и разби с приклад прозореца. Стрелбата започна, преди да е успял да обърне пушката и да се прицели. Тътенът бе като буря, без никаква пауза между изстрелите. Някъде крещяха хора, но Ерих и Прасковка бяха в кораба, Холдън, Алекс и Наоми се намираха извън планетата, а Лидия бе мъртва. Така че нямаше за какво да се тревожи. Човекът до него крещеше безсловесен боен вик. Еймъс се прицели, издиша, натисна спусъка. Пушката го ритна и една от ярките светлини угасна. После някой друг уцели още една. Един от пинкуотърците замахна да хвърли нещо и Еймъс го простреля в бедрото. Секунда след като онзи падна, изпуснатата от него граната гръмна и облак сълзотворен газ се надигна през дъжда.
Някой — май беше Мъжкараната — изрева: „Изтласкайте ги назад!“ и Еймъс приклекна и примижа назад към „Жанг Гуо“. Цивилните почти се бяха качили, Стоукс беше най-отзад, размахваше ръце и крещеше, за да ги накара да побързат. Нещо избухна и изби стъклата на останалите прозорци. Ударната вълна премина с тътен през гърдите на Еймъс, сякаш експлозията го бе ритнала. Той стана, надзърна през прозореца и застреля най-близката фигура в лицето. Отвън се разнесе по-глухо тракане и се видя проблясващо на пресекулки дуло, по-ярко от оцелелите прожектори. В стената зейнаха дупки и тънки лъчи светлина пронизаха просторния като катедрала хангар.
— Трябва да се махаме оттук — извика момчето с шала.
— Добре звучи — съгласи се Еймъс и заотстъпва назад, като стреляше през прозореца. Половин секунда по-късно момчето с шала се озова до него. Останалите или ги забелязаха, или бяха стигнали до същото заключение. Двама от тях вече бяха на стълбата и се качваха, без да спират стрелбата. В този момент никой не се опитваше да улучи нищо; просто бавеха противника, докато всички се озоват на борда. Патроните на Еймъс свършиха. Той пусна пушката и хукна към стълбата, притиснал ръчния терминал към ухото си.
— Как се справяме? — извика.
— Много си умен — отговори Прасковка. — Имахме засечка на енергията при стартирането. Щяхме да загубим маневрените двигатели.
— А сега ще ги загубим ли?
— Не мисля.
— Добре.
Той спря в подножието на стълбата. Момчето с шала приклекна зад него, презареди автомата си. Щом вкара новия пълнител, Еймъс грабна оръжието от ръцете му и посочи с брадичка към кораба. Момчето кимна с благодарност и се заизкачва бързо, привело глава. В прозорците танцуваха сенки, а страничната врата бе избита и през нея нахълтаха трима. Еймъс ги покоси. Шестима от хората на Ерих вече бяха на стълбата, някои още стреляха, докато се качваха. Един от тях — Мъжкараната — се спъна на четвъртото стъпало. Кръв покриваше ръката ѝ и врата ѝ отстрани. Еймъс вдигна автомата, пусна един откос по стените и коленичи до нея.
— Хайде — подкани. — Време е да вървим.
— Не мисля, че ще стане — каза Мъжкараната.
Еймъс въздъхна. Прибра терминала в джоба си, хвана с една ръка жената за яката, а с другата автомата и се затича нагоре сред тракането на собствената си стрелба. Жената викаше и се друсаше по стълбите. Нещо избухна, но Еймъс не спря да погледне какво. Щом стигна въздушния шлюз, натика Мъжкараната през него, пусна един последен откос надолу по стълбите и натисна копчето за затваряне на шлюза.
Навсякъде около него се бяха сгушили хората на Ерих и домашната прислуга. Някои бяха окървавени. Той самият бе покрит с кръв. Бе почти сигурен, че всичката е на Мъжкараната, но не на сто процента. Понякога в разгара на битката пропускаше разни работи, като например, че е ранен. Остави Мъжкараната на палубата и извади ръчния си терминал.
— Добре — каза той. — Сега би било чудесно.
— Излитането ще убие всички онези навън — посочи Ерих.
— Дреме ли ни? — попита Еймъс.
— Предполагам, че не.
Двигателят оживя с рев.
— Всички долу! — нареди Еймъс. — Нямаме време да стигнем до креслата. Лягайте на пода. Така тягата ще се разпредели по цялото ви тяло!
Той легна до Мъжкараната. Очите ѝ бяха вперени в него, пълни с нещо, което би могло да е болка или гняв. Не каза нищо, нито пък той. По вътрешното радио се разнесе гласът на Ерих, който им казваше да се държат, а после Еймъс изведнъж усети, че тежи много повече, отколкото преди секунди. Мощно хрущене разтърси палубата — „Жанг Гуо“ пробиваше покрива на хангара на път към небето. Корабът задрънча, пропадна, издигна се отново. Палубата се притисна в гърба на Еймъс. Ако се наложеше да правят резки завои, поне десетина души щяха да бъдат смачкани в ъгъла, където палубата срещаше стената.
Екранът над контролните уреди трепна и оживя; облаци и дъжд летяха срещу външните камери, докато корабът се издигаше. Блесна мълния и гърмът отекна във вътрешността. Еймъс не помнеше дали стандартната орбитална скорост изисква три или четири g, но колкото и да бяха, щеше да му е далеч по-забавно в противоускорително кресло. Челюстта го болеше и той трябваше да помни да стиска ръцете и краката си, за да не загуби свяст. Около него другите не се сещаха навреме за това, или пък изобщо не го знаеха. За повечето това бе първи полет извън планетата.
След дълги минути дъждът и облаците на екрана се стопиха. Светкавиците останаха зад тях. А после през безликата сивота се появиха първите блестящи звезди. Еймъс се засмя и нададе радостен възглас, но никой не се присъедини към него. Като се огледа, видя, че той май е единственият останал в съзнание, така че вместо това легна обратно на палубата и зачака тягата да изчезне, щом излязат в орбита.
Постепенно звездите станаха по-ярки. Отначало трепкаха, докато последните пепеливи слоеве на атмосферата прелитаха покрай кораба, после светлината им стана постоянна. Млечният път приличаше на тъмен облак, озарен изотзад. Гравитацията започна да отслабва и Еймъс се изправи на крака. Около него и други започваха да идват на себе си. Момчето с шала и още неколцина мъкнеха Мъжкараната към асансьора и лазарета, при положение че на „Жанг Гуо“ имаше такъв. Стоукс и останалите се смееха или плачеха, или зяпаха шокирано и невярващо. Еймъс се провери за рани и установи, че с изключение на четири дълбоки драскотини на лявото му бедро, чийто произход не можеше да си спомни, се чувства добре.
Включи ръчния си терминал на открития канал.
— Тук е Еймъс Бъртън. Имате ли нещо против да се кача в командния център?
— Заповядай, Бъртън — отвърна Ерих. В гласа му имаше може би само намек за самодоволство. Тези опити да пази престижа на Ерих скоро щяха да му дотегнат, но в настоящия момент бе прекалено въодушевен, за да му пука.
Командният център бе отвратително луксозен. Нечупливото покритие изглеждаше като тапети от червено кадифе, а светлината идеше от сребърно-златни аплици по стените. Ерих седеше в капитанското кресло. Здравата му ръка шареше по клавиатурата в скута му, а уродливата се държеше за ремъците. Прасковка бе в креслото на навигатора, затворила очи с блажена усмивка.
— Избери си кресло — предложи Ерих ухилено. Това бе старият му приятел, а не престъпният бос, който трябваше да държи Еймъс на мястото му. Той превключи на корабното радио. — Пригответе се за маневри. Повтарям, пригответе се за маневри.
— Всъщност не се прави така — отбеляза Еймъс, докато се закопчаваше пред комуникационния пулт. — Това го казват само по филмите.
— Засега става — отвърна Ерих и креслата се изместиха под тях, когато маневрените двигатели завъртяха кораба. Луната бавно изплува пред очите им, а зад нея Слънцето. Очертана в силует, оттук Луната представляваше черен диск, с изключение на тънката бяла линия по единия ръб и мрежата от градски светлини. Прасковка се разкикоти като ромолящо поточе, сега вече с отворени очи, притиснала ръце към устата си. Избилите в очите ѝ сълзи блестяха.
— Не мислеше, че ще видиш пак това, нали, Прасковке?
— Прекрасно е — възкликна тя. — Всичко е прекрасно и не мисля, че някога отново ще бъде.
Всички се умълчаха за момент, а после Ерих превключи гледката, насочвайки я бавно надолу. Под тях Земята се виждаше като сиво-бяло петно. Там, където континентите трябваше да пламтят в постоянен огън от светлини, сега имаше само редки, мътно сияещи точици. Моретата бяха скрити, както и сушата. Погребална плащаница бе обвила цялата планета и всички те знаеха какво става под нея.
— Мамка му — промълви Ерих и гласът му бе натежал от страхопочитание и отчаяние.
— Да — кимна Еймъс. Дълго време всички мълчаха. Родината на човечеството, люлката на живота в Слънчевата система, изглеждаше прекрасна в предсмъртните си гърчове, но никой от тях не се съмняваше какво вижда.
Прекъсна ги комуникационната система. Еймъс прие връзката и в една рамка с висок приоритет се появи млада жена във флотската униформа на ООН.
— „Жанг Гао“, тук е Лунната база. Нямаме одобрен летателен план за вас. Знайте, че това пространство е под военна забрана. Идентифицирайте се незабавно, иначе ще стреляме по вас.
Еймъс отвори канала.
— Здравейте, Лунна база. Казвам се Еймъс Бъртън. Не съм искал да настъпвам никого по пръстите. Ако там горе има дама на име Криси Авасарала, сигурен съм, че ще гарантира за мен.

46.
Алекс

— Хей, „Чецемока“. Тук е Алекс Камал, в момента от „Рейзърбек“. Наоми? Ако си там, ще съм ти благодарен да ми дадеш някакъв знак. Просто искам да се уверя, че си ти, преди да дойдем. Корабът ти се държи малко странно, пък и ние сме поизнервени напоследък. И още нещо, в случай че не е Наоми Нагата. Имам петнайсет ракети, насочени в момента към теб, така че който и да си, може би ще искаш да поговорим.
Алекс изключи микрофона и се потърка по бузата. В момента се носеха свободно, изравнили курса си със загадъчния кораб само на петдесет километра над тях по относителната ос z. Слънцето, много по-голямо, отколкото го бе виждал от Марс, блестеше отдолу и нагряваше малкия скутер почти до границите на издръжливостта му. Зад него Боби гледаше картина от същата камера.
— Това не изглежда добре — каза тя.
— Не.
Когато бе момче на Марс, понякога с приятелите му си устройваха импровизирани фойерверки. Трябваха им само парче лека тръба, миньорски клин и ракетен мотор за еднократна употреба. Заковаваха с клина единия край на тръбата към плоска част от стената, прикрепяха мотора към другия край с тиксо или епоксидна смола, така че тягата да е насочена на една страна. Палеха мотора и цялото нещо се превръщаше в кръг от дим и огън, тръбата се въртеше по-бързо, отколкото окото можеше да я проследи, а пламъкът, излитащ от мотора, бе ослепителен и трептящ. Понякога моторът се откъсваше и започваше да подскача по коридора, застрашавайки всеки наблюдател. Понякога клинът се измъкваше. Но в повечето случаи оставаше само кръг от драскотини и обгаряния върху камъка на стената, който вбесяваше екипите по поддръжката. Наричаха ги „огнени невестулки“. Нямаше представа защо.
Над тях „Чецемока“ се въртеше като огнена невестулка. Не точно се премяташе, но кръгът, който описваше, бе малък. Цялото ускорение, което бе използвал, за да се носи към Пояса и Холдън, в момента се топеше, всяка точка от пътя му неутрализираше точката на сто и осемдесет градуса от нея. Реактивната му струя от огън и плазма би превърнала в стъкло всичко, което се опита да се приближи, освен ако не заходи отгоре или отдолу. А ако направеха това…
— Какво мислиш, че е станало? — попита Боби.
— Маневрените двигатели са се включили и не са били уравновесени.
— Можеш ли да синхронизираш курса ни с него? Имам предвид, ако решим, че го искаме?
Алекс притисна език към задната част на зъбите си и си пожела Наоми да му се обади. Да му даде знак, че е още жива. Че той не се кани да рискува кораба и живота си, и живота на хората със себе си, за да спаси един труп.
— Може би ще трябва да измислим нещо умно.
Той изкара на екрана тактическия дисплей. Там бе „Рейзърбек“ и облакът му от ракети, не бе останал вече никой, по когото да стреля. „Чецемока“, гонещ опашката си като териер, натъпкан с амфетамини. В далечината ескортът на ООН, забавящ скоростта си на път от Слънцето, за да изравни курса си с тях, и „Роси“, който правеше същото откъм Пояса. Всичко се събираше в едно точно тук — водачът на СВП, премиер-министърът на Марс, най-добрата кавалерия на Авасарала, — защото тук бе Наоми Нагата и докато Алекс и Холдън дишаха, щяха да се грижат за своите.
На екрана светна сигнал за входящо съобщение, но не от „Чецемока“. Алекс го прие и на екрана се появи Холдън. За около четири секунди капитанът не правеше нищо, освен да гледа в камерата и да се чеше по носа. Изглеждаше уморен и отслабнал. Самият Алекс се чувстваше по същия начин. После на лицето на Холдън разцъфтя усмивка и той заприлича повече на себе си.
— Алекс! Добре. Кажи ми каква е ситуацията.
— Ами, не сме получавали нови съобщения, откакто радиото прекъсна, но ако онова е било умишлено съобщение, струва ми се най-лошата дефиниция на „контрол“, която съм срещал от доста време насам. Този загадъчен кораб се премята не точно неконтролируемо, но почти. Така както си гони опашката, няма да е хич лесно да се приближим, но работя върху една идея. „Рейзърбек“ не е направен за скачване. Той е от корабите, които приземяваш в хангар. Обаче имаме скафандри за мен и Нейт. Това е премиер-министърът. Вече го наричам Нейт. Не ревнувай. Както и да е, мисля да разположим „Рейзърбек“ в центъра на кръга, описван от Наоми, с носа нагоре и опашката надолу, а после да нагодим въртенето си към нея. Тогава, стига никой да не повърне в шлема си, можем да пратим някого до въздушния ѝ шлюз. Не съм сигурен, че ще се получи, но това е най-добрата идея, която ми хрумна засега.
Той се приведе напред, докато теснолъчевият лазер измине четирите секунди до „Росинант“ и четирите секунди обратно. Съдейки по формата на лицето на Холдън, вероятно се намираше под повече от едно g. Дори „Чецемока“ да не бе влязъл в изненадващото си въртене, „Рейзърбек“ пак щеше да стигне до него пръв. Временният пилот на Холдън щеше да черпи Алекс една бира, при условие че не ги връхлети нещо ново и неочаквано. Не че би заложил на това.
На петата секунда си спомни, че искаше да спомене, че Боби има бойна броня. Но не го каза, тъй като само щеше да прекъсне Холдън, докато изрича онова, което щеше да пристигне при Алекс след няколко секунди. В разговорите със светлинно забавяне етикетът и редуването бяха много важни.
— Защо не го изпробваме, за да докажем, че е приложимо? — попита Холдън. — Ако ти прилича на нещо, което можем да направим, ще накарам „Роси“ да заеме вашето място, щом стигнем дотам. После, ако се наложи да срежем корпуса, ще го сторим. Получи ли някакъв знак от Наоми?
— Не още… — започна Алекс, но се оказа, че Холдън не е свършил, просто си поемаше дъх.
— Защото цялата тази работа с „Кажете на Джеймс Холдън, че имам контрол“, беше странна в много отношения. Проверих гласовия профил на съобщението, идващо от „Чецемока“… е, всъщност Фред го провери. На мен изобщо не би ми хрумнало. Както и да е, начинът, по който изричаше „Джеймс Холдън“ в първото предупредително съобщение за драйверите на повредената бутилка, и начинът, по който го изрича в това, е абсолютно еднакъв. Фред мисли, че второто съобщение може да е фалшифицирано. Само че тогава промяната в него, преди да спре… Съзирам нещо тук, Алекс. Но не знам какво е.
Този път Алекс изчака да се увери, че Холдън е свършил, преди да заговори.
— Не сме получили никакъв знак, но ми се струва, че някой на кораба се опитва да ни прати предупреждение. А това летене в кръг доста намалява вероятността да е троянски кон. Нищо не печели, като го прави, освен да предизвика силни напъни за повръщане у всички на борда. Честно казано, и аз не знам какво означава това, капитане, и не мисля, че ще разберем, преди да вкараме някого вътре.
Осем дълги секунди дотам и обратно.
— Просто се притеснявам, че ако тя е там и корабът е извън контрол, ние ще седим тук и ще се колебаем, докато тя има нужда от нас. Не мога да понеса мисълта, че сме стигнали толкова близо и ще я загубим. Знам, че е шантаво, но в момента съм малко изтрещял. Все си представям как въртенето я размазва в стената, а аз съм тук навън и не мога да сторя нищо.
— Виж, засечките на маневрените двигатели не действат така — изтъкна Алекс. — Не получаваш страничен импулс, освен ако двигателят наистина не заработи. След това получаваш леко въртене, което изтласква хората зад центъра на въртенето надолу, а тези пред него нагоре, но всичко това ще е в една линия с тягата от главния двигател, така че всъщност…
— Алекс! — прекъсна го Боби. — Имаме нещо.
Той се изви в креслото си, после го завъртя срещу нея. Очите на Боби бяха вперени в стенния екран. Там имаше прозорец, предаващ картината от горната камера. „Чецемока“ продължаваше бясното си въртене, но нещо се бе отделило от него и се носеше през ясната пустота, а звездите отзад бяха като блестящата зеница на гигантско око. Окото на бурята. Боби се опита да увеличи образа едновременно с Алекс и системата издаде объркано пищене, а фокусът заигра бясно, преди да се стабилизира. Фигура в скафандър. На скафандъра нямаше светлини, а гърбът му бе обърнат към тях и силната слънчева светлина караше материята да блести толкова ярко, че почти не се различаваха детайли.
— Жива ли е? — попита Алекс.
— Мърда.
— Преди колко време излезе?
— Не много — каза Боби. — Преди секунди.
Фигурата в скафандъра вдигна ръце и ги скръсти над главата си. Поясният сигнал за опасност. Алекс усети как пулсът му се ускорява.
— Алекс! — обади се Холдън след четири секунди. — Какво става?
— Някой излезе от кораба. Нека разбера какво е положението и ще ти докладвам — отвърна Алекс и прекъсна връзката. На екрана на Боби фигурата сега правеше сигнал за време. Пет минути.
— Какво имаме? — попита Алекс.
— Тя повтаря едни и същи сигнали — каза Боби. — Ето пак. „Опасност. Не се приближавайте. Риск от експлозия.“ Но после „Малко въздух“ и „пет“… мамка му, „четири минути“.
— Тя ли е? — попита Алекс, знаейки, че няма отговор на въпроса му. Дори фигурата да се обърнеше с лице към тях, той не бе сигурен, че сред този блясък ще може да познае Наоми през шлема. Бе просто човек в скафандър, на когото му свършваше въздухът и който ги предупреждаваше отново и отново, че това е капан.
Но Алекс си помисли, че който и да е човекът, определено се движи като Наоми. Освен това и двамата наричаха фигурата „тя“. Може да не знаеха със сигурност, но изпитваха вътрешна увереност. Изведнъж му се стори, че вътрешността на „Рейзърбек“ го притиска. Сякаш появата на Наоми на място, където можеше да я види, пораждаше нужда от по-голям простор. Достатъчно, за да стигне до нея. Алекс насочи системата на скутера към яркия като диамант скафандър и пусна изчисленията.
— Накъде отива тя? — попита Боби.
— Май ще пресече пак пътя на кораба — каза Алекс. — Ако не я блъсне, може да мине покрай него и да попадне в струята на двигателя.
— Или ще я гледаме как се задушава? — добави Боби.
— Мога да вмъкна кораба там — предложи Алекс.
— И да я изпепелиш, докато намаляваш скоростта?
— Ами… да.
— Слагайте шлемовете — извика Боби достатъчно силно, за да се чуе и в каютата отзад. — Отивам.
— Този скафандър има ли достатъчно тяга да измине петдесет километра за по-малко от четири минути? — попита Алекс, но вече запечатваше собствения си скафандър.
— Не — каза Боби и посегна за шлема си с една ръка и за резервна бутилка въздух с другата. — Но има наистина добри магнитни ботуши и ръкавици.
Алекс провери херметизацията си и се приготви да отвори „Рейзърбек“ към пустотата.
— Не виждам как ще помогне това.
Каютата на премиер-министъра показваше, че е запечатана. На монитора фигурата — Наоми — даваше сигнали: „Опасност. Не се приближавайте. Риск от експлозия“. Боби изквича и си пое дълбок, треперещ дъх. Гласът ѝ вече идваше по радиото на скафандъра.
— По дяволите, отдавна не съм била на „сокче“. Много гадна работа.
— Боби, времето ни изтича. Как ще ти помогнат магнитните ботуши да стигнеш до Наоми?
Зад стъклото на шлема си Боби се ухили.
— Колко добър контрол имаш над тези ракети? — попита тя.

47.
Наоми

Напускането на шлюза за последен път бе най-мирното нещо, което Наоми можеше да си представи. Веднага щом излезе през външната врата, слънцето и звездите спряха вихреното си въртене, от което ѝ се гадеше. Тя бе поела по своята допирателна от въртящия се кръг на живота и сега пътят ѝ представляваше права линия. Е, всъщност не допирателна. Секуща, която бе обречена отново да се пресече с пътя на кораба, но може би не в нейния живот.
За момент си позволи да се наслади на свободното реене. Слънцето биеше по гърба ѝ, светлината бликаше покрай нея, докато тя хвърляше сянка върху цели звезди, галактики. Чувството за въртене отслабна малко и тя се зачуди къде ли е Алекс сред всички тези звезди. Спомни си да започне да брои. Хиляда и… колко време вече беше навън? Седем? Осем? Е, нищо не пречеше да приеме най-лошия вариант. Хиляда и трийсет. Че защо не? Тя вдигна ръце над главата си. „Опасност.“ После „Не се приближавайте“. После „Риск от експлозия“. Имаше чувството, че се опитва да предупреди звездите. Млечния път. „Не идвайте тук. Стойте надалеч. Тук има хора, а на тях не можете да им вярвате.“
Протягаше се с всяко движение, освобождавайки всичко от себе си. Би трябвало да е уплашена, но не беше. Отиваше към смъртта си и това бе кофти. Би искала да живее вечно. Да види пак Джим. И Алекс. И Еймъс. Би искала да каже на Джим всички неща, които толкова дълго внимаваше да не му казва. Хиляда и шейсет. Време е да смени знаците си. Още четири минути. Четири минути и цял един живот.
Някъде там Филип беше с баща си, както от години насам. Още от бебе. И Син, бедният Син, вече толкова мъртъв, колкото щеше да е и тя, защото я бе видял в шлюза и си бе помислил, че като я спре, ще я спаси. Бе мислил, че животът ѝ с Марко си струва да се живее. Тя се зачуди какво ли щеше да стане, ако беше останала. Ако „Чецемока“ бе отлетял без нея. Дали Джим щеше да задейства бомбата? Налагаше се да мисли, че би го сторил. Той не беше човек, който обуздава лесно любопитството си. Звездите потрепериха, размазаха се. Тя плачеше. „Опасност. Не се приближавайте. Риск от експлозия.“
Ако скафандърът бе захранен с енергия, щеше да пищи предупреждения срещу нея. Сега тя почти се радваше, че не е. Още дори не се бе замаяла. Беше виждала как хора губят съзнание. Докато филтрите ѝ за въглероден диоксид работеха, това щеше да е мирен начин да си отиде. Без задушаване, без паника. Само моментна дезориентация, а после кротка загуба на съзнание. Ето я тук след толкова много години, как се изхвърля през още един въздушен шлюз. Още помнеше първия път, навремето на Церера. Онзи шлюз бе вграден в пода, разбира се, но тя още можеше да си спомни чувството за натиск върху пръстите ѝ, когато му нареди да се отвори, вярвайки, че това ще означава собствената ѝ смърт. И дори тогава не искаше да умира. Просто искаше да се свърши. Да се освободи от всичко. От болката и от чувството за вина. И от усещането, че е уловена в капан. Може би щеше да е в състояние да понесе останалото, но не и чувството, че е уловена.
Сегашната смърт изобщо не бе такава. Сега тя се хвърляше пред куршума, за да спаси приятелите си. Семейството си. Семейството, което си бе избрала. Семейството, съставено от хора, които бяха рискували живота си за нея. Искаше ѝ се Син да се бе запознал с Джим. Да бе разбрал колко се е променила от онова момиче, което познаваше навремето на Церера. Колко далеч беше от Кокалчето.
Тя не бе религиозна, но познава доста религиозни хора. „Риск от експлозия. Малко въздух. Три минути.“ Зачуди се дали те биха си помислили, че това, което прави сега, е грях. Да се предава на пустотата с надеждата, че Алекс ще я види, ще разбере, ще се спаси.
И нея. Хубаво би било някак си да намери начин да спаси и нея. Или Джим да се спусне изведнъж от звездите и да я грабне. Тя се изкиска. Господ ѝ бе свидетел, че той би се опитал. Все напираше да бъде герой, нейният Джим. Сега щеше да разбере как се е чувствала тя във всички онези случаи, когато той вирваше брадичка и се втурваше на почти сигурна смърт, защото така бе правилно. Жалко, че нямаше да е тук, за да му го изтъкне. Той може би нямаше да го схване сам. Или пък щеше. Беше се променил с годините и нямаше връщане назад.
„Опасност. Не се приближавайте. Риск от експлозия.“ Отново бе загубила сметката. Две минути? Една? Не знаеше. Откри, че си тананика мелодия, която бе чувала като дете. Не знаеше думите. Можеше дори да не са на никой от познатите ѝ езици. Нямаше значение. Радваше се на компанията на песента. Беше благодарна. Нещо повече, бе благодарна, че няма да умре, обзета от гадене. „Ами, хубаво. Каквото ми е писано, такова. В живота ми не липсваха съжаления, но няма нито едно, с което да не мога да живея. С което да не мога да умра.“
„И все пак — обърна се тя към вселената, — ако не е проблем, не бих отказала още малко.“
Нещо се мярна от лявата ѝ страна, долетяло иззад нея. Голямо и метално, и блестящо ярко на слънчевата светлина. Приличаше на ракета, която сочеше назад към слънцето, докато се отдалечаваше. Двигателят ѝ не работеше. Това изглеждаше странно и някак произволно. Тя се зачуди дали…
Ударът се стовари по средата на гърба ѝ, силен като атака. Една ръка се уви около рамото ѝ и един крак около кръста ѝ, приклещвайки я неподвижно. Тя инстинктивно се загърчи в опит да се измъкне, но който и да бе човекът, я държеше здраво. Не можеше да се откопчи. Усети как онзи бърника по скафандъра ѝ. Нещо твърдо и метално се притисна към бедрото ѝ, където се свързваха кислородните бутилки.
Ушите ѝ изпукаха и налягането в скафандъра внезапно се промени. Чиста, леко стипчива миризма изпълни носа ѝ. Нова бутилка. Тя едва не се засмя. Държаха я в спасителна хватка. Новодошлият направи още нещо, което тя не разбра съвсем, а после закачи въже към кръста ѝ и я пусна. Когато се завъртяха заедно, лице в лице, новодошлият хвана шлема на Наоми и притисна своя към него.
— Боби? — възкликна Наоми.
— Здрасти — ухили се бившата марсианска пехотинка. Звукът се предаваше контактно от единия скафандър на другия и това караше гласа ѝ да звучи ужасно далечен като за човек, който държи Наоми в ръцете си. — Очаквала ли си да се срещнем тук?
— Бих казала, че много се радвам да те видя — извика в отговор Наоми, — но това ми изглежда странно недостатъчно. Корабът! Настроен е да дестабилизира бутилката, ако друг кораб задейства алармата за близост.
Боби се намръщи и кимна. Наоми видя как устата на жената мърда, докато предаваше информацията на някого. На Алекс. Гледаше как Боби слуша нещо, което самата тя не можеше да чуе. Пехотинката изглеждаше по-стара от последния път, когато я бе видяла. Но беше красива. Боби каза още нещо в микрофона си, после притисна пак стъклата на шлемовете им.
— Ще ни пораздвижа — извика тя. — Трябва да насочим крака към слънцето. Скрито-покрито. Поемаме по-малко топлина, ясно?
Наоми преливаше от въпроси, които нямаха нужда от отговори.
— Добре — съгласи се тя.
— Нуждаеш ли се от спешна медицинска помощ?
— Вероятно. Беше наистина тежък ден.
— Много смешно — извика Боби с глас, който показваше, че не е никак смешно. — Нуждаеш ли се от спешна медицинска помощ?
— Не. Не мисля.
— Добре. Увий ръце около раменете ми и се дръж здраво. — Боби се дръпна няколко сантиметра назад и ѝ показа как да хване предмишниците си. Наоми направи поясния жест за „Видях и разбрах“. Няколко секунди по-късно маневрените двигатели на бронята на Боби заработиха и теглото на Наоми се върна. Изпита чувството, че я вдигат, че я носят към звездите. Ярката като слънце реактивна струя на „Чецемока“ ги подмина и в сравнение с нея тъмният корпус на кораба изглеждаше миниатюрен. Отдалечи се към слънцето и бавно, в течение на дълги, вечни минути, изчезна под тях.
* * *
Не се поместиха в скутера. Не съвсем. Той бе направен за един, може би двама, а те бяха четирима, единият в бойна броня. Въздухът бе горещ и задушен, а рециклаторите започваха да дават предупреждения и грешки. Алекс бе изключил реактора и бе минал на акумулатори, за да не генерират толкова топлина.
— Всъщност, можем да включим тягата — обясни Алекс, — само че хора идват към нас от две посоки, а имаме два пъти по-малко противоускорителни кресла, отколкото пътници.
Той седеше в едното кресло отпред на скутера. Боби бе свита до осакатената палуба, където някога е имало друго кресло. Вратата на каютата бе отворена и премиер-министърът на Марс плуваше там в лекьосан потник. Това караше мястото да изглежда като сън. Самата Наоми се рееше близо до тавана. Алекс бе настроил стенните екрани да показват картина отвън, но тя изглеждаше съвсем не толкова ярка, колкото на живо. Не можеше да я заблуди.
„Чецемока“ се намираше под тях: въртяща се черна точка на фона на ослепително бялото слънце. Наоми го зърваше от време на време долу, близо до пода, където екранът свършваше. Освен това Алекс бе накарал системата на „Рейзърбек“ да отбележи приближаващите се ескортни кораби на ООН и, в синьо, „Росинант“.
— Та така — поде Алекс. — Старши. Ти си… ъъъ. Тук навън. Това бе малко неочаквано.
— Аз също не мислех, че ще те видя пак, Алекс — призна Наоми. Чувстваше кръвта във вените си някак странно. Едновременно мудна и пъргава. Освен това ѝ бе трудно да фокусира очите си. Ръцете ѝ обаче вече не бяха толкова подути. Часовете работа между обшивките вероятно бяха изтласкали всичката допълнителна течност където ѝ беше мястото. Нещо такова. Цялото тяло я болеше и тя продължаваше да открива колко силно е било гаденето ѝ, докато още и още негови слоеве, за които не бе подозирала, се смъкваха от нея. Двайсетсекундното ѝ слънчево изгаряне от скока от „Пела“ бе подуто и чувствително на допир, но нямаше мехури. Щеше да се обели, щом заздравее достатъчно. Когато бяха стигнали до „Рейзърбек“ и запечатаха кораба, тя изпи цял литър вода, а още не ѝ се пикаеше. Главоболието, предизвикано от дехидратацията, започваше да я отпуска. Боби ѝ бе предложила от своите болкоуспокояващи, но нещо в Наоми се противеше на идеята да причинява още неща на тялото си, преди да е минала през лазарет.
Осъзна, че е загубила съзнание, когато се свести. Боби и премиер-министърът говореха за хубави ресторанти за спагети в големите квартали на Лондрес Нова. Въздухът бе гъст, спарен и миришеше на тела. Тя се потеше в боклучавия си скафандър. На синята точка на „Росинант“ ѝ бе поникнал ореол, двигателят му сочеше към тях, докато той забавяше, за да се изравни с техния курс.
В крайчеца на зрението ѝ трепна някаква чернота и изчезна.
— Алекс — изхриптя тя, а после се закашля толкова силно и продължително, че Боби трябваше да я хване. Когато дробовете ѝ се поизчистиха, опита пак. — Алекс. Можеш ли да пожертваш някоя и друга от онези ракети?
— Зависи, старши — отвърна пилотът. — Какво искаш да направя с тях?
— Унищожи онзи кораб — каза Наоми.
— Всичко е наред — успокои я Алекс. — Предупредихме всички, че е миниран. Никой няма да…
— Не заради това. Просто му е време да си върви.
„Защото се опитах да го дам на сина си вместо детство. Защото похарчих собствени пари да го купя, а той се превърна в капан за мен и хората, които обичам. Защото всичко свързано с този кораб беше грешка.“
— Хм. Май е регистриран на името на някаква Кооперация за намаляване на риска „Едуард Слайт“. Те няма ли да възразят, ако запратим пиленцето им в слънцето?
— Всичко ще е наред — увери го Наоми.
Премиер-министърът вдигна пръст.
— Струва ми се, че…
— Ракетите са на път — прекъсна го Алекс, после се усмихна извинително. — Ти си глава на моето правителство, Нейт, но тя ми е старши офицер.
— Нейт? — учуди се Наоми. — Вече на малки имена ли сте?
— Недей да ревнуваш — каза Алекс и изкара един прозорец на екрана. На фона на слънцето корабът изглеждаше нищожен. Мъничко петънце мрак, въртящо се под тях като муха. После изчезна.
„Извинявай, Филип“, помисли си тя.
Обърна глава към приближаващия се „Росинант“. Вече бе по-близо.

48.
Холдън

Ако автоматът в лазарета можеше да повдигне вежди и да зацъка осъдително с език, щеше да го направи. Вместо това изкара списък с кехлибарени предупреждения, толкова дълъг, че първите няколко излязоха от екрана, преди Холдън да успее да ги прочете. Наоми изпъшка, когато иглата се заби във вената ѝ и коктейлът на медицинската система започна да се влива в нея. Холдън седеше до леглото и държеше другата ѝ ръка.
Прехвърлянето от „Рейзърбек“ бе станало достатъчно лесно. След като изравниха курсовете си, Алекс долепи скутера до въздушния шлюз и четиримата минаха заедно. Холдън ги чакаше от другата страна, все още невярващ съвсем, че наистина са се върнали. Фред Джонсън също бе там в униформата си за посрещане на политически величия. Бе странно да гледа как Фред видимо сменя ролите си, държи тялото си иначе, а изражението му се мени уж деликатно, но толкова из основи, че сякаш самата форма на черепа му се променяше. Това предизвика у Холдън леко любопитство доколко старецът, който му се представяше, също бе скроен според дадената ситуация. Вероятно никога нямаше да разбере.
Когато вътрешната врата се отвори, той вече бе забравил за Фред, за марсианския премиер-министър, за унищожението на Земята и кажи-речи за всичко освен Наоми. Кожата ѝ бе пепелява, поне където не изглеждаше лъскава и подута от радиационните изгаряния. Очите ѝ бяха кървясали и помътнели от крайно изтощение. Влезе в стаята предпазливо, като че ли всеки неочакван сблъсък би ѝ причинил болка. Беше най-красивото нещо, което е виждал от години. Холдън имаше чувството, че той е човекът, завръщащ се у дома, сега, когато тя бе тук. Щом го видя, Наоми се усмихна и той ѝ се ухили в отговор. На няколко крачки от тях, или на няколко километра, Фред Джонсън и Нейтън Смит се поздравяваха официално. Това нямаше никакво значение.
— Здрасти — каза той.
— Здрасти. Грижеше ли се за мястото, докато ме нямаше?
— Имах известни проблеми с изпълнителите на ремонта, но мисля, че ги изчистихме — отвърна Холдън.
После Боби сложи голямата си силна длан върху рамото му, разтърси го леко и каза:
— Към лазарета.
Наоми пое към асансьора, подпирайки се на Алекс. Изглеждаше ранена, изтощена, полумъртва. Но го беше видяла и се бе усмихнала, и камък му падна от сърцето.
Зазвуча аларма с обратно броене и гравитацията се върна. Наоми се закашля. Беше влажен, болезнен звук, но медицинският апарат не изглеждаше загрижен. Машината имаше скапани болногледачески маниери.
— Мислиш ли, че трябва да повикаме лекар? — попита Холдън. — Може би трябва да повикаме лекар.
— Сега ли? — погледна го учудено Наоми.
— Или по-късно. За рождения ти ден. Когато кажеш. — Думите се изсипаха от устата му, без изобщо да минат през мозъка, а него не го бе грижа достатъчно, че да ги обуздае. Наоми се бе върнала. Беше тук. Някакъв безбрежен страх, който се бе старал да не забелязва, го заля и почна да се разсейва.
Ето така се бе чувствала тя, помисли си Холдън. При „Агата Кинг“ и когато той бе поел към станцията в бавната зона. Когато бе слязъл на повърхността на Ил. Всички онези пъти, когато си мислеше, че я пази от рисковете, ѝ причиняваше подобни тревоги.
— Олеле — промърмори. — Аз съм гадняр.
Тя открехна очи като два ярки процепа и се усмихна лекичко.
— Пропуснах ли нещо?
— В известен смисъл. Отнесох се някъде за минутка, а сега отново съм тук. И ти също, което е много, много добре.
— Хубаво е да се върнеш у дома.
— Но докато ти… Искам да кажа, докато ние… Виж, когато бях на Тихо, говорих с Моника. И с Фред. Искам да кажа, говорих с Фред за теб, за нас и какво трябва да знам, и защо си мисля всичко онова. А с Моника говорихме защо съм лъгал и дали в онова, което тя направи, е имало някаква сила, и как било етично и отговорно да я използва. И аз си мислех…
Наоми вдигна ръка. Челото ѝ се сбръчка.
— Ако ще ми казваш, че си имал авантюра с Моника Стюарт, сега може би не е най-подходящият момент.
— Какво? Не. Разбира се, че не.
— Хубаво.
— Просто си мислех. За много различни неща, всъщност. И исках да знаеш, че каквото и да правиш и да преживяваш, и щом не желаеш аз да съм част от него, не е нужно да ми казваш, ако не искаш. Аз съм много любопитен и искам да знам. Но каквото и да е то, е моя работа само ако ти си съгласна да е моя работа.
— Добре — отвърна тя и затвори пак очи.
Холдън я погали по ръката. Кокалчетата ѝ бяха разранени, а на китката ѝ имаше синина.
— Значи, когато казваш „добре“…
— Имам предвид, че ти също ми липсваше и се радвам, че се върнах, и би ли ми донесъл зелен чай или нещо такова?
— Да — скочи веднага Холдън. — Да, ще ти донеса.
— Не бързай — каза тя. — Може да подремна малко.
Холдън се спря на люка и се озърна назад. Наоми го гледаше. Очите ѝ бяха уморени, а тялото ѝ — вцепенено от изтощение, но се усмихваше леко. Хубаво бе да види радостта ѝ, че се е върнала.
В камбуза пет-шест гласа говореха един през друг, сливаха се в нещо като симфонично общо вълнение. Той самият се чувстваше по същия начин. Холдън се вмъкна вътре. На една от масите седеше Алекс, вдигнал крака на пейката, и говореше с Чава Ломбау и Сун-и Стайнберг за нещо свързано с бързи цикли, прицелване, засечки и ускорение. Чава говореше едновременно с него и размахваше ръце, осигурявайки някакво физическо описание на онова, което обсъждаха. Сун-и просто местеше развеселено поглед от единия към другия. На съседната маса Боби Дрейпър, макар и седнала, се издигаше над Сандра Ип и Маура Пател. Боби бе сменила бойната си броня с възмалък комбинезон с щампа „ТАХИ“ на гърба. Тя улови погледа му, усмихна се и му махна. Той също ѝ махна, но Сандра Ип вече бе привлякла отново вниманието ѝ и Боби поклати глава и отговори на някакъв нечут от него въпрос.
Холдън бе връхлетян от внезапен спомен как е вкъщи със семейството си, осемте му родители са седнали на вечеря с единствения си син и водят няколко разговора един с друг и един през друг. Чувството на спокойствие и добруване, което го заля, бе огромно. Ето така изглеждаше, така звучеше, така се държеше едно семейство. Даже новият екипаж, срещу който той се бе опитвал да не негодува, му приличаше по-скоро на далечни братовчеди, дошли за дълго гостуване, а не на натрапници.
Алекс скочи от масата и се приближи ухилен към него. Постояха така за един дълъг, неловък момент, преди да се предадат и да се прегърнат, като се тупаха по гърбовете и се смееха.
— Никакви отпуски повече — заяви Холдън.
— Мама му стара — затюхка се Алекс. — Отлитам за няколко седмици и всичко потъва в хаос.
— Точно така си е. — Холдън отиде до кафеварката, а Алекс го следваше току до лакътя му. — Това сигурно се класира за най-скапаната ваканция изобщо.
— Как е Наоми?
Холдън избра чая, който Наоми харесваше най-много. Машината засвирука тихичко.
— В момента най-вече се хидратира. Прати ме да ѝ донеса пиене, но мисля, че всъщност искаше да престана да ѝ вися на главата и да се опитвам да завържа разговор.
— Може да ѝ е нужно малко време да влезе във форма.
— На съзнателно ниво го разбирам — каза Холдън и взе мехура с чай. Миришеше на лимонова трева и мента, макар че на кораба нямаше нищо дори близко до двете. Холдън се ухили. — Химията е изумително нещо, знаеш ли? Наистина изумително.
— Някакви новини от Еймъс? — попита Алекс и усмивката му помръкна, щом зърна отговора в очите на Холдън. Опита се да си възвърне небрежния тон, когато заговори, но не успя да го заблуди. — Е, това не означава кой знае какво. Няма да му е за първи път планета да избухва под него.
— Започват да излизат списъци с потвърдените жертви — каза Холдън. — Още е рано. Там долу много неща продължават да се разпадат и ще има още много лошо, преди да стане по-хубаво. Но засега той не е в списъците.
— Е, това е добре. Пък и хайде стига. Това е Еймъс. Дори всички на Земята да умрат, той вероятно ще направи кула от труповете и ще се покатери до Луната.
— Последният оцелял — подхвърли Холдън, но когато се отправи към лазарета, настроението му вече не бе толкова приповдигнато. Наоми я нямаше, иглата, която бе забита в ръката ѝ, лежеше върху гела на леглото, а медицинската система деликатно подканваше някой да се намеси. Холдън, с чая в ръка, провери в тоалетната и камбуза, преди да се сети да се върне в жилищния отсек.
Тя лежеше на леглото им, свила колене към гърдите си, със затворени очи и коса, разпиляна върху гела. Похъркваше леко, тихи животински звуци на покой и задоволство. Холдън остави чая на масичката до нея, за да я чака, когато се събуди.
* * *
Командният център бе тих, относително казано. Гор Дрога, един от оръжейните техници, беше на работното си място, следеше показанията на кораба и слушаше в слушалките си нещо с отсечен ритъм. Холдън можеше да чуе единствено басовата партия и някоя-друга фраза, когато Гор се изкушаваше да приглася. Текстът приличаше на френски, но не бе наистина такъв.
Светлините бяха приглушени, сияние идваше от мониторите. Холдън нямаше подръка слушалки, затова просто пусна звука тихо и загледа как интервюират Моника Стюарт. Мъжът, с когото говореше тя, се намираше на станция в точката L5, но паузите в разговора бяха изрязани, за да изглежда, че са в една стая.
— Не, никак не ме изненадва, че СВП ще помогне за ескортирането на премиер-министър Смит. Фред Джонсън от години активно се опитва да вкара СВП в дипломатическите разговори, често борейки се със съпротивата на вътрешните планети. Всъщност мисля, че има истинска ирония във факта, че тази поредица от атаки на Свободния флот послужи като катализатор за утвърждаване на легитимността на СВП пред Земята и Марс.
Камерата прескочи на интервюиращия.
— Значи не гледате на Свободния флот като на част от СВП?
И отново на Моника. Холдън се изкиска. Между двата въпроса тя бе сменила блузата си. Той се зачуди какво ли е било забавянето, преди да се редактира записът.
— Съвсем не. Свободният флот е интересен отчасти защото дава на радикалите в СВП друго знаме. Той е нещо като самоселектиран сбор от елементите, които пречеха на Пояса да бъде уважаван повече от вътрешните планети. А имайте предвид, че Марс и Земята не бяха единствените мишени на заговора на Свободния флот. За поясните станция Тихо е също толкова голям успех като Церера, а тя също бе атакувана.
— Други специалисти обаче наричат това смяна на стражата вътре в СВП. Защо вие го виждате като нещо външно?
Моника кимна мъдро. Това бе добре отработено движение и я караше да изглежда интелигентна и дълбокомислена, но все пак близка. Действията ѝ издаваха майсторство.
— Ами, Майкъл, понякога, когато правим тези разделения, всъщност по-скоро ги създаваме, отколкото да описваме нещо вече съществуващо. Свидетели сме на мащабно пренареждане при повече от една страна. Изглежда ясно, че елементи от марсианските военни са били замесени в доставките за Свободния флот, както и че премиер-министърът Смит е бил тяхна мишена. Дали да наречем това отцепнически елемент на Марс, или вътрешна борба за власт? Всъщност мисля, че най-доброто описание, което вероятно можем да дадем в момента, не разделя ООН, Марс и СВП, а представя традиционната система, обединена пред лицето на тази нова заплаха. Сегашната ситуация произтича от дълга история на конфликти, но в момента се чертаят нови граници.
Фред се изкиска. Холдън не го бе чул кога се е качил, но ето че бе там и надзърташе през рамото му. Холдън спря записа и Фред се настани на едно кресло срещу него.
— Личи си, че екипът ти за връзки с обществеността си върши работата, щом журналистите са почнали да се интервюират един друг — подхвърли Фред.
— Мисля, че тя се справя добре — отбеляза Холдън. — Поне се опитва да вкара цялата бъркотия в смислен контекст.
— И също така се преквалифицира в експерт лично върху мен. И върху теб, като стана дума.
— Добре де, съгласен съм, че е малко странно. Някакви други новини, които би трябвало да знам?
Фред хвърли поглед към Гор, намръщи се, после се приведе напред и го потупа по рамото. Гор свали слушалките.
— Почини си — каза Фред. — Ние ще се погрижим всичко с кораба да е наред.
— Да, сър — отвърна Гор. — Имайте предвид, че толкова близо до короната натрупваме малко топлина.
— Ще го държим под око.
Гор се разкопча и се хлъзна надолу по стълбата. Фред проследи оттеглянето му с тъжна усмивка.
— Помня, когато и аз можех да се спускам по стълбата така. Но през последните години вече не.
— Аз също вече не го правя.
— Ето как възрастта превръща всички ни в страхливци. Или може би е съвестта — каза Фред и въздъхна дълбоко. — Инарос и корабите му още не са стигнали до орбитата на Сатурн, а пиратството по външните планети скочи рязко. Колонизаторските кораби са добре запасени, слабо въоръжени и освен това са много.
— Не са очаквали гражданска война.
— Това ли се случва?
— А не е ли така?
— Ами… Може би. Говорих със Смит. Предполагам, Алекс и Боби не са в течение на много от онова, което е правил на „Рейзърбек“.
Холдън се приведе напред.
— Не мисля, че са го шпионирали, не. Защо мислиш, че биха го направили?
— Надявах се, че твоят човек би могъл да го стори. Тази Дрейпър е прекалено голяма патриотка. И така, без външно потвърждение, версията на Смит е, че имало разкол във флотското командване. Може би просто някой е продал голяма част от артилерията си на Инарос. Може да е имало и друг играч, готов на размяна.
— Срещу протомолекулата — досети се Холдън. — Такава е била цената за всичко това, нали?
— Никой не знае, че тя липсва, освен теб, мен, хората на Дръмър и онзи, който я е взел. Ще го пазя в тайна, докато мога, но стигнем ли до Луната, мисля, че трябва да кажа на Смит и Авасарала.
— Разбира се — съгласи се Холдън. — Че защо да не им кажеш?
Фред премигна. Смехът му, когато се раздаде, бе дълбок и звучен. Извираше от корема му и изпълваше въздуха.
— Тъкмо когато си помисля, че си се променил, ми излизаш с нещо, което е типично джеймсхолдъновско. Не знам какво да мисля за теб. Наистина не знам.
— Благодаря, предполагам.
— Няма защо — каза Фред. Миг по-късно добави: — Има кораби, които се носят към порталите. Марсиански военни кораби. Много би ми помогнало да знам дали се подчиняват на Инарос, или на някого друг.
— Като например онзи, който държи протомолекулната проба?
— Който и да е, всъщност. Искам да говоря с Нагата.
Атмосферата помежду им охладня.
— Искаш да я разпиташ?
— Да.
— И искаш разрешението ми?
— Така ми се струва учтиво.
— Ще поговоря с нея за това, когато се съвземе още малко — обеща Холдън.
— Не мога да те моля за нищо повече — каза Фред и се надигна на крака. На края на стълбата спря. Холдън го видя как обмисля дали да се плъзне надолу като Гор, но реши да не го прави. Стъпало по стъпало Фред слезе от командния център и затвори люка след себе си. Холдън пусна пак записа, после го спря. Имаше чувството, че главата му е пълна с памук.
Толкова дълго бе съсредоточен върху това да се разсейва от отсъствието на Наоми, че сега, когато се бе върнала, се чувстваше почти смазан. Моника бе права. Нещата се бяха променили и той вече не знаеше какво е мястото му в тях. Дори да обърнеше гръб на Фред, Авасарала и на собствената си известност, какво би могъл да стори един независим кораб в тази нова, преустроена Слънчева система? Имаше ли банки, които биха могли да му платят, ако се заеме да превозва товар до луните на Юпитер? Ами колонистите, които вече бяха минали през пръстените на път за нови, непознати светове? Дали Свободният флот наистина щеше да спре доставките за тях, както и обратния поток от суровини и открития?
Но атаките изглеждаха най-вече неизбежни и дребнави. Ако вътрешните планети не бяха показвали в продължение на поколения на поясните, че са заменими, може би щеше да има някакъв начин… някакъв начин да се приспособят уменията им и начинът им на живот към тази по-голяма човешка експанзия. Начин да се тласне цялото човечество напред, а не само част от него.
И колко дълго щяха са в състояние Инарос и хора като него действително да възпират наплива от колонисти? Или може би имаше нещо друго, някаква част от плана, която още не са видели? Тази мисъл го изпълни с чувство, което той реши да нарече ужас, защото му се стори по-добро название от „страх“.
Мониторът изписука. Алекс искаше връзка. Холдън я прие с благодарност.
— Здрасти, капитане — ухили се Алекс. — Как я караш?
— Добре, струва ми се. Просто убивам малко време извън каютата, за да не будя Наоми. Предполагам, че ще спи дванайсет-четиринайсет часа.
— Ти си добър човек — отбеляза Алекс.
— Ами ти?
— Показвах на временния ти пилот всички начини, по които би могъл да ме изпревари до „Чецемока“, ако се беше сетил за тях.
— Бъди мил с него — рече Холдън, но не говореше сериозно. — Къде си? Ще дойда при теб.
— В машинното — отвърна Алекс. — Което е част от причината да искам да говоря с теб. Току-що получих добри новини от Луната.

49.
Еймъс

Товарните механоботи местеха сиви палети или бели пластмасови сандъци по протежение на целите докове Олдрин и заглушаваха бърборенето на човешки гласове с дрънчене и бръмчене на машини. Стоукс и останалите бегълци от остров Гърмяща змия се бяха скупчили до една сива стена в опит да не пречат много на движението, докато някакъв цивилен служител с огромен терминал обработваше данните им един по един. Охранителите в черни брони стояха пред шлюза на „Жанг Гуо“ и се мръщеха. Стенният екран бе настроен да показва лунния пейзаж отвън, сив като гуми на камион.
Червеното сари на Крисджен Авасарала изпъкваше на този фон като ярко цветно петно, а гласът ѝ прорязваше цялата шумотевица, сякаш тя изобщо не съществуваше.
— Как така не можем да се качим на кораба, да ти го начукам?
— Нямате съдебна заповед — изтъкна Еймъс. — Никой не се качва на моя кораб без съдебна заповед.
Авасарала наклони глава и изгледа жената, която командваше отряда на охраната.
— Предвид, че между вас и него, изглежда, има някакво разбирателство, госпожо — каза шефката на сигурността, — не искам да настоявам.
Авасарала махна нетърпеливо с ръка, сякаш пропъждаше някакъв дим.
— Бъртън, първо на първо, това не е твоят шибан кораб.
— Как да не е? — възрази Еймъс. — Смятай го за спасено имущество.
— Не. Когато нахълташ в нечий частен хангар и отмъкнеш кораба вътре, това не е спасяване на имущество. Това е кражба.
— Сигурна ли си? Защото там долу нещата изглеждаха доста опустошени. Уверен съм, че беше спасяване на имущество.
— И второ на второ, сега сме във военно положение, така че мога да правя кажи-речи каквото си ща, дори да те шибам яко. Включително и да те прекарам през безценния ти малък кораб на каишка, с топка в устата и по дантелено бельо. Така че тия приказки за съдебна заповед можеш да си ги завреш отзад. А сега ми кажи защо съм тук.
— Абе, знаеш ли, това, че можеш да направиш нещо, не означава, че трябва да го направиш. Не изглеждам особено добре в дантела.
Тя скръсти ръце.
— Защо съм тук, Еймъс?
Той се почеса по бузата и погледна назад към „Жанг Гуо“. Стоукс и всички слуги бяха излезли, но Ерих, Прасковка и групата от Балтимор още бяха вътре. Някои от тях, включително Ерих, или живееха под фалшива самоличност, или изобщо ги нямаше в системата.
— Ами виж каква е работата — поде Еймъс. — Ако беше влязла вътре, можеше да се почувстваш длъжна да направиш нещо. И тогава аз вероятно щях да се почувствам длъжен да направя друго нещо. А после всички щяхме да правим разни неща и денят ни като цяло щеше да се скофти.
Лицето на Авасарала се успокои и очите ѝ се съсредоточиха на няколко сантиметра вляво от Еймъс. Шефката на сигурността понечи да проговори, но Авасарала вдигна ръка да я спре. След няколко секунди изсумтя и се обърна към отряда от охраната.
— Можете да пропуснете този. Вървете вместо това да пиете по една бира или нещо такова. Всичко е наред.
— Слушам — отвърна шефката на сигурността.
— Бъртън, погрижи се това да не доведе до никакви проблеми и я разкарай от шибаната ми луна, преди някой да я е видял.
— Ясно, Криси.
— И не ме наричай така, да те шибам. Аз съм действащ генерален секретар на Обединените нации, не любимата ти стриптийзьорка.
Еймъс разпери ръце.
— Нищо не пречи да си и двете.
Смехът на Авасарала отекна над дока. Охранителният отряд се отдалечи. Товарните механоботи се пренаредиха. Количките продължиха по различните си пътища, забързани като мравки в разритан мравуняк.
— Радвам се, че отърва кожата — каза тя, когато се поуспокои. — Вселената щеше да е доста по-безинтересна без теб.
— Благодаря, подобно. Как върви възстановяването?
— Майката си трака — отвърна тя и поклати глава. — Продължаваме да губим хиляди хора всеки ден. Може би десетки хиляди. Храната долу свършва и дори да имах достатъчно ориз да нахраня всички, инфраструктурата е така прецакана, че няма как да го разпределя. Да не говорим, че по всяко време може да падне още някоя шибана скала.
— Дъщеря ти добре ли е?
— Ашанти и семейството са живи и здрави. Вече са на Луната. Благодаря, че попита.
— Ами твоят човек? Арджун?
Авасарала се усмихна, но усмивката не стигна до очите ѝ.
— Оставам оптимистично настроена — каза тя. — „Росинант“ е на път за насам. Така че ще можеш да пътуваш на кораб, който не кара пишката ти да изглежда толкова малка като това кичозно лайно.
— Радвам се да го чуя. Така или иначе този не е в мой стил.
Авасарала се извърна и тръгна бързо през тълпата.
Личеше си, че ниската гравитация не е естествена за нея. Еймъс предположи, че не е прекарвала много време извън гравитационния кладенец. На космоса трябваше да му свикнеш. Той се протегна и се залюля на пръсти, чакайки и последният охранител да се скрие от поглед. Нямаше голяма вероятност да продължат да настояват, след като са ги пернали през пръстите, но пак се чувстваше по-добре да ги види как си отиват.
Докато чакаше, двама поясни в униформи на доковете Олдрин минаха забързано покрай него с наведени глави, държейки се плътно един до друг. В близко време Луната щеше да е доста гадно място за поясните, помисли си Еймъс. Но и преди това едва ли е била чак толкова хубаво. Той тръгна обратно към „Жанг Гуо“ и при приближаването му шлюзът се отвори, сякаш приветстваше завръщането му.
Вътрешността на кораба бе адски грозна. Нечупливото покритие на коридорите бе тъмночервено, с мъхнатата повърхност на фалшиво кадифе и осеяно със златни лилии в странна неповтаряща се шарка. Люковете бяха емайлирани в тъмносиньо и златно. Свръхголемите противоускорителни кресла бяха навсякъде — в ъглите на стаите, в ниши в стените. Въздушните рециклатори добавяха миризма на тамян от сандалово дърво, без дима. Като цяло, корабът бе въплъщение на стереотипа за бардак, създаден от дизайнер, който никога не е влизал в истински. Стаята на охраната бе претупана, зле проектирана и почти незапасена, но хората на Ерих бяха разпределени из нея толкова добре, колкото е възможно. Даже Мъжкараната, още омотана в стегнати превръзки, държеше заредена пушка, насочена по протежение на коридора.
— Здрасти — кимна ѝ Еймъс. — Всичко е точно. Няма да влизат.
Отпускането на напрежението бе като лек бриз, ако леките бризове се съпътстват от звуци на вадене на пълнители.
— Добре — изпуфтя Ерих и вдигна един пистолет в здравата си ръка. — Тайс, събери всички оръжия. Джо и Кин, сложете стража на шлюза. Не искам да бъда изненадан, ако някой се появи неочаквано.
— Няма — увери го Еймъс. — Но давай, прави каквото искаш.
— Имаш ли минутка? — попита Ерих и подаде пистолета на един дебеловрат мъж, който Еймъс предположи, че е Тайс.
— Разбира се — каза Еймъс. Двамата тръгнаха към асансьора.
— Това наистина ли беше жената, която в момента управлява Земята?
— Поне докато не им позволи да проведат избори, предполагам. Никога не съм обръщал особено внимание как става цялата работа.
Ерих издаде тихо, неопределено сумтене. Уродливата му ръка беше свита до гърдите му, а малкият юмрук — стиснат. Здравата бе натъпкана дълбоко в джоба му. И двете създаваха впечатление, че нещо го гризе.
— И ти… я познаваш. Дотолкова, че да ѝ искаш услуги?
— Аха.
В асансьора Ерих натисна копчето за командния център. Еймъс не смяташе да ходи там, но този разговор, изглежда, клонеше нанякъде, затова не възрази. Асансьорът тръгна със запъване, после се издигна плавно през високите палуби.
— Не мога да позная това кораб ли е, или шибана възглавничка — промърмори Еймъс.
— Нямам представа — призна Ерих. — За първи път се качвам на такъв.
— Сериозно?
— Никога досега не съм излизал от атмосферата. Тази слаба гравитация ми изглежда странна.
Еймъс запружинира леко на пръсти. Беше само около една шеста g. Не се бе замислял особено върху това.
— Свиква се.
— Ти поне си свикнал — каза Ерих. — Е, как се запозна с нея?
— Бяхме затънали до гушата в лайна и едни хора, срещу които се бореше тя, се опитваха да ни убият. Тя дойде и се опита да ни опази живи.
— И сега сте приятели.
— Добри познати — поправи го Еймъс. — Не са много хората, които бих нарекъл приятели.
Асансьорът спря с леко поклащане, което не би трябвало да го има. Командният център се състоеше целият от тъмни повърхности: палубата бе в шоколаденокафяво, стените — в изкуствени дървесни шарки, конзолите и креслата тапицирани с фалшива кожа. Или защо пък не истинска? Не че той знаеше разликата, за да я търси. Ерих се отпусна в едно от креслата и плъзна здравата ръка по темето си.
— Знаеш ли — рече. — Нямаше да можеш да свършиш това без нас. Без мен и твоята приятелка затворничка. А сега и без главата на шибаното правителство, от което, ще извиняваш, ама още съм малко шашнат.
— Ами, аз…
— Не, знам, че щеше да направиш нещо. Само че не и това. Не би могъл да направиш съвсем същото. Този план — за него имаше нужда от нас. Всички нас. И единственото, което ни свързваше, бе ти.
Еймъс седна срещу него. Ерих не искаше да срещне погледа му.
— „План“ е малко силна дума — отбеляза Еймъс. — Просто сграбчвах каквото мога.
— Да, ама работата е там, че имаше какво да сграбчваш. Аз прекарах доста години в Балтимор. Познавам го като петте си пръста. Познавах го. Сега най-добрите ми хора са тук и нямам никаква шибана представа за това „тук“, нали разбираш? Кой контролира наркотиците по тия места? Как се фалшифицира документ за самоличност? Искам да кажа, предполагам, че основната логика е еднаква навсякъде, но…
Ерих се взря в стената, като че ли там имаше нещо за гледане. Еймъс изви врат да погледне, просто за всеки случай.
— Не знам какво ще правим оттук нататък. Не знам какво ще правя аз. Хората ми разчитат на мен да ги преведа през най-ужасната бъркотия в историята, а аз нямам представа нито къде да ги заведа, нито какво ще правим.
— Да, гадна работа.
— Ти — каза Ерих.
— Аз съм гадна работа?
— Ти знаеш. Бил си тук навън. Това — всичко това — е твоят квартал. Познаваш разни хора. Наясно си как стават нещата. Знаеш как да опазиш хората живи.
— Май надценяваш времето, което съм отделил за анализи — изтъкна Еймъс. — Аз имам един кораб и трима души. Това е общо взето всичко. Останалото просто се случи.
— Но то ни доведе дотук. — Ерих отмести поглед. Очите му бяха сурови. — Имам скътани достатъчно пари, за да мога, ако получа достъп до тях, да си купя малък кораб. Не кой знае колко добър, но все е нещо. Или да преместя екипа си някъде. На някоя от Лагранжовите станции или Палада, или… където и да е. Да започнем отначало. Да си създадем нова ниша. Ако искаш да поемеш водачеството, ще ти го отстъпя.
— О — изпуфтя Еймъс. — Ами, не.
— За тях ще е по-добре да ги водиш ти, а не аз.
— Може, но не ги познавам достатъчно, за да ми пука. Имам си собствена работа и ще се придържам към нея.
Не можа да познае дали отпускането в очите на Ерих е облекчение, или разочарование. Може би и двете. Лидия щеше да разбере. Или Наоми. Или Холдън. Вероятно и Алекс. Но за него това бе само лека промяна в напрежението на мускулите. Би могло да означава всичко.
— Тогава сам ще се оправя — заяви Ерих. — Ще се махнем оттук до ден-два, ако успея да го уредя.
— Добре, тогава — каза Еймъс. Струваше му се, че би трябвало да има още нещо. Познаваше Ерих по-дълго от всеки друг жив човек. Дори да се видеха пак някой път, сегашният разговор бележеше края. Животът и на двама им щеше да се развие съвсем различно, ако Еймъс бе изрекъл други думи. Струваше му се, че би трябвало да каже нещо по този въпрос. Но тъй като нищо не му идваше наум, той се върна в асансьора и потегли надолу към работилницата.
Да отидеш в техническата част на „Жанг Гуо“ — местата, където собствениците и техните гости не биха си прекарвали времето — беше като да пристъпиш в друг кораб. Всичкият блясък и красота отстъпваха на чист, функционален дизайн, който не бе толкова добър като на „Роси“, но по-добър, отколкото на всеки друг кораб, на който Еймъс бе работил. Всички ъгли бяха заоблени и омекотени в очакване на сблъсъци. Всички дръжки бяха завинтени с двойни болтове. Чекмеджетата и шкафовете в работилницата се заключваха в две равнини. Въздухът миришеше на пресни филтри и смазка. Някой бе поддържал мястото чисто и в по-добър ред, отколкото всъщност заслужаваше една разкрасена орбитална совалка. Еймъс се зачуди дали този човек е още жив. Но не можеше да отговори на въпроса, затова не хаби много енергия за него.
Прасковка седеше на един работен тезгях. Дрехите, с които се бяха сдобили по време на пътуването с велосипеди до Балтимор, изглеждаха доста жалки в чистата и подредена обстановка. Скъсани на рамото и все още прекалено широки за нея. Тя сякаш плуваше в тях. Косата ѝ бе хваната отзад на конска опашка, а ръцете ѝ се движеха бързо и внимателно над отворена кутия с електронни модули. Движенията ѝ бяха прецизни и плавни като в стар запис на пианист. Тя не вдигна очи, когато Еймъс влезе, но се усмихна.
— Имам нещо за теб. Спасих един ръчен терминал. Хубав. Даже успях да го свържа с местната мрежа. Само да му довършиш конфигурацията и е готов.
Еймъс издърпа една седалка от стената до нея. Тя му подаде терминала, но не срещна погледа му.
— Според Криси това не е спасено имущество.
— Тогава съм го освободила. И аз самата щях да си взема един, но не мога. Няма с какво да се свържа.
— Мога да го използвам временно — каза Еймъс и започна да въвежда своята конфигурационна информация. — Поне ще получа достъп до медийните канали.
— Има ли значение?
— Е, ако ти мислиш, че няма, значи вероятно няма.
Тя въздъхна. В очите ѝ имаше сълзи, а на лицето ѝ — усмивка.
— Успяхме. Добрахме се благополучно до Луната. Точно както се надявахме.
— Да.
— Знаеш ли кое ми липсваше най-много в Преизподнята? Всичко, което е от значение. Те ме хранеха и ме поддържаха жива, и имахме нещо като терапевтична група, където можехме да говорим за детските си травми и такива глупости. Но не можех да правя нищо значимо. Не можех да работя. Не можех да говоря с хора извън затвора. Просто съществувах, съществувах и съществувах, и щях да продължавам така, докато рано или късно умра и сложат някой друг в килията ми.
Тя се приведе напред и опря лакти на тезгяха. Беше си изгорила пръста на нещо — я поялник, я дуло на оръжие — и кожата бе гладка и розова, и изглеждаше болезнено.
— Няма да се върна там.
— Прасковке, няма къде да се връщаш. Пък и така или иначе, сигурен съм, че Криси се досети, че си на борда. Не повдигна въпроса, така че, ако си седим кротко…
Смехът ѝ бе къс и горчив.
— Какво? Не можеш да ме вземеш със себе си, Еймъс. Не мога да отида на „Росинант“. Опитах се да убия Холдън. Опитах се да убия всички ви. И наистина убих някои хора. Невинни хора. Това никога няма да изчезне.
— Мен ако питаш, пасваш ни идеално — увери я Еймъс. — Признавам, може да се поизнервиш малко, като видиш пак екипажа, но всички знаем каква си. Какво направи. Включително всички гадости, които причини на нас самите. Това не е нещо ново. Ще го обсъдим. Ще измислим нещо.
— Просто ме е страх, че ако той не подкрепи играта ти, ще ме върнат обратно и…
Еймъс вдигна ръка.
— Пропускаш нещо, Прасковке. Май доста хора го пропускат. Нека ти го обясня пак. Няма къде да се върнеш и не говоря само за сградата. Правителството, което те тикна в затвора, сега съществува доста условно. Планетата, която те тикна в затвора, в скоро време ще има милиарди загинали. Никой изобщо не се интересува, че няма да си излежиш докрай присъдата. Има нова флота между нас и Пръстена и още хиляда слънчеви системи, които да разрушим, както скапахме тази. Всъщност какво правиш сега? Тревожиш се какво би станало с теб, ако нищо от това не се бе случило. И си мисля, че го правиш, защото не гледаш фактите.
— Какви факти?
— Нещата не са каквито бяха.
— Кое не е?
— Всичко — изтъкна Еймъс. — Сега, когато Земята драйфа до смърт, а Марс е призрачен град, всичко е в нашите ръце. Кой какво притежава. Кой решава кой какво притежава. Как действат парите. Кой може да праща хора в затвора. Ерих току-що го нарече „най-ужасната бъркотия в историята“ и е прав. Това е съвсем нова игра и…
Ръчният му терминал изписука. Еймъс го погледна. Дизайнът бе по-хубав, отколкото на стария му, но интерфейсът се различаваше малко. Трябваха му няколко секунди да съобрази какво означава сигналът. Подсвирна през зъби.
— Какво има? — попита Прасковка.
Той завъртя екрана към нея.
— Седемдесет съобщения и двайсет и три искания за връзка. Започват още отпреди падането на скалата.
— От кого са?
Еймъс погледна списъка.
— Предимно от Алекс. Няколко от капитана. Мамка му. Имам шест часа видеозаписи само на Алекс, който се опитва да се свърже с мен.
Усмивката на Прасковка бе тъничка, но все пак усмивка.
— Ти поне си имаш приятели.

50.
Алекс

— Велосипед ли?
Еймъс се облегна на бара за закуска.
— Ами да. Те нямат нужда от гориво, не се разболяват. С повечето поправки можеш да се справиш сам. Ако си търсиш постапокалиптичен транспорт, велосипедите са правилният избор.
Алекс сръбна от бирата си. Беше местна, от една кръчма надолу по коридора, с богат аромат на хмел и червеникав цвят.
— Предполагам, никога не съм мислил за това по този начин.
Апартаментът на Луната бе по-голям от стаите им на станция Тихо, но от същия тип. Четири спални, от които се влизаше в широка обща стая. Стенен екран, следващ извивката ѝ, бе настроен да показва идеализиран лунен пейзаж, доста по-фотогеничен от истинския. От време на време анимирано „извънземно“ момиче се подаваше иззад някоя скала, правеше изненадана физиономия и се скриваше бързо. Еймъс предполагаше, че е готино, но би предпочел истински лунен пейзаж.
— Така или иначе, не исках да минавам през Вашингтон. Прекалено много хора, а и ако помпите бяха спрели да работят, щеше да ми се наложи да газя до коленете в мътилка, нали?
— Правилно — каза Алекс.
Холдън бе на „Росинант“. Наоми спеше в стаята си. Спеше много, откакто „Росинант“ ги бе прибрал всичките от вакуума. Медицинската система казваше, че се оправя и че почивката е полезна за нея. Алекс обаче се притесняваше. Не защото тя имаше нужда от сън, а защото може би всъщност нямаше, а само се преструваше. Да е тук с Холдън, Еймъс и Наоми беше огромно облекчение. Искаше му се това да е краят на раздялата им и всичко да се върне по местата си, сякаш нищо не е било.
Но не беше така. Дори докато говореше с Еймъс, на Алекс му се струваше, че долавя леки промени у него. Някаква отнесеност, като че ли през цялото време си мислеше за нещо друго и само се преструваше, че посвещава на Алекс цялото си внимание. Наоми се намираше под медицински грижи още от пристигането им и лекарите не пускаха при нея никого, освен Холдън. Щом Наоми си намираше извинения да стои отделно от тях, това можеше да е много лош знак. Още не знаеха всичко, което е преживяла, как е попаднала при Свободния флот и как е избягала от него, но изглеждаше очевидно, че това е било травма за нея. Затова Алекс се опитваше да се наслаждава на покоя и удоволствието да е отново с екипажа си и пренебрегваше растящата в дълбините на ума му тревога, чувството, че — също като с правителствата, планетите и цялата Слънчева система — нещата тук са се променили.
Ръчният терминал на Еймъс изписука. Той изгълта половин чаша бира и оголи зъби.
— Трябва да свърша нещо.
— Добре — кимна Алекс и изля остатъка от бирата си в мивката. — Къде отиваме?
Еймъс се поколеба, но само за част от секундата.
— На доковете. Има нещо, което трябва да преместя в работилницата си.
— Чудесно — каза Алекс. — Да вървим.
Лунните станции бяха най-старите обиталища на човечеството извън Земята. Простираха се по лунната повърхност и потъваха под нея. Вградените в стените светлини сияеха в топло жълто и се разливаха по сводестите тавани. Гравитацията — още по-слаба, отколкото на Марс, Церера или Тихо — му се струваше странна и приятна, като кораб, който се носи спокойно, без да бърза за никъде. Почти можеше да забрави, че на по-малко от четиристотин километра над тях продължава да се разиграва трагедия. Почти, но не съвсем.
Еймъс продължи да му разправя за всичко случило се, докато бе долу в кладенеца, и Алекс го слушаше с половин ухо. Детайлите от тази история щяха да бъдат разчепквани в стотици разговори, когато се върнат на кораба и потеглят нанякъде. Не беше важно да разбере всичко сега и познатата интонация на гласа на Еймъс му звучеше като песен, която харесва, а не е слушал отдавна.
На доковете Еймъс се огледа нагоре-надолу по коридорите, докато не зърна някого, когото познаваше, да седи на пластмасов сандък. Отстрани сандъкът бе нашарен със синьо-бели завъртулки, като нарисувани вълни. Жената бе набита, с черни плитчици, тъмнокафява кожа и гипсирана ръка.
— Здрасти, Мъжкарано — поздрави Еймъс.
— Големи човече — кимна жената. Не обърна никакво внимание на Алекс. — Е, това е.
— Благодаря, тогава.
Жената кимна пак и се отдалечи, клатушкането ѝ в ниската гравитация бе малко по-сковано, отколкото на околните. Еймъс нае товарен механобот, хвана сандъка и тръгна към „Роси“. Алекс подтичваше до него.
— Трябва ли да питам какво има вътре? — обади се той.
— Вероятно не — отвърна Еймъс. — Та значи, ето ни на онзи остров, дето са били всички богаташи, преди да духнат нагоре по кладенеца. И корабите кажи-речи ги няма…
„Росинант“ разполагаше с истински хангар, с осигурена атмосфера, не просто място на площадката и тръба до въздушните му шлюзове. Новата външна обшивка бе от титаниева сплав и керамика, а полираният метал и черната боя на корпуса бяха нацвъкани с отбранителни оръдия и сензори. Дулото на монтираното на кила електромагнитно оръдие приличаше на изненадано зяпнала уста на носа на кораба. На изкуствената светлина в хангара съдът изглеждаше не толкова страховито, колкото на нефилтрираната слънчева светлина, но не по-малко красив. Белезите му бяха изчезнали, ала това не го караше да прилича по-малко на себе си. Еймъс откара механобота до задния шлюз и го отвори, без да нарушава бавното, спокойно течение на разказа си. Вътре остави сандъка на палубата, но не включи електромагнитите, които да го залепят за нея. Вместо това се измъкна от механобота и влезе в самия кораб. Машинното, товарният отсек, работилницата. Кърмата винаги бе била царството на Еймъс.
— Значи, тези другите — вдигна вежди Еймъс. — Хората на Джонсън. Те няма да бърникат повече в нещата ми, нали?
— Не — каза Алекс. — „Роси“ отново е наш. Само наш.
— Добре. — Еймъс влезе в товарния отсек.
— Та разправяше за онези камериерки, шофьори и каквито са там — подсети го Алекс. — Значи те повикаха охраната, а после просто смениха страните? Или… искам да кажа, как стана?
— Ами… — Еймъс щракна ключалките на сандъка. — Запознаха ни, нали разбираш?
Капакът се повдигна сам. Алекс отскочи назад, но не прецени правилно гравитацията и залитна. Една тъмнокоса глава се подаде над ръба на сандъка — слабо, призрачно бледо лице с мастиленочерни очи. Сърцето на Алекс утрои пулса си. Клариса Мао, психопатка и убийца, му се усмихна неуверено.
— Здрасти — промълви тя.
Алекс си пое дълбок треперлив дъх.
— Ъъъ. Здрасти?
— Виждаш ли? — каза Еймъс и я тупна по рамото. — Казах ти, че няма да има проблем.
* * *
— Трябва да му кажеш — прошепна Алекс. Боби разказваше на Холдън за работата си в помощ на ветераните в Лондрес Нова, така че той не им обръщаше внимание.
— Ще му кажа — увери го Еймъс.
— Трябва да му кажеш веднага. Тя е на кораба ни.
Еймъс сви рамене.
— Тя беше на кораба ни с месеци, когато се връщахме от бавната зона.
— Тогава беше затворничка. Заради всички хора, които бе убила. А сега е на кораба ни съвсем сама.
— Признавам, че това прави ситуацията малко по-различна — съгласи се Еймъс.
— Проблем ли има? — обърна се към тях Холдън. — За какво говорим?
— Една дреболия, за която исках да ти спомена — рече Еймъс. — Може да почака за след като свърши циркът.
Стаята за срещи в охраняемата зона бе в старомоден архитектурен стил: открити аркади и просторни небесносини тавани с непряко осветление и фини геометрични шарки. Всичко в нея бе подчертано изкуствено, нещо като идея за следобеден двор без следобед и без двор. Гласът на Авасарала се разнесе още преди самата тя да се появи, отсечен и нетърпелив. Когато влезе през една от арките, придружена от сериозен, облечен в строг костюм млад мъж, Боби стана. Холдън последва примера ѝ.
— … ако искат да имат глас при вземането на решение. Няма да си играем на шибани стойки за пред избирателите.
— Да, госпожо — отвърна младежът.
Авасарала им махна да седнат и зае собственото си място, като продължаваше да говори с асистента си.
— Занеси го първо на Клайнман. След като той ме подкрепи, Кастро и Наджар ще имат нужната осигуровка.
— Щом казвате, госпожо.
— Щом казвам ли?
Асистентът наведе глава.
— Ако ми разрешите, Чунг е в по-силна позиция от Клайнман.
— Да не би да ме критикуваш, Мартинес?
— Да, госпожо.
Авасарала сви рамене.
— Ами тогава нека е Чунг. Хайде, върви. — Когато младежът си тръгна, тя насочи вниманието си към тях. — Благодаря на всички ви, че… Къде е Нагата?
— В лазарета — обясни Холдън. — Лекарите още се опитват да решат дали състоянието ѝ е достатъчно стабилно, за да я пуснат.
Авасарала повдигна вежда и набра някакво съобщение на терминала си.
— Могат да направят едно шибано изключение. Искам я тук. Благодаря на повечето от вас, че дойдохте. Бих усуквала и бих се постарала да се чувствате като у дома си, ама вече трийсет и шест часа съм по разни срещи и съм станала раздразнителна. Всички сме наясно, че Земята е прецакана, нали?
— И още как — потвърди Еймъс.
— Добре — каза Авасарала. — Тогава няма да се спирам подробно на тази точка. Освен това марсианският флот току-що бе разбит на малки парченца, а Смит е прекалено уплашен да го нарече измяна.
— Може ли да попитам? — обади се Боби и се приведе напред. Опря ръце на масата, като че ли се опитваше да се подготви за удар. — Колко зле изглеждат нещата там?
— Няма да правим никакви официални изявления, особено когато Джеймс Холдън е в стаята. Не се обиждай, но навикът ти да раздрънкваш информация в неподходящи моменти е станал легендарен.
— Напоследък имам подобрение — отбеляза Холдън. — Но да, разбирам ти мисълта.
— Има нещо, което се случва — рече Авасарала, — когато немислимите неща станат мислими. Намираме се в момент на хаос. Всичко принадлежи на този, който си го вземе. Самата легитимност принадлежи на този, който си я вземе. Ето къде сме сега. Това лайненце Инарос се шматка между луните на Юпитер, където можем да го гледаме как си играе на пират. Той изигра хода си, за да създаде своята история. Поясът се бил надигнал след поколения потисничество и сега заема отреденото му дъра-дъра-дъра. Положението, в което се намирам…
— Той обаче не греши — вметна Холдън и очите на Авасарала се втвърдиха. Ако погледите можеха да убиват, Холдън щеше да си тръгне оттук в чувал, но той поклати глава. — Ако поясните се присъединят към този Свободен флот, то ще е, защото са останали без друга надежда. Новите системи и колонии…
— Унищожиха тяхната ниша — довърши Авасарала. — И това е кофти, и навярно бихме могли да намерим начин да ги издържаме. Да ги сложим на нещо като кооперативна основна, но те навряха фишек в задника на най-голямата функционираща екосфера в системата, така че ще мине известно време, преди раздаването на безплатна храна на поясните да е вариант за мен, както от практична, така и от политическа гледна точка.
— Те никога няма да си затворят устата и да приемат подаяния — отбеляза Еймъс. — Тези копелета са там от три-четири поколения именно защото не са искали да живеят на основна. Аз съм срещу евгениката не по-малко от всеки друг, но Поясът не отглежда хора от онези, дето си правят кефа и гледат колко могат да изчукат и колко развлекателни програми могат да изгледат, преди да умрат.
— Наясно съм с културния проблем — изкриви устни Авасарала. — И както казах, това така или иначе няма никакво шибано значение. Дори да искат да приемат подаяния, аз не мога да им ги дам. Така че трябва да намеря друг начин да подсека нозете на Свободния флот. Но тъй като земният флот ще е зает да се грижи да няма нови невидими за радара скали, падащи върху нас, а Марс се старае да пренебрегне факта, че е претърпял дребен преврат, работата ще е сложна. Утре ще направя изявление. Вие получавате предварителен преглед. Късметлии.
— Обединените нации, с помощта на Марсианската република и сътрудничеството на СВП, ще прати специална военна сила да се справи с престъпната шайка от пирати и терористи, криеща се под названието Свободен флот. Това не е война. Това е отряд за поддържане на реда. Ето тук се включвате всички вие.
— Искаш аз да го поведа ли? — попита Холдън.
— Да — потвърди Авасарала, — защото буквално всеки флотски офицер на ООН, който не беше дисциплинарно уволнен, изведнъж не е на разположение. Мамка му, Холдън, имам сандъци с хапчета против херпес, които са по-законна част от флота на ООН от теб.
Старицата поклати глава с неверие и отвращение. Към мръщенето на Холдън се присъедини избиваща руменина. Боби се опита да потисне смеха си, но Алекс трябваше да признае, че е наистина малко смешно. Пък макар и само за него. Боби побърза да попита:
— Какво точно искаш от нас?
— Първо, искам вашето присъствие и сътрудничество по време на инструктажа. Но, което е по-важно, трябва да знам каквото знаете и вие. Каквото сте открили. Трябва да разберем как един треторазреден бандитски главатар е успял да ни победи на всяка крачка…
— Не е — възрази Наоми, като излезе изпод ширналите се арки, придружена от един охранител. В разсеяната светлина изглеждаше странно крехка. Кожата ѝ се белеше и тя се движеше с предпазливостта на човек, който очаква болката да го връхлети всеки момент. Но очите ѝ вече не бяха кървясали, склерата бе сменила цвета си с този на жълтеникава кост, който изглеждаше доста по-здравословен, а гласът ѝ не звучеше завалено. Камък падна от сърцето на Алекс.
— Затворничката, госпожо — докладва охранителят.
— Да, благодаря, забелязах — каза Авасарала, после насочи вниманието си към Наоми. — Как така не е?
— Ами вижте всичко, което той се опита да направи и не успя. Не уби Фред Джонсън. Не уби премиер-министъра Смит. Не завладя станция Тихо, нито пък я унищожи. „Росинант“ е цял. Не успя да ме задържи. Той просто действа така. Ако победи, било е важно. Ако загуби, изобщо не е смятал да го прави.
— Ами протомолекулната проба, която открадна?
Наоми премигна и сякаш се разсея за момент, после поклати глава.
— Не е казвал нищо за това.
— А би ли казал?
Наоми седна на стола до Холдън. Той я хвана за ръката и тя му позволи, но вниманието ѝ бе насочено към Авасарала. Алекс не беше сигурен защо това го притеснява толкова. Тази среща не бе покана за тях двамата да изяснят състоянието на връзката си. И въпреки това, ако тя бе малко по-малко предпазлива с него…
— Да — заяви Наоми. — Би казал. Той обича да се фука. — Интимността на това късче информация изпълни гърдите на Алекс с мрачно предчувствие. Лицето на Холдън остана спокойно. Непроницаемо.
— Добре — каза Авасарала с острота в гласа. — Това е много добре да се знае. — Тя се взря мълчаливо в Наоми. — Като те гледам, май се оправяш. Чу ли нещо от онова, което говорех?
— Достатъчно — отвърна Наоми.
— Ще можеш ли да ни помогнеш?
Въпросът увисна във въздуха, натежал от нюанси и важност. Не „Защо беше на кораба му?“. Не „Откъде го познаваш?“. Не „Каква си му ти, че да се хвали с плановете си пред теб?“. Просто „Ще можеш ли да ни помогнеш?“.
— Добре ли си? — прошепна Еймъс.
— Какво? Добре съм — каза му тя.
— Защото май нещо не те свърта — отбеляза Еймъс, а в същия момент Наоми изрече:
— Искам имунитет срещу съдебно преследване.
Сякаш всичкият въздух излетя от стаята. Това не бе признание, но рисуваше картина, която никой от тях не искаше да признае за възможна. Да искаш имунитет бе признание за вина, дори и да не знаеха за какво е виновна.
Усмивката на Авасарала бе снизходителна и приятелска, и — той бе почти сигурен — лъжовна.
— Пълен имунитет?
— За всички нас.
— Кои сте „всички вие“? — попита Авасарала, оформяйки внимателно думите, докато ги изричаше. — Твоите приятели в Свободния флот?
— Екипажът на „Росинант“ — каза Наоми, после се запъна. Направи пауза. — И може би още един човек.
Алекс стрелна с поглед Еймъс. Тя знаеше ли за Клариса? За нея ли говореше? Усмивката на Еймъс бе дружелюбна и празна. Авасарала почука с нокти по масата.
— Не и за Земята — заяви тя. — Хвърлянето на камъните? Никой няма да получи имунитет за това.
Алекс видя как ударът попадна в целта. От очите на Наоми избликнаха сълзи, сребристи и ярки.
— Екипажът на „Росинант“ — повтори тя. — За другия… може да поискам снизходителност и внимателно отношение по-късно. Ако възникне нужда.
— За Инарос ли?
— Не — отвърна Наоми. — Онзи шибаняк можете да го хвърлите в огъня.
— Трябва да съм сигурна, че разбирам добре — каза Авасарала. — Ти, като бивш член на групата на Инарос, си готова да размениш пълна и точна информация за дейността му както преди, така и след бомбардирането на Земята, срещу пълен имунитет за екипажа на „Росинант“ относно всичко, което не е свързано със сегашните атаки? — Фактът, че в думите ѝ нямаше нито една вулгарност, им придаваше тежест, която притесни Алекс.
— Да — потвърди Наоми. — Точно така.
Облекчението върху лицето на Авасарала бе твърдо като кремък.
— Радвам се да го чуя, миличка. Бях се разтревожила, че съм те преценила грешно. — Тя се изправи, а после се вкопчи в масата, ругаейки под нос. — Липсва ми гравитацията. През половината време имам чувството, че съм на шибан трапец. Ще си легна и ще взема приспивателно, преди да съм получила психически срив. Обсъждането започва на сутринта.
— Ще бъдем там, където поискаш — увери я Холдън. — Няма да крием нищо. — Той още държеше ръката на Наоми и пръстите ѝ бяха свити около неговите. Може би това все пак бе обнадеждаващо. Що се отнася до некриенето на нищо… Е, Еймъс все още мълчеше.
Срещата се разтури, но не съвсем. Авасарала си тръгна, но останалите, включително Боби, отидоха до фоайето на охраняемата зона и излязоха през пропускателния пункт. Мрачното мълчание постепенно отстъпваше на по-банален разговор: дали тук има място с по-добра храна от столовата на „Роси“. Или ако не по-добра, поне различна. Дали Наоми е в състояние да пие алкохол, защото имало някакво кръчме на един от по-долните етажи, което уж предлагало доста хубава бира. Никой не попита дали Боби ще дойде. То се подразбираше. Докато скачаха в слабата гравитация, Наоми и Холдън продължаваха да се държат за ръце. Еймъс и Боби си разказваха мръсни вицове. Тъкмо този безкрайно обикновен разговор вдъхваше на Алекс надежда. Въпреки всичко, което се бе случило, случваше се или заплашваше да се случи в невидимото и несигурно бъдеще, все още имаше моменти като този. Така че може би, напук на всичко, нещата щяха да са наред.
На широкия склон на площад „Чандраян“, където потоците от колички, механоботи и полуподскачащи хора завиваха надолу по широка рампа към вътрешността на Луната, Еймъс прочисти гърло.
— Та значи, относно този имунитет за членовете на екипажа…
— Не беше само заради теб — каза Наоми, превръщайки го хем в шега, хем не съвсем.
— Да, така и предполагах — кимна Еймъс. — Обаче вижте каква е работата. Мислех си дали да не си взема чирак. Сещате се, да помогна за увеличаването на екипажа. Да осигуря малко излишък на умения.
— Добра идея — каза Холдън. — Имаш ли някого предвид?

— Не, мамка му — заяви Джим, когато останаха сами в апартамента. — В никакъв случай. И дума да не става. Сигурно има милиард различни начина да се каже „не“, и пак ще трябва да ги изредя по няколко пъти, за да изразя категоричността на отказа си по този въпрос. Клариса Мао? На „Роси“? Как може това да е нещо друго, освен едно огромно „да не го правим“?
— И все пак — изтъкна Наоми и се отпусна бавно на леглото — ти каза на Еймъс, че ще си помислиш.
Джим се опита да кръстосва из стаята, но слабата лунна гравитация го затрудняваше. Той се отказа и седна в края на леглото.
— Тъкмо събрахме отново екипажа. А и Боби беше там. Не исках да развалям момента.
— Аха. Момента.
Тя затвори очи. Всичко я болеше. Кожата я болеше. Усещаше очите си пълни с песъчинки и подути. Ставите на ръцете и краката я боляха. Коленете я боляха. Върховете на пръстите ѝ бяха ожулени и свръхчувствителни. Имаше главоболие, което се изразяваше в чувство за огромна крехкост, докато не се раздвижеше прекалено бързо, и тогава главата ѝ започваше да тупти. Но беше по-добре отпреди. И щеше да продължи да се подобрява. Бавно, в разстояние на дни, а може би на седмици, щеше да стане отново себе си. Или някаква версия на себе си. Но дори някои от пораженията да останеха завинаги, щеше да се чувства по-добре отсега. Не още, но скоро.
Алекс, Еймъс и Боби бяха излезли. Бяха отишли да вземат бира и храна. От тяхната храна. Пица, фалафели или сашими. Земна храна. На Луната нямаше хубав червен бъркоч или ако имаше, нямаше да го сервират на никое от местата, където те биха отишли. Отчасти ѝ се искаше да имаше енергията да отиде с тях. Отчасти ѝ се искаше Джим да бе решил да тръгне с тях, вместо да остане с нея. Отчасти изпитваше еуфория и бе на ръба на сълзите заради това, че е тук, че се е измъкнала, че се е свършило. Имаше чувството, че душата ѝ е шепа зарове, които още се търкалят, и това, което покажат, ще определи каква форма ще приеме останалата част от живота ѝ.
— Искам да кажа… Клариса Мао? — възкликна Джим. — Как може на някого да му хрумне, че това е добра идея?
— Еймъс не се страхува от чудовища — изтъкна тя. Думите имаха горчив вкус, но не съвсем. Или не, не горчив. И все пак сложен.
— Тя е виновна за смъртта на много хора — заяви Джим. — Тя взриви „Сенг Ун“. Уби четвърт от екипажа. А онзи труп, който намериха? Онзи, който разнасяше в кутия за инструменти? Помниш ли го?
— Да.
— Онзи човек е бил неин приятел. Тя не е убивала само безлики врагове. Напълно открито, очи в очи, е убивала хора, които познава. Които харесва. Как стигаме от това до „Знам, хайде да я вземем на кораба си“?
Тя разбираше, че трябва да го спре. Той не говореше за нея или за „Агустин Гамара“, или за някой от другите кораби, саботирани оттогава с помощта на кода, който бе написала. Не говореше за Син, нито за начина, по който се бе опитал да се намеси в полуинсценираното ѝ самоубийство. Ако говореше за това, щеше да има още. Как е могла да зареже сина си? Как е могла да остави Филип да си мисли, че се е самоубила? Как е могла да крие нещо толкова важно от хората, които твърдеше, че обича? Всичките ѝ грехове, които дори Клариса Мао не носеше.
Бе наясно, че трябва да го спре, но не го стори. Гласът му сякаш изчопляше коричката на рана. Болеше я да го слуша, раната бе оголена и болезнена на пипане, но болката бе приятна. Нещо по-лошо, струваше ѝ се правилна.
— Не казвам, че трябва да бъде убита. Що за приказки, че ако някога трябвало да се върне в затвора, Еймъс щял да я застреля? Разбирам, че той се шегува, но…
— Не се шегува.
— Добре де, преструвам се, че той се шегува, но не защитавам убийството ѝ. Не желая смъртта ѝ. Даже не искам да я държат в нечовешки, отвратителни затвори. Но в случая не говорим за това. Да пътуваш на един кораб с някого означава буквално да му поверяваш живота си през цялото време. И добре де, бях на „Кентърбъри“, и там имаше някои хора, които бяха много, много съмнителни. Но дори Байърс беше убила само съпруга си. Докато Клариса Мао се бе заела да ме унищожи лично. Мен. Аз просто… Аз не… Как може на някого да му хрумне, че това е добра идея? Човек, направил такива неща като нея, не се променя току-така.
Наоми си пое дълбоко дъх, изпълвайки с въздух измъчените си дробове. Те още хъркаха леко, но я бяха натъпкали с достатъчно вещества за потискане на рефлексите, за да не кашля до премала. Нямаше желание да отваря очи, нямаше желание да говори. Но отвори очи, седна и облегна гръб на таблата на леглото, обвила ръце около коленете си. Холдън млъкна, усети важността на предстоящото. Наоми посегна към косата си, дръпна я над очите си като воал, а после почти ядосано я отметна назад, за да ги открие.
— Така — каза тя. — Трябва да поговорим.
— Като капитан със старши офицер ли? — попита той предпазливо.
Тя поклати глава.
— Като Наоми с Джим.
Заболя я, като видя ужаса, разцъфтял в очите му, но и го очакваше. Усещаше отглас от него в гърдите си. Изглеждаше странно, че след всичко, което бе направила — всички демони, срещу които се изправи и от които се спаси, — това ѝ е толкова трудно. Ръчният терминал на Холдън изсвирука, но той дори не погледна екрана. Бръчките около устата му се вдълбаха, все едно е вкусил нещо неприятно. Той скръсти ръце, силни, овладени, спокойни. Тя си спомни първата им среща, на „Кентърбъри“, преди цял един живот. Как бе излъчвал чар и увереност, и колко противно ѝ бе това отначало. Колко го бе мразила, че прекалено прилича на Марко. И колко го бе обикнала после заради това, че е съвсем различен.
И ето че сега щеше да наруши правилото си за мълчание и това между тях или щеше да оцелее, или не. Ужасна мисъл. Може би Марко все още имаше силата да я опустоши отвътре и дори не бе нужно да си прави труда да знае за това. Съществуването му бе достатъчно.
— Аз не… — започна Джим, после млъкна. Погледна към нея изпод вежди, сякаш той бе човекът, който се чувстваше гузен за всичко. — Всички си имаме минало. Всички си имаме тайни. Когато ти замина, се почувствах… изгубен. Объркан. Сякаш някаква част от мозъка ми я нямаше. А сега, когато си тук, съм просто безумно щастлив да те видя. Това тук — то ми е достатъчно.
— Да не би да ми казваш, че не искаш да знаеш?
— О, боже, не. По-скоро бих си отрязал някой пръст на крака. Аз съм изграден от бясно любопитство и неудържима ревност. Но мога да се справя с тях. Нямам по-голямо право от друг път да те карам да ми казваш нещо, което сама не желаеш. Ако има нещо, което не искаш да споделиш…
— Не искам да ти казвам нищо от това — призна Наоми. — Но трябва да знаеш. Така че се налага да минем през този етап, нали?
Джим се размърда, измъкна крака изпод себе си и коленичи в края на леглото с лице към нея. Косата му имаше цвета на кафе с малко сметана. Очите му бяха сини като дълбока вода. Като вечерно небе.
— Тогава ще минем — каза той с простичък безграничен оптимизъм, който я изненада и предизвика смеха ѝ, дори сега.
— Та така — поде тя. — Когато бях на около шестнайсет, живеех с жена, която наричахме Тиа Марголис, и гълтах инженерните курсове по мрежата с максимална бързина. Имаше кораби, които минаваха през дока. Поясни кораби. С екипажи от радикални елементи.
Джим кимна и оттам нататък — за нейна изненада — беше лесно. В съзнанието ѝ идеята да разкрие миналото си на Джим — на когото и да било — бе нещо, което ще предизвика гняв, отвращение, обвинения. Или по-лошо, жалост. Джим, който въпреки всичките си недостатъци понякога можеше да е съвършен, слушаше внимателно. Тя била любовница на Марко Инарос. Забременяла млада. Била замесена — отначало без нейно знание — в саботажа на кораби на вътрешните планети. Имала син на име Филип, който ѝ бил отнет като средство да бъде контролирана. Описа мрачните си мисли и осъзна, че кажи-речи за първи път говори открито за тях, без воала на ироничен хумор. „Опитах се да се самоубия, но не се получи.“ Самото изричане на тези думи ѝ приличаше на сън. Или събуждане.
А после някак си, докато бе затънала дълбоко в признанието си и разголваше покварената си душа, което трябваше да предизвика травма и ужас, тя усети, че просто говори с Джим. Беше намерила начин да му прати съобщение по време на битката и той ѝ каза, че го е получил, спомена и за разговора си с Моника Стюарт, и защо се е почувствал предаден от нея. А после се върна на това как журналистката е била отвлечена, а после още по-назад към плана ѝ да използва протомолекулната проба като спиритична масичка, за да разследва липсващите кораби. После минаха на „Чецемока“ и резервния план на Марко, което пък ги насочи към начина, по който той винаги влагаше един замисъл в друг, и преди тя да стигне до Син, Алекс, Еймъс и Боби се върнаха и гласовете им бъбреха един през друг като птиче чуруликане. Джим затвори вратата на спалнята, за да не ги чуват, а после отиде и седна пак до нея, също опрял гръб на таблата на леглото.
Когато тя започна да разказва как е убила Син при скока си, той я хвана за ръката. Помълчаха за момент, докато тя изследваше скръбта си. Бе истинска и дълбока, но също така примесена с гняв към стария ѝ приятел и похитител. Не си бе позволила да мисли за това тогава, но като си помислеше сега, цялото време, прекарано на „Пела“, ѝ приличаше на упражнение по затваряне в себе си. Освен когато се бе опълчила на Марко. Спомни си как му каза, че Джим е всичко онова, което той само се преструва, че е, зачуди се дали да разкаже тази част, а после я разказа. Джим изглеждаше ужасѐн, после се засмя. Загубиха нишката на историите си и прекараха десет минути да възстановяват хронологията: „Чецемока“ бе напуснал „Пела“ след потеглянето на Джим и Фред от Тихо или преди това? Той бе казал на Алекс да проучи „По Кант“ преди падането на камъните на Земята, така ли? Ах, да. Добре. Сега го схващаше.
Приспа им се както седяха така, с ръката ѝ свита в неговата. Паузите ставаха все по-дълги и по-тихи. Тя си помисли: „О, наистина трябва да поговорим за Еймъс и Клариса Мао“, но после вече сънуваше, че е на кораб, който лети с пълно g за всички останали, докато тя се рее в безтегловност. Другите от екипажа бяха притиснати към палубата, докато тя се носеше през въздуха и достигаше до инструменти и тръби, до които те не можеха. В съня ѝ Алекс обясняваше, че е така, защото била набрала толкова инерция, а на другите щяло да им отнеме известно време да я настигнат. В този контекст думите му май имаха смисъл.
Тя се събуди. Не знаеше колко време е минало, но откъм общата стая вече не се чуваха гласове. Джим се бе свил на една страна с гръб към нея. Дишаше дълбоко и бавно. Тя се протегна лекичко, като внимаваше да не го обезпокои. Болките в мускулите, кожата и ставите ѝ бяха малко по-слаби и топлина изпълваше гърдите ѝ. Отпуснатост.
Беше пазила своите тайни от години. Беше ги стискала като шплинта на ръчна граната. Страхът и срамът, и вината, се бяха трупали в нея неусетно. Нещата, които бе направила погрешно — а те бяха толкова много, — бяха набрали сила. Струваше ѝ се странно да не я гризат отвътре. Чувстваше се някак празна, но умиротворено празна.
Не че изведнъж се бе изпълнила със светлина и щастие. Син все така бе мъртъв заради нея. Филип все така бе изоставен. Повторно изоставен. Марко все още представляваше възел от гняв и омраза. Нищо от това не се бе променило, и същевременно всичко беше. Стара картина, превърната в нещо ново със смяна на рамката. Джим се размърда насън. Сред тънките, тъмни косми на тила му имаше няколко по-светли. Първите признаци на посивяване.
Нещо се бе променило между тях. Не само по време на нейното пребиваване в ада, но и сега, когато се бе върнала от своя личен подземен свят. Не беше сигурна точно какви са един за друг, тя и Джим, но бе убедена, че сега нещата ще са различни. Защото тя бе различна и нейната промяна нямаше да го пречупи. Той нямаше да се опита да я принуди да остане онази Наоми, която си представяше.
Нещата се променяха и не се връщаха назад. Но понякога ставаха по-добри.
Тя стана бавно от леглото и отиде с провлачени стъпки до малкото бюро в ъгъла. Ръчните им терминали бяха там, както и шишенцето с лекарства против рак на Джим, тъй като в момента той не беше на „Роси“. Посегна към своя терминал, спря и взе неговия. Би трябвало първо да го попита, но той спеше и не ѝ се искаше да го буди, а и не мислеше, че ще има нещо против.
Записът на Моника Стюарт от преминаването на „Рабия Балхи“ през пръстеновия портал не беше нищо особено. Абсолютно нищо в него не изглеждаше странно, освен историята, която го заобикаляше. Какво ли е направил Марко с този кораб, зачуди се тя. Защо е започнал пиратството си толкова рано преди истинския удар, който да му позволи да премине към големи мащаби? Само усилията за подправянето на всички записи на Медина биха представлявали ненужен риск. Може би имаше нещо общо със системата, към която се бе насочил „Балхи“…?
Тя се прехвърли на собствения си терминал, свърза се със системата на „Роси“ и зададе поредица от прости искания за търсене на модел. Не беше трудно. Повечето информация, използвана от Стюарт, бе обществено достояние. А оптичните телескопи в цялата система бяха насочени към Свободния флот, откакто Марко бе започнал атаката си срещу марсианския конвой. Списъкът от системи, където бяха изчезвали кораби, не бе дълъг, но и нямаше явен модел. Тя се опита да си спомни дали някой на „Пела“ е споменавал за тях: Тасним, Йерусалим, Нови Кашмир. Разбира се, в названията също цареше хаос. Нови Кашмир се наричаше също така Сандалфон, Велики Тексас и LM-422. Тя извади алтернативни имена и за другите системи. Сега, когато Джим бе разбрал най-лошото от миналото ѝ, тя почти копнееше да започне обсъждането с екипа на Авасарала и ако можеше да им даде някаква следа от времето си на „Пела“…
Намръщи се. Пусна пак търсенето на съответствия с различен толеранс. Зад нея Джим се прозя. Когато седна, чаршафите прошумоляха. „Роси“ ѝ върна списък с възможности и тя ги прегледа. „Анкара Слау“ имаше близко подобие с „Рабия Балхи“, но като преглеждаше разликите, тя видя, че сигнатурите на двигателя не съвпадат. Би излязло по-евтино да построиш нов кораб, отколкото да подмениш цяла двигателна система. В предната стая Алекс каза нещо и Еймъс му отговори. А после — за нейна лека изненада — и Боби. Ръката на Джим я докосна по рамото.
— Хей. Добре ли си?
— Да — каза Наоми. — Отлично.
— Откога си будна?
Тя погледна времето и простена.
— От три часа и половина.
— Закуска?
— Божичко, да.
Гърбът ѝ запротестира, когато стана, но само малко. За пръв път от седмици чувстваше ума си съсредоточен, жив и напълно неин. Може би откакто бе пристигнало първото отровно съобщение от Марко. Не беше във война със себе си и чувството бе хубаво. Но…
Косата на Джим бе разчорлена, обаче му стоеше добре. Тя го хвана за ръката.
— Нещо не е наред ли? — попита той.
— Не знам — отвърна тя.
— Кафето ще подобри ли положението?
— Не може да навреди — усмихна се тя.
В общата стая на апартамента Еймъс и Боби говореха за методите за безенергийно пътуване. Редуваха се да се надцакват и явно и двамата го съзнаваха и се забавляваха. Алекс се ухили на Наоми и Джим, докато сядаха на бара за закуска, а после им наля чашки бавно течащо еспресо с дебел слой кафяв каймак отгоре. Наоми отпи, наслаждавайки се на топлината и богатия сложен вкус, скрит зад горчивината.
— Изглеждаш по-добре — отбеляза Алекс.
— И се чувствам по-добре. Благодаря. Боби, онези липсващи кораби, които търсеше. Всички те са на МКРФ, нали? Флотски съдове?
— Кораби. Оръжия. Припаси. Всичко — каза Боби. — Май вече знаем какво е станало с тях.
— Но не и колонизаторски кораби?
Едрата жена се намръщи.
— Не съм търсила такива.
— Какво има? — попита Джим.
Наоми разклати еспресото в малката си чашка с цвят на кост и загледа как в ниската гравитация в него се образуват и изчезват вихрушки.
— Липсващите кораби са два вида. Военни съдове от Марс, които сега са при Свободния флот, и колонизаторски кораби, които са изчезнали на път за новите системи. Намирам шейсет-седемдесет процента съвпадения между корабите на Свободния флот и старите военни архиви. Но не мога да намеря нито едно съвпадение с липсващите колонизаторски кораби. Не виждам никакъв модел нито в системите, към които са пътували, нито в това, което са носили. Освен това не знам какво би спечелил Марко, като ги отвлече.
Еймъс издаде сумтящ гърлен звук.
— Да — каза Наоми, сякаш това бяха думи. — Нещо в пръстеновите портали яде кораби.

Епилог
Советер

— Имам номер за проследяване — каза капитанът на малкия товарен кораб сигурно за шести или седми път. — Имам документи за кацане и номер за проследяване директно от фармацевтична компания „Аматикс“. Знам, че доставката е пристигнала на Медина преди шест месеца. Имам номер за проследяване.
Советер отпи чай от мехура си, докато слушаше. Би предпочел уиски в чаша, но беше дежурен, а „Баркийт“ се движеше без тяга. Първото изключваше уискито, а второто — чашата. Вярно, капитанската каюта бе лично пространство и той можеше да прави каквото си иска. И общо взето го правеше. Придържането към дълга му доставяше по-голямо удоволствие от уискито и така трябваше да бъде.
— Sabez, че имате номер за проследяване, „Тореадор“ — отвърна гласът от станция Медина. Но „Аматикс“? Esa es базирана на Земята. На Медина няма земни компании.
„Баркийт“ беше боен кораб от клас „Донагър“. Малък град в космоса, управляван с машинна прецизност и способен да превърне не само малкия товарен кораб, но и самата станция Медина в частици, по-дребни от песъчинки. Но и той, и останалата част от флотата на Дуарте чакаха разрешение от летателния контрол на Медина да продължат през следващия пръстенов портал и да започнат втория, по-странен етап от пътуването си. Това бе прекомерна проява на етикет от страна на флотата, но си имаше причини. Не на последно място сред тях бе общата неохота да се използват тежки оръжия в близост до извънземната станция, която висеше инертна в огромното не-пространство между пръстените. Не бяха готови да пробудят отново това. Не още.
На вратата се почука тихо. Советер изпъна куртката си.
— Влез.
Лейтенант Бабидж отвори вратата, хваната за една дръжка на касата. Изглеждаше разтревожена, докато козируваше. Советер изчака малко, преди да ѝ отговори и да ѝ позволи да влезе.
— Пътувам насам от десет месеца! — извика капитанът на „Тореадор“. — Ако колонията не получи тази доставка, спукана им е работата.
— Слушаше ли това? — попита Советер и кимна към говорителите.
— Не, сър — отвърна Бабидж. Кожата ѝ бе пепелява под кафявото. Устните ѝ бяха стиснати в тънка линия.
— Üzgün, „Тореадор“ — обади се станция Медина. — Трябва да влезете в док за медицински преглед, wir koennen…
— Не трябва да влизам в док за медицински преглед! Трябва да си получа шибаните припаси! Имам номер за проследяване, който сочи, че са на вашата станция, и няма да…
Советер ги изключи и отпи пак от чая си.
— Продължават така от близо час. Много смущаващо за тях.
— Да, сър.
— Знаеш ли защо исках ти да го чуеш?
Тя преглътна страха си, което бе хубаво, и гласът ѝ не трепна, докато отговаряше, което бе още по-хубаво.
— За да ми покажете какво става, когато се наруши дисциплината, сър.
— Или поне как свършва. Да. Чух, че сте нарушили правилата за облеклото. Вярно ли е?
— Ставаше дума за една гривна, сър. Беше на майка ми и си помислих… — Гласът ѝ заглъхна. — Да, сър. Докладът е верен, сър.
— Благодаря ви, лейтенант. Оценявам вашата искреност.
— Разрешете да говоря свободно, сър.
Советер се усмихна.
— Разрешавам.
— С цялото ми уважение, сър, тези правила бяха на МКРФ. Ако ще изброяваме нарушенията на правилата, има някои по-големи, които може би също заслужават внимание. Сър.
— Имате предвид, че изобщо сме тук?
Изражението ѝ бе твърдо. Бе надценила картите си и го знаеше. Случваха се такива неща. Смущението и детинското желание да тропне с крак и да заяви, че не е честно. На нейно място той не би стигнал дотам. Но щом въпросът бе повдигнат, така да бъде. Нямаше път назад.
— Живеем в бурни времена, вярно е. Тъй като избраното правителство не се справя със задълженията си, адмирал Дуарте пое властта и отговорността за флотата върху себе си. Аз спазвам командната верига и изпълнявам заповедите му. От вас също се очаква да я спазвате и да изпълнявате моите. Това е независима инициатива на флотата. Не е свободна акция.
— Сър — каза тя. Имаше предвид „Да, сър“, но не бе изрекла „да“-то.
— Знаете ли какво ще стане, ако ви докладвам за неспазване на флотската дисциплина?
— Могат да ме разжалват, сър.
— Възможно е. А ако продължи така, може да ви изгонят от служба. Дисциплинарно уволнение. Не за това, разбира се. Това е дреболия, но ако се разрасне. Разбирате ли?
— Да, сър.
— Ако ви уволнят, какво мислите, че ще стане?
Тя го погледна объркано. Той махна със свободната си ръка, давайки ѝ разрешение да говори.
— Аз… не… — заекна тя.
— Аз също не знам — призна той. — На Марс щяха да ви пуснат да живеете като цивилна. Но там, където отиваме, няма цивилни. Изобщо няма хора. Дали да те изхвърля навън да се оправяш сама в местната хранителна верига? Дали да изхабя сума ти време и ресурси да те върна обратно — и то обратно къде? Силите, които са поели контрол над Марс, ще те сметнат за предателка, също както и мен. Ще те тикнат в карцер до живот, освен ако не им сътрудничиш. А ако ще им сътрудничиш, за мен няма логика да те връщам обратно. Нали?
— Не, сър. — Той видя как разбирането започва да покълва в очите ѝ. Но само започва. Хората бяха толкова несъвършени. Не само тя, всички. Половината население имаше интелигентност под средната. Преданост под средната. Средна вярност към дълга. Жестокият закон на статистиката. Беше изумително, че като раса са постигнали толкова много.
— Сега, когато сме поели инициативата — каза той, — е по-важно от всякога да поддържаме стриктна дисциплина. Ние сме като първите далечни мисии преди появата на ъпстейновия двигател. Месеци, може би години като общество от войници и изследователи. Няма място за външни хора, когато няма „вън“. Знам, че сте разстроена, задето…
— Не, сър, не съм.
— Знам, че сте разстроена, задето се заяждам с вас за нещо толкова дребно като някаква си гривна. Изглежда ви незначително и е така. Но ако аз чакам, докато престане да бъде незначително, много бързо ще стигнем до въпроси на живот и смърт. Не мога да си позволя да се правя на кавалер.
— Разбирам, сър.
— Радвам се да го чуя.
Той протегна ръка. Бабидж избърса една сълза с опакото на дланта си и бръкна в джоба си. Когато сложи гривната в ръката му, я задържа за около секунда. Каквото и да означаваше тя за нея, да му я предаде бе жертва. Той сви ръка около тънката сребърна верижка с миниатюрна висулка във форма на врабче. Опита се да вложи в усмивката си нежност, докато казваше:
— Свободна сте.
Когато тя затвори вратата след себе си, той се обърна пак към системата си. Беше пристигнало ново съобщение от Кортазар. Побиха го леки тръпки. Любимият учен на Дуарте пращаше все повече съобщения, откакто поясните бяха дръпнали спусъка. Ентусиазмът на този човек тревожеше Советер. Характерът му бе категорично отблъскващ, а удоволствието му от проекта, с който се бяха заели на станция Лакония, приличаше почти на сексуално предвкусване.
Но дългът си беше дълг. Той сложи бижуто на Бабидж в рециклатора и отвори съобщението. Кортазар бе твърде близо до камерата или пък по някакви собствени причини бе избрал да е леко извън фокус. Широката му брадичка и рядката кафява коса би трябвало да са невзрачни. Советер потри ръце, сякаш полусъзнателно се опитваше да ги измие.
— Капитан Советер — каза странният дребосък. — Радвам се да ви докладвам, че пробата пристигна непокътната. Много ви благодаря, че я взехте под своя опека след освобождаването ѝ. Натъжен съм обаче да чуя, че флотата изостава от графика.
— Става дума само за няколко дни в разстояние на месеци — отговори Советер на себе си и на екрана. — Ще наваксаме.
— Знам, че сте наясно с недостига както на припаси, така и на време, докато артефактът бъде подчинен. За да ви помогнем да наваксате, изследователската група състави някои планове и спецификации за промените, от които ще се нуждае „Баркийт“, за да се скачи с артефакта. Няколко от тях могат да бъдат започнати от инженерните ви екипи, докато пътувате. И разбира се, ако имате въпроси, аз съм на ваше разположение. Кортазар, край.
Екранът се смени с поредица от чертежи. Бяха предостатъчно, за да го обезпокоят и те. Хората наричаха всяка извънземна технология „протомолекулата“, но разбира се, този пропътувал големи разстояния комплект от преобразуващи живота микрочастици бе само един предмет в далеч по-голяма кутия с инструменти. И ако Кортазар бе изтълкувал правилно свръхсекретната информация от сондите на МКРФ, намереното от тях щеше да е далеч по-лесно за опитомяване и използване от човечеството.
Въпреки това промените, които Кортазар искаше да се извършат на „Баркийт“, бяха неприятно големи. Приличаха не толкова на монтирането на нов модел шлюз към кораба, колкото на преобразуването му в някаква гигантска протеза.
„Това е началото на нещо съвсем ново и много могъщо, и ако добрите хора не се намесят да вземат тази сила, ще го сторят лошите.“ Така му бе казал адмирал Дуарте в нощта, когато вкара Советер в заговора. Беше вярно тогава, беше вярно и сега. Той включи камерата, пооправи косата си и пусна на запис.
— Съобщението прието. Веднага ще предам плановете на инженерите си. Ако те имат някакви опасения, ще се свържа с вас. — Кратко, по същество, минималистично, без да е грубо. Ефикасно. Той се надяваше, че ще звучи ефикасно. Прегледа го, за да е сигурен, и се замисли дали да не го запише наново, като смени „опасения“ с „въпроси“, но реши, че прекалява с анализите. Тъкмо когато го прати, системата му изписука.
— Капитане, имаме разрешение от Медина.
— Нима, господин Когома? Много мило от тяхна страна. Как решиха проблема с номера за проследяване?
— Товарният кораб подхожда за скачване със станцията, сър.
Е, ето ти още един кораб, който мършавите да конфискуват. Ако на „Тореадор“ знаеха накъде духа вятърът, щяха да драснат обратно към от която там камениста планета са дошли и да се опитат да се оправят без онова, което така или иначе вече са загубили. Но сега Свободният флот щеше просто да продължи да прилапва минаващите кораби и да умори колониите от глад. Да ги отслаби. Докато поясните осъзнаят, че водят тилова битка срещу историята, Дуарте щеше да се озове в нужната позиция.
Войната, помисли си Советер, докато се издърпваше към командната палуба, отдавна вече не се водеше за контролиране на територии. Работата на военните бе да подрият властта на враговете си. Водената от поколения дребномащабна война в Пояса не бе опит да се задържат станция Веста или Церера, или някой друг от малките центрове за провизии, плуващи в безбрежната пустота. Единствената ѝ цел винаги е била да попречи на СВП или някоя друга поясна организация да се превърне в организирана сила. Докато правилата не се промениха и тази организирана сила стана полезна. Свободният флот би се образувал десетилетия по-рано, ако хора като Дуарте бяха позволили. Сега, когато поясните вече го имаха, щяха да открият колко безполезен е всъщност.
Но бе достатъчно той да забаламосва Земята и каквото е останало от Марс още няколко години. След това… Наградата за дързостта бе шансът да насочваш историята.
Командната палуба бе в добър ред. Всички седяха в креслата си, дисплеите бяха наскоро почистени, контролните табла — лъснати. „Баркийт“ щеше да пристигне на станция Лакония така чист и спретнат, както е напуснал Марс. И нямаше да носят гривни. Той се издърпа до командното кресло и се закопча в него.
— Господин Тейлър, пуснете алармата за ускорение. Господин Когома, уведомете флотата и станция Медина, че продължаваме.
— Сър — обади се тактическият офицер. — Разрешете да отворя амбразурите на оръдията.
— Неприятности ли очакваме, господин Кун?
— Не, сър. Малко повече предпазливост.
Кун също не харесваше мършавите. И беше прав. Те бяха банда главорези и каубои, които си мислеха, че като имат пищови, имат власт. Според Советер още бе рано Свободният флот да започне да мами Дуарте, но те бяха глупави и импулсивни. Не можеше да се разчита, че една аматьорска сила ще взема същите решения като една професионална.
— Разрешавам. И пригответе отбранителните оръдия, като сте почнали. Господин Когома, моля, предайте на флотата да направи същото.
— Да, сър — отвърна Когома.
Разнесе се алармата и Советер се отпусна в креслото си. Чувството за тежест се върна за броени секунди. Пътуването до пръстена на Лакония бе кратко. Пространството между пръстените бе почти клаустрофобично тясно в сравнение с простора на истинския открит вакуум.
И тъмно. Беззвездно. Физиците разправяха, че оттатък пръстените нямало никакво пространство. Че мехурът, в който съществували, свършвал не с преграда, а по някакъв по-особен начин, който той не можеше да си представи. Не му и трябваше.
Порталът на Лакония се приближаваше, шепа звезди пламтяха ясни от другата му страна и постепенно се уголемяваха. Реактивните струи на авангарда на флотата запламтяха по-ярко, докато минаваха. Там щеше да има нови съзвездия. Друг ъгъл на галактиката, като съвсем ново небе.
— Приближаваме се към пръстена, сър — докладва Келер от навигационния контрол. — Минаваме след три, две…
Келер се разпадна. Не, това не беше точно. Келер си беше на мястото, седеше където и преди. Но сега бе облак. Всички те бяха облаци. Советер вдигна ръце. Виждаше ги идеално: върховете на пръстите, пространствата между молекулите, кръвта, която течеше и се вихреше отдолу. Можеше да види молекулите във въздуха — азот, кислород, въглероден диоксид, — всички те подскачаха бясно и се блъскаха една в друга, скривайки някакво по-дълбоко пространство между тях. Вакуум, който проникваше във всичко.
„Получавам удар“, помисли си той. После: „Не. Нещо друго не е наред“.
— Спрете двигателя! — извика. — Обърнете назад!
Вълните на думите му преминаха през видимо-невидимия въздух в разширяваща се сфера, отскачаха от стените и трептяха, където се пресичаха с уплашените викове и ехтящата аларма. Беше красиво. Облакът, който представляваше Келер, раздвижи ръце и като по чудо не пропадна през огромната пустота на контролната палуба.
Той видя звука да връхлита като вълна от молекули, преди да стигне до него и да чуе думите.
— Какво става? Какво се случва?
Не можеше да види образите на екраните, за да разбере дали звездите са там. Долавяше само атомите и фотоните на самия предмет, не формите, които образуваха. Някой крещеше. После и друг.
Той се обърна и видя нещо да се движи. Нещо друго, не облак като него, като останалите от екипажа, като материята. Нещо твърдо, но замъглено от липсата на материя, силует в мъглата. Много форми, нито светли, нито тъмни, а нещо друго, третата страна на тази монета, минаваха през пространството между пространствата. Носеха се към тях. Към него.
Советер не усети как умря.

1 Аркология — комбинация от термините архитектура и екология. — Б.пр.


OEBPS/images/img00001.jpg
Kruega nema om ,EkenaHsuama’

HEME=UVLO.

- HA —
: A
ﬁ.;&".‘a

‘ Mepume ra Hemesuga“ e enaBoromHo

W HayuyHodaHmacmuuHo npukaloueHue, ‘
‘ cnegBawoe cobumuama B8 ,Cubora copu’,
|






